
॥ नमो तस्स भगवतो अरहतो सम्मासम्बुद्धस्स॥ 


अभिधम्मपिटके 


सम्मोहविनोदनी नाम 
विभडु-अट्टुकथा 
१. खन्धविभङ्गो 


९. सुत्तन्तभाजनीयवण्णना 


चतुसच्चदसो नाथो, चतुधा धम्मसङ्गणि। 
पकासयित्वा सम्बुद्धो, तस्सेव समनन्तरं ॥ 


उपेतो बुद्धधम्मेहि, अट्ठारसहि नायको । 
अट्टारसन्नं खन्धादि-विभङ्गानं बसेन यं॥ 


विभङ्गं देसयी सत्था, तस्स संबण्णनाक्कमो। 
इदानि यस्मा सम्पत्तो, तस्मा तस्सत्थवण्णनं॥ 


करिस्सामि विगाहेत्वा, पोराणट्टकथानयं । 
सद्भम्मे गारवं कत्वा, तं सुणाथ समाहिताति॥ 


१. पञ्चक्खन्धा -- रूपक्खन्धो...पे०... विञ्ञाणक्खन्धोति इदं विभङ्गप्पकरणस्स आदिभूते खन्धविभङ्गे 
सृत्तन्तभाजनीयं नाम। तत्थ पञ्चाति गणनपरिच्छेदो। तेन न ततो हेट्ठा न उद्धन्ति दस्सेति | खन्धाति 
परिच्छिन्नधम्मनिदस्सनं । तत्रायं खन्ध-सहो सम्बहुलेसु ठानेसु दिस्सति - रासिम्हि, गुणे, पण्णत्तियं, रुळिहयन्ति। 
“सेय्यथापि, भिक्खवे, महासमुद्दे न सुकरं उदकस्स पमाणं गहेतुं - एत्तकानि उदकाळहकानीति वा एत्तकानि 
उदकाळहकसतानीति वा एत्तकानि उदकाळहकसहस्सानीति वा एत्तकानि उदकाळहकसतसहस्सानीति वा, अथ खो 
असङ्ख्येय्यो अप्पमेय्यो महाउदकवकखन्धोत्वेव सङ्ख्यं गच्छती "तिआदीसु (अ० नि० ४.५१; ६.३७) हि रासितो खन्धो 
नाम। नहि परित्तकं उदकं उदककखन्धोति वुच्चति, बहुकमेव वुच्चति। तथा न परित्तको रजो रजकखन्धो, न अप्पमत्तका 
गावो गवक्खन्धो, न अप्पमत्तकं बलं बलक्खन्धो, न अप्पमत्तकं पुञ्जं पुञ्ञक्खन्धोति वुच्चति। बहुकमेव हि रजो 
रजकखन्धो, बहुकाव गवादयो गवकखन्धो, बलक्खन्धो, पुञ्ञक्खन्धोति वुच्चन्ति । “सीलक्खन्धो 
समाधिक्खन्धोतिआदीसु (दी० नि० ३.३५५) पन गुणतो खन्धो नाम | “अद्दसा खो भगवा महन्तं दारुक्खन्धं गङ्गाय 
नदिया सोतेन वुय्हमान' न्ति (सं नि० ४.२४१) । एत्थ पण्णत्तितो खन्धो नाम। “यं चित्तं मनो मानसं...पे०... विज्ञाणं 
विञ्जाणक्खन्धो"तिआदीसु (ध० स० ६३, ६५) रुळिहतो खन्धो नाम । स्वायमिध रासितो अधिप्पेतो। अयञ्हि खन्धट्टो 

नाम पिण्डट्टो पूगट्टी घटट्टो रासट्टो। तस्मा 'रासिलक्खणा खन्धा'ति वेदितब्बा । कोट्टासट्टोतिपि वत्तुं वट्टति; 
लोकस्मिञ्हि इणं गहेत्वा चोदियमाना 'द्वीहि खन्धेहि दस्साम, तीहि खन्धेहि दस्सामा'ति वदन्ति। इति 'कोद्रासलक्खणा 
खन्धा'तिपि वत्तुं वट्टति एवमेत्थ रूपक्खन्धोति रूपरासि रूपकोट्टासो, वेदनाक्खन्धोति वेदनारासि वेदनाकोट्टासोति 
इमिना नयेन सञ्ञाक्खन्धादीनं अत्थो वेदितब्बो। 


एत्तावता सम्मासम्बुद्धो स्वायं “चत्तारो च महाभूता चतुन्नञ्च महाभूतानं उपादायरूप' न्ति 
अतीतानागतपच्चुप्पन्नादीसु एकादससु ओकासेसु विभत्तो 'पञ्चवीसति रूपकोट्ठासा ति च 'छन्नवुति रूपकोट्ठासा'ति च 
एवंपभेदो रूपरासि, तं सब्बं परिपिण्डेत्वा रूपकखन्धो नामाति दस्सेसि। यो पनायं “सुखा वेदना, दुक्खा वेदना, 
अदुक्खमसुखा वेदना”ति तेसुयेव एकादससु ओकासेसु विभत्तो चतुभूमिकवेदनारासि, तं सब्बं परिपिण्डेत्वा वेदनाक्खन्धो 
नामाति दस्सेसि । यो पनायं “चक्खुसम्फस्सजा सञ्ञा...पे०... मनोसम्फस्सजा सञ्जा”ति तेसुयेब एकादससु ओकासेसु 
विभत्तो चतुभूमिकसञ्जारासि, तं सब्बं परिपिण्डेत्वा सञ्जाक्खन्धो नामाति दस्सेसि । यो पनायं “चक्खुसम्फस्सजा 
चेतना...पे०... मनोसम्फस्सजा चेतना ति तेसुयेव एकादससु ओकासेसु विभत्तो चतुभूमिकचेतनारासि, तं सब्बं 
परिपिण्डेत्वा सङ्घारक्खन्धो नामाति दस्सेसि। यो पनायं “चक्‍्खुविञ्ञाणं, सोतघानजिव्हाकायविञ्ञाणं, मनोधातु, 
मनोविञ्ञाणधातू”ति तेसुयेव एकादससु ओकासेसु विभत्तो चतुभूमिकचित्तरासि, तं सब्बं परिपिण्डेत्वा विञ्जाणक्खन्धो 
नामाति दस्सेसि | 


अपिचेत्थ सब्बम्पि चतुसमुड्ञानिकं रूपं रूपक्खन्धो, कामावचरअट्टकुसलचित्तादीहि एकूननवुतिचित्तेहि सहजाता 
वेदना वेदनाक्खन्धो, सञ्ञा सञ्जाक्खन्धो, फस्सादयो धम्मा सङ्घारक्खन्धो, एकूननवुति चित्तानि विञ्जाणक्खन्धोति । 
एवम्पि पञ्चसु खन्धेसु धम्मपरिच्छेदो वेदितब्बो । 


९. रूपक्खन्धनिहेसो 


२. इदानि ते रूपक्खन्धादयो विभजित्वा दस्सेतुं तत्थ कतमो रूपक्खन्धोतिआदिमाह । तत्थ तत्थाति तेसु पञ्चसु 
खन्धेसु। कतमोति कथेतुकम्यतापुच्छा । रूपक्खन्धोति पुच्छितधम्मनिदस्सनं । इदानि तं विभजन्तो यं किञ्चि 
सूपन्तिआदिमाह | तत्थ यं किञ्चीति अनवसेसपरियादानं । रूपन्ति अतिप्पसङ्गनियमनं । एवं पदद्वयेनापि रूपस्स 
अनवसेसपरिग्गहो कतो होति। 


तत्थ केनट्टेन रूपन्ति? रुप्पनट्ठेन रूपं । वृत्तञ्हेतं भगवता - 


“किञ्च, भिक्खवे, रूपं वदेथ? रुप्पतीति खो, भिक्खवे, तस्मा रूपन्ति वुच्चति । केन रुप्पति? सीतेनपि 
रुप्पति, उण्हेनपि रुप्पति, जिघच्छायपि रुप्पति, पिपासायपि रुप्पति, डंसमकसवातातपसरिसपसम्फस्सेनपि 
रुष्पति। रुप्पतीति खो, भिक्खवे, तस्मा रूपन्ति बुच्चती”ति (सं० नि० ३.७९)। 


तत्थ किन्ति कारणपुच्छा; केन कारणेन रूपं वदेथ, केन कारणेन तं रूपं नामाति अत्थो। रुप्पतीति एत्थ इतीति 
कारणुद्देसो । यस्मा रुप्पति तस्मा रूपन्ति बुच्चतीति अत्थो । रुप्पतीति कुप्पति घट्टीयति पीळियति भिज्जतीति अत्थो। एवं 
इमिना एत्तकेन ठानेन रुप्पनड्रेन रूपं वुत्तं । रुप्पनलक्खणेन रूपन्तिपि वत्तुं वट्टति रुप्पनलक्खणञ्हेतं । 


सीतेनपि रुप्पतीतिआदीसु पन सीतेन ताव रुप्पनं लोकन्तरिकनिरये पाकटं । तिण्णं तिण्णञ्हि चक्कवाळानं 

अन्तरे एकेको लोकन्तरिकनिरयो नाम होति अड्टयोजनसहस्सप्पमाणो, यस्स नेव हेठ्ठा पथवी अत्थि, न उपरि 
चन्दिमसूरियदीपमणिआलोको, निच्चन्धकारो । तत्थ निब्बत्तसत्तानं तिगाबुतो अत्तभावो होति। ते वग्गुलियो विय 
पब्बतपादे दीघपृथुलेहि नखेहि लग्गित्वा अबंसिरा ओलम्बन्ति। यदा संसप्पन्ता अञ्ञमञ्ञस्स हत्थपासगता होन्ति अथ 
“भक्खो नो लद्धो'ति मञ्जमाना तत्थ ब्यावटा विपरिवत्तित्वा लोकसन्धारके उदके पतन्ति, सीतवाते पहरन्तेपि 
पक्कमधुकफलानि विय छिज्जित्वा उदके पतन्ति। पतितमत्ताव अच्चन्तखारेन सीतोदकेन छिन्नचम्मन्हारुमंसअट्टीहि 
भिज्जमानेहि तत्ततेले पतितपिट्टपिण्डि विय पटपटायमाना विलीयन्ति। एवं सीतेन रुप्पनं लोकन्तरिकनिरये पाकटं । 
महिंसकरट्टादीसुपि हिमपातसीतलेसु पदेसेसु एतं पाकटमेव । तत्थ हि सत्ता सीतेन भिन्नच्छिन्नसरीरा जीवितक्खयम्पि 
पापुणन्ति। 


उण्हेन रुप्पन अवीचिमहानिरये पाकटं। तत्थ हि तत्ताय लोहपथविया निपज्जापेत्वा पञ्चविधबन्धनादिकरणकाले 
सत्ता महादुक्खं अनुभवन्ति । 


जिघच्छाय रुप्पनं पेत्तिविसये चेव दुब्मिक्खकाले च पाकटं । पेत्तिविसयस्मिञ्हि सत्ता द्वे तीणि बुद्धन्तरानि 
किञ्चिदेव आमिसं हत्थेन गहेत्वा मुखे पक्खिपन्ता नाम न होन्ति। अन्तोउदरं आदित्तसुसिररुक्खो विय होति । दुब्भिक्खे 
कञ्जिकमत्तम्पि अलभित्वा मरणप्पत्तानं पमाणं नाम नत्थि। 


पिपासाय रुप्पनं कालकञ्जिकादीसु पाकटं । तत्थ हि सत्ता द्वे तीणि बुद्धन्तरानि हदयतेमनमत्तं वा जिव्हातेमनमत्तं 
वा उदकबिन्दुं लद्धं न सक्कोन्ति । 'पानीयं पिविस्सामाःति नदिं गतानम्पि नदी वालिकातलं सम्पज्जति। महासमुद्दं 
पक्खन्तानम्पि महासमुद्दो पिट्टिपासाणो होति। ते सुस्सन्ता बलवदुक्खपीळिता विचरन्ति । 


एको किर कालकञ्जिक असुरो पिपासं अधिवासेतुं असक्कोन्तो योजनगम्भीरवित्थारं महागङ्गं ओतरि। तस्स 
गतगतट्ठाने उदकं छिज्जति, धूमो उग्गच्छति, तत्ते पिट्टिपासाणे चङ्कमनकालो विय होति। तस्स उदकसहं सुत्वा इतो चितो 
च विचरन्तस्सेव रत्ति विभायि। अथ नं पातोब भिकखाचारं गच्छन्ता तिंसमत्ता पिण्डचारिकभिक्खू दिस्वा - “को नाम त्वं, 
सप्पुरिसा' ति पुच्छिंसु। “पेतोहमस्मि, भन्ते”ति । “कि परियेससी' "ति? “पानीयं, भन्तेति। “अयं गङ्गा परिपुण्णा, कि त्वं 
न पस्ससी"ति? “न उपकप्पति, भन्ते*ति । “तेन हि गङ्गापिट्ठे निपज्ज, मुखे ते पानीयं आसिञ्चिस्सामा"ति। सो 
वबालिकापुळिने उत्तानो निपज्जि। भिक्खू तिंसमत्ते पत्ते नीहरित्वा उदकं आहरित्वा आहरित्वा तस्स मुखे आसिञ्चिंसु । तेसं 
तथा करोन्तानंयेव वेला उपकट्टा जाता। ततो “भिक्खाचारकालो अम्हाकं, सप्पुरिस; कच्चि ते अस्सादमत्ता लद्धा”ति 
आहंसु। पेतो “सचे मे, भन्ते, तिंसमत्तानं अय्यानं तिंसमत्तेहि पत्तेहि आसित्तउदकतो अड्डपसतमत्तम्पि परगलगतं, 
पेतत्तभावतो मोक्खो मा होतू "ति आह। एवं पिपासाय रुप्पनं पेत्तिविसये पाकटं । 


डंसादीहि रुप्पनं डंसमक्खिकादिसम्बबहुलेसु पदेसेसु पाकटं | एत्थ च डंसाति पिङ्गलमक्खिका, मकसाति मकसाव 
वाताति कुच्छिवातपिड्वातादिवसेन वेदितब्बा। सरीरस्मिञ्हि वातरोगो उप्पज्जित्वा हत्थपादपिट्टिआदीनि भिन्दति, काणं 
करोति, खुज्जं करोति, पीठसप्पिं करोति । आतपोति सूरियातपो। तेन रुप्पनं मरुकन्तारादीसु पाकटं। एका किर इत्थी 
मरुकन्तारे रत्ति सत्थतो ओहीना दिवा सूरिये उग्गच्छन्ते वालिकाय तप्पमानाय पादे ठपेतुं असक्कोन्ती सीसतो पच्छिं 
ओतारेत्वा अक्कमि | कमेन पच्छिया उण्हाभितत्ताय ठातुं असक्कोन्ती तस्सा उपरि साटकं ठपेत्वा अक्कमि | तस्मिम्पि 
सन्तत्ते अङ्केन गहितं पृत्तकं अधोमुखं निपज्जापेत्वा कन्दन्तं कन्दन्तं अक्कमित्वा सद्भि तेन तस्मिंयेव ठाने उण्हाभितत्ता 
कालमकासि। 

सरीसपाति ये केचि दीघजातिका सरन्ता गच्छन्ति। तेसं सम्फस्सेन रुप्पनं आसीविसददट्ठादीनं वसेन वेदितब्बं । 


इदानि “यं किञ्चि रूपःन्ति पदेन संगहितं पञ्चबीसतिकोड्ठासछन्नवुतिकोड्ासप्पभेदं सब्बम्पि रूपं अतीतादिकोट्टासेसु 
पक्खिपित्वा दस्सेतुं अतीतानागतपच्चुप्पन्नन्ति आह | ततो परं तदेव अञ्झत्तदुकादीसु चतूसु दुकेसु पक्खिपित्वा दस्सेतुं 
अज्झत्तं वा बहिद्धा वातिआदि वुत्तं । ततो परं सब्बम्पेतं एकादससु पदेसेसु परियादियित्वा दस्सितं रूपं एकतो पिण्डं 
कत्वा दस्सेतुं तदेकज्झन्तिआदि वुत्तं । 


तत्थ तदेकज्झन्ति तं एकज्झं; अभिसञ्ञूहित्वाति अभिसंहरित्वा; अभिसङ्किपित्वाति सङ्घेपं कत्वा; इदं वृत्तं होति 
-- सब्बम्पेतं वुत्तप्पकारं रूपं रुप्पनलक्खणसङ्काते एकविधभावे पञ्ञाय रासि कत्वा रूपक्खन्धो नामाति वुच्चतीति। एतेन 
सब्बम्मि रूपं रुप्पनलकखणे रासिभावूपगमनेन रूपक्खन्धोति दस्सितं होति । न हि रूपतो अञ्जो रूपक्खन्धो नाम अत्थि। 
यथा च रूपं, एवं वेदनादयोपि वेदयितलक्खणादीसु रासिभावूपगमनेन । न हि वेदनादीहि अज्जे वेदनाक्खन्धादयो नाम 
अत्थि। 


३. इदानि एकेकस्मिं ओकासे पक्खित्तं रूपं विसुं विसुं भाजेत्वा दस्सेन्तो तत्थ कतमं रूपं अतीतन्तिआदिमाह | 
तत्थ तत्थाति एकादससु ओकासेसु पक्खिपित्वा ठपितमातिकाय भुम्मं । इदं वुत्तं होति - 
अतीतानागतपच्चुप्पन्नन्तिआदिना नयेन ठपिताय मातिकाय यं अतीतं रूपन्ति वृत्तं, तं कतमन्ति? इमिना उपायेन 
सब्बपुच्छासु अत्थो वेदितब्बो। अतीतं निरुद्धन्तिआदीनि पदानि निक्खेपकण्डस्स अतीतत्तिकभाजनीयवण्णनायं (ध० 
स० अट्टु० १०४४) वृत्तानेव। चत्तारो च महाभूताति इदं अतीतन्ति वुत्तरूपस्स सभावदस्सनं । यथा चेत्थ एवं सब्बत्थ 
अत्थो वेदितब्बो। इमिना इदं दस्सेति - अतीतरूपम्पि भूतानि चेव भूतानि उपादाय निब्बत्तरूपञ्च, अनागतम्पि...पे०... 
दूरसन्तिकम्पि। न हि भूतेहि चेव भूतानि उपादाय पवत्तरूपतो च अञ्जँ रूपं नाम अत्थीति। 


अपरो नयो - अतीतंसेन सङ्गहितन्ति अतीतकोड्टासेनेव सङ्गहितं, एत्थेव गणनं गतं। किन्ति? चत्तारो च महाभूता 
चतुन्नञ्च महाभूतानं उपादायरूपन्ति । एवं सब्बत्थ अत्थो वेदितब्बो । अनागतपच्चुप्पन्ननिद्देसपदानिपि हेट्टा वुत्तत्थानेव। 


इदं पन अतीतानागतपच्चुप्पन्नं नाम सुत्तन्तपरियायतो अभिधम्मनिद्देसतोति दुविधं । तं सुत्तन्तपरियाये भवेन 
परिच्छिन्नं । पटिसन्धितो हि पट्ठाय अतीतभवेसु निब्बत्तं रूपं, अनन्तरभवे वा निब्बत्तं होतु कप्पकोटिसतसहस्समत्थके वा, 
सब्बं अतीतमेव नाम | चुतितो पट्टाय अनागतभवेसु निब्बत्तनकरूपं, अनन्तरभवे वा निब्बत्तं होतु 
कप्पकोटिसतसहस्समत्थके वा, सब्बं अनागतमेव नाम । चुतिपटिसन्धिअनन्तरे पवत्तरूपं पच्चुप्पन्नं नाम। 
अभिधम्मनिद्देसे पन खणेन परिच्छिन्नं । तयो हि रूपस्स खणा - उप्पादो, ठिति, भङ्गोति। इमे तयो खणे पत्वा निरुद्धं रूपं, 
समनन्तरनिरुद्धं वा होतु अतीते कप्पकोटिसतसहस्समत्थके वा, सब्बं अतीतमेव नाम | तयो खणे अससम्पत्तं रूपं, 
एकचित्तक्खणमत्तेन वा असम्यत्तं होतु अनागते कप्पकोटिसतसहस्समत्थके वा, सब्बं अनागतमेव नाम | इमे तयो खणे 
सम्पत्तं रूपं पन पच्चुप्पन्नं नाम | तत्थ किञ्चापि इदं सुत्तन्तभाजनीयं, एवं सन्तेपि अभिधम्मनिद्देसेनेव 
अतीतानागतपच्चुप्पन्नरूपं निद्दि्ुन्ति वेदितब्बं । 


अपरो नयो -- इदज्हि रूपं अद्धासन्ततिसमयखणवसेन चतुधा अतीतं नाम होति। तथा अनागतपच्चुप्पन्नं । 
अद्धावसेन ताव एकस्स एकस्मिं भवे पटिसन्धितो पुब्बे अतीतं, चुतितो उद्धं अनागतं, उभिन्नमन्तरे पच्चुप्पन्नं । 
सन्ततिवसेन सभागएकउतुसमुट्ठानं एकाहारसमुट्ठानञ्च पुब्बापरियवसेन पवत्तमानम्पि पच्चुप्पन्नं । ततो पुब्बे 

विसभागउतुआहारसमुड्डानं अतीतं, पच्छा अनागतं । चित्तजं एकवीथिएकजवनएकसमापत्तिसमुड्टानं पच्चुप्पन्नं । ततो 
पुब्बे अतीतं, पच्छा अनागतं | कम्मसमुट्ठानस्स पाटियेक्कं सन्ततिवसेन अतीतादिभेदो नत्थि। तेसञ्जेव पन 
उतुआहारचित्तसमुड्ठानानं उपत्थम्भकवसेन तस्स अतीतादिभेदो वेदितब्बो | समयवसेन 
एकमुहुत्तपुब्बण्हसायन्हरत्तिदिवादीसु समयेसु सन्तानवसेन पवत्तमानं तं तं समयं पच्चुप्पन्नं नाम | ततो पुब्बे अतीतं, पच्छा 
अनागतं । खणवसेन उप्पादादिक्खणत्तयपरियापन्नं पच्चुप्पन्नं नाम । ततो पुब्बे अतीतं, पच्छा अनागतं । 


अपिच अतिक्कहेतुपच्चयकिच्चं अतीतं । निट्टितहेतुकिच्चं अनिट्टितपच्चयकिच्चं पच्चुप्पन्नं । उभयकिच्चमसम्पत्तं 
अनागतं । सकिच्चक्खणे वा पच्चुप्पन्नं । ततो पुब्बे अतीतं, पच्छा अनागतं । एत्थ च खणादिकथाव निप्परियाया, सेसा 
सपरियाया। तासु निप्परियायकथा इध अधिप्पेता। अज्झत्तदुकस्सापि निद्देसपदानि हेट्ठा अज्झत्तत्तिकनिद्देसे (ध० स० अट्ट० 
१०५०) वृत्तत्थानेव। ओळारिकादीनि रूपकण्डवण्णनायं (ध० स० अट्ठ० ६७४) वृत्तत्थानेव। 


६. हीनदुकनिद्देसे तेसं तेसं सत्तानन्ति बहुसु सत्तेसु सामिवचनं। अपरस्सापि अपरस्सापीति हि वुच्चमाने दिवसम्पि 
कप्पसतसहस्सम्पि वदन्तो एत्तकमेव वदेय्य । इति सत्था द्रोहेब पदेहि अनवसेसे सत्ते परियादियन्तो 'तेसं तेसं सत्तान'न्ति 
आह। एत्तकेन हि सब्बम्पि अपरदीपनं सिद्धं होति । उञ्ञातन्ति अवमतं । अवञ्ञातन्ति वम्भेत्वा जातं | रूपन्तिपि न 
विदितं । हीळितन्ति अगहेतब्बट्टेन खित्तं छड्टितं, जिगुच्छितन्तिपि वदन्ति। परिभूतन्ति किमेतेनाति वाचाय परिभवितं। 
अचित्तीकतन्ति न गरुकतं | हीनन्ति लामकं | हीनमतन्ति हीनन्ति मतं, लामकं कत्वा जातं । हीनसम्मतन्ति हीनन्ति लोके 
सम्मतं, हीनेहि वा सम्मतं, गृथभक्खेहि गूथो विय। अनिट्टन्ति अप्पियं, पटिलाभत्थाय वा अपरियेसितं । सचेपि नं कोचि 
परियेसेय्य, परियेसतु । एतस्स पन आरम्मणस्स एतदेव नामं । अकन्तन्ति अकामितं, निस्सिरिकं वा। अमनापन्ति मनस्मिं 
न अप्पितं। तादिसञ्हि आरम्मणं मनस्मिं न अप्पीयति। अथ वा मनं अप्पायति वड़ेतीति मनापं, न मनापं अमनापं । 


अपरो नयो - अनिद्रं सम्पत्तिविरहतो । तं एकन्तेन कम्मसमुड्ठानेसु अकुसलकम्मसमुद्ठानं । अकन्तं सुखस्स 
अहेतुभावतो । अमनापं दुक्खस्स हेतुभावतो। रूपा सद्दाति इदमस्स सभावदीपनं । इमस्मिञ्हि पदे अकुसलकम्मजवसेन 
अनिट्ठा पञ्च कामगुणा विभत्ता। कुसलकम्मजं पन अनिट्टु नाम नत्थि, सब्बं इट्ठमेव। 


पणीतपदनिद्देसो वुत्तपटिपकखनयेन वेदितब्बो। इमस्मिं पन पदे कुसलकम्मजवसेन इट्टा पञ्च कामगुणा विभत्ता। 
कुसलकम्मजञ्हि अनिट्ठ नाम नत्थि, सब्बं इट्टमेव । यथा च कम्मजेसु एवं उतुसमुड्ञानादीसुपि इट्ठानिड्ठता अत्थि एवाति 
इमस्मिं दुके इट्टानिट्ठारम्मणं पटिविभत्तन्ति वेदितब्बं । अयं ताव आचरियानं समानत्थकथा। वितण्डवादी पनाह -- इट्टानिट्टु 
नाम पाटियेक्कं पटिविभत्तं नत्थि, तेसं तेसं रुचिबसेन कथितं । 


यथाह ¬ 


“मनापपरियन्तं ख्वाहं, महाराज, पञ्चसु कामगुणेसु अग्गन्ति वदामि । तेव, महाराज, रूपा एकच्चस्स 
मनापा होन्ति, एकच्चस्स अमनापा होन्ति। तेव, महाराज, सद्दा, गन्धा, रसा, फोडुब्बा एकच्चस्स मनापा होन्ति, 
एकच्चस्स अमनापा होन्ती”ति (सं० नि० १.१२३)। 


एवं यस्मा तेयेव रूपादयो एको अस्सादेति अभिनन्दति, तत्थ लोभं उप्पादेति। एको कुज्झति पटिहञ्जति, तत्थ दोसं 
उप्पादेति। एकस्स इडा होन्ति कन्ता मनापा, एकस्स अनिट्ठा अकन्ता अमनापा। एको चेते 'इट्ठा कन्ता मनापा'ति 

दक्खिणतो गण्हाति, एको 'अनिड्ठा अकन्ता अमनापा'ति वामतो। तस्मा इट्ठानिट्टं नाम पाटियेक्कं पटिविभत्तं नाम 
नत्थि। पच्चन्तवासीनञ्हि गण्डुप्पादापि इट्टा होन्ति कन्ता मनापा, मज्झिमदेसवासीनं अतिजेगुच्छा । तेसञ्च मोरमंसादीनि 
इट्ठानि होन्ति, इतरेसं तानि अतिजेगुच्छानीति। 


सो वत्तब्बो - “कि पन त्वं इट्ठानिट्टारम्मणं पाटियेक्कं पटिविभत्तं नाम नत्थीति वदेसी 'ति? “आम नत्थी"ति 
वदामि। पुन तथेव यावततियं पतिट्ठापेत्वा पञ्हो पुच्छितब्बो -- “निब्बानं नाम इट्ठं उदाहु अनिट्ठ न्ति? जानमानो “इट्ठ "न्ति 
वक्खति। सचेपि न वदेय्य, मा वदतु । निब्बानं पन एकन्तइड्टमेव । “ननु एको निब्बानस्स वण्णे कथियमाने कुज्झित्वा - 
'त्वं निब्बानस्स वण्णं कथेसि, कि तत्थ अन्नपानमालागन्धविलेपनसयनच्छादनसमिद्धा पञ्च कामगुणा अत्थी'ति वत्वा 
'नत्थी'ति वुत्ते अलं तव निब्बानेना ति निब्बानस्स वण्णे कथियमाने कुज्झित्वा उभो कण्णे थकेतीति इट्टेतं । एतस्स पन 
वसेन तव वादे निब्बानं अनिट्ठ नाम होति । न पनेतं एवं गहेतब्बं । एसो हि विपरीतसञ्जाय कथेति। सञ्जाविपल्लासेन च 
तदेव आरम्मणं एकस्स इटुं होति, एकस्स अनिटु* । 


इट्ठानिट्ठारम्मणं पन पाटियेक्कं विभत्तं अत्थीति। कस्स वसेन विभत्तन्ति? मज्झिमकसत्तस्स। इदञ्हि न अतिइस्सरानं 
महासम्मतमहासृदस्सनधम्मासोकादीनं वसेन विभत्तं। तेसञ्हि दिब्बकप्पम्पि आरम्मणं अमनापं उपट्ठाति। न अतिदुग्गतानं 
दुल्लभन्नपानानं वसेन विभत्तं । तेसञ्हि कणाजकभत्तसित्थानिपि पूतिमंसरसोपि अतिमधुरो अमतसदिसो च होति। 
मञ्झिमकानं पन गणकमहामत्तसेट्टिकुटुम्बिकबाणिजादीनं कालेन इटुं कालेन अनिड्टं लभमानानं वसेन विभत्तं। एवरूपा 
हि इट्ठानिड्टं परिच्छिन्दितुं सक्कोन्तीति । 


तिपिटकचूळनागत्थेरो पनाह - “इट्ठानिट्ठं नाम विपाकवसेनेव परिच्छिन्नं, न जवनवसेन | जवनं पन 
सञ्ञाविपल्लासवसेन इट्ठस्मियेव रज्जति, इट्टस्मियेव दुस्सति; अनिट्टस्मियेव रज्जति, अनिट्ठस्मियेव दुस्सती 'ति। 
विपाकवसेनेव पनेतं एकन्ततो परिच्छिज्जति। न हि सक्का विपाकचित्तं वञ्चेतुं। सचे आरम्मणं इट्ठं होति, कुसलविपाकं 
उप्पज्जति। सचे अनिट्ठं, अकुसलविपाकं उप्पज्जति। किञ्चापि हि मिच्छादिट्टिका बुद्धं वा सङ्गं वा महाचेतियादीनि वा 
उळारानि आरम्मणानि दिस्वा अक्खीनि पिदहन्ति, दोमनस्सं आपज्जन्ति, धम्मसहं सुत्वा कण्णे थकेन्ति, 
चक्खुविञ्जाणसोतविञ्ञाणानि पन नेसं कुसलविपाकानेव होन्ति। 


किञ्चापि गूथसूकरादयो गूथगन्धं घायित्वा खादितुं लभिस्सामा'ति सोमनस्सजाता होन्ति, गूथदस्सने पन तेसं 
चक्खुविञ्ञाणं, तस्स गन्धघायने घानविञ्ञाणं, रससायने जिव्हाविञ्ञाणञ्च अकुसलविपाकमेव होति । बन्धित्वा 
वरसयने सयापितसूकरो च किञ्चापि विरवति, सञ्जाविपल्लासेन पनस्स जवनस्मियेव दोमनस्सं उप्पज्जति, 
कायविञ्ञाणं कुसलविपाकमेव। कस्मा? आरम्मणस्स इड्ठताय । 


अपिच द्वारवसेनापि इट्टानिट्ठता वेदितब्बा । सुखसम्फस्सञ्हि गूथकललं चकखुद्वारघानद्वारेसु अनिटुं, कायद्वारे इटुं 
होति। चक्कवत्तिनो मणिरतनेन पोथियमानस्स, सुबण्णसूले उत्तासितस्स च मणिरतनसुबण्णसूलानि चकखुद्वारे इड्डानि 
होन्ति, कायद्वारे अनिट्ठानि। कस्मा? महादुक्खस्स उप्पादनतो । एवं इट्टानिटु एकन्ततो विपाकेनेव परिच्छिज्जतीति 
वेदितब्बं । 


तं तं वा पनाति एत्थ न हेट्टिमनयो ओलोकेतब्बो। न हि भगवा सम्मुतिमनापं भिन्दति, पुग्गलमनापं पन भिन्दति । 
तस्मा तंतंवापनवसेनेव उपादायुपादाय हीनप्पणीतता वेदितब्बा। नेरयिकानञ्हि रूपं कोटिप्पत्तं हीनं नाम; तं उपादाय 

तिरच्छानेसु नागसुपण्णानं रूपं पणीतं नाम । तेसं रूपं हीनं; तं उपादाय पेतानं रूपं पणीतं नाम । तेसम्पि हीनं; तं 
उपादाय जानपदानं रूपं पणीतं नाम। तेसम्पि हीनं; तं उपादाय गामभोजकानं रूपं पणीतं नाम। तेसम्पि हीनं; तं उपादाय 
जनपदसामिकानं रूपं पणीतं नाम। तेसम्पि हीनं; तं उपादाय पदेसराजूनं रूपं पणीतं नाम । तेसम्पि हीनं; तं उपादाय 
चक्कवत्तिरञ्ञो रूपं पणीतं नाम | तस्सापि हीनं; तं उपादाय भुम्मदेवानं रूपं पणीतं नाम । तेसम्पि हीनं; तं उपादाय 


अकनिदुदेवानं पन रूपं मत्थकप्पत्तं पणीतं नाम । 


७. दूरदुकनिद्देसे इत्थिन्द्रियादीनि हेट्ठा विभत्तानेव। इमस्मिं पन दुके दुप्परिग्गहट्ठेन लक्खणदुप्पटिविज्झताय 
सुखुमरूपं दूरेति कथितं । सुखपरिग्गहट्ठेन लक्खणसुप्पटिविज्झताय ओळारिकरूपं सन्तिकेति | कबळीकाराहारपरियोसाने 
च निय्यातनट्टानेपि “इदं वुच्चति रूपं दूरेति न नीय्यातितं। कस्मा? दुविधञ्हि दूरे नाम - लक्खणतो च ओकासतो चाति। 
तत्थ लक्खणतो दूरेति न कथितं, तं ओकासतो कथेतब्बं । तस्मा दूरेति अकथितं । ओळारिकरूपं ओकासतो दूरेति दस्सेतुं 
अनिय्यातेत्वाव यं वा पनञ्ञम्पीतिआदिमाह | सन्तिकपदनिद्देसेपि एसेव नयो। तत्थ अनासन्नेति न आसन्ने, 
अनुपकड्टेति निस्सटे, दूरेति दूरम्हि, असन्तिकेति न सन्तिके । इद वुच्चति रूपं दूरेति इदं पण्णरसविधं सुखुमरूपं 
लक्खणतो दूरे, दसविधं पन ओळारिकरूपं येवापनकवसेन ओकासतो दूरेति वुच्चति । सन्तिकपदनिद्देसो उत्तानत्थोयेव। 


इदं वुच्चति रूपं सन्तिकेति इदं दसविधं ओळारिकरूपं लक्खणतो सन्तिके, पञ्चदसविधं पन सुखुमरूपं 
येबापनकवसेन ओकासतो सन्तिकेति वुच्चति । कित्तकतो पड़ाय पन रूपं ओकासवसेन सन्तिके नाम? कित्तकतो पट्टाय 
दूरे नामाति? पकतिकथाय कथेन्तानं द्वादसहत्थो सवनूपचारो नाम होति। तस्स ओरतो रूपं सन्तिके, परतो दूरे । तत्थ 
सुखुमरूपं दूरे होन्तं लक्खणतोपि ओकासतोपि दूरे होति; सन्तिके होन्तं पन ओकासतोव सन्तिके होति, न लक्खणतो। 
ओळारिकरूपं सन्तिके होन्तं लक्खणतोपि ओकासतोपि सन्तिके होति; दूरे होन्तं ओकासतोव दूरे होति, न लक्खणतो । 


तं तं वा पनाति एत्थ न हेटिमनयो ओलोकेतब्बो । हेठ्ठा हि भिन्दमानो गतो। इध पन न लक्खणतो दूरं भिन्दति, 
ओकासतो दूरमेव भिन्दति | उपादायुपादाय दूरसन्तिकञ्हि एत्थ दस्सितं। अत्तनो हि रूपं सन्तिके नाम; 
अन्तोकुच्छिगतस्सापि परस्स दूरे। अन्तोकुच्छिगतस्स सन्तिके; बहिठितस्स दूरे । एकमञ्चे सयितस्स सन्तिके; बहिपमुखे 
ठितस्स दूरे। अन्तोपरिवेणे रूपं सन्तिके; बहिपरिवेणे दुरे। अन्तोसङ्घारामे रूपं सन्तिके; बहिसङ्घारामे दूरे। अन्तोसीमाय 
रूपं सन्तिके; बहिसीमाय दूरे । अन्तोगामखेत्ते रूपं सन्तिके; बहिगामक्खेत्ते दूरे । अन्तोजनपदे रूपं सन्तिके; बहिजनपदे 
दूरे। अन्तोरज्जसीमाय रूपं सन्तिके; बहिरज्जसीमाय दुरे। अन्तोसमुद्दे रूपं सन्तिके; बहिसमुद्देरूपं दूरे। अन्तोचक्कवाळे 
रूपं सन्तिके; बहिचक्कवाळे दूरेति । 


अयं रूपक्खन्धनिद्देसो । 
२. वेदनाक्खन्धनिद्देसो 


८. वेदनाक्खन्धनिद्देसादीसु हेट्ठा वुत्तसदिसं पहाय अपुब्बमेव वण्णयिस्साम। या काचि वेदनाति चतुभूमिकवेदनं 
परियादियति। सुखा वेदनातिआदीनि अतीतादिवसेन निद्दिट्ठवेदनं सभावतो दस्सेतुं वुत्तानि। तत्थ सुखा वेदना अत्थि 
कायिका, अत्थि चेतसिका। तथा दुक्खा वेदना। अदुक्खमसुखा पन चक्खादयो पसादकाये सन्धाय परियायेन 'अत्थि 
कायिका, अत्थि चेतसिका'। तत्थ सब्बापि कायिका कामावचरा । तथा चेतसिका दुक्खा वेदना । चेतसिका सुखा पन 

तेभूमिका। अदुक्खमसुखा चतुभूमिका । तस्सा सब्बप्पकारायपि सन्ततिवसेन, खणादिवसेन च अतीतादिभावो 
वेदितब्बो। 


तत्थ सन्ततिवसेन एकवीथिएकजवनएकसमापत्तिपरियापन्ना, एकविधविसयसमायोगप्पवत्ता च पच्चुप्पन्ना । ततो 
पुब्बे अतीता, पच्छा अनागता। खणादिवसेन खणत्तयपरियापन्ना पुब्बन्तापरन्तमज्झगता सकिच्चञ्च कुरुमाना वेदना 
पच्चुप्पन्ना। ततो पुब्बे अतीता, पच्छा अनागता । तत्थ खणादिवसेन अतीतादिभावं सन्धाय अयं निद्देसो कतोति वेदितब्बो । 


११. ओळारिकसुखुमनिद्देसे अकुसला वेदनातिआदीनि जातितो ओळारिकसुखुमभावं दस्सेतुं वृत्तानि । दुक्खा 
वेदना ओळारिकातिआदीनि सभावतो। असमापन्नस्स वेदनातिआदीनि पुग्गलतो। सासवातिआदीनि 
लोकियलोकुत्तरतो ओळारिकसुखुमभावं दस्सेतुं वुत्तानि । तत्थ अकुसला ताव सदरथट्टेन दुकखविपाकट्रेन च ओळारिका। 
कुसला निद्रथट्टेन सुखविपाकड्रेन च सुखुमा । अब्याकता निरुस्साहड्ेन अविपाकड्रेन च सुखुमा। कुसलाकुसला 
सउस्साहट्रेन सविपाकट्टेन च ओळारिका। अब्याकता वुत्तनयेनेब सुखुमा। 


दुक्खा असातट्ठेन दुक्खट्देन च ओळारिका। सुखा सातट्टेन सुखट्टेन च सुखुमा। अदुक्खमसुखा सन्तड्ठेन पणीतट्टेन च 
सुखुमा। सुखदुक्खा खोभनड्रेन फरणड्रेन च ओळारिका। सुखवेदनापि हि खोभेति फरति। तथा दुक्खवेदनापि। सुखञ्हि 
उप्पज्जमानं सकलसरीरं खोभेन्तं आलुळेन्तं अभिसन्दयमानं मद्यमानं छादयमानं सीतोदकघटेन आसिञ्चयमानं विय 
उप्पज्जति। दुक्खं उप्पज्जमानं तत्तफालं अन्तो पवेसन्तं विय तिणुक्काय बहि झापयमानं विय उप्पज्जति। अदुक्खमसुखा 
पन वुत्तनयेनेव सुखुमा । असमापन्नस्स वेदना नानारम्मणे विक्खित्तभावतो ओळारिका। समापन्नस्स वेदना 
एकत्तनिमित्तेयेव चरतीति सुखुमा। सासवा आसबवुप्पत्तिहेतुतो ओळारिका। आसवचारो नाम एकन्तओळारिको। 
अनासवा वुत्तविपरियायेन सुखुमा । 


तत्थ एको नेव कुसलत्तिके कोविदो होति, न वेदनात्तिके । सो 'कुसलत्तिकं रक्खामी'ति वेदनात्तिकं भिन्दति; 
'वेदनात्तिकं रक्खामी'ति कुसलत्तिकं भिन्दति । एको 'तिकं रक्खामी'ति भूमन्तरं भिन्दति। एको न भिन्दति। कथं? 
““सुखदुक्खा वेदना ओळारिका, अदुक्खमसुखा वेदना सुखुमा"ति हि वेदनात्तिके वुत्तं । तं एको पटिक्खिपति - न सब्बा 
अदुक्खमसुखा सुखुमा। सा हि कुसलापि अत्थि अकुसलापि अब्याकतापि। तत्थ कुसलाकुसला ओळारिका, अब्याकता 
सुखुमा। कस्मा? कुसलत्तिके पाळियं आगतत्ताति। एवं कुसलत्तिको रक्खितो होति, वेदनात्तिको पन भिन्नो। 


कुसलाकुसला वेदना ओळारिका, अब्याकता वेदना सुखुमा"ति यं पन कुसलत्तिके वृत्तं, तं एको पटिक्खिपति - न 
सब्बा अब्याकता सुखुमा | सा हि सुखापि अत्थि दुक्खापि अदुक्खमसुखापि । तत्थ सुखदुक्खा ओळारिका, अदुक्खमसुखा 
सुखुमा। कस्मा? वेदनात्तिके पाळियं आगतत्ताति। एवं वेदनात्तिको रक्खितो होति, कुसलत्तिको पन भिन्नो। 
कुसलत्तिकस्स पन आगतड्टाने वेदनात्तिकं अनोलोकेत्वा वेदनात्तिकस्स आगतड्टाने कुसलत्तिकं अनोलोकेत्वा कुसलादीनं 
कुसलत्तिकलवखणेन, सुखादीनं वेदनात्तिकलक्खणेन ओळारिकसुखुमतं कथेन्तो न भिन्दति नाम। 


यम्पि “कुसलाकुसला वेदना ओळारिका, अब्याकता वेदना सुखुमा"ति कुसलत्तिके वुत्तं, तत्थेको 'कुसला 
लोकुत्तरवेदनापि समाना ओळारिका नाम, विपाका अन्तमसो द्विपञ्चविञ्ञाणसहजातापि समाना सुखुमा नाम होती'ति 
वदति। सो एवरूपं सन्तं पणीतं लोकुत्तरवेदनं ओळारिकं नाम करोन्तो, द्रिपञ्चविञ्जाणसम्पयुत्तं अहेतुकं हीनं जळं वेदनं 
सुखुमं नाम करोन्तो *तिकं रक्खिस्सामी'ति भूमन्तरं भिन्दति नाम। तत्थ तत्थ भूमियं कुसलं पन तंतंभूमिविपाकेनेव सद्भि 

योजेत्वा कथेन्तो न भिन्दति नाम । तत्रायं नयो - कामावचरकुसला हि ओळारिका; कामावचरविपाका सुखुमा। 
रूपावचरारूपावचरलोकुत्तरकुसला ओळारिका; रूपावचरारूपावचरलोकुत्तरविपाका सुखुमाति। इमिना नीहारेन कथेन्तो 
न भिन्दति नाम। 


तिपिटकचूळनागत्थेरो पनाह - “अकुसले ओळारिकसुखुमता नाम न उद्धरितब्बा । तञ्हि एकन्तओळारिकमेव। 
लोकुत्तरेपि ओळारिकसुखुमता न उद्धरितब्बा। तञ्हि एकन्तसुखुम”'न्ति। इमं कथं आहरित्वा तिपिटकचूळाभयत्थेरस्स 
कथयिसु - एवं थेरेन कथितन्ति । तिपिटकचूळाभयत्थेरो आह - “सम्मासम्बुद्भेन अभिधम्मं पत्वा एकपदस्सापि 
द्विन्नम्पि पदानं आगतट्टाने नयं दातुं युत्तद्वाने नयो अदिन्नो नाम नत्थि, नयं कातुं युत्तद्वाने नयो अकतो नाम नत्थि। इध 
पनेकच्चो “आचरियो अस्मी'ति विचरन्तो अकुसले ओळारिकसुखुमतं उद्धरमानो कुक्कुच्चायति। सम्मासम्बुद्धेन पन 
लोकुत्तरेपि ओळारिकसुखुमता उद्भरिता”ति। एवञ्च पन वत्वा इदं सुत्तं आहरि -- “तत्र, भन्ते, यायं पटिपदा दुक्खा 
दन्धाभिञ्ञा, अयं, भन्ते, पटिपदा उभयेनेव हीना अक्खायति - दुक्खत्ता दन्धत्ता चा”ति (दी० नि० ३.१५२) | एत्थ हि 
चतस्सो पटिपदा लोकियलोकुत्तरमिस्सका कथिता | 


तं तं वा पनाति एत्थ न हेडिमनयो ओलोकेतब्बो | तंतंवापनवसेनेव कथेतब्बं। दुविधा हि अकुसला - 
लोभसहगता दोससहगता च। तत्थ दोससहगता ओळारिका, लोभसहगता सुखुमा। दोससहगतापि दुविधा -- नियता 
अनियता च। तत्थ नियता ओळारिका, अनियता सुखुमा। नियतापि कप्पट्रितिका ओळारिका, नोकप्पड्टितिका सुखुमा । 
कप्पट्टितिकापि असङ्घारिका ओळारिका, ससङ्घारिका सुखुमा। लोभसहगतापि द्विधा - दिट्टिसम्पयृत्ता दिट्टिविप्पयुत्ता च। 
तत्थ दिड्टिसम्पयुत्ता ओळारिका, दिट्टिविप्पयृत्ता सुखुमा । दिड्टिसम्पयुत्तापि नियता ओळारिका, अनियता सुखुमा। सापि 
असङ्घारिका ओळारिका, ससङ्घारिका सुखुमा । 


सङ्घेपतो अकुसलं पत्वा या विपाकं बहुं देति सा ओळारिका, या अपं सा सुखुमा। कुसलं पत्वा पन अप्पव्रिपाका 
ओळारिका, बहुविपाका सुखुमा । चतुब्बिधे कुसले कामावचरकुसला ओळारिका, रूपावचरकुसला सुखुमा । सापि 
ओळारिका, अरूपावचरकुसला सुखुमा। सापि ओळारिका, लोकुत्तरकुसला सुखुमा। अयं ताव भूमीसु अभेदतो नयो। 


भेदतो पन कामावचरा दानसीलभावनामयवसेन तिविधा। तत्थ दानमया ओळारिका, सीलमया सुखुमा। सापि 
ओळारिका, भावनामया सुखुमा। सापि दुहेतुका तिहेतुकाति दुविधा । तत्थ दुहेतुका ओळारिका, तिहेतुका सुखुमा । 
तिहेतुकापि ससङ्घारिकअसङ्घारिकभेदतो दुविधा । तत्थ ससङ्घारिका ओळारिका, असङ्घारिका सुखुमा । रूपावचरे 


ओळारिका, आकासानञ्चायतनकुसलवेदना सुखुमा आकासानञ्चायतनकुसलवेदना ओळारिका...पे०... । 
नेबसञ्जानासञ्ञजायतनकुसलवेदना सुखुमा । सापि ओळारिका, विपस्सनासहजाता सुखुमा | सापि ओळारिका, 
सोतापत्तिमग्गसहजाता सुखुमा। सापि ओळारिका...पे०... अरहत्तमग्गसहजाता सुखुमा । 


लोकुत्तरविपाकवेदना सुखुमा । एवं ताव अभेदतो। 


भेदतो पन कामावचरविपाका अत्थि अहेतुका, अत्थि सहेतुका । सहेतुकापि अत्थि दुहेतुका, अत्थि तिहेतुका । तत्थ 
अहेतुका ओळारिका, सहेतुका सुखुमा । सापि दुहेतुका ओळारिका, तिहेतुका सुखुमा। तत्थापि ससङ्घारिका ओळारिका, 

तीसु किरियासु कामावचरकिरियवेदना ओळारिका, रूपावचरकिरियवेदना सुखुमा । सापि ओळारिका, 
अरूपावचरकिरियवेदना सुखुमा। एवं ताव अभेदतो। भेदतो पन अहेतुकादिवसेन भिन्नाय कामावचरकिरियाय 
अहेतुककिरियवेदना ओळारिका, सहेतुका सुखुमा । सापि दुहेतुका ओळारिका, तिहेतुका सुखुमा। तत्थापि ससङ्घारिका 
ओळारिका, असङ्कारिका सुखुमा । पठमज्झाने किरियवेदना ओळारिका, दुतियज्झाने सुखुमा। सापि ओळारिका, ततिये... 


नेवसञ्ञानासञ्जायतनकिरियवेदना सुखुमा। या ओळारिका सा हीना । या सुखुमा सा पणीता। 


१३. दूरदुकनिद्देसे अकुसलवेदना विसभागट्टेन विसंसट्ठेन च कुसलाब्याकताहि दूरे। इमिना नयेन सब्बपदेसु दूरता 
वेदितब्बा। सचेपि हि अकुसलादिवेदनासमङ्गिनो दुक्खादिवेदनासमङ्गिनो च तयो तयो जना एकमञ्चे निसिन्ना होन्ति, 
तेसम्पि ता वेदना विसभागट्टेन विसंसट्डेन च दूरेयेव नाम | समापन्नवेदनादिसमङ्गीसुपि एसेव नयो। अकुसला पन 
अकुसलाय सभागट्ठेन सरिक्खड्टेन च सन्तिके नाम। इमिना नयेन सब्बपदेसु सन्तिकता वेदितब्बा। सचेपि हि 
अकुसलादिवेदनासमङ्गीसु तीसु जनेसु एको कामभवे, एको रूपभवे, एको अरूपभवे, तेसम्पि ता वेदना सभागट्टेन 
सरिक्खट्टेन च सन्तिकेयेव नाम कुसलादिवेदनासमङ्गीसुपि एसेव नयो। 


तं तं वा पनाति एत्थ हेट्टिमनयं अनोलोकेत्वा तं तं वापनवसेनेव कथेतब्बं | कथेन्तेन च न दूरतो सन्तिकं 
उद्भरितब्बं, सन्तिकतो पन दूरं उद्धरितब्बं दुविधा हि अकुसला - लोभसहगता दोससहगता च | तत्थ लोभसहगता 
लोभसहगताय सन्तिके नाम, दोससहगताय दूरे नाम दोससहगता दोससहगताय सन्तिके नाम, लोभसहगताय दुरे नाम। 
दोससहगतापि नियता नियताय सन्तिके नामाति। एवं अनियता। कप्पद्ितिकअसङ्घारिकससङ्घारिकभेदं लोभसहगतादीसु 
च दिट्टिसम्पयुत्तादिभेदं सब्बं ओळारिकदुकनिददेसे वित्थारितवसेन अनुगन्त्वा एकेककोठ्ठासवेदना तंतंकोड्ासवेदनाय एव 
सन्तिके, इतरा इतराय दूरेति वेदितब्बाति। 


अयं वेदनाक्खन्धनिद्देसो। 
३. सञ्ञाक्खन्धनिद्देसो 


१४. सञ्जाक्खन्धनिद्देसे या काचि सञ्जाति चतुभूमिकसञ्ञं परियादियति। चक्खुसम्फस्सजा सञ्जातिआदीनि 
अतीतादिवसेन निददिुसञ्ञं सभावतो दस्सेतुं वुत्तानि। तत्थ चक्खुसम्फस्सतो चक्खुसम्फस्सस्मि वा जाता 
चक्खुसम्फस्सजा नाम । सेसासुपि एसेव नयो। एत्थ च पुरिमा पञ्च चक्खुपसादादिवत्थुकाव। मनोसम्फस्सजा 
हदयवत्थुकापि अवत्थुकापि। सब्बा चतुभूमिकसञ्ञा। 


१७. ओळारिकदुकनिद्देसे पटिघसम्फस्सजाति सप्पटिघे चक्खुपसादादयो वत्थुं कत्वा सप्पटिघे रूपादयो आरब्भ 


कायसम्फस्सजा सञ्ञजातिपि तस्सायेव वत्थुतो नामं । रूपसञ्ञा...पे०... फोडुब्बसञ्जातिपि तस्सायेव आरम्मणतो नामं । इदं 

पन वत्थारम्मणतो नामं । सप्पटिघानि हि वत्थूनि निस्साय, सप्पटिघानि च आरम्मणानि आरब्भ उप्पत्तितो एसा 
पटिघसम्फस्सजा सञ्जाति वुत्ता । मनोसम्फस्सजातिपि परियायेन एतिस्सा नामं होतियेव। चक्खुविञ्ञाणञ्हि मनो नाम । 
तेन सहजातो फस्सो मनोसम्फस्सो नाम । तस्मिं मनोसम्फस्से, तस्मा वा मनोसम्फस्सा जाताति मनोसम्फस्सजा । तथा 
सोतघानजिव्हाकायविज्ञाणं मनो नाम । तेन सहजातो फस्सो मनोसम्फस्सो नाम । तस्मिं मनोसम्फस्से, तस्मा वा 
मनोसम्फस्सा जाताति मनोसम्फस्सजा । 


अधिवचनसम्फस्सजा सज्ञातिपि परियायेन एतिस्सा नामं होतियेव । तयो हि अरूपिनो खन्धा सयं पिट्टिबट्टका हुत्वा 
अत्तना सहजाताय सञ्ञाय अधिवचनसम्फस्सजा सञ्जातिपि नामं करोन्ति । निप्परियायेन पन पटिघसम्फस्सजा सञ्ञा 
नाम पञ्चद्वारिकसञ्ञा, अधिवचनसम्फस्सजा सञ्ञा नाम मनोद्वारिकसञ्ञा । तत्थ पञ्चद्वारिकसञ्ञा ओलोकेत्वापि 
जानितुं सक्काति ओळारिका । रज्जित्वा उपनिज्झायन्तञ्हि 'रज्जित्वा उपनिज्झायती'ति, कुज्झित्वा उपनिज्ञायन्तं 
“कुज्झित्वा उपनिज्झायती'ति ओलोकेत्वाव जानन्ति । 


तत्रिदं वत्थु - द्वे किर इत्थियो निसीदित्वा सुत्तं कन्तन्ति | द्वीसु दहरेसु गामे चरन्तेसु एको पुरतो गच्छन्तो एकं इत्थिं 
ओलोकेसि। इतरा तं पुच्छि “कस्मा नु खो तं एसो ओलोकेसी'ति? “न एसो भिक्खु मं विसभागचित्तेन ओलोकेसि, 
कनिट्ठभगिनीसञ्ञाय पन ओलोकेसी'ति। तेसुपि गामे चरित्वा आसनसालाय निसिन्नेसु इतरो भिक्खु तं भिक्खु पुच्छि - 
“तया सा इत्थी ओलोकिता'ति? “आम ओलोकिता' । 'किमत्थाया'ति? “मय्ं भगिनीसरिक्खत्ता तं ओलोकेसि'न्ति आह । 
एवं पञ्चद्वारिकसञ्ञा ओलोकेत्वापि जानितुं सक्काति वेदितब्बा । सा पनेसा पसादवत्थुका एव । केचि पन जवनप्पवत्ताति 
दीपेन्ति | मनोद्वारिकसञ्ञा पन एकमज्चे वा एकपीठे वा निसीदित्वापि अञ्ञँ चिन्तेन्तं वितक्केन्तञ्च “कि चिन्तेसि, कि 
वितक्केसी' ति पुच्छित्वा तस्स वचनवसेनेव जानितब्बतो सुखुमा | सेसं वेदनाक्खन्धसदिसमेवाति | 


अयं सञ्ञाक्खन्धनिद्देसो । 
४. सङ्घारक्खन्धनिह्ेसो 


२०. सङ्घारक्खन्धनिद्देसे ये केचि सङ्घाराति चतुभूमिकसङ्कारे परियादियति। चक्खुसम्फस्सजा चेतनातिआदीनि 
अतीतादिवसेन निद्दिट्ठसह्वारे सभावतो दस्सेतुं वुत्तानि। चक्खुसम्फस्सजातिआदीनि वृत्तत्थानेव। चेतनाति हेड्टिमकोटिया 
पधानसङ्घारवसेन वृत्तं। हेड्िमकोटिया हि अन्तमसो चक्खुविञ्ञाणेन सद्भि पाळियं आगता चत्तारो सङ्घारा उप्पज्जन्ति। 
तेसु चेतना पधाना आयूहनट्रेन पाकटत्ता। तस्मा अयमेव गहिता । तंसम्पयृत्तसङ्घारा पन ताय गहिताय गहिताव होन्ति । 
इधापि पुरिमा पञ्च चक्खुपसादादिवत्थुकाव । मनोसम्फस्सजा हदयवत्थुकापि अवत्थुकापि। सब्बा चतुभूमिकचेतना । सेसं 
वेदनाक्खन्धसदिसमेवाति। 


अयं सङ्घारक्खन्धनिद्देसो। 
५. विञ्ञाणक्खन्धनिद्देसो 


२६. विज्ञाणक्खन्धनिद्देसे यं किञ्चि विञ्जाणन्ति चतुभूमकविञ्ञाणं परियादियति। चक्खुविञ्ञाणन्तिआदीनि 
अतीतादिवसेन निद्दिटुविञ्ञाणं सभावतो दस्सेतुं वुत्तानि। तत्थ चक्खुविञ्जाणादीनि पञ्च चक्खुपसादादिवत्थुकानेव, 
मनोविञ्जाणं हदयवत्थुकम्पि अवत्थुकम्पि। सब्बं चतुभूमकविञ्ञाणं। सेसं वेदनाक्खन्धसदिसमेवाति। 

अयं विज्ञाणक्खन्धनिद्देसो । 
पकिण्णककथा 


इदानि पञ्चसुपि खन्धेसु समुग्गमतो, पुब्बापरतो, अद्भानपरिच्छेदतो, एकुप्पादनानानिरोधतो, नानुप्पादएकनिरोधतो, 
एकुप्पादएकनिरोधतो, नानुप्पादनानानिरोधतो, अतीतानागतपच्चुप्पन्नतो, अज्झत्तिकबाहिरतो, ओळारिकसुखुमतो, 
हीनपणीततो, दूरसन्तिकतो, पच्चयतो, समुट्ठानतो, परिनिप्फन्नतो, सङ्घततोति सोळसहाकारेहि पकिण्णकं वेदितब्बं । 


तत्थ दुविधो समुग्गमो -- गब्भसेय्यकसमुग्गमो, ओपपातिकसमुग्गमोति। तत्थ गब्भसेय्यकसमुग्गमो एवं वेदितब्बो 
-- गब्भसेय्यकसत्तानञ्हि पटिसन्धिक्खणे पञ्चक्खन्धा अपच्छाअपुरे एकतो पातुभवन्ति । तस्मिं खणे पातुभूता 
कललसङ्घाता रूपसन्तति परित्ता होति । खुदकमक्खिकाय एकवायामेन पातब्बमत्ताति वत्वा पुन 'अतिबहुं एतं, 
सण्हसूचिया तेले पक्खिपित्वा उक्खित्ताय पग्घरित्वा अग्गे ठितबिन्दुमत्त'न्ति वृत्तं । तम्पि पटिक्खिपित्वा 'एककेसे तेलतो 
उद्धरित्वा गहिते तस्स पग्घरित्वा अग्गे ठितबिन्दुमत्त न्ति वुत्तं । तम्पि पटिक्खिपित्वा 'इमस्मिं जनपदे मनुस्सानं केसे अट्टधा 
फालिते ततो एककोट्ठासप्पमाणो उत्तरकुरुकानं केसो; तस्स पसन्नतिलतेलतो उद्धटस्स अग्गे ठितबिन्दुमत्त'न्ति वृत्त । 
तम्पि पटिक्खिपित्वा 'एतं बहु, जातिउण्णा नाम सुखुमा; तस्सा एकअंसुनो पसन्नतिलतेले पक्खिपित्वा उद्धटस्स पग्घरित्वा 
अग्गे ठितबिन्दुमत्त'न्ति वुत्तं । तं पनेतं अच्छं होति विप्पसन्नं अनाविलं परिसुद्धं पसन्नतिलतेलबिन्दुसमानवण्णं । वुत्तम्पि 
चेतं - 


तिलतेलस्स यथा बिन्दु, सप्पिमण्डो अनाविलो । 
एवं बण्णपटिभागं, कललन्ति पबुच्चतीति॥ 


एवं परित्ताय रूपसन्ततिया तीणि सन्ततिसीसानि होन्ति - वत्थुदसकं, कायदसकं, इत्थिया इत्थिन्द्रियबसेन पुरिसस्स 
पुरिसिन्द्रियवसेन भावदसकन्ति। तत्थ वत्थुरूपं, तस्स निस्सयानि चत्तारि महाभूतानि, तंनिस्सिता वण्णगन्धरसोजा, 
जीवितन्ति - इदं वत्थुदसकं नाम | कायपसादो, तस्स निस्सयानि चत्तारि महाभूतानि, तन्निस्सिता वण्णगन्धरसोजा, 
जीवितन्ति - इदं कायदसकं नाम । इत्थिया इत्थिभावो, पुरिसस्स पुरिसभावो, तस्स निस्सयानि चत्तारि महाभूतानि, 
तन्निस्सिता वण्णगन्धरसोजा, जीवितन्ति -- इदं भावदसकं नाम। 


एवं गब्भसेय्यकानं पटिसन्धियं उक्कदुपरिच्छेदेन समतिस कम्मजरूपानि रूपक्खन्धो नाम होति । पटिसन्धिचित्तेन 
पन सहजाता वेदना वेदनाक्खन्धो, सञ्ञा सञ्जाक्खन्धो, सङ्घारा सङ्घारक्खन्धो, पटिसन्धिचित्तं विञ्जाणक्खन्धोति । एवं 
गब्भसेय्यकानं पटिसन्धिक्खणे पञ्चक्खन्धा परिपुण्णा होन्ति। सचे पन नपुंसकपटिसन्धि होति, भावदसकं हायति । द्विन्नं 
दसकानं वसेन समवीसति कम्मजरूपानि रूपक्खन्धो नाम होति। वेदनाक्खन्धादयो वृत्तप्पकारा एवाति। एवम्पि 
गब्भसेय्यकानं पटिसन्धिकखणे पञ्चक्खन्धा परिपुण्णा होन्ति । 


इमस्मिं ठाने तिसमुट्ठानिकप्पवेणी कथेतब्बा भवेय्य तं पन अकथेत्वा “ओपपातिकसमुग्गमो' नाम दस्सितो। 
ओपपातिकानञ्हि परिपुण्णायतनानं पटिसन्धिकखणे हेट्टा वुत्तानि तीणि, चक्खुसोतघानजिव्हादसकानि चाति सत्त 
रूपसन्ततिसीसानि पातुभवन्ति। तत्थ चक्खुदसकादीनि कायदसकसदिसानेव। नपुंसकस्स पन भावदसकं नत्थि। एवं 
परिपुण्णायतनानं ओपपातिकानं समसत्तति चेव समसट्टि च कम्मजरूपानि रूपक्खन्धो नाम । वेदनाक्खन्धादयो 

वृत्तप्पकारा एवाति। एवं ओपपातिकानं पटिसन्धिकखणे पञ्चकखन्धा परिपुण्णा होन्ति। अयं ओपपातिकसमुग्गमोः 
नाम | एवं ताव पञ्चकखन्धा “समुग्गमतो' वेदितब्बा । 


“पुब्बापरतो ति एवं पन गब्भसेय्यकानं अपच्छाअपुरे उप्पन्नेसु पञ्चसु खन्धेसु कि रूपं पठमं रूपं समुद्ठापेति उदाहु 
अरूपन्ति? रूपं रूपमेव समुड्ठापेति, न अरूपं । कस्मा? पटिसन्धिचित्तस्स न रूपजनकत्ता। सब्बसत्तानञ्हि पटिसन्धिचित्तं, 
खीणासवस्स चृतिचित्तं, द्रिपञ्चविञ्ञाणानि, चत्तारि अरूप्पविपाकानीति सोळस चित्तानि रूपं न समुठट्ठापेन्ति | तत्थ 
पटिसन्धिचित्तं ताव वत्थुनो दुब्बलताय अप्पतिट्टितताय पच्चयवेकल्लताय आगन्तुकताय च रूपं न समुट्टापेति। तत्थ हि 
सहजातं वत्थु उप्पादकखणे दुब्बलं होतीति वत्थुनो दुब्बलताय रूपं न समुट्ठापेति । यथा च पपाते पतन्तो पुरिसो अञ्जस्स 
निस्सयो भवितुं न सक्कोति, एवं एतम्पि कम्मवेगक्खित्तत्ता पपाते पतमानं विय अप्पतिट्टितं । इति कम्मवेगक्खित्तत्ता, 
अप्पतिड्टिततायपि रूपं न समुट्ठापेति। 


पटिसन्धिचित्तञ्च वत्थुना सद्धि अपच्छाअपुरे उप्पन्नं । तस्स वत्थु पुरेजातं हुत्वा पच्चयो भवितुं न सक्कोति। सचे 
सक्कुणेय्य, रूपं समुद्ठापेय्य । यत्रापि वत्थु पुरेजातं हुत्वा पच्चयो भवितुं सक्कोति, पवेणी घटियति, तत्रापि चित्तं अङ्गतो 
अपरिहीनंयेव रूपं समुड्टापेति। यदि हि चित्तं ठानक्खणे वा भङ्गक्खणे वा रूपं समुट्ठापेय्य, पटिसन्धिचित्तम्पि रूपं 
समुड्टापेय्य । न पन चित्तं तस्मिं खणद्वये रूपं समुद्ठापेति। यथा पन अहिच्छत्तकमकुलं पथवितो उट्टुहन्तं पंसुचुण्णं गहेत्वाव 
उद्द॒हति, एवं चित्तं पुरेजातं वत्थु निस्साय उप्पादकखणे अट्ठ रूपानि गहेत्वाव उट्टुहति। पटिसन्धिकखणे च वत्थु पुरेजातं 
हुत्वा पच्चयो भवितुं न सक्कोतीति पच्चयवेकल्लतायपि पटिसन्धिचित्तं रूपं न समुद्ठापेति । 


यथा च आगन्तुकपुरिसो अगतपुब्बं पदेसं गतो अञ्ञेसं -- "एथ भो, अन्तोगामे वो अन्नपानगन्धमालादीनि 
दस्सामी'ति वत्तुं न सक्कोति, अत्तनो अविसयताय अप्पहतताय, एवमेव पटिसन्धिचित्तं आगन्तुकन्ति अत्तनो 
आगन्तुकतायपि रूपं न समुद्ठापेति। अपिच समतिस कम्मजरूपानि चित्तसमुड्ठानरूपानं ठानं गहेत्वा ठितानीतिपि 
पटिसन्धिचित्तं रूपं न समुट्ठापेति । 


खीणासवस्स पन चृतिचित्तं वट्टमूलस्स वूपसन्तत्ता न समुड्डापेति। तस्स हि सब्बभवेसु बट्टमूलं वृपसन्तं 
अभनब्बुप्पत्तिकं पुनब्भवे पवेणी नाम नत्थि। सोतापन्नस्स पन सत्त भवे ठपेत्वा अट्ठमेव बट्टमूलं वूपसन्तं । तस्मा तस्स 
चृतिचित्तं सत्तसु भवेसु रूपं समुट्ठापेति, सकदागामिनो द्वीसु, अनागामिनो एकस्मिं । खीणासवस्स सब्बभवेसु वट्टमूलस्स 
बूपसन्तत्ता नेव समुट्टापेति । 


द्विपञ्चविञ्ञाणेसु पन झानङ्गं नत्थि, मग्गङ्गं नत्थि, हेतु नत्थीति चित्तङ्गं दुब्बलं होतीति चित्तङ्गदुब्बलताय तानि रूपं 
न समुट्डापेन्ति। चत्तारि अरूपविपाकानि तस्मिं भवे रूपस्स नत्थिताय रूपं न समुट्ठापेन्ति। न केवलञ्च तानेव, यानि 
अञ्ञानिपि तस्मिं भवे अट्ट कामावचरकुसलानि, दस अकुसलानि, नव किरियचित्तानि, चत्तारि आरुप्पकुसलानि, चतस्सो 
आरुप्पकिरिया, तीणि मग्गचित्तानि, चत्तारि फलचित्तानीति द्वेचत्तालीस चित्तानि उप्पज्जन्ति, तानिपि तत्थ रूपस्स 
नत्थिताय एव रूपं न समुठ्ठापेन्ति | एवं पटिसन्धिचित्तं रूपं न समुट्ठापेति । 


उतु पन पठमं रूपं समुट्ठापेति । को एस उतु नामाति? पटिसन्धिक्खणे उप्पन्नानं समतिसकम्मजरूपानं अब्भन्तरा 
तेजोधातु। सा ठानं पत्वा अट्ट रूपानि समुट्ठापेति उतु नाम चेस दन्धनिरोधो; चित्तं खिप्पनिरोधं । तस्मिं धरन्तेयेव सोळस 
चित्तानि उप्पज्जित्वा निरुज्झन्ति। तेसु पटिसन्धिअनन्तरं पठमभवङ्गचित्तं उप्पादक्खणेयेव अट्ठ रूपानि समुट्ठापेति | यदा 

पन सहसस उप्पत्तिकालो भविस्सति, तदा उतुचित्तानि सहनवकं नाम समुड्डापेस्सन्ति। कबळीकाराहारोपि ठानं पत्वा 
अट्ट रूपानि समुट्ठापेति कुतो पनस्स कबळीकाराहारोति? मातितो। वृत्तम्पि चेतं - 


““यञ्चस्स भुञ्जती माता, अन्नं पानञ्च भोजनं । 
तेन सो तत्थ यापेति, मातुकुच्छिगतो नरो”ति॥ (सं० नि० १.२३५)। 


एवं कुच्छिगतो दारको मातरा अज्झोहटअन्नपानओजाय यापेति। साव ठानप्पत्ता अट्ट रूपानि समुट्ठापेति । ननु च सा 
ओजा खरा? वत्थु सुखुमं? कथं तत्थ पतिड्डातीति? पठमं ताव न पतिट्ठाति; एकस्स वा द्विन्नं वा सत्ताहानं गतकाले 
पतिट्ठाति। ततो पन पुरे वा पतिड्टातु पच्छा वा; यदा मातरा अज्झोहटअन्नपानओजा दारकस्स सरीरे पतिट्ठाति, तदा अट्ट 
रूपानि समुद्टापेति । 


ओपपातिकस्सापि पकतिपटियत्तानं खादनीयभोजनीयानं अत्थिट्ठाने निब्बत्तस्स तानि गहेत्वा अज्झोहरतो ठानप्पत्ता 
ओजा रूपं समुद्टापेति । एको अन्नपानरहिते अरज्जे निब्बत्तति, महाछातको होति, अत्तनोव जिव्हाय खेळं परिवत्तेत्वा 
गिलति। तत्रापिस्स ठानप्पत्ता ओजा रूपं समुड्डापेति । 


एवं पञ्चवीसतिया कोट्ठासेसु द्वेव रूपानि रूपं समुट्ठापेन्ति - तेजोधातु च कबळीकाराहारो च। अरूपेपि द्वेयेव धम्मा 
रूपं समुड्डापेन्ति - चित्तञ्चेव कम्मचेतना च। तत्थ रूपं उप्पादक्खणे च भङ्गक्खणे च दुब्बलं, ठानकखणे बलवन्ति 
ठानक्खणे रूपं समुट्टापेति । चित्तं ठानक्खणे च भङ्गक्खणे च दुब्बलं, उप्पादक्खणेयेव बलवन्ति उप्पादक्खणेयेव रूपं 
समुड्डापेति। कम्मचेतना निरुद्धाव पच्चयो होति । अतीते कप्पकोटिसतसहस्समत्थकेपि हि आयूहितं कम्मं एतरहि पच्चयो 
होति। एतरहि आयूहितं अनागते कप्पकोटिसतसहस्सपरियोसानेपि पच्चयो होतीति। एवं “पुब्बापरतो' वेदितब्बा । 


"अद्धानपरिच्छेदतो'ति रूपं कित्तकं अद्धानं तिट्टति? अरूपं कित्तकन्ति? रूपं गरुपरिणामं दन्धनिरोधं । अरूपं 
लहुपरिणामं खिप्पनिरोधं । रूपे धरन्तेयेव सोळस चित्तानि उप्पज्जित्वा निरुज्झन्ति। तं पन सत्तरसमेन चित्तेन सद्भि 
निरुज्झति। यथा हि पुरिसो "फलं पातेस्सामी'ति मुग्गरेन रुक्खसाखं पहरेय्य, फलानि च पत्तानि च एकक्खणेयेव वण्टतो 
मुच्चेय्युं। तत्थ फलानि अत्तनो भारिकताय पठमतरं पथवियं पतन्ति, पत्तानि लहुकताय पच्छा । एवमेव मुग्गरप्पहारेन 
पत्तानञ्च फलानञ्च एकक्खणे वण्टतो मुत्तकालो विय पटिसन्धिकखणे रूपारूपधम्मानं एकक्खणे पातुभावो; फलानं 
भारिकताय पठमतरं पथवियं पतनं विय रूपे धरन्तेयेव सोळसन्नं चित्तानं उप्पज्जित्वा निरुज्झनं; पत्तनं लहुकताय पच्छा 
पथवियं पतनं विय रूपस्स सत्तरसमेन चित्तेन सह निरुज्झनं । 


तत्थ किञ्चापि रूपं दन्धनिरोधं गरुपरिणामं, चित्तं खिप्पनिरोधं लहुपरिणामं, रूपं पन अरूपं अरूपं वा रूपं ओहाय 
पवत्तितुं न सक्कोन्ति | द्विन्नम्पि एकप्पमाणाव पवत्ति। तत्रायं उपमा -- एको पुरिसो लकुण्टकपादो, एको दीघपादो। तेसु 
एकतो मग्गं गच्छन्तेसु याव दीघपादो एकपदवारं अक्कमति, ताव इतरो पदे पदं अक्कमित्वा सोळसपदवारेन गच्छति । 
दीघपादो लकुण्टकपादस्स सोळस पदवारे अत्तनो पादं अञ्छित्वा आकड्टित्वा एकमेव पदवारं करोति । इति एकोपि एकं 
अतिक्कमितुं न सक्कोति । द्विन्नम्पि गमनं एकप्पमाणमेव होति। एवंसम्पदमिदं दडुब्बं । लकुण्टकपादपुरिसो विय अरूपं; 
दीघपादपुरिसो विय रूपं; दीघपादस्स एकं पदवारं अक्कमणकाले इतरस्स सोळसपदवारअक्कमनं विय रूपे धरन्तेयेव 
अरूपधम्मेसु सोळसन्नं चित्तानं उप्पज्जित्वा निरुज्झनं; द्वन्नं पुरिसानं लकुण्टकपादपुरिसस्स सोळस पदवारे इतरस्स 
अत्तनो पादं अञ्छित्वा आकड़ित्वा एकपदवारकरणं विय रूपस्स सत्तरसमेन चित्तेन सद्भि निरुज्झनं; द्विन्नं पुरिसानं 

अञ्ञमञ्जं अनोहाय एकप्पमाणेनेव गमनं विय अरूपस्स रूपं रूपस्स अरूपं अनोहाय एकप्पमाणेनेव पवत्तनन्ति। 
एवं 'अद्धानपरिच्छेदतो' वेदितब्बा। 


"एकुष्पादनानानिरोधतो'ति इदं पच्छिमकम्मजं ठपेत्वा दीपेतब्बं । पठमञ्हि पटिसन्धिचित्तं, दुतियं भवङ्गं, तियं 


खणेसु समतिंस समतिंस कम्मजरूपानि उप्पज्जन्ति। तेसु पटिसन्धिचित्तस्स उप्पादक्खणे समुट्टितं कम्मजरूपं 
सत्तरसमस्स भवङ्गचित्तस्स उप्पादक्खणेयेव निरुज्झति; ठितिक्खणे समुड्टितं ठितिक्खणेयेव; भङ्गकखणे समुदितं 
भङ्गक्खणेयेव निरुज्झति। एवं दुतियभवङ्गचित्तं आदिं कत्वा अत्तनो अत्तनो सत्तरसमेन चित्तेन सद्भि योजेत्वा नयो 
नेतब्बो। इति सोळस तिका अइ्टचत्तालीस होन्ति। अयं अट्टचत्तालीसकम्मजरूपपवेणी नाम । सा पनेसा रत्तिञ्च दिवा च 
खादन्तानम्पि भुञ्जन्तानम्पि सुत्तानम्पि पमत्तानम्पि नदीसोतो विय एकन्तं पवत्तति येवाति । एवं 'एकुष्पादनानानिरोधतो' 
वेदितब्बा । 


"नानुष्पादएकनिरोधता' पच्छिमकम्मजेन दीपेतब्बा। तत्थ आयुसंखारपरियोसाने सोळसन्नं चित्तानं वारे सति 
हेडासोळसकं उपरिसोळसकन्ति द्वे एकतो योजेतब्बानि । हेड्रासोळसकस्मिञ्हि पठमचित्तस्स उप्पादक्खणे समुट्टितं 
समतिंसकम्मजरूपं उपरिसोळसकस्मिं पठमचित्तस्स उप्पादकखणेयेव निरुज्झति; ठितिकखणे समुट्टितं तस्स ठितिक्खणेयेव 


उप्पादक्खणे समुद्धितं समतिसकम्मजरूपं चुतिचित्तस्स उप्पादकखणेयेव निरुज्झति; तस्स ठितिक्खणे समुदितं 
चृतिचित्तस्स ठितिक्खणेयेव; भङ्गकखणे समुट्टितं चुतिचित्तस्स भङ्गक्खणेयेव निरुज्झति । ततो पट्टाय कम्मजरूपपवेणी न 
पवत्तति। यदि पवत्तेय्य, सत्ता अकखया अवया अजरा अमरा नाम भवेय्युं। 


एत्थ पन यदेतं “सत्तरसमस्स भवङ्गचित्तस्स उप्पादकखणेयेव निरुज्झती'तिआदिना नयेन “एकस्स चित्तस्स 
उप्पादक्खणे उप्पन्नं रूपं अञ्ञस्स उप्पादक्खणे निरुज्झती'ति अट्ठकथायं आगतत्ता वुत्तं, तं “यस्स कायसङ्कारो 
निरुज्झति, तस्स चित्तसङ्कारो निरुज्ञती 'ति? “आमन्ता”ति (यम० २.सङ्कारयमक.७९) इमाय पाळिया विरुज्झति। कथं? 
कायसङ्कारो हि चित्तसमुड्ठानो अस्सासपस्सासवातो। चित्तसमुट्ठानरूपञ्च चित्तस्स उप्पादक्खणे उप्पज्जित्वा याव अज्ञानि 
सोळस चित्तानि उप्पज्जन्ति ताव तिट्ठति। तेसं सोळसन्नं सब्बपच्छिमेन सद्भि निरुज्झति। इति येन चित्तेन सद्भि उप्पज्जति, 
ततो पट्टाय सत्तरसमेन सद्भि निरुज्झति; न कस्सचि चित्तस्स उप्पादकखणे वा ठितिक्खणे वा निरुज्झति, नापि ठितिक्खणे 
वा भङ्गक्खणे वा उप्पज्जति। एसा चित्तसमुड्ञानरूपस्स धम्मताति नियमतो चित्तसङ्कारेन सद्धि एकक्खणे निरुज्झनतो 
“आमन्ता ति वृत्तं । 


यो चायं चित्तसमुड्ठानस्स खणनियमो वुत्तो कम्मादिसमुट्ठानस्सापि अयमेव खणनियमो । तस्मा पटिसन्धिचित्तेन 
सहुप्पन्नं कम्मजरूपं ततो पट्टाय सत्तरसमेन सद्भि निरुज्झति। पटिसन्धिचित्तस्स ठितिक्खणे उप्पन्नं अट्ठारसमस्स 
उप्पादक्खणे निरुज्झति। पटिसन्धिचित्तस्स भङ्गक्खणे उप्पन्नं अड्ठारसमस्स ठानक्खणे निरुज्झतीति इमिना नयेनेत्थ 
योजना कातब्बा। ततो परं पन उतुसमुदड्ठानिकपवेणीयेव तिट्ठति । 'नीहरित्वा झापेथा'ति वत्तब्बं होति। एवं 
"नानुप्पादएकनिरोधतो' वेदितब्बा। 


"एकुप्पादएकनिरोधतो ति रूपं पन रूपेन सह एकुप्पादं एकनिरोधं । अरूपं अरूपेन सह एकुप्पादं एकनिरोधं । एवं 
"एकुप्पादएकनिरोधतो” वेदितब्बा। 

"नानुष्पादनानानिरोधता' पन चतुसन्ततिरूपेन दीपेतब्बा। इमस्स हि उद्धं पादतला अधो केसमत्थका 
तचपरियन्तस्स सरीरस्स तत्थ तत्थ चतुसन्ततिरूपं घनपुञ्जभावेन वत्तति। एवं वत्तमानस्सापिस्स न एकुप्पादादिता 
सल्लक्खेतब्बा । यथा पन उपचिकराजि वा किपिल्लिकराजि वा ओलोकियमाना एकाबद्धा विय होति, न पन एकाबद्धा । 
अञ्जिस्सा हि सीससन्तिके अञ्जिस्सा सीसम्पि उदरम्पि पादापि, अञ्जिस्सा उदरसन्तिके अञ्जिस्सा सीसम्पि उदरम्पि 
पादापि, अञ्जिस्सा पादसन्तिके अञ्जिस्सा सीसम्पि उदरम्पि पादापि होन्ति । एवमेव चतुसन्ततिरूपानम्पि अञ्ञस्स 
उप्पादक्खणे अञ्जस्स उप्पादोपि होति ठितिपि भङ्गोपि, अञ्ञस्स ठितिक्खणे अञ्ञस्स उप्पादोपि होति ठितिपि भङ्गोपि, 
अञ्जस्स भङ्गकखणे अञ्ञस्स उप्पादोपि होति ठितिपि भङ्गोपि । एवमेत्थ “नानुष्पादनानानिरोधता' वेदितब्बा। 


“अतीतादीनि' पन दूरदुकपरियोसानानि पाळियं आगतानेव। “पच्चयसमुद्ठानानि पि “कम्मजं, कम्मपच्चयं, 
कम्मपच्चयउतुसमुद्ठान न्तिआदिना (ध० स० अट्टु ९७५) नयेन हेट्ठा कथितानियेव। पञ्चपि पन खन्धा परिनिष्फन्नाव 
होन्ति, नो अपरिनिप्फन्ना; सङ्कताव नो असङ्घता; अपिच निप्फन्नापि होन्तियेव । सभावधम्मेसु हि निब्बानमेवेकं 
अपरिनिप्फन्नं अनिप्फन्नञ्च | निरोधसमापत्ति पन नामपञ्जत्ति च कथन्ति? निरोधसमापत्ति लोकियलोकुत्तराति वा 
सङ्कतासङ्कताति वा परिनिप्फन्नापरिनिप्फन्नाति वा न वत्तब्बा। निप्फन्ना पन होति समापज्जन्तेन समापज्जितब्बतो। तथा 
नामपञ्जत्ति। सापि हि लोकियादिभेदं न लभति; निप्फन्ना पन होति नो अनिप्फन्ना; नामग्गहणञ्हि गण्हन्तोव गण्हातीति। 


कमादिविनिच्छयकथा 
एवं पकिण्णकतो खन्धे विदित्वा पुन एतेसुयेव - 


खन्धेसु जाणभेदत्थं, कमतोथ विसेसतो। 
अनूनाधिकतो चेव, उपमातो तथेव च॥ 


ददुब्बतो द्विधा एवं, पस्सन्तस्सत्थसिद्धितो । 
विनिच्छयनयो सम्मा, विञ्ञजातब्बो विभाविना॥ 


तत्थ “कमतो' ति इध उप्पत्तिक्कमो, पहानक्कमो, पटिपत्तिक्कमो, भूमिक्कमो, देसनाक्कमोति बहुविधो कमो। 


तत्थ “पठमं कललं होति, कलला होति अब्बुद'न्ति (सं? नि १.२३५) एवमादि उप्पत्तिक्कमो। “दस्सनेन पहातब्बा 
धम्मा, भावनाय पहातब्बा धम्मा”ति (ध० स० तिकमातिका ८) एवमादि पहानक्कमो। “सीलविसुद्धि, चित्तविसुद्धी ति 
(म० नि० १.२५९; पटि० म० ३.४१) एवमादि पटिपत्तिक्कमो । “कामावचरा, रूपावचरा"ति एवमादि भूमिक्कमो । 
““चत्तारो सतिपट्ठाना, चत्तारो सम्मप्पधाना”ति (दी० नि० ३.१४५) वा “दानकथं सीलकथ'न्ति (म° नि० २.६९; दी० नि० 
१.२९८) वा एवमादि देसनाक्कमो । तेसु इध उप्पत्तिक्कमो ताव न युज्जति, कललादीनं विय खन्धानं पुब्बापरियववत्थानेन 
अनुप्पत्तितो; न पहानक्कमो कुसलाब्याकतानं अप्पहातब्बतो; न पटिपत्तिक्कमो अकुसलानं अप्पटिपज्जनीयतो; न 
भूमिक्कमो वेदनादीनं चतुभूमकपरियापन्नत्ता। 


देसनाक्कमो पन युज्जति। अभेदेन हि यं पञ्चसु खन्धेसु अत्तग्गाहपतितं वेनेय्यजनं समूहघनविनिब्भोगदस्सनेन 
अत्तग्गाहतो मोचेतुकामो भगवा हितकामो तस्स जनस्स सुखग्गहणत्थं चक्खुआदीनम्पि विसयभूतं ओळारिकं पठमं 
रूपक्खन्धं देसेसि। ततो इद्ठानिट्टरूपसंवेदितं वेदनं, यं वेदयति तं सञ्जानातीति एवं वेदनाविसयस्स आकारग्गाहिकं सञ्ञं, 

सञ्जावसेन अभिसङ्कारके सङ्कारे, तेसं वेदनादीनं निस्सयं अधिपतिभूतञ्च विञ्जाणन्ति एवं ताव 'कमतो' 
विनिच्छयनयो विञ्ञातब्बो । 


“विसेसतो ति खन्धानञ्च उपादानक्खन्धानञ्च विसेसतो। को पन तेसं विसेसो? खन्धा ताव अविसेसतो वुत्ता, 
उपादानक्खन्धा सासवउपादानीयभावेन विसेसेत्वा। यथाह - 


““पञ्च, भिक्खवे, खन्धे देसेस्सामि पञ्चुपादानक्खन्धे च, तं सुणाथ। कतमे च, भिक्खवे, पञ्चक्खन्धा? यं 
किञ्चि, भिक्खवे, रूपं अतीतानागतपच्चुप्पन्नं...पे०... सन्तिके वा -- अयं वुच्चति, रूपक्खन्धो। या काचि 
वेदना...पे०... या काचि सञ्ञा...पे०... ये केचि सङ्घारा...पे०... यं किञ्चि बिञ्ञाणं ...पे०... सन्तिके वा - अयं 
वुच्चति, विञ्जाणकखन्धो । इमे बुच्चन्ति, भिक्खवे, पञ्चक्खन्धा । कतमे च, भिक्खवे, पञ्चुपादानक्खन्धा? यं 
किञ्चि, भिक्खवे, रूपं...पे०... सन्तिके वा सासवं उपादानियं - अयं वुच्चति, रूपृपादानक्खन्धो। या काचि 
वेदना...पे०... यं किञ्चि विञ्ञाणं...पे०... सन्तिके वा सासवं उपादानियं - अयं वुच्चति, भिक्खवे, 
विञ्ञाणुपादानक्खन्धो । इमे वुच्चन्ति, भिक्खवे, पञ्चुपादानकखन्धा”ति (सं० नि० ३.४८) । 


एत्थ च यथा वेदनादयो अनासवापि सासवापि अत्थि, न एवं रूपं । यस्मा पनस्स रासट्टेन खन्धभावो युज्जति तस्मा 
खन्धेसु वुत्तं । यस्मा रासट्ठेन च सासबट्ठेन च उपादानक्खन्धभावो युज्जति तस्मा उपादानक्खन्धेसु वृत्तं । वेदनादयो पन 
अनासवाव खन्धेसु वुत्ता, सासवा उपादानक्खन्धेसु । “उपादानक्खन्धा ति एत्थ च उपादानगोचरा खन्धा उपादानकखन्धाति 
एवमत्थो दडुब्बो । इध पन सब्बेपेते एकज्झं कत्वा खन्धाति अधिप्पेता। 


'अनूनाधिकतो'ति कस्मा पन भगवता पञ्चेव खन्धा वुत्ता अनूना अनधिकाति? सब्बसङ्कतसभागेकसङ्गहतो, 
अत्तत्तनियग्गाहवत्थुस्स एतप्परमतो, अञ्जेसञ्च तदवरोधतो । अनेकप्पभेदेसु हि सङ्कतधम्मेसु सभागवसेन सङ्गस्हमानेसु 
रूपं रूपसभागसङ्गहवसेन एको खन्धो होति, वेदना वेदनासभागसङ्गहवसेन एको खन्धो होति। एस नयो सञ्ञादीसुपि। 
तस्मा सब्बसङ्कतसभागसङ्गहतो पञ्चेव वुत्ता । एतपरमञ्चेतं अत्तत्तनियग्गाहवत्थु यदिदं रूपादयो पञ्च। वृत्तञ्हेतं - “रूपे 
खो, भिकखवे, सति रूपं उपादाय रूपं अभिनिविस्स एवं दिट्टि उप्पज्जति - 'एतं मम, एसोहमस्मि, एसो मे अत्ताति (सं० 
नि० ३.२०७)। वेदनाय... सञ्जाय... सङ्कारेसु... । विञ्ञाणे सति विञ्ञाणं उपादाय विज्ञाणं अभिनिविस्स एवं दिद्ठि 
उप्पज्जति - एतं मम, एसोहमस्मि, एसो मे अत्ता”ति। तस्मा अत्तत्तनियग्गाहवत्थुस्स एतपरमतोपि पञ्चेव वुत्ता । येपि 
चञ्ञे सीलादयो पञ्च धम्मकखन्धा वुत्ता, तेपि सङ्घारकखन्धपरियापन्नत्ता एत्थेव अवरोधं गच्छन्ति । तस्मा अञ्ञेसं 
तदवरोधतोपि पञ्चेव वुत्ताति। एवं 'अनूनाधिकतोः विनिच्छयनयो विञ्ञातब्बो । 


"उपमातो'ति एत्थ हि गिलानसालूपमो रूपुपादानक्खन्धो गिलानूपमस्स विञ्ञाणुपादानक्खन्धस्स 
वत्थुद्वारारम्मणवसेन निवासनट्टानतो, गेलञ्ञूपमो वेदनुपादानक्खन्धो आबाधकत्ता, गेलञ्जसमुद्ठानूपमो 
सञ्जुपादानक्खन्धो कामसञ्जादिवसेन रागादिसम्पयुत्तवेदनासम्भवा, असप्पायसेवनूपमो सङ्घारुपादानक्खन्धो 
वेदनागेलञ्ञस्स निदानत्ता। “वेदनं वेदनत्ताय सङ्कतमभिसङ्करोन्ती"ति (सं० नि० ३.७९) हि वृत्तं। तथा “अकुसलस्स 
कम्मस्स कतत्ता उपचितत्ता विपाकं कायविञ्ञाणं उप्पन्नं होति दुक्खसहगत''न्ति (ध० स° ५५६) | गिलानूपमो 
विञ्जाणुपादानक्खन्धो वेदनागेलञ्जेन अपरिमुत्तत्ता। अपिच चारककारणअपराधकारणकारक अपराधिकूपमा एते 
भाजनभोजनब्यञ्जनपरिवेसकभुञ्जकूपमा चाति, एवं 'उपमातो' विनिच्छयनयो विञ्ञातब्बो। 

“दटुब्बतो द्विधा'ति सङ्घेपतो वित्थारतो चाति एवं द्विधा दटुब्बतो पेत्थ विनिच्छयनयो विञ्जातब्बो। सङ्घेपतो हि 
पञ्चुपादानक्खन्धा आसिविसूपमे (सं० नि० ४.२३८) वृत्तनयेन उक्खित्तासिकपच्चत्थिकतो, भारसुत्तवसेन (सं० नि० 
३.२२) भारतो, खज्जनीयपरियायवसेन (सं० नि० ३.७९) खादकतो, यमकसुत्तवसेन (सं० नि० ३.८५) 
अनिच्चदुक्खानत्तसह्कतवधकतो दटुब्बा | 


वित्थारतो पनेत्थ फेणपिण्डो विय रूपं दटटुब्बं, उदकपुब्बुळो विय वेदना, मरीचिका विय सञ्ञा, कदलिक्खन्धो विय 
सङ्घारा, माया विय विञ्ञाणं । वृत्तञ्हेतं - 


““फेणपिण्डूपमं रूपं, वेदना पुब्बुळूपमा । 
मरीचिकूपमा सञ्ञा, सङ्घारा कदलूपमा। 
मायूपमञ्च विञ्ञाणं, देसितादिच्चबन्धुना"ति॥ (सं० नि० ३.९५) । 


तत्थ रूपादीनं फेणपिण्डादीहि एवं सदिसता वेदितब्बा - यथा हि फेणपिण्डो निस्सारोव एवं रूपम्पि 
निच्चसारधुवसारअत्तसारविरहेन निस्सारमेव। यथा च सो “इमिना पत्तं वा थालक वा करिस्सामी'ति गहेतुं न सक्का, 
गहितोपि तमत्थं न साधेति भिज्जतेव; एवं रूपम्पि “निच्च'न्ति वा धुव'न्ति वा “अह'न्ति वा 'मम'न्ति वा गहेतुं न सक्का, 
गहितम्पि न तथा तिट्ठति, अनिच्चं दुक्खं अनत्ता असुभञ्ञेव होतीति | एवं "फेणपिण्डसदिसमेव' होति। 


यथा वा पन फेणपिण्डो छिद्दावछिद्दो अनेकसन्धिघटितो बहून्नं उदकसप्पादीनं पाणानं आवासो, एवं रूपम्पि 
ठिद्दाबछिहं अनेकसन्धिघटितं | कुलवसेन चेत्थ असीति किमिकुलानि वसन्ति । तदेव तेसं सूतिघरम्पि वच्चकुटिपि 
गिलानसालापि सुसानम्पि। न ते अञ्जत्थ गन्त्वा गब्भवुद्ठानादीनि करोन्ति। एवम्पि फेणपिण्डसदिसं | यथा च फेणपिण्डो 
आदितोव बदरपक्कमत्तो हुत्वा अनुपुब्बेन पब्बतकूटमत्तोपि होति, एवं रूपम्पि आदितो कललमत्तं हुत्वा अनुपुब्बेन 
ब्याममत्तम्पि गोमहिंसहत्थिआदीनं वसेन पब्बतकूटमत्तम्पि होति, मच्छकच्छपादीनं वसेन अनेकयोजनसतप्पमाणम्पि। 
एवम्पि फेणपिण्डसदिसं । यथा च फेणपिण्डो उट्टितमत्तोपि भिज्जति, थोकं गन्त्वापि, समुद्दं पत्वा पन अवस्समेव भिज्जति; 
एवमेव रूपम्पि कललभावेपि भिज्जति, अब्बुदादिभावे, अन्तरा पन अभेज्जमानम्पि वस्ससतायुकानं वस्ससतं पत्वा 
अवस्समेव भिज्जति, मरणमुखे चुण्णविचुण्णं होति । एवम्पि फेणपिण्डसदिसं । 


यथा पन पुब्बुळो असारो, एवं वेदनापि। यथा च सो अबलो, अगस्हुपगो, न सक्का तं गहेत्वा फलकं वा आसनं वा 
कातुं, गहितग्गहितोपि भिज्जतेव; एवं वेदनापि अबला, अगय्हुपगा, न सक्का “निच्चा'ति वा “धुवा'ति वा गहेतुं, गहितापि 
न तथा तिट्ठति । एवं अगय्हुपगतायपि वेदना “पुब्बुळसदिसा' । यथा पन तस्मिं तस्मिं उदकबिन्दुम्हि पुब्बुळो उप्पज्जति चेव 
निरुज्झति च, न चिरट्वितिको होति; एवं वेदनापि उप्पज्जति चेव निरुज्झति च, न चिरट्वितिका होति, एकच्छरक्खणे 
कोटिसतसहस्ससङ्ख्या उप्पज्जित्वा निरुज्झति । यथा च पुब्बुळो उदकतलं, उदकबिन्दुं, उदकजल्लकं सङ्कडित्वा पुटं 
कत्वा गहणवातञ्चाति चत्तारि कारणानि पटिच्च उप्पज्जति; एवं वेदनापि वत्थु, आरम्मणं, किलेसजालं, 
फस्ससङ्घट्नञ्चाति चत्तारि कारणानि पटिच्च उप्पज्जति। एवम्पि वेदना पुब्बुळसदिसा । 


सञ्जापि असारकट्टेन 'मरीचिसदिसा'। तथा अगय्हुपगड्ठेन; न हि सक्का तं गहेत्वा पिवितुं वा न्हायितुं वा भाजनं वा 
पूरेतुं। अपिच यथा मरीचि विप्फन्दति, सञ्जातूमिवेगो विय खायति; एवं नीलसञ्जादिभेदा सञ्जापि नीलादिअनुभवनत्थाय 
फन्दति विप्फन्दति। यथा च मरीचि महाजनं विप्पलम्भेति, “परिपुण्णवापी विय परिपुण्णनदी विय दिस्सती'ति वदापेति; एवं 

सञ्ञापि विप्पलम्भेति, “इदं नीलकं सुभं सुखं निच्च'न्ति वदापेति। पीतकादीसुपि एसेव नयो। एवं विप्पलम्भनेनापि 
मरीचिसदिसा । 


सङ्घारापि असारकट्रेन 'कदलिक्खन्धसदिसा'। तथा अगय्हपगट्टेन। यथेव हि कदलिक्खन्धतो किञ्चि गहेत्वा न 
सक्का गोपानसीआदीनमत्थाय उपनेतुं, उपनीतम्पि न तथा होति; एवं सङ्घारापि न सक्का निच्चादिवसेन गहेतुं, गहितापि न 
तथा होन्ति। यथा च कदलिक्खन्धो बहुवड्टिसमोधानो होति, एवं सङ्घारक्खन्धोपि बहुधम्मसमोधानो। यथा च 
कदलिक्खन्धो नानालक्खणो, अञ्जोयेव हि बाहिराय पत्तवट्टिया वण्णो, अञ्जो ततो अब्भन्तरब्भन्तरानं; एवमेव 
सङ्घारक्खन्धोपि अञ्जदेव फस्सस्स लक्खणं, अञ्ञं चेतनादीनं | समोधानेत्वा पन सङ्घारकखन्धोत्वेव वुच्चतीति। एवम्पि 
सङ्घारक्खन्धो कदलिक्खन्धसदिसो । 


विञ्ञाणम्पि असारकट्ठेन “मायासदिसं' । तथा अगय्हुपगड्ठेन। यथा च माया इत्तरा लहुपच्चुपट्ठाना, एवं विञ्ञाणं । 
तञ्हि ततोपि इत्तरतरञ्चेव लहुपच्चुपट्ठानतरञ्च । तेनेव हि चित्तेन पुरिसो आगतो विय, गतो विय, ठितो विय, निसिन्नो 
विय होति। अञ्ञजदेव चागमनकाले चित्तं, अञ्जं गमनकालादीसु। एवम्पि विञ्जाणं मायासदिसं । माया च महाजनं 
बञ्चेति, यं किञ्चिदेव “इदं सुवण्णं रजतं मुत्ता'तिपि गहापेति । विञ्ञाणम्पि महाजनं वञ्चेति, तेनेव चित्तेन आगच्छन्तं 
विय, गच्छन्तं विय, ठितं विय, निसिन्नं विय कत्वा गाहापेति। अञ्जदेव च आगमने चित्तं, अञ्जं गमनादीसु । एवम्पि 
विज्ञाणं मायासदिसं। विसेसतो च सुभारम्मणम्पि ओळारिकम्पि अज्झत्तिकरूपं असुभन्ति दडुब्बं । वेदना तीहि दुक्खताहि 
अविनिमृत्ततो दुक्खाति सञ्ञजासङ्घारा अविधेय्यतो अनत्ताति विज्ञाणं उदयब्बयधम्मतो अनिच्चन्ति दटुब्बं । 


“एवं पस्सन्तस्सत्थसिद्धितोति एवञ्च सङ्केपवित्थारवसेन द्विधा पस्सतो या अत्थसिद्भधि होति, ततोपि विनिच्छयनयो 
विञ्जातब्बो, सेय्यथिदं - सङ्केपतो ताव पञ्चुपादानक्खन्धेसु उक्खित्तासिकपच्चत्थिकादिभावेन पस्सन्तो खन्धेहि न 
विहञ्जति । वित्थारतो पन रूपादीनि फेणपिण्डादिसदिसभावेन पस्सन्तो न असारेसु सारदस्सी होति। विसेसतो च 
अज्झत्तिकरूपं असुभतो पस्सन्तो कबळीकाराहारं परिजानाति, असुभे सुभन्ति विपल्लासं पजहति, कामोघं उत्तरति, 
कामयोगेन विसंयुज्जति, कामासवेन अनासवो होति, अभिज्झाकायगन्थं भिन्दति, कामुपादानं न उपादियति। वेदनं 
दुक्खतो पस्सन्तो फस्साहारं परिजानाति, दुक्खे सुखन्ति विपल्लासं पजहति, भवोघं उत्तरति, भवयोगेन विसंयुज्जति, 
भवासवेन अनासवो होति, ब्यापादकायगन्थं भिन्दति, सीलब्बतुपादानं न उपादियति। सञ्जं सङ्कारे च अनत्ततो पस्सन्तो 
मनोसञ्चेतनाहारं परिजानाति, अनत्तनि अत्ताति विपल्लासं पजहति, दिद्दोघं उत्तरति, दि्टियोगेन विसंयुज्जति, दिद्ठासवेन 
अनासवो होति, इदं सच्चाभिनिवेसकायगन्थं भिन्दति, अत्तवादुपादानं न उपादियति | विज्ञाणं अनिच्चतो पस्सन्तो 
विञ्ञाणाहारं परिजानाति, अनिच्चे निच्चन्ति विपल्लासं पजहति, अविज्जोघं उत्तरति, अविज्जायोगेन विसंयुज्जति, 
अविज्जासवेन अनासवो होति, सीलब्बतपरामासकायगन्थं भिन्दति, दिटटुपादानं न उपादियति । 


एवं महानिसंसं, वधकादिवसेन दस्सनं यस्मा। 
तस्मा खन्धे धीरो, वथकादिवसेन पस्सेय्याति॥ 


सुत्तन्तभाजनीयवण्णना | 


२. अभिधम्मभाजनीयवण्णना 

३२. इदानि अभिधम्मभाजनीयं होति। तत्थ रूपक्खन्धनिद्देसो हेड्ठा रूपकण्डे वित्थारितनयेनेव वेदितब्बो। 


३४. वेदनाक्खन्धनिद्देसे एकविधेनाति एककोड्ठासेन । फस्ससम्पयुत्तोति फस्सेन सम्पयुत्तो । सब्बापि 
चतुभूमिकवेदना । सहेतुकदुके सहेतुका चतुभूमिकवेदना, अहेतुका कामावचराव। इमिना उपायेन कुसलपदादीहि वुत्ता 
वेदना जानितब्बा। अपिचायं वेदनाक्खन्धो एकविधेन फस्ससम्पयुत्ततो दस्सितो, दुविधेन सहेतुकाहेतुकतो, तिविधेन 
जातितो, चतुब्बिधेन भूमन्तरतो, पञ्चविधेन इन्द्रियतो । तत्थ सुखिन्द्रियदुक्खिन्द्रियानि कायप्पसादवत्थुकानि 
कामावचरानेव। सोमनस्सिन्द्रियं छट्ठ वत्थुक॑ वा अवत्थुकं वा तेभूमकं | दोमनस्सिन्द्रियं छट्टुबत्थुकं कामावचरं । 
उपेक्खिन्द्रियं चवखादिचतुप्पसादवत्थुकं छड्टवत्थुकं अवत्थुकञ्च चतुभूमकं । छन्बिधेन वत्थुतो दस्सितो । तत्थ पुरिमा 
पञ्च वेदना पञ्चप्पसादवत्थुका कामावचराव छट्टा अवत्थुका वा सवत्थुका वा चतुभूमिका। 


सत्तविधेन तत्थ मनोसम्फस्सजा भेदतो दस्सिता, अट्टविधेन तत्थ कायसम्फस्सजा भेदतो, नवविधेन सत्तविधभेदे 
मनोविञ्ञाणधातुसम्फस्सजा भेदतो, दसविधेन अट्टविधभेदे मनोविञ्ञाणधातुसम्फस्सजा भेदतो। एतेसु हि सत्तविधभेदे 
मनोसम्फस्सजा मनोधातुसम्फस्सजा, मनोविञ्जाणधातुसम्फस्सजाति द्विधा भिन्ना। अट्टुविधभेदे ताय सद्भि 
कायसम्फस्सजापि सुखा दुक्खाति द्विधा भिन्ना। नवविधभेदे सत्तविधे वुत्ता मनोविञ्ञाणधातुसम्फस्सजा कुसलादिवसेन 
तिधा भिन्ना। दसविधभेदे अट्टुविधे वुत्ता मनोविञ्ञाणधातुसम्फस्सजा कुसलादिवसेनेव तिधा भिन्ना। 


कुसलत्तिको चेत्थ केवलं पूरणत्थमेव वृत्तो। सत्तविधअट्टुविधनवविधभेदेसु पन नयं दातुं यृत्तद्ठाने नयो दिन्नो। 
अभिधम्मञ्हि पत्वा तथागतेन नयं दातुं यृत्तद्ठाने नयो अदिन्नो नाम नत्थि। अयं ताव दुकमूलके एको वारो। 


सत्था हि इमस्मिं अभिधम्मभाजनीये वेदनाक्खन्धं भाजेन्तो तिके गहेत्वा दुकेसु पक्खिपि, दुके गहेत्वा तिकेसु 
पक्खिपि, तिके च दुके च उभतोवड्डननीहारेन आहरि; सत्तविधेन, चतुवीसतिविधेन, तिंसविधेन, बहुविधेनाति सब्बथापि 
बहुविधेन वेदनाक्खन्धं दस्सेसि। कस्मा? पुग्गलज्झासयेन चेव देसनाविलासेन च । धम्मं सोतुं निसिन्नदेवपरिसाय हि ये 
देवपृत्ता तिके आदाय दुकेसु पक्खिपित्वा कथियमानं पटिविज्झितुं सक्कोन्ति, तेसं सप्पायवसेन तथा कत्वा देसेसि। ये 
इतरेहि आकारेहि कथियमानं पटिविज्झितुं सक्कोन्ति, तेसं तेहाकारेहि देसेसीति । अयमेत्थ 'पुग्गलज्झासयो' । 
सम्मासम्बुद्धो पन अत्तनो महाविसयताय तिके वा दुकेसु पक्खिपित्वा, दुके वा तिकेसु उभतोवहुनेन वा, सत्तविधादिनयेन 
वा, यथा यथा इच्छति तथा तथा देसेतुं सक्कोति । तस्मापि इमेहाकारेहि देसेसीति अयमस्स 'देसनाविलासो'। 


तत्थ तिके आदाय दुकेसु पक्खिपित्वा देसितवारो दुकमूलको नाम । दुके आदाय तिकेसु पक्खिपित्वा देसितवारो 
तिकमूलको नाम | तिके च दुके च उभतो वड्डेत्वा देसितवारो उभतोवड्टितको नाम। अवसाने सत्तविधेनातिआदिवारो 
बहुविधवारो नामाति इमे ताव चत्तारो महावारा। 


तत्थ दुकमूलके दुकेसु लब्भमानेन एकेकेन दुकेन सद्धि तिकेसु अलब्भमाने वेदनात्तिकपीतित्तिकसनिदस्सनत्तिके 
अपनेत्वा, सेसे लब्भमानके एकूनवीसति तिके योजेत्वा, दुतियदुकपठमत्तिकयोजनवारादीनि नववारसतानि पञ्जासञ्च 
वारा होन्ति । ते सब्बेपि पाळियं संखिपित्वा तत्थ तत्थ दस्सेतब्बयृत्तकं दस्सेत्वा वुत्ता । असम्मुस्हन्तेन पन वित्थारतो 
वेदितब्बा । 


तिकमूलकेपि तिकेसु लब्भमानेन एकेकेन तिकेन सद्भि दुकेसु अलब्भमाने पठमदुकादयो दुके अपनेत्वा, सेसे 

लब्भमानके सहेतुकदुकादयो पञ्ञास दुके योजेत्वा, पठमत्तिकदुतियदुकयोजनवारादीनि नववारसतानि पञ्जासञ्च 
वारा होन्ति। तेपि सब्बे पाळियं सङ्किपित्वा तत्थ तत्थ दस्सेतब्बयुत्तकं दस्सेत्वा वुत्ता । असम्मुय्हन्तेन पन वित्थारतो 
वेदितब्बा। 


उभतोवड्डितके दुविधभेदे दुतियदुकं तिविधभेदे च पठमतिकं आदिं कत्वा लब्भमानेहि एकूनवीसतिया दुकेहि 
लब्भमाने एकूनवीसतितिके योजेत्वा दुतियदुकपठमतिकयोजनवारादयो एकूनवीसतिवारा वुत्ता । एस दुकतिकानं बसेन 
उभतोवड्तित्ता उभतोबड्रितको नाम ततियो महावारो। 


बहुविधवारस्स सत्तविधनिद्देसे आदितो पट्टाय लब्भमानेसु एकूनवीसतिया तिकेसु एकेकेन सद्धि चतस्सो भूमियो 
योजेत्वा एकूनवीसति सत्तविधवारा वुत्ता। चतुवीसतिविधनिद्देसेपि तेसंयेव तिकानं बसेन एकूनवीसतिवारा वुत्ता । तथा 
बहुविधवारे चाति | तिसविधवारो एकोयेवाति सब्बेपि अट्टुपञ्ञास वारा होन्ति। अयं तावेत्थ वारपरिच्छेदवसेन 
पाळिवण्णना । 


इदानि अत्थवण्णना होति । तत्थ सत्तविधनिद्देसो ताव उत्तानत्थोयेव । चतुवीसतिविधनिद्देसे चक्खुसम्फस्सपच्चया 
वेदनाक्खन्धो अत्थि कुसलोति कामावचरअट्ठकुसलचित्तवसेन वेदितब्बो। अत्थि अकुसलोति 
द्वादसअकुसलचित्तवसेन वेदितब्बो। अत्थि अब्याकतोति तिस्सो मनोधातुयो, तिस्सो अहेतुकमनोविञ्ञाणधातुयो, अट्ट 
महाविपाकानि, दस कामावचरकिरियाति चतुवीसतिया चित्तानं बसेन वेदितब्बो। 


तत्थ अड कुसलानि द्वादस अकुसलानि च जवनवसेन लब्भन्ति। किरियमनोधातु आवज्जनवसेन लब्भति । द्वे 
विपाकमनोधातुयो सम्पटिच्छनवसेन, तिस्सो विपाकमनोविञ्जाणधातुयो सन्तीरणतदारम्मणवसेन, 
किरियाहेतुकमनोविञ्ञाणधातु वोटुब्बनवसेन, अट्ट महाविपाकचित्तानि तदारम्मणवसेन, नव किरियचित्तानि जवनवसेन 
लब्भन्ति। सोतघानजिव्हाकायद्टवारेसुपि एसेव नयो। 


मनोद्वारे पन अत्थि कुसलोति चतुभूमककुसलवसेन कथितं, अत्थि अकुसलोति द्रादसअकुसलवसेन। अत्थि 
अब्याकतोति एकादसन्नं कामावचरविपाकानं, दसन्नं किरियानं, नवन्नं रूपावचरारूपावचरकिरियानं, चतुन्नं 
सामञ्ञफलानन्ति चतुत्तिसचित्तुप्पादवसेन कथितं । तत्थ चतुभूमककुसलञ्चेव अकुसलञ्च जवनवसेन लब्भति। 
किरियतो अहेतुकमनोविञ्ञाणधातु आवज्जनवसेन, एकादस विपाकचित्तानि तदारम्मणवसेन, तेभूमककिरिया चेव 
सामञ्ञफलानि च जवनवसेनेव लब्भन्ति। तानि सत्तविधादीसु यत्थ कत्थचि ठत्वा कथेतुं वन्ति । तिसविधे पन ठत्वा 
दीपियमानानि सुखदीपनानि होन्तीति तिंसविधस्मिंयेव ठत्वा दीपयिसु। 


एतानि हि सब्बानिपि चित्तानि चकखुद्वारे उपनिस्सयकोटिया, समतिक्कमवसेन, भावनावसेनाति तीहाकारेहि 
लब्भन्ति। तथा सोतद्वारमनोद्वारेसुपि। घानजिव्हाकायद्वारेसु पन समतिक्कमवसेन, भावनावसेनाति ट्वीहेवाकारेहि 
लब्भन्तीति वेदितब्बानि। कथं? इध भिक्खु विहारचारिकं चरमानो कसिणमण्डलं दिस्वा “कि नामेत'न्ति पुच्छित्वा 
"कसिणमण्डलन्ति वृत्ते पुन "किं इमिना करोन्ती'ति पुच्छति। अथस्स आचिक्खन्ति - “एवं भावेत्वा झानानि उप्पादेत्वा, 
समापत्तिपदट्ठानं विपस्सनं वड्टेत्वा, अरहत्तं पापुणन्ती'ति। अज्झासयसम्पन्नो कुलपृत्तो 'भारियं एत'न्ति असल्लक्खेत्वा 
"मयापि एस गुणो निब्बत्तेतुं वट्टति, न खो पन सक्का एस निपज्जित्वा निद्दायन्तेन निब्बत्तेतु, आदितोव वीरियं कातुं सीलं 
सोधेतुं वट्टती'ति चिन्तेत्वा सीलं सोधेति। ततो सीले पतिट्ठाय दस पलिबोधे उपच्छिन्दित्वा, तिचीवरपरमेन सन्तोसेन 

सन्तुड्ठ, आचरियुपज्झायानं वत्तपटिवत्तं कत्वा, कम्मट्ठानं उग्गण्हित्वा, कसिणपरिकम्मं कत्वा, समापत्तियो 
उप्पादेत्वा, समापत्तिपदड्टानं विपस्सनं वड्डेत्वा, अरहत्तं पापृणाति । तत्थ सब्बापि परिकम्मवेदना कामावचरा, 
अट्टसमापत्तिवेदना रूपावचरारूपावचरा, मग्गफलवेदना लोकुत्तराति एवं चक्खुविञ्ञाणं चतुभूमिकवेदनानिब्बत्तिया 
बलवपच्चयो होतीति चतुभूमिकवेदना चक्खुसम्फस्सपच्चया नाम जाता । एवं ताव 'उपनिस्सयवसेन' लब्भन्ति। 


चकखुद्वारे पन रूपे आपाथगते “इट्ठे मे आरम्मणे रागो उप्पन्नो, अनिट्ठे पटिघो, असमपेक्खनाय मोहो, विनिबन्धस्स 
पन मे मानो उप्पन्नो, परामट्टस्स दिट्टि, विकखेपगतस्स उद्भच्चं, असन्निड्ठागतस्स विचिकिच्छा, थामगतस्स अनुसयो 
उप्पन्नो ति परिग्गहे ठितो कुलपुत्तो अत्तनो किलेसुप्पत्ति जत्वा इमे मे किलेसा वड्डमाना अनयब्यसनाय संवत्तिस्सन्ति, हन्द 
ने निग्गण्हामी'ति चिन्तेत्वा 'न खो पन सक्का निपज्जित्वा निद्दायन्तेन किलेसे निग्गण्हितुं; आदितोव वीरियं कातुं बति 
सीलं सोधेतु'न्ति हेट्ठा वुत्तनयेनेव पटिपज्जित्वा अरहत्तं पापुणाति। तत्थ सब्बापि परिकम्मवेदना कामावचरा, 
अट्टसमापत्तिवेदना रूपावचरारूपावचरा, मग्गफलवेदना लोकुत्तराति एवं रूपारम्मणे उप्पन्नं किलेसं समतिक्कमित्वा 
गताति चतुभूमिकवेदना चकखुसम्फस्सपच्चया नाम जाता। एवं 'समतिक्कमवसेन' लब्भन्ति। 


चकखुद्वारे पन रूपे आपाथगते एको एवं परिग्गहं पट्ठपेति - “इदं रूपं कि निस्सित' न्ति? ततो नं 'भूतनिस्सित'न्ति 
जत्वा चत्तारि महाभूतानि उपादारूपञ्च रूपन्ति परिग्गण्हाति, तदारम्मणे धम्मे अरूपन्ति परिग्गण्हाति। ततो सप्पच्चयं 
नामरूपं परिगण्हित्वा तीणि लक्खणानि आरोपेत्वा विपस्सनापटिपाटिया सङ्कारे सम्मसित्वा अरहत्तं पापुणाति। तत्थ 
सब्बापि परिकम्मवेदना कामावचरा, अट्टसमापत्तिवेदना रूपावचरारूपावचरा, मग्गफलवेदना लोकुत्तराति एवं रूपारम्मणं 
सम्मसित्वा निब्बत्तिताति अयं वेदना चकखुसम्फस्सपच्चया नाम जाता। एवं 'भावनावसेन' लब्भन्ति। 


अपरो भिक्खु सुणाति - 'कसिणपरिकम्मं किर कत्वा समापत्तियो उप्पादेत्वा समापत्तिपदट्टानं विपस्सनं उड्जेत्वा 
आरहत्तं पापुणन्ती'ति। अज्झासयसम्पन्नो कुलपृत्तो 'भारियं एतःन्ति असल्लक्खेत्वा “मयापि एस गुणो निब्वत्तेतुं वट्टती'ति 
पुरिमनयेनेब पटिपज्जित्वा अरहत्तं पापुणाति। तत्थ सब्बापि परिकम्मवेदना कामावचरा, अट्टुसमापत्तिवेदना 
रूपावचरारूपावचरा, मग्गफलवेदना लोकुत्तराति एवं सोतविञ्ञाणं चतुभूमिकवेदना निब्बत्तिया बलवपच्चयो होतीति 
चतुभूमिकवेदना सोतसम्फस्सपच्चया नाम जाता । एवं ताव 'उपनिस्सयवसेन' लब्भन्ति। 


सोतद्वारे पन सद्दे आपाथगतेति सब्बं चक्खुद्रारे वुत्तनयेनेव वेदितब्बं । एवं सद्दारम्मणे उप्पन्नं किलेसं समतिक्कमित्वा 
गताति चतुभूमिकवेदना सोतसम्फस्सपच्चया नाम जाता । एवं समतिक्कमवसेन' लब्भन्ति। 


सोतद्वारे पन सद्दे आपाथगते एको एवं परिग्गहं पट्ठपेति - अयं सद्दो कि निस्सितोति सब्बं चकखुद्रारे वुत्तनयेनेव 
वेदितब्बं । एवं सद्दारम्मणं सम्मसित्वा निब्बत्तिताति अयं वेदना सोतसम्फस्सपच्चया नाम जाता । एवं 'भावनावसेन’ 
लब्भन्ति। 


घानजिव्हाकायद्वारेसु पन गन्धारम्मणादीसु आपाथगतेसु इठे मे आरम्मणे रागो उप्पन्नो'ति सब्बं चकखुद्वारे 
बुत्तनयेनेव वेदितब्बं । एवं गन्धारम्मणादीसु उप्पन्नं किलेसं समतिक्कमित्वा गताति चतुभूमिकवेदना 
घानजिव्हाकायसम्फस्सपच्चया नाम जाता। एवं तीसु द्वारेसु समतिक्कमवसेन' लब्भन्ति। 


घानद्वारादीसु पन गन्धादीसु आपाथगतेसु एको एवं परिग्गहं पट्ठपेति - `अयं गन्धो, अयं रसो, इदं फोडुब्बं कि 

निस्सित'न्ति सब्बं चकखुद्रारे वुत्तनयेनेव वेदितब्बं । एवं गन्धारम्मणादीनि सम्मसित्वा निब्बत्तिताति अयं वेदना 
घानजिव्हाकायसम्फस्सपच्चया नाम जाता। एवं "भावनावसेन' लब्भन्ति। 


मनोद्वारे पन तीहिपि आकारेहि लब्भन्ति। एकच्चो हि जाति भयतो पस्सति, जरं ब्याधि मरणं भयतो पस्सति, भयतो 
दिस्वा 'जातिजराब्याधिमरणेहि मुच्चितुं वट्टति, न खो पन सक्का निपज्जित्वा निद्दायन्तेन जातिआदीहि मुच्चितुं, आदितोव 
बीरियं कातुं सीलं सोधेतुं वट्टती'ति चिन्तेत्वा चकखुद्रारे वुत्तनयेनेव पटिपज्जित्वा अरहत्तं पापुणाति । तत्थ सब्बापि 
परिकम्मवेदना कामावचरा, अट्टसमापत्तिवेदना रूपावचरारूपावचरा, मग्गफलवेदना लोकुत्तराति एवं 
जातिजराब्याधिमरणं चतुभूमिकवेदनानिब्बत्तिया बलवपच्चयो होतीति चतुभूमिकवेदना मनोसम्फस्सपच्चया नाम जाता । 
एवं ताव 'उपनिस्सयवसेन' लब्भन्ति। 


मनोद्वारे पन धम्मारम्मणे आपाथगतेति सब्बं चक्खुद्वारे वुत्तनयेनेव वेदितब्बं । एवं धम्मारम्मणे उप्पन्नं किलेसं 
समतिक्कमित्वा गताति चतुभूमिकवेदना मनोसम्फस्सपच्चया नाम जाता। एवं “समतिक्कमवसेन लब्भन्ति। 


मनोद्वारे पन धम्मारम्मणे आपाथगते एको एवं परिग्गहं पट्टपेति - 'एतं धम्मारम्मणं कि निस्सित'न्ति? 
'वत्थुनिस्सित'न्ति। 'वत्थु कि निस्सित न्ति? महाभूतानि निस्सित'न्ति । सो चत्तारि महाभूतानि उपादारूपञ्च रूपन्ति 
परिग्गण्हाति, तदारम्मणे धम्मे अरूपन्ति परिग्गण्हाति । ततो सप्पच्चयं नामरूपं परिग्गण्हित्वा तीणि लक्खणानि आरोपेत्वा 
विपस्सनापटिपाटिया सङ्कारे सम्मसित्वा अरहत्तं पापुणाति। तत्थ सब्बापि परिकम्मवेदना कामावचरा, अट्टुसमापत्तिवेदना 
रूपावचरारूपावचरा, मग्गफलवेदना लोकुत्तराति एवं धम्मारम्मणं सम्मसित्वा निब्बत्तिताति अयं वेदना 
मनोसम्फस्सपच्चया नाम जाता। एवं *भावनावसेन' लब्भन्ति। या पनेता सब्बेसम्पि चतुवीसतिविधादीनं वारानं 
परियोसानेसु चकखुसम्फस्सजा वेदना...पे०... मनोसम्फस्सजा वेदनाति छ छ वेदना वृत्ता, ता सम्पयुत्तपच्चयवसेन वुत्ताति। 


अयं वेदनाक्खन्धनिद्देसो। 


सञ्जाक्खन्धादयोपि इमिना उपायेन वेदितब्बा । केवलञ्हि सञ्ञाक्खन्धनिद्देसे तिकेसु वेदनात्तिकपीतित्तिकापि 
लब्भन्ति, दुकेसु च सुखसहगतदुकादयोपि । सङ्घारक्खन्धनिद्देसे फस्सस्सापि सङ्घारक्खन्धपरियापन्नत्ता फस्ससम्पयृत्तोति 
अवत्वा चित्तसम्पयुत्तोति वुत्तं। दुकेसु चेत्थ हेतुदुकादयोपि लब्भन्ति। तिका सञ्जाकखन्धसदिसा एव। 
विञ्जाणक्खन्धनिद्देसे चक्खुसम्फस्सजादिभावं अवत्वा चक्खुविञ्ञाणन्तिआदि वुत्तं। न हि सक्का विञ्ञाणं 
मनोसम्फस्सजन्ति निद्दिसितुं। सेसमेत्थ सञ्जाक्खन्धे वुत्तसदिसमेव । इमेसं पन तिण्णम्पि खन्धानं निद्देसेयेव 
वेदनाक्खन्धनिद्देसतो अतिरेकतिकदुका लद्धा । तेसं वसेन वारप्पभेदो वेदितब्बोति। 


अभिधम्मभाजनीयवण्णना । 
३. पञ्हापुच्छकवण्णना 


१५०. इदानि पञ्हापुच्छकं होति । तत्थ पञ्हापुच्छने पञ्चन्नं खन्धानं “कतिकुसला? कतिअकुसला? 
कतिअब्याकता”तिआदिना नयेन यं लब्भति, यञ्च न लब्भति, तं सब्बं पुच्छित्वा विस्सज्जने “रूपक्खन्धो 
अब्याकतो"तिआदिना नयेन यं लब्भति तदेव उद्धटन्ति वेदितब्बं । यत्थ यत्थ च “एको खन्धो'ति वा द्वे खन्धा'ति वा 
परिच्छेदं अकत्वा “सिया उप्पन्ना, सिया अनुप्पन्ना"तिआदिना नयेन तन्ति ठपिता, तत्थ तत्थ पञ्चन्नम्पि खन्धानं गहणं 

वेदितब्बं । सेसो तेसं तेसं खन्धानं कुसलादिविभागो हेट्ठा धम्मसङ्गहठ्ठकथायं (ध० स० अट्ट ९८५) वुत्तोयेव। 


आरम्मणत्तिकेसु पन चत्तारो खन्धा पञ्चपण्णास कामावचरधम्मे आरब्भ रज्जन्तस्स दुस्सन्तस्स मुय्हन्तस्स 
संवरन्तस्स सम्मसन्तस्स पच्चवेक्खन्तस्स च परित्तारम्मणा होन्ति, सत्तवीसति रूपारूपावचरधम्मे आरब्भ रज्जन्तस्स 
दुस्सन्तस्स मुय्हन्तस्स संवरन्तस्स परिग्गहं पट्ठपेन्तस्स महग्गतारम्मणा, मग्गफलनिब्बानानि पच्चवेक्खन्तस्स 
अप्पमाणारम्मणा, पञ्जत्ति पच्चवेक्खणकाले नवत्तब्बारम्मणाति । 


तेयेव सेक्खासेक्खानं मग्गपच्चवेक्खणकाले मग्गारम्मणा होन्ति, मग्गकाले सहजातहेतुना मग्गहेतुका, मग्गं गरु 
कत्वा पच्चवेक्खणकाले आरम्मणाधिपतिना मग्गाधिपतिनो, वीरियजेद्ुकं वा बीमंसजेडुकं वा मग्गं भावेन्तस्स 
सहजाताधिपतिना मग्गाधिपतिनो, छन्दजेडुकं पन चित्तजेद्ुकं वा भावेन्तस्स नवत्तब्बारम्मणा नाम होन्ति। 


अतीतानि पन खन्धधातुआयतनानि आरब्भ रज्जन्तस्स दुस्सन्तस्स मुय्हन्तस्स संवरन्तस्स परिग्गहं पट्टपेन्तस्स 
अतीतारम्मणा होन्ति, अनागतानि आरब्भ अनागतारम्मणा होन्ति, पच्चुप्पन्नानि आरब्भ पच्चुप्पन्नारम्मणा होन्ति, 
पञ्जत्ति वा निब्बानं वा पच्चवेक्खन्तस्स नवत्तब्बारम्मणा होन्ति । 


तथा अत्तनो खन्धधातुआयतनानि आरब्म रज्जन्तस्स दुस्सन्तस्स मुस्हन्तस्स संवरन्तस्स परिग्गहं पट्ठपेन्तस्स 
अज्झत्तारम्मणा होन्ति, परेसं खन्धधातुआयतनानि आरब्भ एवं पवत्तेन्तस्स बहिद्भारम्मणा, 
पण्णत्तिनिब्बानपच्चवेक्खणकालेपि बहिद्भारम्मणायेव, कालेन अज्झत्तं कालेन बहिद्भा धम्मेसु एवं पवत्तेन्तस्स 
अज्झत्तबहिद्धारम्मणा, आकिञ्चञ्जायतनकाले नवत्तब्बारम्मणाति वेदितब्बा। 


इति भगवा इमं खन्धविभङ्गं सुत्तन्तभाजनीयादिवसेन तयो परिवड्टे नीहरित्वा भाजेन्तो दस्सेसि। तीसुपि हि परिवट्टेसु 
एकोव परिच्छेदो । रूपक्खन्धो हि सब्बत्थ कामावचरोयेव। चत्तारो खन्धा चतुभूमका लोकियलोकुत्तरमिस्सका कथिताति । 


सम्मोहविनोदनिया विभङ्गटुकथाय 


खन्धविभङ्गवण्णना निडिता । 


२. आयतनविभङ्गो 


९. सुत्तन्तभाजनीयवण्णना 


१५४. इदानि तदनन्तरे आयतनविभङ्गनिद्देसे सुत्तन्तभाजनीयं ताव दस्सेन्तो द्वादसायतनानि चक्खायतनं 
स्ूपायतनन्तिआदिमाह । तत्थ पाळिमुत्तकेन ताव नयेन - 


अत्थलक्खणतावत्व, कमसङ्घेपवित्थारा । 
तथा दहुब्बतो चेव, विञ्ञातब्बो विनिच्छयो॥ 


तत्थ विसेसतो ताव चक्खतीति चक्खु; रूपं अस्सादेति, विभावेति चाति अत्थो । रूपयतीति रूपं; वण्णविकारं 

आपज्जमानं हदयङ्गतभावं पकासेतीति अत्थो। सुणातीति सोतं। सप्पतीति सद्दो; उदाहरियतीति अत्थो। घायतीति 
घानं। गन्धयतीति गन्धो; अत्तनो वत्थुं सूचयतीति अत्थो। जीवितं अव्हायतीति जिव्हा। रसन्ति तं सत्ताति रसो; 
अस्सादेन्तीति अत्थो। कुच्छितानं सासवधम्मानं आयोति कायो। आयोति उप्पत्तिदेसो। फुसीयतीति फोदरुब्बं । मनतीति 
मनो। अत्तनो लक्खणं धारयन्तीति धम्मा । 


अविसेसतो पन आयतनतो, आयानं तननतो, आयतस्स च नयनतो आयतनन्ति वेदितब्बं। चकखुरूपादीसु हि 
तंतंद्वारारम्मणा चित्तचेतसिका धम्मा सेन सेन अनुभवनादिना किच्चेन आयतन्ति उद्टहन्ति घट्टेन्ति बायमन्तीति वृत्तं होति । 
ते च पन आयभूते धम्मे एतानि तनोन्ति वित्थारेन्तीति वुत्तं होति। इदञ्च अनमतग्गे संसारे पवत्तं अतीव आयतं 
संसारदुक्खं याव न निवत्तति ताव नयन्तेव, पवत्तयन्तीति वुत्तं होति। इति सब्बेपि मे धम्मा आयतनतो आयानं तननतो 
आयतस्स च नयनतो "आयतनं आयतन न्ति वुच्चन्ति। 


अपिच निवासड्ठानड्रेन, आकरड्रेन, समोसरणड्ठानड्रेन, सञ्जातिदेसड्ठेन, कारणड्रेन च आयतनं वेदितब्बं । तथा हि 
लोके “इस्सरायतनं वासुदेवायतन"न्तिआदीसु निवासट्टानं आयतनन्ति बुच्चति। “सुवण्णायतनं रजतायतन'न्तिआदीसु 
आकरो। सासने पन “मनोरमे आयतने सेवन्ति नं विहङ्गमा”तिआदीसु (अ० नि० ५.३८) समोसरणट्ठानं । “दक्खिणापथो 
गुन्नं आयतन न्तिआदीसु सञ्जातिदेसो। “तत्र तत्रेव सक्खिभब्बतं पापुणाति सति सतिआयतनेतिआदीसु (अ० नि० 
५.२३) कारणं । 


चक्खुरूपादीसु चापि ते ते चित्तचेतसिका धम्मा निवसन्ति तदायत्तवुत्तितायाति चक्खादयो नेसं निवासनदट्ठानं । 
चक्खादीसु च ते आकिण्णा तं निस्सितत्ता तदारम्मणत्ता चाति चक्खादयो नेसं आकरो। चक्खादयो च नेसं समोसरणट्टानं, 
तत्थ तत्थ वत्थुद्वारारम्मणवसेन समोसरणतो। चक्खादयो च नेसं सञ्जातिदेसो; तं निस्सयारम्मणभावेन तत्थेव उप्पत्तितो। 
चक्खादयो च नेसं कारणं, तेसं अभावे अभावतोति। इति निवासद्वानद्वेन, आकरड्रेन, समोसरणट्टानट्रेन, सञ्जातिदेसट्ठेन, 
कारणट्रेनाति इमेहि कारणेहि एते धम्मा “आयतनं आयतनःन्ति वुच्चन्ति। तस्मा यथावृत्तेनत्थेन चक्खु च तं आयतनञ्चाति 
चक्खायतनं...पे०... धम्मा च ते आयतनञ्चाति धम्मायतनन्ति एवं तावेत्थ 'अत्थतो' विज्ञातब्बो विनिच्छयो । 


“लक्खणतो ति चक्खादीनं लक्खणतोपेत्थ विञ्ञातब्बो विनिच्छयो। तानि च पन नेसं लक्खणानि हेट्ठा 
रूपकण्डनिद्देसे वृत्तनयेनेव वेदितब्बानि। 


“तावत्वतो ति तावभावतो । इदं वुत्तं होति - चकखादयोपि हि धम्मा एव। एवं सति धम्मायतनमिच्चेव अवत्वा 
कस्मा द्वादसायतनानि वुत्तानीति चे? छ विञ्जाणकायुप्पत्तिद्वारारम्मणववत्थानतो। इध छन्नं विञ्ञाणकायानं द्वारभावेन 
आरम्मणभावेन च ववत्थानतो अयमेव तेसं भेदो होतीति द्वादस वुत्तानि चक्खुविञ्ञजाणवीथिपरियापन्नस्स हि 
विञ्ञाणकायस्स चक्खायतनमेव उप्पत्तिद्वारं, रूपायतनमेव चारम्मणं । तथा इतरानि इतरेसं। छड्रस्स पन भवङ्गमनसङ्घातो 
मनायतनेकदेसोब उप्पत्तिद्वारं, असाधारणञ्च धम्मायतनं आरम्मणन्ति। इति छन्नं विञ्ञजाणकायानं 
उप्पत्तिद्वारारम्मणववत्थानतो द्वादस वुत्तानीति । एवमेत्थ “तावत्वतो' विञ्ञातब्बो विनिच्छयो। 


"कमतो'ति इधापि पुब्बे वृत्तेसु उप्पत्तिक्कमादीसु देसनाक्कमोव युज्जति। अज्झत्तिकेसु हि आयतनेसु 
सनिदस्सनसप्पटिघविसयत्ता चक्खायतनं पाकटन्ति पठमं देसितं । ततो अनिदस्सनसप्पटिघविसयानि सोतायतनादीनि । 
अथ वा दस्सनानुत्तरियसवनानुत्तरियहेतुभावेन बहूपकारत्ता अज्झत्तिकेसु चक्खायतनसोतायतनानि पठमं देसितानि। ततो 

घानायतनादीनि तीणि । पञ्चन्नम्पि गोचरविसयत्ता अन्ते मनायतनं। चकखादीनं पन गोचरत्ता तस्स तस्स अनन्तरानि 
बाहिरेसु रूपायतनादीनि। अपिच विञ्ञाणुृप्पत्तिकारणववत्थानतोपि अयमेव तेसं कमो वेदितब्बो। वुत्तञ्हेतं “चक्खुञ्च 
पटिच्च रूपे च उप्पज्जति चक्खुविञ्ञाणं...पे०... मनञ्च पटिच्च धम्मे च उप्पज्जति मनोविञ्जाण "न्ति (म० नि० ३.४२१) 
एवं *कमतो'पेत्थ विञ्जातब्बो विनिच्छयो। 


“सङ्खपवित्थारा ति सङ्केपतो हि मनायतनस्स चेव धम्मायतनेकदेसस्स च नामेन, तदवसेसानञ्च आयतनानं रूपेन 
सङ्गहितत्ता द्वादसापि आयतनानि नामरूपमत्तमेव होन्ति। 


वित्थारतो पन अज्झत्तिकेसु ताव चक्खायतनं जातिवसेन चक्खुपसादमत्तमेब, पच्चयगतिनिकायपुग्गलभेदतो पन 
अनन्तप्पभेदं । तथा सोतायतनादीनि चत्तारि। मनायतनं तेभूमककुसलाकुसलविपाककिरियविञ्ञजाणभेदेन 
एकासीतिप्पभेदं, वत्थुपटिपदादिभेदतो पन अनन्तप्पभेदं । रूपगन्धरसायतनानि समुद्ठानभेदतो चतुप्पभेदानि, सद्दायतनं 
द्विप्पभेदं । सभागविसभागभेदतो पन सब्बानिपि अनन्तप्पभेदानि | फोइब्बायतनं पथवीधातुतेजोधातुवायोधातुवसेन 
तिप्पभेदं, समुद्ठानतो चतुप्पभेदं, सभागविसभागतो अनेकप्पभेदं । धम्मायतनं तेभूमकधम्मारम्मणवसेन अनेकप्पभेदन्ति । 
एवं सङ्केपवित्थारा विञ्ञातब्बो विनिच्छयो। 


"दढुब्बतो'ति एत्थ पन सब्बानेवेतानि आयतनानि अनागमनतो अनिग्गमनतो च दटुब्बानि। न हि तानि पुब्बे उदया 
कुतोचि आगच्छन्ति, नापि उद्धं वया कुहिञ्चि गच्छन्ति; अथ खो पुब्बे उदया अप्पटिलद्भसभावानि, उद्धं वया 
परिभिन्नसभावानि, पुब्बन्तापरन्तवेमज्झे पच्चयायत्तवुत्तिताय अवसानि पवत्तन्ति। तस्मा अनागमनतो अनिग्गमनतो च 
ददुब्बानि । तथा निरीहतो अब्यापारतो च। न हि चक्खुरूपादीनं एवं होति - “अहो वत अम्हाकं सामग्गिया विञ्ञाणं नाम 
उप्पज्जेय्या'ति, न च तानि विञ्ञाणुप्पादनत्थं द्वारभावेन वत्थुभावेन आरम्मणभावेन वा ईहन्ति, न ब्यापारमापज्जन्ति; अथ 
खो धम्मतावेसा यं चकखुरूपादीनं सामग्गियं चक्खुविञ्ञाणादीनि सम्भवन्ति। तस्मा निरीहतो अब्यापारतो च दटुब्बानि । 
अपिच अज्झत्तिकानि सुञ्जगामो विय दटुब्बानि धुवसुभसुखत्तभावविरहितत्ता, बाहिरानि गामघातकचोरा विय 
अज्झत्तिकानं अभिघातकत्ता। वुत्तञ्हेतं - “चक्खु, भिक्खवे, हञ्जति मनापामनापेहि रूपेहीति वित्थारो। अपिच 
अज्झत्तिकानि छ पाणका विय दटुब्बानि, बाहिरानि तेसं गोचरा वियाति । एवम्पेत्थ “दटुब्बतो' विञ्ञातब्बो विनिच्छयोति। 


इदानि तेसं वरिपस्सितब्बाकारं दस्सेतुं चक्खु अनिच्चन्तिआदि आरद्भं । तत्थ चक्खु ताव हुत्वा अभावट्ठेन 
अनिच्चन्ति वेदितब्बं। अपरेहिपि चतूहि कारणेहि अनिच्चं - उप्पादवयवन्ततो, विपरिणामतो, तावकालिकतो, 
निच्चपटिक्खेपतोति । 


तदेव पटिपीळनड्टेन दुक्खं। यस्मा वा एतं उप्पन्नं ठितिं पापुणाति, ठितियं जराय किलमति, जरं पत्वा अवस्सं 
भिज्जति; तस्मा अभिण्हसम्पटिपीळनतो, दुक्खमतो, दुकखवत्थुतो, सुखपटिक्खेपतोति इमेहि चतूहि कारणेहि दुक्खं । 


अवसवत्तनड्रेन पन अनत्ता। यस्मा वा एतं उप्पन्नं ठिति मा पापुणातु, ठानप्पत्तं मा जिरतु, जरप्पतं मा भिज्जतूति 
इमेसु तीसु ठानेसु कस्सचि वसवत्तिभावो नत्थि, सुञ्ञं तेन बसवत्तनाकारेन; तस्मा सुञ्ञतो, अस्सामिकतो, 
अकामकारियतो, अत्तपटिक्खेपतोति इमेहि चतूहि कारणेहि अनत्ता। 


विभवगतिकतो, पुब्बापरवसेन भवसङ्कन्तिगमनतो, पकतिभावविजहनतो च विपरिणामधम्मं। इदं 

अनिच्चवेवचनमेव । रूपा अनिच्चातिआदीसुपि एसेव नयो। अपिचेत्थ ठपेत्वा चक्खुं तेभूमकधम्मा अनिच्चा, नो 
चक्खु । चक्खु पन चक्खु चेव अनिच्चञ्च। तथा सेसधम्मा दुक्खा, नो चक्खु । चक्खु पन चक्खु चेव दुक्खञ्च। सेसधम्मा 
अनत्ता, नो चक्खु । चक्खु पन चकखु चेव अनत्ता चाति। रूपादीसुपि एसेव नयो। 


इमस्मिं पन सृत्तन्तभाजनीये तथागतेन कि दस्सितन्ति? द्वादसन्नं आयतनानं अनत्तलक्खणं । सम्मासम्बुद्धो हि 
अनत्तलक्खणं दस्सेन्तो अनिच्चेन वा दस्सेति, दुक्खेन वा, अनिच्चदुक्खेहि वा । तत्थ चक्खु, अत्ताति यो वदेय्य, तं न 
उपपज्जति। चक्खुस्स उप्पादोपि बयोपि पञ्जायति। यस्स खो पन उप्पादोपि बयोपि पञ्जायति `अत्ता मे उप्पज्जति च वेति 
चा'ति इच्चस्स एवमागतं होति। तस्मा तं न उपपज्जति - चक्खु अत्ताति यो वदेय्य इति चक्खु अनत्ता ति (म० नि० 
३.४२२)। इमस्मिं सुत्ते अनिच्चेन अनत्तलकखणं दस्सेसि। “रूपं, भिक्खवे, अनत्ता। रूपञ्च हिदं, भिक्खवे, अत्ता 
अभविस्स, न यिद॑ रूपं आबाधाय संवत्तेय्य; लब्भेथ च रूपे - एवं मे रूपं होतु, एवं मे रूपं मा अहोसीति। यस्मा च खो, 
भिक्खवे, रूपं अनत्ता तस्मा रूपं आबाधाय संवत्तति; न च लब्भति रूपे - एवं मे रूपं होतु, एवं मे रूपं मा अहोसी”ति 
(सं० नि० ३.५९; महाव० २०) इमस्मिं सुत्ते दुक्खेन अनत्तलक्खणं दस्सेसि। “रूपं, भिक्खवे, अनिच्चं, यदनिच्चं तं दुक्खं, 
यं दुक्खं तदनत्ता, यदनत्ता तं नेतं मम, नेसोहमस्मि, न मेसो अत्ता"तिआदीसु (सं० नि० ३.१५) अनिच्चदुक्खेहि 
अनत्तलक्खणं दस्सेसि। कस्मा? अनिच्चदुक्खानं पाकटत्ता। 


हत्थतो हि तड़के वा सरके वा किस्मिञ्चिदेव वा पतित्वा भिन्ने “अहो अनिच्च'न्ति वदन्ति । एवं अनिच्चं पाकटं 
नाम। अत्तभावस्मिं पन गण्डपिळकादीसु वा उट्टितासु खाणुकण्टकादीहि वा विद्धासु “अहो दुक्ख'न्ति वदन्ति। एवं दुक्खं 
पाकटं नाम | अनत्तलवखणं अपाकटं अन्धकारं अविभूतं दुप्पटिविज्झं दुद्दीपनं दुप्पञ्जापनं | अनिच्चदुक्खलवखणानि 
उप्पादा वा तथागतानं अनुप्पादा वा पञ्ञायन्ति। अनत्तलकखणं विना बुद्भुप्पादा न पञ्ञायति, बुद्धुप्पादेयेब पञ्ञायति । 
महिद्धिका हि महानुभावा तापसपरिब्बाजका सरभङ्गसत्थारादयोपि “अनिच्चं दुक्ख'न्ति वत्तुं सक्कोन्ति, “अनत्ता'ति वत्तुं न 
सक्कोन्ति। सचे हि ते सम्पत्तपरिसाय अनत्ताति वत्तुं सक्कुणेय्युं, सम्पत्तपरिसाय मग्गफलपटिबेधो भवेय्य। 
अनत्तलक्खणपञ्ञापनञ्हि अञ्ञजस्स कस्सचि अविसयो, सब्बञ्जुबुद्धानमेव विसयो। एवमेतं अनत्तलकखणं अपाकटं । 
तस्मा सत्था अनत्तलक्खणं दस्सेन्तो अनिच्चेन वा दस्सेसि, दुक्खेन वा, अनिच्चदुक्खेहि वा। इध पन तं अनिच्चदुक्खेहि 
दस्सेसीति वेदितब्बं । 


इमानि पन लक्खणानि किस्स अमनसिकारा अप्पटिवेधा, केन पटिच्छन्नत्ता, न उपड्ुहन्ति? अनिच्चलक्खणं ताव 
उदयब्बयानं अमनसिकारा अप्पटिवेधा, सन्ततिया पटिच्छन्नत्ता, न उपट्टाति । दुकखलक्खणं अभिण्हसम्पटिपीळनस्स 
अमनसिकारा अप्पटिवेधा, इरियापथेहि पटिच्छन्नत्ता, न उपट्टाति । अनत्तलक्खणं नानाधातुविनिब्भोगस्स अमनसिकारा 
अप्पटिबेधा, घनेन पटिच्छन्नत्ता, न उपट्टाति | उदयब्बयं पन परिग्गहेत्वा सन्ततिया विकोपिताय अनिच्चलक्खणं 
याथावसरसतो उपट्टाति । अभिण्हसम्पटिपीळनं मनसिकत्वा इरियापथे उग्घाटिते दुकखलक्खणं याथावसरसतो उपट्टाति । 
नानाधातुयो विनिब्मुजित्वा घनविनिब्मोगे कते अनत्तलवखणं याथावसरसतो उपट्टाति । 


एत्थ च अनिच्चं अनिच्चलक्खणं, दुक्खं दुक्खलकखणं, अनत्ता अनत्तलक्खणन्ति अयं विभागो वेदितब्बो। तत्थ 
अनिच्चन्ति खन्धपञ्चकं | कस्मा? उप्पादवयञ्ञथत्तभावा, हुत्वा अभावतो वा; उप्पादवयञ्ञथत्तं अनिच्चलक्खणं, हुत्वा 
अभावसङ्घातो आकारविकारो वा। “यदनिच्चं तं दुक्ख''न्ति वचनतो पन तदेव खन्धपञ्चकं दुक्खं। कस्मा? 
अभिण्हसम्पटिपीळनतो; अभिण्हसम्पटिपीळनाकारो दुक्खलक्खणं। “यं दुक्खं तं अनत्ता”ति पन वचनतो तदेव 

खन्धपञ्चकं अनत्ता। कस्मा? अवसवत्तनतो; अवसवत्तनाकारो अनत्तलक्खणं | इति अञ्जदेव अनिच्चं दुक्खं 
अनत्ता, अञ्ञानि अनिच्चदुक्खानत्तलक्खणानि | पञ्चक्खन्धा, द्रादसायतनानि, अट्टारस धातुयोति इदञ्हि सब्बम्पि 
अनिच्चं दुक्खं अनत्ता नाम | वृत्तप्पकाराकारविकारा अनिच्चदुक्खानत्तलक्खणानीति । 


सङ्घेपतो पनेत्थ दसायतनानि कामावचरानि, द्वे तेभूमकानि। सब्बेसुपि सम्मसनचारो कथितोति वेदितब्बो । 
सुत्तन्तभाजनीयवण्णना। 


२. अभिधम्मभाजनीयवण्णना 


१५५. अभिधम्मभाजनीये यथा हेट्टा विपस्सकानं उपकारत्थाय “चक्खायतनं रूपायतन"'न्ति युगलतो आयतनानि 
वृत्ताने, तथा अवत्वा अज्झत्तिकबाहिरानं सब्बाकारतो सभावदस्सनत्थं “चक्खायतनं सोतायतन''न्ति एवं 
अज्झत्तिकबाहिरववत्थाननयेन वुत्तानि। 


१५६. तेसं निद्देसवारे तत्थ कतमं चक्खायतनन्तिआदीनि हेट्टा वुत्तनयेनेव वेदितब्बानि। 


१६७. यं पनेतं धम्मायतननिद्देसे “तत्थ कतमा असङ्कता धातु? रागक्खयो दोसवखयो मोहक्खयो ' ति वुत्तं, 
तत्रायमत्थो - असङ्कता धातूति असङ्घतसभावं निब्बानं । यस्मा पनेतं आगम्म रागादयो खीयन्ति, तस्मा रागक्खयो 
दोसक्खयो मोहक्खयोति वुत्तं। अयमेत्थ आचरियानं समानत्थकथा। 


वितण्डवादी पनाह - 'पाटियेक्कं निब्बानं नाम नत्थि, किलेसक्खयोव निब्बान'न्ति। “सुत्तं आहरा'ति च वृत्ते 
“निब्बानं निब्बानन्ति खो, आवुसो सारिपुत्त, वुच्चति; कतमं नु खो, आवुसो, निब्बानन्ति? यो खो, आवुसो, रागक्खयो 
दोसक्खयो मोहक्खयो - इदं वुच्चति निब्बान"न्ति एतं जम्बुखादकसृत्तं आहरित्वा इमिना सृत्तेन वेदितब्बं पाटियेक्कं 
निब्बानं नाम नत्थि, किलेसक्खयोव निब्बान'न्ति आह। सो वत्तब्बो - "किं पन यथा चेतं सुत्तं तथा अत्थो'ति? अद्धा 
वक्खति - “आम, नत्थि सुत्ततो मुञ्चित्वा अत्थोति। ततो वत्तब्बो -- “इदं ताव ते सुत्तं आभतं; अनन्तरसुत्तं आहरा'ति । 
अनन्तरसृत्तं नाम - “अरहत्तं अरहत्तन्ति, आवुसो सारिपुत्त, वुच्चति; कतमं नु खो, आवुसो, अरहत्तन्ति? यो खो, 
आवुसो, रागक्खयो दोसक्खयो मोहक्खयो -- इदं वुच्चति अरहत्त” न्ति (सं? नि० ४.३१५) इदं तस्सेवानन्तरं आभतसुत्तं । 


इमस्मिं पन नं आभते आहंसु - "निब्बानं नाम धम्मायतनपरियापन्नो धम्मो, अरहत्तं चत्तारो खन्धा। निब्बानं 
सच्छिकत्वा विहरन्तो धम्मसेनापति निब्बानं पुच्छितोपि अरहत्तं पुच्छितोपि किलेसकखयमेव आह । कि पन निब्बानञ्च 
अरहत्तञ्च एकं उदाहु नान'न्ति? "एकं वा होतु नानं वा। को एत्थ तया अतिबहुं चुण्णीकरणं करोन्तेन अत्थो? “न त्वं एकं 
नानं जानासीति। ननु जाते साधु होती'ति एवं पुनप्पुनं पुच्छितो वञ्चेतुं असक्कोन्तो आह - 'रागादीनं खीणन्ते उप्पन्नत्ता 
अरहत्तं रागक्खयो दोसक्खयो मोहक्खयो' ति बुच्चतीति। ततो नं आहंसु - 'महाकम्मं ते कतं। लञ्जं दत्वापि तं वदापेन्तो 
एतदेव वदापेय्य । यथेव च ते एतं विभजित्वा कथितं, एवं इदम्पि सल्लक्खेहि - निब्बानञ्हि आगम्म रागादयो खीणाति 
निब्बानं रागक्खयो दोसक्खयो मोहक्खयोति वृत्तं । तीणिपि हि एतानि निब्बानस्सेव अधिवचनानी'ति। 


सचे एवं वुत्ते सञ्जत्ति गच्छति इच्चेतं कुसलं; नो चे, बहुनिब्बानताय कारेतब्बो। कथं? एवं ताव पुच्छितब्बो - 
“रागक्खयो नाम रागस्सेव खयो उदाहु दोसमोहानम्पि? दोसक्खयो नाम दोसस्सेव खयो उदाहु रागमोहानम्पि? मोहक्खयो 

नाम मोहस्सेव खयो उदाहु रागदोसानम्पी ति? अद्धा वक्खति -- 'रागक्खयो नाम रागस्सेव खयो, दोसक्खयो नाम 
दोसस्सेव खयो, मोहक्खयो नाम मोहस्सेव खयो'ति। 


ततो वत्तब्बो - 'तव वादे रागक्खयो एकं निब्बानं होत, दोसक्खयो एकं, मोहक्खयो एकं; तिण्णं अकुसलमूलानं 
खये तीणि निब्बानानि होन्ति, चतुन्नं उपादानानं खये चत्तारि, पञ्चन्नं नीवरणानं खये पञ्च, छन्नं तण्हाकायानं खये छ, 
सत्तन्नं अनुसयानं खये सत्त, अट्ठन्न॑ मिच्छत्तानं खये अट्ट, नवन्नं तण्हामूलकधम्मानं खये नव, दसन्नं संयोजनानं खये दस, 
दियड्रकिलेससहस्सस्स खये पाटियेक्कं पाटियेक्कं निब्बानन्ति बहूनि निब्बानानि होन्ति । नत्थि पन ते निब्बानानं 
पमाणन्ति। एवं पन अग्गहेत्वा निब्बानं आगम्म रागादयो खीणाति एकमेव निब्बानं रागक्खयो दोसक्खयो मोहक्खयोति 
बुच्चति। तीणिपि हेतानि निब्बानस्सेव अधिवचनानीति गण्हः। 


सचे पन एवं वुत्तेपि न सल्लक्खेति, ओळारिकताय कारेतब्बो। कथं? “अन्धबाला हि अच्छदीपिमिगमक्कटादयोपि 
किलेसपरियुड्टिता वत्थुं पटिसेबन्ति। अथ नेसं पटिसेवनपरियन्ते किलेसो वूपसम्मति। तव वादे अच्छदीपिमिगमक्कटादयो 
निब्बानप्पत्ता नाम होन्ति। ओळारिकं वत ते निब्बानं थूलं, कण्णेहि पिळन्धितुं न सक्काति। एवं पन अग्गहेत्वा निब्बानं 
आगम्म रागादयो खीणाति एकमेव निब्बानं रागक्खयो दोसक्खयो मोहक्खयोति बुच्चति। तीणिपि हेतानि निब्बानस्सेव 
अधिवचनानीति गण्हः। 


सचे पन एवं वुत्तेपि न सल्लक्खेति, गोत्रभुनापि कारेतब्बो। कथं? एवं ताव पुच्छितब्बो - `त्वं गोत्रभु नाम अत्थीति 
बदेसी'ति? “आम वदामी'ति। 'गोत्रभुक्खणे किलेसा खीणा, खीयन्ति, खीयिस्सन्ती'ति? न खीणा, न खीयन्ति; अपिच खो 
खीयिस्सन्तीति। 'गोत्रभु पन कि आरम्मणं करोती'ति? “निब्बानं' । “तव गोत्रभुक्खणे किलेसा न खीणा, न खीयन्ति; अथ 
खो खीयिस्सन्ति। त्वं अखीणेसुयेव किलेसेसु किलेसक्खयं निब्बानं पञ्ञपेसि, अप्पहीनेसु अनुसयेसु अनुसयप्पहानं 
निब्बानं पञ्ञपेसि। तं ते न समेति। एवं पन अग्गहेत्वा निब्बानं आगम्म रागादयो खीणाति एकमेव निब्बानं रागक्खयो 
दोसक्खयो मोहक्खयोति वुच्चति । तीणिपि हेतानि निब्बानस्सेव अधिवचनानीति गण्ह* । 


सचे पन एवं वुत्तेपि न सल्लक्खेति, मग्गेन कारेतब्बो। कथं? एवं ताव पुच्छितब्बो - तत्वं मग्गं नाम वदेसी'ति? 
“आम वदेमी'ति। 'मग्गक्खणे किलेसा खीणा, खीयन्ति, खियिस्सन्ती'ति? जानमानो वक्खति - 'खीणाति वा 
खीयिस्सन्तीति वा वत्तुं न वट्टुति, खीयन्तीति वत्तु बट्टती'ति। “यदि एवं, मग्गस्स किलेसकखयं निब्बानं कतमं? मग्गेन 
खीयनककिलेसा कतमे? मग्गो कतमं किलेसक्खयं निब्बानं आरम्मणं कत्वा कतमे किलेसे खेपेति? तस्मा मा एवं गण्ह। 
निब्बानं पन आगम्म रागादयो खीणाति एकमेव निब्बानं रागक्खयो दोसक्खयो मोहक्खयोति वुच्चति । तीणिपि हेतानि 
निब्बानस्सेव अधिवचनानी'ति। 


एवं वृत्ते एवमाह - 'त्वं आगम्म आगम्माति वदेसी'ति? “आम वदेमी'ति। 'आगम्म नामाति इदं ते कुतो लद्ध न्ति? 
“सुत्ततो लद्ध'न्ति। 'आहर सुत्त'न्ति। “एवं अविज्जा च तण्हा च तं आगम्म, तम्हि खीणा, तम्हि भग्गा, न च किञ्चि 
कदाची'ति। एवं वृत्ते परवादी तुण्हीभावं आपन्नोति। 


इधापि दसायतनानि कामावचरानि, द्वे पन चतुभूमकानि लोकियलोकुत्तरमिस्सकानीति वेदितब्बानि। 


अभिधम्मभाजनीयवण्णना । 

३. पञ्हापुच्छकवण्णना 


१६८. इधापि पञ्हापुच्छके यं लब्भति यञ्च न लब्भति, तं सब्बं पुच्छित्वा लब्भमानवसेनेव विस्सज्जनं वृत्तं; न 
केवलञ्च इध, सब्बेसुपि पञ्हापुच्छकेसु एसेव नयो। इध पन दसन्नं आयतनानं रूपभावेन अब्याकतता वेदितब्बा । द्विन्नं 
आयतनानं खन्धविभङ्गे चतुन्नं खन्धानं विय कुसलादिभावो वेदितब्बो। केवलञ्हि चत्तारो खन्धा सप्पच्चयाव सङ्घताव 
धम्मायतनं पन “सिया अप्पच्चयं, सिया असङ्घत न्ति आगतं । आरम्मणत्तिकेसु च अनारम्मणं सुखुमरूपसङ्कातं 
धम्मायतनं न-वत्तब्बकोड्ठासं भजति | तञ्च खो अनारम्मणत्ता न परित्तादिभावेन नवत्तब्बधम्मारम्मणत्ताति अयमेत्थ 
विसेसो। सेसं तादिसमेव। इधापि हि चत्तारो खन्धा विय द्वायतना पञ्चपण्णास कामावचरधम्मे आरब्भ रज्जन्तस्स 
दुस्सन्तस्स मुय्हन्तस्स संवरन्तस्स सम्मसन्तस्स पच्चवेक्खन्तस्स च परित्तारम्मणाति सब्बं खन्धेसु वुत्तसदिसमेवाति। 


सम्मोहविनोदनिया विभङ्गटुकथाय 


आयतनविभङ्गवण्णना निड्िता । 


३. धातुविभङ्गो 


९. सुत्तन्तभाजनीयवण्णना 


१७२. इदानि तदनन्तरे धातुविभङ्गे सब्बा धातुयो छहि छहि धातूहि सङ्किपित्वा तीहि छक्केहि सृत्तन्तभाजनीयं 
दस्सेन्तो छ धातुयोतिआदिमाह । तत्थ छाति गणनपरिच्छेदो। धातुयोति परिच्छिन्नधम्मनिदस्सनं । पथवीधातूति आदीसु 
धात्वट्टो नाम सभावट्टो, सभावट्टो नाम सुञ्जतड्टो, सुञ्ञतट्टो नाम निस्सत्तद्ठोति एवं सभावसुञ्जतनिस्सत्तद्ठेन पथवीयेव धातु 
पथवीधातु । आपोधातुआदीसुपि एसेव नयो। एवमेत्थ पदसमासं विदित्वा एवमत्थो वेदितब्बो - पथवीधातूति 
पतिट्ठानधातु । आपोधातूति आबन्धनधातु । तेजोधातूति परिपाचनधातु । वायोधातूति वित्थम्भनधातु । आकासधातूति 
असम्फुट्टधातु । विञ्ञाणधातूति विजाननधातु। 


१७३. पथवीधातुद्वयन्ति पथवीधातु द्वे अयं । अयं पथवीधातु नाम न एका एव अज्झत्तिकबाहिरभेदेन पन द्वे धातुयो 
एवाति अत्थो। तेनेवाह - “अत्थि अज्झत्तिका अत्थि बाहिरा"ति। तत्थ अज्झत्तिकाति सत्तसन्तानपरियापन्ना 
नियकज्झत्ता। बाहिराति सङ्घारसन्तानपरियापन्ना अनिन्द्रियबद्भा । अज्झत्तं पच्चत्तन्ति उभयम्पेतं 
नियकज्झत्ताधिवचनमेव। इदानि तं सभावाकारतो दस्सेतुं ककखळन्तिआदि वृत्तं । तत्थ कक्खळन्ति थद्भं । खरिगतन्ति 
फरुसं। कक्खळत्तन्ति कवखळभावो। कक्खळभावोति ककखळसभावो। अज्झत्तं उपादिन्नन्ति नियकज्झत्तसङ्घातं 
उपादिन्नं । उपादिन्नं नाम सरीरट्टुकं । सरीरट्टुकव्हि कम्मसमुट्ठानं वा होतु मा वा, तं सन्धाय उपादिन्नम्पि अत्थि 
अनुपादिन्नम्पि; आदिन्नग्गहितपरामड्टवसेन पन सब्बम्पेतं उपादिन्नमेवाति दस्सेतुं ““अज्झत्तं उपादिन्नन्ति आह। 


इदानि तमेव पथवीधातुं वत्थुवसेन दस्सेतुं सेय्यथिदं केसा लोमातिआदि वृत्तं । तत्थ सेय्यथिदन्ति निपातो। 
तस्सत्थो - या सा अज्झत्तिका पथवीधातु सा कतमा? यं वा अज्झत्तं पच्चत्तं ककखळं नाम तं कतमन्ति? केसा 
लोमातिआदि तस्सा अज्झत्तिकाय पथवीधातुया वत्थुवसेन पभेददस्सनं । इदं वुत्तं होति - केसा नाम अज्झत्ता उपादिन्ना 
सरीरटुका ककखळत्तलकखणा इमस्मिं सरीरे पाटियेक्को कोट्टासो। लोमा नाम...पे०... करीसं नाम। इध पन अवुत्तम्पि 

पटिसम्भिदामग्गे (पटि० म० १.४) पाळिआरुळहं मत्थलुङ्ग आहरित्वा मत्थलुङ्ग नाम अज्झत्तं उपादिन्नं सरीरइकं 
कक्खळत्तलक्खणं इमस्मिं सरीरे पाटियेक्को कोड्टासो। परतो आपोधातुआदीनं निद्देसे पित्तादीसुपि एसेव नयो। 


इमिना कि दस्सितं होति? धातुमनसिकारो। इमस्मिं पन धातुमनसिकारे कम्मं कत्वा विपस्सनं पट्टपेत्वा उत्तमत्थं 
अरहत्तं पापुणितुकामेन कि कत्तब्बं? चतुपारिसुद्धिसीलं सोधेतब्बं । सीलवतो हि कम्मड्ठानभावना इज्झति । तस्स 
सोधनविधानं विसुद्धिमग्गे वुत्तनयेनेव वेदितब्बं । विसुद्भसीलेन पन सीले पतिड्ठाय दस पुब्बपलिबोधा छिन्दितब्बा । तेसम्पि 
छिन्दनविधानं विसुद्धिमग्गे वुत्तनयेनेव वेदितब्बं । छिन्नपलिबोधेन धातुमनसिकारकम्मट्ठानं उग्गण्हितब्बं। आचरियेनापि 
धातुमनसिकारकम्मट्ठानं उग्गण्हापेन्तेन सत्तविधं उग्गहकोसल्लं दसविधञ्च मनसिकारकोसल्लं आचिक्खितब्बं । 
अन्तेवासिकेनापि आचरियस्स सन्तिके बहुवारे सज्झायं कत्वा निज्जटं पगुणं कम्मद्ठानं कातब्बं । वुत्तञ्हेतं अट्ठकथायं - 
“आदिकम्मिकेन भिकखुना जरामरणा मुच्चितुकामेन सत्तहाकारेहि उग्गहकोसल्लं इच्छितब्बं, दसहाकारेहि 
मनसिकारकोसल्लं इच्छितब्ब''न्ति । 


तत्थ वचसा, मनसा, वण्णतो, सण्ठानतो, दिसतो, ओकासतो, परिच्छेदतोति इमेहि सत्तहाकारेहि इमस्मिं 
धातुमनसिकारकम्मड्ठाने 'उग्गहकोसल्लं' इच्छितब्बं। अनुपुब्बतो, नातिसीघतो, नातिसणिकतो, विक्खेपपटिबाहनतो, 
पण्णत्तिसमतिक्कमतो, अनुपुब्बमुञ्चनतो, लक्खणतो, तयो च सुत्तन्ताति इमेहि दसहाकारेहि “मनसिकारकोसल्लंः 
इच्छितब्बं । तदुभयम्पि परतो सतिपट्ठानविभङ्गे आवि भविस्सति । 


एवं उग्गहितकम्मट्ठानेन पन विसुद्धिमग्गे वृत्ते अट्ठारस सेनासनदोसे बज्जेत्वा पञ्चङ्गसमन्नागते सेनासने वसन्तेन 
अत्तनापि पञ्चहि पधानियङ्गेहि समन्नागतेन पच्छाभत्तं पिण्डपातपटिक्कन्तेन विवित्तोकासगतेन कम्मद्ठानं मनसिकातब्बं । 
मनसिकरोन्तेन च वण्णसण्ठानदिसोकासपरिच्छेदवसेन केसादीसु एकेककोड्ठासं मनसिकरित्वा अवसाने एवं मनसिकारो 
पवत्तेतब्बो - इमे केसा नाम सीसकटाहपलिवेठनचम्मे जाता। तत्थ यथा वम्मिकमत्थके जातेसु कुण्ठतिणेसु न 
वम्मिकमत्थको जानाति “मयि कुण्ठतिणानि जातानी'ति, नापि कुण्ठतिणानि जानन्ति “मयं वम्मिकमत्थके जातानीति, 
एवमेव न सीसकटाहपलिवेठनचम्मं जानाति “मयि केसा जाता ति, नापि केसा जानन्ति मयं सीसकटाहपलिवेठनचम्मे 
जाता'ति। अञ्ञमञ्जं आभोगपच्चवेकखणरहिता एते धम्मा। इति केसा नाम इमस्मिं सरीरे पाटियेक्को कोट्ठासो अचेतनो 
अब्याकतो सुञ्जो निस्सत्तो थद्धो पथवीधातूति। 


लोमा सरीरवेठनचम्मे जाता । तत्थ यथा सुञ्जगामड्ठाने जातेसु दब्बतिणेसु न सुञ्जगामड्ठानं जानाति "मयि 
दब्बतिणानि जातानीति, नापि दब्बतिणानि जानन्ति 'मयं सुञ्जगामट्ठाने जातानीति, एवमेव न सरीरवेठनचम्मं जानाति 
“मयि लोमा जाता'ति, नापि लोमा जानन्ति 'मयं सरीरवेठनचम्मे जाता'ति। अञ्जमञ्ञं आभोगपच्चवेक्खणरहिता एते 
धम्मा। इति लोमा नाम इमस्मिं सरीरे पाटियेक्को कोट्टासो अचेतनो अब्याकतो सुञ्ञो निस्सत्तो थद्भो पथवीधातूति। 


नखा अङ्गुलीनं अग्गेसु जाता। तत्थ यथा कुमारकेसु दण्डकेहि मधुकट्टिके विज्झित्वा कोळन्तेसु न दण्डका जानन्ति 
“अम्हेसु मधुकट्टिका ठपिता'ति, नापि मधुकट्टिका जानन्ति 'मयं दण्डकेसु ठपिता ति, एवमेव न अङ्गुलियो जानन्ति 
“अम्हाकं अग्गेसु नखा जाता'ति, नापि नखा जानन्ति 'मयं अङ्गृलीनं अग्गेसु जाता'ति। अञ्ञमञ्ञं 
आभोगपच्चवेक्खणरहिता एते धम्मा। इति नखा नाम इमस्मिं सरीरे पाटियेक्को कोट्टासो अचेतनो अब्याकतो सुञ्जो 
निस्सत्तो थद्धो पथवीधातूति। 

दन्ता हनुकड्टिकेसु जाता। तत्थ यथा वड्डकीहि पासाणउदुक्खलेसु केनचिदेव सिलेसजातेन बन्धित्वा ठपितथम्भेसु न 
उदुक्खलानि जानन्ति 'अम्हेसु थम्भा ठिता'ति, नापि थम्भा जानन्ति 'मयं उदुक्खलेसु ठिता'ति, एवमेव न हनुकड्टिका 
जानन्ति 'अम्हेसु दन्ता जाता ति, नापि दन्ता जानन्ति 'मयं हनुकड्टिकेसु जाता'ति। अञ्जमञ्ञं आभोगपच्चवेक्खणरहिता 
एते धम्मा। इति दन्ता नाम इमस्मिं सरीरे पाटियेक्को कोट्ठासो अचेतनो अब्याकतो सुञ्जो निस्सत्तो थद्धो पथवीधातृति। 


तचो सकलसरीरं परियोनन्धित्वा ठितो। तत्थ यथा अल्लगोचम्मपरियोनद्धाय महावीणाय न महावीणा जानाति “अहं 
अल्लगोचम्मेन परियोनद्धा ति, नापि अल्लगोचम्मं जानाति “मया महावीणा परियोद्धा'ति, एवमेव न सरीरं जानाति “अहं 
तचेन परियोनद्भ'न्ति, नापि तचो जानाति “मया सरीरं परियोनद्भन्ति। अञ्जमञ्ञं आभोगपच्चवेक्खणरहिता एते धम्मा। 
इति तचो नाम इमस्मिं सरीरे पाटियेक्को कोड्ठासो अचेतनो अब्याकतो सुञ्ञो निस्सत्तो थद्धो पथवीधातूति। 


मंसं अड्टिसङ्घाटं अनुलिम्पित्वा ठितं। तत्थ यथा महामत्तिकाय लित्ताय भित्तिया न भित्ति जानाति “अहं महामत्तिकाय 
लित्ता ति, नापि महामत्तिका जानाति “मया महाभित्ति लित्ता'ति, एवमेव न अट्ठिसङ्घाटो जानाति “अहं 
नवमंसपेसिसतप्पभेदेन मंसेन लित्तोति, नापि मंसं जानाति “मया अट्टिसङ्घाटो लित्तोति। अञ्ञमञ्ञं 
आभोगपच्चवेक्खणरहिता एते धम्मा। इति मंसं नाम इमस्मिं सरीरे पाटियेक्को कोट्ठासो अचेतनो अब्याकतो सुञ्ञो 
निस्सत्तो थद्धो पथवीधातूति। 


न्हारु सरीरब्भन्तरे अट्टीनि आबन्धमाना ठिता। तत्थ यथा वल्लीहि विनद्धेसु कुट्टदारूसु न कुट्टदारूनि जानन्ति 'मयं 
बल्लीहि बिनद्धानी'ति, नापि वल्लियो जानन्ति 'अम्हेहि कुट्टदारूनि विनद्धानी ति, एवमेव न अट्टीनि जानन्ति “मयं न्हारूहि 
आबद्भानी'ति, नापि न्हारू जानन्ति 'अम्हेहि अट्टीनि आबद्धानी'ति। अञ्जमञ्जं आभोगपच्चवेक्खणरहिता एते धम्मा। 
इति न्हारु नाम इमस्मिं सरीरे पाटियेक्को कोट्ठासो अचेतनो अब्याकतो सुञ्जो निस्सत्तो थद्धो पथवीधातृति। 


अट्टीसु पण्हिकट्टि गोप्फकड्डिं उक्खिपित्वा ठितं। गोप्फकट्टि जङ्घड्टि उक्खिपित्वा ठितं । जक्कट्रि ऊरुट्टि उक्खिपित्वा 
ठितं। ऊरुद्ठि कटिट्ि उक्खिपित्वा ठितं | कटिट्टि पिट्टिकण्टकं उक्खिपित्वा ठितं | पिड्डिकण्टको गीवड्धिं उक्खिपित्वा ठितो। 
गीवड़ि सीसड्िं उक्खिपित्वा ठितं। सीसड्टि गीवद्ठिके पतिद्टितं । गीवड्धि पिट्ठिकण्टके पतिद्टितं | पिड्डिकण्टको कटिद्विम्हि 
पतिद्टितो। कटिडि ऊरुठ्ठिके पतिद्टितं। ऊरुद्ठि जङ्घट्टिके पतिठ्ठितं । जङ्कट्ठि गोप्फकडिके पतिद्टितं । गोप्फकडि पण्हिकट्टिके 
पतिद्डितं । 


तत्थ यथा इड्टकदारुगोमयादिसञ्चयेसु न हेट्टिमा हेट्रिमा जानन्ति “मयं उपरिमे उपरिमे उक्खिपित्वा ठिता'ति, नापि 
उपरिमा उपरिमा जानन्ति “मयं हेट्टिमेसु हेड्टिमेसु पतिद्टिता'ति, एवमेव न पण्हिकट्ठि जानाति “अहं गोप्फकट्टिं उक्खिपित्वा 
ठित'न्ति, न गोप्फकट्ठि जानाति ' अहं जङ्घट्धिं उक्खिपित्वा ठित'न्ति, न जङ्कद्ठि जानाति “अहं ऊरुड्िं उक्खिपित्वा ठित' न्ति, 
न ऊरुट्टि जानाति “अहं कटिड़िं उक्खिपित्वा ठित'न्ति, न कटिट्ठि जानाति “अहं पिट्टिकण्टकं उक्सिपित्वा ठित'न्ति, न 
पिट्ठिकण्टको जानाति “अहं गीवर्डि उक्खिपित्वा ठितो'ति, न गीवड्टि जानाति “अहं सीसड़िं उक्खिपित्वा ठित'न्ति, न सोसट्टि 
जानाति “अहं गीवट्टिम्हि पतिड्ित' न्ति, न गीबड़ि जानाति “अहं पिट्ठिकण्टके पतिडित'न्ति, न पिठ्ठिकण्टको जानाति “अहं 
कटिडिम्हि पतिद्वितोति, न कटिट्ठि जानाति “अहं ऊरुद्विम्हि पतिद्टित'न्ति, न ऊरुट्टि जानाति `अहं जङ्घट्िम्हि पतिद्टित न्ति, 
न जक्कट्रि जानाति `अहं गोप्फकट्टिम्हि पतिट्टित'न्ति, न गोप्फकड्ठि जानाति “अहं पण्हिकट्टिम्हि पतिद्टित'न्ति। अञ्ञजमञ्ञं 
आभोगपच्चवेक्खणरहिता एते धम्मा। इति अट्डि नाम इमस्मिं सरीरे पाटियेक्को कोड्टासो अचेतनो अब्याकतो सुञ्जो 
निस्सत्तो थद्धो पथवीधातूति। 

अट्टिमिज्जं तेसं तेसं अट्टीनं अब्भन्तरे ठितं । तत्थ यथा वेळुपब्बादीनं अन्तो पक्खित्तेसु सिन्नवेत्तग्गादीसु न 
वेळुपब्बादीनि जानन्ति “अम्हेसु वेत्तग्गादीनि पक्खित्तानी'ति, नापि वेत्तग्गादीनि जानन्ति “मयं वेळुपब्बादीसु ठितानीति, 
एवमेव न अट्टीनि जानन्ति 'अम्हाकं अन्तो अडिमिञ्जं ठित'न्ति, नापि अद्विमिञ्जं जानाति “अहं अट्टीनं अन्तो ठित'न्ति। 
अञ्जमञ्ञं आभोगपच्चवेक्खणरहिता एते धम्मा। इति अट्टिमिञ्जं नाम इमस्मिं सरीरे पाटियेक्को कोट्ठासो अचेतनो 
अब्याकतो सुञ्जो निस्सत्तो थद्धो पथवीधातूति। 


वकक गलवाटकतो निक्खन्तेन एकमूलेन थोक गन्त्वा द्विधा भिन्नेन थूलन्हारुना विनिबद्धं हुत्वा हदयमंसं 
परिक्खिपित्वा ठितं । तत्थ यथा वण्टुपनिबद्भे अम्बफलद्वये न वण्टं जानाति “मया अम्बफलद्वयं उपनिबद्भ'न्ति, नापि 
अम्बफलद्वयं जानाति `अहं वण्टेन उपनिबद्धः न्ति, एवमेव न थूलन्हारु जानाति “मया वक्कं उपनिबद्भ'न्ति, नापि वक्कं 
जानाति “अहं थूलन्हारुना उपनिबद्भःन्ति। अञ्जमञ्जं आभोगपच्चवेक्खणरहिता एते धम्मा। इति वक्कं नाम इमस्मिं सरीरे 
पाटियेक्को कोट्ठासो अचेतनो अब्याकतो सुञ्जो निस्सत्तो थद्धो पथवीधातूति। 


हदयं सरीरब्भन्तरे उरद्विपञ्जरमज्झं निस्साय ठितं। तत्थ यथा जिण्णसन्दमानिकपञ्जरब्भन्तरं निस्साय ठपिताय 
मंसपेसिया न जिण्णसन्दमानिकपञ्जरब्भन्तरं जानाति “मं निस्साय मंसपेसि ठपिता ति, नापि मंसपेसि जानाति “अहं 
जिण्णसन्दमानिकपञ्जरब्भन्तरं निस्साय ठिता'ति, एवमेव न उरद्विपञ्जरब्मन्तरं जानाति “मं निस्साय हदयं ठित' न्ति, नापि 
हदयं जानाति “अहं उरद्रिपञ्जरब्भन्तरं निस्साय ठित'न्ति। अञ्जमञ्ञजं आभोगपच्चवेक्खणरहिता एते धम्मा। इति हदयं 
नाम इमस्मिं सरीरे पाटियेक्को कोट्ठासो अचेतनो अब्याकतो सुञ्ञो निस्सत्तो थद्धो पथवीधातृति । 


यकनं अन्तोसरीरे द्विन्नं थनानं अब्भन्तरे दक्खिणपस्सं निस्साय ठितं। तत्थ यथा उक्खलिकपालपस्सम्हि लग्गे 
यमकमंसपिण्डे न उक्खलिकपालपस्सं जानाति 'मयि यमकमंसपिण्डो लग्गो ति, नापि यमकमंसपिण्डो जानाति “अहं 
उक्खलिकपालपस्से लग्गो'ति, एवमेव न थनानं अब्भन्तरे दक्खिणपस्सं जानाति “मं निस्साय यकनं ठित'न्ति, नापि यकनं 
जानाति “अहं थनानं अब्भन्तरे दक्खिणपस्सं निस्साय ठित'न्ति। अञ्ञमञ्जं आभोगपच्चवेक्खणरहिता एते धम्मा। इति 
यकन नाम इमस्मिं सरीरे पाटियेक्को कोड्ासो अचेतनो अब्याकतो सुञ्ञो निस्सत्तो थद्धो पथवीधातूति । 


किलोमकेसु पटिच्छन्नकिलोमकं हदयञ्च वक्कञ्च परिवारेत्वा ठितं, अपटिच्छन्नकिलोमकं सकलसरीरे चम्मस्स 
हेडुतो मंसं परियोनन्धित्वा ठितं। तत्थ यथा पिलोतिकपलिवेठिते मंसे न मंसं जानाति “अहं पिलोतिकाय पलिवेठित' न्ति, 
नापि पिलोतिका जानाति “मया मंसं पलिवेठित'न्ति, एवमेव न वक्कहदयानि सकलसरीरे मंसञ्च जानाति “अहं 
किलोमकेन पटिच्छन्न'न्ति, नापि किलोमकं जानाति “मया वककहदयानि सकलसरीरे मंसञ्च पटिच्छन्न'न्ति। अञ्ञमञ्ञं 
आभोगपच्चवेक्खणरहिता एते धम्मा। इति किलोमकं नाम इमस्मिं सरीरे पाटियेक्को कोड्ासो अचेतनो अब्याकतो सुञ्ञो 
निस्सत्तो थद्धो पथवीधातूति। 


पिहकं हदयस्स वामपस्से उदरपटलस्स मत्थकपस्सं निस्साय ठितं। तत्थ यथा कोटुकमत्थकपस्सं निस्साय ठिताय 
गोमयपिण्डिया न कोट्टकमत्थकपस्सं जानाति 'गोमयपिण्डि मं निस्साय ठिता'ति, नापि गोमयपिण्डि जानाति “अहं 
कोडुकमत्थकपस्सं निस्साय ठिता'ति, एवमेव न उदरपटलस्स मत्थकपस्सं जानाति 'पिहकं मं निस्साय ठित'न्ति, नापि 
पिहकं जानाति “अहं उदरपटलस्स मत्थकपस्सं निस्साय ठित'न्ति। अञ्ञमञ्जं आभोगपच्चवेक्खणरहिता एते धम्मा। इति 
पिहकं नाम इमस्मिं सरीरे पाटियेक्को कोड्ासो अचेतनो अब्याकतो सुञ्ञो निस्सत्तो थद्धो पथवीधातूति। 

पप्फासं सरीरब्भन्तरे द्विन्नं थनानं अब्भन्तरे हदयञ्च यकनञ्च उपरिछादेत्वा ओलम्बन्तं ठितं । तत्थ यथा 
जिण्णकोडुब्भन्तरे ओलम्बमाने सकुणकुलावके न जिण्णकोदुब्भन्तरं जानाति 'मयि सकुणकुलावको ओलम्बमानो 
ठितो ति, नापि सकुणकुलावको जानाति “अहं जिण्णकोुब्भन्तरे ओलम्बमानो ठितो'ति, एवमेव न सरीरब्भन्तरं जानाति 
“मयि पप्फासं ओलम्बमानं ठित'न्ति, नापि पप्फासं जानाति “अहं एवरूपे सरीरब्भन्तरे ओलम्बमानं ठित'न्ति। अञ्ञमञ्ञं 
आभोगपच्चवेक्खणरहिता एते धम्मा। इति पप्फासं नाम इमस्मिं सरीरे पाटियेक्को कोट्ठासो अचेतनो अब्याकतो सुञ्ञजो 
निस्सत्तो थद्धो पथवीधातूति। 


अन्तं गलवाटकतो करीसमग्गपरियन्ते सरीरब्भन्तरे ठितं। तत्थ यथा लोहितदोणिकाय ओभृजित्वा ठपिते 
छिन्नसीसधमनिकळेवरे न लोहितदोणि जानाति 'मयि धमनिकळेवरं ठित' न्ति, नापि धमनिकळेवरं जानाति “अहं 
लोहितदोणिकायं ठित'न्ति, एवमेव न सरीरब्भन्तरं जानाति “मयि अन्तं ठित न्ति, नापि अन्तं जानाति “अहं सरीरब्भन्तरे 
ठित'न्ति। अञ्जमञ्जं आभोगपच्चवेक्खणरहिता एते धम्मा। इति अन्तं नाम इमस्मिं सरीरे पाटियेक्को कोड्ासो अचेतनो 
अब्याकतो सुञ्जो निस्सत्तो थद्धो पथवीधातूति। 


अन्तगुणं अन्तन्तरे एकवीसति अन्तभोगे बन्धित्वा ठितं । तत्थ यथा पादपुञ्छनरज्जुमण्डलकं सिब्बेत्वा ठितेसु 
रज्जुकेसु न पादपुञ्छनरज्जुमण्डलकं जानाति 'रज्जुका मं सिब्बेत्वा ठिता'ति, नापि रज्जुका जानन्ति 'मयं 
पादपुञ्छनरज्जुमण्डलकं सिब्बेत्वा ठिता'ति, एवमेव न अन्तं जानाति 'अन्तगुणं मं आबन्धित्वा ठित' न्ति, नापि अन्तगुणं 
जानाति “अहं अन्तं बन्धित्वा ठित'न्ति। अञ्जमञ्ञं आभोगपच्चवेक्खणरहिता एते धम्मा। इति अन्तगुणं नाम इमस्मिं 
सरीरे पाटियेक्को कोट्ठासो अचेतनो अब्याकतो सुञ्जो निस्सत्तो थद्धो पथवीधातृति। 


उदरियं उदरे ठितं असितपीतखायितसायितं । तत्थ यथा सुवानदोणियं ठिते सुवानवमथुम्हि न सुवानदोणि जानाति 
“मयि सुवानवमथु ठितो'ति, नापि सुवानवमथु जानाति `अहं सुवानदोणियं ठितो'ति, एवमेव न उदरं जानाति “मयि उदरियं 
ठित'न्ति, नापि उदरियं जानाति `अहं उदरे ठित'न्ति। अञ्ञमञ्ञं आभोगपच्चवेक्खणरहिता एते धम्मा। इति उदरियं नाम 
इमस्मिं सरीरे पाटियेक्को कोट्ठासो अचेतनो अब्याकतो सुञ्ञो निस्सत्तो थद्धो पथवीधातूति। 


करीसं पक्कासयसङ्घाते अट्टकुलवेळुपब्बसदिसे अन्तपरियोसाने ठितं। तत्थ यथा वेळुपब्बे ओमद्दित्वा पक्खित्ताय 
सण्हपण्डुमत्तिकाय न वेळुपब्बं जानाति “मयि पण्डुमत्तिका ठिता'ति, नापि पण्डुमत्तिका जानाति “अहँ वेळुपब्बे ठिता' ति, 
एवमेव न पक्कासयो जानाति “मयि करीसं ठित'न्ति, नापि करीसं जानाति “अहं पक्कासये ठित'न्ति। अञ्जमञ्ञं 
आभोगपच्चवेक्खणरहिता एते धम्मा। इति करीसं नाम इमस्मिं सरीरे पाटियेक्को कोड्ासो अचेतनो अब्याकतो सुञ्ञजो 
निस्सत्तो थद्धो पथवीधातूति। 


मत्थलुङ्ग सीसकटाहब्भन्तरे ठितं। तत्थ यथा पुराणलाबुकटाहे पक्खित्ताय पिट्टुपिण्डिया न लाबुकटाहं जानाति "मयि 
पिट्टुपिण्डि ठिता'ति, नापि पिट्टपिण्डि जानाति “अहं लाबुकटाहे ठिता'ति, एवमेव न सीसकटाहब्भन्तरं जानाति "मयि 
मत्थलुङ्गं ठित'न्ति, नापि मत्थलुङ्गं जानाति “अहं सीसकटाहब्भन्तरे ठित'न्ति। अञ्जमञ्ञं आभोगपच्चवेक्खणरहिता एते 
धम्मा। इति मत्थलुङ्ग नाम इमस्मिं सरीरे पाटियेक्को कोट्टासो अचेतनो अब्याकतो सुञ्ञो निस्सत्तो थद्धो पथवीधातूति। 


यं वा पनञ्ञम्पीति इमिना आपोकोद्ठासादीसु तीसु अनुगतं पथवीधातुं लक्खणवसेन येवापनकं पथवि कत्वा 
दस्सेति । 

बाहिरपथवीधातुनिद्देसे अयोति काळलोहं । लोहन्ति जातिलोहं, विजातिलोहं, कित्तिमलोहं, पिसाचलोहन्ति 
चतुब्बिधं | तत्थ अयो, सज्झु, सुवण्णं, तिपु, सीसं, तम्बलोहं, वेकन्तकन्ति इमानि सत्त जातिलोहानि नाम। 
नागनासिकलोहं विजातिलोहं नाम | कंसलोहं, बट्टलोहं, आरकूटन्ति तीणि कित्तिमलोहानि नाम । मोरक्खकं, पुथुकं, 
मलिनकं, चपलकं, सेलकं, आटकं, भल्लकं, दूसिलोहन्ति अट्ट पिसाचलोहानि नाम | तेसु पञ्च जातिलोहानि पाळियं विसुं 
वुत्तानेव। तम्बलोहं, वेकन्तकलोहन्ति इमेहि पन द्वीहि जातिलोहेहि सद्भि सेसं सब्बम्पि इध लोहन्ति वेदितब्बं । 


तिपूति सेततिपु । सीसन्ति काळतिपु । सज्झूति रजतं । मुत्ताति सामुद्दिकमुत्ता । मणीति ठपेत्वा पाळिआगते 
वेळुरियादयो सेसो जोतिरसादिभेदो सब्बोपि मणि । वेळुरियोति बंसवण्णमणि। सङ्कोति सामुद्दिकसङ्घो । सिलाति 
काळसिला, पण्डुसिला, सेतसिलातिआदिभेदा सब्बापि सिला। पवाळन्ति पवाळमेव । रजतन्ति कहापणो । जातरूपन्ति 
सुवण्णं । लोहितङ्कोति रत्तमणि। मसारगल्लन्ति कबरमणि । तिणादीसु बहिसारा अन्तमसो नाळिकेरादयोपि तिणं नाम | 
अन्तोसारं अन्तमसो दारुखण्डम्पि कट्टू नाम | सक्खराति मुग्गमत्ततो याव मुड्टिप्पमाणा मरुम्बा सक्खरा नाम । मुग्गमत्ततो 
पन हेट्ठा वालिकाति वुच्चति। कठलन्ति यं किञ्चि कपालं । भूमीति पथवी। पासाणोति अन्तोमुट्टियं असण्ठहनतो पट्टाय 
हत्थिप्पमाणं असम्पत्तो पासाणो नाम । हत्थिप्पमाणतो पट्ठाय पन उपरि पब्बतो नाम | यं वा पनाति इमिना तालट्रि- 
नाळिकेर-फलादिभेदं सेसपथवि गण्हाति। या च अज्झत्तिका पथवीधातु या च बाहिराति इमिना द्वेपि पथवीधातुयो 
कक्खळट्रेन लक्खणतो एका पथवीधातु एवाति दस्सेति। 


१७४. आपोधातुनिद्देसादीसु हेट्ठा वुत्तनयेनेव वेदितब्बं। आपो आपोगतन्तिआदीसु आबन्धनवसेन आपो। तदेव 
आपोसभावं गतत्ता आपोगतं नाम । ख्रेहवसेन ख्रेहो। सोयेव ख्रेहसभावं गतत्ता स्रेहगतं नाम । बन्धनत्तं रूपस्साति 
अविनिब्भोगरूपस्स बन्धनभावो । पित्तं सेम्हन्तिआदीनिपि वण्णसण्ठानदिसोकासपरिच्छेदवसेन परिग्गहेत्वा धातुवसेनेव 
मनसिकातब्बानि । 


तत्रायं नयो - पित्तेसु हि अबद्धपित्तं जीवितिन्द्रियपटिबद्धं सकलसरीरं ब्यापेत्वा ठितं, बद्भपित्तं पित्तकोसके ठितं । 
तत्थ यथा पूवं ब्यापेत्वा ठिते तेले न पूर्व जानाति “तेलं मं ब्यापेत्वा ठित'न्ति, नापि तेलं जानाति “अहं पूवं ब्यापेत्वा 
ठित'न्ति, एवमेव न सरीरं जानाति 'अबद्भपित्तं मं ब्यापेत्वा ठित'न्ति, नापि अबद्भपित्तं जानाति “अहं सरीरं ब्यापेत्वा 
ठित'न्ति। यथा च वस्सोदकेन पुण्णे कोसातकीकोसके न कोसातकोकोसको जानाति “मयि वस्सोदकं ठित'न्ति, नापि 
वस्सोदकं जानाति “अहं कोसातकोकोसके ठित'न्ति, एवमेव न पित्तकोसको जानाति मयि बद्भपित्तं ठितन्ति, नापि बद्धपित्तं 
जानाति “अहं पित्तकोसके ठित'न्ति। अञ्जमञ्जं आभोगपच्चवेक्खणरहिता एते धम्मा। इति पित्तं नाम इमस्मिं सरीरे 
पाटियेक्को कोड्ासो अचेतनो अब्याकतो सुञ्ञो निस्सत्तो यूसभूतो आबन्धनाकारो आपोधातूति। 


सम्हं एकपत्थपूरप्पमाणं उदरपटले ठितं। तत्थ यथा उपरि सञ्जातफेणपटलाय चन्दनिकाय न चन्दनिका जानाति 
“मयि फेणपटलं ठित'न्ति, नापि फेणपटलं जानाति “अहं चन्दनिकाय ठित'न्ति, एवमेव न उदरपटलं जानाति “मयि सेम्हं 
ठित'न्ति, नापि सेम्हं जानाति “अहं उदरपटले ठित'न्ति। अञ्ञमञ्ञं आभोगपच्चवेक्खणरहिता एते धम्मा। इति सेम्हं नाम 
इमस्मिं सरीरे पाटियेक्को कोट्ठासो अचेतनो अब्याकतो सुञ्ञो निस्सत्तो यूसभूतो आबन्धनाकारो आपोधातूति। 


पुब्बो अनिबद्धोकासो, यत्थ यत्थेव खाणुकण्टकप्पहरणअग्गिजालादीहि अभिहटे सरीरप्पदेसे लोहितं सण्ठहित्वा 


पच्चति, गण्डपीळकादयो वा उप्पज्जन्ति, तत्थ तत्थेव तिट्ठति । तत्थ यथा फरसुप्पहारादिवसेन पग्घरितनियासे रुक्खे न 
रुक्खस्स फरसुप्पहारादिप्पदेसा जानन्ति 'अम्हेसु निय्यासो ठितो'ति, नापि निय्यासो जानाति “अहँ रुक्खस्स 

फरसुप्पहारादिप्पदेसेसु ठितो ति, एवमेव न सरीरस्स खाणुकण्टकादीहि अभिहटप्पदेसा जानन्ति 'अम्हेसु पुब्बो 
ठितो'ति, नापि पुब्बो जानाति `अहं तेसु पदेसेसु ठितो'ति। अञ्ञमञ्ञं आभोगपच्चवेक्खणरहिता एते धम्मा। इति पुब्बो 
नाम इमस्मिं सरीरे पाटियेक्को कोट्ठासो अचेतनो अब्याकतो सुञ्ञो निस्सत्तो यूसभूतो आबन्धनाकारो आपोधातूति। 


लोहितेसु संसरणलोहितं अबद्भपित्तं विय सकलसरीरं ब्यापेत्वा ठितं। सन्निचितलोहितं यकनट्ठानस्स हेड्ठाभागं 
पूरेत्वा एकपत्तपूरणप्पमाणं वककहदययकनपप्फासानि तेमेन्तं ठितं। तत्थ संसरणलोहिते अबद्भपित्तसदिसोव विनिच्छयो। 
इतरं पन यथा जज्जरकपालड्टे उदके हेट्ठा लेडुखण्डानि तेमयमाने न लेडुखण्डानि जानन्ति 'मयं उदकेन तेमियमाना 
ठिता'ति, नापि उदकं जानाति `अहं लेडुखण्डानि तेमेमी ति, एवमेव न यकनस्स हेट्ठाभागट्वानं वक्कादीनि वा जानन्ति 'मयि 
लोहितं ठितं, अम्हे वा तेमयमानं ठित'न्ति, नापि लोहितं जानाति “अहं यकनस्स हेट्ठाभागं पूरेत्वा वक्कादीनि तेमयमानं 
ठित'न्ति। अञ्जमञ्ञं आभोगपच्चवेक्खणरहिता एते धम्मा। इति लोहितं नाम इमस्मिं सरीरे पाटियेक्को कोड्टासो अचेतनो 
अब्याकतो सुञ्ञो निस्सत्तो यूसभूतो आबन्धनाकारो आपोधातूति। 


सेदो अग्गिसन्तापादिकालेसु केसलोमकूपविवरानि पूरेत्वा तिट्ठति चेव पग्घरति च। तत्थ यथा उदका अब्बूळहमत्तेसु 
भिसमुळालकुमुदनाळकलापेसु न भिसादिकलापविवरानि जानन्ति 'अम्हेहि उदकं पग्घरती'ति, नापि 
भिसादिकलापविवरेहि पग्घरन्तं उदकं जानाति “अहं भिसादिकलापविवरेहि पग्घरामी'ति, एवमेव न केसलोमकूपविवरानि 
जानन्ति 'अम्हेहि सेदो पग्घरती'ति, नापि सेदो जानाति “अहं केसलोमकूपविवरेहि पग्घरामी'ति। अञ्ञमञ्ञं 
आभोगपच्चवेक्खणरहिता एते धम्मा। इति सेदो नाम इमस्मिं सरीरे पाटियेक्को कोट्ठासो अचेतनो अब्याकतो सुञ्जो 
निस्सत्तो यूसभूतो आबन्धनाकारो आपोधातूति। 


मेदो थूलस्स सकलसरीरं फरित्वा किसस्स जङ्घमंसादीनि निस्साय ठितो पत्थिन्नस्रेहो। तत्थ यथा 
हलिद्विपिलोतिकपटिच्छन्ने मंसपुञ्जे न मंसपुञ्जो जानाति “मं निस्साय हलिद्रिपिलोतिका ठिता'ति, नापि हलिद्रिपिलोतिका 
जानाति `अहं मंसपुञ्जं निस्साय ठिता'ति, एवमेव न सकलसरीरे जङ्घादीसु वा मंसं जानाति “मं निस्साय मेदो ठितो'ति, 
नापि मेदो जानाति “अहं सकलसरीरे जङ्घादीसु वा मंसं निस्साय ठितो ति | अञ्जमञ्ञं आभोगपच्चवेक्खणरहिता एते 
धम्मा। इति मेदो नाम इमस्मिं सरीरे पाटियेक्को कोट्ठासो अचेतनो अब्याकतो सुञ्ञो निस्सत्तो पत्थिन्नस्रेहो 
पत्थिन्नयूसभूतो आबन्धनाकारो आपोधातूति। 


अस्सु यदा सञ्जायति तदा अक्खिकूपके पूरेत्वा तिट्ठति वा पग्घरति वा। तत्थ यथा उदकपुण्णेसु 
तरुणतालड्टिकूपकेसु न तरुणतालड्टिकूपका जानन्ति 'अम्हेसु उदकं ठित'न्ति, नापि उदकं जानाति “अहं 
तरुणतालड्टिकूपकेसु ठित'न्ति, एवमेव न अक्खिकूपका जानन्ति 'अम्हेसु अस्सु ठित'न्ति, नापि अस्सु जानाति “अहं 
अक्खिकूपकेसु ठित'न्ति। अञ्ञमञ्जं आभोगपच्चवेक्खणरहिता एते धम्मा। इति अस्सु नाम इमस्मिं सरीरे पाटियेक्को 
कोट्टासो अचेतनो अब्याकतो सुञ्जो निस्सत्तो यूसभूतो आबन्धनाकारो आपोधातूति। 


वसा अग्गिसन्तापादिकाले हत्थतलहत्थपिट्टिपादतलपादपिट्िनासपुटनलाटअंसकूटेसु ठितविलीनस्रेहो । तत्थ यथा 
पक्खित्ततेले आचामे न आचामो जानाति “मं तेलं अज्झोत्थरित्वा ठित'न्ति, नापि तेलं जानाति “अहं आचामं 
अज्झोत्थरित्वा ठित'न्ति, एवमेव न हत्थतलादिप्पदेसो जानाति “मं वसा अज्झोत्थरित्वा ठिता'ति, नापि वसा जानाति “अहं 
हत्थतलादिप्पदेसे अज्झोत्थरित्वा ठिता'ति। अञ्जमञ्ञं आभोगपच्चवेक्खणरहिता एते धम्मा। इति वसा नाम इमस्मिं 
सरीरे पाटियेक्को कोट्ठासो अचेतनो अब्याकतो सुञ्जो निस्सत्तो यूसभूतो आबन्धनाकारो आपोधातूति। 

खेळो तथारूपे खेळुप्पत्तिपच्चये सति उभोहि कपोलपस्सेहि ओरोहित्वा जिव्हाय तिट्ठति | तत्थ यथा 
अब्बोच्छिन्नउदकनिस्सन्दे नदीतीरकूपके न कूपतलं जानाति "मयि उदकं सन्तिट्ठती'ति, नापि उदकं जानाति “अहं कूपतले 
सन्तिट्ठामी'ति, एवमेव न जिव्हातलं जानाति "मयि उभोहि कपोलपस्सेहि ओरोहित्वा खेळो ठितो'ति, नापि खेळो जानाति 
“अहं उभोहि कपोलपस्सेहि ओरोहित्वा जिव्हातले ठितो'ति। अञ्जमञ्ञं आभोगपच्चवेक्खणरहिता एते धम्मा। इति खेळो 
नाम इमस्मिं सरीरे पाटियेक्को कोट्ठासो अचेतनो अब्याकतो सुञ्ञो निस्सत्तो यूसभूतो आबन्धनाकारो आपोधातूति। 


सिङ्घाणिका यदा सञ्जायति तदा नासापुटे पूरेत्वा तिट्ठति वा पग्घरति वा। तत्थ यथा पूतिदधिभरिताय सिप्पिकाय न 
सिप्पिका जानाति 'मयि पूतिदधि ठित' न्ति, नापि पूतिदधि जानाति “अहं सिप्पिकाय ठित' न्ति, एवमेव न नासापुटा जानन्ति 
अम्हेसु सिङ्घाणिका ठिता'ति, नापि सिङ्घाणिका जानाति `अहं नासापुटेसु ठिता'ति। अञ्जमञ्जं आभोगपच्चवेक्खणरहिता 
एते धम्मा। इति सिङ्घाणिका नाम इमस्मिं सरीरे पाटियेक्को कोड्ासो अचेतनो अब्याकतो सुञ्जो निस्सत्तो यूसभूतो 
आबन्धनाकारो आपोधातृति । 


लसिका अट्टिकसन्धीनं अब्भञ्जनकिच्चं साधयमाना असीतिसतसन्धीसु ठिता । तत्थ यथा तेलब्भञ्जिते अक्खे न 
अक्खो जानाति “मं तेलं अब्भञ्जित्वा ठित'न्ति, नापि तेलं जानाति “अहं अक्खं अब्मञ्जित्वा ठित'न्ति, एवमेव न 
असीतिसतसन्धयो जानन्ति “लसिका अम्हे अब्मञ्जित्वा ठिता'ति, नापि लसिका जानाति “अहं असीतिसतसन्धयो 
अब्भञ्जित्वा ठिता'ति। अञ्जमञ्जं आभोगपच्चवेकखणरहिता एते धम्मा। इति लसिका नाम इमस्मिं सरीरे पाटियेक्को 
कोट्टासो अचेतनो अब्याकतो सुञ्जो निस्सत्तो यूसभूतो आबन्धनाकारो आपोधातूति। 


मुत्तं वत्थिस्स अब्भन्तरे ठितं । तत्थ यथा चन्दनिकाय पक्खित्ते अधोमुखे रवणघटे न रवणघटो जानाति “मयि 
चन्दनिकारसो ठितो'ति, नापि चन्दनिकारसो जानाति “अहँ रवणघटे ठितो'ति, एवमेव न वत्थि जानाति “मयि मुत्तं ठित'न्ति, 
नापि मुत्तं जानाति `अहं वत्थिम्हि ठित'न्ति। अञ्जमञ्जं आभोगपच्चवेक्खणरहिता एते धम्मा। इति मुत्तं नाम इमस्मिं सरीरे 
पाटियेक्को कोड्ासो अचेतनो अब्याकतो सुञ्ञो निस्सत्तो यूसभूतो आबन्धनाकारो आपोधातूति। यं वा पनाति अवसेसेसु 
तीसु कोट्टासेसु आपोधातुं सन्धाय वुत्तं । 


बाहिरआपोधातुनिद्देसे मूलं पटिच्च निब्बत्तो रसो मूलरसो नाम | खन्धरसादीसुपि एसेव नयो। खीरादीनि 
पाकटानेव। यथा पन भेसज्जसिक्खापदे एवमिध नियमो नत्थि। यं किञ्चि खीरं खीरमेव। सेसेसुपि एसेव नयो। 
भुम्मानीति आवाटादीसु ठितउदकानि। अन्तलिक्खानीति पथवि अप्पत्तानि वस्सोदकानि। यं वा पनाति 
हिमोदककप्पविनासकउदकपथवीसन्धारकउदकादीनि इध येवापनकट्टानं पविद्ठानि। 


१७५. तेजोधातुनिद्देसे तेजनवसेन तेजो । तेजोव तेजोभावं गतत्ता तेजोगतं। उस्माति उण्हाकारो। उस्माव उस्माभावं 
गतत्ता उस्मागतं। उसुमन्ति चण्डउसुमं | तदेव उसुमभावं गतत्ता उसुमगतं। येन चाति येन तेजोगतेन कुप्पितेन। 
सन्तप्पतीति अयं कायो सन्तप्पति, एकाहिकजरादिभावेन उसुमजातो होति। येन च जीरीयतीति येन अयं कायो 
जीरीयति, इन्द्रियवेकल्लतं बलपरिक्खयं वलिपलितादिभावञ्च पापुणाति। येन च परिडय्हतीति येन कुप्पितेन अयं कायो 
डय्हति, सो च पुग्गलो “डय्हामि डय्हामी'ति कन्दन्तो सतधोतसप्पिगोसीतचन्दनादिलेपनञ्चेव तालवण्टवातञ्च 
पच्चासीसति। येन च असितपीतखायितसायितं सम्मा परिणामं गच्छतीति येनेतं असितं वा ओदनादि, पीतं वा 
पानकादि, खायितं वा पिठुखज्जकादि, सायितं वा अम्बपक्कमधुफाणितादि सम्मा परिपाकं गच्छति, रसादिभावेन विवेकं 
गच्छतीति अत्थो। एत्थ च पुरिमा तयो तेजोधातू चतुसमुड्ाना, पच्छिमो कम्मसमुट्ठानोव। अयं तावेत्थ पदसंवण्णना । 

इदं पन मनसिकारविधानं - इध भिक्खु “येन सन्तप्पति, अयं इमस्मिं सरीरे पाटियेक्को कोट्ठासो अचेतनो अब्याकतो 
सुञ्जो निस्सत्तो परिपाचनाकारो तेजोधातू'ति मनसि करोति; “येन जीरीयति, येन परिडय्हति, येन असितपीतखायितसायितं 
सम्मा परिणामं गच्छति, अयं इमस्मिं सरीरे पाटियेक्को कोट्ठासो अचेतनो अब्याकतो सुञ्ञो निस्सत्तो परिपाचनाकारो 
तेजोधातू'ति मनसि करोति। यं वा पनाति इमस्मिं सरीरे पाकतिको एको उतु अत्थि, सो येवापनक्ट्टानं पविट्ठो। 


बाहिरतेजोधातुनिद्देसे कडं पटिच्च पज्जलितो कहुपादानो अग्गि कट्टुग्गि नाम | सकलिकग्गिआदीसुपि एसेव नयो। 
सङ्कारग्गीति कचवरं संकडित्वा जालापितो कचवरग्गि। इन्दग्गीति असनिअग्गि। अग्गिसन्तापोति जालाय वा 
वीतच्चिकङ्गारानं वा सन्तापो। सूरियसन्तापोति आतपो। कहुसन्निचयसन्तापोति कट्टरासिट्ठाने सन्तापो। सेसेसुपि एसेव 
नयो। यं वा पनाति पेतग्गि कप्पविनासग्गि निरयग्गिआदयो इध येवापनकड्ठानं पविट्ठा। 


१७६. वायोधातुनिद्देसे वायनवसेन वायो। वायोव वायोभावं गतत्ता वायोगतं। थम्भितत्तं रूपस्साति 
अविनिब्भोगरूपस्स थम्भितभावो। उद्धङ्गमा वाताति उग्गारहिक्कादि पवत्तका उद्धं आरोहनवाता। अधोगमा वाताति 
उच्चारपस्सावादिनीहरणका अधो ओरोहनवाता। कुच्छिसया वाताति अन्तानं बहिवाता। कोड्रासया वाताति अन्तानं 
अन्तोवाता। अङ्गमङ्गानुसारिनो वाताति धमनिजालानुसारेन सकलसरीरे अङ्गमङ्गानि अनुसटा 
समिञ्जनपसारणादिनिब्बत्तका वाता। सत्थकवाताति सन्धिबन्धनानि कत्तरिया छिन्दन्ता विय पवत्तवाता। खुरकवाताति 
खुरेन विय हदयं फालनवाता। उप्पलकवाताति हदयमंसमेव उप्पाटनकवाता। अस्सासोति अन्तोपविसननासिकावतो। 
पस्सासोति बहिनिक्खमननासिकावतो । एत्थ च पुरिमा सब्बे चतुसमुड्डाना, अस्सासपस्सासा चित्तसमुद्ठानाव। अयमेत्थ 
पदवण्णना। 


इदं पन मनसिकारविधानं - इध भिक्खु उद्भङ्गमादिभेदे वाते उद्भङ्गमादिवसेन परिग्गहेत्वा 'उद्भङ्गमा वाता नाम 
इमस्मिं सरीरे पाटियेक्को कोट्टासो अचेतनो अब्याकतो सुञ्जो निस्सत्तो वित्थम्भनाकारो वायोधातू'ति मनसि करोति । 
सेसेसुपि एसेव नयो। यं वा पनाति सेसे वायोकोट्ठासे अनुगता वाता इध येवापनकट्टानं पविट्ठा। 


बाहिरवायोधातुनिद्देसे पुरत्थिमा वाताति पुरत्थिमदिसतो आगता वाता। पच्छिमुत्तरदक्खिणेसुपि एसेव नयो। 
सरजा वाताति सह रजेन सरजा । अरजा वाताति रजविरहिता सुद्धा अरजा नाम | सीताति सीतउतुसमुड्ठाना 
सीतवलाहकन्तरे समुट्टिता। उण्हाति उण्हउतुसमुड्डाना उण्हवलाहकन्तरे समुट्टिता । परित्ताति मन्दा तनुकवाता। 
अधिमत्ताति बलववाता। काळाति काळवलाहकन्तरे समुड्टिता, येहि अब्भाहतो छविवण्णो काळको होति। तेसं एतं 
अधिवचनन्तिपि एके । वेरम्भवाताति योजनतो उपरि वायनवाता। पक्खवाताति अन्तमसो मक्खिकायपि 
पक्खायूहनसमुड्टिता वाता। सुपण्णवाताति गरुळवाता। कामञ्च इमेपि पकखवाताव उस्सदवसेन पन विसुं गहिता । 
तालवण्टवाताति तालपण्णेहि वा अञ्जेन वा केनचि मण्डलसण्ठानेन समुद्ठापिता वाता । विधूपनवाताति बीजनपत्तकेन 
समुड्ठापिता वाता। इमानि च तालवण्टविधूपनानि अनुप्पन्नम्पि वातं उप्पादेन्ति, उप्पन्नम्पि परिवत्तेन्ति। यं वा पनाति इध 
पाळिआगते ठपेत्वा सेसवाता येवापनकट्टानं पविट्ठा | 


१७७. आकासधातुनिद्देसे अप्पटिघट्टनड्वेन न कस्सतीति आकासो। आकासोव आकासभावं गतत्ता आकासगतं । 
अघट्टनीयताय अघं। अघमेव अघभावं गतत्ता अघगतं। विवरोति अन्तरं । तदेव विवरभावं गतत्ता विवरगतं। असम्फुट्टं 
मंसलोहितेहीति मंसलोहितेहि निस्सटं | कण्णच्छिहन्तिआदि पन तस्सेव पभेददस्सनं । तत्थ कण्णच्छिद्दन्ति कण्णस्मि 
ठिहं विवरं मंसलोहितेहि असम्फुट्ठोकासो। सेसेसुपि एसेव नयो। येनाति येन विवरेन एतं असितादिभेदं अज्झोहरणीयं 

अज्झोहरति, अन्तो पवेसेति। यत्थाति यस्मिं अन्तोउदरपटलसङ्घाते ओकासे एतदेव चतुब्बिधं अज्झोहरणीयं 
तिट्ठति । येनाति येन विवरेन सब्बम्पेतं विपक्कं कसटभावं आपन्नं निक्खमति, तं उदरपटलतो याव करीसमग्गा 
विदत्थिचतुरङ्गुलमत्तं छिहं मंसलोहितेहि असम्फुट्टं निस्सटं आकासधातूति वेदितब्बं । यं वा पनाति एत्थ चम्मन्तरं मंसन्तरं 
न्हारुन्तरं अट्टिन्तरं लोमन्तरन्ति इदं सब्बं येवापनकट्टानं पविटटुं। 


बाहिरकआकासधातुनिदेसे असम्फुटुं चतूहि महाभूतेहीति चतूहि महाभूतेहि निस्सटं भित्तिछिद्दकवाटछिद्दादिकं 
वेदितब्बं । इमिना यस्मिं आकासे परिकम्मं करोन्तस्स चतुक्कपञ्चकज्झानानि उप्पज्जन्ति तं कथितं | 


९७८. विञ्जाणधातुनिद्देसे चकखुविञ्जाणसङ्घाता धातु चक्खुविञ्जाणधातु। सेसासुपि एसेव नयो। इति इमासु छसु 
धातूसु परिग्गहितासु अट्टारस धातुयो परिग्गहिताव होन्ति। कथं? पथवीतेजोवायोधातुग्गहणेन ताव फोढुब्बधातु गहिताव 
होति, आपोधातुआकासधातुग्गहणेन धम्मधातु, विञ्जाणधातुग्गहणेन तस्सा पुरेचारिकपच्छाचारिकत्ता मनोधातु गहिताव 
होति। चक्खुविञ्जाणधातुआदयो सृत्ते आगता एव | सेसा नव आहरित्वा दस्सेतब्बा । चक्खुविञ्ञाणधातुग्गहणेन हि तस्सा 
निस्सयभूता चक्खुधातु, आरम्मणभूता रूपधातु च गहिताव होन्ति । एवं सोतविञ्ञाणधातुआदिग्गहणेन 
सोतधातुआदयोति अट्ठारसापि गहिताव होन्ति। तासु दसहि धातूहि रूपपरिग्गहो कथितो होति । सत्तहि अरूपपरिग्गहो। 
धम्मधातुया सिया रूपपरिग्गहो, सिया अरूपपरिग्गहो। इति अड्टेकादसहि धातूहि रूपपरिग्गहो, अडटडुधातूहि 
अरूपपरिग्गहोति रूपारूपपरिग्गहो कथितो होति । रूपारूपं पञ्चक्खन्धा । तं होति दुक्खसच्चं । तंसमुड्ापिका पुरिमतण्हा 
समुदयसच्चं। उभिन्नं अप्पवत्ति निरोधसच्चं | तंपजाननो मग्गो मग्गसच्चन्ति इदं चतुसच्चकम्मट्ठानं अट्ठारसधातुवसेन 
अभिनिविट्टस्स भिक्खुनो याव अरहत्ता मत्थकं पापेत्वा निगमनं कथितन्ति वेदितब्बं । 


१७९. इदानि दुतियछक्कं दस्सेन्तो अपरापि छ धातुयोतिआदिमाह । तत्थ सुखधातु दुक्खधातूति 
कायप्पसादवत्थुकानि सुखदुक्खानि सप्पटिपक्खवसेन युगळकतो दस्सितानि। सुखञ्हि दुकखस्स पटिपक्खो, दुक्खं 
सुखस्स। यत्तकं सुखेन फरितड्ठानं तत्तकं दुक्खं फरति । यत्तकं दुक्खेन फरितद्ठानं तत्तकं सुखं फरति | सोमनस्सधातु 
दोमनस्सधातूति इदम्पि तथेव युगळकं कतं । सोमनस्सञ्हि दोमनस्सस्स पटिपक्खो, दोमनस्सं सोमनस्सस्स । यत्तकं 
सोमनस्सेन फरितट्ठानं तत्तकं दोमनस्सं फरति। यत्तकं दोमनस्सेन फरितद्ठानं तत्तकं सोमनस्सं फरति। 


उपेक्खाधातु अविज्जाधातूति इदं पन द्वयं सरिक्खकवसेन युगळकं कतं । उभयम्पि हेतं अविभूतत्ता सरिक्खकं 
होति । तत्थ सुखदुक्खधातुग्गहणेन तं सम्पयुत्ता कायविञ्ञाणधातु, वत्थुभूता कायधातु, आरम्मणभूता फोडुब्बधातु च 
गहिताव होन्ति | सोमनस्सदोमनस्सधातुग्गहणेन तं सम्पयृत्ता मनोविञ्ञाणधातु गहिता होति। अविज्जाधातुग्गहणेन 
धम्मधातु गहिता । उपेक्खाधातुग्गहणेन चक्खुसोतघानजिव्हाविञ्ञजाणधातुमनोधातुयो, तासंयेव वत्थारम्मणभूता 
चक्खुधातुरूपधातुआदयो च गहिताति एवं अट्टारसपि धातुयो गहिताव होन्ति। इदानि तासु दसहि धातूहि 
रूपपरिग्गहोतिआदि सब्बं हेट्ठा वुत्तनयेनेव वेदितब्बं । एवम्पि एकस्स भिकखुनो याव अरहत्ता मत्थकं पापेत्वा निगमनं 
कथितं होतीति वेदितब्बं । तत्थ कतमा सुखधातु यं कायिकं सातन्ति आदीनि हेट्ठा वुत्तनयानेव । 


१८१. ततियछक्के कामोति द्रे कामा - वत्थुकामो च किलेसकामो च। तत्थ किलेसकामं सन्धाय कामपटिसंयृत्ता 
धातु कामधातु, कामवितक्कस्सेतं नामं । वत्थुकामं सन्धाय कामोयेव धातु कामधातु, कामावचरधम्मानमेतं नामं । 
ब्यापादपटिसंयुत्ता धातु ब्यापादधातु, ब्यापादवितक्कस्सेतं नामं । ब्यापादोव धातु ब्यापादधातु, दसआघातवत्थुकस्स 
पटिघस्सेतं नामं । विहिंसा पटिसंयृत्ता धातु विहिंसाधातु, विहिंसावितक्कस्सेतं नामं । विहिंसायेव धातु विहिंसाधातु, 

परसत्तविहेसनस्सेतं नामं । अयं पन हेट्ठा अनागतत्ता एवं अत्थादिविभागतो वेदितब्बा - विहिंसन्ति एताय सत्ते, 
विहिंसनं वा एतं सत्तानन्ति विहिंसा सा विहेठनलक्खणा, करुणापटिपक्खलक्खणा वा; परसन्ताने उब्बेगजननरसा, 
सकसन्ताने करुणाविद्धंसनरसा वा; दुक्खायतनपच्चुपट्टाना; पटिघपदड्टानाति वेदितब्बा । नेक्खम्मं वुच्चति लोभा 
निक्खन्तत्ता अलोभो, नीवरणेहि निक्खन्तत्ता पठमज्झानं, सब्बाकुसलेहि निक्खन्तत्ता सब्बकुसलं । नेक्खम्मपटिसंयुत्ता 
धातु नेक्खम्मधातु, नेक्खम्मवितक्कस्सेतं नामं । नेक्खम्ममेव धातु नेक्खम्मधातु, सब्बस्सापि कुसलस्सेतं नामं । 
अब्यापादपटिसंयृत्ता धातु अब्यापादधातु, अब्यापादवितक्कस्सेतं नामं । अब्यापादोव धातु अब्यापादधातु, मेत्तायेतं नामं । 
अविहिंसापटिसंयुत्ता धातु अविहिंसाधातु, अविहिंसा वितक्कस्सेतं नामं। अविहिंसाव धातु अविहिंसाधातु, करुणायेतं 
नामं । 


९८२. इदानि तमेवत्थं दस्सेतुं तत्थ कतमा कामधातूति पदभाजनं आरद्धं । तत्थ पटिसंयुत्तोति संपयोगवसेन 
पटिसंयुत्तो। तक्को वितक्कोति आदीनि वृत्तत्थानेव। बिहेठेतीति बाधेति, दुक्खापेति। हेठनाति पाणिप्पहारादीहि बाधना, 
दुक्खुप्पादना। बलवहेठना बिहेठना । हिंसन्ति एतायाति हिंसना । बलवहिंसना विहिंसना। रोसनाति घट्टना । विरोसनाति 
बलवघडना। सब्बत्थ वा “वि! उपसग्गेन पदं वड़ितं । उपहनन्ति एतेनाति उपघातो, परेसं उपघातो परूपघातो । 


मेत्तायन्ति एतायाति मेत्ति। मेत्तायनाकारो मेत्तायना। मेत्ताय अयितस्स मेत्तासमङ्गिनो भावो मेत्तायितत्तं। ब्यापादेन 
विमुत्तस्स चेतसो विमुत्ति चेतोविमृत्ति। एत्थ च पुरिमेहि तीहि उपचारप्पत्तापि अप्पनापतापि मेत्ता कथिता, पच्छिमेन 
अप्पनापत्ताव। 


करुणायन्ति एतायाति करुणा । करुणायनाकारो करुणायना। करुणाय अयितस्स करुणासमङ्गिनो भावो 
करूणायितत्तं। विहिंसाय विमुत्तस्स चेतसो विमुत्ति चेतोविमृत्ति । इधापि पुरिमनयेनेव उपचारप्पनाभेदो वेदितब्बो । 
उभयत्थापि च परियोसानपदे मेत्ताकरुणाति चेतोविमृत्तिविसेसनत्थं वुत्तं । 


एत्थ च कामवितक्को सत्तेसुपि उप्पज्जति सङ्घारेसुपि । उभयत्थ उप्पन्नोपि कम्मपथभेदोव। ब्यापादो पन सत्तेसु 
उप्पन्नोयेब कम्मपथं भिन्दति, न इतरो । विहिंसायपि एसेव नयो। एत्थ च दुविधा कथा - सब्बसङ्गाहिका चेव असम्मिन्ना 
च। कामधातुग्गहणेन हि ब्यापादविहिंसाधातुयोपि गहिता। कामधातुयायेव पन नीहरित्वा नीहरित्वा द्वेपि एता दस्सिताति। 
अयं तावेत्थ सब्बसङ्गाहिककथा। ठपेत्वा पन ब्यापादविहिंसाधातुयो सेसा सब्बापि कामधातु एवाति। अयं असम्भिन्नकथा 
नाम। नेक्खम्मधातुग्गहणेनापि अब्यापादअविहिंसाधातुयो गहितायेव। नेक्खम्मधातुतो पन नीहरित्वा नीहरित्वा तदुभयम्पि 
दस्सितन्ति अयमेत्थापि सब्बसङ्गाहिककथा। ठपेत्वा अब्यापादअविहिंसाधातुयो अवसेसा नेक्खम्मधातूति अयं 
असम्भिन्नकथा नाम। 


इमाहि च छहि धातूहि परिग्गहिता हि अट्ठारस धातुयो परिग्गहिताव होन्ति। सब्बापि हि ता कामधातुतोव नीहरित्वा 
नीहरित्वा लभापेतब्बा अट्टारस धातुयोव होन्तीति तिण्णं छक्कानं वसेन अट्टारस होन्ति। एवं पन अग्गहेत्वा एकेकस्मि 
छक्के वुत्तनयेन अट्टारस अट्टारस कत्वा सब्बानिपि तानि अट्ठारसकानि एकज्झं अभिसङ्किपित्वा अट्टारसेव होन्तीति 
वेदितब्बा। इति इमस्मिं सृत्तन्तभाजनीये सोळस धातुयो कामावचरा, द्वे तेभूमिकाति एवमेत्थ सम्मसनचारोब कथितोति 
वेदितब्बो। 


सुत्तन्तभाजनीयवण्णना | 

२. अभिधम्मभाजनीयवण्णना 


१८३. अभिधम्मभाजनीये सरूपेनेव सब्बापि धातुयो दस्सेन्तो अट्टारस धातुयो -- चक्खुधातु 
रूपधातूतिआदिमाह । तत्थ उद्देसवारे ताव - 


अत्थतो लक्खणादितो, कमतावत्वसङ्कतो । 
पच्चया अथ दटुब्बा, वेदितब्बो विनिच्छयो॥ 


तत्थ “अत्थतो ति चक्खतीति चक्खु । रूपयतीति रूपं। चक्खुस्स विञ्जाणं चक्खुविञ्जाणन्ति एवमादिना ताव 
नयेन चकखादीनं विसेसत्थतो वेदितब्बो विनिच्छयो। अविसेसेन पन विदहति, धीयते, विधानं, विधीयते एताय, एत्थ वा 
धीयतीति धातु। लोकिया हि धातुयो कारणभावेन ववत्थिता हुत्वा सुवण्णरजतादिधातुयो विय सुवण्णरजतादिं 
अनेकप्पकारं संसारदुक्खं विदहन्ति; भारहारेहि च भारो विय सत्तेहि धीयन्ते धारीयन्तेति अत्थो। दुक्खविधानमत्तमेव चेता 
अवसवत्तनतो। एताहि च करणभूताहि संसारदुक्खं सत्तेहि अनुविधीयति; तथाविहितञ्चेतं एतास्वेव धीयति ठपीयतीति 
अत्थो। इति चक्खादीसु एकेको धम्मो यथासम्भवं विदहति धीयतेतिआदिअत्थवसेन धातूति वुच्चति । 


अपिच यथा तित्थियानं अत्ता नाम सभावतो नत्थि, न एवमेता। एता पन अत्तनो सभावं धारेन्तीति धातुयो। यथा च 
लोके विचित्ता हरितालमनोसिलादयो सिलावयवा धातुयोति वुच्चन्ति, एवमेतापि धातुयो विय धातुयो। विचित्ता हेता 
जाणञेय्यावयवाति। यथा वा सरीरसङ्घातस्स समुदायस्स अवयवभूतेसु रससोणितादीसु अञ्ञमञ्ञं 
विसभागलक्खणपरिच्छिन्नेसु धातुसमञ्ञा, एवमेतेसुपि पञ्चक्खन्धसङ्कातस्स अत्तभावस्स अवयवेसु धातुसमञ्ञा 
वेदितब्बा । अञ्जमञ्जविसभागलकखणपरिच्छिन्ना हेते चक्खादयोति। अपिच धातूति निज्जीवमत्तस्सेतं अधिवचनं । तथा 
हि भगवा - “छ धातुरो अयं, भिक्खु, पुरिसो"तिआदीसु (म० नि० ३.३४३-३४४) जीवसञ्जासमूहनत्थं धातुदेसनं 
अकासीति। तस्मा यथावुत्तेनत्थेन चक्खु च तं धातु चाति चकखुधातु ...पे०... मनोविञ्जाणञ्च तं धातु चाति 
मनोविञ्ञाणधातूति एवं तावेत्थ अत्थतो विञ्जातब्बो विनिच्छयो। 


"लक्खणादितो'ति चक्खादीनं लक्खणादितो पेत्थ वेदितब्बो विनिच्छयो। तानि च पन तेसं लक्खणादीनि हेड्ठा 
बुत्तनयेनेव वेदितब्बानि। 


"कमतो'ति इधापि पुब्बे वृत्तेसु उप्पत्तिक्कमादीसु देसनाक्कमोव युज्जति। सो च पनायं हेतुफलानुपुब्बबवत्थानवसेन 
वुत्तो। चक्खुधातु रूपधातूति इदव्हि द्वयं हेतु । चक्खुविञ्ञाणधातूति फलं । एवं सब्बत्थ कमतो वेदितब्बो विनिच्छयो । 


"तावत्वतो'ति तावभावतो । इदं वृत्तं होति - तेसु तेसु हि सुत्ताभिधम्मपदेसेसु आभाधातु, सृभधातु, 
आकासानञ्चायतनधातु, विञ्ञाणञ्चायतनधातु, आकिञ्चञ्ञायतनधातु, नेवसञ्जानासञ्जायतनधातु, 
सञ्ञजावेदयितनिरोधधातु, कामधातु, ब्यापादधातु, विहिंसाधातु, नेक्खम्मधातु, अब्यापादधातु, अविहिंसाधातु, सुखधातु, 
दुक्खधातु, सोमनस्सधातु, दोमनस्सधातु, उपेक्खाधातु, अविज्जाधातु, आरम्भधातु, निक्कमधातु, परक्कमधातु, हीनधातु, 
मञ्झिमधातु, पणीतधातु, पथवीधातु, आपोधातु, तेजोधातु, वायोधातु, आकासधातु, विञ्ञाणधातु, सङ्कतधातु, 
असङ्कतधातु, अनेकधातुनानाधातुलोकोति एवमादयो अञ्ञापि धातुयो दिस्सन्ति। 


एवं सति सब्बासं वसेन परिच्छेदं अकत्वा कस्मा अद्ठारसाति अयमेव परिच्छेदो कतोति चे? सभावतो विज्जमानानं 

सब्बधातूनं तदन्तोगधत्ता। रूपधातुयेव हि आभाधातु । सुभधातु पन रूपादिप्पटिबद्भा । कस्मा? सुभनिमित्तत्ता । 
सृभनिमित्तञ्हि सुभधातु । तञ्च रूपादिविनिमृत्तं न विज्जति, कुसलविपाकारम्मणा वा रूपादयो एव सुभधातूति 
रूपादिमत्तमेवेसा । आकासानञ्चायतनधातुआदीसु चित्तं मनोविञ्ञाणधातु । सेसा धम्मा धम्मधातु। 
सञ्ञजावेदयितनिरोधधातु पन सभावतो नत्थि; धातुद्वयनिरोधमत्तमेव हि सा। कामधातु धम्मधातुमत्तं वा होति, यथाह “तत्थ 
कतमा कामधातु? कामपटिसंयुत्तो तक्को ...पे०... मिच्छासङ्कप्पो "ति; अट्टारसपि धातुयो वा, यथाह “हेट्टतो अवीचिनिरयं 
परियन्तं कत्वा उपरितो परनिम्मितवसवत्तिदेवे अन्तोकरित्वा यं एतस्मिं अन्तरे एत्थावचरा एत्थ परियापन्ना 
खन्धधातुआयतना, रूपा, वेदना, सञ्ञा, सङ्घारा, विञ्ञाणं - अयं वुच्चति कामधातू”ति । नेक्खम्मधातु धम्मधातु एव; 
““सब्बेपि कुसला धम्मा नेक्खम्मधातू "ति वा वचनतो मनोविञ्ञाणधातुपि होतियेव । 
ब्यापादविहिंसाअब्यापादअविहिंसासुखदुक्खसोमनस्सदोमनस्सुपेकखाअविज्जाआरम्भनिक्कमपरक्कमधातुयो 
धम्मधातुयेव। 


हीनमज्झिमपणीतधातुयो अट्टारसधातुमत्तमेव | हीना हि चक्खादयो हीनधातु । मज्झिमपणीता चक्खादयो मज्झिमा 
चेव पणीता च धातू। निप्परियायेन पन अकुसला धम्मधातुमनोविञ्ञाणधातुयो हीनधातु । लोकिया कुसलाब्याकता उभोपि 
चक्खुधातुआदयो च मज्झिमधातु । लोकुत्तरा पन धम्मधातुमनोविञ्ञाणधातुयो पणीतधातु। पथवीतेजोवायोधातुयो 
फोडुब्बधातुयेव । आपोधातु आकासधातु च धम्मधातुयेव । विञ्ञाणधातु चक्खुविञ्ञाणादिसत्तविञ्ञजाणधातुसङ्घे पोयेव । 
सत्तरस धातुयो धम्मधातुएकदेसो च सङ्घतधातु। असङ्कतधातु पन धम्मधातुएकदेसोव। अनेकधातुनानाधातुलोको पन 
अट्टारसधातुप्पभेदमत्तमेवाति। इति सभावतो विज्जमानानं सब्बधातूनं तदन्तोगधत्ता अट्ठारसेव वुत्ताति। 


अपिच विजाननसभावे विञ्ञाणे जीवसञ्जीनं जीवसञ्जासमूहनत्थम्पि अट्ठारसेव वृत्ता । सन्ति हि सत्ता 
विजाननसभावे विञ्ञाणे जीवसञ्जिनो। तेसं चक्खुसोतघानजिव्हाकायविञ्जाणमनोविञ्ञाणधातुभेदेन तस्सा अनेकत्तं, 
चक्खुरूपादिपच्चयायत्तवुत्तिताय अनिच्चतञ्च पकासेत्वा दीघरत्तानुसयितं जीवसञ्जं समूहनितुकामेन भगवता अट्ठारस 
धातुयो पकासिता। किञ्च भिय्यो? तथा वेनेय्यज्झासयवसेन; ये च इमाय नातिसङ्घेपवित्थाराय देसनाय वेनेय्या सत्ता, 
तदज्झासयवसेन च अट्ठारसेव पकासिता । 


सङ्घेपवित्थारनयेन तथा तथा हि, 
धम्मं पकासयति एस यथा यथास्स। 
सद्भम्मतेजविहतं विलयं खणेन, 
वेनेय्यसत्तहदयेसु तमो पयातीति॥ 


एवमेत्थ "तावत्वतो' वेदितब्बो विनिच्छयो। 


“सङ्घतो ति चकखुधातु ताव जातितो एको धम्मोत्वेव सङ्घं गच्छति चक्खुपसादवसेन। तथा 
सोतघानजिव्हाकायरूपसद्दगन्धरसधातुयो सोतपसादादिवसेन । फोटुब्बधातु पन पथवीतेजोवायोवसेन तयो धम्माति सङ्घ 
गच्छति | चक्खुविञ्जाणधातु कुसलाकुसलविपाकवसेन द्वे धम्माति सङ्घं गच्छति। तथा 
सोतघानजिव्हाकायविञ्ञाणधातुयो । मनोधातु पन पञ्चद्वारावज्जनकुसलाकुसलविपाकसम्पटिच्छनवसेन तयो धम्माति 
सङ्घं गच्छति । धम्मधातु तिण्णं अरूपक्खन्धानं, सोळसन्नं सुखुमरूपानं, असङ्कताय च धातुया वसेन वीसतिधम्माति सङ्घं 
गच्छति । मनोविञ्ञाणधातु सेसकुसलाकुसलाब्याकतविञ्ञाणवसेन छसत्ततिधम्माति सङ्घं गच्छतीति एवमेत्थ “सङ्घतो' 

वेदितब्बो विनिच्छयो। 


“पच्चया ति चक्खुधातुआदीनं चक्खुविञ्ञाणधातुआवीसु पच्चयतो वेदितब्बो विनिच्छयो । सो पनेतेसं पच्चयभावो 
निद्देसवारे आवि भविस्सति । 


"दहुब्बा'ति दठुब्बतोपेत्थ विनिच्छयो वेदितब्बोति अत्थो। सब्बा एव हि सङ्घता धातुयो पुब्बन्तापरन्तविवित्ततो, 
धुवसुभसुखत्तभावसुञ्जतो, पच्चयायत्तवुत्तितो च दटुब्बा । विसेसतो पनेत्थ भेरितलं विय चकखुधातु दडुब्बा, दण्डो विय 
रूपधातु, सद्दो विय चक्खुविञ्ञाणधातु । तथा आदासतलं विय चक्खुधातु, मुखं विय रूपधातु, मुखनिमित्तं विय 
चक्खुविञ्ञाणधातु । अथ वा उच्छुतिलानि विय चक्खुधातु, यन्तचक्कर्यड्टि विय रूपधातु, उच्छ्रसतेलानि विय 
चक्खुविञ्जाणधातु। तथा अधरारणी विय चक्खुधातु, उत्तरारणी विय रूपधातु, अग्गि विय चक्खुविञ्ञाणधातु। एस नयो 
सोतधातुआदीसुपि। 


मनोधातु पन यथासम्भवतो चक्खुविञ्ञाणधातुआदीनं पुरेचरानुचरा विय दडुब्बा। धम्मधातुया वेदनाक्खन्धो 
सल्लमिव सूलमिव च दडुब्बो; सञ्जासङ्घारक्खन्धा वेदनासल्लसूलयोगा आतुरा विय; पुथुज्जनानं वा सञ्ञा 
आसादुक्खजननतो रित्तमुट्टि विय, अयथाभुच्चनिमित्तग्गाहकतो वनमिगो विय; सङ्घारा पटिसन्धियं पक्खिपनतो 
अङ्गारकासुयं खिपनकपुरिसो विय, जातिदुक्खानुबन्धनतो राजपुरिसानुबन्धचोरा विय, सब्बानत्थावहस्स खन्धसन्तानस्स 
हेतुतो विसरुक्खबीजानि विय; रूपं नानाविधूपद्दवनिमित्ततो खुरचक्कं विय दडुब्बं । 


असङ्घता पन धातु अमततो सन्ततो खेमतो च दटुब्बा । कस्मा? सब्बानत्थपटिपक्खभूतत्ता। मनोविञ्ञाणधातु 
गहितारम्मणं मुञ्चित्वापि अञ्ञं गहेत्वाव पवतनतो वनमक्कटो विय, दुद्दमनतो अस्सखळुङ्की विय, यत्थकामनिपातितो 
वेहासं खित्तदण्डो विय, लोभदोसादिनानप्पकारकिलेसयोगतो रङ्गनटो विय दटुब्बोति । 


१८४. निद्देसवारे चक्खुञ्च पटिच्च रूपे चाति इदञ्च द्वयं पटिच्च अञ्ञञ्च किरियामनोधातुञ्चेव 
सम्पयुत्तखन्धत्तयञ्चाति अत्थो। चक्खुविञ्ञाणधातुया हि चक्खु निस्सयपच्चयो होति, रूपं आरम्मणपच्चयो, 
किरियमनोधातु विगतपच्चयो, तयो अरूपक्खन्धा सहजातपच्चयो । तस्मा एसा चक्खुविञ्ञाणधातु इमे चत्तारो पटिच्च 
उप्पज्जति नाम । सोतञ्च पटिच्चातिआदीसुपि एसेव नयो। 


निरुद्धसमनन्तराति निरुद्धाय समनन्तरा। तज्जा मनोधातूति तस्मिं आरम्मणे जाता कुसलाकुसलविपाकतो 
दुविधा मनोधातु सम्पटिच्छनकिच्चा। सब्बधम्मेसु वा पन पठमसमन्नाहारोति एतेसु चक्खुविञ्जाणादीसु सब्बधम्मेसु 
उप्पज्जमानेसु पठमसमन्नाहारो; चक्खुविञ्ञाणधातुआदीनं वा आरम्मणसङ्कातेसु सब्बधम्मेसु पठमसमन्नाहारोति 
अयमेत्थ अत्थो वेदितब्बो । एतेन पञ्चद्वारावज्जनकिच्चा किरियमनोधातु गहिताति वेदितब्बा । 


मनोधातुयापि उप्पज्जित्वा निरुद्धसमनन्तराति एत्थ पि-कारो सम्पिण्डनत्थो। तस्मा मनोधातुयापि 
मनोविञ्जाणधातुयापीति अयमेत्थ अत्थो वेदितब्बो। तेन या च विपाकमनोधातुया उप्पज्जित्वा निरुद्धाय समनन्तरा 
उप्पज्जति सन्तीरणकिच्चा विपाकमनोविञ्ञाणधातु, या च तस्सा उप्पज्जित्वा निरुद्धाय समनन्तरा उप्पज्जति 
बोटुब्बनकिच्चा किरियमनोविञ्जाणधातु, या च तस्सा उप्पज्जित्वा निरुद्धाय समनन्तरा उप्पज्जति जवनकिच्चा 
मनोविञ्ञाणधातु - ता सब्बापि कथिता होतीति वेदितब्बा। मनञ्च पटिच्चाति भवङ्गमनं । धम्मे चाति 

चतुभूमिकध्चम्मारम्मणं । उप्पज्जति मनोविञ्ञाणन्ति सहावज्जनकं जवनं निब्बत्तति। 


इमस्मिं पन ठाने हत्थे गहितपञ्हं नाम गण्हिंसु । महाधम्मरक्खितत्थेरो किर नाम दीघभाणकाभयत्थेरं हत्थे गहेत्वा 
आह - 'पटिच्चाति नाम आगतट्टाने आवज्जनं विसुं न कातब्बं, भवङ्गनिस्सितकमेव कातब्ब'न्ति। तस्मा इध मनोति 
सहावज्जनकं भवङ्गं । मनोविञ्ञाणन्ति जवनमनोविञ्ञाणं । इमस्मिं पन अभिधम्मभाजनीये सोळस धातुयो कामावचरा, 
द्वे चतुभूमिका लोकियलोकुत्तरमिस्सका कथिताति। 


अभिधम्मभाजनीयवण्णना । 
३. पञ्हापुच्छकवण्णना 


१८५. पञ्हापुच्छके अट्टारसन्नं धातूनं हेड्ठा वृत्तनयानुसारेनेव कुसलादिभावो वेदितब्बो। आरम्मणत्तिकेसु पन छ 
धातुयो परित्तारम्मणाति इदं पन पञ्चन्नं चक्खुविञ्जाणादीनं मनोधातुया च एकन्तेन पञ्चसु रूपारम्मणादीसु पवत्ति 
सन्धाय वुत्तं । द्वे धातुयोति वुत्तानं पन धम्मधातुमनोविञ्ञाणधातूनं मनायतनधम्मायतनेसु वृत्तनयेनेव परित्तारम्मणादिता 
वेदितब्बा । इति इमस्मिम्मि पञ्हापुच्छके सोळस धातुयो कामावचरा, द्रे चतुभूमिका लोकियलोकुत्तरमिस्सका कथिता। 
एवमयं धातुविभङ्गोपि तेपरिवट्टं नीहरित्वाव भाजेत्वा देसितोति। 


सम्मोहविनोदनिया विभङ्गटुकथाय 


धातुविभङ्गवण्णना निट्टिता । 


४. सच्चविभडूगे 
९. सुत्तन्तभाजनीयवण्णना 


१८९. इदानि तदनन्तरे सच्चविभङ्गे चत्तारीति गणनपरिच्छेदो। अरियसच्चानीति परिच्छिन्नधम्मनिदस्सनं । दुक्खं 
अरियसच्चन्तिआदिम्हि पन उद्देसवारे - 


विभागतो निब्बचन-लक्खणादिप्पभेदतो। 
अत्थत्थुद्धारतो चेव, अनूनाधिकतो तथा॥ 


कमतो अरियसच्चेसु, यं जाणं तस्स किच्चतो। 
अन्तोगधानं पभेदो, उपमातो चतुक्कतो॥ 


सुञ्जतेकविधादीहि, सभागविसभागतो। 
विनिच्छयो वेदितब्बो, विञ्जुना सासनक्कमे ॥ 


तत्थ 'विभागतो'ति दुकखादीनञ्हि चत्तारो चत्तारो अत्था विभत्ता तथा अवितथा अनञ्ञथा, ये दुक्खादीनि 
अभिसमेन्तेहि अभिसमेतब्बा। यथाह, “दुक्खस्स पीळनड्टो, सङ्कतट्ठो, सन्तापट्टो, विपरिणामट्ठी - इमे चत्तारो दुकखस्स 

निस्सरणट्टो, विवेकट्टो, असङ्कतड़ो, अमतट्टो...पे०... मग्गस्स निय्यानद्रो, हेत्वट्टो, दस्सनड्रो, आधिपतेय्यट्टो - इमे चत्तारो 
मग्गस्स मग्गड्डा तथा अवितथा अनञ्ञथा"ति (पटि० म० २.८) । तथा “दुक्खस्स पीळनड्टो, सङ्घतट्ठी, सन्तापट्टो, 
विपरिनामड्टो, अभिसमयट्टो'ति (पटि० म० २.११) एवमादि । इति एवं विभत्तानं चतुन्नं चतुन्नं अत्थानं वसेन दुक्खादीनि 
वेदितब्बानीति। अयं तावेत्थ विभागतो विनिच्छयो वेदितब्बो। 


"निब्बचनलक्खणादिप्पभेदतो'ति एत्थ पन निब्बचनतो' ताव इध 'दु'इति अयं सद्दो कुच्छिते दिस्सति; कुच्छितञ्हि 
पुत्तं दुपृत्तोति वदन्ति। “ख सद्दो पन तुच्छे; तुच्छञ्हि आकासं खन्ति वुच्चति । इदञ्च पठमसच्चं कुच्छितं 
अनेकउपद्दवाधिट्ठानतो, तुच्छं बालजनपरिकप्पितधुवसुभसुखत्तभावविरहिततो । तस्मा कुच्छितत्ता तुच्छत्ता च दुक्खन्ति 
बुच्चति। “सँ इति च अयं सद्दो “समागमो समेत" न्तिआदीसु (विभ० १९९; दी० नि० २.३९६) संयोगं दीपेति; “उ इति अयं 
सद्दो “उप्पन्नं उदित न्तिआदीसु (पारा० १७२; चूळनि० खग्गविसाणसृत्तनिद्देस १४१) उप्पत्ति। “अय सद्दो पन कारणं 
दीपेति। इदञ्चापि दुतियसच्चं अवसेसपच्चयसमायोगे सति दुक्खस्सुप्पत्तिकारणं। इति दुकखस्स संयोगे उप्पत्तिकारणत्ता 
दुक्खसमुदयन्ति वुच्चति । 


ततियसच्चं पन यस्मा 'नि'सद्दो अभावं 'रोध'सहद्दो च चारकं दीपेति, तस्मा अभावो एत्थ संसारचारकसङ्घातस्स 
दुक्खरोधस्स सब्बगतिसुञ्ञत्ता, समधिगते वा तस्मिं संसारचारकसङ्घातस्स दुक्खरोधस्स अभावो होति तप्पटिपकखत्तातिपि 
दुक्खनिरोधन्ति वुच्चति, दुक्खस्स वा अनुप्पादनिरोधपच्चयत्ता दुकखनिरोधन्ति । चतुत्थसच्चं पन यस्मा एतं दुक्खनिरोधं 
गच्छति आरम्मणवसेन तदभिमुखीभूतत्ता, पटिपदा च होति दुक्खनिरोधप्पत्तिया, तस्मा दुक्खनिरोधगामिनी पटिपदाति 
बुच्चति। 


यस्मा पनेतानि बुद्धादयो अरिया पटिविज्झन्ति, तस्मा अरियसच्चानीति वुच्चन्ति। यथाह -- “चतारिमानि, 
भिक्खवे, अरियसच्चानि (सं० नि० ५.१०९७)। कतमानि...पे०... इमानि खो, भिक्खवे, चत्तारि अरियसच्चानि। अरिया 
इमानि पटिविज्झन्ति, तस्मा अरियसच्चानीति वुच्चन्ती"ति। अपिच अरियस्स सच्चानीतिपि अरियसच्चानि । यथाह - 


अभिसम्बुद्भत्ता अरियभावसिद्धितोपि अरियसच्चानि । यथाह -- “इमेसं खो, भिक्खवे, चतुन्नं अरियसच्चानं यथाभूतं 
अभिसम्बुद्भत्ता तथागतो अरहं सम्मासम्बुद्धो 'अरियो'ति वुच्चती'ति। अपिच खो पन अरियानि सच्चानीतिपि 
अरियसच्चानि; अरियानीति तथानि अवितथानि अविसंवादकानीति अत्थो। यथाह -- “इमानि खो, भिक्खवे, चत्तारि 
अरियसच्चानि तथानि अवितथानि अनञ्जथानि, तस्मा अरियसच्चानीति वुच्चन्ती 'ति | एवमेत्थ निब्बचनतो विनिच्छयो 
वेदितब्बो। 


कथं 'लक्खणादिप्पभेदतो”? एत्थ हि बाधनलकखणं दुक्खसच्चं, सन्तापनरसं, पवत्तिपच्चुपट्टानं। पमवलक्खणं 
समुदयसच्चं, अनुपच्छेदकरणरसं, पलिबोधपच्चुपट्ठानं । सन्तिलक्खणं निरोधसच्चं, अच्चुतिरसं, अनिमित्तपच्चुपट्ठानं । 
निय्यानलक्खणं मग्गसच्चं, किलेसप्पहानकरणरसं, वुड्ानपच्चुपड्ठानं। अपिच पवत्तिपवत्तकनिवत्तिनिवत्तकलक्खणानि 
पटिपाटिया। तथा सङ्घततण्हाअसङ्घतदस्सनलक्खणानि चाति एवमेत्थ 'लक्खणादिप्पभेदतो' विनिच्छयो वेदितब्बो। 


'अत्थत्थुद्धारतो चेवा ति एत्थ पन अत्थतो ताव को सच्चट्टोति चे? यो पञ्जाचकखुना उपपरिक्खमानानं मायाव 
विपरीतको, मरीचीव विसंवादको, तित्थियानं अत्ताव अनुपलब्भसभावो च न होति; अथ खो 

बाधनपभवसन्तिनिय्यानप्पकारेन तच्छाविपरीतभूतभावेन अरियजाणस्स गोचरो होतियेव; एस अग्गिलक्खणं विय, 
लोकपकति विय च तच्छाविपरीतभूतभावो सच्चट्टोति वेदितब्बो। यथाह - “इदं दुक्खन्ति खो, भिक्खवे, तथमेतं 
अवितथमेतं अनञ्ञथमेत''न्ति (सं? नि० ५.१०९०) वित्थारो। अपिच - 


नाबाधकं यतो दुक्खं, दुक्खा अञ्जं न बाधकं । 
बाधकत्तनियामेन, ततो सच्चमिदं मतं॥ 


तं विना नाञ्जतो दुक्खं, न होति न च तं ततो। 
दुक्खहेतुनियामेन, इति सच्चं विसत्तिका॥ 


नाञ्ञा निब्बानतो सन्ति, सन्तं न च न तं यतो। 
सन्तभावनियामेन, ततो सच्चमिदं मतं॥ 


मग्गा अज्ञं न निय्यानं, अनिय्यानो न चापि सो। 
तच्छनिय्यानभावत्ता, इति सो सच्चसम्मतो॥ 


इति तच्छाविपल्लास-भूतभावं चतूसुपि । 
दुक्खादीस्वविसेसेन, सच्चट्ठं आहु पण्डिताति॥ 


एवं 'अत्थतो' विनिच्छयो वेदितब्बो। 


कथं 'अत्थुद्धारतो'? इधायं 'सच्च'सद्दो अनेकेसु अत्थेसु दिस्सति, सेय्यथिदं - “सच्चं भणे, न 
कुज्झेय्या"तिआदीसु (ध० प० २२४) वाचासच्चे। “सच्चे ठिता समणब्राह्मणा चा"तिआदीसु (जा० २.२१.४३३) 
विरतिसच्चे। “कस्मा नु सच्चानि वदन्ति नाना, पवादियासे कुसलावदाना”तिआदीसु (सु० नि० ८९१) दिट्टिसच्चे । 
“एकज्हि सच्चं न दुतियमत्थी”तिआदीसु (सु० नि० ८९०) परमत्थसच्चे निब्बाने चेव मग्गे च। “चतुन्नं अरियसच्चानं 
कति कुसला"तिआदीसु (विभ० २१६) अरियसच्चे। स्वायमिधापि अरियसच्चे वत्ततीति एवमेत्थ `अत्थुद्धारतोःपि 
विनिच्छयो वेदितब्बो। 


'अनूनाधिकतो ति कस्मा पन चत्तारेव अरियसच्चानि वृत्ताने, अनूनानि अनधिकानीति चे? अञ्जस्सासम्भवतो, 
अञ्जतरस्स च अनपनेय्यभावतो; न हि एतेहि अञ्ञं अधिकं वा एतेसं वा एकम्पि अपनेतब्बं सम्भोति। यथाह -- “इध, 
भिक्खवे, आगच्छेय्य समणो वा ब्राह्मणो वा 'नेतं दुक्खं अरियसच्चं, अञ्ञं दुक्खं अरियसच्चं यं समणेन गोतमेन देसितं । 
अहमेतं दुक्खं अरियसच्चं ठपेत्वा अञ्ञं दुक्खं अरियसच्चं पञ्ञपेस्सामी'ति नेतं ठानं विज्जतीतिआदि। यथा चाह - 
“यो हि कोचि, भिक्खवे, समणो वा ब्राह्मणो वा एवं वदेय्य “नेत दुक्खं पठमं अरियसच्चं, यं समणेन गोतमेन देसितं । 
अहमेतं दुक्खं पठमं अरियसच्चं पच्चक्खाय अञ्ञं दुक्खं पठमं अरियसच्चं पञ्ञपेस्सामी'ति नेतं ठानं विज्जतीतिआदि 
(सं० नि० ५.१०८६) । 


अपिच पवत्तिमाचिक्खन्तो भगवा सहेतुकं आचिक्खि, निवत्तिञ्च सउपायं। इति पवत्तिनिवत्तितदुभयहेतूनं 
एतप्परमतो चत्तारेव वुत्तानि। तथा परिञ्जेय्य पहातब्ब सच्छिकातब्ब भावेतब्बानं, 

तण्हावत्थुतण्हातण्हानिरोधतण्हानिरोधुपायानं, आलयालयरामताआलयसमुग्घातआलयसमुग्घातूपायानञ्च वसेनापि 
चत्तारेव वृत्तानीति। एवमेत्थ 'अनूनाधिकतो' विनिच्छयो वेदितब्बो। 


“कमतो ति अयम्पि देसनाक्कमोव। एत्थ च ओळारिकत्ता सब्बसत्तसाधारणत्ता च सुविञ्जेय्यन्ति दुक्खसच्चं पठमं 
वुत्तं, तस्सेव हेतुदस्सनत्थं तदनन्तरं समुदयसच्चं, हेतुनिरोधा फलनिरोधोति जापनत्थं ततो निरोधसच्चं, 
तदधिगमुपायदस्सनत्थं अन्ते मग्गसच्चं | भवसुखस्सादगधितानं वा सत्तानं संवेगजननत्थं पठमं दुक्खमाह । तं नेव अकतं 
आगच्छति, न इस्सरनिम्मानादितो होति, इतो पन होतीति जापनत्थं तदनन्तरं समुदयं । ततो सहेतुकेन दुक्खेन अभिभूतत्ता 
संविग्गमानसानं दुक्खनिस्सरणगवेसीनं निस्सरणदस्सनेन अस्सासजननत्थं निरोधं | ततो निरोधाधिगमत्थं निरोधसम्पापकं 
मग्गन्ति एवमेत्थ 'कमतो' विनिच्छयो वेदितब्बो। 


"अरियसच्चेसु यं जाणं तस्स किच्चतो'ति सच्चञाणकिच्चतोपि विनिच्छयो वेदितब्बोति अत्थो। दुविधञ्हि 
सच्चञाणं - अनुबोधजाणञ्च पटिवेधञाणञ्च। तत्थ अनुबोधजाणं लोकियं अनुस्सबादिवसेन निरोधे मग्गे च पवत्तति। 
पटिवेधजाणं लोकुत्तरं निरोधारम्मणं कत्वा किच्चतो चत्तारिपि सच्चानि पटिविज्झति। यथाह -- “यो, भिक्खवे, दुक्खं 
पस्सति दुक्खसमुदयम्पि सो पस्सति, दुकखनिरोधम्पि पस्सति, दुक्खनिरोधगामिनि पटिपदम्पि पस्सती"ति (सं० नि० 
५.११००) सब्बं वत्तब्बं । यं पनेतं लोकियं, तत्थ दुक्खजाणं परियुड्ानाभिभवनवसेन पवत्तमानं सक्कायदिट्टिं निवत्तेति, 
समुदयजाणं उच्छेददिट्टि, निरोधजाणं सस्सतदिड्टिं, मग्गजाणं अकिरियदिट्टि; दुक्खआणं वा धुवसुभसुखत्तभावरहितेसु 
खन्धेसु धुवसुभसुखत्तभावसञ्ञासङ्घातं फले विप्पटिपत्ति, समुदयजाणं इस्सरप्पधानकालसभावादीहि लोको पवत्ततीति 
अकारणे कारणाभिमानप्पवत्तं हेतुम्हि विप्पटिपत्ति, निरोधञाणं अरूपलोकलोकथूपिकादीसु अपवग्गग्गाहभूतं निरोधे 
विप्पटिपत्ति, मग्गजाणं कामसुखल्लिकअत्तकिलमथानुयोगप्पभेदे अविसुद्धिमग्गे विसुद्धिमग्गग्गाहवसेन पवत्तं उपाये 
बिप्पटिपत्ति निवत्तेति । तेनेतं वुच्चति - 


लोके लोकप्पभवे, लोकत्थगमे सिवे च तदुपाये । 
सम्मुय्हति ताव नरो, न विजानाति याव सच्चानीति॥ 


एवमेत्थ जाणकिच्चतो'पि विनिच्छयो वेदितब्बो। 


'अन्तोगधानं पभेदा ति दुक्खसच्चस्मिञ्हि, ठपेत्वा तण्हञ्चेव अनासवधम्मे च, सेसा सब्बधम्मा अन्तोगधा; 
समुदयसच्चे छत्तिस तण्हाविचरितानि; निरोधसच्चं असम्मिस्सँ; मग्गसच्चे सम्मादिद्विमुखेन 
बीमंसिद्भिपादपञ्जिन्द्रियपञ्जाबलधम्मविचयसम्बोज्झङ्गानि। सम्मासङ्कप्पापदेसेन तयो नेक्खम्मवितक्कादयो, 
सम्मावाचापदेसेन चत्तारि बचीसुचरितानि, सम्माकम्मन्तापदेसेन तीणि कायसुचरितानि, सम्माआजीवमुखेन अप्पिच्छता 
सन्तुट्टिता च, सब्बेसंयेव वा एतेसं सम्मावाचाकम्मन्ताजीवानं अरियकन्तसीलत्ता सीलस्स च सद्भाहत्थेन पटिग्गहेतब्बत्ता 
तेसं अत्थिताय च अत्थिभावतो सद्धिन्द्रियसद्धाबलछन्दिद्धिपादा, सम्मावायामापदेसेन 
चतुन्बरिधसम्मप्पधानवीरियिन्द्रियवीरियबलवीरियसम्बोज्झङ्गानि, सम्मासतिअपदेसेन 
चतुब्बिधसतिपड्डानसतिन्द्रियसतिबलसतिसम्बोज्झङ्गानि, सम्मासमाधिअपदेसेन सवितक्कसविचारादयो तयो तयो समाधी, 
चित्तसमाधिसमाधिन्द्रियसमाधिबलपीतिपस्सद्भिसमाधिउपेक्खासम्बोज्झङ्गानि अन्तोगधानीति। एवमेत्थ `अन्तोगधानं 
पभेदा'पि विनिच्छयो वेदितब्बो। 

“उपमातो' ति भारो विय हि दुक्खसच्चं दट्ठब्बं, भारादानमिव समुदयसच्चं, भारनिक्खेपनमिव निरोधसच्चं, 
भारनिक्खेपनूपायो विय मग्गसच्चं; रोगो विय च दुक्खसच्चं, रोगनिदानमिव समुदयसच्चं, रोगवबूपसमो विय निरोधसच्चं, 
भेसज्जमिव मग्गसच्चं; दुब्मिक्खमिव वा दुक्खसच्चं, दुब्बुट्टि विय समुदयसच्चं, सुभिकखमिव निरोधसच्चं, सुवुद्धि विय 
मग्गसच्चं। अपिच वेरीवेरमूलवेरसमुग्घातवेरसमुग्घातुपायेहि, विसरुक्खरुक्खमूलमूलुपच्छेदतदुपच्छेदुपायेहि, 
भयभयमूलनिब्भयतदधिगमुपायेहि, ओरिमतीरमहोघपारिमतीरतंसम्पापकवायामेहि च योजेत्वापेतानि उपमातो 
वेदितब्बानीति | एवमेत्थ “उपमातो' विनिच्छयो वेदितब्बो। 


"चतुक्कतो'ति अत्थि चेत्थ दुक्खं न अरियसच्चं, अत्थि अरियसच्चं न दुक्खं, अत्थि दुक्खञ्चेव अरियसच्चञ्च, 
अत्थि नेव दुक्खं न अरियसच्चं । एस नयो समुदयादीसु । तत्थ मग्गसम्पयृत्ता धम्मा सामञ्जफलानि च “यदनिच्चं तं 
दुक्ख'न्ति (सं० नि० ३.१५) वचनतो सङ्कारदुक्खताय दुक्खं न अरियसच्चं | निरोधो अरियसच्चं न दुक्खं । इतरं पन 
अरियसच्चद्वयं सिया दुक्खं अनिच्चतो, न पन यस्स परिञ्ञाय भगवति ब्रह्मचरियं बुस्सति तथत्थेन। सब्बाकारेन पन 
उपादानक्खन्धपञ्चकं दुक्खञ्चेव अरियसच्चञ्च अञ्ञत्र तण्हाय। मग्गसम्पयुत्ता धम्मा सामञ्जफलानि च यस्स 
परिञ्ञत्थं भगवति ब्रह्मचरियं बुस्सति तथत्थेन नेव दुक्खं न अरियसच्चं । एवं समृदयादीसुपि यथायोगं योजेत्वा 
“चतुक्कतो'पेत्थ विनिच्छयो वेदितब्बो । 


*सुञ्ञतेकविधादीही'ति एत्थ सुञ्जतो ताव परमत्थेन हि सब्बानेव सच्चानि वेदककारकनिब्बुतगमकाभावतो 
सुञ्ञानीति वेदितब्बानि । तेनेतं वुच्चति - 


दुक्खमेव हि न कोचि दुक्खितो, कारको न किरियाव विज्जति। 
अत्थि निब्बुति न निब्बुतो पुमा, मग्गमत्थि गमको न विज्जतीति॥ 


अथवा -- 


धुवसुभसुखत्तसुञ्जं, पुरिमद्वयमत्तसुञ्ञममतपदं । 
धुवसुखअत्तविरहितो, मग्गो इति सुञ्ञतो तेसु॥ 


निरोधसुञ्ञानि वा तीणि, निरोधो च सेसत्तयसुञ्जो। फलसुञ्ञो वा एत्थ हेतु समुदये दुक्खस्साभावतो मग्गे च 
निरोधस्स, न फलेन सगब्भो पकतिवादीनं पकति विय । हेतुसुञ्जञ्च फलं दुक्खसमुदयानं निरोधमग्गानञ्च असमवाया, न 
हेतुसमवेतं हेतुफलं हेतुफलसमवायवादीनं द्विअणुकादीनि विय । तेनेतं वुच्चति - 


तयमिध निरोधसुञ्जं, तयेन तेनापि निब्बृति सुञ्ञा। 
सुञ्जो फलेन हेतु, फलम्पि तं हेतुना सुञ्जन्ति॥ 


एवं ताव 'सुञ्ञतो' विनिच्छयो वेदितब्बो। 


"एकविधादीही'ति सब्बमेव चेत्थ दुक्खं एकविधं पवत्तिभावतो, दुविधं नामरूपतो, तिविधं 
कामरूपारूपूपपतिभवभेदतो, चतुब्बिधं चतुआहारभेदतो, पञ्चविधं पञ्चुपादानकखन्धभेदतो। समुदयोपि एकविधो 
पवत्तकभावतो, दुविधो दिट्टिसम्पयृत्तासम्पयुत्ततो, तिविधो कामभवविभवतण्हाभेदतो, चतुब्बिधो चतुमग्गप्पहेय्यतो, 

पञ्चविधो रूपाभिनन्दनादिभेदतो, छब्बिधो छतण्हाकायभेदतो । निरोधोपि एकविधो असङ्घतधातुभावतो, परियायेन 
पन दुविधो सउपादिसेसअनुपादिसेसतो, तिविधो भवत्तयवूपसमतो, चतुब्बिधो चतुमग्गाधिगमनीयतो, पञ्चविधो 
पञ्चाभिनन्दनवूपसमतो, छब्बिधो छतण्हाकायकखयभेदतो। मग्गोपि एकविधो भावेतब्बतो, दुविधो समथविपस्सनाभेदतो 
दस्सनभावनाभेदतो वा, तिविधो खन्धत्तयभेदतो। अयञ्हि सप्पदेसत्ता नगरं विय रज्जेन निप्पदेसेहि तीहि खन्थेहि 
सङ्गहितो। यथाह - 


“न खो, आवुसो विसाख, अरियेन अदुङ्गिकेन मग्गेन तयो खन्धा सङ्गहिता। तीहि च खो, आवुसो विसाख, 
खन्धेहि अरियो अट्टुङ्गको मग्गो सङ्गहितो। या चाबुसो विसाख, सम्मावाचा, यो च सम्माकम्मन्तो, यो च 
सम्माआजीवो - इमे धम्मा सीलक्खन्धे सङ्गहिता; यो च सम्मावायामो, या च सम्मासति, यो च सम्मासमाधि - 
इमे धम्मा समाधिक्खन्धे सङ्गहिता; या च सम्मादिडि, यो च सम्मासङ्कप्पो - इमे धम्मा पञ्जाक्खन्धे सङ्गहिता”ति 
(म० नि० १.४६२)। 


एत्थ हि सम्मावाचादयो तयो सीलमेव। तस्मा ते सजातितो सीलक्खन्धेन सङ्गहिता। किञ्चापि हि पाळियं 
सीलक्खन्धेति भुम्मेन निद्देसो कतो, अत्थो पन करणवसेनेव वेदितब्बो। सम्मावायामादीसु पन तीसु समाधि अत्तनो 
धम्मताय आरम्मणे एकग्गभावेन अप्पेतुं न सक्कोति, वीरिये पन पग्गहकिच्चं साधेन्ते सतिया च अपिलापनकिच्चं 
साधेन्तिया लद्भूपकारो हुत्वा सक्कोति। 


तत्रायं उपमा -- यथा हि नकखत्तं कीळिस्सामाति उय्यानं पविद्ठेसु तीसु सहायेसु एको सुपुप्फितं चम्पकरुक्खं दिस्वा 
हत्थं उक्खिपित्वापि गहेतुं न सक्कुणेय्य। अथस्स दुतियो ओनमित्वा पिटं ददेय्य। सो तस्स पिट्टियं ठत्वापि कम्पमानो 
गहेतुं न सक्कुणेय्य। अथस्स इतरो अंसकूटं उपनामेय्य। सो एकस्स पिट्टियं ठत्वा एकस्स अंसकूटं ओलुब्भ यथारुचि 
पुप्फानि ओचिनित्वा पिळन्धित्वा नकखत्तं कोळेय्य | एवंसम्पदमिदं दडुब्बं । 


एकतो उय्यानं पविठ्ठा तयो सहाया विय हि एकतो जाता सम्मावायामादयो तयो धम्मा, सुपुप्फितचम्पकरुक्खो विय 
आरम्मणं, हत्थं उक्खिपित्वापि गहेतुं असक्कोन्तो विय अत्तनो धम्मताय आरम्मणे एकग्गभावेन अप्पेतुं असक्कोन्तो 
समाधि, पिट्ठि दत्वा ओनतसहायो विय वायामो, अंसकूटं दत्वा ठितसहायो विय सति । यथा तेसु एकस्स पिट्टियं ठत्चा 
एकस्स अंसकूटं ओलुब्भ इतरो यथारुचि पुप्फं गहेतुं सक्कोति, एवमेव वीरिये पग्गहकिच्चं साधेन्ते सतिया च 
अपिलापनकिच्चं साधेन्तिया लद्धूपकारो समाधि सक्कोति आरम्मणे एकग्गभावेन अप्पेतुं। तस्मा समाधियेवेत्थ सजातितो 
समाधिक्खन्धेन सङ्गहितो। वायामसतियो पन किरियतो सङ्गहिता होन्ति। 


सम्मादिट्टिसम्मासङ्कप्पेसुपि पञ्जा अत्तनो धम्मताय 'अनिच्चं दुक्खं अनत्ता'ति आरम्मणं निच्छेतुं न सक्कोति, 
वितक्के पन आकोटेत्वा आकोटेत्वा देन्ते सक्कोति। कथं? यथा हि हेरञ्जिको कहापणं हत्थे ठपेत्वा सब्बभागेसु 
ओलोकेतुकामो समानोपि न चक्खुतलेनेव परिवत्तेतुं सक्कोति, अङ्गुलिपब्बेहि पन परिवत्तेत्वा परिवत्तेत्वा इतो चितो च 
ओलोकेतुं सक्कोति; एवमेव न पञ्जा अत्तनो धम्मताय अनिच्चादिवसेन आरम्मणं निच्छेतुं सक्कोति, 
अभिनिरोपनलक्खणेन पन आहननपरियाहननरसेन वितक्केन आकोटेन्तेन विय परिवत्तेन्तेन विय च आदाय आदाय 
दिन्नमेव निच्छेतुं सक्कोति । तस्मा इधापि सम्मादिड्टियेव सजातितो पञ्ञजाक्खन्धेन सङ्गहिता, सम्मासङ्कप्पो पन किरियतो 
सङ्गहितो होति। इति इमेहि तीहि खन्धेहि मग्गो सङ्गहं गच्छति। तेन वृत्तं - “तिविधो खन्धत्तयभेदतो"ति। चतुब्बिधो 
सोतापत्तिमग्गादिवसेन। 

अपिच सब्बानेव सच्चानि एकविधानि अवितथत्ता अभिञ्जेय्यत्ता वा, दुविधानि लोकियलोकुत्तरतो सङ्घतासङ्घततो 
च, तिविधानि दस्सनभावनाहि पहातब्बतो अप्पहातब्बतो नेवपहातब्बनापहातब्बतो च, चतुब्बिधानि परिञ्ञेय्यादिभेदतोति। 
एवमेत्थ “एकविधादीहि' विनिच्छयो वेदितब्बो । 


“सभागविसभागतो' ति सब्बानेव च सच्चानि अञ्ञमञ्ञं सभागानि अवितथतो अत्तसुञ्ञतो दुक्करपटिवेधतो च। 
यथाह -- 


“तं कि मञ्ञसि, आनन्द, कतमं नु खो दुक्करतरं वा दुरभिसम्भवतरं वा - यो दूरतोव सुखुमेन 
तालच्छिग्गळेन असनं अतिपातेय्य पोङ्कानुपोह्कं अविराधितं, यो वा सत्तधा भिन्नस्स वालस्स कोटिया कोटिं 
पटिविज्झेय्या”ति? “एतदेव, भन्ते, दुक्करतरञ्चेव दुरभिसम्भवतरञ्च - यो सत्तधा भिन्नस्स वालस्स कोटिया 
कोटिं पटिविज्झेय्या*ति । “ततो खो ते, आनन्द, दुप्पटिविज्झतरं पटिविज्झन्ति ये इदं दुक्खन्ति यथाभूतं 


विसभागानि सलक्खणववत्थानतो । पुरिमानि च द्वे सभागानि दुरवगाहत्थेन गम्भीरत्ता लोकियत्ता सासवत्ता च, 
विसभागानि फलहेतुभेदतो परिञ्जेय्यप्पहातब्बतो च। पच्छिमानिपि द्वे सभागानि गम्भीरत्थेन दुरवगाहत्ता लोकुत्तरत्ता 
अनासवत्ता च, विसभागानि विसयविसयीभेदतो सच्छिकातब्बभावेतब्बतो च। पठमततियानि चापि सभागानि 
फलापदेसतो, विसभागानि सङ्घतासङ्घततो । दुतियचतुत्थानि चापि सभागानि हेतुअपदेसतो, विसभागानि 
एकन्तकुसलाकुसलतो। पठमचतुत्थानि चापि सभागानि सङ्घततो, विसभागानि लोकियलोकुत्तरतो। दुतियततियानि चापि 
सभागानि नेवसेक्खानासेक्खभावतो, विसभागानि सारम्मणानारम्मणतो। 


इति एवं पकारेहि, नयेहि च विचक्खणो। 
विजञ्ञा अरियसच्चानं, सभागविसभागतन्ति॥ 


सुत्तन्तभाजनीयउद्देसवण्णना निट्टिता । 
१. दुक्खसच्चनिद्देसवण्णना 
जातिनिद्देसो 


१९०. इदानि सङ्घेपतो उद्दिद्ठानि दुक्खादीनि विभजित्वा दस्सेतुँ अयं तत्थ कतमं दुक्खं अरियसच्चं जातिपि 
दुक्खाति निद्देसवारो आरद्भो। तत्थ जाति वेदितब्बा, जातिया दुक्खट्टो वेदितब्बो; जरा, मरणं, सोको, परिदेवो, दुक्खं, 
दोमनस्सं, उपायासो, अप्पियसम्पयोगो, पियविप्पयोगो वेदितब्बो; अप्पियसम्पयोगस्स पियविप्पयोगस्स दुक्खट्टो वेदितब्बो; 
इच्छा वेदितब्बा, इच्छाय दुक्खट्टो वेदितब्बो; खन्धा वेदितब्बा, खन्धानं दुक्खट्टो वेदितब्बो। 


तत्थ दुक्खस्स अरियसच्चस्स कथनत्थाय अयं मातिका - इदञ्हि दुक्खं नाम अनेकं नानप्पकारं, सेय्यथिदं - 
दुक्खदुक्खं, विपरिणामदुक्खं, सङ्घारदुकखं, पटिच्छन्नदुक्खं, अप्पटिच्छन्नदुक्खं, परियायदुक्खं, निप्परियायदुक्खन्ति। 


तत्थ कायिकचेतसिका दुक्खवेदना सभावतो च नामतो च दुक्खत्ता 'दुक्खदुक्खं नाम | सुखवेदना विपरिणामेन 

दुक्खुप्पत्तिहेतुतो 'विपरिणामदुक्ख नाम | उपेक्खावेदना चेव अवसेसा च तेभूमका सङ्घारा उदयब्बयपीळितत्ता 
*सङ्कारदुक्खं' नाम । तथा पीळनं पन मग्गफलानम्पि अत्थि। तस्मा एते धम्मा दुक्खसच्चपरियापन्नत्तेन सङ्घारदुक्ं 
नामाति वेदितब्बा । कण्णसूलदन्तसूलरागजपरिळाहदोसजपरिळाहादि कायिकचेतसिको आबाधो पुच्छित्वा जानितब्बतो 
उपक्कमस्स च अपाकटभावतो *पटिच्छन्नदुक्ख नाम, अपाकटदुक्खन्तिपि वुच्चति । दरत्तिसकम्मकारणादिसमुद्ठानो 
आबाधो अपुच्छित्वाव जानितब्बतो उपक्कमस्स च पाकटभावतो 'अप्पटिच्छन्नदुक्खं' नाम, पाकटदुक्खन्तिपि वुच्चति । 
ठपेत्वा दुक्खदुक्खं सेसं दुकखसच्चविभङ्गे आगतं जातिआदि सब्बम्पि तस्स तस्स दुक्खस्स वत्थुभावतो 'परियायदुक्खं 
नाम | दुक्खदुक्खं “निष्परियायदुक्ख नाम। 


तत्थ परियायदुक्खं निप्परियायदुक्खन्ति इमस्मिं पदद्वये ठत्वा दुक्खं अरियसच्चं कथेतब्बं । अरियसच्चञ्च नामेतं 
पाळियं सङ्केपतोपि आगच्छति वित्थारतोपि। सङ्केपतो आगतद्ठाने सङ्घे पेनपि वित्थारेनपि कथेतुं वट्टुति | वित्थारतो 
आगतद्ठाने पन वित्थारेनेब कथेतुं वति, न सङ्घेपेन। तं इदं इमस्मिं ठाने वित्थारेन आगतन्ति वित्थारेनेव कथेतब्बं । तस्मा 
यं तं निद्देसवारे “तत्थ कतमं दुक्खं अरियसच्चं? जातिपि दुक्खा"तिआदीनि पदानि गहेत्वा “जाति वेदितब्बा, जातिया 
दुक्खट्टो वेदितब्बोतिआदि वृत्तं । तत्थ जातिआदीनि ताव “तत्थ कतमा जाति? या तेसं तेसं सत्तानं तम्हि तम्हि 
सत्तनिकाये जाति सञ्जाती' "ति इमस्स पन पदभाजनीयस्स वसेन वेदितब्बानि। 


९९१. तत्रायं अत्थवण्णना - तेसं तेसं सत्तानन्ति अयं सङ्घेपतो अनेकेसं सत्तानं साधारणनिद्देसो। या देवदत्तस्स 
जाति, या सोमदत्तस्स जातीति एवञ्हि दिवसम्पि कथियमाने नेव सत्ता परियादानं गच्छन्ति, न सब्बं अपरत्थदीपनं 
सिज्झति । इमेहि पन द्वीहि पदेहि न कोचि सत्तो अपरियादिन्नो होति, न किञ्चि अपरत्थदीपनं न सिज्झति । तेन वत्तं - “या 
तेसं तेसं सत्तान' न्ति तम्हि तम्हीति अयं जातिगतिवसेन अनेकेसं सत्तनिकायानं साधारणनिद्देसो। सत्तनिकायेति सत्तानं 
निकाये, सत्तघटायं सत्तसमूहेति अत्थो। 


जातीति अयं जातिसद्दो अनेकत्थो। तथा हेस “एकम्पि जाति, द्रेपि जातियो"ति (पारा० १२; म० नि० २.२५७) एत्थ 
भवे आगतो। “अत्थि विसाखे, निगण्ठा नाम समणजातिका”ति (अ० नि० ३.७१) एत्थ निकाये। “तिरिया नाम तिणजाति 
नाभिया उग्गन्त्वा नभं आहच्च ठिता अहोसी”ति (अ० नि० ५.१९६) एत्थ पञ्जत्तियं। “जाति द्रीहि खन्धेहि सङ्गहिता”ति 
(धातु ७१) एत्थ सङ्घतलक्खणे । “यं, भिक्खवे, मातुकुच्छिम्हि पठमं चित्तं उप्पन्नं, पठमं विञ्ञाणं पातुभूतं, तदुपादाय 
सावस्स जाती"ति (महाव० १२४) एत्थ पटिसन्धियं । “सम्पतिजातो, आनन्द, बोधिसत्तो"ति (म० नि० ३.२०७) एत्थ 
पसूतियं। “अनुपक्कुट्ठो जातिवादेना”ति (दी० नि० १.३३१) एत्थ कुले | “यतोहं, भगिनि, अरियाय जातिया जातो"ति (म० 
नि० २.३५१) एत्थ अरियसीले। इध पनायं सविकारेसु पठमाभिनिब्बत्तकखन्धेसु वत्तति तस्मा जायमानकवसेन जातीति 
इदमेत्थ सभावपच्चत्तं । सञ्जायनवसेन सञ्जातीति उपसग्गेन पदं वड़ितं। ओक्कमनवसेन ओक्कन्ति। जायनद्रेन वा 
जाति, सा अपरिपुण्णायतनवसेन युत्ता । सञ्जायनड्रेन सञ्जाति, सा परिपुण्णायतनवसेन युत्ता। ओक्कमनड्रेन 
ओक्कन्ति, सा अण्डजजलाबुजवसेन युत्ता। ते हि अण्डकोसञ्च वत्थिकोसञ्च ओक्कमन्ति, ओक्कमन्तापि पविसन्ता 
विय पटिसन्धिं गण्हन्ति। अभिनिब्बत्तनट्रेन अभिनिब्बत्ति। सा संसेदजओपपातिकवसेन यृत्ता। ते हि पाकटा एव हुत्वा 
निब्बत्तन्ति। अयं ताव सम्मुतिकथा। 


इदानि परमत्थकथा होति । खन्धा एव हि परमत्थतो पातुभवन्ति, न सत्ता। तत्थ च खन्धानन्ति एकवोकारभवे 
एकस्स, चतुवोकारभवे चतुन्नं, पञ्चबोकारभवे पञ्चन्नं गहणं वेदितब्बं । पातुभावोति उप्पत्ति। आयतनानन्ति एत्थ तत्र 

तत्र उप्पज्जमानायतनवसेन सङ्गहो वेदितब्बो । पटिलाभोति सन्ततियं पातुभावोयेव; पातुभवन्तानेव हि तानि 
पटिलद्भानि नाम होन्ति। अयं वुच्चति जातीति अयं जाति नाम कथियति। सा पनेसा तत्थ तत्थ भवे 
पठमाभिनिब्बत्तिलक्खणा, नीय्यातनरसा, अतीतभवतो इध उम्मुज्जनपच्चुपड्ठाना, फलवसेन दुक्खविचित्ततापच्चुपट्ठाना 
वा। 


इदानि “जातिया दुक्खट्टो वेदितब्बो'ति अयज्हि जाति सयं न दुक्खा, दुक्खुप्पत्तिया पन वत्थुभावेन दुक्खाति वुत्ता। 
कतरदुक्खस्स पनायं वत्थूति? यं तं बालपण्डितसुत्तादीसु (म० नि० ३.२४६ आदयो) भगवतापि उपमावसेन पकासितं 
आपायिकंदुक्खं, यञ्च सुगतियं मनुस्सलोके गब्भोक्कन्तिमूलकादिभेदं दुक्खं उप्पज्जति, तस्स सब्बस्सापि एसा वत्थु। 
तत्रिदं गन्भोक्कन्तिमूलकादिभेदं दुखं - अयज्हि सत्तो मातुकुच्छिम्हि निब्बत्तमानो न उप्पलपदुमपुण्डरीकादीसु 
निब्बत्तति । अथ खो हेट्ठा आमासयस्स उपरि पक्कासयस्स उदरपटलपिड्टिकण्डकानं वेमज्झे परमसम्बाधे तिब्बन्धकारे 
नानाकुणपगन्धपरिभाविते असुचिपरमदुग्गन्धपवनविचरिते अधिमत्तजेगुच्छे कुच्छिप्पदेसे 
पूतिमच्छपूतिकुम्मासचन्दनिकादीसु किमि विय निब्बत्तति। सो तत्थ निब्बत्तो दस मासे मातुकुच्छिसम्भवेन उस्मना पुटपाकं 
विय पच्चमानो पिट्टपिण्डि विय सेदियमानो समिञ्जनपसारणादिरहितो अधिमत्तं दुक्खं पच्चनुभोतीति। इदं ताव 
'गब्भोक्कन्तिमूलकं' दुक्खं | 


यं पन सो मातु सहसा उपकखलनगमननिसीदनउट्डानपरिवत्तनादीसु सुराधुत्तहत्थगतो एळको विय 
अहिगुण्ठिकहत्थगतो सप्पपोतको विय च आकड्टनपरिकडुनओधुनननिद्भुननादिना उपक्कमेन अधिमत्तं दुक्खमनुभवति, 
यञ्च मातु सीतुदकपानकाले सीतनरकूपपन्नो विय, उण्हयागुभत्तादिअज्झोहरणकाले अङ्गारबुट्टिसम्परिकिण्णो विय, 
लोणम्बिलादिअज्झोहरणकाले खारापटिच्छकादिकम्मकारणप्पत्तो विय तिब्बं दुक्खमनुभोति -- इदं 'गब्भपरिहरणमूलकं' 
दुक्खं । 


यं पनस्स मूळहगब्भाय मातुया मित्तामच्चसुहज्जादीहिपि अदस्सनारहे दुक्खुप्पत्तिट्ठाने छेदनफालनादीहि दुक्खं 
उप्पज्जति -- इदं “गब्भविपत्तिमूलकं' दुक्खं । यं विजायमानाय मातुया कम्मजेहि वातेहि परिवत्तेत्वा नरकपपातं विय 
अतिभयानकं योनिमग्गं पटिपातियमानस्स परमसम्बाधेन योनिमुखेन ताळच्छिग्गळेन विय निक्कड्टियमानस्स महानागस्स 
नरकसत्तस्स विय च सङ्घाटपब्बतेहि विचुण्णियमानस्स दुक्खं उप्पज्जति - इदं विजायनमूलक' दुक्खं । यं पन जातस्स 
तरुणवणसदिसस्स सुकुमारसरीरस्स हत्थग्गहणन्हापनधोवनचोळपरिमज्जनादिकाले 
सूचिमुखखुरधारविज्झनफालनसदिसं दुक्खं उप्पज्जति -- इदं मातुकुच्छितो 'बहि निक्खमनमूलकं' दुक्खं | यं ततो परं 
पवत्तियं अत्तनाव अत्तानं वधन्तस्स, अचेलकवतादिवसेन आतापनपरितापनानुयोगमनुयुत्तस्स, कोधवसेन अभुञ्जन्तस्स, 
उब्बन्धन्तस्स च दुक्खं होति - इदं ‘अत्तूपक्कममूलकं' दुक्खं । 


यं पन परतो वधबन्धनादीनि अनुभवन्तस्स दुक्खं उप्पज्जति -- इदं 'परूपक्कममूलकं' दुक्खन्ति। इति इमस्स 
सब्बस्सापि दुकखस्स अयं जाति वत्थुमेव होतीति। तेनेतं वुच्चति - 


जायेथ नो चे नरकेसु सत्तो, 
तत्थग्गिदाहादिकमप्पसस्हं। 
लभेथ दुक्खं नु कुहिं पतिइं, 
इच्चाह दुक्खाति मुनीध जाति॥ 

दुक्खं तिरच्छेसु कसापतोद- 
दण्डाभिघातादिभवं अनेकं । 
यं तं कथं तत्थ भवेय्य जाति, 
विना तहिं जाति ततोपि दुक्खा॥ 


पेतेसु दुक्खं पन खुप्पिपासा- 
वातातपादिप्पभवं विचित्तं । 
यस्मा अजातस्स न तत्थ अत्थि, 
तस्मापि दुक्खं मुनि जातिमाह॥ 


तिब्बन्धकारे च असस्हसीते, 
लोकन्तरे यं असुरेसु दुक्खं । 

न तं भवे तत्थ न चस्स जाति, 
यतो अयं जाति ततोपि दुक्खा॥ 


यञ्चापि गूथनरके विय मातुगन्मे, 

सत्तो वसं चिरमतो बहि निक्खमनञ्च। 
पप्पोति दुक्खमतिघोरमिदम्पि नत्थि, 
जाति विना इतिपि जातिरयञ्हि दुक्खा॥ 


कि भासितेन बहुना ननु यं कुहिञ्चि, 
अत्थीध किञ्चिदपि दुक्खमिदं कदाचि। 
नेवत्थि जातिविरहे यदतो महेसी, 
दुक्खाति सब्बपठमं इममाह जातिन्ति॥ 


जरानिद्देसो 


१९२. जरानिद्देसे जराति सभावपच्चत्तं । जीरणताति आकारनिद्देसो । खण्डिच्चन्तिआदयो तयो कालातिक्कमे 
किच्चनिद्देसा । पच्छिमा द्वे पकतिनिद्देसा। अयञ्हि जराति इमिना पदेन सभावतो दीपिता, तेनस्सा इदं सभावपच्चत्तं । 
जीरणताति इमिना आकारतो, तेनस्सायं आकारनिद्देसो । खण्डिच्चन्ति इमिना कालातिक्कमे दन्तनखानं 
खण्डितभावकरणकिच्चतो। पालिच्चन्ति इमिना केसलोमानं पलितभावकरणकिच्चतो | वलित्तचताति इमिना मंसं 
मिलापेत्वा तचे वलित्तभावकरणकिच्चतो दीपिता । तेनस्सा इमे खण्डिच्चन्ति आदयो तयो कालातिक्कमे किच्चनिद्देसा । 
तेहि इमेसं विकारानं दस्सनवसेन पाकटीभूताति पाकटजरा दस्सिता। यथेव हि उदकस्स वा वातस्स वा अग्गिनो वा 
तिणरुक्खादीनं संसग्गपलिभग्गताय वा झामताय वा गतमग्गो पाकटो होति, न च सो गतमग्गो तानेव उदकादीनि, एवमेव 
जराय दन्तादीसु खण्डिच्चादिवसेन गतमग्गो पाकटो, चकखुं उम्मीलेत्वापि गय्हति। न च खण्डिच्चादीनेव जरा; न हि जरा 
चक्खुविञ्जेय्या होति । 

आयुनो संहानि इन्द्रियानं परिपाकोति इमेहि पन पदेहि कालातिक्कमेयेव अभिब्यत्ताय 
आयुक्खयचकखादिइन्द्रियपरिपाकसङ्घाताय पकतिया दीपिता। तेनस्सिमे पच्छिमा द्वे पकतिनिद्देसाति वेदितब्बा। तत्थ 
यस्मा जरं पत्तस्स आयु हायति तस्मा जरा “आयुनो संहानी”ति फलूपचारेन वुत्ता। यस्मा दहरकाले सुप्पसन्नानि सुखुमम्पि 
अत्तनो विसयं सुखेनेव गण्हनसमत्थानि चक्खादीनि इन्द्रियानि जरं पत्तस्स परिपक्कानि आलुळितानि अविसदानि 
ओळारिकम्पि अत्तनो विसयं गहेतुं असमत्थानि होन्ति, तस्मा “इन्द्रियानं परिपाको”ति फलूपचारेनेव वुत्ता। 


सा पनेसा एवं निद्दिट्ठा सब्बापि जरा पाकटा पटिच्छन्नाति दुविधा होति। तत्थ दन्तादीसु खण्डादिभावदस्सनतो 
रूपधम्मेसु जरा 'पाकटजरा' नाम | अरूपधम्मेसु पन जरा तादिसस्स विकारस्स अदस्सनतो “पटिच्छन्नजरा नाम | तत्थ 
य्वायं खण्डादिभावो दिस्सति, सो तादिसानं दन्तादीनं सुविञ्जेय्यत्ता वण्णोयेव। तं चक्खुना दिस्वा मनोद्वारेन चिन्तेत्वा 
“इमे दन्ता जराय पहटा”ति जरं जानाति, उदकट्ठाने बद्धानि गोसिङ्गादीनि ओलोकेत्वा हेट्ठा उदकस्स अत्थिभावं जाननं 
विय। पुन अवीचि सबीचीति एवम्पि अयं जरा दुविधा होति। तत्थ मणिकनकरजतपवाळचन्दसूरियादीनं मन्ददसकादीसु 
पाणीनं विय च पुप्फफलपल्लवादीसु अपाणीनं विय च अन्तरन्तरा वण्णविसेसादीनं दुब्बिञ्ञेय्यत्ता जरा “अवीचिजरा' 
नाम, निरन्तरजराति अत्थो। ततो अञ्जेसु पन यथावुत्तेसु अन्तरन्तरा वण्णविसेसादीनं सुविञ्जेय्यत्ता जरा “सवीचिजरा' 
नाम। 


तत्थ सबीचिजरा उपादिन्नानुपादिन्नकवसेन एवं दीपेतब्बा - दहरकुमारकानञ्हि पठममेव खीरदन्ता नाम उद्टहन्ति, 
न ते थिरा। तेसु पन पतितेसु पुन दन्ता उट्टुहन्ति। ते पठममेव सेता होन्ति, जरावातेन पन पहटकाले काळका होन्ति। केसा 
पन पठममेव तम्बापि होन्ति काळकापि सेतापि। छवि पन सलोहितिका होति। वडन्तानं वड़न्तानं ओदातानं ओदातभावो, 
काळकानं काळकभावो पञ्जायति, जरावातेन पन पहटकाले वळि गण्हाति। सब्बम्पि सस्सं बपितकाले सेतं होति, पच्छा 
नीलं, जरावातेन पन पहटकाले पण्डुकं होति। अम्बङ्कुरेनापि दीपेतुं वट्टति एव। अयं वुच्चति जराति अयं जरा नाम 
कथियति। सा पनेसा खन्धपरिपाकलक्खणा, मरणूपनयनरसा, योब्बनविनासपच्चुपट्ठाना । 


"जराय दुक्‍्खट्टो वेदितब्बो ति एत्थ पन अयम्पि सयं न दुक्खा, दुक्खस्स पन वत्थुभावेन दुक्खाति वुत्ता। कतरस्स 
दुक्खस्स? कायदुक्खस्स चेव दोमनस्सदुक्खस्स च। जिण्णस्स हि अत्तभावो जरसकटं विय दुब्बलो होति, ठातुं वा गन्तुं वा 
निसीदितुं वा वायमन्तस्स बलवं कायदुकखं उप्पज्जति; पृत्तदारे यथापुरे असल्लकखेन्ते दोमनस्सं उप्पज्जति। इति इमेसं 
द्विन्नम्पि दुक्खानं वत्थुभावेन दुक्खाति वेदितब्बा। अपिच - 


अङ्गानं सिथिलभावा, इन्द्रियानं विकारतो । 
योब्बनस्स विनासेन, बलस्स उपघाततो॥ 


विप्पवासा सतादीनं, पुत्तदारेहि अत्तनो। 
अपसादनीयतो चेव, भीय्यो बालत्तपत्तिया॥ 


पप्पोति दुक्खं यं मच्चो, कायिकं मानसं तथा। 
सब्बमेतं जराहेतु, यस्मा तस्मा जरा दुखाति॥ 


मरणनिद्देसो 

१९३. मरणनिद्देसे चचनकवसेन चुति; एकचतुपञ्चक्खन्धाय चुतिया सामञज्जवचनमेतं । चवनताति भाववचनेन 
लक्खणनिदस्सनं। भेदोति चुतिखन्धानं भङ्गृप्पत्तिपरिदीपनं। अन्तरधानन्ति घटस्स विय भिन्नस्स भिन्नानं चुतिखन्धानं 
येन केनचि परियायेन ठानाभावपरिदीपनं । मच्चु मरणन्ति मच्चुसङ्घातं मरणं । कालो नाम अन्तको, तस्स किरिया 
कालकिरिया। एत्तावता सम्मृतिया मरणं दीपितं होति। 


इदानि परमत्थेन दीपेतुं खन्धानं भेदोतिआदिमाह | परमत्थेन हि खन्धायेव भिज्जन्ति, न सत्तो नाम कोचि मरति। 
खन्धेसु पन भिज्जमानेसु सत्तो मरति भिन्नेसु मतोति वोहारो होति। एत्थ च चतुपञ्चवोकारवसेन खन्धानं भेदो, 
एकवोकारवसेन कळेवरस्स निक्खेपो; चतुवोकारवसेन वा खन्धानं भेदो, सेसद्वयवसेन कळेवरस्स निकखेपो वेदितब्बो। 
कस्मा? भवद्वयेपि रूपकायसङ्घातस्स कळेवरस्स सम्भवतो । यस्मा वा चातुमहाराजिकादीसु खन्धा भिज्जन्तेव, न किञ्चि 
निक्खिपति, तस्मा तेसं वसेन खन्धानं भेदो। मनुस्सादीसु कळेवरस्स निक्खेपो। एत्थ च कळेवरस्स निक्खेपकरणतो मरणं 
“कळेवरस्स निकखेपो'ति वुत्तं । 


जीवितिन्द्रियस्स उपच्छेदोति इमिना इन्द्रियबद्भस्सेव मरणं नाम होति, अनिन्द्रियबद्धस्स मरणं नाम नत्थीति 
दस्सेति। 'सस्सं मतं, रुक्खो मतो'ति इदं पन वोहारमत्तमेव। अत्थतो पन एवरूपानि वचनानि सस्सादीनं खयवयभावमेव 
दीपेन्ति। इदं वुच्चति मरणन्ति इदं सब्बम्पि मरणं नाम कथियति। 


अपिचेत्थ खणिकमरणं, सम्मुतिमरणं, समुच्छेदमरणन्ति अयम्पि भेदो वेदितब्बो। तत्थ 'खणिकमरणं' नाम पवत्ते 
रूपारूपधम्मानं भेदो । 'तिस्सो मतो, फुस्सो मतो'ति इदं सम्मुतिमरणं' नाम। खीणासवस्स अप्पटिसन्धिका कालकिरिया 
“समुच्छेदमरण नाम। इमस्मिं पनत्थे सम्मृतिमरणं अधिप्पेतं। जातिक्खयमरणं, उपक्कममरणं, सरसमरणं, 
आयुक्खयमरणं, पुञ्जकखयमरणन्तिपि तस्सेव नामं । तयिदं चुतिलक्खणं, वियोगरसं, विप्पबासपच्चुपट्टानं । 


"मरणस्स दुक्खट्टो वेदितब्बो ति एत्थ पन इदम्पि सयं न दुक्खं, दुक्खस्स पन वत्थुभावेन दुक्खन्ति वृत्तं । 
मरणन्तिकापि हि सारीरिका वेदना, पटिवाते गहिता आदित्ततिणुक्का विय, सरीरं निदहन्ति। नरकनिमित्तादीनं उपट्ठानकाले 
बलवदोमनस्सं उप्पज्जति। इति इमेसं द्विन्नम्पि दुक्खानं वत्थुभावेन दुक्खन्ति वेदितब्बं। अपि च - 


पापस्स पापकम्मादि, निमित्तमनुपस्सतो। 
भहस्सापसहन्तस्स, वियोगं पियवत्थुकं ॥ 


मीयमानस्स यं दुक्खं, मानसं अविसेसतो | 
सब्बेसञ्चापि यं सन्धि-बन्धनच्छेदनादिकं ॥ 


वितुज्जमानमम्मानं, होति दुक्खं सरीरजं । 
असस्हमप्पटिकारं, दुक्खस्सेतस्सिदं यतो । 
मरणं वत्थु तेनेतं, दुक्खमिच्चेव भासितन्ति॥ 


अपिच इमानि जातिजरामरणानि नाम इमेसं सत्तानं वधकपच्चामित्ता विय ओतारं गवेसन्तानि विचरन्ति। यथा हि 
पुरिसस्स तीसु पच्चामित्तेसु ओतारापेक्खेसु विचरन्तेसु एको वदेय्य - “अहं असुकअरञ्ञस्स नाम वण्णं कथेत्वा एतं 

आदाय तत्थ गमिस्सामि, एत्थ मय्हं दुक्करं नत्थी''ति। दुतियो वदेय्य “अहं तव एतं गहेत्वा गतकाले पोथेत्वा दुब्बलं 
करिस्सामि, एत्थ मय्हं दुक्करं नत्थी"ति। ततियो वदेय्य - “तया एतस्मिं पोथेत्वा दुब्बले कते तिण्हेन असिना सीसच्छेदनं 
नाम मय्हं भारो होतू"ति। ते एवं वत्वा तथा करेय्युं। 


तत्थ पठमपच्चामित्तस्स अरञ्जस्स वण्णं कथेत्वा तं आदाय तत्थ गतकालो विय सुहज्जजातिमण्डलतो निक्कड्टित्वा 
यत्थ कत्थचि निब्बत्तापनं नाम जातिया किच्चं। दुतियस्स पोथेत्वा दुब्बलकरणं विय निब्बत्तक्खन्धेसु निपतित्वा 
पराधीनमञ्चपरायणभावकरणं जराय किच्चं। ततियस्स तिण्हेन असिना सीसच्छेदनं विय जीवितक्खयपापनं मरणस्स 
किच्चन्ति वेदितब्बं । 


अपिचेत्थ जातिदुक्खं सादीनवमहाकन्तारप्पवेसो विय दडुब्बं । जरादुक्खं तत्थ अन्नपानरहितस्स दुब्बल्यं विय 
दटुब्बं । मरणदुक्खं दुब्बलस्स इरियापथपवत्तने विहतपरक्कमस्स वाळादीहि अनयब्यसनापादनं विय दडुब्बन्ति । 


सोकनिद्देसो 


१९४. सोकनिद्देसे ब्यसतीति व्यसनं; हितसुखं खिपति विद्भंसेतीति अत्थो। जातीनं ब्यसनं जातिब्यसनं; 
चोररोगभयादीहि जातिक्खयो जातिविनासोति अत्थो। तेन जातिब्यसनेन फुटुस्साति अज्झोत्थटस्स अभिभूतस्स 
समन्नागतस्साति अत्थो। सेसेसुपि एसेव नयो। अयं पन विसेसो - भोगानं ब्यसनं भोगब्यसनं; राजचोरादिवसेन 
भोगवखयो भोगविनासोति अत्थो। रोगोयेव ब्यसनं रोगब्यसनं; रोगो हि आरोग्यं ब्यसति विनासेतीति ब्यसनं। सीलस्स 
ब्यसनं सीलब्यसनं; दुस्सील्यस्सेतं नामं। सम्मादिट्टिं विनासयमाना उप्पन्ना दिट्टियेव ब्यसनं दिट्टिब्यसनं। एत्थ च पुरिमानि 
द्वे अनिप्फन्नानि, पच्छिमानि तीणि निप्फन्नानि तिलक्खणब्भाहतानि। पुरिमानि च तीणि नेव कुसलानि न अकुसलानि। 
सीलदिट्टिब्यसनद्वयं अकुसलं । 


अञ्ञतरञ्ञतरेनाति गहितेसु वा येन केनचि अग्गहितेसु वा मित्तामच्चव्यसनादीसु येन केनचि । समन्नागतस्साति 
समनुबन्धस्स अपरिमुच्चमानस्स। अञ्ञतरञ्ञतरेन दुक्खधम्मेनाति येन केनचि सोकदुक्खस्स उप्पत्तिहेतुना। सोकोति 
सोचनकवसेन सोको; इदं तेहि कारणेहि उपज्जनकसोकस्स सभावपच्चत्तं । सोचनाति सोचनाकरो । सोचितत्तन्ति 
सोचितभावो। अन्तोसोकोति अब्भन्तरे सोको । दुतियपदं उपसग्गवसेन बड्ितं । सो हि अब्भन्तरे सुक्खापेन्तो विय 
परिसुक्खापेन्तो विय उप्पज्जतीति “अन्तोसोको अन्तोपरिसोको”ति वुच्चति। 


चेतसो परिज्झायनाति चित्तस्स झायनाकारो। सोको हि उप्पज्जमानो अग्गि विय चित्तं झापेति परिदहति, “चित्तं मे 
झामं, न मे किञ्चि पटिभाती”ति वदापेति। दुक्खितो मनो दुम्मनो, तस्स भावो दोमनस्सं। अनुपविडुड्रेन सोकोव सल्लन्ति 
सोकसल्लं। अयं वुच्चति सोकोति अयं सोको नाम कथियति । सो पनायं किञ्चापि अत्थतो दोमनस्सवेदनाव होति, एवं 
सन्तेपि अन्तोनिज्झानलक्खणो, चेतसो परिनिज्झायनरसो, अनुसोचनपच्चुपट्ठानो । 


"सोकस्स दुक्खट्टो वेदितब्बो'ति एत्थ पन अयं सभावदुक्खत्ता चेव दुकखस्स च वत्थुभावेन दुक्खोति वुत्तो। 
कतरदुक्खस्साति? कायिकदुक्खस्स चेव जवनक्खणे च दोमनस्सदुक्खस्स | सोकवेगेन हि हदये महागण्डो उद्ठुहित्वा 
परिपच्चित्वा भिज्जति, मुखतो वा काळलोहितं निक्खमति, बलवं कायदुक्खं उप्पज्जति। “एत्तका मे जातयो खयं गता, 
एत्तका मे भोगा' ति चिन्तेन्तस्स च बलवं दोमनस्सं उप्पज्जति। इति इमेसं द्विन्नं दुक्खानं वत्थुभावेनपेस दुक्खोति 

वेदितब्बो। अपिच - 


सत्तानं हदयं सोको, सल्लं विय वितुज्जति। 
अग्गितत्तोव नाराचो, भुसञ्च डहते पुन॥ 


समावहति च ब्याधि-जरामरणभेदनं । 
दुक्खम्पि विविधं यस्मा, तस्मा दुक्खोति वुच्चतीति॥ 


परिदेवनिहदेसो 


१९५. परिदेवनिददेसे “मय्हं धीता, मय्हं पुत्तोति एवं आदिस्स आदिस्स देवन्ति रोदन्ति एतेनाति आदेवो । तं तं वण्णं 
परिकित्तेत्वा परिकित्तेत्वा देवन्ति एतेनाति परिदेवो । ततो परानि द्वे द्वे पदानि पुरिमद्वयस्सेव आकारभावनिद्देसवसेन 
बुत्तानि। वाचाति वचनं । पलापोति तुच्छं निरत्थकवचनं । उपटड्टभणितअञ्ञभणितादिवसेन विरूपो पलापो विप्पलापो। 
लालप्पोति पुनप्पुनं लपनं । लालप्पनाकारो लालप्पना । लालप्पितस्स भावो लालप्पितत्तं। अयं वुच्चति परिदेवोति अयं 
परिदेवो नाम कथियति । सो लालप्पनलक्खणो, गुणदोसपरिकित्तनरसो, सम्भमपच्चुपट्ठानो । 


"परिदेवस्स दुक्खट्टो वेदितब्बो'ति एत्थ पन अयम्पि सयं न दुक्खो, कायदुक्खदोमनस्सदुक्खानं पन वत्थुभावेन 
दुक्खोति वुत्तो। परिदेवन्तो हि अत्तनो खन्धं मुट्ठीहि पोथेति, उभोहि हत्थेहि उरं पहरति पिंसति, सीसेन भित्तिया सद्धिं 
युज्झति। तेनस्स बलवं कायदुक्खं उप्पज्जति । 'एत्तका मे जातयो खयं वयं अब्भत्थं गता'तिआदीनि चिन्तेति । तेनस्स 
बलवं दोमनस्सं उप्पज्जति। इति इमेसं द्विन्नम्पि दुक्खानं वत्थुभावेन दुक्खोति वेदितब्बो। अपिच - 


यं सोकसल्लविहतो परिदेवमानो, 
कण्ठोडुतालुतलसोसजमप्पसय्हं । 
भिय्योधिमत्तमधिगच्छतियेव दुक्खं, 
दुक्खोति तेन भगवा परिदेवमाहाति॥ 


दुक्खदोमनस्सनिद्देसो 


१९६-७. दुक्खदोमनस्सनिद्देसा हेट्ठा धम्मसङ्गहट्टकथायं वण्णितत्ता पाकटा एव। लक्खणादीनि पन तेसं तत्थ 
बुत्तानेव। 


“दुक्खस्स दुक्खट्ठो वेदितब्बो, दोमनस्सस्स दुक्खट्टो वेदितब्बोति एत्थ पन उभयम्पेतं सयञ्च दुक्खत्ता 
कायिकचेतसिकदुक्खानञ्च वत्थुभावेन दुक्खन्ति वृत्तं । हत्थपादानञ्हि कण्णनासिकानञ्च छेदनदुक्खेन दुक्खितस्स, 
अनाथसालायं उच्छिटुकपालं पुरतो कत्वा निपन्नस्स, वणमुखेहि पुळुवकेसु निक्खमन्तेसु बलवं कायदुक्खं उप्पज्जति; 
नानारङ्गरत्तवत्थमनुञ्ञालङ्कारं नक्खत्त कोळन्तं महाजनं दिस्वा बलवदोमनस्सं उप्पज्जति। एवं ताव दुक्खस्स द्विन्नम्पि 
दुक्खानं वत्थुभावो वेदितब्बो। अपिच - 


पीळेति कायिकमिदं, दुक्खं दुक्खञ्च मानसं भिय्यो। 

जनयति यस्मा तस्मा, दुक्खन्ति विसेसतो वुत्तन्ति॥ 


चेतोदुक्खसमप्पिता पन केसे पकिरिय उरानि पतिपिसेन्ति, आवट्वन्ति, विवट्टन्ति, छिन्नपपातं पपतन्ति, सत्थं 
आहरन्ति, विसं खादन्ति, रज्जुया उब्बन्धन्ति, अग्गिं पविसन्ति। तं तं विपरीतं वत्थुं तथा तथा विप्पटिसारिनो 
परिडय्हमानचित्ता चिन्तेन्ति। एवं दोमनस्सस्स उभिन्नम्पि दुक्खानं वत्थुभावो वेदितब्बो। अपिच - 


पीळेति यतो चित्तं, कायस्स च पीळनं समावहति। 
दुक्खन्ति दोमनस्सम्पि, दोमनस्सं ततो अहृति॥ 


उपायासनिहदेसो 


१९८. उपायासनिद्देसे आयासनट्रेन आयासो; संसीदनविसीदनाकारप्पवत्तस्स चित्तकिलमथस्सेतं नामं । बलवं 
आयासो उपायासो। आयासितभावो आयासितत्तं। उपायासितभावो उपायासितत्तं। अयं वुच्चति उपायासोति अयं 
उपायासो नाम कथियति। सो पनेस ब्यासत्तिलक्खणो, नित्थुननरसो, विसादपच्चुपड्ठानो । 


"उपायासस्स दुक्खट्टो वेदितब्बो ति एत्थ पन अयम्पि सयं न दुक्खो, उभिन्नम्पि दुक्खानं वत्थुभावेन दुक्खोति 
बुत्तो। कुपितेन हि रञ्ञा इस्सरियं अच्छिन्दित्वा हतपृत्तभातिकानं आणत्तवधानं भयेन अटवि पविसित्वा निलीनानं 
महाविसादप्पत्तानं दुक्खट्ठानेन दुक्खसेय्याय दुक्खनिसज्जाय बलवं कायदुक्खं उप्पज्जति। 'एत्तका नो जातका, एत्तका 
भोगा नट्टा ति चिन्तेन्तानं बलवदोमनस्सं उप्पज्जति। इति इमेसं द्विन्नम्पि दुक्खानं वत्थुभावेन दुक्खोति वेदितब्बोति। 
अपिच - 


चित्तस्स परिदहना, कायस्स विसादना च अधिमत्तं । 
यं दुकखमुपायासो, जनेति दुक्खो ततो वृत्तो॥ 


एत्थ च मन्दग्गिना अन्तोभाजनेयेव तेलादीनं पाको विय सोको | तिक्खग्गिना पच्चमानस्स भाजनतो बहिनिक्खमनं 
विय परिदेवो | बहिनिक्खन्तावसेसस्स निक्खमितुम्पि अप्पहोन्तस्स अन्तोभाजनेयेव याव परिक्खया पाको विय उपायासो 
दटुब्बो। 


अप्पियसम्पयोगनिद्देसो 


१९९. अप्पियसम्पयोगनिद्देसे यस्साति ये अस्स । अनिट्टाति अपरियेसिता । परियेसिता वा होन्तु अपरियेसिता वा, 
नाममेवेतं अमनापारम्मणानं । मनस्मि न कमन्ति, न पविसन्तीति अकन्ता। मनस्मि न अप्पियन्ति, न वा मनं वड्डेन्तीति 
अमनापा। रूपातिआदि तेसं सभावनिदस्सनं। अनत्थं कामेन्ति इच्छन्तीति अनत्थकामा । अहितं कामेन्ति इच्छन्तीति 
अहितकामा । अफासुकं दुक्खनिहारं कामेन्ति इच्छन्तीति अफासुककामा | चतूहि योगेहि खेमं निब्भयं विवट्ट न इच्छन्ति, 
सभयं वट्टमेव नेसं कामेन्ति इच्छन्तीत आयोगक्खेमकामा । 


अपिच सद्धादीनं वुद्धिसङ्खातस्स अत्थस्स अकामनतो तेसंयेव हानिसङ्घातस्स अनत्थस्स च कामनतो अनत्थकामा । 
सद्भादीनंयेव उपायभूतस्स हितस्स अकामनतो सद्धाहानिआदीनं उपायभूतस्स अहितस्स च कामनतो अहितकामा । 

फासुकविहारस्स अकामनतो अफासुकविहारस्स च कामनतो अफासुककामा । यस्स कस्सचि निब्भयस्स 
अकामनतो भयस्स च कामनतो अयोगक्खेमकामाति एवम्पेत्थ अत्थो दटुब्बो । 


सङ्गतीति गन्त्वा संयोगो । समागमोति आगतेहि संयोगो । समोधानन्ति ठाननिसज्जादीसु सहभावो। मिस्सीभावोति 
सब्बकिच्चानं सहकरणं। अयं सत्तवसेन योजना | सङ्घारवसेन पन यं लब्भति तं गहेतब्बं । अयं वुच्चतीति अयं 
अप्पियसम्पयोगो नाम कथियति। सो अनिट्ठसमोधानलक्खणो, चित्तविघातकरणरसो, अनत्थभावपच्चुपट्ठानो । 


सो अत्थतो एको धम्मो नाम नत्थि। केवलं अप्पियसम्पयृत्तानं दुविधस्सापि दुक्खस्स वत्थुभावतो दुक्खोति वुत्तो । 
अनिद्ठानि हि वत्थूनि समोधानगतानि विज्झनछेदनफालनादीहि कायिकम्पि दुक्खं उप्पादेन्ति, उब्बेगजननतो मानसम्पि। 
तेनेतं बुच्चति - 


दिस्वाव अप्पिये दुक्खं, पठमं होति चेतसि। 
तदुपक्कमसम्भूत-मथ काये यतो इध॥ 


ततो दुक्खद्वयस्सापि, वत्थुतो सो महेसिना। 
दुक्खो वुत्तोति विञ्जेय्यो, अप्पियेहि समागमोति॥ 


पियविप्पयोगनिद्देसो 


२००. पियविप्पयोगनिद्देसो वुत्तपटिपक्खनयेन वेदितब्बो। माता वातिआदि पनेत्थ अत्थकामे सरूपेन दस्सेतुं वुत्तं । 
तत्थ ममायतीति माता । पियायतीति पिता । भजतीति भाता। तथा भगिनी । मेत्तायन्तीति मित्ता, मिनन्तीति वा मित्ता; 
सब्बगुस्हेसु अन्तो पक्खिपन्तीति अत्थो। किच्चकरणीयेसु सहभावट्टेन अमा होन्तीति अमच्चा। अयं अम्हाकं 
अज्झत्तिकोति एवं जानन्ति ञायन्तीति वा ञाती। लोहितेन सम्बन्धाति सालोहिता । एवमेतानि पदानि अत्थतो 
वेदितब्बानि। अयं वुच्चतीति अयं पियेहि विप्पयोगो नाम कथियति। सो इट्टवत्थुवियोगलक्खणो, सोकुप्पादनरसो, 
ब्यसनपच्चुपट्ठानो । 


सो अत्थतो एको धम्मो नाम नत्थि। केवलं पियविप्पयुत्तानं दुविधस्सापि दुक्खस्स वत्थुभावतो दुक्खोति वृत्तो। इट्टानि 
हि वत्थूनि वियुज्जमानानि सरीरस्स सोसनमिलापनादिभावेन कायिकम्पि दुक्खं उप्पादेन्ति, 'यम्पि नो अहोसि, तम्पि नो 
नत्थी'ति अनुसोचापनतो मानसम्पि। तेनेतं वुच्चति - 


जातिधनादिवियोगा, सोकसरसमप्पिता वितुज्जन्ति | 
बाला यतो ततो यं, दुक्खोति मतो पियवियोगोति॥ 


इच्छानिद्देसो 


२०१. इच्छानिद्देसे जातिधम्मानन्ति जातिसभावानं जातिपकतिकानं । इच्छा उप्पज्जतीति तण्हा उप्पज्जति। अहो 
वताति पत्थना । न खो पनेतं इच्छाय पत्तब्बन्ति यं एतं “अहो वत मयं न जातिधम्मा अस्साम, न च वत नो जाति 
आगच्छेय्या”ति एवं पहीनसमुदयेसु साधूसु विज्जमानं अजातिधम्मत्तं, परिनिब्बुतेसु च विज्जमानं जातिया अनागमनं 

इच्छितं, तं इच्छन्तस्सापि मग्गभावनाय विना अपत्तब्बतो अनिच्छन्तस्स च भावनाय पत्तब्बतो न इच्छाय पत्तब्बं नाम 
होति। इदम्पीति एतम्पि; उपरि सेसानि उपादाय पिकारो। यम्पिच्छन्ति येनपि धम्मेन अलब्मनेय्यं वत्थुं इच्छन्तो न लभति, 
तं अलब्भनेय्यवत्थुइच्छनं दुक्खन्ति वेदितब्बं । जराधम्मानन्तिआदीसुपि एसेव नयो। एवमेत्थ अलब्भनेय्यवत्थूसु इच्छाव 
““यम्पिच्छं न लभति तम्पि दुक्ख''न्ति वृत्ता। सा अलब्भनेय्यवत्थुइच्छनलक्खणा, तप्परियेसनरसा, तेसं 
अप्पत्तिपच्चुपट्ठाना । 


द्वन्नं पन दुक्खानं वत्थुभावतो दुक्खाति वुत्ता। एकच्चो हि राजा भविस्सतीति सम्भावितो होति । सो छिन्नभिन्नगणेन 
परिवारितो पब्बतविसमं वा वनगहनं वा पविसति । अथ राजा तं पवत्ति जत्वा बलकायं पेसेति। सो राजपुरिसेहि 
निहतपरिवारो सयम्पि लद्भप्पहारो पलायमानो रुक्खन्तरं वा पासाणन्तरं वा पविसति। तस्मिं समये महामेघो उद्टहति, 
तिब्बन्धकारा काळवद्दलिका होति। अथ नं समन्ततो काळकिपिल्लिकादयो पाणा परिवारेत्वा गण्हन्ति । तेनस्स 
बलवकायदुक्खं उप्पज्जति। “मं एकं निस्साय एत्तका जाती च भोगा च विनड्टा'ति चिन्तेन्तस्स बलवदोमनस्सं उप्पज्जति। 
इति अयं इच्छा इमेसं द्विन्नम्मि दुक्खानं वत्थुभावेन दुक्खाति वेदितब्बा । अपिच - 


तं तं पत्थयमानानं, तस्स तस्स अलाभतो। 
यं विघातमयं दुक्खं, सत्तानं इध जायति॥ 


अलनब्भनेय्यवत्थूनं, पत्थना तस्स कारणं । 
यस्मा तस्मा जिनो दुक्खं, इच्छितालाभमब्रवीति॥ 


उपादानक्खन्धनिददेसो 


२०२. उपादानक्खन्धनिद्देसे संखित्तेनाति देसनं सन्धाय वुत्तं । दुक्खञ्हि एत्तकानि दुकखसतानीति वा एत्तकानि 
दुक्खसहस्सानीति वा एत्तकानि दुक्खसतसहस्सानीति वा संखिपितुं न सक्का, देसना पन सक्का, तस्मा “दुक्खं नाम अञ्ञं 
किञ्चि नत्थि, संखित्तेन पञ्चुपादानक्खन्धा दुक्खा "ति देसनं सङ्किपेन्तो एवमाह । सेय्यथिदन्ति निपातो; तस्स ते कतमेति 
चेति अत्थो । रूपूपादानक्खन्धोतिआदीनं अत्थो खन्धविभङ्गे वण्णितोयेव। 


"खन्धानं दुक्खट्टो वेदितब्बो'ति एत्थ पन - 


जातिप्पभुतिकं दुक्खं, यं वुत्तं इध तादिना। 
अवृत्तं यञ्च तं सब्बं, विना एते न विज्जति॥ 


यस्मा तस्मा उपादान-क्खन्धा सङ्घेपतो इमे । 
दुक्खाति वृत्ता दुक्खन्त-देसकेन महेसिना॥ 


तथा हि इन्धनमिव पावको, लक्खमिव पहरणानि, गोरूपमिव डंसमकसादयो, खेत्तमिव लावका, गामं विय 
गामघातका, उपादानक्खन्धपञ्चकमेव जातिआदयो नानप्पकारेहि बाधयमाना, तिणलतादीनि विय भूमियं, 
पुप्फफलपल्लवादीनि विय रुक्खेसु, उपादानकखन्धेसुयेव निब्बत्तन्ति। उपादानकखन्धानञ्च आदिदुक्खं जाति, मज्झेदुक्खं 
जरा, परियोसानदुक्खं मरणं । मारणन्तिकदुक्खाभिघातेन परिडय्हमानदुक्खं सोको, तदसहनतो लालप्पनदुक्खं परिदेवो । 

ततो धातुक्खोभसङ्घातअनिट्टफोटुब्बसमायोगतो कायस्स आबाधनदुक्खं दुक्खं | तेन बाधियमानानं पुथुज्जनानं तत्थ 
पटिघुप्पत्तितो चेतोबाधनदुक्खं दोमनस्सं | सोकादिवुड्डिया जनितविसादानं अनुत्थुननदुक्खं उपायासो। मनोरथविघातप्पत्तानं 
इच्छाविघातदुक्खं इच्छितालाभोति एवं नानप्पकारतो उपपरिक्खियमाना उपादानक्खन्धाव दुक्खाति यदेतं एकमेकं 
दस्सेत्वा वुच्चमानं अनेकेहि कप्पेहि न सक्का असेसतो वत्तुं, तं सब्बम्पि दुक्खं एकजलबिन्दुम्हि सकलसमुद्दजलरसं विय 
येसु केसुचि पञ्चसु उपादानक्खन्धेसु सक्विपित्वा दस्सेतुं “संखित्तेन पञ्चुपादानक्खन्धा दुक्खा“ति भगवा अवोचाति । 


दुक्खसच्चनिद्देसवण्णना निट्टिता । 
२. समुदयसच्चनिद्देसवण्णना 


२०३. समुदयसच्चनिद्देसे यायं तण्हाति या अयं तण्हा । पोनोब्भविकाति पुनब्भवकरणं पुनोब्भवो, पुनोब्भवो 
सीलमस्साति पोनोब्भविका । अपिच पुनब्भवं देति, पुनब्भवाय संवत्तति, पुनप्पुनं भवे निब्बत्तेतीति पोनोब्भविका । सा 
पनेसा पुनब्भवस्स दायिकापि अत्थि अदायिकापि, पुनब्भवाय संवत्तनिकापि अत्थि असंवत्तनिकापि, दिन्नाय पटिसन्धिया 
उपधिवेपक्कमत्तापि । सा पुनब्भवं ददमानापि अददमानापि, पुनब्भवाय संवत्तमानापि असंवत्तमानापि, दिन्नाय पटिसन्धिया 
उपधिवेपक्कमत्तापि पोनोब्भविका एवाति नामं लभति। अभिनन्दनसङ्घातेन नन्दिरागेन सहगताति नन्दिरागसहगता, 
नन्दिरागेन सद्भि अत्थतो एकत्तमेव गताति वुत्तं होति । तत्रतत्राभिनन्दिनीति यत्र यत्र अत्तभावो तत्रतत्राभिनन्दिनी, 
रूपादीसु वा आरम्मणेसु तत्रतत्राभिनन्दिनी; रूपाभिनन्दिनी सहगन्धरसफोदुब्बधम्माभिनन्दिनीति अत्थो। सेस्यथिदन्ति 
निपातो; तस्स सा कतमाति चेति अत्थो। कामतण्हाति कामे तण्हा कामतण्हा; पञ्चकामगुणिकरागस्सेतं अधिवचनं। भवे 
तण्हा भवतण्हा; भवपत्थनावसेन उप्पन्नस्स सस्सतदिद्विसहगतस्स रूपारूपभवरागस्स च झाननिकन्तिया चेतं 
अधिवचनं। विभवे तण्हा विभवतण्हा; उच्छेददिड्विसहगतस्स रागस्सेतं अधिवचनं । 


इदानि तस्सा तण्हाय वत्थु वित्थारतो दस्सेतुं सा खो पनेसातिआदिमाह । तत्थ उप्पज्जतीति जायति । निविसतीति 
पुनप्पुनं पवत्तिवसेन पतिट्टुहति। यं लोके पियरूपं सातरूपन्ति यं लोकस्मिं पियसभावञ्चेव मधुरसभावञ्च | चक्खुं 
लोकेतिआदीसु लोकस्मिज्हि चक्खादीसु मत्तेन अभिनिविट्टा सत्ता सम्पत्तियं पतिद्टिता अत्तनो चक्खुँ आदासादीसु 
निमित्तग्गहणानुसारेन विप्पसन्नपञ्चपसादं सुवण्णविमाने उग्घाटितमणिसीहपञ्जरं विय मञ्जन्ति, सोतं रजतपनाळिकं 
विय पामङ्गसुत्तकं विय च मञ्जन्ति, तुङ्गनासाति लद्भवोहारं घानं वट्टेत्वा ठपितहरितालवर्डि विय मञ्जन्ति, जिव्हं 
रत्तकम्बलपटलं विय मुदुसिनिद्धमधुररसदं मञ्जन्ति, कायं साललड्टिं विय सुवण्णतोरणं विय च मञ्जन्ति, मनं अञ्ञेसं 
मनेन असदिसं उळारं मञ्जन्ति, रूपं सुबण्णकणिकारपुप्फादिवण्णं विय, सहं 
मत्तकरवीककोकिलमन्दधमितमणिवंसनिग्घोसं विय, अत्तना पटिलद्धानि चतुसमुड्ानिकगन्धारम्मणादीनि कस्स 
अञ्ञस्स एवरूपानि अत्थी'ति मञ्जन्ति। तेसं एवं मञ्जमानानं तानि चक्खादीनि पियरूपानि चेव होन्ति सातरूपानि च। 
अथ नेसं तत्थ अनुप्पन्ना चेव तण्हा उप्पज्जति, उप्पन्ना च पुनप्पुनं पवत्तिवसेन निविसति। तस्मा भगवा -- “चक्खु लोके 
पियरूपं सातरूपं । एत्थेसा तण्हा उप्पज्जमाना उप्पज्जती"तिआदिमाह । तत्थ उप्पज्जमानाति यदा उप्पज्जति तदा एत्थ 
उप्पज्जतीति अत्थो। एस नयो सब्बत्थापीति। 


समुदयसच्चनिद्देसवण्णना निड्टिता । 


३. निरोधसच्चनिद्देसवण्णना 

२०४. निरोधसच्चनिद्देसे यो तस्सायेव तण्हायाति एत्थ “यो तस्सेव दुक्खस्सा'ति वत्तब्बे यस्मा समुदयनिरोधेनेव 
दुक्खं निरुज्झति नो अञ्जथा, यथाह - 


“यथापि मूले अनुपद्दवे दळहे, 

छिन्नोपि रुक्खो पुनरेव रूहति। 

एवम्पि तण्हानुसये अनूहते, 

निब्बत्तति दुक्खमिदं पुनप्पुनन्ति॥ (ध० प० ३३८) । 


तस्मा तं दुक्खनिरोधं दस्सेन्तो समुदयनिरोधेन दस्सेतुँ एवमाह | सीहसमानवुत्तिनो हि तथागता। ते दुक्खं निरोधेन्ता 
दुक्खनिरोधञ्च दस्सेन्ता हेतुम्हि पटिपज्जन्ति, न फले । सुवानवुत्तिनो पन अञ्ञतित्थिया । ते दुक्खं निरोधेन्ता 
दुक्खनिरोधञ्च दस्सेन्ता अत्तकिलमथानुयोगेन चेव तस्सेव च देसनाय फले पटिपज्जन्ति, न हेतुम्हीति । 
सीहसमानवृत्तिताय सत्था हेतुम्हि पटिपज्जन्तो यो तस्सायेवातिआदिमाह। 


तत्थ तस्सायेवाति या सा उप्पत्ति निवेसवसेन हेट्ठा पकासिता तस्सायेव । असेसविरागनिरोधोतिआदीनि सब्बानि 
निब्बानवेवचनानेव । निब्बानञ्हि आगम्म तण्हा असेसा विरज्जति निरुज्झति । तस्मा तं “तस्सायेव तण्हाय 
असेसविरागनिरोधो”ति वुच्चति | निब्बानञ्च आगम्म तण्हा चजियति, पटिनिस्सज्जियति, मुच्चति, न अल्लियति। तस्मा 
निब्बानं “चागो पटिनिस्सग्गो मृत्ति अनालयो' ति वुच्चति । एकमेव हि निब्बानं । नामानि पनस्स सब्बसङ्कतानं 
नामपटिपक्खवसेन अनेकानि निब्बानवेवचनानेव होन्ति, सेय्यथिदं - असेसविरागनिरोधो, चागो, पटिनिस्सग्गो, मुत्ति, 
अनालयो, रागक्खयो, दोसक्खयो, मोहक्खयो, तण्हाक्खयो, अनुप्पादो, अप्पवत्तं, अनिमित्तं, अप्पणिहितं, अनायूहनं, 
अप्पटिसन्धि, अनुपपत्ति, अगति, अजातं, अजरं, अब्याधि, अमतं, असोकं, अपरिदेवं, अनुपायासं, 
असंकिलिट्ठन्तिआदीनि | 


इदानि मग्गेन छिन्नाय निब्बानं आगम्म अप्पवत्तिपत्तायपि च तण्हाय येसु वत्थूसु तस्सा उप्पत्ति दस्सिता, तत्थेव 
अभावं दस्सेतुँ सा खो पनेसातिआदिमाह । तत्थ यथा पुरिसो खेत्ते जातं तित्तअलाबुवल्लि दिस्वा अग्गतो पट्टाय मूलं 
परियेसित्वा छिन्देय्य, सा अनुपुब्बेन मिलायित्वा अप्पवत्ति गच्छेय्य । ततो तस्मिं खेत्ते तित्तअलाबु निरुद्धा पहीनाति 
बुच्चेय्य। एवमेव खेत्ते तित्तअलाबु विय चक्खादीसु तण्हा। सा अरियमग्गेन मूलच्छिन्ना निब्बानं आगम्म अप्पवत्ति 
गच्छति। एवं गता पन तेसु वत्थूसु खेत्ते तित्तअलाबु विय न पञ्ञायति। यथा च अटवितो चोरे आनेत्वा नगरस्स 
दक्खिणद्वारे घातेय्युं, ततो अटवियं चोरा मताति वा मारिताति वा वुच्चेय्युं; एवमेव अटवियं चोरा विय या चकखादीसु 
तण्हा, सा दक्खिणद्वारे चोरा विय निब्बानं आगम्म निरुद्भत्ता निब्बाने निरुद्धा । एवं निरुद्धा पन तेसु वत्थूसु अटवियं चोरा 
विय न पञ्ञायति । तेनस्सा तत्थेव निरोधं दस्सेन्तो “चक्खुँ लोके पियरूपं सातरूपं, एत्थेसा तण्हा पहीयमाना पहीयति, 
एत्थ निरुज्झमाना निरुज्झती”तिआदिमाह । सेसमेत्थ उत्तानत्थमेवाति। 


निरोधसच्चनिद्देसवण्णना निडिता । 


४. मग्गसच्चनिद्देसवण्णना 


२०५. मग्गसच्चनिद्देसे अयमेवाति अञ्ञमग्गपटिक्खेपनत्थं नियमनं । अरियोति तंतंमग्गवज्झेहि किलेसेहि 

आरकत्ता अरियभावकरत्ता अरियफलपटिलाभकरत्ता च अरियो। अडुङ्गानि अस्साति अडुङ्गिको। स्वायं चतुरङ्गिका 
विय सेना, पञ्चङ्गिकं विय तूरियं अङ्गमत्तमेव होति, अङ्गविनिमुत्तो नत्थि निब्बानत्थिकेहि मग्गीयति, निब्बानं वा मग्गति, 
किलेसे वा मारेन्तो गच्छतीति मग्गो। सेय्यथिदन्ति सो कतमोति चेति अत्थो। 


इदानि अङ्गमत्तमेव मग्गो होति, अङ्गविनिम्मृत्तो नत्थीति दस्सेन्तो सम्मादि्वि...पे०... सम्मासमाधीति आह | तत्थ 
सम्मा दस्सनलक्खणा सम्मादिट्टि। सम्मा अभिनिरोपनलक्खणो सम्मासङ्कप्पो । सम्मा परिग्गहहलक्खणा सम्मावाचा । 
सम्मा समुट्ठापनलक्खणो सम्माकम्मन्तो । सम्मा वोदानलक्खणो सम्माआजीवो । सम्मा पग्गहलवखणो सम्मावायामो। 
सम्मा उपट्ठानलक्खणा सम्मासति। सम्मा समाधानलवखणो सम्मासमाधि | 


तेसु च एकेकस्स तीणि तीणि किच्चानि होन्ति, सेय्यथिदं - सम्मादिद्वि ताव अञ्ञेहिपि अत्तनो पच्चनीककिलेसेहि 
सद्धि मिच्छादिड्टिं पजहति, निरोधं आरम्मणं करोति, सम्पयृत्तधम्मे च पस्सति तप्पटिच्छादकमोहविधमनवसेन 
असम्मोहतो । सम्मासङ्कप्पादयोपि तथेव मिच्छासङ्कप्पादीनि च पजहन्ति, निरोधञ्च आरम्मणं करोन्ति । विसेसतो पनेत्थ 
सम्मासङ्कप्पो सहजातधम्मे अभिनिरोपेति, सम्मावाचा सम्मा परिग्गण्हाति, सम्माकम्मन्तो सम्मा समुट्ठापेति, सम्माआजीवो 
सम्मा बोदापेति, सम्मावायामो सम्मा पग्गण्हाति, सम्मासति सम्मा उपट्ठाति, सम्मासमाधि सम्मा पदहति। 


अपिचेसा सम्मादिट्टि नाम पुब्बभागे नानाकखणा नानारम्मणा होति, मग्गकाले एकक्खणा एकारम्मणा, किच्चतो पन 
दुक्खे जाणन्तिआदीनि चत्तारि नामानि लभति। सम्मासङ्कप्पादयोपि पुब्बभागे नानाक्खणा नानारम्मणा होन्ति, मग्गकाले 
एकक्खणा एकारम्मणा। तेसु सम्मासङ्कप्पो किच्चतो नेक्खम्मसङ्कप्पोतिआदीनि तीणि नामानि लभति। सम्मावाचादयो 
तयो पुब्बभागे नानाक्खणा नानारम्मणा विरतियोपि होन्ति चेतनायोपि, मग्गक्खणे पन विरतियोव। सम्मावायामो 
सम्मासतीति इदम्पि द्वयं किच्चतो सम्मप्पधानसतिपट्ठानवसेन चत्तारि नामानि लभति। सम्मासमाधि पन पुब्बभागेपि 
मग्गक्खणेपि सम्मासमाधियेव। 


इति इमेसु अट्टसु धम्मेसु भगवता निब्बानाधिगमाय पटिपन्नस्स योगिनो बहूपकारत्ता पठमं सम्मादिट्टि देसिता। 
अयज्हि “पञ्ञापज्जोतो पञ्ञासत्थ "न्ति (ध० स० १६, २०, २९, ३४) च वृत्ता। तस्मा एताय पुब्बभागे 
विपस्सनाजाणसङ्घाताय सम्मादिड्टिया अविज्जन्धकारं विद्धंसेत्वा किलेसचोरे घातेन्तो खेमेन योगावचरो निब्बानं 
पापुणाति। तेन वुत्तं “निब्बानाधिगमाय पटिपन्नस्स योगिनो बहूपकारत्ता पठमं सम्मादिट्टि देसिता"ति। 


सम्मासङ्कप्पो पन तस्सा बहूपकारो, तस्मा तदनन्तरं वृत्तो। यथा हि हेरञ्जिको हत्थेन परिवत्तेत्वा परिवत्तेत्वा चक्खुना 
कहापणं ओलोकेन्तो 'अयं कूटो, अयं छेको ति जानाति, एवं योगावचरोपि पुब्बभागे वितक्केन वितक्केत्वा 
विपस्सनापञ्जाय ओलोकयमानो “इमे धम्मा कामावचरा, इमे धम्मा रूपावचरादयो'ति जानाति। यथा वा पन पुरिसेन 
कोटियं गहेत्वा परिवत्तेत्वा परिवत्तेत्वा दिन्नं महारुक्खं तच्छको वासिया तच्छेत्वा कम्मे उपनेति, एवं वितक्केन 
वितक्केत्वा वितक्कत्वा दिन्नधम्मे योगावचरो पञ्ञाय “इमे धम्मा कामावचरा, इमे धम्मा रूपावचरा'तिआदिना नयेन 
परिच्छिन्दित्वा कम्मे उपनेति । तेन वुत्तं सम्मासङ्कप्पो पन तस्सा बहूपकारो, तस्मा तदनन्तरं वुत्तो"ति। 


स्वायं यथा सम्मादिट्टिया, एवं सम्मावाचायपि उपकारको । यथाह -- “पुब्बे खो, गहपति, वितक्केत्वा विचारेत्वा 
पच्छा वाचं भिन्दती”ति (म० नि० १.४६३)। तस्मा तदनन्तरं सम्मावाचा वुत्ता। 

यस्मा पन 'इदञ्चिदञ्च करिस्सामा'ति पठमं वाचाय संविदहित्वा लोके कम्मन्ते पयोजेन्ति, तस्मा वाचा 
कायकम्मस्स उपकारिकाति सम्मावाचाय अनन्तरं सम्माकम्मन्तो वृत्तो । 


चतुब्बिधं पन वचीदुच्चरितं, तिविधं कायदुच्चरितं पहाय उभयं सुचरितं पूरेन्तस्सेव यस्मा आजीवट्टमकसीलं पूरति, 
न इतरस्स, तस्मा तदुभयानन्तरं सम्माआजीवो वुत्तो। 


एवं सुद्भाजीवेन 'परिसुद्धो मे आजीवो'ति एत्तावता परितोसं अकत्वा सृत्तप्पमत्तेन विहरितुं न युत्तं, अथ खो 
सब्बइरियापथेसु इदं बीरियमारभितब्बन्ति दस्सेतुं तदनन्तरं सम्मावायामो वुत्तो। 


ततो आरद्भवीरियेनापि कायादीसु चतूसु वत्थूसु सति सुप्पतिद्धिता कातब्बाति दस्सनत्थं तदनन्तरं सम्मासति देसिता। 


यस्मा पन एवं सुप्पतिड्टिता सति समाधिस्स उपकारानुपकारानं धम्मानं गतियो समन्वेसित्वा पहोति एकत्तारम्मणे 
चित्तं समाधातुं, तस्मा सम्मासतिअनन्तरं सम्मासमाधि देसितोति वेदितब्बो। 


सम्मादिट्टिनिद्देसे “ दुक्खे जाण" न्तिआदिना चतुसच्चकम्मड्ठानं दस्सितं। तत्थ पुरिमानि द्वे सच्चानि बट, पच्छिमानि 
विवट्ट | तेसु भिक्खुनो वट्टे कम्मट्ठानाभिनिवेसो होति, विवट्टे नत्थि अभिनिवेसो। पुरिमानि हि द्वे सच्चानि “पञ्चक्खन्धा 
दुक्खं, तण्हा समुदयो"ति एवं सङ्घेपेन च “कतमे पञ्चक्खन्धा? रूपकखन्धो”तिआदिना नयेन वित्थारेन च आचरियस्स 
सन्तिके उग्गण्हित्वा वाचाय पुनप्पुनं परिवत्तेन्तो योगावचरो कम्मं करोति; इतरेसु पन द्वीसु सच्चेसु “निरोधसच्चं इटं कन्तं 
मनापं, मग्गसच्चं इडं कन्तं मनाप"न्ति एवं सवनेनेव कम्मं करोति। सो एवं कम्मं करोन्तो चत्तारि सच्चानि एकेन 
पटिवेधेन पटिविज्झति, एकाभिसमयेन अभिसमेति; दुक्खं परिञ्ञापटिवेधेन पटिविज्झति, समुदयं पहानपटिवेधेन, निरोधं 
सच्छिकिरियपटिवेधेन, मग्गं भावनापटिवेधेन पटिविज्झति; दुक्खं परिञ्ञाभिसमयेन...पे०... मग्गं भावनाभिसमयेन 
अभिसमेति। 


एवमस्स पुब्बभागे द्वीसु सच्चेसु उग्गहपरिपुच्छासबनधारणसम्मसनपटिवेधो होति, द्वीसु सवनपटिवेधोयेब; अपरभागे 
तीसु किच्चतो पटिवेधो होति, निरोधे आरम्मणपटिवेधो । तत्थ सब्बम्पि पटिवेधजाणं लोकुत्तरं, सवनधारणसम्मसनजाणं 
लोकियं कामावचरं, पच्चवेक्खणा पन पत्तसच्चस्स होति। अयञ्च आदिकम्मिको । तस्मा सा इध न वुत्ता। इमस्स च 
भिकखुनो पुब्बे परिग्गहतो 'दुक्खं परिजानामि, समुदयं पजहामि, निरोधं सच्छिकरोमि, मग्गं भावेमी'ति 


मग्गो भावितोव होति। 


तत्थ द्वे सच्चानि दुद्दसत्ता गम्भीरानि, द्वे गम्भीरत्ता दुद्दसानि | दुक्खसच्चञ्हि उप्पत्तितो पाकटं; खाणुकण्टकप्पहारादीसु 
“अहो दुक्ख'न्ति वत्तब्बतम्पि आपज्जति। समुदयम्पि खादितुकामताभुञ्जितुकामतादिवसेन उप्पत्तितो पाकटं । 
लक्खणपटिवेधतो पन उभयम्पि गम्भीरं । इति तानि दुद्दसत्ता गम्भीरानि। इतरेसं पन द्विन्नं दस्सनत्थाय पयोगो 
भवग्गगहणत्थं हत्थप्पसारणं विय, अवीचिफुसनत्थं पादप्पसारणं विय, सतधा भिन्नवालस्स कोटिया कोटिं पटिपादनं विय 
च होति। इति तानि गम्भीरत्ता दुद्दसानि । एवं दुद्दसत्ता गम्भीरेसु गम्भीरत्ता च दुद्दसेसु चतूसु सच्चेसु उग्गहादिवसेन 
पुब्बभागजाणुप्पत्ति सन्धाय इदं “दुक्खे जाण न्तिआदि वुत्तं । पटिवेधक्खणे पन एकमेव जाणं होति। 

सम्मासङ्कप्पनिद्देसे कामतो निस्सटोति नेक्खम्मसङ्कप्पो | ब्यापादतो निस्सटोति अब्यापादसङ्कप्पो । विहिंसाय 
निस्सटोति अविहिंसासङ्कप्पो । तत्थ नेक्खम्मवितक्को कामवितक्कस्स पदघातं पदच्छेदं करोन्तो उप्पज्जति, 
अब्यापादवितक्को ब्यापादवितक्कस्स, अविहिंसावितक्को विहिंसावितक्कस्स | नेक्खम्मवितक्को च कामवितक्कस्स 
पच्चनीको हुत्वा उप्पज्जति, अब्यापादअविहिंसावितक्का ब्यापादविहिंसावितक्कानं । 


तत्थ योगावचरो कामवितक्कस्स पदघातनत्थं कामवितक्कं वा सम्मसति अञ्ञं वा पन किञ्चि सट्डारं। अथस्स 
विपस्सनाकखणे विपस्सनासम्पयुत्तो सङ्कप्पो तदङ्गवसेन कामवितक्कस्स पदघातं पदच्छेदं करोन्तो उप्पज्जति, विपस्सनं 
उस्सुक्कापेत्वा मग्गं पापेति। अथस्स मग्गक्खणे मग्गसम्पयुत्तो सङ्कप्पो समुच्छेदवसेन कामवितक्कस्स पदघातं पदच्छेदं 
करोन्तो उप्पज्जति; ब्यापादवितक्कस्सापि पदघातनत्थं ब्यापादवितक्कं वा अज्जं वा सङ्घारं सम्मसति; बिहिसावितक्कस्स 
पदघातनत्थं विहिंसावितक्कं वा अञ्ञं वा सङ्घारं सम्मसति। अथस्स विपस्सनाकखणेति सब्बं पुरिमनयेनेव योजेतब्बं । 


कामवितक्कादीनं पन तिण्णं पाळियं विभत्तेसु अट्टतिसारम्मणेसु एककम्मट्ठानम्पि अपच्चनीकं नाम नत्थि। एकन्ततो 
पन कामवितक्कस्स ताव असुभेसु पठमज्झानमेव पच्चनीकं, ब्यापादवितक्कस्स मेत्ताय तिकचतुक्कज्झानानि, 
विहिंसावितक्कस्स करुणाय तिकचतुक्कज्झानानि। तस्मा असुभे परिकम्मं कत्वा झानं समापन्नस्स समापत्तिक्खणे 
झानसम्पयृत्तो सङ्कप्पो विक्खम्भनवसेन कामवितक्कस्स पच्चनीको हुत्वा उप्पज्जति। झानं पादकं कत्वा विपस्सनं 
पट्टुपेन्तस्स विपस्सनाक्खणे विपस्सनासम्पयृत्तो सङ्कप्पो तदङ्गवसेन कामवितक्कस्स पच्चनीको हुत्वा उप्पज्जति। 
विपस्सनं उस्सुक्कापेत्वा मग्गं पापेन्तस्स मग्गक्खणे मग्गसम्पयृत्तो सङ्कप्पो समुच्छेदवसेन कामवितक्कस्स पच्चनीको 
हुत्वा उप्पज्जति। एवं उप्पन्नो नेक्खम्मसङ्कप्पोति बुच्चतीति वेदितब्बो। 


मेत्ताय पन परिकम्मं कत्वा, करुणाय परिकम्मं कत्वा झानं समापज्जतीति सब्बं पुरिमनयेनेव योजेतब्बं । एवं उप्पन्नो 
अब्यापादसङ्कप्पोति वुच्चति, अविहिंसासङ्कप्पोति च वुच्चतीति वेदितब्बो। एवमेते नेक्खम्मसङ्कप्पादयो 
विपस्सनाझानवसेन उपपत्तीनं नानत्ता पुब्बभागे नाना; मग्गक्खणे पन इमेसु तीसु ठानेसु उप्पन्नस्स अकुसलसङ्कप्पस्स 
पदच्छेदतो अनुप्पत्तिसाधनवसेन मग्गङ्गं पूयमानो एकोब कुसलसङ्कप्पो उप्पज्जति। अयं सम्मासङ्कप्पो नाम। 


सम्मावाचानिद्देसेपि यस्मा अञ्जेनेव चित्तेन मुसावादा विरमति, अञ्जेनञ्ञेन पिसुणवाचादीहि, तस्मा चतस्सोपेता 
वेरमणियो पुब्बभागे नाना; मग्गक्खणे पन मिच्छावाचासङ्काताय चतुब्बिधाय अकुसलदुस्सील्यचेतनाय पदच्छेदतो 
अनुप्पत्तिसाधनवसेन मग्गङ्गं पूरयमाना एकाव सम्मावाचासङ्घाता कुसलवेरमणी उप्पज्जति। अयं सम्मावाचा नाम। 


सम्माकम्मन्तनिद्देसेपि यस्मा अज्जेनेव चित्तेन पाणातिपाता विरमति, अञ्ञेन अदिन्नादाना, अञ्ञेन 
कामेसुमिच्छाचारा, तस्मा तिस्सोपेता वेरमणियो पुब्बभागे नाना; मग्गक्खणे पन मिच्छाकम्मन्तसङ्घाताय तिविधाय 
अकुसलदुस्सील्यचेतनाय पदच्छेदतो अनुप्पत्तिसाधनवसेन मग्गङ्गं पूरयमाना एकाव सम्माकम्मन्तसङ्घाता 
अकुसलवेरमणी उप्पज्जति। अयं सम्माकम्मन्तो नाम। 


सम्माआजीवनिद्देसे इधाति इमस्मिं सासने। अरियसावकोति अरियस्स बुद्धस्स सावको | मिच्छाआजीवं पहायाति 
पापकं आजीवं पजहित्वा | सम्माआजीवेनाति बुद्भपसत्थेन कुसलआजीवेन। जीविकं कप्पेतीति जीवितप्पवत्ति पवत्तेति। 
इधापि यस्मा अज्जेनेव चित्तेन कायद्वारवीतिक्कमा विरमति; अञ्ञेन वचीद्वारवीतिक्कमा, तस्मा पुब्बभागे नानाक्खणेसु 
उप्पज्जति; मग्गक्खणे पन द्वीसु द्वारेसु सत्तन्नं कम्मपथानं वसेन उपपन्नाय मिच्छाआजीवदुस्सील्यचेतनाय पदच्छेदतो 

अनुप्पत्तिसाधनवसेन मग्गङ्गं पूरयमाना एकाव सम्माआजीवसङ्घाता कुसलवेरमणी उप्पज्जति। अयं सम्माआजीवो 
नाम। 


सम्मावायामनिद्देसो सम्मप्पधानविभङ्गे अनुपदवण्णनावसेन आविभविस्सति । अयं पन पुब्बभागे नानाचित्तेसु 
लभति। अञ्जेनेव हि चित्तेन अनुप्पन्नानं पापकानं अकुसलानं धम्मानं अनुप्पादाय वायामं करोति, अञ्जेन उप्पन्नानं 
पहानाय; अञ्ञेनेव च अनुप्पन्नानं कुसलानं धम्मानं उप्पादाय, अञ्जेन उप्पन्नानं ठितिया; मग्गक्खणे पन एकचित्तेयेव 
लब्भति। एकमेव हि मग्गसम्पयुत्तं बीरियं चतुकिच्चसाधनद्ेन चत्तारि नामानि लब्भति। 


सम्मासतिनिद्देसोपि सतिपट्ठानविभङ्गे अनुपदवण्णनावसेन आविभविस्सति। अयम्पि च पुब्बभागे नानाचित्तेसु 
लब्भति। अञ्चेनेव हि चित्तेन कायं परिग्गण्हाति, अञ्ञेनञ्जेन वेदनादीनि; मग्गक्खणे पन एकचित्तेयेव लब्भति। एकायेव 
हि मग्गसम्पयृत्ता सति चतुकिच्चसाधनट्रेन चत्तारि नामानि लभति। 


सम्मासमाधिनिद्देसे चत्तारि झानानि पुब्बभागेपि नाना, मग्गक्खणेपि । पुब्बभागे समापत्तिवसेन नाना, मग्गक्खणे 
नानामग्गवसेन। एकस्स हि पठममग्गो पठमज्झानिको होति, दुतियमग्गादयोपि पठमज्झानिका, दुतियादीसु 
अञ्ञतरज्झानिका वा। एकस्स पठममग्गो दुतियादीनं अञ्ञतरज्झानिको होति, दुतियादयोपि दुतियादीनं 
अञ्ञतरज्झानिका वा पठमज्झानिका वा । एवं चत्तारोपि मग्गा झानवसेन सदिसा वा असदिसा वा एकच्चसदिसा वा 
होन्ति। 


अयं पनस्स विसेसो पादकज्झाननियामेन होति । पादकज्झाननियामेन ताव पठमज्झानलाभिनो पठमज्झाना वुड्ठाय 
विपस्सन्तस्स उप्पन्नमग्गो पठमज्झानिको होति; मग्गङ्गबोज्झङ्गानि पनेत्थ परिपुण्णानेव होन्ति। दुतियज्झानतो उद्ठाय 
विपस्सन्तस्स उप्पन्नो मग्गो दुतियज्झानिको होति; मग्गङ्गानि पनेत्थ सत्त होन्ति। ततियज्झानतो उद्ठाय विपस्सन्तस्स 
उपपन्नो मग्गो ततियज्झानिको होति; मग्गङ्गानि पनेत्थ सत्त, बोज्झङ्गानि छ होन्ति। एस नयो चतुत्थज्झानतो पट्टाय याव 
नेवसञ्जानासञ्जायतना। 


आरुप्पे चतुक्कपञ्चकज्झानं उप्पज्जति। तञ्च खो लोकुत्तरं नो लोकियन्ति वृत्तं । एत्थ कथन्ति? एत्थापि 
पठमज्झानादीसु यतो उद्ठाय सोतापत्तिमग्गं पटिलभित्वा आरुप्पसमापत्ति भावेत्वा यो आरुप्पे उपपन्नो, तंझानिकाव तस्स 
तत्थ तयो मग्गा उप्पज्जन्ति। एवं पादकज्झानमेव नियामेति। केचि पन थेरा “विपस्सनाय आरम्मणभूता खन्धा 
नियामेन्ती”ति वदन्ति। केचि “पुग्गलज्झासयो नियामेती"ति वदन्ति। केचि “बुद्ठानगामिनीविपस्सना नियामेती 'ति 
वदन्ति । तेसं वादविनिच्छयो हेट्ठा चित्तुप्पादकण्डे लोकुत्तरपदभाजनीयवण्णनायं (ध० स० अट्ठु० ३५०) वुत्तनयेनेव 
वेदितब्बो। अयं वुच्चति सम्मासमाधीति या इमेसु चतूसु झानेसु एकग्गता, अयं पुब्बभागे लोकियो, अपरभागे लोकुत्तरो 
सम्मासमाधि नाम वुच्चतीति। एवं लोकियलोकुत्तरवसेन भगवा मग्गसच्चं देसेसि। 


तत्थ लोकियमग्गे सब्बानेव मग्गङ्गानि यथानुरूपं छसु आरम्मणेसु अञ्जतरारम्मणानि होन्ति । लोकुत्तरमग्गे पन 
चतुसच्चपटिवेधाय पवत्तस्स अरियस्स निब्बानारम्मणं अविज्जानुसयसमुग्घातकं पञ्जाचकखु सम्मादि्टि। तथा 
सम्पन्नदिड्रिस्स तंसम्पयुत्तं तिविधमिच्छासङ्कप्पसमुग्घातकं चेतसो निब्बानपदाभिनिरोपनं सम्मासङ्कप्पो। तथा पस्सन्तस्स 
वितक्केन्तस्स च तंसम्पयुत्ताव चतुब्बिधवचीदुच्चरितसमुग्घातिकाय मिच्छावाचाय विरति सम्मावाचा। तथा विरमन्तस्स 
तंसम्पयुत्ताव मिच्छाकम्मन्तसमुच्छेदिका तिविधकायदुच्चरितविरति सम्माकम्मन्तो। तेसंयेव सम्मावाचाकम्मन्तानं 

वोदानभूता तंसम्पयृत्ताव कुहनादिसमुच्छेदिका मिच्छाआजीवविरति सम्माआजीवो। इमिस्सा 
सम्मावाचाकम्मन्ताजीवसंखाताय सीलभूमियं पतिट्ठमानस्स तदनुरूपो तंसम्पयुत्तोव कोसज्जसमुच्छेदको अनुप्पन्नुप्पन्नानं 
अकुसलकुसलानं अनुप्पादपहानुप्पादद्वितिसाधको च वीरियारम्भो सम्मावायामो। एवं वायमन्तस्स तंसम्पयुत्तोव 
मिच्छासतिविनिद्भुननको कायादीसु कायानुपस्सनादिसाधको च चेतसो असम्मोसो सम्मासति। इति अनुत्तराय सतिया 
सुविहितचित्तारक्खस्स तंसम्पयृत्ताव मिच्छासमाधिसमुग्घातिका चित्तेकग्गता सम्मासमाधीति। एस लोकुत्तरो अरियो 
अड्टङ्गिको मग्गो यो सह लोकियेन मग्गेन दुक्खनिरोधगामिनी पटिपदाति सङ्घ गतो। 


सो खो पनेस मग्गो सम्मादिद्रिसङ्कप्पानं विज्जाय, सेसधम्मानं चरणेन सङ्गहितत्ता विज्जा चेव चरणञ्च। तथा तेसं 
द्विन्नं विपस्सनायानेन, इतरेसं समथयानेन सङ्गहितत्ता समथो चेव विपस्सना च। तेसं वा द्विन्नं पञ्ञाक्खन्धेन, 
तदनन्तरानं तिण्णं सीलक्खन्धेन, अवसेसानं समाधिक्खन्धेन अधिपञ्ञाअधिसीलअधिचित्तसिकखाहि च सङ्गहितत्ता 
खन्धत्तयञ्चेव सिक्खात्तयञ्च होति; येन समन्नागतो अरियसावको दस्सनसमत्थेहि चक्खूहि गमनसमत्थेहि च पादेहि 
समन्नागतो अद्भिको विय विज्जाचरणसम्पन्नो हुत्वा विपस्सनायानेन कामसुखल्लिकानुयोगं, समथयानेन 
अत्तकिलमथानुयोगन्ति अन्तद्वयं परिवज्जेत्वा मञ्झिमपटिपदं पटिपन्नो पञ्जाक्खन्धेन मोहक्खन्धं, सीलक्खन्धेन 
दोसक्खन्धं, समाधिक्खन्धेन च लोभक्खन्धं पदालेन्तो अधिपञ्ञजासिकखाय पञ्ञजासम्पदं, अधिसीलसिवखाय सीलसम्पदं, 
अधिचित्तसिकखाय समाधिसम्पदन्ति तिस्सो सम्पत्तियो पत्वा अमतं निब्बानं सच्छिकरोति, आदिमज्झपरियोसानकल्याणं 
सत्ततिसबोधिपक्खियधम्मरतनविचित्तं सम्मत्तनियामसङ्घातं अरियभूमिञ्च ओक्कन्तो होतीति। 


सुत्तन्तभाजनीयवण्णना। 
२. अभिधम्मभाजनीयवण्णना 


२०६-२१४. इदानि अभिधम्मभाजनीयं होति । तत्थ “अरियसच्चानी”ति अवत्वा निप्पदेसतो पच्चयसङ्कातं समुदयं 
दस्सेतुं “चत्तारि सच्चानी'ति वुत्तं। अरियसच्चानीति हि वृत्ते अवसेसा च किलेसा, अवसेसा च अकुसला धम्मा, तीणि च 
कुसलमूलानि सासवानि, अवसेसा च सासवा कुसला धम्मा न सङ्ग्हन्ति। न च केवलं तण्हाव दुक्खं समुदानेति, इमेपि 
अवसेसा च किलेसादयो पच्चया समुदानेन्तियेब। इति इमेपि पच्चया दुक्खं समुदानेन्तियेबाति निप्पदेसतो पच्चयसङ्कातं 
समुदयं दस्सेतुं ‹ अरियसच्चानी ति अवत्वा “चत्तारि सच्चानी'ति वुत्तं । 


निद्देसवारे च नेसं पठमं दुक्खं अनिद्दिसित्वा तस्सेव दुक्खस्स सुखनिद्देसत्थं दुकखसमुदयो निहिट्टो । तस्मिञ्हि निद्दिट्े 
“अवसेसा च किलेसा"तिआदिना नयेन दुक्खसच्चं सुखनिद्देसं होति । निरोधसच्चम्पेत्थ तण्हाय पहानं “तण्हाय च 
अवसेसानञ्च किलेसानं पहान''न्ति एवं यथावुत्तस्स समुदयस्स पहानवसेन पञ्चहाकारेहि निहिट्ु । मग्गसच्चं पनेत्थ 
पठमज्झानिकसोतापत्तिमग्गवसेन धम्मसङ्गणियं विभत्तस्स देसनानयस्स मुखमत्तमेव दस्सेन्तेन निद्दिटुं। तत्थ नयभेदो 
वेदितब्बो। तं उपरि पकासयिस्साम। 


यस्मा पन न केवलं अङ्गको मग्गोब पटिपदा “पुब्बेब खो पनस्स कायकम्मं वचीकम्मं आजीवो सुपरिसुद्भो 
होती”ति (म० नि० ३.४३३) वचनतो पन पुग्गलज्झासयवसेन पञ्चङ्गिकोपि मग्गो पटिपदा एवाति देसितो, तस्मा तं नयं 
दस्सेतुं पञ्चङ्गिकवारोपि निद्दिट्टो। यस्मा च न केवलं अदटुङ्गिकपञ्चङ्गिकमग्गाव पटिपदा, सम्पयृत्तका पन 
अतिरेकपञ्ञासधम्मापि पटिपदा एव, तस्मा तं नयं दस्सेतुं तियो सब्बसङ्गाहिकवारोपि निद्दिट्ठी। तत्थ “अवसेसा धम्मा 

दुक्खनिरोधगामिनिया पटिपदाय सम्पयुत्ता”ति इदं परिहायति। सेसं सब्बत्थ सदिसमेव। 


तत्थ अट्टङ्गिकवारस्स “तण्हाय अवसेसानञ्च किलेसानं पहान"न्तिआवीसु पञ्चसु कोठ्ठासेसु पठमकोट्टासे ताव 
सोतापत्तिमग्गे झानाभिनिवेसे सुद्धिकपटिपदा, सुद्भिकसुञ्ञता, सुञ्ञजतपटिपदा, सुद्धिक अप्पणिहितं, अप्पणिहितपटिपदाति 
इमेसु पञ्चसु वारेसु ट्विन्नं द्विन्नं चतुक्कपञ्चकनयानं वसेन दस नया होन्ति। एवं सेसेसुपीति वीसतिया अभिनिवेसेसु द्वे 
नयसतानि। तानि चतूहि अधिपतीहि चतुग्गुणितानि अट्ट । इति सुद्धिकानि द्वे साधिपती अट्टाति सब्बम्पि नयसहस्सं होति । 
यथा च सोतापत्तिमग्गे, एवं सेसमग्गेसुपीति चत्तारि नयसहस्सानि होन्ति। यथा च पठमकोट्टासे चत्तारि, एवं सेसेसुपीति 
अट्टङ्गिकवारे पञ्चसु कोट्ठासेसु वीसति नयसहस्सानि होन्ति। तथा पञ्चङ्गिकवारे सब्बसङ्गाहिकवारे चाति सब्बानिपि 
सट्टि नयसहस्सानि सत्थारा विभत्तानि। पाळि पन सङ्घेपेन आगता। एवमिदं तिबिधमहावारं पञ्चदसकोद्वासं 
सट्विनयसहस्सपटिमण्डितं अभिधम्मभाजनीयं नाम निदिट्ठन्ति वेदितब्बं । 


अभिधम्मभाजनीयवण्णना । 
३. पञ्हापुच्छकवण्णना 


२१५. पञ्हापुच्छके चतुन्नम्पि सच्चानं खन्धविभङ्गे वुत्तनयानुसारेनेव कुसलादिभावो वेदितब्बो। आरम्मणत्तिकेसु 
पन समुदयसच्चं कामावचरधम्मे अस्सादेन्तस्स परित्तारम्मणं होति, महग्गतधम्मे अस्सादेन्तस्स महग्गतारम्मणं, पञ्ञत्ति 
अस्सादेन्तस्स नवत्तब्बारम्मणं । दुकखसच्चं कामावचरधम्मे आरब्भ उपपन्नं परित्तारम्मणं, रूपारूपावचरधम्मे आरब्भ 
उप्पत्तिकाले महग्गतारम्मणं, नव लोकुत्तरधम्मे पच्चवेक्खणकाले अप्पमाणारम्मणं, पण्णत्ति पच्चवेक्खणकाले 
नवत्तब्बारम्मणं । मग्गसच्चं सहजातहेतुवसेन सब्बदापि मग्गहेतुकं वीरियं वा वीमंसं वा जेटुकं कत्वा मग्गभावनाकाले 
मग्गाधिपति, छन्दचित्तेसु अञ्ञतराधिपतिकाले नवत्तब्बं नाम होति। दुक्खसच्चं अरियानं मग्गपच्चवेक्खणकाले 
मग्गारम्मणं, तेसंयेव मग्गं गरु कत्वा पच्चवेक्खणकाले मग्गाधिपति, सेसधम्मपच्चवेक्खणकाले नवत्तब्बं होति । 


द्वे सच्चानीति दुकखसमुदयसच्चानि। एतानि हि अतीतादिभेदे धम्मे आरब्म उप्पत्तिकाले अतीतादिआरम्मणानि 
होन्ति। समुदयसच्चं अज्झत्तादिभेदे धम्मे अस्सादेन्तस्स अज्झत्तादिआरम्मणं होति, दुक्खसच्चं आकिञ्चञ्ञायतनकाले 
नवत्तब्बारम्मणम्पीति वेदितब्बं । इति इमस्मिं पञ्हापुच्छके द्वे सच्चानि लोकियानि होन्ति, द्वे लोकुत्तरानि। यथा च इमस्मिं, 
एवं पुरिमेसुपि द्वीसु । सम्मासम्बुद्धेन हि तीसुपि सुत्तन्तभाजनीयादीसु लोकियलोकुत्तरानेव सच्चानि कथितानि । एवमयं 
सच्चविभङ्गोपि तेपरिवट्ट नीहरित्वाव भाजेत्वा दस्सितोति। 


सम्मोहविनोदनीया विभङ्गटुकथाय 


सच्चविभङ्गवण्णना निडिता । 


५. इन्द्रियविभड़गे 


१. अभिधम्मभाजनीयवण्णना 


२१९. इदानि तदनन्तरे इन्द्रियविभड़े बावीसतीति गणनपरिच्छेदो । इन्द्रियानीति परिच्छिन्नधम्मनिदस्सनं । इदानि 

तानि सरूपतो दस्सेन्तो चक्खुन्द्रियन्तिआदिमाह । तत्थ चकखुद्रारे इन्दड्ठं कारेतीति चक्खुन्द्रियं । 
सोतघानजिव्हाकायद्वारे इन्दटुँ कारेतीति कायिन्द्रियं। विजाननलक्खणे इन्दट्ठं कारेतीति मनिन्द्रियं । इत्थिभावे इन्दं 
कारेतीति इत्थिन्द्रियं। पुरिसभावे इन्दटुं कारेतीति पुरिसिन्द्रियं। अनुपालनलकखणे इन्दटुं कारेतीति जीवितिन्द्रियं | 
सुखलक्खणे इन्दटुँ कारेतीति सुखिन्द्रियं। दुकखसोमनस्स दोमनस्स उपेक्खालक्खणे इन्दं कारेतीति उपेक्खिन्द्रियं । 
अधिमोक्खलकखणे इन्दटुं कारेतीति सद्धिन्द्रियं । पग्गहलवखणे इन्दटुं कारेतीति वीरियिन्द्रियं । उपट्ठानलक्खणे इन्दुं 
कारेतीति सतिन्द्रियं। अविक्खेपलक्खणे इन्दं कारेतीति समाधिन्द्रियं । दस्सनलवखणे इन्दटठं कारेतीति पञ्जिन्द्रियं । 
अनञ्जातञ्ञस्सामीति पवत्ते जाननलक्खणे इन्दड्ं कारेतीति अनञ्ञातञ्ञस्सामीतिन्द्रियं। जातानंयेव धम्मानं पुन 
आजानने इन्दटुं कारेतीति अञ्जिन्द्रियं । अञ्जातावीभावे इन्दटुं कारेतीति अञ्ञाताविन्द्रियं । 


इध सुत्तन्तभाजनीयं नाम न गहितं। कस्मा? सुत्तन्ते इमाय पटिपाटिया बावीसतिया इन्द्रियानं अनागतत्ता। 
सृत्तन्तस्मिञ्हि कत्थचि द्वे इन्द्रियानि कथितानि, कत्थचि तीणि, कत्थचि पञ्च। एवं पन निरन्तरं द्वावीसति आगतानि नाम 
नत्थि। अयं तावेत्थ अट्टकथानयो | अयं पन अपरो नयो - एतेसु हि 


अत्थतो लक्खणादीहि, कमतो च विजानिया। 
भेदाभेदा तथा किच्चा, भूमितो च विनिच्छयं॥ 


तत्थ चक्खादीनं ताव “चक्खतीति चकखू'तिआदिना नयेन अत्थो पकासितो। पच्छिमेसु पन तीसु पठमं 'पुब्बभागे 
अनञ्जातं अमतं पदं चतुसच्चधम्मं वा जानिस्सामी'ति एवं पटिपन्नस्स उप्पज्जनतो इन्द्रियदुसम्भवतो च 
अनञ्ञातञ्ञस्सामीतिन्द्रियन्ति वुत्तं । दुतियं आजाननतो च इन्द्रियट्टसम्भवतो च अञ्जिन्द्रियं । ततियं अञ्ञाताविनो चतूसु 
सच्चेसु निड्ितिञाणकिच्चस्स खीणासवस्सेव उप्पज्जनतो इन्द्रियट्टसम्भवतो च अञ्ञाताविन्द्रियं । 


को पनेस इन्द्रियड्टो नामाति? इन्दलिङ्गड़टो इन्द्रियट्ठो, इन्ददेसितट्टो इन्द्रियट्ठो, इन्ददिट्टट्टो इन्द्रियड्ठो, इन्दसिडुट्ठो इन्द्रियट्टो, 
इन्दजुट्टट्टो इन्द्रियद्ठो। सो सब्बोपि इध यथायोगं युज्जति। भगवा हि सम्मासम्बुद्धो परमिस्सरियभावतो इन्दो। 
कुसलाकुसलञ्च कम्मं कम्मेसु कस्सचि इस्सरियाभावतो। तेनेवेत्थ कम्मसञ्जनितानि इन्द्रियानि कुसलाकुसलकम्मं 
उल्लिङ्गेन्ति। तेन च सिट्ठानीति इन्दलिङ्गडेन इन्दसिटुड्रेन च इन्द्रियानि । सब्बानेव पनेतानि भगवता यथाभूततो पकासितानि 
च अभिसम्बुद्धानि चाति इन्ददेसितट्टेन इन्ददिट्टुडेन च इन्द्रियानि । तेनेव भगवता मुनिन्देन कानिचि गोचरासेवनाय, कानिचि 
भावनासेवनाय सेवितानीति इन्दजुडुड्ेनपि इन्द्रियानि। अपिच आधिपच्चसङ्घातेन इस्सरियद्टेनापि एतानि इन्द्रियानि । 
चक्खुविञ्ञाणादिप्पवत्तियञ्हि चक्खादीनं सिद्धमाधिपच्चं; तस्मिं तिक्खे तिकखत्ता मन्दे च मन्दत्ताति। अयं तावेत्थ 
"अत्थतो' विनिच्छयो। 


"लक्खणादीही'ति लक्खणरसपच्चुपट्ठानपदड्डानेहिपि चकखादीनं विनिच्छयं विजानियाति अत्थो। तानि नेसं 
लक्खणादीनि हेट्टा वुत्तनयानेव | पञ्जिन्द्रियादीनि हि चत्तारि अत्थतो अमोहोयेव। सेसानि तत्थ सरूपेनेवागतानि। 


"कमतो ति अयम्पि देसनाक्कमोव । तत्थ अज्झत्तधम्मं परिञ्जाय अरियभूमिपटिलाभो होतीति 
अत्तभावपरियापन्नानि चक्खुन्द्रियादीनि पठमं देसितानि। सो पनत्तभावो यं धम्मं उपादाय इत्थीति वा पुरिसोति वा सङ्घ 
गच्छति, अयं सोति निदस्सनत्थं ततो इत्थिन्द्रियं पुरिसिन्द्रियञ्च । सो दुविधोपि जीवितिन्द्रियपटिबद्भवुत्तीति जापनत्थं ततो 
जीवितिन्द्रियं। याव तस्स पवत्ति ताव एतेसं वेदयितानं अनिवत्ति। यं किञ्चि वेदयितं सब्बं तं सुखदुक्खन्ति जापनत्थं ततो 

सुखिन्द्रियादीनि। तंनिरोधत्थं पन एते धम्मा भावेतब्बाति पटिपत्तिदस्सनत्थं ततो सद्भादीनि। इमाय पटिपत्तिया एस 
धम्मो पठमं अत्तनि पातुभवतीति पटिपत्तिया अमोघभावदस्सनत्थं ततो अनञ्ञातञ्जस्सामीतिन्द्रियं । तस्सेव फलत्ता ततो 
अनन्तरं भावेतब्बत्ता च ततो अञ्जिन्द्रियं । इतो परं भावनाय इमस्स अधिगमो, अधिगते च पनिमस्मिं नत्थि किञ्चि उत्तरि 
करणीयन्ति जापनत्थं अन्ते परमस्सासभूतं अञ्ञाताविन्द्रियं देसितन्ति अयमेत्थ कमो। 


“भेदाभेदा'ति जीवितिन्द्रियस्सेव चेत्थ भेदो। तञ्हि रूपजीवितिन्द्रियं अरूपजीवितिन्द्रियन्ति दुविधं होति। सेसानं 
अभेदोति एवमेत्थ भेदाभेदतो विनिच्छयं विजानिया। 


“किच्चा ति कि इन्द्रियानं किच्चन्ति चे? चक्खुन्द्रियस्स ताव “चक्खायतनं चकखुविञ्जाणधातुया तंसम्पयृत्तकानञ्च 
धम्मानं इन्द्रियपच्चयेन पच्चयो”ति वचनतो यं तं इन्द्रियपच्चयभावेन साधेतब्बं अत्तनो तिकखमन्दादिभावेन 
चक्खुविञ्जाणादिधम्मानं तिक्खमन्दादिसङ्कातं अत्ताकारानुवत्तापनं इदं 'किच्चं' । एवं सोतघानजिव्हाकायानं । मनिन्द्रियस्स 
पन सहजातधम्मानं अत्तनो वसवत्तापनं, जीवितिन्द्रियस्स सहजातधम्मानुपालनं, इत्थिन्द्रियपुरिसिन्द्रियानं 
इत्थिपुरिसनिमित्तकुत्ताकप्पाकारानुविधानं, सुखदुक्खसोमनस्सदोमनस्सिन्द्रियानं सहजातधम्मे अभिभवित्वा यथासकं 
ओळारिकाकारानुपापनं, उपेक्खिन्द्रियस्स सन्तपणीतमज्झत्ताकारानुपापनं, सद्भादीनं पटिपक्खाभिभवनं 
सम्पयुत्तधम्मानञ्च पसन्नाकारादिभावसम्पापनं, अनञ्जातञ्ञस्सामीतिन्द्रियस्स संयोजनत्तयप्पहानञ्चेव सम्पयुत्तकानञ्च 
तप्पहानाभिमुखभावकरणं, अञ्जिन्द्रियस्स कामरागब्यापादादितनुकरणपहानञ्चेव सहजातानञ्च अत्तनो वसानुवत्तापनं, 
अञ्जाताविन्द्रियस्स सब्बकिच्चेसु उस्सुक्कप्पहानञ्चेन अमताभिमुखभावपच्चयता च सम्पयुत्तानन्ति एवमेत्थ किच्चतो 
विनिच्छयं विजानिया। 


“भूमितो ति चक्खुसोतघानजिव्हाकायइत्थिपुरिससुखदुक्खदोमनस्सिन्द्रियानि चेत्थ कामावचरानेव। 
मनिन्द्रियजीवितिन्द्रियउपेकिखिन्द्रियानि, सद्भावीरियसतिसमाधिपञ्जिन्द्रियानि च चतुभूमिपरियापन्नानि । सोमनस्सिन्द्रियं 
कामावचर-रूपावचर-लोकुत्तरवसेन भूमित्तयपरियापन्नं। अवसाने तीणि लोकुत्तरानेवाति एवं भूमितो विनिच्छयं 
विजानिया। एवञ्हि विजानन्तो - 


संवेगबहुलो भिक्खु, ठितो इन्द्रियसंवरे । 
इन्द्रियानि परिञ्जाय, दुक्खस्सन्तं निगच्छतीति॥ 


२२०. निद्देसवारे “यं चक्खु चतुन्नं महाभूतान'न्तिआदि सब्बं धम्मसङ्गणियं पदभाजने (ध० स० अट्टु ५९५ 
आदयो) वुत्तनयेनेव वेदितब्बं । वीरियिन्द्रियसमाधिन्द्रियनिद्देसादीसु च सम्मावायामो मिच्छावायामो सम्मासमाधि 
मिच्छासमाधीतिआदीनि न वुत्तानि। कस्मा? सब्बसङ्गाहकत्ता। सब्बसङ्गाहकानि हि इध इन्द्रियानि कथितानि। एवं 
सन्तेपेत्थ दस इन्द्रियानि लोकियानि कामावचरानेव, तीणि लोकुत्तरानि, नव लोकियलोकुत्तरमिस्सकानीति। 


अभिधम्मभाजनीयवण्णना । 
२. पञ्हापुच्छकवण्णना 


२२१. पञ्हापुच्छके सब्बेसम्पि इन्द्रियानं कुसलादिविभागो पाळिनयानुसारेनेव वेदितब्बो। 

२२३. आरम्मणत्तिकेसु पन सत्तिन्द्रिया अनारम्मणाति चक्खुसोतघानजिव्हाकायइत्थिपुरिसिन्द्रियानि सन्धाय वृत्तं । 
जीवितिन्द्रियं पन अरूपमिस्सकत्ता इध अनाभटुँ । द्विन्द्रियाति द्वे इन्द्रिया; सुखदुक्खद्वयं सन्धायेतं वुत्तं । तञ्हि 
एकन्तपरित्तारम्मणं । दोमनस्सिन्द्रियं सिया परित्तारम्मणं, सिया महग्गतारम्मणन्ति कामावचरधम्मे आरब्भ 
पवत्तिकाले परित्तारम्मणं होति, रूपावचरारूपावचरे पन आरब्भ पवत्तिकाले महग्गतारम्मणं, पण्णत्ति आरब्भ पवत्तिकाले 
नवत्तब्बारम्मणं । नविन्द्रिया सिया परित्तारम्मणाति मनिन्द्रियजीवितिन्द्रियसोमनस्मिन्द्रियउपेक्खिन्द्रियानि चेव 
सद्भादिपञ्चकञ्च सन्धाय इदं वृत्तं । जीवितिन्द्रियञ्हि रूपमिस्सकत्ता अनारम्मणेसु रूपधम्मेसु सङ्गहितम्पि अरूपकोट्टासेन 
सियापक्खे सङ्गहितं । 


चत्तारि इन्द्रियानीति सुखदुकखदोमनस्सअञ्ञाताविन्द्रियानि । तानि हि मग्गारम्मणत्तिके न भजन्ति । मग्गहेतुकन्ति 
सहजातहेतुं सन्धाय वुत्तं। वीरियवीमंसाजेट्टककाले सिया मग्गाधिपति, छन्दचित्तजेडककाले सिया नवत्तब्बा । 


दसिन्द्रिया सिया उप्पन्ना, सिया उप्पादिनोति सत्त रूपिन्द्रियानि तीणि च विपाकिन्द्रियानि सन्धायेतं वृत्तं । 
दसिन्द्रियानि दोमनस्सेन सद्भि हेड्ठा वुत्तानेव । तत्थ दोमनस्सिन्द्रियं पण्णत्ति आरब्भ पवत्तिकाले नवत्तब्बारम्मणं, सेसानि 
निब्बानपच्चवेक्खणकालेपि | तीणिन्द्रियानि बहिद्धारम्मणानीति तौणि लोकुत्तरिन्द्रियानि । चत्तारीति 
सुखदुक्खसोमनस्सदोमनस्सानि। तानि हि अज्झत्तधम्मेपि बहिदद्भाधम्मेपि आरब्भ पवत्तन्ति। अद्।िन्द्रियाति 
मनिन्द्रियजीवितिन्द्रियउपेक्खिन्द्रियानि चेव सद्भादिपञ्चकञ्च। तत्थ आकिञ्चञ्जायतनकाले नवत्तब्बारम्मणता 
वेदितब्बा । 


इति इमस्मिम्पि पञ्हापुच्छके दसिन्द्रियानि कामावचरानि, तीणि लोकुत्तरानि, नव लोकियलोकुत्तरमिस्सकानेव 
कथितानीति। अयम्पि अभिधम्मभाजनीयेन सद्धि एकपरिच्छेदोव होति। अयं पन इन्द्रियविभङ्गो द्वेपरिवट्ट नीहरित्वा 
भाजेत्वा दस्सितोति । 


सम्मोहविनोदनिया विभङ्गटुकथाय 


इन्द्रियविभङ्गवण्णना निट्टिता । 


६. पटिच्चसमुप्पादविभङ्गो 
१. सुत्तन्तभाजनीयं उद्देसवारवण्णना 


२२५. इदानि तदनन्तरे पटिच्चसमुप्पादविभङ्गे या “अयं अविज्जापच्चया सङ्घारा”तिआदिना नयेन तन्ति निक्खित्ता, 
तस्सा अत्थसंवण्णनं करोन्तेन विभज्जवादिमण्डलं ओतरित्वा आचरिये अनब्माचिक्खन्तेन सकसमयं अवोक्कमन्तेन 
परसमयं अनायूहन्तेन सुत्तं अप्पटिबाहन्तेन विनयं अनुलोमेन्तेन महापदेसे ओलोकेन्तेन धम्मं दीपेन्तेन अत्थं सङ्गहन्तेन 
तमेवत्थं पुन आवत्तेत्वा अपरेहिपि परियायेहि निद्दिसन्तेन च यस्मा अत्थसंवण्णना कातब्बा होति, पकतियापि च दुक्कराव 
पटिच्चसमुप्पादस्स अत्थसंवण्णना, यथाहु पोराणा - 


“सच्चं सत्तो पटिसन्धि, पच्चयाकारमेव च। 

दुहसा चतुरो धम्मा, देसेतुञ्च सुदुक्करा"ति॥ 
तस्मा “अञ्ञत्र आगमाधिगमप्पत्तेहि न सुकरा पटिच्चसमुप्पादस्स अत्थवण्णना”ति परितुलयित्वा - 


वत्तुकामो अहं अज्ज, पच्चयाकारवण्णनं । 
पतिद्टु नाधिगच्छामि, अज्झोगाळ्होव सागरं॥ 


सासनं पनिदं नाना-देसनानयमण्डितं । 
पुब्बाचरियमग्गो च, अब्बोच्छिन्नो पवत्तति॥ 


यस्मा तस्मा तदुभयं, सन्निस्सायत्थवण्णनं । 
आरभिस्सामि एतस्स, तं सुणाथ समाहिता॥ 


वृत्तज्हेतं पुब्बाचरियेहि - 


“यो कोचिमं अटि कत्वा सुणेय्य, 
लभेथ पुब्बापरियं विसेसं । 
लद्धान पुब्बापरियं विसेसं, 
अदस्सनं मच्चुराजस्स गच्छे ति॥ 


अविज्जापच्चया सङ्घारातिआदीसु हि आदितोयेव ताव - 


देसनाभेदतो अत्थ-लक्खणेकविधादितो। 
अङ्गानञ्च ववत्थाना, विञ्जातब्बो विनिच्छयो॥ 


तत्थ 'देसनाभेदतो'ति भगवतो हि वल्लिहारकानं चतुन्नं पुरिसानं वल्लिग्गहणं विय आदितो वा मज्झतो वा पट्टाय 
याव परियोसानं, तथा परियोसानतो वा मज्झतो वा पट्टाय याव आदीति चतुब्बिधा पटिच्चसमुप्पाददेसना। यथा हि 
बल्लिहारकेसु चतूसु पुरिसेसु एको बल्लिया मूलमेव पठमं पस्सति, सो तं मूले छेत्वा सब्बं आकड्डित्वा आदाय कम्मे 
उपनेति, एवं भगवा “इति खो, भिक्खवे, अविज्जापच्चया सङ्घारा...पे०... जातिपच्चया जरामरण''न्ति आदितो (म० नि० 
१.४०२) पट्ठाय याव परियोसानापि पटिच्चसमुप्पादं देसेति। 


यथा पन तेसु पुरिसेसु एको बल्लिया मज्झं पठमं पस्सति, सो मज्झे छिन्दित्वा उपरिभागंयेब आकड़ित्वा आदाय 
कम्मे उपनेति, एवं भगवा “तस्स तं वेदनं अभिनन्दतो अभिवदतो अज्झोसाय तिट्ठतो उप्पज्जति नन्दी; या वेदनासु नन्दी, 
तदुपादानं, तस्सृपादानपच्चया भवो, भवपच्चया जाती”ति (म० नि० १.४०९; सं० नि० ३.५) मज्झतो पट्टाय याव 
परियोसानापि देसेति । 


यथा च तेसु पुरिसेसु एको बल्लिया अग्गं पठमं पस्सति, सो अग्गे गहेत्वा अग्गानुसारेन याव मूला सब्बं आदाय 
कम्मे उपनेति, एवं भगवा “जातिपच्चया जरामरणन्ति इति खो पनेतं वुत्तं, जातिपच्चया नु खो, भिक्खवे, जरामरणं नो वा 

कथं वा एत्थ होतीति? “जातिपच्चया, भन्ते, जरामरणं; एवं नो एत्थ होति - जातिपच्चया जरामरण''न्ति। 
“भवपच्चया जाति...पे०... अविज्जापच्चया सङ्घाराति इति खो पनेतं वुत्तं, अविज्जापच्चया नु खो, भिक्खवे, सङ्घारा नो वा 
कथं वा एत्थ होती ति? “अविज्जापच्चया, भन्ते, सङ्घारा; एवं नो एत्थ होति - अविज्जापच्चया सङ्कारा”ति परियोसानतो 
पट्ठाय याव आदितोपि पटिच्चसमुप्पादं देसेति। 


यथा पन तेसु पुरिसेसु एको बल्लिया मज्झमेव पठमं पस्सति, सो मज्झे छिन्दित्वा हेडा ओतरन्तो याव मूला आदाय 
कम्मे उपनेति, एवं भगवा “इमे, भिक्खवे, चत्तारो आहारा कि निदाना, कि समृदया, कि जातिका, कि पभवा? इमे चत्तारो 
आहारा तण्हानिदाना, तण्हासमुदया, तण्हाजातिका, तण्हापभवा। तण्हा चायं, भिक्खवे, कि निदाना? वेदना, फस्सो, 
सळायतनं, नामरूपं, विञ्ञाणं। सङ्कारा कि निदाना...पे०... सङ्घारा अविज्जानिदाना, अविज्जासमुदया, अविज्जाजातिका, 
अविज्जापभवा ति (सं० नि० २.११) मज्झतो पट्ठाय याव आदितो देसेति। 


कस्मा पनेवं देसेतीति? पटिच्चसमुप्पादस्स समन्तभद्दकत्ता, सयञ्च देसनाविलासप्पत्तत्ता। समन्तभद्दको हि 
पटिच्चसमुप्पादो ततो ततो जायप्पटिवेधाय संवत्ततियेव । देसनाविलासप्पत्तो च भगवा चतुवेसारज्जप्पटिसम्भिदायोगेन 
चतुब्बिधगम्भीरभावप्पत्तिया च। सो देसनाविलासपपत्तत्ता नानानयेहेव धम्मं देसेति। विसेसतो पनस्स या आदितो पट्टाय 
अनुलोमदेसना, सा पवत्तिकारणविभागसम्मूळहं वेनेय्यजनं समनुपस्सतो यथासकेहि कारणेहि पवत्तिसन्दस्सनत्थं 
उप्पत्तिक्कमसन्दस्सनत्थञ्च पवत्तिताति जातब्बा। 


या परियोसानतो पट्टाय पटिलोमदेसना, सा “किच्छं बतायं लोको आपन्नो जायति च जीयति च मीयति चा"ति (दी० 
नि० २.५७) आदिना नयेन किच्छापन्नं लोकमनुविलोकयतो पुब्बभागप्पटिबेधानुसारेन तस्स तस्स जरामरणादिकस्स 
दुक्खस्स अत्तनाधिगतकारणसन्दस्सनत्थं । या पन मज्झतो पट्टाय याव आदि, सा आहारनिदानववत्थापनानुसारेन याव 
अतीतं अद्धानं अतिहरित्वा पुन अतीतद्भतो पभुति हेतुफलपटिपाटिसन्दस्सनत्थं। या पन मज्झतो पट्टाय याव परियोसाना 
पवत्ता, सा पच्चुप्पन्ने अद्धाने अनागतद्भहेतुसमुड्ठानतो पभुति अनागतद्धसन्दस्सनत्थं। तासु या सा 
पवत्तिकारणसम्मूळहस्स वेनेय्यजनस्स यथासकेहि कारणेहि पवत्तिसन्दस्सनत्थं उप्पत्तिक्कमसन्दस्सनत्थञ्च आदितो 
पट्ठाय अनुलोमदेसना वुत्ता, सा इध निक्खित्ताति वेदितब्बा। 


कस्मा पनेत्थ अविज्जा आदितो वुत्ता? कि पकतिवादीनं पकति विय अविज्जापि अकारणं मूलकारणं लोकस्साति? 
न अकारणं। “आसवसमुदया अविज्जासमुदयो"ति हि अविज्जाय कारणं वुत्तं। अत्थि पन परियायो येन मूलकारणं 
सिया । को पन सोति? वट्टुकथाय सीसभावो। भगवा हि बट्टकथं कथेन्तो द्वे धम्मे सीसं कत्वा कथेसि - अविज्जं वा 
भवतण्हं वा। यथाह - “पुरिमा, भिकखवे, कोटि न पञ्जायति अविज्जाय “तो पुब्बे अविज्जा नाहोसि, अथ पच्छा 
समभवी'ति। एवञ्चेतं, भिक्खवे, वुच्चति, अथ च पन पञ्जायति 'इदप्पच्चया अविज्जा”ति (अ० नि० १०.६१); भवतण्हं 
वा, यथाह - “पुरिमा, भिक्खवे, कोटि न पञ्जायति भवतण्हाय 'इतो पुब्बे भवतण्हा नाहोसि, अथ पच्छा समभवी'ति। 
एवञ्चेतं, भिक्खवे, वुच्चति, अथ च पन पञ्ञायति 'इदप्पच्चया भवतण्हा ति (अ० नि० १०.६२) । 


कस्मा पन भगवा बट्टकथं कथेन्तो इमे द्रेव धम्मे सीसं कत्वा कथेसीति? सुगतिदुग्गतिगामिनो कम्मस्स 
विसेसहेतुभूतत्ता । दुग्गतिगामिनो हि कम्मस्स विसेसहेतु अविज्जा। कस्मा? यस्मा अविज्जाभिभूतो पुथुज्जनो, 
अग्गिसन्तापलगुळाभिघातपरिस्समाभिभूता वज्झगावी ताय परिस्समातुरताय निरस्सादम्पि अत्तनो अनत्थावहम्पि च 
उण्होदकपानं विय, किलेससन्तापतो निरस्सादम्पि दुग्गतिविनिपाततो च अत्तनो अनत्थावहम्पि पाणातिपातादिमनेकप्पकारं 

दुग्गतिगामिकम्मं आरभति। सुगतिगामिनो पन कम्मस्स विसेसहेतु भवतण्हा। कस्मा? यस्मा भवतण्हाभिभूतो 
पुथुज्जनो, यथा वुत्तप्पकारा गावी सीतुदकतण्हाय सअस्सादं अत्तनो परिस्समविनोदनञ्च सीतुदकपानं विय, 
किलेससन्तापविरहतो सअस्सादं सुगतिसम्पापनेन अत्तनो दुग्गतिदुक्खपरिस्समविनोदनञ्च 
पाणातिपातावेरमणी आदिमनेकप्पकारं सुगतिगामिकम्मं आरभति। 


एतेसु पन बट्टकथाय सीसभूतेसु धम्मेसु कत्थचि भगवा एकधम्ममूलिकं देसनं देसेति, सेय्यथिदं - “इति खो, 
भिक्खवे, अविज्जूपनिसा सङ्घारा, सङ्घारूपनिसं विञ्ञाण''न्तिआदि (सं० नि० २.२३) । तथा “उपादानीयेसु, भिक्खवे, 
धम्मेसु अस्सादानुपस्सिनो विहरतो तण्हा पवट्टति, तण्हापच्चया उपादान'न्तिआदि (सं० नि० २.५२) । कत्थचि 
उभयमूलिकम्पि, सेय्यथिदं - “अविज्जानीवरणस्स, भिकखवे, बालस्स तण्हाय सम्पयुत्तस्स एवमयं कायो समुदागतो । 
इति अयञ्चेव कायो बहिद्धा च नामरूपं इत्थेतं द्वयं, द्वयं पटिच्च फस्सो, सळेवायतनानि येहि फुट्टो बालो सुखदुक्खं 
पटिसंवेदेती"तिआदि (सं० नि० २.१९) । तासु तासु देसनासु “अविज्जापच्चया सङ्घारा'ति अयमिध अविज्जावसेन 
एकधम्ममूलिका देसनाति वेदितब्बा। एवं तावेत्थ देसनाभेदतो विञ्ञातब्बो विनिच्छयो। 


“अत्थतो' ति अविज्जादीनं पदानं अत्थतो, सेय्यथिदं - पूरेतुं अयुत्त्वेन कायदुच्चरितादि अविन्दियं नाम; 
अलद्भब्बन्ति अत्थो। तं अविन्दियं विन्दतीति अविज्जा। तब्बिपरीततो कायसुचरितादि विन्दियं नाम। तं विन्दियं न 
विन्दतीति अविज्जा। खन्धानं रासटुं, आयतनानं आयतनटुं, धातूनं सुज्ञट्टं, सच्चानं तथटुं, इन्द्रियानं आधिपतेय्यटुं 
अविदितं करोतीति अविज्जा। दुक्खादीनं पीळनादिवसेन वुत्तं चतुब्बिधं चतुब्बिधं अत्थं अविदितं करोतीतिपि अविज्जा। 
अन्तविरहिते संसारे सब्बयोनिगतिभवविञ्ञाणड्टितिसत्तावासेसु सत्ते जवापेतीति अविज्जा। परमत्थतो अविज्जमानेसु 
इत्थिपुरिसादीसु जवति, विज्जमानेसुपि खन्धादीसु न जवतीति अविज्जा। अपिच चक्खुविञ्ञाणादीनं वत्थारम्मणानं 
पटिच्चसमुप्पादपटिच्चसमुप्पन्नानञ्च धम्मानं छादनतोपि अविज्जा । 


यं पटिच्च फलमेति सो पच्चयो। पटिच्चाति न विना तेन; तं अपच्चक्खित्वाति अत्थो। एतीति उप्पज्जति चेव 
पवत्तति चाति अत्थो। अपि च उपकारकट्टो पच्चयट्टो। अविज्जा च सा पच्चयो चाति अविज्जापच्चयो। तस्मा 
अविज्जापच्चया। 


सङ्घकतमभिसङ्करोन्तीति सङ्घारा। अपिच अविज्जापच्चया सङ्घारा, सङ्घारसद्देन आगतसङ्घारा चाति दुविधा सङ्कारा। 
तत्थ पुञ्ञापुञ्जानेञ्जाभिसङ्कारा तयो, कायवचीचित्तसङ्कारा तयोति इमे छ अविज्जापच्चया सङ्घारा । ते सब्बेपि 
लोकियकुसलाकुसलचेतनामत्तमेव होन्ति। 


सङ्घतसङ्घारो, अभिसङ्कतसङ्घारो, अभिसङ्करणसङ्घारो, पयोगाभिसङ्घारोति इमे पन चत्तारो सङ्घारसद्देन 
आगतसङ्घारा । तत्थ “अनिच्चा वत सङ्घारातिआदीसु (दी० नि० २.२२१, २७२; सं० नि० १.१८६; २.१४३) वृत्ता सब्बेपि 
सप्पच्चया धम्मा 'सङ्कतसङ्कारा' नाम | कम्मनिब्बत्ता तेभूमका रूपारूपधम्मा 'अभिसङ्कतसङ्कारा'ति अट्ठकथासु वुत्ता। 
तेपि “अनिच्चा वत सङ्घारा”ति एत्थेव सङ्गहं गच्छन्ति। विसुं पन नेसं आगतदट्ठानं न पञ्जायति। 
तेभूमककुसलाकुसलचेतना पन '“अभिसङ्करणकसङ्घारो ति वुच्चति। तस्स “अविज्जागतोयं, भिकखवे, पुरिसपुग्गलो 
पुञ्जञ्चे अभिसङ्करोती"तिआदीसु (सं० नि० २.५१) आगतट्ठानं पञ्जायति। कायिकचेतसिकं पन वीरियं 
"पयोगाभिसङ्कारो'ति वुच्चति । सो “यावतिका अभिसङ्कारस्स गति, तावतिकं गन्त्वा अक्खाहतं मञ्जे 
अडट्डासीतिआदीसु (अ० नि० ३.१५) आगतो। 

न केवलञ्च एतेयेव, अञ्ञेपि “सञ्ञावेदयितनिरोधं समापज्जन्तस्स खो, आवुसो विसाख, भिक्खुनो पठमं 
निरुज्झति वचीसङ्कारो, ततो कायसङ्घारो, ततो चित्तसङ्घारोतिआदिना (म० नि० १.४६४) नयेन सङ्घारसद्देन आगता 
अनेकसङ्कारा। तेसु नत्थि सो सङ्ारो, यो सङ्घतसङ्कारे सङ्गहं न गच्छेय्य। इतो परं सङ्घारपच्चया विञ्ञाणन्तिआदीसु यं 
वुत्तं तं वुत्तनयेनेव वेदितब्बं । 


अवृत्ते पन विजानातीति विज्ञाणं। नमतीति नामं । रुष्पतीति रूपं। आये तनोति, आयतञ्च नयतीति आयतनं । 
फुसतीति फस्सो। वेदयतीति वेदना । परितस्सतीति तण्हा। उपादियतीति उपादानं। भवति भावयति चाति भवो। जननं 
जाति। जीरणं जरा। मरन्ति एतेनाति मरणं । सोचनं सोको । परिदेवनं परिदेवो । दुक्खयतीति दुक्खं; उप्पादद्वितिवसेन वा 
द्वेधा खणतीति दुक्खं । दुम्मनस्स भावो दोमनस्सं। भुसो आयासो उपायासो। 


सम्भवन्तीति निब्बत्तन्ति। न केवलञ्च सोकादीहेव, अथ खो सब्बपदेहि 'सम्भवन्ती'ति सद्दस्स योजना कातब्बा । 
इतरथा हि “अविज्जापच्चया सङ्कारा"ति वृत्ते कि करोन्तीति न पञ्जायेय्युं। “सम्भवन्तीति पन योजनाय सति “अविज्जा 
च सा पच्चयो चाति अविज्जापच्चयो; तस्मा अविज्जापच्चया सङ्घारा सम्भवन्तीति पच्चयपच्चयुप्पन्नववत्थानं कतं 
होति। एस नयो सब्बत्थ। 


एवन्ति निद्दिुनयनिदस्सनं । तेन अविज्जादीहेव कारणेहि, न इस्सरनिम्मानादीहीति दस्सेति। एतस्साति यथावुत्तस्स। 
केवलस्साति असम्मिस्सस्स सकलस्स वा | दुक्खक्खन्धस्साति दुवखसमूहस्स, न सत्तस्स, न सुखसुभादीनं | समुदयोति 
निब्बत्ति । होतीति सम्भवति। एवमेत्थ अत्थतो विञ्ञातब्बो विनिच्छयो। 


"लक्खणादितो'ति अविज्जादीनं लक्खणादितो, सेय्यथिदं - अञ्ञाणलक्खणा अविज्जा, सम्मोहनरसा, 
छादनपच्चुपट्ठाना, आसवपदट्टाना । अभिसङ्घरणलक्खणा सङ्घारा, आयूहनरसा, चेतनापच्चुपट्ठाना, अविज्जापदट्टाना । 
विजाननलक्खणं विज्ञाणं, पुब्बङ्गमरसं, पटिसन्धिपच्चुपट्ठानं, सङ्घारपदद्वानं, वत्थारम्मणपदट्ठानं वा। नमनलक्खणं नामं, 
सम्पयोगरसं, अविनिब्मोगपच्चुपट्ठानं, विञ्ञाणपदट्टानं । रुप्पनलक्खणं रूपं, विकिरणरसं, अब्याकतपच्चुपट्ठानं, 
विञ्ञाणपदट्टानं। आयतनलक्खणं सळायतनं, दस्सनादिरसं, वत्थुद्वारभावपच्चुपट्ठानं, नामरूपपदट्ठानं। फुसनलक्खणो 
फस्सो, सङ्घट्टनरसो, सङ्गतिपच्चुपट्ठानो, सळायतनपदट्ठानो। अनुभवनलक्खणा वेदना, विसयरससम्भोगरसा, 
सुखदुक्खपच्चुपट्ठाना, फस्सपदट्टाना । हेतुलक्खणा तण्हा, अभिनन्दनरसा, अतित्तिभावपच्चुपड्ठाना, वेदनापदद्वाना । 
गहणलक्खणं उपादानं, अमुञ्चनरसं, तण्हादळहत्तदिट्टिपच्चुपट्ठानं, तण्हापदड्टानं । कम्मकम्मफललक्खणो भवो, 
भावनभवनरसो, कुसलाकुसलाब्याकतपच्चुपड्ठानो, उपादानपदड्डानो । जातिआदीनं लक्खणादीनि सच्चविभङ्गे वुत्तनयेनेव 
वेदितब्बानि। एवमेत्थ लक्खणादितोपि विञ्ञातब्बो विनिच्छयो। 


"एकविधादितो'ति एत्थ अविज्जा अञ्जाणादस्सनमोहादिभावतो एकविधा, अप्पटिपत्तिमिच्छापटिपत्तितो दुविधा 
तथा सङ्घारासङ्कारतो, वेदनात्तयसम्पयोगतो तिविधा, चतुसच्चअप्पटिवेधतो चतुब्बिधा, गतिपञ्चकादीनवच्छादनतो 
पञ्चविधा, द्वारारम्मणतो पन सब्बेसुपि अरूपधम्मेसु छब्बिधता वेदितब्बा। 


सङ्घारा सासवविपाकधम्मधम्मादिभावतो एकविधा, कुसलाकुसलतो दुविधा तथा 
परित्तमहग्गतहीनमज्झिममिच्छत्तनियतानियततो, तिविधा पुञ्जाभिसङ्कारादिभावतो, चतुब्बिधा चतुयोनिसंवत्तनतो, 
पञ्चविधा पञ्चगतिगामितो। 

विञ्ञाणं लोकियविपाकादिभावतो एकविधं, सहेतुकाहेतुकादितो दुविधं, भवत्तयपरियापन्नतो वेदनात्तयसम्पयोगतो 
अहेतुकदुहेतुकतिहेतुकतो च तिविधं, योनिगतिवसेन चतुब्बिधं पञ्चविधञ्च। 


नामरूपं विञ्ञजाणसन्निस्सयतो कम्मपच्चयतो च एकविधं, सारम्मणानारम्मणतो दुविधं, अतीतादितो तिविधं, 
योनिगतिवसेन चतुब्बिधं पञ्चविधञ्च । 


सळायतनं सञ्जातिसमोसरणट्ठानतो एकविधं, भूतप्पसादविञ्ञाणादितो दुविधं, सम्पत्तासम्पत्तनोभयगोचरतो तिविधं, 
योनिगतिपरियापन्नतो चतुब्बिधं पञ्चविधञ्चाति इमिना नयेन फस्सादीनम्पि एकविधादिभावो वेदितब्बोति। एवमेत्थ 
एकविधादितोपि विञ्ञातब्बो विनिच्छयो। 


"अङ्गानञ्च ववत्थाना ति सोकादयो चेत्थ भवचक्कस्स अविच्छेददस्सनत्थं वुत्ता । जरामरणब्भाहतस्स हि बालस्स 
ते सम्भवन्ति। यथाह -- “अस्सुतवा, भिकखवे, पुथुज्जनो सारीरिकाय दुक्खाय वेदनाय फुट्ठो समानो सोचति किलमति 
परिदेवति उरत्ताळि कन्दति सम्मोहमापज्जती"ति (सं० नि० ४.२५२)। याव च तेसं पवत्ति ताव अविज्जायाति पुनपि 
अविज्जापच्चया सङ्घाराति सम्बन्धमेव होति भवचक्कं । तस्मा तेसम्पि जरामरणेनेव एकसङ्घेपं कत्वा द्वादसेव 
पटिच्चसमुप्पादङ्गानीति वेदितब्बानि। एवमेत्थ अङ्गानं ववत्थानतोपि विञ्ञातब्बो विनिच्छयो। अयं तावेत्थ उद्देसवारवसेन 
सङ्घेपकथा। 


उद्देसवारवण्णना निडिता । 
अविज्जापदनिद्देसो 


२२६. इदानि निद्देसवारवसेन वित्थारकथा होति। “अविज्जा पच्चया सङ्घारा”ति हि वृत्तं। तत्थ अविज्जापच्चयेसु 
सङ्घारेसु दस्सेतब्बेसु यस्मा पुत्ते कथेतब्बे पठमं पिता कथीयति। एवञ्हि सति 'मित्तस्स पृत्तो, दत्तस्स पुत्तो'ति पुत्तो 
सुकथितो होति । तस्मा देसनाकुसलो सत्था सङ्घारानं जनकत्थेन पितुसदिसं अविज्जं ताव दस्सेतुँ तत्थ कतमा अविज्जा? 
दुक्खे अञ्ञाणन्तिआदिमाह । 


तत्थ यस्मा अयं अविज्जा दुक्खसच्चस्स याथावसरसलक्खणं जानितुं पस्सितुँ पटिविज्झितुँ न देति, छादेत्वा 
परियोनन्धित्वा गन्थेत्वा तिट्ठति, तस्मा “दुक्खे अज्ञाण''न्ति वुच्चति । तथा यस्मा दुक्खसमुदयस्स दुक्खनिरोधस्स 
दुक्खनिरोधगामिनिया पटिपदाय याथावसरसलक्खणं जानितुं पस्सितुँ पटिविज्झितुँ न देति, छादेत्वा परियोनन्धित्वा 
गन्थेत्वा तिट्ठति, तस्मा दुक्खनिरोधगामिनिया पटिपदाय अञ्ञाणन्ति वुच्चति । इमेसु चतूसु ठानेसु सुत्तन्तिकपरियायेन 
अज्ञाणं अविज्जाति कथितं । 


निक्खेपकण्डे (ध० स० १०६७) पन अभिधम्मपरियायेन “पुब्बन्ते अञ्ञाण*न्ति अपरेसुपि चतूसु ठानेसु अञ्ञाणं 
गहितं । तत्थ पुब्बन्तेति अतीतो अद्भा, अतीतानि खन्धधातुआयतनानि । अपरन्तेति अनागतो अद्धा, अनागतानि 
खन्धधातुआयतनानि। पुब्बन्तापरन्तेति तदुभयं । इदप्पच्चयताति सङ्कारादीनं कारणानि अविज्जादीनि अङ्गानि। 
पटिच्चसमुप्पन्नधम्माति अविज्जादीहि निब्बत्ता सङ्घारादयो धम्मा। तत्रायं अविज्जा यस्मा अतीतानं खन्धादीनं 
याथावसरसलक्खणं जानितुं पस्सितुं पटिविज्झितुं न देति, छादेत्वा परियोनन्धित्वा गन्थेत्वा तिट्ठति, तस्मा “पुब्बन्ते 
अज्ञाण''न्ति वुच्चति । तथा यस्मा अनागतानं खन्धादीनं, अतीतानागतानं खन्धादीनं इदप्पच्चयताय चेव 

पटिच्चसमुप्पन्नधम्मानञ्च याथावसरसलक्खणं जानितुं पस्सितुं पटिविज्झितुं न देति, छादेत्वा परियोनन्धित्वा 
गन्थेत्वा तिट्ठति, तस्मा इदप्पच्चयतापटिच्चसमुप्पन्नेसु धम्मेसु अञ्ञाणन्ति वुच्चति । इमेसु अट्टसु ठानेसु 
अभिधम्मपरियायेन अञ्ञाणं अविज्जाति कथितं । 


एवं कि कथितं होति? किच्चतो चेव जातितो च अविज्जा कथिता नाम होति। कथं? अयञ्हि अविज्जा इमानि अट्ट 
ठानानि जानितुं पस्सितुं पटिविज्झितुं न देतीति किच्चतो कथिता; उप्पज्जमानापि इमेसु अट्टुसु ठानेसु उप्पज्जतीति 
जातितोपि कथिता । एवं कथेत्वा पुन “यं एवरूपं अञ्ञाणं अदस्सनन्तिआदीनि पञ्चवीसति पदानि अविज्जाय लक्खणं 
दस्सेतुं गहितानि। 


तत्थ यस्मा अयं अविज्जा इमेहि अट्ठहि पदेहि कथितापि पुन पञ्चबीसतिया पदेहि लक्खणे अकथिते सुकथिता नाम 
न होति, लक्खणे पन कथितेयेब सुकथिता नाम होति। यथा पुरिसो नटुं गोणं परियेसमानो मनुस्से पुच्छेय्य - “अपि, 
अय्या, सेतं गोणं पस्सथ, रत्तं गोणं पस्सथा"ति? ते एवं वदेय्युं - “इमस्मिं रडे सेतरत्तानं गोणानं अन्तो नत्थि, कि ते 
गोणस्स लक्खण' न्ति? अथ तेन 'सङ्घाटि' वा “नङ्गलं' वाति वुत्ते गोणो सुकथितो नाम भवेय्य; एवमेव यस्मा अयं 
अविज्जा अट्ठहि पदेहि कथितापि पुन पञ्चनीसतिया पदेहि लक्खणे अकथिते सुकथिता नाम न होति, लक्खणे पन 
कथितेयेव सुकथिता नाम होति । तस्मा यानस्सा लक्खणदस्सनत्थं पञ्चवीसति पदानि कथितानि, तेसम्पि बसेन 
वेदितब्बा । 


सेय्यथिदं - जाणं नाम पञ्ञा। सा अत्थत्थं कारणकारणं चतुसच्चधम्मं विदितं पाकटं करोति । अयं पन अविज्जा 
उप्पज्जित्वा तं विदितं पाकटं कातुं न देतीति आणपच्चनीकतो अञ्ञाणं। दस्सनन्तिपि पञ्जा। सापि तं आकारं पस्सति। 
अविज्जा पन उप्पज्जित्वा तं पस्सितुं न देतीति अदस्सनं। अभिसमयोतिपि पञ्जा। सा तं आकारं अभिसमेति। अविज्जा 
पन उप्पज्जित्वा तं अभिसमेतुं न देतीति अनभिसमयो। अनुबोधो सम्बोधो पटिवेधोतिपि पञ्ञा। सा तं आकारं 
अनुबुज्झति सम्बुज्झति पटिविज्झति। अविज्जा पन उप्पज्जित्वा तं अनुबुज्झितुं संबुज्झितुं पटिविज्झितुं न देतीति 
अननुबोधो असम्बोधो अप्पटिवेधो। सङ्गाहनातिपि पञ्ञा। सा तं आकारं गहेत्वा घंसित्वा गण्हाति। अविज्जा पन 
उप्पज्जित्वा तं गहेत्वा घंसित्वा गण्हितुं न देतीति असड्रगहना | परियोगाहनातिपि पञ्जा। सा तं आकारं ओगाहित्वा 
अनुपविसित्वा गण्हाति। अविज्जा पन उप्पज्जित्वा तं ओगाहित्वा अनुपविसित्वा गण्हितुं न देतीति अपरियोगाहना । 
समपेक्खनातिपि पञ्जा। सा तं आकारं समं सम्मा च पेक्खति। अविज्जा पन उप्पज्जित्वा तं समं सम्मा च पेक्खितुं न 
देतीति असमपेक्खना | पच्चवेक्खणातिपि पञ्जा। सा तं आकारं पच्चवेक्खति | अविज्जा पन उप्पञ्जित्वा तं 
पच्चवेक्खितुं न देतीति अपच्चवेक्खणा । नास्सा किञ्चि कम्मं पच्चक्खं अत्थि, सयञ्च अपच्चवेक्खित्वा कतं कम्मन्ति 
अपच्चक्खकम्मं । दुम्मेधभावताय दुम्मेज्झं। बालभावताय बाल्यं | 


सम्पजञ्ञन्तिपि पञ्जा । सा अत्थत्थं कारणकारणं चतुसच्चधम्मं सम्मा पजानाति। अविज्जा पन उप्पञ्जित्वा तं 
आकारं पजानितुं न देतीति असम्पजञ्ञं | मोहनवसेन मोहो पमोहनवसेन पमोहो। सम्मोहनवसेन सम्मोहो। अविन्दियं 
विन्दतीतिआदिवसेन अविज्जा। वट्टस्मि ओहनति ओसीदापेतीति अविज्जोघो। वद्टस्मिं योजेतीति अविज्जायोगो । 
अप्पहीनवसेन पुनप्पुनं उप्पज्जनतो च अविज्जानुसयो। मग्गे परियुद्धितचोरा अद्धिके विय कुसलचित्तं परियुद्ठाति गण्हाति 
विलुम्पतीति अविज्जापरियुट्ठानं। यथा नगरद्वारे पलिघसङ्काताय लङ्गिया पतिताय अन्तोनगरे मनुस्सानं बहिनगरगमनम्पि 
बहिनगरे मनुस्सानं अन्तोनगरपवेसनम्पि पच्छिज्जति, एवमेव यस्स सक्कायनगरे अयं पतिता तस्स निब्बानसम्पापकं 

जाणगमनं पच्छिज्जतीति अविज्जालङ्गी नाम होति। अकुसलञ्च तं मूलञ्च, अकुसलानं वा मूलन्ति अकुसलमूलं । 
तं पन न अज्जं, इधाधिप्पेतो मोहोति मोहो अकुसलमूलं । अयं वुच्चति अविज्जाति अयं एवंलक्खणा अविज्जा नामाति 
बुच्चति। एवं पञ्चबीसतिपदवसेन अविज्जाय लक्खणं वेदितब्बं । 


एवंलक्खणा पनायं अविज्जा दुक्खादीसु अञ्ञाणन्ति वुत्तापि दुकखसच्चस्स एकदेसो होति, सहजाता होति, तं 
आरम्मणं करोति, छादेति; समुदयसच्चस्स न एकदेसो होति, सहजाता होति, तं आरम्मणं करोति, छादेति; निरोधसच्चस्स 
नेव एकदेसो होति, न सहजाता, न तं आरम्मणं करोति, केवलं छादेति; मग्गसच्चस्सापि न एकदेसो, न सहजाता, न तं 
आरम्मणं करोति, केबलं छादेति । दुक्खारम्मणता अविज्जा उप्पज्जति, तञ्च छादेति। समुदयारम्मणता अविज्जा 
उप्पज्जति, तञ्च छादेति । निरोधारम्मणता अविज्जा नुप्पज्जति, तञ्च छादेति। मग्गारम्मणता अविज्जा नृप्पज्जति, तञ्च 
छादेति। 


द्वे सच्चा दुद्दसत्ता गम्भीरा। द्वे सच्चा गम्भीरत्ता दुहसा। अपिच खो पन दुक्खनिरोधं अरियसच्चं गम्भीरञ्चेव 
दुद्दसञ्च । तत्थ दुक्खं नाम पाकटं, लक्खणस्स पन दुद्दसत्ता गम्भीरं नाम जातं | समुदयेपि एसेव नयो। यथा पन महासमुदं 
मन्थेत्वा ओजाय नीहरणं नाम भारो, सिनेरुपादतो वालिकाय उद्धरणं नाम भारो, पब्बतं पीळेत्वा रसस्स नीहरणं नाम भारो; 
एवमेव द्वे सच्चानि गम्भीरताय एव दुद्दसानि, निरोधसच्चं पन अतिगम्भीरञ्च अतिदुद्दसञ्चाति । एवं दुइसत्ता गम्भीरानं 
गम्भीरत्ता च दुद्दसानं चतुन्नं अरियसच्चानं पटिच्छादकं मोहन्धकारं अयं वुच्चति अविज्जाति। 


अविज्जापदनिद्देसो । 
सङ्घारपदनिद्देसो 


सङ्कारपदे हेठ्ठा वृत्तसङ्घारेसु सङ्घारसद्देन आगतसङ्कारे अनामसित्वा अविज्जापच्चया सङ्घारेयेव दस्सेन्तो तत्थ कतमे 
अविज्जापच्चया सङ्कारा? पुञ्ञाभिसङ्कारोतिआदिमाह । तत्थ पुनाति अत्तनो कारकं, पूरेति चस्स अज्झासयं, पुज्जञ्च 
भवं निब्बत्तेतीति पुञ्जो। अभिसङ्करोति विपाकं कटत्तारूपञ्चाति अभिसङ्कारो । पुञ्जोव अभिसङ्घारो पुञ्ञाभिसङ्कारो । 
पुञ्जपटिपक्खतो अपुञ्जो। अपुञ्जोव अभिसङ्घारो अपुञ्जाभिसङ्कारो । न इञ्जतीति आनेञ्जं। आनेञ्जमेव अभिसङ्घारो, 
आनेञ्जञ्च भवं अभिसङ्करोतीति आनेञ्जाभिसङ्कारो । कायेन पवत्तितो, कायतो वा पवत्तो, कायस्स वा सङ्घारोति 
कायसङ्घारो। वचीसङ्घारचित्तसङ्कारेसुपि एसेव नयो। 


तत्थ पठमत्तिको परिवीमंसनसुत्तवसेन गहितो। तत्थ हि “पुञ्जञ्चे सङ्घारं अभिसङ्करोति, पुञ्जूपगं होति विञ्ञाणं। 
अपुञ्जञ्चे सङ्घारं अभिसङ्करोति, अपुञ्ञुपगं होति विञ्ञाणं। आनेञ्जञ्चे सङ्घारं अभिसङ्घरोति, आनेञ्जुपगं होति 
विज्ञाण''न्ति (सं० नि० २.५१) वुत्तं । दुतियत्तिको तदनन्तरस्स विभङ्गसुत्तस्स वसेन गहितो, सम्मादिट्टिसुत्तपरियायेन (म० 
नि० १.१०२) गहितोतिपि वत्तुं बट्टतियेव। तत्थ हि “तयोमे, भिक्खवे, सङ्कारा। कतमे तयो? कायसङ्कारो, वचीसङ्कारो, 
चित्तसङ्कारो”ति (सं० नि० २.२) वुत्तं। कस्मा पनेतेसं सृत्तानं वसेन ते गहिताति? अयं अभिधम्मो नाम न अधुनाकतो, नापि 
बाहिरकइसीहि वा सावकेहि वा देवताहि वा भासितो। सब्बञ्जुजिनभासितो पन अयं। अभिधम्मेपि हि सुत्तेपि एकसदिसाव 
तन्ति निद्विट्ठाति इमस्सत्थस्स दीपनत्थं । 


इदानि ते सङ्कारे पभेदतो दस्सेतुं तत्थ कतमो पुञ्ञाभिसङ्कारोतिआदिमाह | तत्थ कुसला चेतनाति अनियमतो 

चतुभूमिकचेतनापि वृत्ता। कामावचरा रूपावचराति नियमितत्ता पन अट्ट कामावचरकुसलचेतना, पञ्च 
रूपावचरकुसलचेतनाति तेरस चेतना पुञ्जाभिसङ्घारो नाम । दानमयातिआदीहि तासंयेव चेतनानं पुञ्जकिरियवत्थुवसेन 
पवत्ति दस्सिता। तत्थ अट्ट कामावचराव दानसीलमया होन्ति। भावनामया पन तेरसपि। यथा हि पगुणं धम्मं सज्झायमानो 
एकं द्वे अनुसन्धिगतेपि न जानाति, पच्छा आवज्जन्तो जानाति; एवमेव कसिणपरिकम्मं करोन्तस्स पगुणज्झानं 
पच्चवेक्खन्तस्स पगुणकम्मड्ठानञ्च मनसिकरोन्तस्स ञाणविप्पयृत्तापि भावना होति । तेन वुत्तं “भावनामया पन 
तेरसपी”ति। 


तत्थ दानमयादीसु “दानं आरब्भ दानमधिकिच्च या उप्पज्जति चेतना सञ्चेतना चेतयितत्तं - अयं वुच्चति दानमयो 
पुञ्जाभिसङ्कारोति। सीलं आरब्भ...पे०... भावनं आरब्भ भावनमधिकिच्च या उप्पज्जति चेतना सञ्चेतना चेतयितत्तं - 
अयं वुच्चति भावनामयो पुञ्ञाभिसङ्घारो”ति (विभ० ७६९) अयं सङ्घेपदेसना । 


चीवरादीसु पन चतूसु पच्चयेसु रूपादीसु वा छसु आरम्मणेसु अन्नादीसु वा दससु दानवत्थूसु तं तं देन्तस्स तेसं 
उप्पादनतो पट्टाय पुब्बभागे परिच्चागकाले पच्छा सोमनस्सचित्तेन अनुस्सरणे चाति तीसु कालेसु पवत्ता चेतना दानमया 
नाम। सीलं परिपूरणत्थाय पन 'पब्बजिस्सामी'ति विहारं गच्छन्तस्स पब्बजन्तस्स मनोरथं मत्थकं पापेत्वा “पब्बजितो 
वतम्हि, साधु सुटू'"ति आवज्जन्तस्स पातिमोक्खं संवरन्तस्स चीवरादयो पच्चये पच्चवेक्खन्तस्स आपाथगतेसु रूपादीसु 
चकखुद्रारादीनि संवरन्तस्स आजीवं सोधेन्तस्स च पवत्ता चेतना सीलमया नाम। पटिसम्भिदायं वृत्तेन विपस्सनामग्गेन 
चक्खुं अनिच्चतो दुक्खतो अनत्ततो भावेन्तस्स रूपे...पे०... धम्मे, चक्खुविञ्ञाणं...पे०... मनोविज्ञाणं, चक्खुसम्फस्सं... 
पे०... मनोसम्फस्सं, चक्खुसम्फस्सजं वेदनं...पे०... मनोसम्फस्सजं वेदनं, रूपसञ्ञं ...पे०... धम्मसञ्ञं जरामरणं अनिच्चतो 
दुक्खतो अनत्ततो भावेन्तस्स पवत्ता चेतना भावनामया नामाति अयं वित्थारकथा। 


अपुञ्ञजाभिसङ्घारनिद्देसे अकुसला चेतनाति द्रादसअकुसलचित्तसम्पयुत्ता चेतना। कामावचराति किञ्चापि तत्थ 
ठपेत्वा द्वे दोमनस्ससहगतचेतना सेसा रूपारूपभवेपि उप्पज्जन्ति, तत्थ पन पटिसन्धिं न आकडुन्ति, कामावचरेयेव 
पटिसन्धिवसेन विपाकं अवचारेन्तीति कामावचरात्वेव वुत्ता। 


आनेञ्जाभिसङ्घारनिद्देसे कुसला चेतना अरूपावचराति चतस्सो अरूपावचरकुसलचेतना। एता हि चतस्सो 
अनिञ्जनड्ठेन अनिञ्जनस्स च अभिसङ्करणड्रेन आनेञ्जाभिसङ्कारोति वुच्चन्ति। रूपावचरचतुत्थज्झानतो हि तिस्सो 
कुसलविपाककिरियाचेतना द्वादस अरूपावचरचेतनाति पञ्चदस धम्मा अनिच्चलड्ठेन अफन्दनड्रेन आनेञ्जा नाम । तत्थ 
रूपावचरा कुसला चेतना अनिञ्जा समानापि अत्तना सरिक्खकम्पि असरिक्खकम्पि सइञ्जनम्पि अनिञ्जनम्पि रूपारूपं 
जनेतीति आनेञ्जाभिसङ्कारो नाम न होति। विपाककिरियचेतना पन अविपाकत्ता विपाकं न अभिसङ्करोन्ति, तथा 
अरूपावचरा विपाककिरियचेतनापीति एकादसापि एता चेतना आनेञ्जाव न अभिसङ्कारा। चतुब्बिधा पन 
अरूपावचरकुसलचेतना यथा हत्थिअस्सादीनं सदिसाव छाया होन्ति, एवं अत्तना सदिसं निच्चलं अरूपमेव जनेतीति 
आनेञ्जाभिसङ्घारोति वुच्चतीति। 


एवं पुञ्जाभिसङ्घारवसेन तेरस, अपुञ्ञाभिसङ्घारवसेन द्वादस, आनेञ्जाभिसङ्कारवसेन चतस्सोति सब्बापेता 
परिपिण्डिता एकूनतिंस चेतना होन्ति। इति भगवा अपरिमाणेसु चक्कवाळेसु अपरिमाणानं सत्तानं 
उप्पज्जनककुसलाकुसलचेतना महातुलाय धारयमानो विय, नाळियं पक्खिपित्वा मिनमानो विय च सब्बञ्जुतञाणेन 
परिच्छिन्दित्वा एकूनतिसमेव दस्सेसि। 

इदानि अपरिमाणेसु चक्कवाळेसु अपरिमाणा सत्ता कुसलाकुसलकम्मं आयूहमाना येहि द्वारेहि आयूहन्ति, तानि 
तीणि कम्मद्वारानि दस्सेन्तो तत्थ कतमो कायसङ्कारो? कायसञ्चेतनातिआदिमाह । तत्थ कायसञ्चेतनाति 
कायविञ्जत्ति समुट्ठापेत्वा कायद्वारतो पवत्ता अट्ट कामावचरकुसलचेतना द्वादस अकुसलचेतनाति समवीसति चेतना; 
कायद्वारे आदानग्गहणचोपनं पापयमाना उप्पन्ना वीसति कुसलाकुसलचेतनातिपि वत्तुं वट्टति। 


बचीसञ्चेतनाति वचीविञ्जत्ति समुट्ठापेत्वा वचीद्वारतो पवत्ता तायेव वीसति चेतना; वचीद्वारे हनुसञ्चोपनं वाक्यभेद 
पापयमाना उप्पन्ना वीसति चेतनातिपि वत्तु वट्टति । अभिञ्ञाचेतना पनेत्थ परतो विञ्ञाणस्स पच्चयो न होतीति न 
गहिता। यथा च अभिञ्जाचेतना, एवं उद्भच्चचेतनापि न होति। तस्मा सापि विञ्जाणस्स पच्चयभावे अपनेतब्बा। 
अविज्जापच्चया पन सब्बापेता होन्ति। 


मनोसञ्चेतनाति उभोपि विञ्ञत्तियो असमुद्वापेत्वा मनोद्वारे उप्पन्ना सब्बापि एकूनतिंस चेतना। इति भगवा 
अपरिमाणेसु चक्कवाळेसु अपरिमाणा सत्ता कुसलाकुसलकम्मं आयूहमाना इमेहि तीहि द्वारेहि आयूहन्तीति 
आयूहनकम्मद्वारं दस्सेसि। 


इमेसं पन द्विन्नम्पि तिकानं अञ्ञमञ्ञं सम्पयोगो वेदितब्बो। कथं? पुञ्जाभिसङ्घारो हि कायदुच्चरिता विरमन्तस्स 
सिया कायसङ्कारो, वचीदुच्चरिता विरमन्तस्स सिया वचीसङ्घारो। एवं अट्ट कुसलचेतना कामावचरा पुञ्जाभिसङ्घारो च 
होति कायसङ्कारो च वचीसङ्कारो च । मनोद्वारे उप्पन्ना पन तेरस चेतना पुञ्ञजाभिसङ्घारो च होति चित्तसङ्कघारो च। 
अपुञ्जाभिसङ्घारोपि कायदुच्चरितवसेन पवत्तियं सिया कायसङ्कारो, वचीदुच्चरितवसेन पवत्तियं सिया वचीसङ्कारो, द्वे 
द्वारानि मुञ्चित्वा मनोद्वारे पवत्तियं सिया चित्तसङ्घारोति। एवं अपुञ्जाभिसङ्घारो कायसङ्कारोपि होति वचीसङ्घारोपि 
चित्तसङ्घारोपि। 


कायसङ्घारो पन सिया पुञ्ञजाभिसङ्घारो, सिया अपुञ्जाभिसङ्कारो, न आनेञ्जाभिसङ्घारो। तथा वचीसङ्कारो। 
चित्तसङ्कारो पन सिया पुञ्ञाभिसङ्घारो, सिया अपुञ्जाभिसङ्घारो, सिया आनेञ्जाभिसङ्घारोति। इमे अविज्जापच्चया सङ्कारा 
नाम। 


कथं पनेतं जानितब्बं -- इमे सङ्घारा अविज्जापच्चया होन्तीति? अविज्जाभावे भावतो। यस्स हि दुक्खादीसु 
अविज्जासङ्घातं अज्ञाणं अप्पहीनं होति, सो दुक्खे ताव पुब्बन्तादीसु च अञ्जाणेन संसारदुक्खं सुखसञ्ञाय गहेत्वा तस्स 
हेतुभूते तिविधेपि सङ्कारे आरभति, समुदये अञ्ञाणेन दुक्खहेतुभूतेपि तण्हापरिक्खारे सङ्कारे सुखहेतुतो मञ्ञमानो 
आरभति, निरोधे पन मग्गे च अञ्ञाणेन दुक्खस्स अनिरोधभूतेपि गतिविसेसे दुक्खनिरोधसञ्जी हुत्वा निरोधस्स च 
अमग्गभूतेसुपि यञ्जामरतपादीसु निरोधमग्गसञ्जी हुत्वा दुकखनिरोधं पत्थयमानो यञ्ञामरतपादिमुखेन तिविधेपि सङ्कारे 
आरभति। 


अपिच सो ताय चतूसु सच्चेसु अप्पहीनाविज्जताय विसेसतो जातिजरारोगमरणादिअनेकादीनववोकिण्णं 
पुञ्जफलसङ्कातं दुक्खं दुखतो अजानन्तो तस्स अधिगमाय कायवचीचित्तसङ्घारभेदं पुञ्जाभिसङ्घारं आरभति 
देवच्छरकामको विय मरुपपातं; सुखसम्मतस्सापि च तस्स पुञ्ञफलस्स अन्ते महापरिळाहजनकं विपरिणामदुक्खतं 
अप्पस्सादतञ्च अपस्सन्तोपि तप्पच्चयं वुत्तप्पकारमेव पुञ्जाभिसङ्कारं आरभति सलभो विय दीपसिखाभिनिपातं, 
मधुबिन्दुगिद्धो विय च मधुलित्तसत्थधारालेहनं । 

कामूपसेवनादीसु च सविपाकेसु आदीनवं अपस्सन्तो सुखसञ्ञाय चेव किलेसाभिभूतताय च द्वारत्तयप्पवत्तम्पि 
अपुञ्जाभिसङ्कारं आरभति बालो विय गूथकोळनं, मरितुकामो विय च विसखादनं। आरुप्पविपाकेसु चापि 
सङ्घारविपरिणामदुक्खतं अनवबुज्झमानो सस्सतादिविपल्लासेन चित्तसङ्घारभूतं आनेञ्जाभिसङ्घारं आरभति दिसामूळहो 
विय पिसाचनगराभिमुखमग्गगमनं । 


एवं यस्मा अविज्जाभावतोव सङ्घारभावो, न अभावतो; तस्मा जानितब्बमेतं -- इमे सङ्घारा अविज्जापच्चया 
होन्तीति । वुत्तम्पि चेतं - “अविद्वा, भिक्खवे, अविज्जागतो पुञ्जाभिसङ्घारम्पि अभिसङ्करोति, अपुञ्जाभिसङ्घारम्पि 
अभिसङ्घरोति, आनेञ्जाभिसङ्घारम्पि अभिसङ्करोति। यतो खो, भिकखवे, भिक्खुनो अविज्जा पहीना, विज्जा उप्पन्ना, सो 
अविज्जाविरागा विज्जुप्पादा नेव पुञ्ञाभिसङ्घारं अभिसद्डरोती 'ति। 


एत्थाह - गण्हाम ताव एतं 'अविज्जा सङ्घारानं पच्चयो'ति। इदं पन वत्तब्बं - 'कतमेसं सङ्घारानं कथं पच्चयो 
होती ति? तत्रिदं वुच्चति - 


पच्चयो होति पुञ्ञानं, दुविधानेकधा पन। 
परेसं पच्छिमानं सा, एकधा पच्चयो मता॥ 


तत्थ “पुञ्ञानं दुविधा ति आरम्मणपच्चयेन च उपनिस्सयपच्चयेन चाति द्वेधा पच्चयो होति। सा हि अविज्जं खयतो 
वयतो सम्मसनकाले कामावचरानं पुञ्जाभिसङ्घारानं आरम्मणपच्चयेन पच्चयो होति, अभिञ्ञाचित्तेन 
समोहचित्तजाननकाले रूपावचरानं, अविज्जासमतिक्कमनत्थाय पन दानादीनि चेव कामावचरपुञ्ञकिरियवत्थूनि 
पूरेन्तस्स रूपावचरज्झानानि च उप्पादेन्तस्स द्विन्नम्पि तेसं उपनिस्सयपच्चयेन पच्चयो होति; तथा अविज्जासम्मूळहत्ता 
कामभवरूपभवसम्पत्तियो पत्थेत्वा तानेव पुञ्जानि करोन्तस्स। 


"अनेकधा पन परेस'न्ति अपुञ्जाभिसङ्कारानं अनेकधा पच्चयो होति। कथं? एसा हि अविज्जं आरब्भ रागादीनं 
उप्पज्जनकाले आरम्मणपच्चयेन, गरु कत्वा अस्सादनकाले आरम्मणाधिपतिआरम्मणूपनिस्सयेहि, अविज्जासम्मूळहस्स 
अनादीनवदस्साविनो पाणातिपातादीनि करोन्तस्स उपनिस्सयपच्चयेन, दुतियजवनादीनं 
अनन्तरसमनन्तरानन्तरूपनिस्सयासेवननत्थिविगतपच्चयेहि, यं किञ्चि अकुसलं करोन्तस्स 
हेतुसहजातअञ्ञमञ्ञनिस्सयसम्पयुत्तअत्थिअविगतपच्चयेहीति अनेकधा पच्चयो होति। 


"पच्छिमानं सा एकधा पच्चयो मता ति आनेञ्जाभिसङ्कारानं उपनिस्सयपच्चयेनेव एकधा पच्चयो मता। सो 
पनस्सा उपनिस्सयभावो पुञ्ञाभिसङ्कारे वृत्तनयेनेव वेदितब्बोति। 


एत्थाह - “कि पनायमेकाव अविज्जा सङ्कारानं पच्चयो उदाहु अञ्जेपि पच्चया होन्ती'ति? किञ्चेत्थ यदि ताव 
एकाव एककारणवादो आपज्जति। अथ “अञ्जेपि सन्ति अविज्जापच्चया सङ्घारा'ति एककारणनिद्देसो नुपपज्जतीति? न 
नुपपज्जति। कस्मा? यस्मा - 


एकं न एकतो इध, नानेकमनेकतोपि नो एकं । 
फलमत्थि अत्थि पन एक-हेतुफलदीपने अत्थो॥ 

एकतो हि कारणतो न इध किञ्चि एकं फलमत्थि, न अनेकं । नापि अनेकेहि कारणेहि एकं । अनेकेहि पन कारणेहि 
अनेकमेव होति। तथा हि अनेकेहि उतुपथवीबीजसलिलसङ्घातेहि कारणेहि अनेकमेव रूपगन्धरसादिअङ्कुरसङ्कातं 
फलमुप्पज्जमानं दिस्सति । यं पनेतं “अविज्जापच्चया सङ्कारा, सङ्घारपच्चया विञ्ञाण”न्ति एकेकहेतुफलदीपनं कतं, तत्थ 
अत्थो अत्थि, पयोजनं विज्जति। 


भगवा हि कत्थचि पधानत्ता, कत्थचि पाकटत्ता, कत्थच असाधारणत्ता, देसनाविलासस्स च वेनेय्यानञ्च अनुरूपतो 
एकमेवहेतुं वा फलं वा दीपेति; “फस्सपच्चया वेदना”ति (दी० नि० २.९७) हि एकमेव हेतुं फलञ्चाह । फस्सो हि वेदनाय 
पधानहेतु यथाफस्सं वेदनाववत्थानतो । वेदना च फस्सस्स पधानफलं यथावेदनं फस्सववत्थानतो । 


“सेम्हसमुड्ाना आबाधा ति (महानि० ५) पाकटत्ता एकं हेतुमाह । पाकटो हेत्थ सेम्हो, न कम्मादयो। “ये केचि, 
भिक्खवे, अकुसला धम्मा, सब्बेते अयोनिसोमनसिकारमूलका”ति असाधारणत्ता एकं हेतुमाह; असाधारणो हि 
अयोनिसोमनसिकारो अकुसलानं, साधारणानि वत्थारम्मणादीनीति। 


तस्मा अयमिध अविज्जा विज्जमानेसुपि अञ्जेसु वत्थारम्मणसहजातधम्मादीसु सङ्घारकारणेसु “अस्सादानुपस्सिनो 
तण्हा पवड्डती 'ति (सं० नि० २.५२) च “अविज्जासमुदया आसवसमुदयो"ति (म० नि० १.१०४) च वचनतो अञ्ञेसम्पि 
तण्हावीनं सङ्कारहेतूनं हेतृति पधानत्ता, “अविद्वा, भिक्खवे, अविज्जागतो पुञ्ञजाभिसङ्घारम्पि अभिसङ्करोती "ति पाकटत्ता 
असाधारणत्ता च सङ्घारानं हेतुभावेन दीपिताति वेदितब्बा । एतेनेव च एकेकहेतुफलदीपनपरिहारवचनेन सब्बत्थ 
एकेकहेतुफलदीपने पयोजनं वेदितब्बन्ति । 


एत्थाह - एवं सन्तेपि एकन्तानिट्ठफलाय सावज्जाय अविज्जाय कथं पुञ्जानेञ्जाभिसङ्घारपच्चयत्तं युज्जति? न हि 
निम्बबीजतो उच्छु उप्पज्जतीति। कथं न युज्जिस्सति? लोकस्मिञ्हि - 


विरुद्धो चाविरुद्धो च, सदिसासदिसो तथा। 
धम्मानं पच्चयो सिद्धो, विपाका एव ते च न॥ 


धम्मानञ्हि ठानसभावकिच्चादिविरुद्भो च अविरुद्धो च पच्चयो लोके सिद्धो | पुरिमचित्तञ्हि अपरचित्तस्स 
ठानविरुद्धो पच्चयो, पुरिमसिप्पादिसिक्खा च पच्छापवत्तमानानं सिप्पादिकिरियानं। कम्मं रूपस्स सभावविरुद्धो पच्चयो, 
खीरादीनि च दधिआदीनं। आलोको चक्खुविञ्ञाणस्स किच्चविरुद्धो, गुळादयो च आसवादीनं। चक्खुरूपादयो पन 
चक्खुविञ्जाणादीनं ठानाविरुद्धा पच्चया | पुरिमजवनादयो पच्छिमजवनादीनं सभावाविरुद्धा किच्चाविरुद्धा च । 


यथा च विरुद्धाविरुद्धा पच्चया सिद्धा, एवं सदिसासदिसापि। सदिसमेव हि उतुआहारसङ्कातं रूपं रूपस्स पच्चयो 
होति, सालिबीजादीनि च सालिफलादीनं। असदिसम्पि रूपं अरूपस्स, अरूपञ्च रूपस्स पच्चयो होति; 
गोलोमाविलोमविसाणदधितिलपिट्ठादीनि च दब्बभूतिणकादीनं । येसञ्च धम्मानं ये विरुद्धाविरुद्धा सदिसासदिसा पच्चया, 
न ते धम्मा तेसं धम्मानं विपाकायेव। इति अयं अविज्जा विपाकवसेन एकन्तानिडुकलसभाववसेन च सावज्जापि समाना 
सब्बेसम्पि एतेसं पुञ्जाभिसङ्घारादीनं यथानुरूपं ठानकिच्चसभावविरुद्धाविरुद्धपच्चयवसेन सदिसासदिसपच्चयवसेन च 
पच्चयो होतीति वेदितब्बा। 

सो चस्सा पच्चयभावो “यस्स हि दुक्खादीसु अविज्जासङ्कातं अञ्ञाणं अप्पहीनं होति, सो दुक्खे ताव पुब्बन्तादीसु च 
अञ्जाणेन संसारदुक्खं सुखसञ्ञाय गहेत्वा तस्स हेतुभूते तिविधेपि सङ्कारे आरभती"तिआदिना नयेन वुत्तो एव। 


अपिच अयं अञ्जोपि परियायो - 


चुतूपपाते संसारे, सङ्घारानञ्च लक्खणे । 
यो पटिच्चसमुप्पन्न-धम्मेसु च विमुय्हति॥ 


अभिसङ्घरोति सो एते, सङ्कारे तिविधे यतो। 
अविज्जा पच्चयो तेसं, तिविधानम्पि यं ततोति॥ 


कथं पन यो एतेसु विमुय्हति, सो तिविधेपेते सङ्कारे करोतीति चे? चुतिया ताव विमूळहो सब्बत्थ “खन्धानं भेदो 
मरण'न्ति चुति अगण्हन्तो “सत्तो मरति, सत्तस्स देसन्तरसङ्कमन'न्तिआदीनि विकप्पेति । उपपाते विमूळहो सब्बत्थ 
“खन्धानं पातुभावो जातीति उपपातं अगण्हन्तो सत्तो उपपज्जति, सत्तस्स नवसरीरपातुभावो'तिआदीनि विकप्पेति । 
संसारे विमूळहो यो एस - 


““खन्धानञ्च पटिपाटि, धातुआयतनान च | 
अब्बोच्छिन्नं वत्तमाना, संसारोति पवुच्चती”ति॥ 


एवं वण्णितो संसारो। तं एवं अगण्हन्तो `अयं सत्तो अस्मा लोका परं लोकं गच्छति, परस्मा लोका इमं लोकं 
आगच्छती'तिआदीनि विकप्पेति। सङ्कारानं लक्खणे विमूळहो सङ्घारानं सभावलक्खणं सामञ्जलक्खणञ्च अगण्हन्तो 
सङ्कारे अत्ततो अत्तनियतो धुवतो सुभतो सुखतो च विकप्पेति । पटिच्चसमुप्पन्नधम्मेसु विमूळहो अविज्जादीहि सङ्कारादीनं 
पवत्ति अगण्हन्तो “अत्ता जानाति वा न जानाति वा, सो एव करोति च कारेति च सो पटिसन्धियं उपपज्जति, तस्स 
अणुइस्सरादयो कललादिभावेन सरीरं सण्ठपेत्वा इन्द्रियानि सम्पादेन्ति, सो इन्द्रियसम्पन्नो फुसति वेदियति तण्हियति 
उपादियति घटियति, सो पुन भवन्तरे भवती"ति वा “सब्बे सत्ता नियतिसङ्गतिभावपरिणता"ति (दी० नि० १.१६८) वा 
विकप्पेति। सो एवं अविज्जाय अन्धीकतो एवं विकप्पेन्तो यथा नाम अन्धो पथवियं विचरन्तो मग्गम्पि अमग्गम्पि थलम्पि 
निन्नम्पि समम्पि विसमम्पि पटिपज्जति, एवं पुञ्ञम्पि अपुञ्ञम्पि आनेञ्जम्पि सङ्घारं अभिसङ्करोतीति । तेनेतं वुच्चति - 


यथापि नाम जच्चन्धो, नरो अपरिनायको। 
एकदा याति मग्गेन, कुम्मग्गेनापि एकदा॥ 


संसारे संसरं बालो, तथा अपरिनायको। 
करोति एकदा पुञ्जं, अपुञ्ञमपि एकदा॥ 


यदा जत्वा च सो धम्मं, सच्चानि अभिसमेस्सति। 
तदा अविज्जूपसमा, उपसन्तो चरिस्सतीति॥ 


अयं अविज्जापच्चया सङ्काराति पदस्मिं वित्थारकथा। 


www.tipitaka.org Vipassana Research Institute 


Page 84 sur 293 


अविज्जापच्चया सङ्घारपदनिद्देसो। 
विञ्ञाणपदनिहदेसो 


२२७. सङ्घारपच्चया विञ्जाणपदनिद्देसे चक्खुविञ्ञाणन्तिआदीसु चक्खुविञ्ञाणं कुसलविपाकं 
अकुसलविपाकन्ति दुविधं होति । तथा सोतघानजिव्हाकायविञ्ञाणानि। मनोविञ्ञाणं पन कुसलाकुसलविपाका द्वे 
मनोधातुयो, तिस्सो अहेतुकमनोविञ्ञाणधातुयो, अट्ट सहेतुकानि कामावचरविपाकचित्तानि, पञ्च रूपावचरानि, चत्तारि 
अरूपावचरानीति बाबीसतिविधं होति। इति इमेहि छहि विञ्ञजाणेहि सब्बानिपि बात्तिस लोकियविपाकविञ्जाणानि 
सङ्गहितानि होन्ति। लोकुत्तरानि पन वट्टकथायं न युज्जन्तीति न गहितानि। 


तत्थ सिया - कथं पनेतं जानितब्बं “इद वृत्तप्पकारं विञ्जाणं सङ्घारपच्चया होतीति? उपचितकम्माभावे 
विपाकाभावतो। विपाकञ्हेतं, विपाकञ्च न उपचितकम्माभावे उप्पज्जति। यदि उप्पज्जेय्य, सब्बेसं सब्बविपाकानि 
उप्पज्जेय्युं; न च उप्पज्जन्तीति जानितब्बमेतं -- 'सङ्कारपच्चया इदं विञ्ञाणं होती'ति। 


कतरसङ्घारपच्चया कतरविञ्जाणन्ति चे? कामावचरपुञ्जाभिसङ्कारपच्चया ताव कुसलविपाकानि पञ्च 
चक्खुविञ्ञाणादीनि, मनोविञ्ञाणे एका मनोधातु, द्रे मनोविञ्ञाणधातुयो, अट्ट कामावचरमहाविपाकानीति सोळस। 
यथाह -- 


““कामावचरस्स कुसलस्स कम्मस्स कतत्ता उपचितत्ता विपाकं चकखुविञ्ञाणं उप्पन्नं होति। तथा 
सोतघानजिव्हाकायविञ्ञाणं उप्पन्नं होति, विपाका मनोधातु उप्पन्ना होति, मनोविञ्जाणधातु उप्पन्ना होति 
सोमनस्ससहगता, मनोविञ्ञाणधातु उप्पन्ना होति उपेक्खासहगता, मनोविञ्ञाणधातु उप्पन्ना होति 
सोमनस्ससहगता जाणसम्पयृत्ता, सोमनस्ससहगता जाणसम्पयृत्ता ससङ्घारेन, सोमनस्ससहगता जाणविप्पयुत्ता, 
सोमनस्ससहगता जाणविप्पयुत्ता ससङ्घारेन, उपेक्खासहगता जाणसम्पयृत्ता, उपेक्खासहगता जाणसम्पयुत्ता 
ससङ्घारेन, उपेकखासहगता जाणविप्पयुत्ता, उपेक्खासहगता जाणविप्पयृत्ता ससङ्कारेना”ति (ध० स० ४३१, ४९८) 

| 


रूपावचरपुज्ञाभिसड्डारपच्चया पन पञ्च रूपावचरविपाकानि | यथाह -- 


““तस्सेव रूपावचरस्स कुसलस्स कम्मस्स कतत्ता उपचितत्ता विपाकं विविच्चेब कामेहि...पे०... पठमं झानं... 
पे०... पञ्चमं झानं उपसम्पज्ज विहरती"ति (ध० स० ४९९) | 


एवं पुञ्ञाभिसद्ठारपच्चया एकवीसतिविधं विञ्ञाणं होति । 


अपुञ्ञाभिसद्वारपच्चया पन अकुसलविपाकानि पञ्च चक्खुविञ्ञाणादीनि, एका मनोधातु, एका 
मनोविञ्ञाणधातूति एवं सत्तविधं विञ्ञाणं होति । यथाह -- 


“अकुसलस्स कम्मस्स कतत्ता उपचितत्ता विपाकं चक्खुविञ्ञाणं उप्पन्नं होति। तथा 
सोतघानजिव्हाकायविञ्ञाणं, विपाका मनोधातु, विपाका मनोविज्ञाणधातु उप्पन्ना होतीति (ध० स० ५५६) । 

आनेज्जाभिसङ्कारपच्चया पन चत्तारि अरूपविपाकानीति एवं चतुब्बिधं विञ्ञाणं होतीति । यथाह -- 


““तस्सेव अरूपावचरस्स कुसलस्स कम्मस्स कतत्ता उपचितत्ता विपाकं सब्बसो रूपसञ्ञानं समतिक्कमा 
आकासानञ्चायतनसञ्जासहगतं...पे०... विञ्जाणञ्चायतनसञ्ञजासहगतं...पे०... 
आकिञ्चञ्ञजायतनसञ्ञासहगतं...पे०... नेवसञ्जानासञ्जायतनसञ्जासहगतं सुखस्स च पहाना...पे०... चतुत्थं 
झानं उपसम्पज्ज विहरती"ति (ध० स० ५०१)। 


एवं यं सङ्घारपच्चया विञ्ञाणं होति, तं जत्वा इदानिस्स एवं पवत्ति वेदितब्बा - सब्बमेव हि इदं 
पवत्तिपटिसन्धिवसेन द्विधा पवत्तति। तत्थ द्वे पञ्चविञ्ञाणानि, द्वे मनोधातुयो, सोमनस्ससहगताहेतुकमनोविञ्ञाणधातूति 
इमानि तेरस पञ्चबोकारभवे पवत्तियंयेव पवत्तन्ति। सेसानि एकूनवीसति तीसु भवेसु यथानुरूपं पवत्तियम्पि 
पटिसन्धियम्पि पवत्तन्ति । 


कथं? कुसलविपाकानि ताव चक्खुविञ्जाणादीनि पञ्च कुसलविपाकेन वा अकुसलविपाकेन वा निब्बत्तस्स 
यथाक्कमं परिपाकमुपगतिन्द्रियस्स चक्खादीनं आपाथगतं इटुं वा इट्ठमज्झत्तं वा रूपादिआरम्मणं आरब्म चक्खादिपसादं 
निस्साय दस्सनसवनघायनसायनफुसनकिच्चं साधयमानानि पवत्तन्ति। तथा अकुसलविपाकानि पञ्च। केवलञ्हि तेसं 
अन्टटुं अनिट्टुमज्झत्तं वा रूपादिआरम्मणं होति, अयमेव विसेसो। दसापि चेतानि नियतद्वारारम्मणवत्थुट्ानानि 
नियतकिच्चानेव च भवन्ति । 


ततो कुसलविपाकानं चकखुविञ्ञाणादीनं अनन्तरं कुसलविपाकमनोधातु तेसञ्जेव आरम्मणमारब्भ हदयवत्थुं 
निस्साय सम्पटिच्छनकिच्चं साधयमाना पवत्तति। तथा अकुसलविपाकानं अनन्तरं अकुसलविपाका । इदञ्च पन द्वयं 
अनियतद्वारारम्मणं नियतवत्थुट्ठानं नियतकिच्चञ्च होति । 


सोमनस्ससहगता पन अहेतुकमनोविञ्जाणधातु कुसलविपाकमनोधातुया अनन्तरं तस्सा एव आरम्मणं आरब्भ 
हदयवत्थुं निस्साय सन्तीरणकिच्चं साधयमाना च छसु द्वारेसु बलवारम्मणे कामावचरसत्तानं येभुय्येन 
लोभसम्पयुत्तनवनावसाने भवङ्गवीर्थि पच्छिन्दित्वा जवनेन गहितारम्मणे तदारम्मणवसेन च सकि वा द्विकखत्तुं वा 
पवत्तति। चित्तप्पवत्तिगणनायं पन सब्बद्वारेसु तदारम्मणे द्वे एव चित्तवारा आगता। इदं पन चित्तं तदारम्मणन्ति च 
पिट्ठिभवङ्गन्ति चाति द्वे नामानि लभति, अनियतद्वारारम्मणं नियतवत्थुकं अनियतट्ठानकिच्चञ्च होतीति । एवं ताव तेरस 
पञ्चवोकारभवे पवत्तियंयेव पवत्तन्तीति वेदितब्बानि । सेसेसु एकूनवीसतिया चित्तेसु न किञ्चि अत्तनो अनुरूपाय 
पटिसन्धिया न पवत्तति। 


पवत्तियं पन कुसलाकुसलविपाका ताव द्वे अहेतुकमनोविञ्ञाणधातुयो पञ्चद्वारे कुसलाकुसलविपाकमनोधातूनं 
अनन्तरं सन्तीरणकिच्चं, छसु द्वारेसु पुब्बे वुत्तनयेनेव तदारम्मणकिच्चं, अत्तना दिन्नपटिसन्धितो उद्धं असति 
भवङ्गपच्छेदके चित्तुप्पादे भवङ्गकिच्चं, अन्ते चुतिकिच्चञ्चाति चत्तारि किच्चानि साधयमाना नियतवत्थुका 
अनियतद्वारारम्मणट्ठानकिच्चा हुत्वा पवत्तन्ति। 


अड्ड कामावचरसहेतुकचित्तानि पवत्तियं वुत्तनयेनेव छसु द्वारेसु तदारम्मणकिच्चं, अत्तना दिन्नपटिसन्धितो उद्धं 
असति भवङ्गुपच्छेदके चित्तुप्पादे भवङ्गकिच्चं, अन्ते चुतिकिच्चञ्चाति तीणि किच्चानि साधयमानानि नियतवत्थुकानि 

अनियतद्वारारम्मणड्डानकिच्चानि हुत्वा पवत्तन्ति । 


पञ्च रूपावचरानि चत्तारि च अरूपावचरानि अत्तना दिन्नपटिसन्धितो उद्धं असति भवङ्गृपच्छेदके चित्तुप्पादे 
भवङ्गकिच्चं, अन्ते चुतिकिच्चञ्चाति किच्चद्वयं साधयमानानि पवत्तन्ति । तेसु रूपावचरानि नियतवत्थारम्मणानि 
अनियतट्ठानकिच्चानि, इतरानि अवत्थुकानि नियतारम्मणानि अनियतट्डानकिच्चानि हृत्वा पवत्तन्तीति। एवं ताव 
बात्तिसविधम्पि विञ्ञाणं पवत्तियं सङ्घारपच्चया पवत्तति। तत्रस्स ते ते सङ्घारा कम्मपच्चयेन च उपनिस्सयपच्चयेन च 
पच्चया होन्ति । 


तत्थ यानेतानि एकादस तदारम्मणचित्तानि वृत्तानि, तेसु एकम्पि रूपारूपभवे तदारम्मणं हुत्वा न पवत्तति। कस्मा? 
बीजाभावा। तत्थ हि कामावचरविपाकसङ्घातं पटिसन्धिबीजं नत्थि, यं रूपादीसु आरम्मणेसु पवत्तियं तस्स जनकं भवेय्य । 
चक्खुविञ्जाणादीनम्पि रूपभवे अभावो आपज्जतीति चे? न; इन्द्रियप्पवत्तिआनुभावतो द्वारवीथिभेदे चित्तनियमतो च। 


यथा चेतं तदारम्मणं एकन्तेन रूपारूपभवे नप्पवत्तति तथा सब्बेपि अकामावचरे धम्मे नानुबन्धति। कस्मा? 
अजनकत्ता चेव जनकस्स च असदिसत्ता। तञ्हि यथा नाम गेहा निक्खमित्वा बहि गन्तुकामो तरुणदारको अत्तनो जनकं 
पितरं वा अञ्ञं वा पितुसदिसं हितकामं जाति अङ्गुलियं गहेत्वा अनुबन्धति, न अञ्ञं राजपुरिसादिं, तथा एतम्पि 
भवङ्गारम्मणतो बहि निक्खमितुकामं सभागताय अत्तनो जनकं पितरं वा पितुसदिसं वा कामावचरजवनमेव अनुबन्धति, न 
अञ्ञं महग्गतं अनुत्तरं वा। 


यथा चेतं महग्गतलोकुत्तरे धम्मे नानुबन्धति, तथा यदा एते कामावचरधम्मापि महग्गतारम्मणा हुत्वा पवत्तन्ति तदा 
तेपि नानुबन्धति। कस्मा? अपरिचितदेसत्ता अच्चन्तपरित्तारम्मणत्ता च। तञ्हि यथा पितरं वा पितुसदिसं वा जातिं 
अनुबन्धन्तोपि तरुणदारको घरद्वारअन्तरवीथिचतुक्कादिम्हि परिचितेयेव देसे अनुबन्धति, न अरञ्ञं वा युद्धभूमिं वा 
गच्छन्तं; एवं कामावचरधम्मे अनुबन्धन्तम्पि अमहग्गतादिम्हि परिचितेयेव देसे पवत्तमाने धम्मे अनुबन्धति, न 
महग्गतलोकुत्तरधम्मे आरब्भ पवत्तमानेति । 


यस्मा चस्स “सब्बो कामावचरविपाको किरियमनोधातु किरियअहेतुकमनोविञ्ञाणधातु सोमनस्ससहगता इमे 
धम्मा परित्तारम्मणा”ति एवं अच्चन्तपरित्तमेव आरम्मणं वृत्तं, तस्मापेतं महग्गतलोकुत्तरारम्मणे कामावचरधम्मेपि 
नानुबन्धतीति वेदितब्बं 


कि वा इमाय युत्तिकथाय? अट्टुकथायञ्हि एकन्तेनेव वृत्तं - एकादस तदारम्मणचित्तानि नामगोत्तं आरब्भ जवने 
जविते तदारम्मणं न गण्हन्ति। पण्णत्ति आरब्भ जवने जविते तदारम्मणं न लब्भति। तिलक्खणारम्मणिकविपस्सनाय 
तदारम्मणं न लब्भति। वुड्ानगामिनिया बलवविपस्सनाय तदारम्मणं न लब्भति | रूपारूपधम्मे आरब्भ जवने जविते 
तदारम्मणं न लब्भति । मिच्छत्तनियतधम्मेसु तदारम्मणं न लब्भति। सम्मत्तनियतधम्मेसु तदारम्मणं न लब्भति। 
लोकुत्तरधम्मे आरब्भ जवने जविते तदारम्मणं न लब्भति। अभिञ्ञाजाणं आरब्भ जवने जविते तदारम्मणं न लब्भति। 
पटिसम्भिदाजाणं आरब्भ जवने जविते तदारम्मणं न लब्मति। कामावचरे दुब्बलारम्मणे तदारम्मणं न लब्भति, छसु द्वारेसु 
बलवारम्मणे आपाथगतेयेव लब्भति, लब्भमानञ्च कामावचरेयेव लब्भति। रूपारूपभवे तदारम्मणं नाम नत्थीति। 


यं पन वुत्तं “सेसेसु एकूनवीसतिया चित्तेसु न किञ्चि अत्तनो अनुरूपाय पटिसन्धिया न पवत्तती ति, तं 

अतिसंखित्तत्ता दुब्बिजानं । तेनस्स वित्थारनयदस्सनत्थं वुच्चति - “कति पटिसन्धियो? कति पटिसन्धिचित्तानि? 
केन कत्थ पटिसन्धि होति? कि पटिसन्धिया आरम्मण” न्ति? 


असञ्जपटिसन्धिया सद्भि वीसति पटिसन्धियो । वृत्तप्पकारानेव एकूनवीसति पटिसन्धिचित्तानि। तत्थ 
अकुसलविपाकाय अहेतुकमनोविञ्ञाणधातुया अपायेसु पटिसन्धि होति, कुसलविपाकाय मनुस्सलोके 
जच्चन्धजातिबधिरजातिउम्मत्तकएळमूगनपुंसकादीनं । अट्टहि सहेतुकमहाविपाकेहि कामावचरदेवेसु चेव मनुस्सेसु च 
पुञ्जवन्तानं पटिसन्धि होति, पञ्चहि रूपावचरविपाकेहि रूपीब्रह्मलोके, चतूहि अरूपावचरविपाकेहि अरूपलोकेति। येन 
च यत्थ पटिसन्धि होति, सा एव तस्सा अनुरूपपटिसन्धि नाम । 


सङ्घेपतो पटिसन्धिया तीणि आरम्मणानि होन्ति - कम्मं, कम्मनिमित्तं, गतिनिमित्तन्ति। तत्थ कम्मं नाम आयूहिता 
कुसलाकुसलचेतना । कम्मनिमित्तं नाम यं वत्थुं आरम्मणं कत्वा कम्मं आयूहति। तत्थ अतीते 
कप्पकोटिसतसहस्समत्थकस्मिम्पि कम्मे कते तस्मिं खणे कम्मं वा कम्मनिमित्तं वा आगन्त्वा उपट्ठाति । 


तत्रिदं कम्मनिमित्तस्स उपट्ठाने वत्थु - गोपकसीवली किर नाम तालपिट्टिकविहारे चेतियं कारेसि। तस्स मरणमञ्चे 
निपन्नस्स चेतियं उपट्टासि सो तदेव निमित्तं गण्हित्वा कालंकत्वा देवलोके निब्बत्ति। अञ्ञा सम्मूळहकालकिरिया नाम 
होति । परम्मुखं गच्छन्तस्स हि पच्छतो तिखिणेन असिना सीसं छिन्दन्ति । निपज्जित्वा निद्दायन्तस्सापि तिखिणेन असिना 
सीसं छिन्दन्ति। उदके ओसीदापेत्वा मारेन्ति। एवरूपेपि काले अञ्जतरं कम्मं वा कम्मनिमित्तं वा उपट्ठाति। अञ्जं 
लहुकमरणं नाम अत्थि। निखादनदण्डकमत्थकस्मिञ्हि निलीनमक्खिकं मुग्गरेन पहरित्वा पिसन्ति। एवरूपेपि काले कम्मं 
वा कम्मनिमित्तं वा उपद्ठाति। एवं पिसियमानाय पन मक्खिकाय पठमं कायद्वारावज्जनं भवङ्गं नावड्रेति, मनोद्वारावज्जनमेव 
आवडट्टेति। अथ जवनं जवित्वा भवङ्गं ओतरति। दुतियवारे कायद्वारावज्जनं भवङ्गं आवट्टेति । ततो कायविञ्ञाणं, 
सम्पटिच्छनं, सन्तीरणं, वोट्टपनन्ति वीथिचित्तानि पवत्तन्ति। जवनं जवित्वा भवङ्गं ओतरति । ततियवारे मनोद्वारावज्जनं 
भवङ्गं आवद्टेति। अथ जवनं जवित्वा भवङ्गं ओतरति। एतस्मिं ठाने कालकिरियं करोति। इदं किमत्थं आभतं? 
अरूपधम्मानं विसयो नाम एवं लहुकोति दीपनत्थं । 


गतिनिमित्तं नाम निब्बत्तनकओकासे एको वण्णो उपट्टाति । तत्थ निरये उपटुहन्ते लोहकुम्भिसदिसो हुत्वा उपट्टाति । 
मनुस्सलोके उपटुहन्ते मातुकुच्छिकम्बलयानसदिसा हुत्वा उपट्ठाति। देवलोके उपट्टुहन्ते कप्परुक्खविमानसयनादीनि 
उपद्टुहन्ति। एवं कम्मं, कम्मनिमित्तं, गतिनिमित्तन्ति सङ्घेपतो पटिसन्धिया तीणि आरम्मणानि होन्ति। 


अपरो नयो - पटिसन्धिया तीणि आरम्मणानि होन्ति? अतीतं, पच्चुप्पन्नं, नवत्तब्बञ्च। असञ्जीपटिसन्धि 
अनारम्मणाति | तत्थ विञ्जाणञ्चायतननेवसञ्जानासञ्जायतनपटिसन्धीनं अतीतमेव आरम्मणं । दसन्नं कामावचरानं 
अतीतं वा पच्चुप्पन्नं वा । सेसानं नवत्तब्बं । एवं तीसु आरम्मणेसु पवत्तमाना पन पटिसन्धि यस्मा अतीतारम्मणस्स वा 
नवत्तब्बारम्मणस्स वा चुतिचित्तस्स अनन्तरमेव होति। पच्चुप्पन्नारम्मणं पन चृत्तिचित्तं नाम नत्थि । तस्मा द्वीसु 
आरम्मणेसु अञ्ञतरारम्मणाय चुतिया अनन्तरं तीसु आरम्मणेसु अञ्ञतरारम्मणाय पटिसन्धिया सुगतिदुग्गतिवसेन 
पवत्तनाकारो वेदितब्बो । 


सेय्यथिदं - कामावचरसुगतियं ताव ठितस्स पापकम्मिनो पुग्गलस्स “तानिस्स तम्हि समये 
ओलम्बन्तीतिआदिवचनतो (म० नि० ३.२४८) मरणमञ्चे निपन्नस्स यथूपचितं पापकम्मं वा कम्मनिमित्तं वा मनोद्वारे 

आपाथमागच्छति। तं आरब्भ उप्पन्नाय तदारम्मणपरियोसानाय सुद्भाय वा जवनवीथिया अनन्तरं भवङ्गविसयं 
आरम्मणं कत्वा चुतिचित्तं उप्पज्जति। तस्मिं निरुद्धे तदेव आपाथगतं कम्मं वा कम्मनिमित्तं वा आरब्भ 
अनुपच्छिन्नकिलेसबलविनामितं दुग्गतिपरियापन्नं पटिसन्धिचित्तं उप्पज्जति। अयं अतीतारम्मणाय चुतिया अनन्तरा 
अतीतारम्मणा पटिसन्धि । 


अपरस्स मरणसमये वुत्तप्पकारकम्मवसेन नरकादीसु अग्गिजालवण्णादिकं दुग्गतिनिमित्तं मनोद्वारे 
आपाथमागच्छति। तस्स द्विक्खत्तुं भवड़े उप्पज्जित्वा निरुद्धे तं आरम्मणं आरब्भ एकं आवज्जनं, मरणस्स आसन्नभावेन 
मन्दीभूतवेगत्ता पञ्च जवनानि, द्वे तदारम्मणानीति तीणि वीथिचित्तानि उप्पज्जन्ति। ततो भवङ्गविसयं आरम्मणं कत्वा एकं 
चृतिचित्तं । एत्तावता एकादस चित्तकखणा अतीता होन्ति। अथावसेसपञ्चचित्तक्खणायुके तस्मियेव आरम्मणे 
पटिसन्धिचित्तं उप्पज्जति । अयं अतीतारम्मणाय चुतिया अनन्तरा पच्चुप्पन्नारम्मणा पटिसन्धि। 


अपरस्स मरणसमये पञ्चन्नं द्वारानं अञ्ञतरस्मि द्वारे रागादिहेतुभूतं हीनारम्मणं आपाथमागच्छति। तस्स 
यथाक्कमेन उप्पन्नवोडुब्बनावसाने मरणस्स आसन्नभावेन मन्दीभूतवेगत्ता पञ्च जवनानि द्वे तदारम्मणानि च उप्पज्जन्ति। 
ततो भवङ्गविसयमारम्मणं कत्वा एकं चुतिचित्तं । एत्तावता द्वे भवङ्गानि, आवज्जनं, दस्सनं, सम्पटिच्छनं, सन्तीरणं, 
वोइब्बनं, पञ्च जवनानि, द्वे तदारम्मणानि, एकं चुतिचित्तन्ति पञ्चदस चित्तक्खणा अतीता होन्ति। 
अथावसेसएकचित्तक्खणायुके तस्मिं येव आरम्मणे पटिसन्धिचित्तं उप्पज्जति। अयम्पि अतीतारम्मणाय चुतिया अनन्तरा 
पच्चुप्पन्नारम्मणा पटिसन्धि। एस ताव अतीतारम्मणाय सुगतिचुतिया अनन्तरा अतीतपच्चुप्पन्नारम्मणाय 
दुग्गतिपटिसन्धिया पवत्तनाकारो। 


दुग्गतियं ठितस्स पन उपचितानवज्जकम्मस्स वृत्तनयेनेव तं अनवज्जकम्मं वा कम्मनिमित्तं वा मनोद्वारे 
आपाथमागच्छतीति कण्हपकखे सुक्कपकखं ठपेत्वा सब्बं पुरिमनयेनेव वेदितब्बं । अयं अतीतारम्मणाय दुग्गतिचुतिया 
अनन्तरा अतीतपच्चुप्पन्नारम्मणाय सुगतिपटिसन्धिया पवत्तनाकारो । 


सुगतियं ठितस्स पन उपचितानवज्जकम्मस्स “तानिस्स तम्हि समये ओलम्बन्ती”तिआदिवचनतो मरणमञ्चे 
निपन्नस्स यथूपचितं अनवज्जकम्मं वा कम्मनिमित्तं वा मनोद्वारे आपाथमागच्छति । तञ्च खो 
उपचितकामावचरानवज्जकम्मस्सेव। उपचितमहग्गतकम्मस्स पन कम्मनिमित्तमेव आपाथमागच्छति। तं आरब्भ 
उप्पन्नाय तदारम्मणपरियोसानाय सुद्धाय वा जवनवीथिया अनन्तरं भवङ्गविसयं आरम्मणं कत्वा चुतिचित्तमुप्पज्जति । 
तस्मिं निरुद्धे तदेव आपाथगतं कम्मं वा कम्मनिमित्तं वा आरब्भ अनुपच्छिन्नकिलेसबलविनामितं सुगतिपरियापन्नं 
पटिसन्धिचित्तमुप्पज्जति। अयं अतीतारम्मणाय चुतिया अनन्तरा अतीतारम्मणा नवत्तब्बारम्मणा वा पटिसन्धि। 


अपरस्स मरणसमये कामावचरानवज्जकम्मवसेन मनुस्सलोके मातुकुच्छिवण्णसङ्घातं वा देवलोके 
उय्यानकप्परुक्खादिवण्णसङ्कातं वा सुगतिनिमित्तं मनोद्वारे आपाथमागच्छति । तस्स दुग्गतिनिमित्ते दस्सितानुक्कमेनेव 
चृतिचित्तानन्तरं पटिसन्धिचित्तं उप्पज्जति। अयं अतीतारम्मणाय चुतिया अनन्तरा पच्चुप्पन्नारम्मणा पटिसन्धि। 


अपरस्स मरणसमये जातका “अयं, तात, तवत्थाय बुद्धपूजा करीयति, चित्तं पसादेही'ति वत्वा 
पुप्फदामधजपटाकादिवसेन रूपारम्मणं वा धम्मस्सवनतूरियपूजादिवसेन सद्दारम्मणं वा धूमवासगन्धादिवसेन गन्धारम्मणं 
वा “इदं, तात, सायस्सु, तवत्थाय दातब्बं देय्यधम्म'न्ति वत्वा मधुफाणितादिवसेन रसारम्मणं वा “इदं, तात, फुसस्सु, 

तवत्थाय दातब्बं देय्यधम्म'न्ति वत्वा चीनपटसोमारपटादिवसेन फोदुब्बारम्मणं वा पञ्चद्वारे उपसंहरन्ति। तस्स तस्मिं 
आपाथगते रूपादिआरम्मणे यथाक्कमेन उप्पन्नवोड्ुपनावसाने मरणस्स आसन्नभावेन मन्दीभूतवेगत्ता पञ्च जवनानि द्वे 
तदारम्मणानि च उप्पज्जन्ति । ततो भवङ्गविसयं आरम्मणं कत्वा एकं चुतिचित्तं, तदवसाने तस्मिञ्जेब 
एकचित्तक्खणड्ितिके आरम्मणे पटिसन्धिचित्तं उप्पज्जति। अयम्पि अतीतारम्मणाय चुतिया अनन्तरा पच्चुप्पन्नारम्मणा 
पटिसन्धि । 


अपरस्स पन पथवीकसिणज्झानादिवसेन पटिलद्धमहग्गतस्स सुगतियं ठितस्स मरणसमये कामावचरकुसलकम्म- 
कम्मनिमित्त-गतिनिमित्तानं अञ्ञतरं पथवीकसिणादिकं वा निमित्तं महग्गतचित्तं वा मनोद्वारे आपाथमागच्छति । 
चक्खुसोतानं वा अञ्ञतरस्मिं कुसलुप्पत्तिहेतुभूतं पणीतमारम्मणं आपाथमागच्छति। तस्स यथाक्कमेन 
उप्पन्नवोडब्बनावसाने मरणस्स आसन्नभावेन मन्दीभूतवेगत्ता पञ्च जवनानि उप्पज्जन्ति। महग्गतगतिकानं पन 
तदारम्मणं नत्थि। तस्मा जवनानन्तरंयेव भवङ्गविसयं आरम्मणं कत्वा एकं चुतिचित्तं उप्पज्जति। तस्सावसाने 
कामावचरमहग्गतसुगतीनं अञ्ञतरसुगतिपरियापन्नं यथूपट्टितेसु आरम्मणेसु अञ्जतरारम्मणं पटिसन्धिचित्तं उप्पज्जति। 
अयं नवत्तब्बारम्मणाय सुगतिचुतिया अनन्तरा अतीतपच्चुप्पन्ननवत्तब्बानं अञ्जतरारम्मणा पटिसन्धि । 


एतेनानुसारेन आरुप्पचुतियापि अनन्तरा पटिसन्धि वेदितब्बा। अयं अतीतनवत्तब्बारम्मणाय सुगतिचुतिया अनन्तरा 
अतीतनवत्तब्बपच्चुप्पन्नारम्मणाय पटिसन्धिया पवत्तनाकारो । 


दुग्गतियं ठितस्स पन पापकम्मिनो वुत्तनयेनेव तं कम्मं कम्मनिमित्तं गतिनिमित्तं वा मनोद्वारे, पञ्चद्वारे पन 
अकुसलुप्पत्तिहेतुभूतं आरम्मणं आपाथमागच्छति। अथस्स यथाक्कमेन चुतिचित्तावसाने दुग्गतिपरियापन्नं तेसु 
आरम्मणेसु अञ्ञजतरारम्मणं पटिसन्धिचित्तं उप्पज्जति। अयं अतीतारम्मणाय दुग्गतिचुतिया अनन्तरा 
अतीतपच्चुप्पन्नारम्मणाय पटिसन्धिया पवत्तनाकारोति। एत्तावता एकूनवीसतिविधस्सापि विञ्ञाणस्स पटिसन्धिवसेन 
पवत्ति दीपिता होति । 


तयिदं सब्बम्पि एवं - 


पवत्तमानं सन्धिम्हि, द्विधा कम्मेन वत्तति। 
मिस्सादीहि च भेदेहि, भेदस्स दुविधादिको॥ 


इदञ्हि एकूनवीसतिविधम्पि विपाकविञ्ञाणं पटिसन्धिम्हि पवत्तमानं द्विधा कम्मेन वत्तति। यथासकञ्हि एतस्स 
जनकं कम्मं नानाकखणिककम्मप्पच्चयेन चेव उपनिस्सयपच्चयेन च पच्चयो होति। वुत्तज्हेतं “कुसलाकुसलं कम्मं 
विपाकस्स उपनिस्सयपच्चयेन पच्चयो"ति (पट्टा? १.१.४२३)। एवं वत्तमानस्स पनस्स मिस्सादीहि भेदेहि दुविधादिकोपि 
भेदो वेदितब्बो, सेय्यथिदं - इदञ्हि पटिसन्धिवसेन एकधा वत्तमानम्पि रूपेन सह मिस्सामिस्सभेदतो दुविधं, 
कामरूपारूपभवभेदतो तिविधं, अण्डजजलाबुजसंसेदजआओपपातिकयोनिवसेन चतुब्बिधं, गतिवसेन पञ्चविधं, 
विञ्ञाणट्टितिवसेन सत्तविधं, सत्तावासवसेन अट्टविधं होति। तत्थ - 


मिस्सं द्विधा भावभेदा, सभावं तत्थ च द्विधा। 
द्वेवा तयो वा दसका, ओमतो आदिना सह॥ 

“मिस्सं द्विधा भावभेदा'ति यज्हेतमेत्थ अञ्ञत्र अरूपभवा रूपमिस्सं पटिसन्धिविञ्जाणं उप्पज्जति, तं रूपभवे 
इत्थिन्द्रियपुरिसिन्द्रियसङ्घातेन भावेन विना उप्पत्तितो कामभवे अञ्ञत्र जातिपण्डकपटिसन्धिया भावेन सह उप्पत्तितो 
सभावं अभावन्ति दुविधं होति। 


"सभावं तत्थ च द्विधा ति तत्थापि च यं सभावं तं इत्थिपुरिसभावानं अञ्जतरेन सह उप्पत्तितो दुविधमेव होति । 


'द्वेवा तयो वा दसका, ओमतो आदिना सहा ति यज्हेतमेत्थ मिस्सं अमिस्सन्ति द्ये आदिभूतं रूपमिस्सं 
पटिसन्धिविञ्ञाणं, तेन सह वत्थुकायदसकवसेन द्वे वा वत्थुकायभावदसकवसेन तयो वा दसका ओमतो उप्पज्जन्ति, 
नत्थि इतो परं रूपपरिहानीति। तं पनेतं एवं ओमकपरिमाणं उप्पज्जमानं अण्डजजलाबुजनामिकासु द्वीसु योनीसु 
जातिउण्णाय एकेन अंसुना उद्भततेलसण्पिमण्डप्पमाणं कललन्ति लद्धसङ्घं हृत्वा उप्पज्जति। तत्थ योनीनं गतिवसेन 
सम्भवभेदो वेदितब्बो। एतासु हि - 


निरये भुम्मवज्जेसु, देवेसु च न योनियो। 
तिस्सो पुरिमिका होन्ति, चतस्सोपि गतित्तये॥ 


तत्थ देवेसु चाति चसद्देन यथा निरये च भुम्मबज्जेसु च देवेसु, एवं निज्झामतण्हिकपेतेसु च पुरिमिका तिस्सो 
योनियो न सन्तीति वेदितब्बा। ओपपातिका एव हि ते होन्ति। सेसे पन तिरच्छानपेत्तिविसयमनुस्ससङ्काते गतित्तये पुब्बे 
वज्जितभुम्मदेवेसु च चतस्सो योनियो होन्ति। तत्थ - 


तिस नव चेव रूपीसु, सत्तति उक्कंसतोव रूपानि । 
संसेदजोपपातीसु, अथ वा अवकंसतो तिंस॥ 


रूपीब्रह्मेसु ताव ओपपातिकयोनिकेसु चकखुसोतवत्थुदसकानं जीवितनवकस्स चाति चतुन्नं कलापानं वसेन तिस च 
नव च पटिसन्धिविञ्ञाणेन सह रूपानि उप्पज्जन्ति। रूपीब्रह्मे पन ठपेत्वा अञ्जेसु संसेदजओपपातिकेसु उक्कंसतो 
चक्खुसोतघानजिव्हाकायभाववत्थुदसकानं वसेन सत्तति। तानि च निच्चं देवेसु । तत्थ वण्णो गन्धो रसो ओजा चतस्सो 
चापि धातुयो चक्खुपसादो जीवितिन्द्रियन्ति अयं दसरूपपरिमाणो रूपपुञ्जो चक्खुदसको नाम। एवं सेसा वेदितब्बा । 
अवकंसतो पन जच्चन्धबधिरअघानकनपुंसकस्स जिव्हाकायवत्थुदसकानं वसेन तिस रूपानि उप्पज्जन्ति। 
उक्कंसावकंसानं पन अन्तरे अनुरूपतो विकप्पो वेदितब्बो । 


एवं विदित्वा पुन - 


खन्धारम्मणगतिहेतु-वेदनापीतिवितक्कविचारेहि । 
भेदाभेदविसेसो, चुतिसन्धीनं परिञ्ञेस्यो॥ 


याहेसा मिस्सामिस्सतो दुविधा पटिसन्धि, या चस्सा अतीतानन्तरा चुति, तासं इमेहि खन्धादीहि भेदाभेदविसेसो 
जातब्बोति अत्थो। 


कथं? कदाचि चतुक्खन्धाय आरुप्पचुतिया अनन्तरा चतुक्खन्धाव आरम्मणतोपि अभिन्ना पटिसन्धि होति, कदाचि 

अमहग्गतबहिद्धारम्मणाय महग्गतअज्झत्तारम्मणा। अयं ताव अरूपभूमीसुयेब नयो। कदाचि पन चतुक्खन्धाय 
आरुप्पचुतिया अनन्तरा पञ्चक्खन्धा कामावचरा पटिसन्धि । कदाचि पञ्चक्खन्धाय कामावचरचुतिया रूपावचरचुतिया 
वा अनन्तरा चतुक्खन्धा आरुप्पपटिसन्धि । एवं अतीतारम्मणचुतिया अतीतनवत्तब्बपच्चुप्पन्नारम्मणा पटिसन्धि, 
एकच्चसुगतिचुतिया एकच्चदुग्गतिपटिसन्धि, अहेतुकचुतिया सहेतुकपटिसन्धि, दुहेतुकचुतिया तिहेतुकपटिसन्धि, 
उपेक्खासहगतचुतिया सोमनस्ससहगतपटिसन्धि, अप्पीतिकचुतिया सप्पीतिकपटिसन्धि, अवितक्कचुतिया 
सवितक्कपटिसन्धि, अविचारचुतिया सविचारपटिसन्धि, अवितक्कअविचारचुतिया सवितक्कसविचारपटिसन्धीति तस्स 
तस्स विपरीततो च यथायोगं योजेतब्बं । 


लद्भप्पच्चयमितिधम्म-मत्तमेतं भवन्तरमुपेति । 
नास्स ततो सङ्कन्ति, न ततो हेतुं विना होति॥ 


इति हेतं लद्धपच्चयं रूपारूपधम्ममत्तं उप्पज्जमानं भवन्तरं उपेतीति वुच्चति, न सत्तो, न जीवो। तस्स नापि 
अतीतभवतो इध सङ्कन्ति अत्थि, नापि ततो हेतुं विना इध पातुभावो । तयिदं पाकटेन मनुस्सचुतिपटिसन्धिक्कमेन 
पकासयिस्साम - 


अतीतभवस्मिज्हि सरसेन उपक्कमेन वा समासन्नमरणस्स असस्हानं सब्बङ्गपच्चङ्गसन्धिबन्धनच्छेदकानं 
मारणन्तिकवेदनासत्तानं सन्निपातं असहन्तस्स आतपे पक्खित्तहरिततालपण्णमिव कमेन उपसुस्समाने सरीरे निरुद्धेसु 
चक्खादीसु इन्द्रियेसु हदयवत्थुमत्ते पतिट्टितेसु कायिन्द्रियमनिन्द्रियजीवितिन्द्रियेसु तङ्कणावसेसं हदयवत्थुसन्निस्सितं 
विञ्ञाणं गरुसमासेवितासन्नपुब्बकतानं अञ्ञतरं लद्धावसेसपच्चयसङ्घारसङ्घातं कम्मं वा तदुपट्ठापितं वा 
कम्मनिमित्तगतिनिमित्तसङ्घातं विसयमारब्भ पवत्तति। तदेवं पवत्तमानं तण्हाअविज्जानं अप्पहीनत्ता 
अविज्जापटिच्छादितादीनवे तस्मिं विसये तण्हा नामेति, सहजातसङ्कारा खिपन्ति। तं सन्ततिवसेन तण्हाय नामियमानं 
सङ्घारेहि खिप्पमानं ओरिमतीररुक्खविनिबद्भरज्जुमालम्बित्वा मातिकातिक्कमको विय पुरिमञ्च निस्सयं जहति, अपरञ्च 
कम्मसमुद्ठापितं निस्सयं अस्सादयमानं वा अनस्सादयमानं वा आरम्मणादीहियेव पच्चयेहि पवत्तति। 


एत्थ च पुरिमं चबनतो चृति, पच्छिमं भवन्तरादिपटिसन्धानतो पटिसन्धीति बुच्चति। तदेतं नापि पुरिमभवा इध 
आगतं, नापि ततो कम्मसङ्घारनतिविसयादिहेतुं विना पातुभूतन्ति वेदितब्बं । 


सियुं निदस्सनानेत्थ, पटिघोसादिका अथ। 
सन्तानबन्धतो नत्थि, एकता नापि नानता॥ 


एत्थ चेतस्स विञ्ञाणस्स पुरिमभवतो इध अनागमने अतीतभवपरियापन्नहेतूहि च उप्पादे 
पटिघोसपदीपमुद्दापटिबिम्बप्पकारा धम्मा निदस्सनानि सियुं। यथा हि पटिघोसपदीपमुद्च्छाया सद्दादिहेतुका अञ्जत्र 
आगन्त्वा होन्ति, एवमेव इदं चित्तं । एत्थ च सन्तानबन्धतो नत्थि एकता नापि नानता' । यदि हि सन्तानबन्धे सति 
एकन्तमेकता भवेय्य, न खीरतो दधि सम्भूतं सिया। अथापि एकन्तनानता भवेय्य, न खीरस्साधीनो दधि सिया। एस नयो 
सब्बहेतुहेतुसमुप्पन्नेसु । एवञ्च सति सब्बलोकवोहारलोपो सिया। सो च अनिट्ठो। तस्मा एत्थ न एकन्तमेकता वा नानता 
वा उपगन्तब्बाति। 

एत्थाह - ननु एवं असङ्कन्तिपातुभावे सति ये इमस्मिं मनुस्सत्तभावे खन्धा, तेसं निरुद्भत्ता फलपच्चयस्स च कम्मस्स 
तत्थ अगमनतो अञ्ञस्स अञ्जतो च तं फलं सिया? उपभुञ्जके च असति कस्स तं फलं सिया? तस्मा न सुन्दरमिदं 
विधानन्ति । तत्रिदं वुच्चति - 


सन्ताने यं फलं एतं, नाञ्ञस्स न च अञ्जतो। 
बीजानं अभिसङ्घारो, एतस्सत्थस्स साधको॥ 


एकसन्तानस्मिञ्हि फलमुप्पज्जमानं तत्थ एकन्तं एकत्तनानत्तानं पटिसिद्धत्ता अञ्ञस्साति वा अञ्ञतोति वा न होति। 
एतस्स च पनत्थस्स बीजानं अभिसङ्कारो साधको । अम्बबीजादीनञ्हि अभिसङ्घारेसु कतेसु तस्स बीजस्स सन्ताने 
लद्भपच्चयो कालन्तरे फलविसेसो उप्पज्जमानो न अञ्ञबीजानं नापि अञ्जाभिसङ्कारपच्चया उप्पज्जति, न च तानि 
बीजानि ते अभिसङ्घारा वा फलट्ठानं पापुणन्ति । एवं सम्पदमिदं वेदितब्बं । विज्जासिप्पोसधादीहि चापि बालसरीरे उपयुत्तेहि 
कालन्तरे बुडुसरीरादीसु फलदेहि अयमत्थो वेदितब्बो । 


यम्पि वुत्तं “उपभुञ्जके च असति कस्स तं फलं सियाति? तत्थ - 


फलस्सुप्पत्तिया एव, सिद्धा भुञ्जकसम्मुति। 
फलुप्पादेन रुक्खस्स, यथा फलति सम्मुति॥ 


यथा हि रुक्खसङ्कातानं धम्मानं एकदेसभूतस्स रुक्खफलस्स उप्पत्तिया एव रुक्खो फलतीति वा फलितोति वा 
बुच्चति, तथा देवमनुस्ससङ्घातानं खन्धानं एकदेसभूतस्स उपभोगसङ्कातस्स सुखदुक्खफलस्स उप्पादेनेव देवो वा मनुस्सो 
वा उपभुञ्जतीति वा सुखितोति वा दुक्खितोति वा वुच्चति । तस्मा न एत्थ अञ्जेन उपभुञ्जकेन नाम कोचि अत्थो 
अत्थीति । 


योपि वदेय्य -- “एवं सन्तेपि एते सङ्घारा विज्जमाना वा फलस्स पच्चया सियुं, अविज्जमाना वा। यदि च विज्जमाना 


पवत्तिक्खणेयेव नेसं विपाकेन भवितब्बं। अथ अविज्जमाना, पवत्तितो पुब्बे च पच्छा च निच्चं फलावहा सियू'न्ति। सो एवं 
वत्तब्बो - 


कतत्ता पच्चया एते, न च निच्चं फलावहा। 
पाटिभोगादिकं तत्थ, वेदितब्बं निदस्सनं॥ 


कतत्ता एव हि सङ्घारा अत्तनो फलस्स पच्चया होन्ति, न विज्जमानत्ता वा अविज्जमानत्ता वा। यथाह “कामावचरस्स 
कुसलस्स कम्मस्स कतत्ता उपचितत्ता विपाकं चक्खुविञ्ञाणं उप्पन्नं होती”तिआदि (ध० स० ४३१) । यथारहस्स अत्तनो 
फलस्स च पच्चया हुत्वा न पुन फलावहा होन्ति विपक्कविपाकत्ता। एतस्स चत्थस्स विभावने इदं पाटिभोगादिकं निदस्सनं 
वेदितब्बं । 


यथा हि लोके यो कस्सचि अत्थस्स निय्यातनत्थं पाटिभोगो होति, भण्डं वा किणाति, इणं वा गण्हाति। तस्स तं 
किरियाकरणमत्तमेव तदत्थनिय्यातनादिम्हि पच्चयो होति, न किरियाय विज्जमानता वा अविज्जमानता वा। न च 
तदत्थनिय्यातनादितो परम्पि धारकोव होति। कस्मा? निय्यातनादीनं कतत्ता। एवं कतत्ताव सङ्घारापि अत्तनो फलस्स 

पच्चया होन्ति, न च यथारहं फलदानतो परम्पि फलावहा होन्तीति। एत्तावता मिस्सामिस्सवसेन द्विधापि पवत्तमानस्स 
पटिसन्धिविञ्ञाणस्स सङ्घारपच्चया पवत्ति दीपिता होति। 


इदानि सब्बेस्वेतेसु बत्तिसविञ्ञाणेसु सम्मोहविघातत्थं - 


पटिसन्धिप्पवत्तीनं, वसेनेते भवादिसु। 
विजानितब्बा सङ्घारा, यथा येसञ्च पच्चया॥ 


तत्थ तयो भवा, चतस्सो योनियो, पञ्च गतियो, सत्त विञ्ञाणड्डितियो, नव सत्तावासाति एते भवादयो नाम । एतेसु 
भवादीसु पटिसन्धियं पवत्ते च एते येसं विपाकविञ्जाणानं पच्चया यथा च पच्चया होन्ति तथा विजानितब्बाति अत्थो। 


तत्थ - पुञ्जाभिसङ्घारे ताव कामावचरअद्टचेतनाभेदो पुञ्जाभिसङ्घारो अविसेसेन कामभवे सुगतियं नवन्नं 
विपाकविञ्ञाणानं पटिसन्धियं नानाकखणिककम्मपच्चयेन चेव उपनिस्सयपच्चयेन चाति द्विधा पच्चयो । 
रूपावचरपञ्चकुसलचेतनाभेदो पुञ्जाभिसङ्घारो रूपभवे पटिसन्धियं एव पञ्चन्नं । वृत्तप्पभेदकामावचरो पन कामभवे 
सुगतियं उपेक्खासहगताहेतुकमनोविञ्ञाणधातुवज्जानं सत्तन्नं परित्तविपाकविञ्ञाणानं वृत्तनयेनेव द्विधा पच्चयो पवत्ते, 
नो पटिसन्धियं । स्वेव रूपभवे पञ्चन्नं विपाकविञ्जाणानं तथेव पच्चयो पवत्ते, नो पटिसन्धियं। कामभवे पन दुग्गतियं 
अट्टुन्नम्पि परित्तविपाकविञ्जाणानं तथेव पच्चयो पवत्ते, नो पटिसन्धियं । 


तत्थ निरये महामोग्गल्लानत्थेरस्स नरकचारिकादीसु इट्टारम्मणसमायोगे सो पच्चयो होति। तिरच्छानेसु पन 
नागसुपण्णपेतमहिद्धिकेसु च इट्ठारम्मणं लब्भतियेव। स्वेव कामभवे सुगतियं सोळसन्नम्पि कुसलविपाकविञ्ञाणानं 
तथेव पच्चयो पवत्ते च पटिसन्धियञ्च। अविसेसेन पुञ्ञजाभिसङ्घारो रूपभवे दसन्नं विपाकविञ्ञाणानं तथेव पच्चयो पवत्ते 
च पटिसन्धियञ्च । 


द्वादसाकुसलचेतनाभेदो अपुञ्ञाभिसङ्घारो कामभवे दुग्गतियं एकस्स विञ्ञाणस्स तथेव पच्चयो पटिसन्धियं, नो 
पवत्ते; छन्नं पवत्ते, नो पटिसन्धियं; सत्तन्नम्पि अकुसलविपाकविञ्ञाणानं पवत्ते च पटिसन्धियञ्च। कामभवे पन सुगतियं 
तेसंयेव सत्तन्नं तथेव पच्चयो पवत्ते, नो पटिसन्धियं; रूपभवे चतुन्नं विपाकविञ्ञाणानं तथेव पच्चयो पवत्ते, नो 
पटिसन्धियं। सो च खो कामावचरे अनिड्टरूपदस्सनसहसवनवसेन । ब्रह्मलोके पन अनिट्टा रूपादयो नाम नत्थि, तथा 
कामावचरदेवलोकेपि । 


आनेञ्जाभिसङ्घारो अरूपभवे चतुन्नं विपाकविञ्जाणानं तथेव पच्चयो पवत्ते च पटिसन्धियञ्च । 


कामावचरकुसलाकुसलतो पन सब्बसङ्गाहिकनयेन वीसतिचेतनाभेदोपि कायसङ्कारो कामभवे दसन्नं 
विपाकविञ्ञाणानं पटिसन्धियं नानाक्खणिककम्मपच्चयेन चेव उपनिस्सयपच्चयेन चाति द्विधा पच्चयो। स्वेव कामभवे 
तेरसन्नं, रूपभवे नवन्नं विपाकविञ्जाणानं तथेव पच्चयो पवत्ते, नो पटिसन्धियं। स्वेव कामभवे तेवीसतिया 
विपाकविञ्ञाणानं तथेव पच्चयो पवत्ते च पटिसन्धियञ्च। वचीसङ्कारेपि एसेव नयो। 


अट्टवीसतिएकूनतिंसचेतनाभेदोपि पन चित्तसङ्घारो तीसु भवेसु एकूनवीसतिया विपाकविञ्ञाणानं तथेव पच्चयो 
पटिसन्धियं, नो पवत्ते । स्वेव द्वीसु भवेसु हेट्ठावृत्तानं तेरसन्नञ्च नवन्नञ्चाति द्वावीसतिया विपाकविञ्ञाणानं तथेव पच्चयो 

पवत्ते, नो पटिसन्धियं। तीसु पन भवेसु द्रत्तिसायपि विपाकविञ्ञाणानं तथेव पच्चयो पवत्ते चेव पटिसन्धियञ्च | एवं 
ताव भवेसु पटिसन्धिपवत्तीनं वसेन ते सङ्घारा येसं पच्चया, यथा च पच्चया होन्ति तथा विजानितब्बा। एतेनेव नयेन 
योनिआदीसुपि वेदितब्बा । 


तत्रिदं आदितो पट्टाय मुखमत्तप्पकासनं - इमेसु हि सङ्घारेसु यस्मा पुञ्जाभिसङ्कारो ताव द्वीसु भवेसु पटिसन्धिं दत्वा 
सब्बं अत्तनो विपाकं जनेति, तथा अण्डजादीसु चतूसु योनीसु, देवमनुस्ससङ्घातासु द्वीसु गतीसु, 
नानत्तकायनानत्तसञ्जीनानत्तकायएकत्तसञ्जीएकत्तकायनानत्तसञ्जीएकत्तकायएकत्तसञ्जीसङ्घातासु मनुस्सानञ्चेव 
पठमदुतियततियज्झानभूमीनञ्च वसेन चतूसु विज्ञाणट्वितीसु । असञ्जसत्तावासे पनेस रूपमत्तमेवाभिसङ्करोतीति 
चतूसुयेव सत्तावासेसु च पटिसन्धिं दत्वा सब्बं अत्तनो विपाकं जनेति। तस्मा एस एतेसु द्वीसु भवेसु, चतूसु योनीसु, द्वीसु 
गतीसु, चतूसु विञ्ञाणड्डितीसु, चतूसु सत्तावासेसु च एकवीसतिया विपाकविञ्ञाणानं वुत्तनयेनेव पच्चयो होति 
यथासम्भवं पटिसन्धियं पवत्ते च । 


अपुञ्जाभिसङ्कारो पन यस्मा एकस्मिञ्जेव कामभवे, चतूसु योनीसु, अवसेसासु तीसु गतीसु, 
नानत्तकायएकत्तसञ्जीसङ्घाताय एकिस्सा विज्ञाणट्ठितिया, तादिसेयेव च एकस्मिं सत्तावासे पटिसन्धिवसेन विपच्चति, 
तस्मा एस एकस्मिं भवे चतूसु योनीसु, तीसु गतीसु, एकिस्सा विज्ञाणट्वितिया, एकम्हि च सत्तावासे सत्तन्नं 
विपाकविञ्ञाणानं वुत्तनयेनेव पच्चयो होति पटिसन्धियं पवत्ते च। 


आनेञ्जाभिसङ्कारो पन यस्मा एकस्मिं अरूपभवे, एकिस्सा ओपपातिकयोनिया, एकिस्सा देवगतिया, 
आकासानञ्चायतनादीसु तीसु विज्ञाणट्ठितीसु, आकासानञ्चायतनादीसु च चतूसु सत्तावासेसु पटिसन्धिवसेन विपच्चति, 
तस्मा एस एकस्मिंयेब भवे, एकिस्सा योनिया, एकिस्सा देवगतिया, तीसु विञ्ञाणट्टितीसु चतूसु सत्तावासेसु, चतुन्नं 
विञ्ञाणानं वुत्तनयेनेव पच्चयो होति पटिसन्धियं पवत्ते च। 


कायसङ्कारोपि यस्मा एकस्मिं कामभवे, चतूसु योनीसु, पञ्चसु गतीसु, द्वीसु विञ्ञाणड्ठितीसु, द्वीसु च सत्तावासेसु 
पटिसन्धिं दत्वा सब्बं अत्तनो विपाकं जनेति, तस्मा एस एकस्मिं भवे, चतूसु योनीसु, पञ्चसु गतीसु, द्वीसु विज्ञाणट्वितीसु, 
द्वीसु च सत्तावासेसु तेबीसतिया विपाकविञ्ञाणानं तथेव पच्चयो पटिसन्धियं पवत्ते च। वचीसङ्कारेपि एसेव नयो। 


चित्तसङ्घारो पन यस्मा एकं सत्तावासं ठपेत्वा न कत्थचि न विपच्चति, तस्मा एस तीसु भवेसु, चतूसु योनीसु, पञ्चसु 
गतीसु, सत्तसु विञ्ञाणट्टितीसु, अट्टसु सत्तावासेसु यथायोगं द्रत्तिसाय विपाकविञ्ञाणानं तथेव पच्चयो पटिसन्धियं पवत्ते 
च। अविञ्जाणके पन सत्तावासे सङ्घारपच्चया विञ्ञाणं नत्थि। 


अपिच पुञ्जाभिसङ्घारो असञ्जसत्तेसु कटत्तारूपानं नानाक्खणिककम्मपच्चयेन पच्चयोति । एवं - 


पटिसन्धिपवत्तीनं, बसेनेते भवादिसु। 
विजानितब्बा सङ्घारा, यथा येसञ्च पच्चयाति॥ 


सङ्घारपच्चया विञ्जाणपदनिद्देसो । 


नामरूपपदनिद्देसो 

२२८. विञ्ञजाणपच्चया नामरूपनिद्देसे - 


देसनाभेदतो सब्ब-भवादीसु पवत्तितो। 
सङ्गहा पच्चयनया, विञ्ञातब्बो विनिच्छयो॥ 


'देसनाभेदतो'ति “तत्थ कतमं रूपं? चत्तारो च महाभूता चतुन्नञ्च महाभूतानं उपादाय रूप”न्ति (सं० नि० २.२; 
म० नि० १.१००) एवं ताव सुत्तन्ते च इध रूपपदस्स अभेदतो एकसदिसा देसना कता; नामपदस्स पन भेदतो । 


सुत्तन्तस्मिञ्हि “तत्थ कतमं नामं? वेदना सञ्जा चेतना फस्सो मनसिकारो'ति वृत्तं। इध “वेदनावखन्धो 
सञ्ञजाक्खन्धो सङ्घारवखन्धो'ति। तत्थ हि यम्पि चक्खुविञ्जाणपच्चया नामं उप्पज्जति, उप्पन्नञ्च चित्तस्स ठिति अरूपीनं 
धम्मानं आयूति एवं अञ्जधम्मसन्निस्सयेन अग्गहेतब्बतो पाकटं, तं दस्सेन्तो चेतनाफस्समनसिकारवसेन सङ्घारकखन्धं 
तिधा भिन्दित्वा द्वीहि खन्धेहि सद्भि देसेसि। इध पन तत्थ वुत्तञ्च अवुत्तञ्च सब्बं नामं सङ्गण्हन्तो “तयो खन्धा - 
वेदनाक्खन्धो सञ्जाक्खन्धो सङ्घारक्खन्धो ति आह। 


कि पन इमे तयो खन्धाव नामं, विञ्ञाणं नामं नाम न होतीति? नो न होति। तस्मिं पन विञ्ञाणे गय्हमाने 
नामविञ्ञाणस्स च पच्चयविञ्ञाणस्स चाति द्विन्नं विञ्ञाणानं सहभावो आपज्जति। तस्मा विञ्जाणं पच्चयद्ठाने ठपेत्वा 
पच्चयनिब्बत्तं नामं दस्सेतुं तयोव खन्धा वृत्ताति। एवं ताव “देसनाभेदतो' विञ्ञातब्बो विनिच्छयो। 


*सब्बभवादीसु पवत्तितो'ति एत्थ पन नामं एकं सत्तावासं ठपेत्वा सब्बभवयोनिगतिविञ्ञाणड्टितिसेससत्तावासेसु 
पवत्तति। रूपं द्वीसु भवेसु, चतूसु योनीसु, पञ्चसु गतीसु, पुरिमासु चतूसु विज्ञाणट्वितीसु, पञ्चसु च सत्तावासेसु पवत्तति । 
एवं पवत्तमाने चेतस्मिं नामरूपे यस्मा अभावकगब्भसेय्यकानं अण्डजानञ्च पटिसन्धिकखणे वत्थुकायवसेन रूपतो द्वे 
सन्ततिसीसानि तयो च अरूपिनो खन्धा पातुभवन्ति, तस्मा तेसं वित्थारेन रूपरूपतो वीसति धम्मा तयो च अरूपिनो 
खन्धाति एते तेवीसति धम्मा विञ्ञाणपच्चया नामरूपन्ति वेदितब्बा। अग्गहितग्गहणेन पन एकसन्ततिसीसतो नव 
रूपधम्मे अपनेत्वा चुद्दस, सभावकानं भावदसकं पक्खिपित्वा तेत्तिस । तेसम्पि अगहितग्गहणेन सन्ततिसीसद्गयतो 
अट्टारस रूपधम्मे अपनेत्वा पन्नरस। 


यस्मा च ओपपातिकसत्तेसु ब्रह्मकायिकादीनं पटिसन्धिक्खणे चक्खुसोतवत्थुदसकानं जीवितिन्द्रियनवकस्स च 
वसेन रूपरूपतो चत्तारि सन्ततिसीसानि तयो च अरूपिनो खन्धा पातुभवन्ति, तस्मा तेसं वित्थारेन रूपरूपतो 
एकूनचत्तालीस धम्मा तयो च अरूपिनो खन्धाति एते द्वाचत्तालीस धम्मा विञ्ञाणपच्चया नामरूपन्ति वेदितब्बा । 
अगहितग्गहणेन पन सन्ततिसीसत्तयतो सत्तवीसति धम्मे अपनेत्वा पन्नरस । 


कामभवे पन यस्मा सेसओपपातिकानं वा संसेदजानं वा सभावकपरिपुण्णायतनानं पटिसन्धिक्खणे रूपरूपतो सत्त 
सन्ततिसीसानि तयो च अरूपिनो खन्धा पातुभवन्ति, तस्मा तेसं वित्थारेन रूपरूपतो सत्तति धम्मा तयो च अरूपिनो 
खन्धाति एते तेसत्तति धम्मा विञ्जाणपच्चया नामरूपन्ति वेदितब्बा। अग्गहितग्गहणेन पन सन्ततिसीसछक्कतो 
चतुपञ्जास धम्मे अपनेत्वा एकूनवीसति। एस उक्कंसतो। अवकंसेन पन तंतंरूपसन्ततिसीसविकलानं तस्स तस्स वसेन 
हापेत्वा हापेत्वा सङ्केपतो च वित्थारतो च पटिसन्धिविञ्जाणपच्चया नामरूपसङ्घाता वेदितब्बा। अरूपीनं पन तयोव 
अरूपिनो खन्धा । असञ्जीनं रूपतो जीवितिन्द्रियनवकमेवाति। एस ताव पटिसन्धियं नयो । 

पवत्ते पन सब्बत्थ रूपप्पवत्तिदेसे पटिसन्धिचित्तस्स ठितिक्खणे पटिसन्धिचित्तेन सह पवत्तउतुतो उतुसमुड्ानं सुद्धडुकं 
पातुभवति । पटिसन्धिचित्तं पन रूपं न समुद्ठापेति | तञ्हि यथा पपाते पतितपुरिसो परस्स पच्चयो होतुं न सक्कोति, एवं 
वत्थुदुब्बलताय दुब्बलत्ता रूपं समुट्टापेतुंन सक्कोति। पटिसन्धिचित्ततो पन उद्धं पठमभवङ्गतो पभुति चित्तसमुद्ठानकं 
सुद्धडकं । सद्दपातुभावकाले पटिसन्धिक्खणतो उद्भं पवत्तउतुतो चेव चित्ततो च सद्दनवकं । ये पन 
कबळिकाराहारूपजीविनो गब्भसेय्यकसत्ता तेसं - 


““यञ्चस्स भुञ्जती माता, अन्नं पानञ्च भोजनं । 
तेन सो तत्थ यापेति, मातुकुच्छिगतो नरो”ति॥ (सं० नि० १.२३५)। 


वचनतो मातरा अज्झोहरिताहारेन अनुगते सरीरे, ओपपातिकानं सब्बपठमं अत्तनो मुखगतं खेळं अज्झोहरणकाले 
आहारसमुट्ानं सुद्धडुकन्ति इदं आहारसमुद्ठानस्स सुद्धटुकस्स उतुचित्तसमुड्ानानञ्च उक्कंसतो द्विन्नं नवकानं वसेन 
छब्बीसतिविधं, पुब्बे एकेकचित्तकखणे तिक्खत्तु उप्पज्जमानं वृत्तं कम्मसमुट्ठानं सत्ततिविधन्ति छन्नबुतिविधं रूपं तयो च 
अरूपिनो खन्धाति समासतो नवनवुति धम्मा। यस्मा वासद्दो अनियतो कदाचिदेव पातुभावतो, तस्मा दुविधम्पि तं 
अपनेत्वा इमे सत्तनवुति धम्मा यथासम्भवं सब्बसत्तानं विञ्ञाणपच्चया नामरूपन्ति वेदितब्बा । तेसञ्हि सृत्तानम्पि 
पमत्तानम्पि चरन्तानम्पि खादन्तानम्पि पिवन्तानम्पि दिवा च रत्तिञ्च एते विञ्ञजाणपच्चया पवत्तन्ति। तञ्च तेसं 
विञ्जाणपच्चयभावं परतो वण्णयिस्साम । 


यं पनेतमेत्थ कम्मजरूपं तं भवयोनिगतिविञ्ञाणड्टितिसत्तावासेसु सब्बपठमं पतिट्ठहन्तम्पि तिसमुड्ानिकरूपेन 
अनुपत्थद्धं न सक्कोति सण्ठातुं, नापि तिसमुट्ठानिकं तेन अनुपत्थद्धं । अथ खो वातब्भाहतापि चतुद्दिसववत्थापिता 
नळकलापियो विय, ऊमिवेगब्भाहतापि महासमुद्दे कत्थचि लद्धपतिठ्ठा भिन्नवाहनिका विय च अञ्ञमञ्ञूपत्थद्भानेवेतानि 
अपतमानानि सण्ठहित्वा एकम्पि वस्सं द्वेपि बस्सानि...पे०... वस्ससतम्पि याव तेसं सत्तानं आयुक्खयो वा पुञ्ञक्खयो वा 
ताव पवत्तन्तीति। एवं 'सब्बभवादीसु पवत्तितो'पेत्थ विञ्ञातब्बो विनिच्छयो। 


“सङ्गहा ति एत्थ च यं आरुप्पे पवत्तिपटिसन्धीसु पञ्चवोकारभवे च पवत्तिया विञ्जाणपच्चया नाममेव, यञ्च 
असञ्जीसु सब्बत्थ पञ्चवोकारभवे च पवत्तिया विज्ञाणपच्चया रूपमेव, यञ्च पञ्चबोकारभवे सब्बत्थ विञ्ञाणपच्चया 
नामरूपं, तं सब्बं नामञ्च रूपञ्च नामरूपञ्च नामरूपन्ति एवं एकदेससरूपेकसेसनयेन सङ्गहेत्वा विञ्ञाणपच्चया 
नामरूपन्ति वेदितब्बं । असञ्जीसु विज्ञाणाभावा अयुत्तन्ति चे नायुत्तं । इदञ्हि - 


नामरूपस्स यं हेतु, विञ्ञाणं तं द्विधा मतं । 
विपाकमविपाकञ्च, युत्तमेव यतो इदं ॥ 


यञ्हि नामरूपस्स हेतु विञ्ञाणं तं विपाकाविपाकभेदतो द्विधा मतं । इदञ्च असञ्ञसत्तेसु कम्मसमुद्ानत्ता 
पञ्चवोकारभवे पवत्तअभिसङ्घारविञ्ञजाणपच्चया रूपं, तथा पञ्चवोकारे पवत्तियं कुसलादिचित्तक्खणे कम्मसमुड्ानन्ति 
युत्तमेव इदं | एवं 'सङ्गहतो'पेत्थ विञ्जातब्बो विनिच्छयो । 


"पच्चयनया'ति एत्थ हि - 

नामस्स पाकविञ्ञाणं, नवधा होति पच्चयो। 
वत्थुरूपस्स नवधा, सेसरूपस्स अट्टधा॥ 


अभिसङ्घारविञ्जाणं, होति रूपस्स एकधा। 
तदञ्ञं पन विज्ञाणं, तस्स तस्स यथारहं॥ 


यज्हेतं पटिसन्धियं पवत्तियं वा विपाकसङ्कातं नामं, तस्स रूपमिस्सस्स वा रूपअमिस्सस्स वा पटिसन्धिकं वा अञ्जं 
बा विपाकविञ्ञाणं सहजातअञ्जमञ्जनिस्सयसम्पयुत्तविपाकआहारइन्द्रियअत्थिअविगतपच्चयेहि नवधा पच्चयो होति। 
वत्थुरूपस्स पटिसन्धियं सहजातअञ्ञमञ्जनिस्सयविपाकआहारइन्द्रियविप्पयुत्तअत्थिअविगतपच्चयेहि नवधा पच्चयो 
होति। ठपेत्वा पन वत्थुरूपं सेसरूपस्स इमेसु नवसु अञ्जमञ्ञपच्चयं अपनेत्वा सेसेहि अट्ठहि पच्चयेहि पच्चयो होति। 
अभिसङ्घारविञ्ञाणं पन असञ्ञसत्तरूपस्स वा पञ्चवोकारे वा कम्मजस्स सुत्तन्तिकपरियायेन उपनिस्सयवसेन एकधाव 
पच्चयो होति | अवसेसं पठमभवङ्गतो पभुति सब्बम्पि विज्ञाणं तस्स तस्स नामरूपस्स यथारहं पच्चयो होतीति वेदितब्बं । 
वित्थारतो पन तस्स पच्चयनये दस्सियमाने सब्बापि पड्ठानकथा वित्थारेतब्बा होतीति न तं आरभाम। 


तत्थ सिया - कथं पनेतं जानितब्बं “पटिसन्धिनामरूपं विञ्जाणपच्चया होती ति? सृत्ततो युत्तितो च । सुत्ते हि 
“चित्तानुपरिवत्तिनो धम्मा"तिआदिना (ध० स० दुकमातिका ६२) नयेन बहुधा वेदनादीनं विञ्ञाणपच्चयता सिद्धा । युत्तितो 
पन - 


चित्तजेन हि रूपेन, इध दिट्देन सिज्झति। 
अदिद्टुस्सापि रूपस्स, विञ्ञाणं पच्चयो इति॥ 


चित्ते हि पसन्ने अप्पसन्ने वा तदनुरूपानि रूपानि उप्पज्जमानानि दिट्टानि । दिद्लेन च अदिट्टस्स अनुमानं होतीति 
इमिना इध दिड्ेन चित्तजरूपेन अदिट्ठस्सापि पटिसन्धिरूपस्स विञ्ञाणं पच्चयो होतीति जानितब्बमेतं । कम्मसमुड्ठानस्सापि 
हि तस्स चित्तसमुद्ठानस्सेव विञ्ञाणपच्चयता पट्ठाने (पट्टा० १.१.५३, ४१९) आगताति। एवं पच्चयनयतो पेत्थ विञ्ञातब्बो 
विनिच्छयो। 


एत्थ च “विज्ञाणपच्चया नामरूप”न्ति भासमानेन भगवता यस्मा उपपरिक्खमानानं पण्डितानं परमत्थतो 
नामरूपमत्तमेव पवत्तमानं दिस्सति, न सत्तो, न पोसो; तस्मा अप्पटिवत्तियं समणेन वा ब्राह्मणेन वा देवेन वा मारेन वा 
ब्रह्मुना वा केनचि वा लोकस्मिं अनुत्तरं धम्मचक्कं पवत्तितं होतीति । 


विञ्ञजाणपच्चया नामरूपपदनिददेसो। 
सळायतनपदनिद्देसो 
२२९. नामरूपपच्चया सळायतननिद्देसे - 


नामं खन्धत्तयं रूपं, भूतवत्थादिकं मतं । 
कतेकसेसं तं तस्स, तादिसस्सेव पच्चयो॥ 

यज्हेतं सळायतनस्स पच्चयभूतं नामरूपं, तत्थ नामन्ति वेदनादिक्खन्धत्तयं, रूपं पन सकसन्ततिपरियापन्नं नियमतो 
चत्तारि भूतानि छ वत्थूनि जीवितिन्द्रियन्ति एवं भूतवत्थादिकं मतन्ति वेदितब्बं । तं पन “नामञ्च रूपञ्च नामरूपञ्च 
नामरूप''न्ति एवं कतेकसेसं “छट्टायतनञ्च सळायतनञ्च सळायतन''न्ति एवं कतेकसेसस्सेव सळायतनस्स पच्चयोति 
वेदितब्बं। कस्मा? यस्मा आरुप्पे नाममेव पच्चयो। तञ्च छट्टायतनस्सेब, न अञ्ञस्स। “नामपच्चया छट्ठायतन' न्ति हि 
अब्याकतवारे वक्खति । इध सङ्गहितमेव हि तत्थ विभत्तन्ति वेदितब्बं । 


तत्थ सिया - कथं पनेतं जानितब्बं “नामरूपं सळायतनस्स पच्चयो'ति? नामरूपभावे भावतो। तस्स तस्स हि 
नामस्स रूपस्स च भावे तं तं आयतनं होति, न अञ्जथा। सा पनस्स तब्मावभावीभावता पच्चयनयस्मिञ्जेव 
आविभविस्सति। तस्मा -- 


पटिसन्धियं पवत्ते वा, होति यं यस्स पच्चयो। 
यथा च पच्चयो होति, तथा नेय्यं विभाविना॥ 


तत्रायं अत्थदीपना - 


नाममेव हि आरुष्पे, पटिसन्धिपवत्तिसु। 
पच्चयो सत्तधा छट्ठा, होति तं अवकंसतो॥ 


कथं? “पटिसन्धिय ताव अवकंसतो सहजातअञ्ञमञ्जनिस्सयसम्पयुत्तविपाकअत्थिअविगतपच्चयेहि सत्तधा नामं 
छट्टायतनस्स पच्चयो होति। किञ्चि पनेत्थ हेतुपच्चयेन, किञ्चि आहारपच्चयेनाति एवं अञ्ञथापि पच्चयो होति । तस्स 
वसेन उक्कंसावकंसो वेदितब्बो। 


“पवत्ते पि विपाकं वुत्तनयेनेव पच्चयो होति। इतरं पन अवकंसतो वुत्तप्पकारेसु पच्चयेसु विपाकपच्चयवज्जेहि छहि 
पच्चयो होति । किञ्चि पनेत्थ हेतुपच्चयेन, किञ्चि आहारपच्चयेनाति एवं अञ्ञथापि पच्चयो होति। तस्स वसेन 
उक्कंसावकंसो वेदितब्बो। 


अञ्ञस्मिम्पि भवे नामं, तथेव पटिसन्धियं । 
छट्टस्स इतरेसं तं, छहाकारेहि पच्चयो॥ 


आरुप्पतो हि अञ्ञस्मिम्पि पञ्चबोकारभवे तं विपाकनामं हदयवत्थुनो सहायं हुत्वा छट्टस्स मनायतनस्स यथा 
आरुप्पे वृत्तं तथेव अवकंसतो सत्तधा पच्चयो होति। इतरेसं पनेतं पञ्चन्नं चकखायतनादीनं चतुमहाभूतसहायं हुत्वा 
सहजात निस्सयविपाकविप्पयुत्तअत्थिअविगतवसेन छहाकारेहि पच्चयो होति। किञ्चि पनेत्थ हेतुपच्चयेन, किञ्चि 
आहारपच्चयेनाति एवं अञ्जथापि पच्चयो होति। तस्स वसेन उक्कंसावकंसो वेदितब्बो। 


पवत्तेपि तथा होति, पाकं पाकस्स पच्चयो। 
अपाकं अविपाकस्स, छधा छट्टस्स पच्चयो॥ 


पवत्तेपि हि पञ्चवोकारभवे यथा पटिसन्धियं, तथेव विपाकनामं विपाकस्स छट्ठायतनस्स अवकंसतो सत्तधा पच्चयो 

होति। अविपाकं पन अविपाकस्स छट्टस्स अवकंसतोव ततो विपाकपच्चयं अपनेत्वा छधाव पच्चयो होति । 
वुत्तनयेनेव पनेत्थ उक्कंसावकंसो वेदितब्बो। 


तत्थेव सेसपञ्चन्नं, विपाकं पच्चयो भवे । 
चतुधा अव्रिपाकम्पि, एवमेव पकासितं॥ 


तत्थेव हि पवत्ते सेसानं चक्खायतनादीनं पञ्चन्नं चक्खुप्पसादादिवत्थुकम्पि इतरम्पि विपाकनामं 
पच्छाजातविप्पयुत्तअत्थिअविगतपच्चयेहि चतुधा पच्चयो होति। यथा च विपाकं, अविपाकम्पि एवमेव पकासितं । तस्मा 
कुसलादिभेदम्पि तेसं चतुधा पच्चयो होतीति वेदितब्बं। एवं ताव नाममेव पटिसन्धियं पवत्ते वा यस्स यस्स आयतनस्स 
पच्चयो होति, यथा च होति, तथा वेदितब्बं । 


रूपं पनेत्थ आरुप्प-भवे भवति पच्चयो। 
न एकायतनस्सापि, पञ्चक्खन्धभवे पन॥ 


रूपतो सन्धियं वत्थु, छधा छट्टस्स पच्चयो। 
भूतानि चतुधा होन्ति, पञ्चन्नं अविसेसतो॥ 


रूपतो हि पटिसन्धियं वत्थुरूपं छटुस्स मनायतनस्स सहजातअञ्जमञ्जनिस्सयविप्पयुत्तअत्थिअविगतपच्चयेहि 
छधा पच्चयो होति। चत्तारि पन भूतानि अविसेसतो पटिसन्धियं पवत्ते च यं यं आयतनं उप्पज्जति, तस्स तस्स वसेन 
पञ्चन्नम्पि चकखायतनादीनं सहजातनिस्सयअत्थिअविगतपच्चयेहि चतुधा पच्चया होन्ति । 


तिधा जीवितमेतेसं, आहारो च पवत्तियं। 
तानेव छधा छट्टस्स, वत्थु तस्सेव पञ्चधा॥ 


एतेसं पन चक्खादीनं पञ्चन्नं पटिसन्धियं पवत्ते च अत्थिअविगतइःन्द्रियवसेन रूपजीवितं तिधा पच्चयो होति । 


"आहारो चा'ति आहारो च अत्थिअविगतआहारवसेन तिधा पच्चयो होति। सो च खो ये सत्ता आहारूपजीविनो, 
तेसं आहारानुगते काये पवत्तियंयेव, नो पटिसन्धियं । तानि पन पञ्च चक्खायतनादीनि छट्टस्स 
चक्खुसोतघानजिव्हाकायविञ्ञाणसङ्घातस्स मनायतनस्स निस्सयपुरेजातइन्द्रियविप्पयुत्तअत्थिअविगतवसेन छहाकारेहि 
पच्चया होन्ति पवत्ते, नो पटिसन्धियं। ठपेत्वा पन पञ्च विज्ञाणानि तस्सेव अवसेसमनायतनस्स वत्थुरूपं 
निस्सयपुरेजातविप्पयुत्तअत्थिअविगतवसेन पञ्चधा पच्चयो होति पवत्ते, नो पटिसन्धियं । एवं रूपमेव पटिसन्धियं पवत्ते 
वा यस्स यस्स आयतनस्स पच्चयो होति यथा च होति तथा वेदितब्बं | 


नामरूपं पनुभयं, होति यं यस्स पच्चयो। 
यथा च तम्पि सब्बत्थ, विञ्ञातब्बं विभाविना॥ 


सेय्यथिदं - पटिसन्धियं ताव पञ्चवोकारभवे खन्धत्तयवत्थुरूपसङ्घातं नामरूपं छट्टायतनस्स 
सहजातअञ्ञमञ्जनिस्सयविपाकसम्पयुत्तविप्पयुत्तअत्थिअविगतपच्चयादीहि पच्चयो होतीति इदमेत्थ मुखमत्तं । 

वुत्तनयानुसारेन पन सक्का सब्बं योजेतुन्ति न एत्थ वित्थारो दस्सितोति। 
नामरूपपच्चया सळायतनपदनिद्देसो । 
फस्सपदनिद्देसो 
२३०. सळायतनपच्चया फस्सनिद्देसे - 


छळेव फस्सा सङ्घेपा, चक्खुसम्फस्सआदयो। 
विज्ञाणमिव बत्तिस, वित्थारेन भवन्ति ते॥ 


“सङ्खघपतो' हि पाळियं चक्खुसम्फस्सोति आदयो छळेव फस्सा आगता। वित्थारेन पन चवखुसम्फस्सादयो पञ्च 
कुसलविपाका पञ्च अकुसलविपाकाति दस, सेसा बाबीसति लोकियविपाकविञ्ञाणसम्पयुत्ता च बाबीसतीति एवं 
सब्बेपि सङ्घारपच्चया वुत्तविञ्जाणमिव बात्तिस होन्ति। यं पनेतस्स बात्तिसविधस्सापि फस्सस्स पच्चयो सळायतनं । तत्थ 


छट्रेन सह अज्झत्तं, चक्खादिं बाहिरेहिपि। 
सळायतनमिच्छन्ति, छहि सद्भि विचक्खणा॥ 


तत्थ ये ताव “उपादिन्नकपवत्तिकथा अय''न्ति एकसन्ततिपरियापन्नमेव पच्चयं पच्चयुप्पन्नञ्च दीपेन्ति, ते 
छट्टायतनपच्चया फस्सोति पाळिअनुसारतो आरुप्पे छट्ठायतनञ्च अञ्जत्थ सब्बसङ्गहतो सळायतनञ्च फस्सस्स 
पच्चयोति एकदेससरूपेकसेसं कत्वा छट्रेन सह अज्झत्तं चक्खादि सळायतनन्ति इच्छन्ति | तञ्हि छट्टायतनञ्च 
सळायतनञ्च सळायतनन्त्वेव सङ्घं गच्छति। ये पन पच्चयुप्पन्नमेव एकसन्ततिपरियापन्नं दीपेन्ति, पच्चयं पन 
भिन्नसन्तानम्पि, ते यं यं आयतनं फस्सस्स पच्चयो होति तं सब्बं दीपेन्ता बाहिरम्पि परिग्गहेत्वा तदेव छट्टेन सह अज्झत्तं 
बाहिरेहिपि रूपायतनादीहि सद्भि सळायतनन्ति इच्छन्ति । तम्पि हि छट्टायतनञ्च सळायतनञ्च सळायतनन्ति एतेसं 
एकसेसे कते सळायतनन्त्वेव सङ्घं गच्छति। 


एत्थाह - न सब्बायतनेहि एको फस्सो सम्भोति, नापि एकम्हा आयतना सब्बे फस्सा, अयञ्च सळायतनपच्चया 
फस्सोति एकोव वुत्तो, सो कस्माति? तत्रिदं विस्सज्जनं - सच्चमेतं। सब्बेहि एको एकम्हा वा सब्बे न सम्भोन्ति, सम्भोति 
पन अनेकेहि एको; यथा चक्खुसम्फस्सो चक्खायतना रूपायतना चक्खुविञ्ञजाणसङ्घाता मनायतना अवसेसा 
सम्पयुत्तधम्मायतना चाति एवं सब्बत्थ यथानुरूपं योजेतब्बं । तस्मा एव हि - 


एको पनेकायतन-प्पभवो इति दीपितो । 
फस्सोयं एकवचन-निद्देसेनिध तादिना॥ 


“एकवचननिद्देसेना ति सळायतनपच्चया फस्सोति इमिना हि एकवचननिद्देसेन अनेकेहि आयतनेहि एको फस्सो 
होतीति तादिना दीपितोति अत्थो। आयतनेसु पन - 

छधा पञ्च ततो एकं, नवधा बाहिरानि छ। 
यथासम्भवमेतस्स, पच्चयत्ते विभावये॥ 


तत्रायं विभावना - चक्खायतनादीनि ताव पञ्च चकखुसम्फस्सादिभेदतो पञ्चविधस्स फस्सस्स 
निस्सयपुरेजातइन्द्रियविप्पयृत्तअत्थिअविगतवसेन छधा पच्चया होन्ति। ततो परं एकं विपाकमनायतनं अनेकभेदस्स 
विपाकमनोसम्फस्सस्स सहजात अञ्ञमञ्ञनिस्सयविपाक आहारइन्द्रियसम्पयुत्तअत्थिअविगतवसेन नवधा पच्चयो होति । 
बाहिरेसु पन रूपायतनं चक्खुसम्फस्सस्स आरम्मणपुरेजातअत्थिअविगतवसेन चतुधा पच्चयो होति। तथा सद्दायतनादीनि 
सोतसम्फस्सादीनं। मनोसम्फस्सस्स पन तानि धम्मायतनञ्च तथा च आरम्मणपच्चयमत्तेनेव चाति एवं बाहिरानि छ 
यथासम्भवमेतस्स पच्चयत्ते विभावयेति। 


सळायतनपच्चया फस्सपदनिद्देसो । 
वेदनापदनिद्देसो 
२३१. फस्सपच्चया वेदनानिद्देसे - 


द्वारतो वेदना वुत्ता, चक्खुसम्फस्सजादिका । 
छळेव ता पभेदेन, एकूननवुती मता॥ 


चकखुसम्फस्सजावेदनातिआदिना हि नयेन पाळियं इमा चक्खुसम्फस्सजादिका द्वारतो छळेव वेदना वृत्ता। ता पन 
पभेदेन एकूननवुतिया चित्तेहि सम्पयुत्तत्ता एकूननवुतीति मता। 


वेदनासु पनेतासु, इध बात्तिस वेदना । 
विपाकचित्तयुत्ताव, अधिप्पेताति भासिता॥ 


अद्टुधा तत्थ पञ्चन्नं, पञ्चद्वारम्हि पच्चयो। 
सेसानं एकधा फस्सो, मनोद्वारेपि सो तथा॥ 


तत्थ हि पञ्चद्वारे चक्खुपसादादिवत्थुकानं पञ्चन्नं वेदनानं चक्खुसम्फस्सादिको फस्सो 
सहजातअञ्ञमञ्जनिस्सयविपाकआहारसम्पयुत्तअत्थिअविगतवसेन अट्टुधा पच्चयो होति। सेसानं पन एकेकस्मिं द्वारे 
सम्पटिच्छनसन्तीरणतदारम्मणवसेन पवत्तानं कामावचरविपाकवेदनानं चक्खुसम्फस्सादिको फस्सो उपनिस्सयवसेन 
एकधाव पच्चयो होति। 


“मनोद्वारेपि सो तथा ति मनोद्वारेपि हि तदारम्मणवसेन पवत्तानं कामावचरविपाकवेदनानं सो 
सहजातमनोसम्फस्ससङ्घातो फस्सो तथेव अट्टधा पच्चयो होति, पटिसन्धिभवङ्गचुतिवसेन च पवत्तानं 
तेभूमकविपाकवेदनानम्पि। या पनेता मनोद्वारे तदारम्मणवसेन पवत्ता कामावचरवेदना, तासं मनोद्वारे आवज्जनसम्पयृत्तो 
मनोसम्फस्सो उपनिस्सयवसेन एकधा पच्चयो होतीति । 

फस्सपच्चया वेदनापदनिद्देसो । 
तण्हापदनिद्देसो 
२३२. वेदनापच्चया तण्हानिद्देसे - 


रूपतण्हादिभेदेन, छ तण्हा इध दीपिता । 
एकेका तिविधा तत्थ, पवत्ताकारतो मता॥ 


इमस्मिञ्हि वेदनापच्चया तण्हानिद्देसे 'सेट्टिपुत्तो ब्राह्मणपृत्तो'ति पितितो नामवसेन पुत्तो विय इमा रूपतण्हा...पे०... 
धम्मतण्हाति आरम्मणतो नामवसेन छ तण्हा दीपिता पकासिता कथिताति अत्थो। तत्थ रूपे तण्हा रूपतण्हाति इमिना 
नयेन पदत्थो वेदितब्बो । 


तासु च पन तण्हासु एकेका तण्हा पवत्तिआकारतो कामतण्हा, भवतण्हा, विभवतण्हाति एवं तिविधा मता | रूपतण्हा 
एव हि यदा चक्खुस्स आपाथगतं रूपारम्मणं कामस्सादवसेन अस्सादयमाना पवत्ति, तदा कामतण्हा नाम होति। यदा 
तदेवारम्मणं धुवं सस्सतन्ति पवत्ताय सस्सतदिट्टिया सद्धि पवत्तति, तदा भवतण्हा नाम होति। सस्सतदिट्विसहगतो हि रागो 
भवतण्हाति वुच्चति । यदा पन तदेवारम्मणं “उच्छिज्जति विनस्सती*ति पवत्ताय उच्छेददिड्टिया सद्भि पवत्ति, तदा 
विभवतण्हा नाम होति। उच्छेददिट्टिसहगतो हि रागो विभवतण्हाति वुच्चति । एसेव नयो सहतण्हादीसुपीति एता अट्टारस 
तण्हा होन्ति। 


ता अज्झत्तरूपादीसु अट्टारस, बहिद्धा अट्ठारसाति छत्तिस। इति अतीता छत्तिस, अनागता छत्तिस, पच्चुप्पन्ना 
छत्तिसाति अट्टसतं तण्हा होन्ति। ता पन संङ्किप्पमाना रूपादिआरम्मणवसेन छ, कामतण्हादिबसेन वा तिस्सोव तण्हा 
होन्तीति वेदितब्बा । यस्मा पनिमे सत्ता पुत्तं अस्सादेत्वा पुत्ते ममत्तेन धातिया विय रूपादिआरम्मणवसेन उप्पज्जमानं वेदनं 
अस्सादेत्वा वेदनाय ममत्तेन रूपादिआरम्मणदायकानं चित्तकारगन्धब्बगन्धिकसूदतन्तवायरसायनविधायकवेज्जादीनं 
महासक्कारं करोन्ति, तस्मा सब्बापेसा वेदनापच्चया तण्हा होतीति वेदितब्बा । 


यस्मा चेत्थ अधिप्पेता, विपाकसुखवेदना । 
एकाव एकधा चेसा, तस्मा तण्हाय पच्चयो॥ 


"एकधा'ति उपनिस्सयपच्चयेन पच्चयो होति। यस्मा वा - 


दुक्खी सुखं पत्थयति, सुखी भिय्योपि इच्छति । 
उपेक्खा पन सन्तत्ता, सुखमिच्चेव भासिता॥ 


तण्हाय पच्चया तस्मा, होन्ति तिस्सोपि वेदना । 
वेदनापच्चया तण्हा, इति वुत्ता महेसिना॥ 


वेदना पच्चया चापि, यस्मा नानुसयं विना। 

होति तस्मा न सा होति, ब्राह्मणस्स बुसीमतोति॥ 
वेदनापच्चया तण्हापदनिद्देसो। 
उपादानपदनिद्देसो 
२३३. तण्हापच्चया उपादाननिद्देसे - 


उपादानानि चत्तारि, तानि अत्थविभागतो। 
धम्मसङ्घेपवित्थारा, कमतो च विभावये॥ 


पाळियञ्हि उपादानन्ति कामुपादानं...पे०... अत्तवादुपादानन्ति इमानि चत्तारि उपादानानि आगतानि । तेसं अयं 
अत्थविभागो - वत्थुसङ्घातं कामं उपादियतीति कामुपादानं। कामो च सो उपादानञ्चातिपि कामुपादानं। उपादानन्ति 
दळहग्गहणं । दळहत्थो हेत्य उपसद्दो उपायास-उपकट्टादीसु विय। तथा दिट्ठि च सा उपादानञ्चाति दिठ्ठुपादानं । दिड 
उपादियतीति वा दिटुपादानं। सस्सतो अत्ता च लोको चातिआदीसु हि पुरिमदिट्टि उत्तरदिट्टि उपादियति। तथा सीलब्बतं 
उपादियतीति सीलब्बतुपादानं | सीलब्बतञ्च तं उपादानञ्चातिपि सीलब्बतुपादानं | गोसीलगोवतादीनि हि एवं सुद्धीति 
अभिनिवेसतो सयमेव उपादानानीति। तथा वदन्ति एतेनाति वादो, उपादियन्ति एतेनाति उपादानं । कि वदन्ति उपादियन्ति 
वा? अत्तानं। अत्तनो वादुपादानं अत्तवादुपादानं। अत्तवादमत्तमेव वा अत्ताति उपादियन्ति एतेनाति अत्तवादुपादानं। अयं 
ताव तेसं अत्थविभागो। 


"धम्मसङ्केपवित्थारे' पन कामुपादानं ताव “तत्थ कतमं कामुपादानं? यो कामेसु कामच्छन्दो कामरागो कामनन्दी 
कामतण्हा कामख्रेहो कामपरिळाहो काममुच्छा कामज्झोसानं ~ इदं वुच्चति कामुपादान''न्ति आगतत्ता सङ्घेपतो 
तण्हादळहत्तं वुत्तं । तण्हादळहत्तं नाम पुरिमतण्हाउपनिस्सयपच्चयेन दळहसम्भूता उत्तरतण्हा एव। केचि पनाहु - 
अप्पत्तविसयपत्थना तण्हा, अन्धकारे चोरस्स हत्थप्पसारणं विय । सम्पत्तविसयग्गहणं उपादानं, तस्सेव भण्डग्गहणं विय। 
अप्पिच्छतासन्तुट्टितापटिपक्खा च ते धम्मा। तथा परियेसनारक्खदुक्खमूलाति । सेसुपादानत्तयं पन सङ्घेपतो दिट्टिमत्तमेव। 


वित्थारतो पन पुब्बे रूपादीसु वुत्ताय अट्टसतप्पभेदायपि तण्हाय दळहभावो कामुपादानं । दसवत्थुका मिच्छादिट्टि 
दिडुपादानं । यथाह -- “तत्थ कतमं दिद्दुपादानं? नत्थि दिन्नं, नत्थि यिटं..पे०... सच्छिकत्वा पवेदेन्तीति या एवरूपा दिट्ि... 
पे०... विपरियेसग्गाहो _ इदं वुच्चति दिटुुपादान"न्ति (ध० स° १२२१; विभ० ९३८) सीलवतेहि सुद्धिपरामसनं पन 
सीलब्बतुपादानं । यथाह -- “तत्थ कतमं सीलब्बतुपादानं? इतो बहिद्धा समणब्राह्मणानं सीलेन सुद्धि, वतेन सुद्धि, 
सीलब्बतेन सुद्धीति या एवरूपा दिट्टि...पे०... विपरियेसग्गाहो -- इदं वुच्चति सीलब्बतुपादान''न्ति (ध० स० १२२२; विभ० 
९३८) । बीसतिवत्थुका सक्कायदिड्टि अत्तवादुपादानं । यथाह ~ “तत्थ कतमं अत्तवादुपादानं? इध अस्सुतवा पुथुज्जनो... 
पे०... सप्पुरिसधम्मे अविनीतो रूपं अत्ततो समनुपस्सति...पे०... विपरियेसग्गाहो -- इदं वुच्चति अत्तवादुपादान' न्ति (ध० 
स० १२२३; विभ० ९३८) । अयमेत्थ धम्मसङ्घेपवित्थारो। 


"कमतो'ति एत्थ पन तिविधो कमो - उप्पत्तिक्कमो, पहानक्कमो, देसनाक्कमो च । तत्थ अनमतग्गे संसारे इमस्स 
पठमं उप्पत्तीति अभावतो किलेसानं निप्परियायेन उप्पत्तिक्कमो न वुच्चति । परियायेन पन येभुय्येन एकस्मिं भवे 
अत्तग्गाहपुब्बङ्गमो सस्सतुच्छेदाभिनिवेसो । ततो “सस्सतो अयं अत्ता"ति गण्हतो अत्तविसुद्भत्थं सीलब्बतुपादानं, 


www.tipitaka.org Vipassana Research Institute 


Page 104 sur 293 


उच्छिज्जतीति गण्हतो परलोकनिरपेक्खस्स कामुपादानन्ति एवं पठमं अत्तवादुपादानं, ततो 
दिट्रिसीलब्बतकामृपादानानीति अयमेतेसं एकस्मिं भवे उप्पत्तिक्कमो । 


दिठ्ठुपादानादीनि चेत्थ पठमं पहीयन्ति सोतापत्तिमग्गवज्झत्ता। कामुपादानं पच्छा अरहत्तमग्गवज्झत्ताति। अयमेतेसं 
पहानक्कमो । 


महाविसयत्ता पन पाकटत्ता च एतेसु कामुपादानं पठमं देसितं । महाविसयव्हि तं अट्टचित्तसम्पयोगा। अप्पविसयानि 
इतरानि चतुचित्तसम्पयोगा । येभुय्येन च आलयरामताय पजाय पाकटं कामुपादानं, न इतरानि । कामुपादानवा वत्थुकामानं 
समधिगमत्थं कोतूहलमङ्गलादिबहुलो होति, न सस्सतदिट्ठीति तदनन्तरं दिटुपादानं । तं पभिज्जमानं 
सीलब्बतअत्तवादुपादानवसेन दुविधं होति । तस्मिं द्रये गोकिरियं वा कुक्कुरकिरियं वा दिस्वापि वेदितब्बतो ओळारिकन्ति 
सीलब्बतुपादानं पठमं देसितं, सुखुमत्ता अन्ते अत्तवादुपादानन्ति अयमेतेसं देसनाक्कमो । 


तण्हा च पुरिमस्सेत्थ, एकधा होति पच्चयो। 
सत्तधा अद्धा वापि, होति सेसत्तयस्स सा॥ 


एत्थ च एवं देसिते उपादानचतुक्के पुरिमस्स कामुपादानस्स कामतण्हा उपनिस्सयवसेन एकधाव पच्चयो होति 
तण्हाभिनन्दितेसु विसयेसु उप्पत्तितो। सेसत्तयस्स पन सहजातअञ्जमञ्जनिस्सयसम्पयुत्तअत्थिअविगतहेतुवसेन सत्तधा 
वा उपनिस्सयेन सह अट्टधा वापि पच्चयो होति। यदा च सा उपनिस्सयवसेन पच्चयो होति तदा असहजाताव होतीति। 


तण्हापच्चया उपादानपदनिद्देसो। 
भवपदनिद्देसो 
२३४. उपादानपच्चया भवनिद्देसे - 


अत्थतो धम्मतो चेव, सात्थतो भेदसङ्गहा। 
यं यस्स पच्चयो चेव, विञ्जातब्बो विनिच्छयो॥ 


तत्थ भवतीति भवो। दुविधेनाति द्वीहि आकारेहि पवत्तितोति अत्थो। अथवा दुविधेनाति पच्चते करणवचनं, 
दुविधोति वृत्तं होति । अत्थीति संविज्जति। कम्ममेव भवो कम्मभवो। उपपत्तियेव भवो उपपत्तिभवो। एत्थ च उपपत्ति 
भवतीति भवो। कम्मं पन यथा सुखकारणत्ता “सुखो बुद्धानमुप्पादो”ति (ध० प° १९४) वृत्तो, एवं भवकारणत्ता 
फलवोहारेन भवोति वेदितब्बं। तत्थ कतमो कम्मभवोति तेसु द्वीसु भवेसु यो कम्मभवोति वुत्तो, सो कतमोति अत्थो। 
पुञ्ञाभिसङ्घारादयो वृत्तत्था एव। सब्बन्ति अनवसेसं। भवं गच्छति गमेति चाति भवगामि। इमिना लोकुत्तरं 
पटिक्खिपति। अयञ्हि वटुकथा, तञ्च विवडनिस्सितन्ति। करीयतीति कम्मं । 


कामभवादीसु कामसङ्घातो भवो कामभवो। एस नयो रूपारूपभवेसु। सञ्ञावतं भवो, सञ्ञा वा एत्थ भवे अत्थीति 
सञ्जाभवो। विपरियायेन असञ्ञाभवो। ओळारिकसञ्जाय अभावा सुखुमाय च भावा नेव सञ्ञा नासञ्ञा अस्मिं 
भवेति नेवसञ्ञानासञ्ञाभवो। एकेन रूपक्खन्धेन वोकिण्णो भवो एकवोकारभवो। एको वा वोकारो अस्स भवस्साति 

एकवोकारभवो। एसेब नयो चतुवोकारपञ्चवोकारभवेसु। अयं वुच्चति उपपत्तिभवोति एस नवविधोपि 
उपपत्तिभवो नाम बुच्चतीति। एवं तावेत्थ “अत्थतो' विञ्जातब्बो विनिच्छयो। 


"धम्मतो' पन एत्थ हि पुञ्जाभिसङ्कारो धम्मतो तेरस चेतना, अपुञ्जाभिसङ्घारो द्वादस, आनेञ्जाभिसङ्कारो चतस्सो । 
“सब्बम्पि भवगामिकम्म”न्ति एतेन सब्बेपेते धम्मा चेतना सम्पयृत्ता वा कम्मसङ्घाता आचयगामिनो धम्मा सङ्गहिता। 
कामभवो पञ्च उपादिन्नक्खन्धा, तथा रूपभवो, अरूपभवो चत्तारो, सञ्जाभवो चतुपञ्च, असञ्ञजाभवो एको 


उपादिन्नक्खन्धो, नेवसञ्ञानासञ्ञाभवो चत्तारो। एकवोकारभवादयो एकचतुपञ्चकखन्धा उपादिन्नक्खन्धेहीति एवमेत्थ 
“धम्मतो'पि विञ्ञातब्बो विनिच्छयो। 


“सात्थतो ति यथा च भवनिद्देसे तथेव कामञ्च सङ्घारनिद्देसेपि पुञ्जाभिसङ्घारादयोव वुत्ता, एवं सन्तेपि पुरिमा 
अतीतकम्मवसेन इध पटिसन्धिया पच्चयत्ता वृत्ता। इमे पच्चुप्पन्नकम्मवसेन आयतिं पटिसन्धिया पच्चयत्ताति पुनवचनं 
सात्थकमेव। पुब्बे वा “तत्थ कतमो पुञ्जाभिसङ्घारो? कुसलचेतना कामावचरा”ति एवमादिना नयेन चेतनाव सङ्घाराति 
बुत्ता। इध पन “सब्बम्पि भवगामिकम्म'न्ति वचनतो चेतनासम्पयुत्तापि । पुब्बे च विञ्जाणपच्चयमेव कम्मं सङ्घाराति वुत्तं, 
इदानि असञ्जाभवनिब्बत्तकम्पि। कि वा बहुना? “अविज्जापच्चया सङ्घारा”ति एत्थ पुञ्ञाभिसङ्घारादयोब 
कुसलाकुसलधम्मा वुत्ता। ““उपादानपच्चया भवो”ति इध पन उपपत्तिभवस्सापि सङ्गहितत्ता कुसलाकुसलाब्याकता धम्मा 
बुत्ता। तस्मा सब्बथापि सात्थकमेविदं पुनवचनन्ति। एवमेत्थ *सात्थतो'पि विञ्ञातब्बो विनिच्छयो। 


“भेदसड्रहा ति उपादानपच्चया भवस्स भेदतो चेव सङ्गहतो च। यञ्हि कामुपादानपच्चया कामभवनिब्बत्तकं कम्मं 
करियति, सो कम्मभवो। तदभिनिब्बत्ता खन्धा उपपत्तिभवो। एस नयो रूपारूपभवेसु । एवं कामुपादानपच्चया द्वे 
कामभवा, तदन्तोगधाव सञ्जाभवपञ्चवोकारभवा; द्वे रूपभवा, तदन्तोगधाव 
सञ्ञजाभवअसञ्जाभवएकवोकारभवपञ्चवोकारभवा; द्रे अरूपभवा, तदन्तोगधाव 
सञ्जाभवनेवसञ्जानासञ्जाभवचतुवोकारभवाति सद्भि अन्तोगधेहि छ भवा। यथा च कामुपादानपच्चया सद्धि 
अन्तोगधेहि छ भवा तथा सेसुपादानपच्चयापीति एवं उपादानपच्चया भेदतो सद्भि अन्तोगधेहि चतुबीसति भवा। 


सङ्गहतो पन कम्मभवं उपपत्तिभवञ्च एकतो कत्वा कामुपादानपच्चया सद्भि अन्तोगधेहि एको कामभवो, तथा 
रूपारूपभवाति तयो भवा। तथा सेसुपादानपच्चयापीति एवं उपादानपच्चया सङ्गहतो सद्भि अन्तोगधेहि द्वादस भवा। 
अपिच अविसेसेन उपादानपच्चया कामभवूपगं कम्मं कम्मभवो। तदभिनिब्बत्ता खन्धा उपपत्तिभवो। एस नयो 
रूपारूपभवेसु। एवं उपादानपच्चया सद्धि अन्तोगधेहि द्वे कामभवा, द्वे रूपभवा, द्रे अरूपभवाति अपरेनपि परियायेन 
सङ्गहतो छ भवा। कम्मभवउपपत्तिभवभेदं वा अनुपगम्म सद्भि अन्तोगधेहि कामभवादिवसेन तयो भवा होन्ति। 
कामभवादिभेदञ्चापि अनुपगम्म कम्मभवउपपत्तिभववसेन द्वे भवा होन्ति। कम्मुपपत्तिभेदञ्च अनुपगम्म उपादानपच्चया 
भवोति भववसेन एको भवो होतीति। एवमेत्थ उपादानपच्चयस्स भवस्स भेदसङ्गहापि विञ्ञातब्बो विनिच्छयो। 


"यं यस्स पच्चयो चेवा'ति यञ्चेत्थ उपादानं यस्स पच्चयो होति, ततोपि विञ्ञातब्बो विनिच्छयोति अत्थो। कि 
पनेत्थ कस्स पच्चयो होति? यं किञ्चि यस्स कस्सचि पच्चयो होतियेव। उम्मत्तको विय हि पुथुज्जनो । सो “इदं यृत्तं, इदं 
अयुत्त'न्ति अविचारेत्वा यस्स कस्सचि उपादानस्स वसेन यं किञ्चि भवं पत्थेत्वा यं किञ्चि कम्मं करोतियेव । तस्मा 
यदेकच्चे “सीलब्बतुपादानेन रूपारूपभवा न होन्ती"ति वदन्ति, तं न गहेतब्बं । सब्बेन पन सब्बो होतीति गहेतब्बं, 
सेय्यथिदं - इधेकच्चो अनुस्सववसेन वा दिद्ठानुसारेन वा “कामा नामेते मनुस्सलोके चेव खत्तियमहासालकुलादीसु 

छकामावचरदेवलोके च समिद्धा ति चिन्तेत्वा तेसं अधिगमत्थं असद्भम्मसवनादीहि वञ्चितो 'इमिना कम्मेन कामा 
सम्पज्जन्ती'ति मञ्जमानो कामुपादानवसेन कायदुच्चरितादीनिपि करोति। सो दुच्चरितपारिपूरिया अपाये उप्पज्जति; 
सन्दिट्टिके वा पन कामे पत्थयमानो पटिलद्भे वा गोपयमानो कामुपादानवसेन कायदुच्चरितादीनिपि करोति । सो 
दुच्चरितपारिपूरिया अपाये उप्पज्जति। तत्रास्स उपपत्तिहेतुभूतं कम्मं कम्मभवो, कम्माभिनिब्बत्ता खन्धा उपपत्तिभवो 
सञ्ञजाभवपञ्चवोकारभवा पन तदन्तोगधा एव। 


अपरो पन सद्धम्मसवनादीहि उपबूहितञाणो इमिना कम्मेन कामा सम्पज्जन्ती ति मञ्ञमानो कामुपादानवसेन 
कायसुचरितादीनि करोति। सो सुचरितपारिपूरिया देवेसु वा मनुस्सेसु वा उप्पज्जति । तत्रास्स उपपत्तिहेतुभूतं कम्मं 
कम्मभवो, कम्माभिनिब्बत्ता खन्धा उपपत्तिभवो । सञ्जाभवपञ्चवोकारभवा पन तदन्तोगधा एव । इति कामुपादानं 
सप्पभेदस्स सान्तोगधस्स कामभवस्स पच्चयो होति। 


अपरो “रूपारूपभवेसु ततो समिद्धतरा कामा “ति सुत्वा वा परिकप्पेत्वा वा कामुपादानवसेनेव रूपारूपसमापत्तियो 
निब्बत्तेत्वा समापत्तिबलेन रूपारूपब्रह्मलोके उप्पज्जति । तत्रास्स उपपत्तिहेतुभूतं कम्मं कम्मभवो, कम्माभिनिब्बत्ता खन्धा 
उपपत्तिभवो। सञ्ञाअसञ्ञा नेवसञ्ञा नासञ्जाएकवोकारचतुवोकारपञ्चवोकारभवा पन तदन्तोगधा एव। इति 
कामुपादानं सप्पभेदानं सान्तोगधानं रूपारूपभवानम्पि पच्चयो होति। 


अपरो “अयं अत्ता नाम कामावचरसम्पत्तिभवे वा रूपारूपभवानं वा अञ्ञतरस्मिं उच्छिन्नो सुउच्छिन्नो होतीति 
उच्छेददिट्टिं उपादाय तदुपगं कम्मं करोति। तस्स तं कम्मं कम्मभवो, कम्माभिनिब्बत्ता खन्धा उपपत्तिभवो। सञ्जाभवादयो 
पन तदन्तोगधा एव । इति दिद्दुपादानं सप्पभेदानं सान्तोगधानं तिण्णम्पि कामरूपारूपभवानं पच्चयो होति । 


अपरो “अयं अत्ता नाम कामावचरसम्पत्तिभवे वा रूपारूपभवानं वा अञ्ञतरस्मिं सुखी होति, विगतपरिळाहो 
होती”ति अत्तवादुपादानेन तदुपगं कम्मं करोति । तस्स तं कम्मं कम्मभवो, तदभिनिब्बत्ता खन्धा उपपत्तिभवो। 
सञ्ञजाभवादयो पन तदन्तोगधा एव । इति अत्तवादुपादानं सप्पभेदानं सान्तोगधानं तिण्णं भवानं पच्चयो होति। 


अपरो “इद सीलब्बतं नाम कामावचरसम्पत्तिभवे वा रूपारूपभवानं वा अञ्ञतरस्मिं परिपूरेन्तस्स सुखं पारिपूरिं 
गच्छती”ति सीलब्बतुपादानवसेन तदुपगं कम्मं करोति । तस्स तं कम्मं कम्मभवो, तदभिनिब्बत्ता खन्धा उपपत्तिभवो। 
सञ्ञजाभवादयो पन तदन्तोगधा एव। इति सीलब्बतुपादानम्पि सप्पभेदानं सान्तोगधानं तिण्णं भवानं पच्चयो होतीति 
एवमेत्थ यं यस्स पच्चयो होति ततोपि विञ्ञातब्बो विनिच्छयो। 


कि पनेत्थ कस्स भवस्स कथं पच्चयो होतीति चे? 


रूपारूपभवानं, उपनिस्सयपच्चयो उपादानं । 
सहजातादीहिपि तं, कामभवस्साति विञ्ञेय्यं ॥ 


रूपारूपभवानञ्हि कामभवपरियापन्नस्स च कामभवे कुसलकम्मस्सेव उपपत्तिभवस्स चेतं चतुब्बिधम्पि उपादानं 
उपनिस्सयपच्चयेन एकधा पच्चयो होति। कामभवे अत्तना सम्पयृत्तअकुसलकम्मभवस्स 
सहजातअञ्ञमञ्जनिस्सयसम्पयुत्तअत्थिअविगतहेतुपच्चयप्पभेदेहि सहजातादीहि पच्चयो होति। विप्पयुत्तस्स पन 

उपनिस्सयपच्चयेनेवाति। 
उपादानपच्चया भवपदनिददेसो। 
जातिजरामरणादिपदनिद्देसो 


२३५. भवपच्चया जातिनिद्देसादीसु जातिआदीनं विनिच्छयो सच्चविभङ्गे वुत्तनयेनेव वेदितब्बो। भवोति पनेत्थ 
कम्मभवोव अधिप्पेतो। सो हि जातिया पच्चयो, न उपपत्तिभवो। सो पन कम्मपच्चयउपनिस्सयपच्चयवसेन द्विधाव 
पच्चयो होतीति। 


तत्थ सिया - कथं पनेतं जानितब्बं “भवो जातिया पच्चयो"ति चे? बाहिरपच्चयसमत्तेपि 
हीनपणीततादिविसेसदस्सनतो । बाहिरानञ्हि जनकजनेत्तिसुक्कसोणिताहारादीनं पच्चयानं समत्तेपि सत्तानं यमकानम्पि 
सतं हीनपणीततादिविसेसो दिस्सति। सो च न अहेतुको, सब्बदा च सब्बेसञ्च अभावतो; न कम्मभवतो अञ्जहेतुको, 
तदभिनिब्बत्तकसत्तानं अज्झत्तसन्ताने अञ्जस्स कारणस्स अभावतोति कम्मभवहेतुकोव। कम्मव्हि सत्तानं 
होनपणीतादिविसेसहेतु | तेनाह भगवा - “कम्मं सत्ते विभजति यदिदं हीनप्पणीतताया "ति (म० नि० ३.२८९)। तस्मा 
जानितब्बमेतं - “भवो जातिया पच्चयो"ति। 


यस्मा च असति जातिया जरामरणं नाम न होति, सोकादयो च धम्मा न होन्ति, जातिया पन सति जरामरणञ्चेव 
जरामरणसङ्घातदुक्खधम्मफुड्स्स च बालस्स जरामरणाभिसम्बन्धा वा तेन तेन दुक्खधम्मेन फुट्टस्स अनभिसम्बन्धा वा 
सोकादयो च धम्मा होन्ति, तस्मा अयं जातिजरामरणस्स चेव सोकादीनञ्च पच्चयो होतीति वेदितब्बा। सा पन 
उपनिस्सयकोटिया एकधाव पच्चयो होतीति। 


भवपच्चया जातिआदिपदनिद्देसो । 
२४२. एवमेतस्सातिआदीनं अत्थो उद्देसवारे वृत्तनयेनेव वेदितब्बो। सङ्गतिआदीनि समुदयवेवचनानेव। 


यस्मा पनेत्थ सोकादयो अवसाने वृत्ता, तस्मा या सा अविज्जा “अविज्जापच्चया सङ्घारा”ति एवमेतस्स 
भवचक्कस्स आदिम्हि वुत्ता, सा - 


सोकादीहि अविज्जा, सिद्धा भवचक्कमविदितादिमिदं । 
कारकवेदकरहितं, द्वादसविधसुञ्जतासुञ्ञं॥ 


सततं समितं पवत्ततीति वेदितब्बं । कथं पनेत्थ सोकादीहि अविज्जा सिद्धा? कथमिदं भवचक्कं अविदितादि? कथं 
कारकवेदकरहितं? कथं द्वादसविधसुञ्जतासुञ्जन्ति चे? एत्थ हि सोकदुक्खदोमनस्सुपायासा अविज्जाय अवियोगिनो, 
परिदेवो च नाम मूळहस्साति तेसु ताव सिद्धेसु सिद्धाव होति अविज्जा। अपिच “आसवसमुदया अविज्जासमुदयो"ति हि 
वुत्तं। आसवसमुदया चेते सोकादयो होन्ति। कथं? वत्थुकामवियोगे ताव सोको कामासवबसमुदयो होति? यथाह -- 


“तस्स चे कामयानस्स, छन्दजातस्स जन्तुनो। 

ते कामा परिहायन्ति, सल्लविद्भोव रुप्पती”ति॥ (सु० नि० ७७३)। 


यथा चाह - “कामतो जायती सोको ति (ध० प० २१५) । सब्बेपि चेते दिट्ठासवसमुदया होन्ति, यथाह -- “तस्स 
अहं रूपं, मम रूपन्ति परियुदुड्टायिनो तं रूपं विपरिणमति अञ्जथा होति। तस्स रूपविपरिणामञ्ञथाभावा उप्पज्जन्ति 
सोकपरिदेबदुक्खदोमनस्सुपायासा”ति (सं० नि० ३.१)। यथा च दिट्ठासवसमुदया एवं भवासवसमुदयापि, यथाह - “येपि 
ते देवा दीघायुका वण्णवन्तो सुखबहुला उच्चेसु विमानेसु चिरट्टितिका तेपि तथागतस्स धम्मदेसनं सुत्वा येभुय्येन भयं 
संवेगं सन्तासं आपज्ज'न्ति (सं? नि० ३.७८; अ० नि० ४.३३) पञ्च पुब्बनिमित्तानि दिस्वा मरणभयेन सन्तज्जितानं 
देवानं वियाति । यथा च भवासवसमुदया एवं अविज्जासवसमुदयापि, यथाह -- “स खो सो, भिक्खवे, बालो दिट्टेव धम्मे 
तिविधं दुक्खदोमनस्सं पटिसंवेदेती”ति (म० नि० ३.२४६) | 


इति यस्मा आसवसमुदया एते होन्ति, तस्मा एते सिज्झमाना अविज्जाय हेतुभूते आसवे साधेन्ति। आसवेसु च 
सिद्भेसु पच्चयभावे भावतो अविज्जापि सिद्धाव होतीति। एवं तावेत्थ "सोकादीहि अविज्जा सिद्धा’ होतीति वेदितब्बा। 


यस्मा पन एवं पच्चयभावे भावतो अविज्जाय सिद्धाय पुन “अविज्जापच्चया सङ्घारा, सङ्घारपच्चया विञ्ञाण'न्ति 
एवं हेतुफलपरम्पराय परियोसानं नत्थि, तस्मा तं हेतुफलसम्बन्धवसेन पवत्तं ट्रादसङ्गं भवचक्कं अविदितादी'ति सिद्धं 
होति। 


एवं सति “अविज्जापच्चया सङ्घारा "ति इदं आदिमत्तकथनं विरुज्झतीति चे? नयिदं आदिमत्तकथनं, 
पधानधम्मकथनं पनेतं | तिण्णञ्हि बट्टानं अविज्जा पधाना। अविज्जाग्गहणेन हि अवसेसं किलेसवट्टञ्च कम्मादीनि च 
बालं पलिवेठेन्ति, सप्पसिरग्गहणेन सेसं सप्पसरीरं विय बाहं। अविज्जासमुच्छेदे पन कते तेहि विमोक्खो होति, 
सप्पसिरच्छेदे कते पलिवेठितबाहाविमोक्खो विय। यथाह -- “अविज्जायत्वेव असेसविरागनिरोधा सङ्घारनिरोधोतिआदि 
(सं० नि० २.१; महाव० १) । इति यं गण्हतो बन्धो मुञ्चतो च मोक्खो होति, तस्स पधानधम्मस्स कथनमिदं, न 
आदिमत्तकथनन्ति एवमिदं भवचक्कं अविदितादीति वेदितब्बं। तयिदं यस्मा अविज्जादीहि कारणेहि सङ्घारादीनं पवत्ति, 
तस्मा ततो अञ्ञेन “ब्रह्मा महाब्रह्मा सेट्ठो सजिता”ति एवं परिकप्पितेन ब्रह्मादिना वा संसारस्स कारकेन “सो खो पन मे 
अयं अत्ता वदो वेदेय्यो”ति एवं परिकप्पितेन अत्तना वा सुखदुक्खानं वेदकेन रहितं। इति "कारकवेदकरहित' न्ति 
वेदितब्बं | 


यस्मा पनेत्थ अविज्जा उदयब्बयधम्मकत्ता धुवभावेन, संकिलिट्टत्ता संकिलेसिकत्ता च सुभभावेन, 
उदयब्बयपटिपीळितत्ता सुखभावेन, पच्चयायत्तवृत्तित्ता वसवत्तनभूतेन अत्तभावेन च सुञ्ञा, तथा सङ्घारादीनिपि अङ्गानि; 
यस्मा वा अविज्जा न अत्ता, न अत्तनो, न अत्तनि, न अत्तवती, तथा सङ्घारादीनिपि अङ्गानि; तस्मा 
'द्वादसविधसुञ्ञजतासुञ्ञमिद' भवचक्कन्ति वेदितब्बं । 


एवञ्च विदित्वा पुन - 


तस्स अविज्जातण्हा, मूलमतीतादयो तयो काला। 
द्वे अहु द्वे एव च, सरूपतो तेसु अङ्गानि॥ 

तस्स खो पनेतस्स भवचक्कस्स अविज्जा तण्हा चाति द्वे धम्मा मूलन्ति वेदितब्बा । तदेतं पुब्बन्ताहरणतो 
अविज्जामूलं वेदनावसानं, अपरन्तसन्तानतो तण्हामूलं जरामरणावसानन्ति दुविधं होति। तत्थ पुरिमं दिद्विचरितवसेन वृत्तं, 
पच्छिमं तण्हाचरितवसेन। दिड्टिचरितानञ्हि अविज्जा, तण्हाचरितानं तण्हा संसारनायिका | उच्छेददिट्टिसमुग्घाताय वा 
पठमं, फलुप्पत्तिया हेतूनं अनुपच्छेदपकासनतो; सस्सतदिड्टिसमुग्घाताय दुतियं, उप्पन्नानं जरामरणपकासनतो; 
गब्भसेय्यकवसेन वा पुरिमं, अनुपुब्बपवत्तिदीपनतो; ओपपातिकवसेन पच्छिमं सहुप्पत्तिदीपनतो । 


अतीतपच्चुप्पन्नानागता चस्स तयो काला । तेसु पाळियं सरूपतो आगतवसेन अविज्जा सङ्घारा चाति द्वे अङ्गानि 
अतीतकालानि, विञ्ञाणादीनि भवावसानानि अट्टु पच्चुप्पन्नकालानि, जाति चेव जरामरणञ्च द्वे अनागतकालानीति 
वेदितब्बानि। पुन - 


हेतुफलहेतुपुब्बक-तिसन्धिचतुभेदसङ्गहञ्चेतं । 
वीसतिआकारारं, तिवट्टमनवद्ठितं भमति॥ 


इतिपि वेदितब्बं । तत्थ सङ्कारानञ्च पटिसन्धिविञ्ञजाणस्स च अन्तरा एको हेतुफलसन्धि नाम | वेदनाय च तण्हाय च 
अन्तरा एको फलहेतुसन्धि नाम। भवस्स च जातिया च अन्तरा एको हेतुफलसन्धीति। एवमिदं 
हेतुफलहेतुपुब्बकतिसन्धीति वेदितब्बं । सन्धीनं आदिपरियोसानववत्थिता पनस्स चत्तारो सङ्गहा होन्ति, सेय्यथिदं - 
अविज्जासङ्कारा एको सङ्गहो, विञ्जाणनामरूपसळायतनफस्सवेदना दुतियो, तण्हुपादानभवा ततियो, जातिजरामरणं 
चतुत्थोति। एवमिदं चतुभेदसङ्गहन्ति वेदितब्बं । 


अतीते हेतवो पञ्च, इदानि फलपञ्चकं । 
इदानि हेतवो पञ्च, आयतिं फलपञ्चकन्ति॥ 


एतेहि पन बीसतिया आकारेहि अरेहि बीसतिआकारारन्ति वेदितब्बं । तत्थ "अतीते हेतवो पञ्चाति अविज्जा 
सङ्घारा चाति इमे ताव द्वे वुत्ता एव। यस्मा पन अविद्वा परितस्सति, परितसितो उपादियति, तस्स उपादानपच्चया भवो, 
तस्मा तण्हुपादानभवापि गहिता होन्ति। तेनाह “पुरिमकम्मभवस्मिं मोहो अविज्जा, आयूहना सङ्घारा, निकन्ति तण्हा, 
उपगमनं उपादानं, चेतना भवो, इमे पञ्च धम्मा पुरिमकम्मभवस्मिं इध पटिसन्धिया पच्चया”ति (पटि० म० १.४७)। 


तत्थ पुरिमकम्मभवस्मिन्ति पुरिमे कम्मभवे, अतीतजातियं कम्मभवे करियमानेति अत्थो। मोहो अविज्जाति यो 
तदा दुक्खादीसु मोहो, येन मूळहो कम्मं करोति, सा अविज्जा। आयूहना सङ्काराति तं कम्मं करोतो पुरिमचेतनायो, यथा 
“दानं दस्सामी'ति चित्तं उप्पादेत्वा मासम्पि संवच्छरम्पि दानूपकरणानि सज्जेन्तस्स उप्पन्ना पुरिमचेतनायो । पटिग्गाहकानं 
पन हत्थे दक्खिणं पतिट्ठापयतो चेतना भवोति वुच्चति | एकाबज्जनेसु वा छसु जवनेसु चेतना आयूहनसङ्घारा नाम। सत्तमा 
चेतना भवो। या काचि वा पन चेतना भवो, तंसम्पयृत्ता आयूहनसङ्घारा नाम। निकन्ति तण्हाति या कम्मं करोन्तस्स तस्स 
फले उप्पत्तिभवे निकामना पत्थना सा तण्हा नाम उपगमनं उपादानन्ति यं कम्मं भवस्स पच्चयभूतं; "इदं कत्वा 
असुकस्मिं नाम ठाने कामे सेविस्सामि उच्छिज्जिस्सामीतिआदिना नयेन पवत्तं उपगमनं गहणं परामसनं - इदं उपादानं 
नाम। चेतना भवोति आयूहनावसाने वृत्तचेतना भवोति एवमत्थो वेदितब्बो । 


इदानि फलपञ्चक न्ति विञ्ञाणादि वेदनावसानं पाळियं आगतमेव। यथाह “इध पटिसन्धि विञ्जाणं, ओक्कन्ति 

नामरूपं, पसादो आयतनं, फुट्टो फस्सो, वेदयितं वेदना इमे पञ्च धम्मा इधूपपत्तिभवस्मिं पुरेकतस्स कम्मस्स 
पच्चया”ति (पटि० म० १.४७)। तत्थ पटिसन्धि विञ्ञाणन्ति यं भवन्तरपटिसन्धानवसेन उप्पन्नत्ता पटिसन्धीति वुच्चति, 
तं विञ्ञाणं। ओक्कन्ति नामरूपन्ति या गब्भे रूपारूपधम्मानं ओक्कन्ति, आगन्त्वा पविसनं विय - इदं नामरूपं । 
पसादो आयतनन्ति इदं चक्खादिपञ्चायतनवसेन वुत्तं । फुट्टो फस्सोति यो आरम्मणं फुट्टी फुसन्तो उप्पन्नो - अयं 
फस्सो। वेदयितं वेदनाति यं पटिसन्धिविञ्जाणेन वा सळायतनपच्चयेन वा फस्सेन सहप्पन्नं विपाकवेदयितं, सा वेदनाति 
एवमत्थो वेदितब्बो । 


इदानि हेतवो पञ्चा'ति तण्हादयो पाळियं आगताव तण्हुपादानभवा। भवे पन गहिते तस्स पुब्बभागा तंसम्पयुत्ता 
वा सङ्कारा गहिताव होन्ति, तण्हुपादानग्गहणेन च तंसम्पयृत्ता, याय वा मूळहो कम्मं करोति सा अविज्जा गहिताव होतीति 
एवं पञ्च । तेनाह “इध परिपक्कत्ता आयतनानं मोहो अविज्जा, आयूहना सङ्घारा, निकन्ति तण्हा, उपगमनं उपादानं, 
चेतना भवो। इमे पञ्च धम्मा इध कम्मभवस्मि आयतिं पटिसन्धिया पच्चया”ति (पटि० म० १.४७)। तत्थ इध 
परिपक्कत्ता आयतनानन्ति परिपक्कायतनस्स कम्मकरणकाले सम्मोहो दस्सितो। सेसं उत्तानमेव । 


"आयति फलपञ्चक'न्ति विञ्जाणादीनि पञ्च। तानि जातिग्गहणेन वुत्तानि। जरामरणं पन तेसंयेव जरामरणं । 
तेनाह “आयतिं पटिसन्धि विञ्जाणं, ओक्कन्ति नामरूपं, पसादो आयतनं, फुट्टो फस्सो, वेदयितं वेदना । इमे पञ्च धम्मा 
आयतिं उपपत्तिभवस्मिं इध कतस्स कम्मस्स पच्चया"ति (पटि० म० १.४७)। एवमिदं वीसतिआकारारं होति । 


तत्थ पुरिमभवस्मिं पञ्च कम्मसम्भारा, एतरहि पञ्च विपाकसम्भारा, एतरहि पञ्च कम्मसम्भारा, अनागते पञ्च 
विपाकधम्माति दस धम्मा कम्मं, दस विपाकोति । द्वीसु ठानेसु कम्मं कम्मं नाम, द्वीसु ठानेसु विपाको विपाको नामाति 
सब्बम्पेतं भवचक्कं पच्चयाकारवट्ं कम्मञ्चेव कम्मविपाको च। तथा द्वीसु ठानेसु कम्मं कम्मसङ्घेपो, द्वीसु ठानेसु विपाको 
विपाकसङ्घेपोति सब्बम्पेतं कम्मसङ्केपो चेव विपाकसद्वेपो च । द्वीसु ठानेसु कम्मं कम्मवट्ं, द्वीसु ठानेसु विपाको 
विपाकवडइन्ति सब्बम्पेतं कम्मबट्टञ्चेब विपाकवट्टञ्च । तथा द्वीसु ठानेसु कम्मं कम्मभवो, द्वीसु ठानेसु विपाको 
विपाकभवोति सब्बम्पेतं कम्मभवो चेव विपाकभवो च । द्वीसु ठानेसु कम्मं कम्मपवत्तं, द्वीसु ठानेसु विपाको 
विपाकपवत्तन्ति सब्बम्पेतं कम्मपवत्तञ्चेब विपाकपवत्तञ्च। तथा द्वीसु ठानेसु कम्मं कम्मसन्तति, द्वीसु विपाको 
विपाकसन्ततीति सब्बम्पेतं कम्मसन्तति चेव विपाकसन्तति च । द्वीसु ठानेसु कम्मं किरिया नाम, द्वीसु विपाको किरियाफलं 
नामाति सब्बम्पेतं किरिया चेव किरियाफलञ्चाति। 


एवं समुप्पन्नमिदं सहेतुकं, 

दुक्खं अनिच्चं चलमित्तरद्भुवं । 
धम्मेहि धम्मा पभवन्ति हेतुसो, 
न हेत्थ अत्ताव परोव विज्जति॥ 


धम्मा धम्मे सञ्जनेन्ति, हेतुसम्भारपच्चया | 
हेतूनञ्च निरोधाय, धम्मो बुद्धेन देसितो। 
हेतूसु उपरुद्धेसु, छिन्नं वट्टै न वट्टति॥ 


एवं दुक्खन्तकिरियाय, ब्रह्मचरियीध विज्जति । 

सत्ते च नूपलब्भन्ते, नेवुच्छेदो न सस्सतं॥ 


तिवट्रमनवट्टितं भमतीति एत्थ पन सङ्घारभवा कम्मवटुँ, अविज्जातण्हूपादानानि किलेसबटुं, 
विञ्ञाणनामरूपसळायतनफस्सवेदना विपाकवइन्ति इमेहि तीहि बट्टेहि तिवट्टमिदं भवचक्कं याव किलेसवट्ट न 
उपच्छिज्जति ताव अनुपच्छिन्नपच्चयत्ता अनबट्टितं पुनप्पुनं परिवट्टनतो भमतियेवाति वेदितब्बं । 


तयिदमेवं भममानं -- 


सच्चप्पभवतो किच्चा, वारणा उपमाहि च। 
गम्भीरनयभेदा च, विञ्ञातब्बं यथारहं॥ 


तत्थ यस्मा कुसलाकुसलकम्मं अविसेसेन समुदयसच्चन्ति सच्चविभङ्गे वुत्तं, तस्मा अविज्जापच्चया सङ्घाराति 
अविज्जाय सङ्घारा दुतियसच्चप्पभवं दुतियसच्चं, सङ्कारेहि विज्ञाणं दुतियसच्चप्पभवं पठमसच्चं, विञ्जाणादीहि 
नामरूपादीनि विपाकवेदनापरियोसानानि पठमसच्चप्पभवं पठमसच्चं, वेदनाय तण्हा पठमसच्चप्पभवं दुतियसच्चं, तण्हाय 
उपादानं दुतियसच्चप्पभवं दुतियसच्चं, उपादानतो भवो दुतियसच्चप्पभवं पठमदुतियसच्चद्वयं, भवतो जाति 
दुतियसच्चप्पभवं पठमसच्चं, जातिया जरामरणं पठमसच्चप्पभवं पठमसच्चन्ति। एवं ताविदं 'सच्चप्पभवतो' विज्ञातब्बं 
यथारहं । 


यस्मा पनेत्थ अविज्जा वत्थूसु च सत्ते सम्मोहेति पच्चयो च होति सङ्घारानं पातुभावाय, तथा सङ्कारा सङ्घतञ्च 
अभिसङ्घरोन्ति पच्चया च होन्ति विञ्ञाणस्स, विञ्जाणम्पि वत्थुञ्च पटिजानाति पच्चयो च होति नामरूपस्स, नामरूपम्पि 
अञ्ञमञ्ञञ्च उपत्थम्भेति पच्चयो च होति सळायतनस्स, सळायतनम्पि सविसये च वत्तति पच्चयो च होति फस्सस्स, 
फस्सोपि आरम्मणञ्च फुसति पच्चयो च होति वेदनाय, वेदनापि आरम्मणरसञ्च अनुभवति पच्चयो च होति तण्हाय, 
तण्हापि रज्जनीये च धम्मे रज्जति पच्चयो च होति उपादानस्स, उपादानम्पि उपादानीये च धम्मे उपादियति पच्चयो च होति 
भवस्स, भवोपि नानागतीसु च विक्खिपति पच्चयो च होति जातिया, जातिपि खन्धे च जनेति तेसं अभिनिब्बत्तिभावेन 
पवत्तता पच्चयो च होति जरामरणस्स, जरामरणम्पि खन्धानं पाकभेदभावञ्च अधितिट्ुति पच्चयो च होति 
भवन्तरपातुभावाय सोकादीनं अधिट्टानत्ता, तस्मा सब्बपदेसु द्विधा पवत्त*किच्चतो पि इदं विज्ञातब्बं यथारहं । 


यस्मा चेत्थ “अविज्जापच्चया सङ्घारा”ति इदं कारकदस्सननिवारणं, “सङ्कारपच्चया विञ्ञाण”न्ति 
अत्तसङ्कन्तिदस्सननिवारणं, “विञ्ञजाणपच्चया नामरूप"'न्ति अत्तातिपरिकप्पितवत्थुभेददस्सनतो घनसञ्ञजानिवारणं, 
““नामरूपपच्चया सळायतन'न्तिआदीसु “अत्ता पस्सति...पे०... विजानाति फुसति वेदयति तण्हियति उपादियति भवति 
जायति जीयति मीयती' "ति एवमादिदस्सननिवारणं, तस्मा मिच्छादस्सननिवारणतोपेतं भवचक्कं निवारणतो' विञ्जातब्बं 
यथारहं । 


यस्मा पनेत्थ सलक्खणसामञ्जलक्खणवसेन धम्मानं अदस्सनतो अन्धो विय अविज्जा, अन्धस्स उपक्खलनं विय 
अविज्जापच्चया सङ्घारा, उपक्खलितस्स पतनं विय सङ्घारपच्चया विज्ञाणं, पतितस्स गण्डपातुभावो विय 
विञ्ञाणपच्चया नामरूपं, गण्डभेदपीळका विय नामरूपपच्चया सळायतनं, गण्डपीव्ठकाघट्टनं विय सळायतनपच्चया 
फस्सो, घट्टनदुक्खं विय फस्सपच्चया वेदना, दुक्खस्स पटिकाराभिलासो विय वेदनापच्चया तण्हा, पटिकाराभिलासेन 

असप्पायग्गहणं विय तण्हापच्चया उपादानं, उपादिन्नअसप्पायालेपनं विय उपादानपच्चया भवो, असप्पायालेपनेन 
गण्डविकारपातुभावो विय भवपच्चया जाति, गण्डविकारतो गण्डभेदो विय जातिपच्चया जरामरणं । 


यस्मा वा पनेत्थ अविज्जा अप्पटिपत्तिमिच्छापटिपत्तिभावेन सत्ते अभिभवति पटलं विय अक्खीनि, तदभिभूतो च 
बालो पोनोब्भविकेहि सङ्घारेहि अत्तानं वेठेति कोसकारकिमि विय कोसप्पदेसेहि, सङ्घारपरिग्गहितं विज्ञाणं गतीसु पतिटुँ 
लभति परिणायकपरिग्गहितो विय राजकुमारो रज्जे, उपपत्तिनिमित्तं परिकप्पनतो विञ्ञाणं पटिसन्धियं अनेकप्पकारं 
नामरूपं अभिनिब्बत्तेति मायाकारो विय मायं, नामरूपे पतिट्टितं सळायतनं वुद्धि विरूळिह वेपुल्लं पापुणाति सृभूमियं 
पतिट्टितो बनप्पगुम्बो विय, आयतनघट्टनतो फस्सो जायति अरणीसहिताभिमद्दनतो अग्गि विय, फस्सेन फुट्टस्स वेदना 
पातुभवति अग्गिना फुट्टस्स डाहो विय, वेदयमानस्स तण्हा बड़ति लोणूदकं पिबतो पिपासा विय, तसितो भवेसु अभिलासं 
करोति पिपासितो विय पानीये, तदस्सुपादानं उपादानेन भवं उपादियति आमिसलोभेन मच्छो बळिसं विय, भवे सति जाति 
होति बीजे सति अङ्कुरो विय, जातस्स अवस्सं जरामरणं उप्पन्नस्स रुक्खस्स पतनं विय, तस्मा एवं 'उपमाहि पेतं 
भवचक्कं विञ्ञातब्बं यथारहं । 


यस्मा च भगवता अत्थतोपि धम्मतोपि देसनातोपि पटिवेधतोपि गम्भीरभावं सन्धाय “गम्भीरो चायं, आनन्द, 
पटिच्चसमुप्पादो गम्भीरावभासो चा"ति (दी० नि० २.९५; सं० नि० २.६०) वुत्तं, तस्मा “गम्भीरभेदतो पेतं भवचक्कं 
विञ्ञातब्बं यथारहं । 


तत्थ यस्मा न जातितो जरामरणं न होति, न च जातिं विना अञ्ञतो होति, इत्थञ्च जातितो समुदागच्छतीति एवं 
जातिपच्चयसमुदागतट्टस्स दुरवबोधनीयतो जरामरणस्स जातिपच्चयसम्भूतसमुदागतट्टो गम्भीरो, तथा जातिया 
भवपच्चय...पे०... सङ्घारानं अविज्जापच्चयसम्भूतसमुदागतट्ठो गम्भीरो, तस्मा इदं भवचक्कं अत्थगम्भीरन्ति। अयं तावेत्थ 
'अत्थगम्भीरता' हेतुफलञ्हि अत्थोति वुच्चति, यथाह “हेतुफले जाणं अत्थपटिसम्भिदा"ति (विभ० ७२०)। 


यस्मा पन येनाकारेन यदवत्था च अविज्जा तेसं तेसं सङ्घारानं पच्चयो होति, तस्स दुरवबोधनीयतो अविज्जाय 


सङ्घारानं पच्चयद्ठो गम्भीरो, तथा सङ्घारानं...पे०... जातिया जरामरणस्स पच्चयट्टो गम्भीरो, तस्मा इदं भवचक्कं 
धम्मगम्भीरन्ति अयमेत्थ 'धम्मगम्भीरता' हेतुनो हि धम्मोति नामं, यथाह “हेतुम्हि जाणं धम्मपटिसम्भिदा''ति। 


यस्मा चस्स तेन तेन कारणेन तथा तथा पवत्तेतब्बत्ता देसनापि गम्भीरा, न तत्थ सब्बञ्जुतञाणतो अञ्जं जाणं पतिटुँ 
लभति, तथा हेतं कत्थचि सुत्ते अनुलोमतो, कत्थचि पटिलोमतो; कत्थचि अनुलोमपटिलोमतो, कत्थचि वेमज्झतो पट्टाय 
अनुलोमतो वा पटिलोमतो वा, कत्थचि तिसन्धिचतुसङ्घेपं, कत्थचि द्विसन्धितिसङ्घेपं, कत्थचि एकसन्धिद्रिसड्डेपं देसितं, 
तस्मा इदं भवचक्कं देसनागम्भीरन्ति अयं देसनागम्भीरता । 


यस्मा पनेत्थ यो अविज्जादीनं सभावो, येन पटिविद्धेन अविज्जादयो धम्मा सलक्खणतो पटिविद्धा होन्ति, सो 
दुप्परियोगाहत्ता गम्भीरो, तस्मा इदं भवचक्कं पटिवेधगम्भीरं । तथा हेत्थ अविज्जाय अञ्ञजाणादस्सनसच्चासम्पटिवेधट्टो 
गम्भीरो, सङ्घारानं अभिसङ्करणायूहनसरागविरागट्ठो, विञ्ञाणस्स सुञ्जतअब्यापारअसङ्कन्तिपटिसन्धिपातुभावट्ठो, 
नामरूपस्स एकुप्पादविनिब्भोगाविनिब्भोगनमनरुप्पनट्डो, सळायतनस्स अधिपतिलोकद्वारखेत्तविसयविसयीभावट्टो, 
फस्सस्स फुसनसङ्घइनसङ्गतिसन्निपातड्टो, वेदनाय आरम्मणरसानुभवनसुखदुक्खमज्झत्तभावनिज्जीववेदयितट्टो, तण्हाय 
अभिनन्दितज्झोसानसरितालतानदीतण्हासमुहदुप्पूरणट्ठो, उपादानस्स आदानग्गहणाभिनिवेसपरामासदुरतिक्कमनद्ठो, 

भवस्स आयूहनाभिसङ्घरणयोनिगतिठितिनिवासेसु खिपनट्टो, जातिया जातिसञ्जातिओक्कन्तिनिब्बत्तिपातुभावट्टो, 
जरामरणस्स खयवयभेदविपरिणामट्टो गम्भीरोति अयमेत्थ पटिवेधगम्भीरता। 


यस्मा पनेत्थ एकत्तनयो, नानत्तनयो, अब्यापारनयो, एवंधम्मतानयोति चत्तारो अत्थनया होन्ति, तस्मा “नयभेदतो पेतं 
भवचक्कं विञ्ञातब्बं यथारहं । तत्थ ` अविज्जापच्चया सङ्घारा, सङ्घारपच्चया विञ्जाण*न्ति एवं बीजस्स अङ्कुरादिभावेन 
रुक्खभावप्पत्ति विय सन्तानानुपच्छेदो “एकत्तनयो* नाम; यं सम्मा पस्सन्तो हेतुफलसम्बन्धेन पवत्तमानस्स सन्तानस्स 
अनुपच्छेदावबोधतो उच्छेददिट्ठि पजहति, मिच्छा पस्सन्तो हेतुफलसम्बन्धेन पवत्तमानस्स सन्तानानुपच्छेदस्स 
एकत्तग्गहणतो सस्सतदिट्टिं उपादियति। 


अविज्जादीनं पन यथासकलक्खणववत्थानं “नानत्तनयो नाम; यं सम्मा पस्सन्तो नवनवानं उप्पाददस्सनतो 
सस्सतदिट्विं पजहति, मिच्छा पस्सन्तो एकसन्तानपतितस्स भिन्नसन्तानस्सेव नानत्तग्गहणतो उच्छेददिड्टिं उपादियति। 


अविज्जाय “सङ्घारा मया उप्पादेतब्बा', सङ्घारानं वा 'विञ्ञाणं अम्हेहो'ति एवमादिब्यापाराभावो 'अब्यापारनयो' 
नाम; यं सम्मा पस्सन्तो कारकस्स अभावावबोधतो अत्तदिठ्टिंपजहति, मिच्छा पस्सन्तो यो असतिपि व्यापारे अबिज्जादीनं 
सभावनियमसिद्भो हेतुभावो तस्स अग्गहणतो अकिरियदिट्ठिं उपादियति । 


अविज्जादीहि पन कारणेहि सङ्घारादीनंयेव सम्भवो खीरादीहि दधिआदीनं विय, न अञ्ञेसन्ति अयं 
"एबंधम्मतानयो' नाम; यं सम्मा पस्सन्तो पच्चयानुरूपतो फलावबोधतो अहेतुकदिट्टिञ्य अकिरियदिड्टिञ्च पजहति, 
मिच्छा पस्सन्तो पच्चयानुरूपं फलप्पवत्ति अग्गहेत्वा यतो कुतोचि यस्स कस्सचि असम्भवग्गहणतो अहेतुकदिट्टिञ्चेव 
नियतवादञ्च उपादियतीति एवमिदं भवचक्कं - 


सच्चप्पभवतो किच्चा, वारणा उपमाहि च। 
गम्भीरनयभेदा च, विज्ञातब्बं यथारहं॥ 


इदज्हि गम्भीरतो अगाधं नानानयग्गहणतो दुरभियानं जाणासिना समाधिपवरसिलायं सुनिसितेन - 


भवचक्कमपदालेत्वा, 
असनिविचक्कमिव निच्चनिम्मथनं । 
संसारभयमतीतो, 

न कोचि सुपिनन्तरेप्यत्थि॥ 


बुत्तम्पि चेतं भगवता - “गम्भीरो चायं, आनन्द, पटिच्चसमुप्पादो गम्भीरावभासो च। एतस्स, आनन्द, धम्मस्स 
अननुबोधा अप्पटिबेधा एवमयं पजा तन्ताकुलकजाता कुलगण्ठिकजाता मुञ्जपब्बजभूता अपायं दुग्गति विनिपातं संसारं 
नातिवत्तती”ति (दी? नि० २.९५; सं० नि० २.६०) । तस्मा अत्तनो वा परेसं वा हिताय सुखाय पटिपन्नो अवसेसकिच्चानि 
पहाय - 


गम्भीरे पच्चयाकार-प्पभेदे इध पण्डितो। 
यथा गाधं लभेथेव-मनुयुञ्जे सदा सतोति॥ 

सुत्तन्तभाजनीयवण्णना। 
२. अभिधम्मभाजनीयवण्णना 


२४३. एवं महापथवि पत्थरन्तो विय आकासं वित्थारयन्तो विय च सब्बधम्मेसु अप्पटिहतञाणो सत्था 
सृत्तन्तभाजनीये निग्गण्ठिं निज्जटं पच्चयाकारं नानाचित्तवसेन दस्सेत्वा इदानि यस्मा न केवलं अयं पच्चयाकारो 
नानाचित्तेसुयेव होति, एकचित्तेपि होतियेब, तस्मा अभिधम्मभाजनीयवसेन एकचित्तवखणिकं पच्चयाकारं नानप्पकारतो 
दस्सेतुं अविज्जापच्चया सङ्कारोतिआदिना नयेन मातिकं ताव ठपेसि। एवं ठपिताय पन मातिकाय - 


अविज्जादीहि मूलेहि, नव मूलपदा नव। 
नया तत्थ चतुक्कानि, वारभेदञ्च दीपये॥ 


तत्रायं दीपना - एत्थ हि अविज्जासङ्घारविञ्ञाणनामछट्रायतनफस्सवेदनातण्हाउपादानप्पभेदेहि अविज्जादीहि नवहि 
मूलपदेहि अविज्जादिको, सङ्घारादिको, विञ्जाणादिको, नामादिको, छट्टायतनादिको, फस्सादिको, वेदनादिको, तण्हादिको, 
उपादानादिकोति इमे नव मूलपदा नव नया होन्ति। 


तेसु यो ताव अयं अविज्जादिको नयो, तत्थ पच्चयचतुक्कं, हेतुचतुक्कं, सम्पयुत्तचतुक्कं, अञ्ञमञ्ञजचतुक्कन्ति 
चत्तारि चतुक्कानि होन्ति। यथा चेत्थ एवं सेसेसुपीति एकेकस्मिं नये चतुन्नं चतुन्नं चतुक्कानं वसेन छत्तिस चतुक्कानि। 
तत्थ एकेकेन चतुक्केन चतुन्नं चतुन्नं वारानं सङ्गहितत्ता चतुन्नम्पि चतुक्कानं वसेन एकेकस्मिं नये सोळस सोळस 
वाराति चतुचत्तालीसाधिकं वारसतं होतीति वेदितब्बं । 


१. पच्चयचतुक्कं 


तत्थ यदेतं सब्बपठमे अविज्जामूलके नये पच्चयचतुक्कं, तस्मिं पठमो नामरूपट्टाने नामस्स, सळायतनदट्ठाने 
छट्टायतनस्स च वुत्तत्ता अपरिपुण्णअङ्गद्रययृत्तो द्वादसङ्गिकवारो नाम । दुतियो नामरूपट्ठाने नामस्सेव, सळायतनट्ठाने च न 
कस्सचि वुत्तत्ता अपरिपुण्णएकङ्गयृत्तो एकादसङ्गिकवारो नाम | ततियो सळायतनड्ठाने छट्टायतनस्स वुत्तत्ता 
परिपुण्णएकङ्गयुत्तो द्वादसङ्गिकवारो नाम । चतुत्थो पन परिपुण्णद्वादसङ्गिकोयेव । 


तत्थ सिया - अयम्पि छट्टायतनपच्चया फस्सोति वृत्तत्ता अपरिपुण्णेकङ्ग यृत्तोयेबाति? न, तस्स अनङ्गत्ता। फस्सोयेब 
हेत्थ अङ्ग, न छट्टायतनं । तस्मा तस्स अनङ्गत्ता नायं अपरिपुण्णेकङ्गयुत्तोति। अट्टुकथायं पन वुत्तं - “पठमो 
सब्बसङ्गाहिकट्ेन, दुतियो पच्चयविसेसट्टेन, ततियो गब्भसेय्यकसत्तानं वसेन, चतुत्थो ओपपातिकसत्तानं वसेन गहितो। 
तथा पठमो सब्बसङ्गाहिकट्ठेन, दुतियो पच्चयविसेसट्टेन, ततियो अपरिपुण्णायतनवसेन, चतुत्थो परिपुण्णायतनवसेन 
गहितो। तथा पठमो सब्बसङ्गाहिकड्रेन, दुतियो महानिदानसृत्तन्तवसेन (दी० नि० २.९५ आदयो), ततियो रूपभववसेन, 
चतुत्थो कामभववसेन गहितो"ति। 


तत्थ पठमो इमेसु दुतियादीसु तीसु वारेसु न कत्थचि न पविसतीति सब्बसङ्गाहिकोति वृत्तो। सेसानं विसेसो परतो 
आविभविस्सति। तस्साविभावत्थं - 

यं यत्थ अञ्जथा वुत्तं, अवृत्तञ्चापि यं यहिं । 
यं यथा पच्चयो यस्स, तं सब्बमुपलक्खये॥ 


तत्रायं नयो - अविसेसेन ताव चतूसुपि एतेसु सुत्तन्तभाजनिये विय सङ्घाराति अवत्वा सङ्कारोति वुत्तं, तं कस्माति? 
एकचित्तकखणिकत्ता। तत्र हि नानाचित्तवखणिको पच्चयाकारो विभत्तो। इध एकचित्तकखणिको आरद्धो । एकचित्तकखणे 
च बहू चेतना न सन्तीति सङ्घाराति अवत्वा सङ्घारोति वुत्तं । 


पठमवारे पनेत्थ एकचित्तकखणपरियापन्नधम्मसङ्गहणतो सब्बड्ठानसाधारणतो च रूपं छड्टेत्वा “विञ्जाणपच्चया 
नाम” न्त्वेब वुत्तं । तञ्हि एकचित्तवखणपरियापन्नं सब्बड्ठानसाधारणञ्च, न कत्थचि विञ्ञाणप्पवत्तिट्ठाने न पवत्तति। यस्मा 
च एकचित्तकखणपरियापन्नो एकोवेत्थ फस्सो, तस्मा तस्सानुरूपं पच्चयभूतं आयतनं गण्हन्तो सळायतनट्ठाने 
““नामपच्चया छट्टायतन "न्ति एकं मनायतनंयेव आह | तञ्हि एकस्स अकुसलफस्सस्स अनुरूपं पच्चयभूतं | कामञ्चेतं 
सङ्घारपच्चया विञ्ञाणन्ति एत्थापि वुत्तं, हेतुफलविसेसदस्सनत्थं पन अङ्गपुण्णत्थञ्च पुन इध गहितं । तत्र हि एतस्स 
विसेसेन सङ्कारो हेतु, अविसेसेन नामं फलं । इध पनस्स अविसेसेन नामं हेतु, विसेसेन फस्सो फलन्ति । सोकादयो पन 
यस्मा सब्बे एकचित्तकखणे न सम्भवन्ति, सब्बस्मिञ्च चित्तप्पवत्तिट्ठाने चेव चित्ते च न पवत्तन्ति, तस्मा न गहिता। 
जातिजरामरणानि पन अचित्तक्खणमत्तानिपि समानानि चित्तकखणे अन्तोगधत्ता अङ्गपरिपूरणत्थं गहितानि। एवं तावेत्थ 
"यं अञ्जथा वुत्तं। यञ्च अवुत्त' तं वेदितब्बं । 


यं पनेत्थ इतो परेसु वारेसु वृत्तं, तस्सत्थो वृत्तनयेनेव वेदितब्बो । यस्मिं यस्मिं पन वारे यो यो विसेसो आगतो, तं तं 
तत्थ तत्थेव पकासयिस्साम। 


"यं यथा पच्चयो यस्सा'ति एत्थ पन सङ्घारस्स अविज्जा सम्पयुत्तधम्मसाधारणेहि 
सहजातअञ्ञमञ्जनिस्सयसम्पयुत्तअत्थिअविगतपच्चयेहि छहि हेतुपच्चयेन चाति सत्तधा पच्चयो । तत्थ यस्मा परतो 
हेतुचतुक्कादीनि तीणि चतुक्कानि अविगतसम्पयुत्तअञ्जमञ्ञजपच्चयवसेन वृत्तानि, तस्मा इध तानि अपनेत्वा अवसेसानं 
वसेन अविज्जा सङ्घारस्स चतुधा पच्चयोति वेदितब्बो। 


सङ्घारो विञ्जाणस्स साधारणेहि छहि, कम्माहारपच्चयेहि चाति अट्टुधा पच्चयो। इध पन तेयेव तयो अपनेत्वा 
पञ्चधा । बिञ्ञाणं नामस्स साधारणेहि छहि, इन्द्रियाहाराधिपतीहि चाति नवधा। इध पन तयो अपनेत्वा छथा। नामं 
छट्ठायतनस्स साधारणेहि छहि। किञ्चि पनेत्थ अधिपतिपच्चयेन, किञ्चि आहारपच्चयादीहीति अनेकधा । इध पन तेयेव 
तयो अपनेत्वा तिधा चतुधा पञ्चधा वा। छट्टायतनं फस्सस्स यथा विज्ञाणं नामस्स। एवं फस्सो वेदनाय साधारणेहि छहि 
आहारपच्चयेन चाति सत्तधा। इध पन तेयेब तयो अपनेत्वा चतुधा। वेदना तण्हाय साधारणेहि छहि झानिन्द्रियपच्चयेहि 
चाति अद्टधा। इध पन तेयेव तयो अपनेत्वा पञ्चधा । तण्हा उपादानस्स, यथा अविज्जा सङ्घारस्स। एवं उपादानं भवस्स 
साधारणेहि छहि मग्गपच्चयेन चाति सत्तधा। इध पन तेयेब तयो अपनेत्वा चतुधा। भवो जातिया, यस्मा जातीति इध 
सङ्कतलक्खणं अधिप्पेतं, तस्मा परियायेन उपनिस्सयपच्चयेनेव पच्चयो। तथा जाति जरामरणस्साति। 


ये पन एवं वदन्ति - “इमस्मिं चतुक्के सब्बेसम्पि सङ्घारादीनं अविज्जादयो सहजातपच्चयेन पच्चया होन्ति। 
सहजातपच्चयवसेनेव हि पठमवारो आरद्धो”ति, ते भवादीनं तथा अभावं सेसपच्चयानञ्च सम्भवं दस्सेत्वा 
पटिक्खिपितब्बा। न हि भवो जातिया सहजातपच्चयो होति, न जाति जरामरणस्स । ये चेतेसं सङ्करादीनं अवसेसा पच्चया 

वृत्ता, तेपि सम्भवन्तियेव । तस्मा न सक्का छडेतुन्ति। एवं ताव पठमवारे यं यत्थ अञ्जथा वृत्तं, अवृत्तञ्चापि यं यहिं, 
यञ्च यथा यस्स पच्चयो होति, तं वेदितब्बं । दुतियवारादीसुपि एसेव नयो। 


अयं पन विसेसो -- दुतियवारे “नामपच्चया फस्सो' ति वत्वा सळायतनट्ठाने न किञ्चि वुत्तं, तं किमत्थन्ति? 
पच्चयविसेसदस्सनत्थञ्चेव महानिदानदेसनासङ्गहत्थञ्च। फस्सस्स हि न केवलञ्च छट्टायतनमेव पच्चयो, 
वेदनाक्खन्धादयो पन तयो खन्धापि पच्चयायेव । महानिदानसुत्तन्ते चस्स “अत्थि इदप्पच्चया फस्सोति इति पुट्ठेन सता, 
आनन्द, अत्थीतिस्स वचनीयं । कि पच्चया फस्सोति? इति चे वदेय्य, नामपच्चया फस्सोति इच्चस्स वचनीय”न्ति (दी० 
नि० २.९६) । एवं सळायतनं छड्डेत्वा एकादसङ्गिको पटिच्चसमुप्पादो वुत्तो । तस्मा इमस्स पच्चयविसेसस्स दस्सनत्थं 
इमिस्सा च महानिदानसृत्तन्तदेसनाय परिग्गहत्थं दुतियवारे “नामपच्चया फस्सो “ति वत्वा सळायतनट्टाने न किञ्चि 
बुत्तन्ति। एस ताव दुतियवारे विसेसो। 


ततियवारे पन “विज्ञाणपच्चया नामरूप न्ति सुत्तन्तभाजनीये आगतमेव चतुत्थमङ्ग वुत्तं, तं एकचित्तक्खणिकत्ता 
पच्चयाकारस्स इध अयुत्तन्ति चे? तं नायुत्तं। कस्मा? सकक्खणे पच्चयभावतो। सचेपि हि तत्थ रूपं चित्तक्खणतो उद्भ 
तिट्ठति, तथापिस्स तं विञ्जाणं सकक्खणे पच्चयो होति। कथं? पुरेजातस्स ताव चित्तसमुड्ानस्स अज्ञस्स वा 
पच्छाजातपच्चयेन । वुत्तञ्चेतं “पच्छाजाता चित्तचेतसिका धम्मा पुरेजातस्स इमस्स कायस्स पच्छाजातपच्चयेन 
पच्चयो”ति (पट्टा १.१.११) । सहजातस्स पन चित्तसमुदड्ठानस्स निस्सयपच्चयेन पच्चयो। यथाह “चित्तचेतसिका धम्मा 
चित्तसमुड्ानानं रूपानं निस्सयपच्चयेन पच्चयो''ति (पट्टा १.१.८) । 


यदि एवं, पुरिमवारेसु कस्मा एवं न वृत्तन्ति? रूपप्पवत्तिदेसं सन्धाय देसितत्ता। अयञ्हि पच्चयाकारो रूपप्पवत्तिदेसे 
कामभवे गब्भसेय्यकानञ्चेब अपरिपुण्णायतनआओपपातिकानञ्च रूपावचरदेवानञ्च वसेन देसितो। तेनेवेत्थ 
“नामरूपपच्चया सळायतन न्ति अवत्वा छट्टायतनन्ति वुत्तं । तत्थ नामं हेट्ठा वुत्तनयमेव। रूपं पन हदयरूपं वेदितब्बं । तं 
पनेतस्स छट्टायतनस्स निस्सयपच्चयेन चेव पुरेजातपच्चयेन चाति द्विधा पच्चयो होतीति एस ततियवारे विसेसो । 


चतुत्थवारो पन योनिबसेन ओपपातिकानं, आयतनवसेन परिपुण्णायतनानं, भववसेन कामावचरसत्तानं वसेन वृत्तो। 
तेनेवेत्थ “नामरूपपच्चया सळायतन' न्ति वुत्तं । तत्थ नामं छट्टायतनस्स सहजातादीहि, चक्खायतनादीनं 
पच्छाजातपच्चयेन। रूपे हदयरूपं छट्टायतनस्स निस्सयपच्चयपुरेजातपच्चयेहि, चत्तारि महाभूतानि चक्खायतनादीनं 
सहजातनिस्सयअत्थिअविगतेहि । यस्मा पनेस एकचित्तकखणिको पच्चयाकारो, तस्मा एत्थ सळायतनपच्चयाति अवत्वा 
“'छट्टायतनपच्चया फस्सो”ति वुत्तोति अयं चतुत्थवारे विसेसो। 


एवमेतेसं नानाकरणं जत्वा पुन सब्बेस्वेव तेसु विसेसेन पठमका द्वे वारा अरूपभवे पच्चयाकारदस्सनत्थं बुत्ताति 
वेदितब्बा । अरूपभवस्मिञ्हि रूपेन असम्मिस्सानि पटिच्चसमुप्पादङ्गानि पवत्तन्ति ततियो रूपभवे पच्चयाकारदस्सनत्थं 
वुत्तो । रूपभवस्मिञ्हि सतिपि रूपसम्मिस्सत्ते सळायतनं न पवत्तति। चतुत्थो कामभवे पच्चयाकारदस्सनत्थं वुत्तो । 
कामभवस्मिञ्हि सकलं सळायतनं पवत्तति। ततियो वा रूपभवे चेव कामभवे च अपरिपुण्णायतनानं 
अकुसलप्पवत्तिक्खणं सन्धाय वृत्तो। चतुत्थो वा कामभवे परिपुण्णायतनानं | पठमो वा सब्बत्थगामितं सन्धाय वुत्तो। सो 
हि न कत्थचि चित्तप्पवत्तिदेसे न पवत्तति। दुतियो पच्चयविसेसं सन्धाय वृत्तो। एकादसङ्गिकत्तञ्हेत्थ फस्सस्स च 
नामपच्चयत्तं पच्चयविसेसो । ततियो पुरिमयोनिद्वयं सन्धाय वृत्तो। पुरिमासु हि द्वीसु योनीसु सो सम्भवति, तत्थ सदा 
सळायतनस्स असम्भवतो । चतुत्थो पच्छिमयोनिद्वयं सन्धाय वुत्तो। पच्छिमासु हि सो द्वीसु योनीसु सम्भवति, तत्थ सदा 

सळायतनस्स सम्भवतोति। 
एत्तावता च यं वुत्तं चतूसुपि वारेसु - 


यं यत्थ अञ्जथा वुत्तं, अवृत्तञ्चापि यं यहिं। 
यं यथा पच्चयो यस्स, तं सब्बमुपलक्खयेति॥ 


गाथाय अत्थदीपना कता होति। 


एतेनेवानुसारेन, सब्बमेतं नयं इतो। 
विसेसो यो च तं जञ्जा, चतुक्केसु परेसुपि॥ 


२. हेतुचतुक्कं 


२४४. तत्थ यो ताव इध वुत्तो नयो, सो सब्बत्थ पाकटोयेव। विसेसो पन एवं वेदितब्बो - हेतुचतुक्के ताव अविज्जा 
हेतु अस्साति अविज्जाहेतुको । अविज्जा अस्स सहवत्तनतो यावभङ्गा पवत्तिका गमिकाति वृत्तं होति । 
“अविज्जापच्चया''ति च एत्तावता सहजातादिपच्चयवसेन साधारणतो सङ्घारस्स अविज्जा पच्चयोति दस्सेत्वा, पुन 
““अविज्जाहेतुको ति एतेनेव विसेसतो अविगतपच्चयता दस्सिता। सङ्कारपच्चया विज्ञाणं सङ्कारहेतुकन्तिआदीसुपि 
एसेव नयो। 


कस्मा पन भवादीसु हेतुकग्गहणं न कतन्ति? अविगतपच्चयनियमाभावतो अभावतो च अविगतपच्चयस्स। “तत्थ 
कतमो उपादानपच्चया भवो? ठपेत्वा उपादानं वेदनाक्खन्धो सञ्ञजाक्खन्धो सङ्घारक्खन्धो विञ्ञजाणक्खन्धो - अयं वुच्चति 
उपादानपच्चया भवो"ति वचनतो उपादानपच्चया चतुन्नं खन्धानं इध भवोति नामं । सङ्घारक्खन्धे च “जाति द्वीहि खन्धेहि 
सङ्गहिता”तिआदिवचनतो (धातु० ७१) जातिजरामरणानि अन्तोगधानि। 


तत्थ याब उपादानं ताव जातिजरामरणानं अनुपलब्भनतो उपादानं भवस्स न नियमतो अविगतपच्चयो होति। “या 
तेसं तेसं धम्मानं जातीति आदिवचनतो सङ्घतलक्खणेसु जातिया जरामरणसङ्कातस्स भवस्स जातिक्खणमत्तेयेव 
अभावतो अविगतपच्चयभावो न सम्भवति। तथा जातिया जरामरणक्खणे अभावतो। उपनिस्सयपच्चयेनेव पन भवो 
जातिया। जाति जरामरणस्स पच्चयोति सब्बथापि अविगतपच्चयनियमाभावतो अभावतो च अविगतपच्चयस्स भवादीसु 
हेतुकग्गहणं न कतन्ति वेदितब्बं । 


केचि पनाह -- “भवो दुविधेना"ति वचनतो उपपत्तिमिस्सको भवो, न च उपपत्तिभवस्स उपादानं अविगतपच्चयो 
होतीति “उपादानपच्चया भवो उपादानहेतुको ति अवत्वा “उपादानपच्चया भवो'ति वुत्तो। इध पच्छिन्नत्ता परतोपि न 
बुत्तन्ति। तं इध उपपत्तिमिस्सकस्स भवस्स अनधिप्पेतत्ता अयृत्तं। अरूपक्खन्धा हि इध भवोति आगता। 


भवपच्चया जातीति एत्थ च ठपेत्वा जातिजरामरणानि अवसेसो भवो जातिया पच्चयोति वेदितब्बो। कस्मा? 
जातिआदीनं जातिया अप्पच्चयत्ता। यदि एवं, ठपेत्वा जातिजरामरणानि भवो जातिया पच्चयोति वत्तब्बोति? आम वत्तब्बो, 
वत्तब्बपदेसाभावतो पन न वुत्तो। दसमङ्गनिद्देसे हि उपादानपच्चयसम्भूतो भवो वत्तब्बो। एकादसमङ्गनिद्देसे जाति वत्तब्बा। 

यो पन भवो जातिया पच्चयो, तस्स वत्तब्बपदेसो नत्थीति वत्तब्बपदेसाभावतो न वुत्तो। अवुत्तोपि पन युत्तितो 
गहेतब्बोति । विञ्ञाणपच्चया नामरूपन्तिआदीसु च विञ्ञाणादीनं अविगतपच्चयभावसम्भवतो विञ्ञाणहेतुकादिवचनं 
कतन्ति एस हेतुचतुक्के विसेसो । 


३. सम्पयुत्तचतुक्कं 


२४५. सम्पयुत्तचतुक्केपि अविज्जापच्चयाति एत्तावता सहजातादिपच्चयवसेन सङ्घारस्स अविज्जापच्चयतं 
दस्सेत्वा पुन “अविज्जासम्पयुत्तो*ति सम्पयुत्तपच्चयता दस्सिता। सेसपदेसुपि एसेव नयो। यस्मा पन अरूपीनं धम्मानं 
रूपधम्मेहि सम्पयोगो नत्थि, तस्मा विञ्जाणपच्चया नामरूपन्तिआदीसु ततियचतुत्थवारपदेसु “विज्ञाणसम्पयुत्तं 
नाम” न्तिआदिना नयेन यं लब्भति, तदेव गहितन्ति एस सम्पयुत्तचतुक्के विसेसो। 


४. अञ्ञमञ्ञचतुक्कं 


२४६. अञ्जमञ्जचतुक्केपि अविज्जापच्चयाति सहजातादिपच्चयवसेन सङ्घारस्स अविज्जापच्चयतं दस्सेत्वा 
““सङ्घारपच्चयापि अविज्जा'ति अञ्ञमञ्ञपच्चयता दस्सिता। सेसपदेसुपि एसेव नयो। यस्मा पन भवो निप्पदेसो, 
उपादानं सप्पदेसं, सप्पदेसधम्मो च निप्पदेसधम्मस्स पच्चयो होति, न निप्पदेसधम्मो सप्पदेसधम्मस्स, तस्मा एत्थ 
“भवपच्चयापि उपादान" न्ति न वुत्तं; हेड्ठा वा देसनाय पच्छिन्नत्ता एवं न वुत्तं । यस्मा च नामरूपपच्चया सळायतनं अत्थि, 
सळायतनपच्चया एकचित्तकखणे नामरूपं नत्थि, यस्स सळायतनं अञ्ञमञ्ञपच्चयो भवेय्य, तस्मा चतुत्थवारे 
“छट्ायतनपच्चयापि नामरूप"न्ति यं लब्भति तदेव गहितन्ति एस अञ्जमञ्ञचतुक्के विसेसो । 


अविज्जामूलकनयमातिका । 


सङ्घारादिमूलकनयमातिका 


२४७. इदानि सङ्घारपच्चया अविज्जाति सङ्घारमूलकनयो आरद्भो। तत्थापि यथा अविज्जामूलके एवं चत्तारि 
चतुक्कानि सोळस च वारा वेदितब्बा। पठमचतुक्के पन पठमवारमेव दस्सेत्वा देसना संखित्ता। यथा चेत्थ एवं 
विञ्ञाणमूलकावीसुपि । तत्थ सब्बेस्वेव तेसु सङ्घारमूलकादीसु अट्टसु नयेसु “सङ्घारपच्चया अविज्जा'तिआदिना नयेन 
सहजातादिपच्चयवसेन अविज्जाय सङ्घारादिपच्चयतं दस्सेत्वा पुन “अविज्जापच्चया सङ्घारा”तिआदिना नयेन 
एकचित्तकखणेपि पच्चयाकारचक्कस्स पवत्ति दस्सिता। 


कस्मा पन भवमूलका जातिजरामरणमूलका वा नया न वुत्ता? कि भवपच्चया अविज्जा न होतीति? नो न होति। 
“सङ्घारपच्चया अविज्जा”ति एवमादीसु पन वुच्चमानेसु न कोचि भवपरियापन्नो धम्मो अविज्जाय पच्चयो न वुत्तो। 
तस्मा अपुब्बस्स अञ्जस्स अविज्जापच्चयस्स वत्तब्बस्स अभावतो भवमूलको नयो न वुत्तो। भवग्गहणेन च अविज्जापि 
सङ्गहं गच्छति । तस्मा “भवपच्चया अविज्जा”ति वुच्चमाने “अविज्जापच्चया अविज्जा^तिपि वुत्तं सिया। न च 
एकचित्तकखणे अविज्जा अविज्जाय पच्चयो नाम होति । तत्थ पच्छिन्नत्ताव जातिजरामरणमूलकापि नया न गहिता। 
अपिच भवे जातिजरामरणानिपि अन्तोगधानि। न चेतानि एकचित्तवखणे अविज्जाय पच्चया होन्तीति भवमूलका 
जातिजरामरणमूलका वा नया न वृत्ताति। 

मातिकावण्णना | 
अकुसलनिद्देसवण्णना 


२४८-२४९. इदानि यथा हेट्ठा चित्तुप्पादकण्डे कुसलत्तिकं आदिं कत्वा निक्खित्तमातिकाय पटिपाटिया पठमं कुसलं 
भाजितं, तथा इध मातिकाय अनिक्खित्तत्ता पठमं कुसलं अनामसित्वा “अविज्जापच्चया सद्वारो'*ति अकुसलधम्मवसेन 
मातिकाय निक्खित्तत्ता निक्खेपपटिपाटियाव अविज्जादीनि पटिच्चसमुप्पादङ्गानि भाजेत्वा दस्सेतुं कतमे धम्मा 
अकुसलातिआदिमाह । तस्सत्थो हेट्ठा चित्तुप्पादकण्डे (ध० स० अट्टु० ३६५) वृत्तनयेनेव वेदितब्बो। यस्मा पन 
एकचित्तकखणे तण्हाय च कामुपादानस्स च सम्भवो नत्थि, तस्मा यं एत्थ तण्हापच्चया उपादानं लब्भति, तदेव दस्सेतुं 
दिट्टि दिट्टिगतन्तिआदि वुत्तं । 


भवनिद्देसे च यस्मा उपादानं सङ्घारकखन्धे सङ्गहं गच्छति, तस्मा “ठपेत्वा उपादानं वेदनाक्खन्धो सञ्जावखन्धो 
सङ्घारकखन्धो विञ्जाणक्खन्धो"ति वुत्तं । एवञ्हि वुच्चमाने उपादानस्स उपादानपच्चयत्तं आपज्जेय्य। न च तदेव तस्स 
पच्चयो होति । जातिआदिनिद्देसेसु यस्मा एते अरूपधम्मानं जातिआदयो, तस्मा “खण्डिच्चं, पालिच्चं, वलित्तचता, चुति, 
चवनता ति न वुत्तं । 


२५०. एवं पठमवारं निट्ठ॒पेत्वा पुन दुतियवारे यस्मिं समये पठमवारेन पच्चयाकारो दस्सितो, तस्मिंयेव समये 
अपरेनपि नयेन पच्चयाकारं दस्सेतुं विसुं समयववत्थानवारं अवत्वा तस्मिं समये अविज्जापच्चया सङ्कारोतिआदिनाव 
नयेन देसना कता | तत्थ ठपेत्वा फस्सन्ति इदं यस्मा फस्सोपि नामपरियापन्नो, तस्मा फस्सस्स नामतो नीहरणत्थं वुत्तं । 


२५२. ततियवारे यस्स चित्तसमुड्ठानरूपस्स विञ्ञाणं पच्चयो, तस्मिं पवत्तमाने यस्मा तेनुपत्थद्भानं चकखायतनादीनं 
उपचितत्तं पञ्ञायति, तस्मा चक्खायतनस्स उपचयोतिआदि वुत्तं । यस्मा च कम्मजरूपस्सपि तस्मिं समये वत्तमानस्स 
विञ्ञाणं पच्छाजातपच्चयेन पच्चयो होति, तस्मापि एवं वुत्तं । तत्थ किञ्चापि कम्मजं चित्तसमुद्ठानन्ति द्रेव सन्ततियो 
गहिता, इतरापि पन द्वे सन्ततियो गहेतब्बा । तासम्पि हि विञ्ञाणं पच्चयो होतियेव। 


२५४. चतुत्थवारे पन यस्मा एकचित्तकखणेपि महाभूतरूपपच्चया चक्खायतनादीनि, हदयरूपपच्चया छट्टायतनं, 
नामपच्चया च पच्छाजातसहजातादिवसेन यथानुरूपं सब्बानिपि पवत्तन्ति, तस्मा तत्थ कतमं नामरूपपच्चया 
सळायतनं? चक्खायतनन्तिआदि वुत्तं । 


२५६. दुतियचतुक्के सब्बं उत्तानमेव। 


२६४. ततियचतुक्के यस्स सम्पयृत्तपच्चयभावो न होति, यस्स च होति, तं विसुं विसुं दस्सेतुं इदं वुच्चति 
विञ्ञाणपच्चया नामरूपं विञ्ञाणसम्पयुत्तं नामन्तिआदि वुत्तं । 


२७२. चतुत्थचतुक्के फस्सपच्चया नामनिद्देसे किञ्चापि “ठपेत्वा फस्सं वेदनाक्खन्धो...पे०... विञ्ञाणक्खन्धो - इदं 
बुच्चति फस्सपच्चया नाम न्ति न वुत्तं, तथापि अनन्तरातीतपदनिद्देसे “ठपेत्वा फस्सं वेदनाक्खन्धो...पे०... 
विञ्ञाणक्खन्धो"ति वुत्तत्ता अवृत्तम्मि तं वुत्तमेव होति। यदेव हि नामं फस्सस्स पच्चयो, फस्सोपि तस्सेव पच्चयोति। 

यथा चायं चतुचतुक्को सोळसवारप्पभेदो अविज्जामूलको पठमनयो एतस्मिं पठमाकुसलचित्ते पकासितो, एवं 
सङ्घारमूलकादयो अट्ट नयापि वेदितब्बा। पाळि पन संखित्ता। एवमेव तस्मिं पठमाकुसलचित्तेयेव नव नया, छत्तिस 
चतुक्कानि, चतुचत्तालीसाधिकञ्च वारसतं होतीति वेदितब्बं । 


२८०. इदानि इमिनाव नयेन सेसाकुसलचित्तेसुपि पच्चयाकारं दस्सेतुं कतमे धम्मा अकुसलातिआदि आरद्धं | तत्थ 
यस्मा दिड्टिविप्पयुत्तेसु तण्हापच्चया उपादानं नत्थि, तस्मा उपादानट्टाने उपादानं विय दळहनिपातिना अधिमोक्खेन पदं 
पूरितं । दोमनस्ससहगतेसु च यस्मा वेदनापच्चया तण्हापि नत्थि, तस्मा तण्हाट्ठाने तण्हा विय बलवकिलेसेन पटिघेन पदं 
पूरितं । उपादानट्ठाने अधिमोक्खेनेव | विचिकिच्छासम्पयृत्ते पन यस्मा सन्निद्ठानाभावतो अधिमोक्खोपि नत्थि, तस्मा 
तण्हाड्टाने बलवकिलेसभूताय विचिकिच्छाय पदं पूरितं। उपादानड्ठानं परिहीनमेव। उद्धच्चसम्पयृत्ते पन यस्मा अधिमोक्खो 
अत्थि, तस्मा तण्हाट्ठाने बलवकिलेसेन उद्भच्चेन पदं पूरितं। उपादानट्ठाने अधिमोक्खेनेव। सब्बत्थेव च विसेसमत्तं 
दस्सेत्वा पाळि संखित्ता। यो चायं विसेसो दस्सितो, तत्थ केवलं अधिमोक्खनिद्देसोब अपुब्बो। सेसं हेट्ठा आगतमेव। 


अधिमोक्खनिद्देसे पन अधिमुच्चनवसेन अधिमोक्खो । अधिमुच्चति वा तेन आरम्मणे चित्तं निन्बिचिकिच्छताय 
सन्निट्ठानं गच्छतीति अधिमोक्खो। अधिमुच्चनाकारो अधिमुच्चना। तस्स चित्तस्स, तस्मिं वा आरम्मणे अधिमुत्तत्ताति 
तदधिमुत्तता। सब्बचित्तेसु च पठमचित्ते वुत्तनयेनेव नयचतुक्कवारप्पभेदो वेदितब्बो। केबलञ्हि विचिकिच्छासम्पयृत्ते 
उपादानमूलकस्स नयस्स अभावा अट्ट नया, द्रत्तिस चतुक्कानि, अट्टवीसाधिकञ्च वारसतं होतीति । 


अकुसलनिद्देसवण्णना। 
कुसलनिद्देसवण्णना 


२९२. इदानि इमिनाव नयेन कुसलचित्तादीसुपि पच्चयाकारं दस्सेतुं कतमे धम्मा कुसलातिआदि आरद्धं । यथा पन 
अकुसले पठमं मातिकं निक्खिपित्वा पच्छा निद्देसो कतो, न तथा इध। कस्मा? अप्पनावारे नानत्तसम्भवतो। 
लोकियकुसलादीसु हि तेसं धम्मानं दुक्खसच्चपरियापन्नत्ता “एवमेतस्स केवलस्स दुक्खकखन्धस्सा”ति अप्पना होति, 
लोकुत्तरकुसलादीसु “एवमेतेसं धम्मान"न्ति। तस्मा एत्थ साधारणतो मातिकं ठपेतुं न सक्काति पाटियेक्कं तेसं तेसं 
कुसलादीनं मातिकं उद्दिसित्वाव निद्देसो कतोति। 


तत्थ यस्मा एकचित्तक्खणे कुसलसङ्घारेन सद्भि अविज्जा नत्थि, तस्मा तं अवत्चा, अविज्जा विय अकुसलानं, 
कुसलानं मूलतो कुसलमूलं, तण्हुपादानानञ्च अभावतो तण्हाड्ठाने तण्हा विय आरम्मणे अज्झोगाळहो पसादो, 
उपादानट्ठाने उपादानं विय दळहनिपाती नाम अधिमोक्खो वृत्तो। सेसं हेट्ठा वुत्तनयेनेव वेदितब्बन्ति । 


कुसलनिद्देसवण्णना । 
अब्याकतनिद्देसवण्णना 


३०६. अब्याकतं हेट्ठा चित्तुप्पादकण्डे आगतपटिपाटियाव विभत्तं। सब्बवारेसु च अविज्जामूलका नया परिहीना । 
कस्मा? अविज्जाड्टाने ठपेतब्बस्स अभावतो । कुसलचित्तेसु हि अविज्जाट्ठाने ठपेतब्बं कुसलमूलं अत्थि, 
चक्खुविञ्ञाणादीसु नत्थि। सहेतुकेसु पन किञ्चापि अत्थि, एवं सन्तेपि इध पच्छिन्नत्ता तत्थ न गहितं । पञ्चविञ्ञाणसोते 

सोतपतिताव हुत्वा देसना कताति वेदितब्बा। 


विसेसतो पनेत्थ चक्खुविञ्ञाणादीसु तण्हाट्ठानं उपादानट्ठानञ्च परिहीनं । कस्मा? तण्हाड्ठानारहस्स बलवधम्मस्स 
अभावा अधिमोक्खरहितत्ता च। सेसाहेतुकेसु तण्हाड्ानमेव परिहीनं । सहेतुकेसु पसादसब्मावतो तण्हाट्टाने पसादेन पदं 
पूरितं । एवमेत्थ कुसलाकुसलविपाकेसु चक्खुविञ्ञाणादीसु सङ्घारविञ्जाणनामछट्ठायतनफस्सवेदनामूलका छ छ, 
सेसाहेतुकेसु अधिमोक्खमूलकेन सद्भि सत्त सत्त, सहेतुकेसु पसादमूलकेन सद्भि अट्ट अट्ठ नया वेदितब्बा। 


तत्थ चक्खुविञ्जाणादीसुपि चतुन्नम्पि चतुक्कानं आदिवारोव वृत्तो। दुतियवारो पच्चयविसेसड्ठेन लब्भमानोपि न 
बुत्तो। ततियचतुत्थवारा असम्भवतोयेव। रूपमिस्सका हि ते, न च चक्खुविञ्ञाणादीनि रूपं समुद्ठापेन्ति। यथा च 
पठमचतुकके द्वे वारा लब्भन्ति, एवं सेसचतुक्केसुपि। तस्मा पठमचतुक्के दुतियवारो, सेसचतुक्केसु च द्वे द्वे वारा अवुत्तापि 
बुत्ताव होन्तीति वेदितब्बा । सेसाहेतुकाब्याकते सब्बचतुक्केसु सब्बेपि वारा लब्भन्ति। इध पच्छिन्नत्ता पन परतो न गहिता। 
सोतपतिताव हुत्वा देसना कताति। सेससहेतुकविपाकेसुपि एसेव नयो अञ्ञत्र अरूपावचरविपाका । 
अरूपावचरविपाकस्मिञ्हि वारद्वयमेव लब्भतीति। 


अब्याकतनिद्देसवण्णना। 
अविज्जामूलककुसलनिद्देसवण्णना 


३३४. इदानि अपरेन परियायेन एकचित्तकखणे पच्चयाकारं दस्सेतुं पुन कतमे धम्मा कुसलातिआदि आरद्भं । तत्थ 
अविज्जापच्चयाति उपनिस्सयपच्चयतं सन्धाय वुत्तं । तेनेव निद्देसवारे “तत्थ कतमा अविज्जा"ति अविभजित्वा “तत्थ 
कतमो अविज्जापच्चया सङ्घारो”ति विभत्तं। कुसलचेतनासङ्कातो हि सङ्घारोयेब तस्मिं समये चित्तेन सहजातो होति, न 
अविज्जा। 


तत्थ लोकियकुसलस्स हेट्टा सुत्तन्तभाजनीये वुत्तनयेनेव अविज्जा पच्चयो होति। यस्मा पन अप्पहीनाविज्जो 
अविज्जाय पहानत्थं लोकुत्तरं भावेति, तस्मा तस्सापि समतिक्कमवसेन पच्चयो होति। अविज्जावतोयेव हि कुसलायूहनं 
होति, न इतरस्स । तत्थ तेभूमककुसले सम्मोहवसेनपि समतिक्कमभावनावसेनपि आयूहनं लब्भति; लोकुत्तरे 
समुच्छेदभावनावसेनाति । सेसं वुत्तनयमेव। 


अयं पन विसेसो - यथा हेड्टा एकेककुसले चतुन्नं चतुक्कानं वसेन नव सोळसका लद्भा, तथा इध न लब्भन्ति। 
कस्मा? अविज्जाय अविगतसम्पयृत्तअञ्ञमञ्ञपच्चयाभावतो | उपनिस्सयवसेन पनेत्थ पठमचतुक्कमेव लब्भति । तम्पि 
पठमवारमेव दस्सेत्वा संखित्तं । नीहरित्वा पन दस्सेतब्बन्ति । 


अविज्जामूलककुसलनिद्देसवण्णना । 
कुसलमूलकविपाकनिद्देसवण्णना 


३४३. इदानि अब्याकतेसुपि अपरेनेव नयेन पच्चयाकारं दस्सेतुं कतमे धम्मा अब्याकतातिआदि आरद्धं । तत्थ 
कुसलमूलपच्चयाति इदम्पि उपनिस्सयपच्चयतं सन्धाय वुत्तं । कुसलविपाकस्स हि कुसलमूलं, अकुसलविपाकस्स च 

अकुसलमूलं उपनिस्सयपच्चयो होति; नानाक्खणिककम्मपच्चये पन वत्तब्बमेव नत्थि। तस्मा एस 
उपनिस्सयपच्चयेन चेव नानाक्खणिककम्मपच्चयेन च पच्चयो होति । तेनेव निद्देसवारे “तत्थ कतमं कुसलमूल' न्ति 
अविभजित्वा “तत्थ कतमो कुसलमूलपच्चया सङ्घारो”ति विभत्तं। अकुसलविपाकेपि एसेव नयो। 


अविज्जामूलककुसलनिद्देसे विय च इमस्मिम्पि विपाकनिद्देसे पठमं पच्चयचतुक्कमेव लब्भति । तम्पि पठमवारं 
दस्सेत्वा संखित्तं। तस्मा एकेकस्मिं विपाकचित्ते एकमेकस्सेव चतुक्कस्स वसेन कुसलमूलमूलके अकुसलमूलमूलके च 
नये वारप्पभेदो वेदितब्बो । किरियाधम्मानं पन यस्मा नेव अविज्जा न कुसलाकुसलमूलानि उपनिस्सयपच्चयतं लभन्ति, 
तस्मा किरियवसेन पच्चयाकारो न वृत्तोति। 


एवमेस - 


अकुसलकुसलाब्याकत-धम्मेसु अनेकभेदतो वत्वा। 
कुसलाकुसलानं पन, विपाके च उपनिस्सयवसेन॥ 


पुन एकधाव वृत्तो, वादिप्पवरेन पच्चयाकारो। 
धम्मप्पच्चयभेदे, जाणस्स पभेदजननत्थं॥ 


परियत्तिसवनचिन्तन-पटिपत्तिक्कमविवज्जितानञ्च। 
यस्मा जाणपभेदो, न कदाचिपि होति एतस्मि॥ 


परियत्तिसवनचिन्तन-पटिपत्तिक्कमतो सदा धीरो। 
तत्थ कयिरा न हञ्ञं, करणीयतरं ततो अत्थीति॥ 


अयं पन पच्चयाकारो सुत्तन्तअभिधम्मभाजनीयवसेन द्वेपरिवट्टमेव नीहरित्वा भाजेत्वा दस्सितो होति। 
अभिधम्मभाजनीयवण्णना । 
सम्मोहविनोदनिया विभङ्गटुकथाय 


पटिच्चसमुप्पादविभङ्गवण्णना निट्टिता । 


७. सतिपट्टानविभड्डो 


१. सुत्तन्तभाजनीयं उद्देसवारवण्णना 


३५५. इदानि तदनन्तरे सतिपट्टानविभड़े चत्तारोति गणनपरिच्छेदो । तेन न ततो हेट्टा न उद्धन्ति सतिपड्ठानपरिच्छेदं 
दीपेति | सतिपट्ठानाति तयो सतिपट्टाना - सतिगोचरोपि, तिधा पटिपन्नेसु सावकेसु सत्थुनो पटिधानुनयवीतिवत्ततापि, 
सतिपि। “चतुन्नं, भिक्खवे, सतिपट्ठानानं समुदयञ्च अत्थङ्गमञ्च देसेस्सामि। तं सुणाथ...पे०... को च, भिक्खवे, कायस्स 

समुदयो? आहारसमुदया कायस्स समुदयो"तिआदीसु (सं० नि० ५.४०८) हि सतिगोचरो सतिपड्डानन्ति बुच्चति। 
तथा “कायो उपट्टानं, नो सति। सति उपड्ठानञ्चेब सति चा"तिआदीसु (पटि० म० ३.३५)। तस्सत्थो - पतिट्ठाति 
अस्मिन्ति पट्टानं। का पतिद्ठाति? सति। सतिया पट्टानं सतिपट्ठानं, पधानं ठानन्ति वा पट्टानं; सतिया पड़ानं सतिपट्टानं 
हत्थिट्ठानअस्सट्ठानादीनि विय। 


““तयो सतिपट्टाना यदरियो सेवति, यदरियो सेवमानो सत्था गणं अनुसासितुमरहती"ति (म० नि० ३.३०४, ३११) 
एत्थ तिधा पटिपन्नेसु सावकेसु सत्थुनो पटिघानुनयवीतिवत्तता सतिपट्टानन्ति वुत्ता। तस्सत्थो - पट्टुपेतब्बतो पट्टानं, 
पवत्तयितब्बतोति अत्थो। केन पट्टपेतब्बतोति? सतिया; सतिया पड़ानं सतिपट्टानं। “चत्तारो सतिपट्ठाना भाविता बहुलीकता 
सत्त बोज्झङ्गे परिपूरेन्तीतिआदीसु (म० नि० ३.१४७) पन सतियेव सतिपट्टानन्ति वुच्चति। तस्सत्थो - पतिट्ठातीति 
पट्ठानं, उपट्ठाति ओक्कन्दित्वा पक्खन्दित्वा पवत्ततीति अत्थो; सतियेव पट्टानड्डेन सतिपट्ठानं; अथवा सरणट्टेन सति, 
उपट्ठानट्रेन पट्टानं। इति सति च सा पट्ठानञ्चातिपि सतिपट्ठानं । इदमिध अधिप्पेतं। यदि एवं, कस्मा सतिपट्ठानाति बहुवचनं 
कतन्ति? सतिया बहुत्ता; आरम्मणभेदेन हि बहुका ता सतियोति। 


कस्मा पन भगवता चत्तारोब सतिपट्ठाना वृत्ता, अनूना अनधिकाति? वेनेय्यहितत्ता। 
तण्हाचरितदिद्रिचरितसमथयानिकविपस्सनायानिकेसु हि मन्दतिक्खवसेन द्विधा पवत्तेसु मन्दस्स तण्हाचरितस्स ओळारिकं 
कायानुपस्सनासतिपट्ठानं विसुद्धिमग्गो, तिक्खस्स सुखुमं वेदनानुपस्सनासतिपट्ठानं । दि्टिचरितस्सपि मन्दस्स 
नातिप्पभेदगतं चित्तानुपस्सनासतिपट्ठानं विसुद्धिमग्गो, तिकखस्स अतिप्पभेदगतं धम्मानुपस्सनासतिपट्ठानं । 
समथयानिकस्स च मन्दस्स अकिच्छेन अधिगन्तब्बनिमित्तं पठमं सतिपट्ठानं विसुद्धिमग्गो, तिक्खस्स ओळारिकारम्मणे 
असण्ठहनतो दुतियं । विपस्सनायानिकस्सापि मन्दस्स नातिप्पभेदगतारम्मणं ततियं, तिक्खस्स अतिप्पभेदगतारम्मणं 
चतुत्थं। इति चत्तारोव वृत्ता, अनूना अनधिकाति। 


सुभसुखनिच्चअत्तभावविपल्लासप्पहानत्थं वा। कायो हि असुभो। तत्थ सुभविपल्लासविपल्लत्था सत्ता । तेसं तत्थ 
असुभभावदस्सनेन तस्स विपल्लासस्स पहानत्थं पठमं सतिपद्ठानं वत्तं । सुखं, निच्चं, अत्ताति गहितेसुपि च वेदनादीसु 
वेदना दुक्खा, चित्तं अनिच्चं, धम्मा अनत्ता। एतेसु च सुखनिच्चअत्तभावविपल्लासविपल्लत्था सत्ता । तेसं तत्थ 
दुक्खादिभावदस्सनेन तेसं विपल्लासानं पहानत्थं सेसानि तीणि वृत्तानीति। एवं सुभसुखनिच्चअत्तभावविपल्लासप्पहानत्थं 
वा चत्तारोव वुत्ता अनूना अनधिकाति वेदितब्बा । न केवलञ्च विपल्लासपहानत्थमेव, अथ खो 
चतुरोघयोगासवगन्थउपादानअगतिप्पहानत्थम्पि चतुब्बिधाहारपरिञ्ञत्थञ्च चत्तारोव वुत्ताति वेदितब्बा। अयं ताव 
पकरणनयो। 


अट्टुकथायं पन “सरणवसेन चेव एकत्तसमोसरणवसेन च एकमेव सतिपट्ठानं आरम्मणवसेन चत्तारोति एतदेव वुत्तं । 
यथा हि चतुद्वारे नगरे पाचीनतो आगच्छन्ता पाचीनदिसाय उट्ठानकं भण्डं गहेत्वा पाचीनद्वारेन नगरमे पविसन्ति, 
दक्खिणतो, पच्छिमतो, उत्तरतो आगच्छन्ता उत्तरदिसाय उद्भानकं भण्डं गहेत्वा उत्तरद्वारेन नगरमेव पविसन्ति, एवं 
सम्पदमिदं वेदितब्बं । नगरं विय हि निब्बानमहानगरं, द्वारं विय अट्टङ्गिको लोकुत्तरमग्गो। पाचीनदिसादयो विय कायादयो। 


यथा पाचीनतो आगच्छन्ता पाचीनदिसाय उद्ठानकं भण्डं गहेत्वा पाचीनद्वारेन नगरमेव पविसन्ति, एवं 
कायानुपस्सनामुखेन आगच्छन्ता चुहदसविधेन कायानुपस्सनं भावेत्वा कायानुपस्सनाभावनानुभावनिब्बत्तेन अरियमग्गेन 
एकं निब्बानमेव ओसरन्ति। यथा दक्खिणतो आगच्छन्ता दक्खिणदिसाय उद्ठानकं भण्डं गहेत्वा दक्खिणद्वारेन नगरमेव 

पविसन्ति, एवं वेदनानुपस्सनामुखेन आगच्छन्ता नवविधेन वेदनानुपस्सनं भावेत्वा 
वेदनानुपस्सनाभावनानुभावनिब्बत्तेन अरियमग्गेन एकं निब्बानमेव ओसरन्ति। यथा पच्छिमतो आगच्छन्ता पच्छिमदिसाय 
उड्टानकं भण्डं गहेत्वा पच्छिमद्वारेन नगरमेव पविसन्ति, एवं चित्तानुपस्सनामुखेन आगच्छन्ता सोळसविधेन चित्तानुपस्सनं 
भावेत्वा चित्तानुपस्सनाभावनानुभावनिब्बत्तेन अरियमग्गेन एकं निब्बानमेव ओसरन्ति। यथा उत्तरतो आगच्छन्ता 
उत्तरदिसाय उट्टानकं भण्डं गहेत्वा उत्तरद्वारेन नगरमेव पविसन्ति, एवं धम्मानुपस्सनामुखेन आगच्छन्ता पञ्चविधेन 
धम्मानुपस्सनं भावेत्वा धम्मानुपस्सनाभावनानुभावनिब्बत्तेन अरियमग्गेन एकं निब्बानमेव ओसरन्तीति। एवं सरणवसेन 
चेव एकत्तसमोसरणवसेन च एकमेव सतिपट्टानं आरम्मणवसेन चत्तारोति वुत्ताति वेदितब्बा। 


इध भिक्खूति एत्थ किञ्चापि भगवता देवलोके निसीदित्वा अयं सतिपट्ठानविभङ्गो कथितो, एकभिकखुपि तत्थ 
भगवतो सन्तिके निसिन्नको नाम नत्थि। एवं सन्तेपि यस्मा इमे चत्तारो सतिपट्ठाने भिक्खू भावेन्ति, भिक्खुगोचरा हि एते, 
तस्मा इध भिक्खूति आलपति । कि पनेते सतिपट्ठाने भिक्खूयेव भावेन्ति, न भिक्खुनी आदयोति? भिक्खुनी आदयोपि 
भावेन्ति। भिक्खू पन अग्गपरिसा। इति अग्गपरिसत्ता इध भिक्खूति आलपति । पटिपत्तिया वा भिक्खुभावदस्सनतो 
एवमाह | यो हि इमं पटिपत्ति पटिपज्जति, सो भिक्खु नाम होति। पटिपन्नको हि देवो वा होतु मनुस्सो वा, भिक्खूति सङ्घं 
गच्छतियेव। यथाह -- 


“अलङ्कतो चेपि समञ्चरेय्य, 

सन्तो दन्तो नियतो ब्रह्मचारी । 

सब्बेसु भूतेसु निधाय दण्डं, 

सो ब्राह्मणो सो समणो स भिक्खू 'ति॥ (ध० प० १४२)। 


कायानुपस्सनाउद्देसवण्णना 


अज्झत्तन्ति नियकज्झत्तं अधिप्पेतं । तस्मा अज्झत्तं कायेति अत्तनो कायेति अत्थो। तत्थ कायेति रूपकाये। 
रूपकायो हि इध अङ्गपच्चङ्गानं केसादीनञ्च धम्मानं समूहड्ेन, हत्थिकायअस्सकायरथकायादयो विय, कायोति 
अधिप्पेतो । यथा च समूहट्ठेन एवं कुच्छितानं आयदट्टेन । कुच्छितानञ्हि परमजेगुच्छानं सो आयोतिपि कायो। आयोति 
उप्पत्तिदेसो। तत्रायं वचनत्थो - आयन्ति ततोति आयो। के आयन्ति? कुच्छिता केसादयो। इति कुच्छितानं केसादीनं 
आयोति कायो। 


कायानुपस्सीति कायं अनुपस्सनसीलो, कायं वा अनुपस्समानो कायेति च वत्वापि पुन कायानुपस्सीति दुतियं 
कायग्गहणं असम्मिस्सतो ववत्थानघनविनिब्मोगादिदस्सनत्थं कतन्ति वेदितब्बं । तेन न काये वेदनानुपस्सी 
चित्तधम्मानुपस्सी वा; अथ खो काये कायानुपस्सी येवाति कायसङ्घाते वत्थुस्मिं कायानुपस्सनाकारस्सेव दस्सनेन 
असम्मिस्सतो ववत्थानं दस्सितं होति। तथा न काये अङ्गपच्चङ्गविनिमुत्तएकधम्मानुपस्सी, नापि 
केसलोमादिविनिमृत्तइत्थिपुरिसानुपस्सी। योपि चेत्थ केसलोमादिको भूतुपादायसमूहसङ्घातो कायो, तत्थापि न 
भूतुपादायविनिमुत्तएकधम्मानुपस्सी; अथ खो रथसम्भारानुपस्सको विय अङ्गपच्चङ्गसमूहानुपस्सी, नगरावयवानुपस्सको 
विय केसलोमादिसमूहानुपस्सी, कदलिक्खन्धपत्तवट्टिविनिभुञ्जको विय रित्तमुट्टिविनिवेठको विय च 
भूतुपादायसमूहानुपस्सीयेवाति नानप्पकारतो समूहवसेन कायसङ्घातस्स वत्थुनो दस्सनेन घनविनिब्भोगो दस्सितो होति। न 
हेत्थ यथावुत्तसमूहविनिमुत्तो कायो वा इत्थी वा पुरिसो वा अञ्जो वा कोचि धम्मो दिस्सति। यथावृत्तधम्मसमूहमत्तेयेव पन 

तथा तथा सत्ता मिच्छाभिनिवेसं करोन्ति। तेनाह पोराणा - 


“यं पस्सति न तं दिटुँ, यं दिटुं तं न पस्सति। 
अपस्सं बज्झते मूळहो, बज्झमानो न मुच्चती”ति॥ 


घनविनिब्भोगादिदस्सनत्थन्ति वुत्तं। आदिसद्देन चेत्थ अयम्पि अत्थो वेदितब्बो - अयञ्हि एतस्मिं काये 
कायानुपस्सीयेव, न अञ्ञधम्मानुपस्सी। कि वुत्तं होति? यथा अनुदकभूतायपि मरीचिया उदकानुपस्सिनो होन्ति, न एवं 
अनिच्चदुक्खानत्तअसुभभूतेयेव इमस्मिं काये निच्चसुखअत्तसुभभावानुपस्सी; अथ खो कायानुपस्सी 
अनिच्चदुक्खानत्तअसुभाकारसमूहानुपस्सीयेवाति वुत्तं होति। अथ वा य्वायं महासतिपट्टाने “इध, भिक्खवे, भिक्खु 


अस्सासपस्सासादिचुण्णकजातअड्टिकपरियोसानो कायो वुत्तो, यो च “इधेकच्चो पथवीकायं अनिच्चतो अनुपस्सति, तथा 
आपोकायं, तेजोकायं, वायोकायं, केसकायं, लोमकायं, छविकायं, चम्मकायं, मंसकायं, रुधिरकायं, न्हारुकायं, 
अड्टिकायं, अट्विमिञ्जकाय न्ति पटिसम्भिदायं कायो वुत्तो, तस्स सब्बस्स इमस्मिंयेव काये अनुपस्सनतो काये 
कायानुपस्सीति एवम्पि अत्थो दडुब्बो । 


अथ वा काये अहन्ति वा ममन्ति वा एवं गहेतब्बस्स कस्सचि अननुपस्सनतो, तस्स तस्सेव पन केसलोमादिकस्स 
नानाधम्मसमूहस्स अनुपस्सनतो काये केसादिधम्मसमूहसङ्घाते कायानुपस्सीति एवमत्थो दडुब्बो। अपिच “इमस्मिं काये 
अनिच्चतो अनुपस्सति, नो निच्चतोतिआदिना (पटि० म० ३.३५) अनुक्कमेन पटिसम्भिदायं आगतनयस्स सब्बस्सेव 
अनिच्चलक्खणादिनो आकारसमूहसङ्कातस्स कायस्स अनुपस्सनतोपि काये कायानुपस्सीति एवम्पि अत्थो दट्टब्बो । 


तथा हि अयं काये कायानुपस्सनापटिपदं पटिपन्नो भिक्खु इमं कायं अनिच्चानुपस्सनादीनं सत्तन्नं अनुपस्सनानं 
बसेन अनिच्चतो अनुपस्सति नो निच्चतो, दुक्खतो अनुपस्सति नो सुखतो, अनत्ततो अनुपस्सति नो अत्ततो, निब्बिन्दति 
नो नन्दति, विरज्जति नो रज्जति, निरोधेति नो समुदेति, पटिनिस्सज्जति नो आदियति। सो तं अनिच्चतो अनुपस्सन्तो 
निच्चसञ्ञं पजहति, दुक्खतो अनुपस्सन्तो सुखसञ्ञं पजहति, अनत्ततो अनुपस्सन्तो अत्तसञ्ञं पजहति, निब्बिन्दन्तो 
नन्दिं पजहति, विरज्जन्तो रागं पजहति, निरोधेन्तो समुदयं पजहति, पटिनिस्सञ्जन्तो आदानं पजहतीति (पटि० म० ३.३५) 
वेदितब्बो । 


विहरतीति चतूसु इरियापथविहारेसु अञ्जतरविहारसमायोगपरिदीपनमेतं, एकं इरियापथबाधनं अपरेन इरियापथेन 
विच्छिन्दित्वा अपतमानं अत्तभावं हरति पवत्तेतीति अत्थो। 


बहिद्धा कायेति परस्स काये | अज्झत्तबहिद्धा कायेति कालेन अत्तनो काये, कालेन परस्स काये | पठमनयेन हि 
अत्तनो काये कायपरिग्गहो वुत्तो, दुतियनयेन परस्स काये, ततियनयेन कालेन अत्तनो कालेन परस्स काये । अज्झत्तबहिद्धा 
पन घटितारम्मणं नाम नत्थि। पगुणकम्मट्ठानस्स पन अपरापरं सञ्चरणकालो एत्थ कथितो । आतापीति 
कायपरिग्गाहकवीरियसमायोगपरिदीपनमेतं । सो हि यस्मा तस्मिं समये यं तं वीरियं तीसु भवेसु किलेसानं आतापनतो 
आतापोति वुच्चति, तेन समन्नागतो होति, तस्मा आतापीति वुच्चति । 


सम्पजानोति कायपरिग्गाहकेन सम्पजञ्जसङ्घातेन जाणन समन्नागतो। सतिमाति कायपरिग्गाहिकाय सतिया 

समन्नागतो। अयं पन यस्मा सतिया आरम्मणं परिग्गहेत्वा पञ्ञाय अनुपस्सति, न हि सतिविरहितस्स अनुपस्सना 
नाम अत्थि, तेनेवाह - “सतिञ्च ख्वाहं, भिक्खवे, सब्बत्थिकं वदामी"ति (सं० नि० ५.२३४), तस्मा एत्थ “काये 
कायानुपस्सी विहरती"ति एत्तावता कायानुपस्सनासतिपड्ठानकम्मडठानं वुत्तं होति। अथ वा यस्मा अनातापिनो अन्तोसङ्केपो 
अन्तरायकरो होति, असम्पजानो उपायपरिग्गहे अनुपायपरिवज्जने च सम्मुय्हति, मुडुस्सती उपायापरिच्चागे 
अनुपायापरिग्गहे च असमत्थोव होति, तेनस्स तं कम्मड्ठानं न सम्पज्जति; तस्मा येसं धम्मानं आनुभावेन तं सम्पज्जति तेसं 
दस्सनत्थं “आतापी सम्पजानो सतिमा”ति इदं वुत्तन्ति वेदितब्बं । 


इति कायानुपस्सनासतिपट्ठानं सम्पयोगङ्गञ्च दस्सेत्वा इदानि पहानङ्गं दस्सेतुं विनेय्य लोके अभिज्झादोमनस्सन्ति 
वुत्तं । तत्थ विनेस्याति तदङ्गविनयेन वा विक्खम्भनविनयेन वा विनयित्वा । लोकेति एत्थ स्वायं अज्झत्तादिभेदो कायो 
परिग्गहितो स्वेब इध लोको नाम | तस्मिं लोके अभिज्झादोमनस्सं विनयित्वाति अत्थो। यस्मा पनेत्थ अभिज्झागहणेन 
कामच्छन्दो, दोमनस्सग्गहणेन ब्यापादो सङ्गहं गच्छति, तस्मा नीवरणपरियापन्नबलवधम्मद्वयदस्सनेन नीवरणप्पहानं वुत्तं 
होतीति वेदितब्बं । 


विसेसेन चेत्थ अभिज्झाविनयेन कायसम्पत्तिमूलकस्स अनुरोधस्स, दोमनस्सविनयेन कायविपत्तिमूलकस्स 
विरोधस्स, अभिज्झाविनयेन च काये अभिरतिया, दोमनस्सविनयेन कायभावनाय अनभिरतिया, अभिज्झाविनयेन काये 
अभूतानं सुभसुखभावादीनं पकखेपस्स, दोमनस्सविनयेन काये भूतानं असुभासुखभावादीनं अपनयनस्स च पहानं वृत्तं । 
तेन योगावचरस्स योगानुभावो योगसमत्थता च दीपिता होति । योगानुभावो हि एस यदिदं अनुरोधविरोधविप्पमुत्तो, 
अरतिरतिसहो, अभूतपक्खेपभूतापनयनविरहितो च होति । अनुरोधविरोधविप्पमुत्तो चेस अरतिरतिसहो अभूतं 
अपक्खिपन्तो भूतञ्च अनपनेन्तो योगसमत्थो होतीति। 


अपरो नयो - “काये कायानुपस्सी"ति एत्थ अनुपस्सनाय कम्मडानं वुत्तं । विहरतीति एत्थ वुत्तविहारेन 
कम्मड्डानिकस्स कायपरिहरणं । आतापीतिआदीसु आतापेन सम्मप्पधानं, सतिसम्पजञ्ञेन सब्बत्थिककम्मट्ठानं, 
कम्मट्ठानपरिहरणूपायो वा; सतिया वा कायानुपस्सनावसेन पटिलद्भसमथो, सम्पजञ्जेन विपस्सना, 
अभिज्झादोमनस्सविनयेन भावनाफलं वृत्तन्ति वेदितब्बं। अयं ताव कायानुपस्सनासतिपट्ठानुद्देसस्स अत्थवण्णना। 


वेदनानुपस्सनादिउद्वेसवण्णना 


वेदनानुपस्सनासतिपट्ठानुद्देसादीसुपि अज्झत्तादीनि वुत्तनयेनेव वेदितब्बानि। एतेसुपि हि अत्तनो वेदनादीसु, परस्स 
वेदनादीसु, कालेन अत्तनो कालेन परस्स वेदनादीसूति तिविधो परिग्गहो वृत्तो। वेदनासु वेदनानुपस्सीतिआदीसु च 
वेदनादीनं पुनवचने पयोजनं कायानुपस्सनायं वुत्तनयेनेव वेदितब्बं। वेदनासु वेदनानुपस्सी, चित्ते चित्तानुपस्सी, धम्मेसु 
धम्मानुपस्सीति एत्थ पन वेदनाति तिस्सो वेदना। ता च लोकिया एव; चित्तम्पि लोकियं, तथा धम्मा। तेसं विभागो 
निद्देसवारे पाकटो भविस्सति। केवलं पनिध यथा वेदना अनुपस्सितब्बा तथा अनुपस्सन्तो “वेदनासु वेदनानुपस्सी"ति 
वेदितब्बो। एस नयो चित्तधम्मेसु। कथञ्च वेदना अनुपस्सितब्बाति? सुखा ताव वेदना दुक्खतो, दुखा सल्लतो, 
अदुक्खमसुखा अनिच्चतो। यथाह - 


“यो सुखं दुक्खतो अह, दुक्खमद्दक्खि सल्लतो। 
अदुक्खमसुखं सन्तं, अद्दक्खि नं अनिच्चतो। 

स वे सम्मदसो भिक्खु, उपसन्तो चरिस्सती”ति॥ (सं० नि० ४.२५३)। 


सब्बा एव चेता दुक्खातिपि अनुपस्सितब्बा। वुत्तञ्चेतं - “यं किञ्चि वेदयितं तं दुक्खस्मिन्ति वदामीति (सं० नि० 
४.२५९)। सुखदुक्खतोपि च अनुपस्सितब्बा, यथाह - “सुखा खो, आवुसो विसाख, वेदना ठितिसुखा, 
विपरिणामदुक्खा”ति (म० नि० १.४६५) सब्बं वित्थारेतब्बं । अपिच अनिच्चादिसत्तानुपस्सनावसेनपि (पटि० म° ३.३५) 
अनुपस्सितब्बा। सेसं निद्देसवारेयेव पाकटं भविस्सति। 


चित्तधम्मेसुपि चित्तं ताव आरम्मणाधिपतिसहजातभूमिकम्मविपाककिरियादिनानत्तभेदानं अनिच्चादिनुपस्सनानं 
निद्देसवारे आगतसरागादिभेदानञ्च वसेन अनुपस्सितब्बं। धम्मा सलक्खणसामञ्जलकखणानं सुञ्ञताधम्मस्स 
अनिच्चादिसत्तानुपस्सनानं निद्देसवारे आगतसन्तासन्तादिभेदानञ्च वसेन अनुपस्सितब्बा । सेसं वुत्तनयमेव | कामञ्चेत्थ 
यस्स कायसङ्घाते लोके अभिज्झादोमनस्सं पहीनं, तस्स वेदनादिलोकेसुपि तं पहीनमेव । नानापुग्गलवसेन पन 
नानाचित्तवखणिकसतिपड्ानभावनावसेन च सब्बत्थ वुत्तं। यतो वा एकत्थ पहीनं, सेसेसुपि पहीनं होति। तेनेवस्स तत्थ 
पहानदस्सनत्थम्पि एवं वृत्तन्ति वेदितब्बन्ति। 


उद्देसवारवण्णना निट्टिता । 
कायानुपस्सनानिद्देसवण्णना 


३५६. इदानि सेय्यथापि नाम छेको विलीवकारको थूलकिलञ्जसण्हकिलञ्जचङ्कोटकपेळापुटादीनि उपकरणानि 
कत्तुकामो एकं महावेळुं लभित्वा चतुधा छिन्दित्वा ततो एकेकं वेळुखण्डं गहेत्वा फालेत्वा तं तं उपकरणं करेय्य, यथा वा 
पन छेको सुवण्णकारो नानाविहितं पिळन्धनविकति कत्तुकामो सुपरिसुद्धं सुवण्णघटिकं लभित्वा चतुधा भिन्दित्वा ततो 
एकेकं कोट्टासं गहेत्वा तं तं पिळन्धनं करेय्य, एवमेव भगवा सतिपड्ठानदेसनाय सत्तानं अनेकप्पकारं विसेसाधिगमं 
कत्तुकामो एकमेव सम्मासतिं “चत्तारो सतिपड्ठाना - इध भिक्खु अज्झत्तं काये कायानुपस्सी विहरती'तिआदिना नयेन 
आरम्मणवसेन चतुधा भिन्दित्वा ततो एकेकं सतिपट्ठानं गहेत्वा विभजन्तो कथञ्च भिक्खु अज्झत्तं कायेतिआदिना नयेन 
निद्देसवारं वत्तुमारद्धो। 


तत्थ कथञ्चातिआदि वित्थारेतुं कथेतुकम्यतापुच्छा। अयं पनेत्थ सङ्केपत्थो - केन च आकारेन केन पकारेन 
भिक्खु अज्झत्तं काये कायानुपस्सी विहरतीति? सेसपुच्छावारेसुपि एसेव नयो। इध भिक्खूति इमस्मिं सासने भिक्खु। 
अयज्हेत्थ इध-सद्दो अज्झत्तादिवसेन सब्बप्पकारकायानुपस्सनानिब्बत्तकस्स पुग्गलस्स सन्निस्सयभूतसासनपरिदीपनो 


अञ्जेही”ति (म० नि० १.१३९; अ० नि० ४.२४१) । तेन वुत्तं “इमस्मिं सासने भिक्खू”ति। 


अज्झत्तं कायन्ति अत्तनो कायं। उद्धं पादतलाति पादतलतो उपरि। अधो केसमत्थकाति केसग्गतो हेट्ठा । 
तचपरियन्तन्ति तिरियं तचपरिच्छिन्नं । पूरं नानप्पकारस्स असुचिनो पच्चवेक्खतीति नानप्पकारकेसादिअसुचिभरितो 
अयं कायोति पस्सति। कथं? अत्थि इमस्मिं काये केसा...पे०... मुत्तन्ति | तत्थ अत्थीति संविज्जन्ति। इमस्मिन्ति य्वायं 
उद्धं पादतला अधो केसमत्थका तिरियं तचपरियन्तो पूरो नानप्पकारस्स असुचिनोति वुच्चति तस्मिं। कायेति सरीरे । 
सरीरञ्हि असुचिसञ्चयतो कुच्छितानं केसादीनञ्चेव चकखुरोगादीनञ्च रोगसतानं आयभूततो कायोति वुच्चति । 

केसा लोमाति एते केसादयो द्रत्तिसाकारा। तत्थ अत्थि इमस्मिं काये केसा, अत्थि इमस्मिं काये लोमाति एवं 
सम्बन्धो वेदितब्बो। इमस्मिञ्हि पादतलतो पट्टाय उपरि, केसमत्थका पट्टाय हेट्ठा, तचतो पट्टाय तिरियन्ततोति एत्तके 
ब्याममत्ते कळेवरे सब्बाकारेनपि विचिनन्तो न कोचि किञ्चि मुत्तं वा मणि वा वेळुरियं वा अगरुं वा कुङ्कुमं वा कप्पूरं वा 
वासचुण्णादिं वा अणुमत्तम्पि सुचिभावं पस्सति, अथ खो परमदुग्गन्धजेगुच्छं अस्सिरीकदस्सनं नानप्पकारं 
केसलोमादिभेदं असुचियेव पस्सति । तेन वुत्तं - अत्थि इमस्मिं काये केसा लोमा...पे०... मुत्तन्ति। अयमेत्थ 
पदसम्बन्धतो वण्णना । 


इमं पन कम्मट्ठानं भावेत्वा अरहत्तं पापुणितुकामेन कुलपुत्तेन आदितोव चतुब्बिधं सीलं सोधेत्वा सुपरिसुद्धसीले 
पतिट्टितेन, य्वायं दससु पलिबोधेसु पलिबोधो अत्थि तं उपच्छिन्दित्वा, पटिक्कूलमनसिकारकम्मट्ठानभावनाय पठमज्झानं 
निब्बत्तेत्वा, झानं पादकं कत्वा विपस्सनं पट्ठपेत्वा, अरहत्तं अनागामिफलादीसु वा अञ्चतरं पत्तस्स सब्बन्तिमेन परिच्छेदेन 
साइकथाय पाळिया कतपरिचयस्स तन्तिआचरियस्सापि कल्याणमित्तस्स सन्तिके उग्गहेतब्बं । विसुद्धं तथारूपं 
कल्याणमित्तं एकविहारे अलभन्तेन तस्स वसनद्टानं गन्त्वा उग्गहेतब्बं । तत्थ चतुब्बिधसीलविसोधनञ्चेव (विसुद्धि० 
१.१९) पलिबोधो (विसुद्धि० १.४१) च पलिबोधुपच्छेदो च आचरियस्स सन्तिकं उपसङ्कमनविधानञ्च सब्बम्पि विसुद्धिमग्गे 
वित्थारतो कथितं । तस्मा तं तत्थ कथितनयेनेव वेदितब्बं । 


आचरियेन पन कम्मट्ठानं कथेन्तेन तिविधेन कथेतब्बं । एको भिक्खु पकतिया उग्गहितकम्मट्ठानो होति। तस्स एकं द्वे 
निसज्जवारे सज्झायं कारेत्वा कथेतब्बं । एको सन्तिके वसित्वा उग्गण्हितुकामो होति। तस्स आगतागतवेलाय कथेतब्बं । 
एको उग्गण्हित्वा अञ्जत्थ गन्तुकामो होति । तस्स नातिपपञ्चं नातिसङ्घेपं कत्वा निज्जटं निग्गण्ठिकं कम्मट्ठानं कथेतब्बं । 
कथेन्तेन किं आचिक्खितब्बन्ति? सत्तधा उग्गहकोसल्लं दसधा च मनसिकारकोसल्लं आचिक्खितब्बं । 


तत्थ वचसा मनसा वण्णतो सण्ठानतो दिसतो ओकासतो परिच्छेदतोति एवं सत्तधा उग्गहकोसल्लं आचिक्खितब्बं । 
इमस्मिञ्हि पटिक्कूलमनसिकारकम्मड्टाने योपि तिपिटको होति, तेनपि मनसिकारकाले पठमं वाचाय सज्झायो कातब्बो। 
एकच्चस्स हि सज्झायं करोन्तस्सेव कम्मड्ठानं पाकटं होति, मलयवासीमहादेवत्थेरस्स सन्तिके उग्गहितकम्मड्ठानानं द्विन्नं 
थेरानं विय। थेरो किर तेहि कम्मद्ठानं याचितो 'चत्तारो मासे इमं एवं सज्झायं करोथा'ति द्रत्तिसाकारपाळि अदासि। ते, 
किञ्चापि तेसं द्वे तयो निकाया पगुणा, पदक्खिणग्गाहिताय पन चत्तारो मासे द्रत्तिसाकारं सज्झायन्ताव सोतापन्ना अहेसुं। 


तस्मा कम्मट्ठानं कथेन्तेन आचरियेन अन्तेवासिको वत्तब्बो - 'पठमं ताव वाचाय सज्झायं करोही'ति। करोन्तेन च 
तचपञ्चकादीनि परिच्छिन्दित्वा अनुलोमपटिलोमवसेन सज्झायो कातब्बो। “केसा लोमा नखा दन्ता तचो"ति हि वत्वा 
पुन पटिलोमतो “तचो दन्ता नखा लोमा केसा”ति वत्तब्बं। तदनन्तरं वक्कपञ्चके “मंसं न्हारु अट्टि अट्टिमिञ्जं 
वक्क”न्ति वत्वा पुन पटिलोमतो “वक्कं अट्टिमिज्जं अटि न्हारु मंसं तचो दन्ता नखा लोमा केसात वत्तब्बं। ततो 
पप्फासपञ्चके “हदयं यकनं किलोमकं पिहकं पप्फास न्ति वत्वा पुन पटिलोमतो “पप्फासं पिहकं किलोमकं यकनं हदयं 
वक्कं अट्टिमिञ्जं अटि न्हारु मंसं तचो दन्ता नखा लोमा केसा"ति वत्तब्बं । 


ततो इमं तन्तिं अनारुळहम्पि पटिसम्भिदामग्गे (पटि० म० १.४) आगतं मत्थलुङ्गं करीसावसाने तन्तिं आरोपेत्वा 
इमस्मिं मत्थलुङ्गपञ्चके “अन्तं अन्तगुणं उदरियं करीसं मत्थलुङ्ग न्ति वत्वा पुन पटिलोमतो ““मत्थलुङ्गं करीसं उदरियं 
अन्तगुणं अन्तं पप्फासं पिहकं किलोमकं यकनं हदयं वक्कं अट्टिमिञ्जं अटि न्हारु मंसं तचो दन्ता नखा लोमा केसा"ति 
तत्तब्बं । 

ततो मेदछक्के “पित्त सेम्हं पुब्बो लोहितं सेदो मेदो"ति वत्वा पुन पटिलोमतो “मेदो सेदो लोहितं पुब्बो सेम्हं पित्तं 
मत्थलुङ्गं करीसं उदरियं अन्तगुणं अन्तं पप्फासं पिहकं किलोमकं यकनं हदयं वक्कं अट्टिमिञ्जं अटि न्हारु मंसं तचो 
दन्ता नखा लोमा केसा”ति वत्तब्बं । 


ततो मृत्तछक्के “अस्सु वसा खेळो सिङ्घाणिका लसिका मुत्त' न्ति वत्वा पुन पटिलोमतो “मुत्तं लसिका सिङ्घाणिका 
खेळो वसा अस्सु मेदो सेदो लोहितं पुब्बो सेम्हं पित्तं मत्थलुङ्गं करीसं उदरियं अन्तगुणं अन्तं पप्फासं पिहकं किलोमकं 
यकनं हदयं वक्कं अट्टिमिञ्जं अहि न्हारु मंसं तचो दन्ता नखा लोमा केसा”ति एवं कालसतम्पि कालसहस्सम्पि 
कालसतसहस्सम्पि वाचाय सज्झायो कातब्बो । वचसा सज्झायेन हि कम्मट्ठानतन्ति पगुणा होति; न इतो चितो च चित्तं 
विधावति; कोद्ठासा पाकटा होन्ति, हत्थसङ्कलिका विय खायन्ति, वतिपादपन्ति विय च खायन्ति। यथा च पन वचसा, 
तथेव मनसापि सज्झायो कातब्बो। वचसा सज्झायो हि मनसा सज्झायस्स पच्चयो होति । मनसा सज्झायो 
लक्खणपटिवेधस्स पच्चयो होति । लक्खणपटिवेधो मग्गफलपटिवेधस्स पच्चयो होति। 


“वण्णतो ति केसादीनं वण्णो ववत्थपेतब्बो। 'सण्ठानतो'ति तेसंयेव सण्ठानं ववत्थपेतब्बं । “दिसतो ति इमस्मिं 
सरीरे नाभितो उद्धं उपरिमा दिसा, अधो हेट्रिमा दिसा। तस्मा “अयं कोट्ठासो इमिस्सा नाम दिसाया”ति दिसा 
ववत्थपेतब्बा । “ओकासतो'ति “अयं कोट्ठासो इमस्मिं नाम ओकासे पतिद्टितो”ति एवं तस्स तस्स ओकासो 
ववत्थपेतब्बो। “परिच्छेदतो ति सभागपरिच्छेदो विसभागपरिच्छेदोति द्वे परिच्छेदा । तत्थ “अयं कोट्ठासो हेट्ठा च उपरि च 
तिरियञ्च इमिना नाम परिच्छिन्नो "ति एवं सभागपरिच्छेदो वेदितब्बो। “केसा न लोमा, लोमापि न केसा”ति एवं 
अमिस्सीकतवसेन विसभागपरिच्छेदो वेदितब्बो। 


एवं सत्तधा उग्गहकोसल्लं आचिक्खन्तेन पन “इदं कम्मड्ठानं असुकस्मिं सृत्ते पटिक्कूलवसेन कथितं, असुकस्मि 
धातुवसेना' ति जत्वा आचिक्खितन्बं । इदञ्हि महासतिपट्ठाने (दी० नि० २.३७२; म० नि० १.१०५ आदयो) 
पटिक्कूलवसेनेव कथितं, महाहत्थिपदोपम (म० नि० १.३०० आदयो) -महाराहुलोवाद (म० नि० २.११३ आदयो) - 
धातुविभङ्गेसु (म० नि० ३.३४२ आदयो) धातुवसेन कथितं । कायगतासतिसुत्ते (म० नि० ३.१५३ आदयो) पन यस्स 
बण्णतो उपट्टाति, तं सन्धाय चत्तारि झानानि विभत्तानि । तत्थ धातुवसेन कथितं विपस्सनाकम्मट्ठानं होति, पटिक्कूलवसेन 
कथितं समथकम्मट्ठानं । तदेतं इध समथकम्मट्ठानं अविसेसतो सब्बसाधारणवसेन कथितन्ति वदन्तियेवाति। 


एवं सत्तधा उग्गहकोसल्लं आचिक्खित्वा “अनुपुब्बतो, नातिसीघतो, नातिसणिकतो, विक्खेपपटिबाहनतो, 
पण्णत्तिसमतिक्कमनतो, अनुपुब्बमुञ्चनतो, अप्पनातो, तयो च सुत्तन्ता”ति एवं दसधा मनसिकारकोसल्लं 
आचिक्खितब्बं । तत्थ “अनुपुब्बतो ति इदञ्हि सञ्झायकरणतो पट्ठाय अनुपटिपाटिया मनसिकातब्बं, न एकन्तरिकाय। 
एकन्तरिकाय हि मनसिकरोन्तो यथा नाम अकुसलो पुरिसो द्रत्तिसपदं निस्सेणि एकन्तरिकाय आरोहन्तो किलन्तकायो 
पतति, न आरोहनं सम्पादेति; एवमेव भावनासम्पत्तिवसेन अधिगन्तब्बस्स अस्सादस्स अनधिगमा किलन्तचित्तो पतति, न 
भावनं सम्पादेति। 


अनुपुब्बतो मनसिकरोन्तेनापि च 'नातिसीघतो' मनसिकातब्बं। अतिसीघतो मनसिकरोतो हि यथा नाम तियोजनं 
मग्गं पटिपज्जित्वा ओक्कमनविस्सज्जनं असल्लक्खेत्वा सीघेन जवेन सत्तक्खत्तुम्पि गमनागमनं करोतो पुरिसस्स 
किञ्चापि अद्धानं परिकखयं गच्छति, अथ खो पुच्छित्वाव गन्तब्बं होति; एवमेव केवलं कम्मट्ठानं परियोसानं पापुणाति, 
अविभूतं पन होति, न विसेसं आवहति । तस्मा नातिसीघतो मनसिकातब्बं । 


www.tipitaka.org Vipassana Research Institute 


Page 130 sur 293 


यथा च नातिसीघतो एवं 'नातिसणिकतो'पि। अतिसणिकतो मनसिकरोतो हि यथा नाम तदहेव तियोजनं मग्गं 
गन्तुकामस्स पुरिसस्स अन्तरामग्गे रुक्खपब्बतगहनादीसु विलम्बमानस्स मग्गो परिक्खयं न गच्छति, द्वीहतीहेन 
परियोसापेतब्बो होति; एवमेव कम्मद्ठानं परियोसानं न गच्छति, विसेसाधिगमस्स पच्चयो न होति। 


"विक्खेपपटिबाहनतो ति कम्मड्ठानं विस्सज्जेत्वा बहिद्धा पुथृत्तारम्मणे चेतसो विकखेपो पटिबाहितब्बो। 
अप्पटिबाहतो हि यथा नाम एकपदिकं पपातमग्गं पटिपन्नस्स पुरिसस्स अक्कमनपदं असल्लक्खेत्वा इतो चितो च 
विलोकयतो पदवारो विरज्झति, ततो सतपोरिसे पपाते पतितब्बं होति; एवमेव बहिद्धा विकखेपे सति कम्मट्ठानं परिहायति, 
परिधंसति । तस्मा विक्खेपपटिबाहनतो मनसिकातब्बं । 


"पण्णत्तिसमतिक्कमनतो'ति या अयं “केसा लोमा”"ति आदिका पण्णत्ति तं अतिक्कमित्वा पटिक्कूलन्ति चित्तं 
ठपेतब्बं । यथा हि उदकदुल्लभकाले मनुस्सा अरञ्ञे उदपानं दिस्वा तत्थ तालपण्णादिकं किञ्चिदेव सञ्ञाणं बन्धित्वा 
तेन सञ्ञजाणेन आगन्त्वा न्हायन्ति चेव पिवन्ति च, यदा पन तेसं अभिण्हसञ्चारेन आगतागतपदं पाकटं होति, तदा 
सञ्ञाणेन किच्चं न होति, इच्छितिच्छितक्खणे गन्त्वा न्हायन्ति चेव पिवन्ति च; एवमेव पुब्बभागे 'केसा लोमा'ति 
पण्णत्तिवसेन मनसिकरोतो पटिक्कूलभावो पाकटो होति। अथ “केसा लोमा'ति पण्णत्ति समतिक्कमित्वा 
पटिक्कूलभावेयेव चित्तं ठपेतब्बं । 


“अनुपुब्बमुञ्चनतो ति यो यो कोट्ठासो न उपट्ठाति, तं तं मुञ्चन्तेन अनुपुब्बमुञ्चनतो मनसिकातब्बं । 
आदिकम्मिकस्स हि “केसा ति मनसिकरोतो मनसिकारो गन्त्वा 'मृत्त'न्ति इमं परियोसानकोठ्ठासमेव आहच्च तिट्ठति। 
“मुत्त'न्ति च मनसिकरोतो मनसिकारो गन्त्वा 'केसा'ति इमं आदिकोट्टासमेव आहच्च तिइति। अथस्स मनसिकरोतो केचि 
कोट्टासा उपट्टहन्ति, केचि न उपट्टुहन्ति तेन ये ये उपट्टहन्ति तेसु तेसु ताव कम्मं कातब्बं, याव द्वीसु उपट्टितेसु तेसम्पि एको 
सुदुतरं उपट्टहति | एवं उपट्टितं पन तमेव पुनप्पुनं मनसिकरोन्तेन अप्पना उप्पादेतब्बा । 


तत्रायं उपमा - यथा हि द्रत्तिसतालके तालवने वसन्तं मक्कटं गहेतुकामो लुद्दो आदिम्हि ठिततालस्स पण्णं सरेन 
विज्झित्वा उक्कुड्डिं करेय्य; अथ सो मक्कटो पटिपाटिया तस्मिं तस्मिं ताले पतित्वा परियन्ततालमेव गच्छेय्य; तत्थपि 
गन्त्वा लुद्देन तथेव कते पुन तेनेव नयेन आदितालं आगच्छेय्य; सो एवं पुनप्पुनं पटिपाटिया गच्छन्तो उक्कुदुक्कुट्डिट्ठानेयेव 
उड्टहित्वा पुन अनुक्कमेन एकस्मिं ताले निपतित्वा तस्स वेमज्झे मकुळतालपण्णसूचि दळहं गहेत्वा विज्झियमानोपि न 
उट्ुहेय्य, एवंसम्पदमिदं दब्बं । 


तत्रिदं ओपम्मसंसन्दनं - यथा हि तालवने द्रत्तिसताला, एवं इमस्मिं काये द्रत्तिस कोठ्ठासा; मक्कटो विय चित्तं; लुद्दो 
विय योगावचरो; मक्कटस्स द्रत्तिसतालके तालवने निवासो विय योगिनो चित्तस्स द्रत्तिसकोड्ठासके काये आरम्मणवसेन 
अनुसंचरणं; लुद्देन आदिम्हि ठिततालस्स पण्णं सरेन विज्झित्वा उक्कुड्िया कताय मक्कटस्स तस्मिं तस्मिं ताले पतित्वा 
परियन्ततालगमनं विय योगिनो 'केसा'ति मनसिकारे आरद्धे पटिपाटिया गन्त्वा परियोसानकोट्टासे एव चित्तस्स सण्ठानं; 
पुन पच्चागमनेपि एसेव नयो; पुनप्पुनं पटिपाटिया गच्छमानस्स मक्कटस्स उक्कुट्टुक्कुट्टिठ्ठाने उट्टानं विय पुनप्पुनं 
मनसिकरोतो केसुचि केसुचि उपट्टितेसु अनुपट्ठहन्ते विस्सज्जेत्वा उपट्टितेसु परिकम्मकरणं; अनुक्कमेन एकस्मिं ताले 
निपतित्वा तस्स वेमज्झे मकुळतालपण्णसूचि दळहं गहेत्वा विज्झियमानस्सापि अनुड्ठानं विय अवसाने द्वीसु उपट्टितेसु यो 
सुहुतरं उपट्ठाति तमेव पुनप्पुनं मनसिकरित्वा अप्पनाय उप्पादनं । 

अपरापि उपमा - यथा नाम पिण्डपातिको भिक्खु द्रत्तिसकुलं गामं उपनिस्साय वसन्तो पठमगेहे एव द्वे भिक्खा 
लभित्वा परतो एकं विस्सज्जेय्य; पुनदिवसे तिस्सो लभित्वा परतो द्वे विस्सज्जेय्य; ततियदिवसे आदिम्हियेव पत्तपूरं 
लभित्वा आसनसालं गन्त्वा परिभुञ्जेय्य, एवंसम्पदमिदं दटुब्बं । दरत्तिसकुलगामो विय हि द्रत्तिसाकारो; पिण्डपातिको विय 
योगावचरो; तस्स तं गामं उपनिस्साय वासो विय योगिनो द्रत्तिसाकारे परिकम्मकरणं; पठमगेहे द्वे भिक्खा लभित्वा परतो 
एकिस्सा विस्सज्जनं विय दुतियदिवसे तिस्सो लभित्वा परतो द्रिन्नं विस्सज्जनं विय च मनसिकरोतो मनसिकरोतो 
अनुपड्टहन्ते अनुपट्टहन्ते विस्सज्जेत्वा उपट्वितेसु उपट्टितेसु याव कोट्टासद्रये परिकम्मकरणं; ततियदिवसे आदिम्हियेव 
पत्तपूरं लभित्वा आसनसालायं निसीदित्वा परिभोगो विय द्वीसु यो सुहुतरं उपट्टहति तमेव पुनप्पुनं मनसिकरित्वा अप्पनाय 
उप्पादनं | 


“अप्पनातो ति अप्पनाकोड्ठासतो। केसादीसु एकेकस्मिं कोट्टासे अप्पना होतीति वेदितब्बाति अयमेत्थ अधिप्पायो । 


“तयो च सुत्तन्ता ति अधिचित्तं, सीतिभावो, बोज्झङ्गकोसल्लन्ति इमे तयो सुत्तन्ता वीरियसमाधियोजनत्थं 
वेदितब्बाति अयमेत्थ अधिप्पायो। तत्थ - 


“*अधिचित्तमनुयृत्तेन, भिक्खवे, भिकखुना तीणि निमित्तानि कालेन कालं मनसिकातब्बानि...कालेन कालं 
समाधिनिमित्तं मनसिकातब्बं, कालेन कालं पग्गहनिमित्तं मनसिकातब्बं, कालेन कालं उपेक्खानिमित्तं 
मनसिकातब्बं। सचे, भिक्खवे, अधिचित्तमनुयृत्तो भिक्खु एकन्तं समाधिनिमित्तंयेब मनसिकरेय्य, ठानं तं चित्तं 
कोसज्जाय संवत्तेय्य। सचे, भिक्खवे, अधिचित्तमनुयुत्तो भिक्खु एकन्तं पग्गहनिमित्तंयेब मनसिकरेय्य, ठानं तं 
चित्तं उद्भच्चाय संवत्तेय्य। सचे, भिक्खवे, अधिचित्तमनुयुत्तो भिक्खु एकन्तं उपेक्खानिमित्तंयेव मनसिकरेस्य, ठानं 
तं चित्तं न सम्मासमाधियेय्य आसवानं खयाय। यतो च खो, भिक्खवे, अधिचित्तमनुयुत्तो भिक्खु कालेन कालं 
समाधिनिमित्तं, पग्गहनिमित्तं, उपेक्खानिमित्तं मनसिकरोति, तं होति चित्तं मुदु च कम्मनियञ्च पभस्सरञ्च, न च 
पभङ्गु, सम्मा समाधियति आसवानं खयाय। 


““सेय्यथापि, भिक्खवे, सुबण्णकारो वा सुवण्णकारन्तेवासी वा उक्कं बन्धति, उक्कं बन्धित्वा उक्कामुखं 
आलिम्पेति, उक्कामुखं आलिम्पेत्वा सण्डासेन जातरूपं गहेत्वा उक्कामुखे पक्खिपेय्य, उक्कामुखे पक्खिपित्वा 
कालेन कालं अभिधमति, कालेन कालं उदकेन परिप्फोसेति, कालेन कालं अज्झुपेक्खति। सचे, भिक्खवे, 
सुवण्णकारो वा सुवण्णकारन्तेवासी वा तं जातरूपं एकन्तं अभिधमेय्य, ठानं तं जातरूपं डहेय्य। सचे, भिक्खवे, 
सुवण्णकारो वा सुवण्णकारन्तेवासी वा तं जातरूपं एकन्तं उदकेन परिप्फोसेय्य, ठानं तं जातरूपं निब्बायेय्य । 
सचे, भिक्खवे, सुवण्णकारो वा सुवण्णकारन्तेवासी वा तं जातरूपं एकन्तं अज्झुपेक्खेय्य, ठानं तं जातरूपं न 
सम्मा परिपाकं गच्छेय्य । 


“यतो च खो, भिक्खवे, सुवण्णकारो वा सुवण्णकारन्तेवासी वा तं जातरूपं कालेन कालं अभिधमति, 
कालेन कालं उदकेन परिप्फोसेति, कालेन कालं अज्झुपेक्खति, तं होति जातरूपं मुदु च कम्मनियञ्च 
पभस्सरञ्च, न च पभङ्गु, सम्मा उपेति कम्माय; यस्सा यस्सा च पिळन्धनविकतिया आकङ्कति - यदि पट्टिकाय 
यदि कुण्डलाय यदि गीवेय्यकाय यदि सुवण्णमालाय, तञ्चस्स अत्थं अनुभोति । 

अभिञ्ञासच्छिकरणीयस्स धम्मस्स चित्तं अभिनिन्नामेति अभिञ्ञा सच्छिकिरियाय, तत्र तत्रेव 
सक्खिभब्बतं पापुणाति सति सतिआयतने"ति (अ० नि० ३.१०३) इदं सुत्तं अधिचित्तन्ति वेदितब्बं । 


“छहि, भिक्खवे, धम्मेहि समन्नागतो भिक्खु भब्बो अनुत्तरं सीतिभावं सच्छिकातुं। कतमेहि छहि? इध, 
भिक्खवे, भिक्खु यस्मिं समये चित्तं निग्गहेतब्बं तस्मिं समये चित्तं निग्गण्हाति, यस्मिं समये चित्तं पग्गहेतब्बं तस्मिं 
समये चित्तं पग्गण्हाति, यस्मि समये चित्तं सम्पहंसितब्बं तस्मिं समये चित्तं सम्पहंसेति, यस्मिं समये चित्तं 
अज्ुपेक्खितब्बं तस्मिं समये चित्तं अज्झुपेक्खति, पणीताधिमृत्तिको च होति निब्बानाभिरतो च। इमेहि खो, 
भिक्खवे, छहि धम्मेहि समन्नागतो भिक्खु भब्बो अनुत्तरं सीतिभावं सच्छिकातु''न्ति (अ० नि० ६.८५) इदं सुत्तं 
सीतिभावोति वेदितब्बं । 


बोज्झङ्गकोसल्लं पन एवमेव खो, भिक्खवे, यस्मिं समये लीनं चित्तं होति, अकालो तस्मिं समये 
पर्स्सद्भिसम्बोज्झङ्गस्स भावनाया"ति (सं० नि० ५.२३४) संयृत्तमहावग्गे बोज्झङ्गसंयुत्ते आगतमेव। 


इति इदं सत्तविधं उग्गहकोसल्लं सुग्गहितं कत्वा इमञ्च दसविधं मनसिकारकोसल्लं सुदु ववत्थपेत्वा तेन योगिना 
उभयकोसल्लवसेन कम्मट्ठानं साधुकं उग्गहेतब्बं । सचे पनस्स आचरियेन सद्धि एकविहारेयेव फासु होति, एवं वित्थारेन 
अकथापेत्वा कम्मड्डानमनुयुञ्जन्तेन विसेसं लभित्वा उपरूपरि कथापेतब्बं । अञ्जत्थ बसितुकामेन यथावृत्तेन विधिना 
वित्थारतो कथापेत्वा पुनप्पुनं परिवत्तेत्वा सब्बं गण्ठिट्ठानं छिन्दित्वा कम्मड्ठानभावनाय अननुरूपं सेनासनं पहाय 
महावासतादिअट्ठारसदोसवज्जिते अनुरूपे विहारे विहरन्तेन खुद्दकपलिबोधुपच्छेदं कत्वा यो ताव रागचरितो होति, तेन 
यस्मा रागो पहातब्बो, तस्मा पटिक्कूलमनसिकारे परिकम्मं कातब्बं । 


करोन्तेन पन केसेसु ताव निमित्तं गहेतब्बं। कथं? एकं वा द्वे वा केसे लुञ्चित्वा हत्थतले ठपेत्वा वण्णो ताव 
बवत्थपेतब्बो। छिन्नट्ठानेपि केसे ओलोकेतुं वट्टति; उदकपत्ते वा यागुपत्ते वा ओलोकेतुम्पि वट्टतियेव । काळककाले दिस्वा 
काळकाति मनसिकातब्बा; सेतकाले सेताति। मिस्सककाले पन उस्सदवसेन मनसिकातब्बा होन्ति। यथा च केसेसु, एवं 
सकलेपि तचपञ्चके दिस्वाव निमित्तं गहेतब्बं । एवं निमित्तं गहेत्वा सब्बकोड्ठासेसु वण्णसण्ठानदिसोकासपरिच्छेदबसेन 
बवत्थपेत्वा वण्णसण्ठानगन्धआसयोकासवसेन पञ्चधा पटिक्कूलतो ववत्थपेतब्बा । 


तत्रायं सब्बकोट्टासेसु अनुपुब्बकथा -- केसा ताव पकतिवण्णेन काळका अद्दारिटुकवण्णा, सण्ठानतो दीघबट्टलिका 
तुलादण्डसण्ठाना, दिसतो उपरिमदिसाय जाता, ओकासतो उभोसु पस्सेसु कण्णचूळिकाहि, पुरतो नलाटन्तेन, पच्छतो 
गलवाटकेन परिच्छिन्ना। सीसकटाहवेठनं अल्लचम्मं केसानं ओकासो । परिच्छेदतो केसा सीसवेठनचम्मे वीहग्गमत्तं 
पविसित्वा पतिट्टितेन हेट्ठा अत्तनो मूलतलेन, उपरि आकासेन, तिरियं अञ्जमञ्जेन परिच्छिन्ना । द्रे केसा एकतो नत्थीति 
अयं सभागपरिच्छेदो। 


“केसा न लोमा, लोमा न केसा'ति एवं अवसेसेहि एकतिसकोड्ासेहि अमिस्सीकता केसा नाम पाटियेक्को कोद्ठासोति 
अयं विसभागपरिच्छेदो। इदं केसानं वण्णादितो ववत्थापनं । 


इदं पन तेसं वण्णादिवसेन पञ्चधा पटिक्कूलतो ववत्थापनं - केसा च नामेते वण्णतोपि पटिक्कूला, सण्ठानतोपि 
गन्धतोपि आसयतोपि ओकासतोपि पटिक्कूला । मनुञ्ञेपि हि यागुपत्ते वा भत्तपत्ते वा केसवण्णं किञ्चि दिस्वा 

'केसमिस्सकमिदं, हरथ नन्ति जिगुच्छन्ति। एवं केसा वण्णतो पटिक्कूला । रत्ति भुञ्जन्तापि केससण्ठानं 
अक्कवाक वा मकचिवाकं वा छुपित्वापि तथेव जिगुच्छन्ति। एवं सण्ठानतो पटिक्कूला। 


तेलमक्खनपुष्फधूमादिसङ्घारविरहितानञ्च केसानं गन्धो परमजेगुच्छो होति, ततो जेगुच्छतरो अग्गिम्हि पक्खित्तानं । 
केसा हि वण्णसण्ठानतो अप्पटिक्कूलापि सियुं, गन्धेन पन पटिक्कूलायेव | यथा हि दहरस्स कुमारस्स वच्चं वण्णतो 
हळिददिवण्णं, सण्ठानतोपि हलिद्दिपिण्डसण्ठानं; सङ्कारट्ठाने छट्टितञ्च उद्भमातककाळसुनखसरीरं वण्णतो तालपक्कवण्णं, 
सण्ठानतो वट्टेत्वा विस्सद्ुमुदिङ्गसण्ठानं, दाठापिस्स सुमनमकुळसदिसाति उभयम्पि वण्णसण्ठानतो सिया अप्पटिक्कूलं, 
गन्धेन पन पटिक्कूलमेव; एवं केसापि सियुं वण्णसण्ठानतो अप्पटिक्कूला, गन्धेन पन पटिक्कूला एवाति। 


यथा पन असुचिट्ठाने गामनिस्सन्देन जातानि सूपेय्यपण्णानि नागरिकमनुस्सानं जेगुच्छानि होन्ति अपरिभोगानि, एवं 
केसापि पुब्बलोहितमुत्तकरीसपित्तसेम्हादिनिस्सन्देन जातत्ता अतिजेगुच्छाति इदं नेसं आसयतो' पाटिकुल्यं। इमे च केसा 
नाम गूथरासिम्हि उदट्टितकण्णिकं विय एकत्तिसकोट्ठासरासिम्हि जाता। ते सुसानसङ्कारठ्ठानादीसु जातसाकं विय, परिखादीसु 
जातकमलकुवलयादिपुप्फं विय च असुचिट्ठाने जातत्ता परमजेगुच्छाति इदं तेसं  ओकासतो' पाटिक्कूल्यं । 


यथा च केसानं, एवं सब्बकोट्टासानं बण्णसण्ठानगन्धासयोकासवसेन पञ्चधा पटिक्कूलता ववत्थपेतब्बा । 
वबण्णसण्ठानदिसोकासपरिच्छेदवसेन पन सब्बेपि विसुं विसुं बवत्थपेतब्बा । 


तत्थ लोमा ताव पकतिवण्णतो न केसा विय असम्भिन्नकाळका, काळपिङ्गला पन होन्ति; सण्ठानतो 
ओनतग्गतालमूलसण्ठाना; दिसतो द्वीसु दिसासु जाता; ओकासतो ठपेत्वा केसानं पतिड्टितोकासञ्च हत्थपादतलानि च 
येभुय्येन अवसेससरीरवेठनचम्मे जाता; परिच्छेदतो सरीरवेठनचम्मे लिकखामत्तं पविसित्वा पतिट्टितेन हेट्ठा अत्तनो 
मूलतलेन, उपरि आकासेन, तिरियं अञ्ञमञ्ञेन परिच्छिन्ना । द्वे लोमा एकतो नत्थि। अयं तेसं सभागपरिच्छेदो। 
विसभागपरिच्छेदो पन केससदिसोयेव। 


नखाति वीसतिया नखपट्टानं नामं । ते सब्बेपि वण्णतो सेता; सण्ठानतो मच्छसकलिकसण्ठाना; दिसतो पादनखा 
हेड्रिदिसाय जाता, हत्थनखा उपरिमदिसायाति द्वीसु दिसासु जाता; ओकासतो अङ्गुलीनं अग्गपिट्ेसु पतिट्टिता; परिच्छेदतो 
द्वीसु दिसासु अङ्गलिकोटिमंसेहि, अन्तो अङ्गुलिपिट्ठिमंसेन, बहि चेव अग्गे च आकासेन, तिरियं अञ्ञमञ्जेन परिच्छिन्ना। 
द्वे नखा एकतो नत्थि। अयं नेसं सभागपरिच्छेदो। विसभागपरिच्छेदो पन केससदिसोयेव। 


दन्ताति परिपुण्णदन्तस्स द्रत्तिस दन्तद्विकानि । तेपि वण्णतो सेता; सण्ठानतो अनेकसण्ठाना। तेसञ्हि हेड्िमाय ताव 
दन्तपाळिया मज्झे चत्तारो दन्ता मत्तिकापिण्डे पटिपाटिया ठपितअलाबुबीजसण्ठाना। तेसं उभोसु पस्सेसु एकेको 
एकमूलको एककोटिको मल्लिकमकुळसण्ठानो। ततो एकेको द्विमूलको द्विकोटिको यानकउपत्थम्भनिकसण्ठानो। ततो द्वे 
द्वे तिमूला तिकोटिका । ततो द्वे द्वे चतुमूला चतुकोटिकाति । उपरिमपाळियापि एसेव नयो। दिसतो उपरिमदिसाय जाता। 
ओकासतो द्वीसु हनुकट्टिकेसु पतिट्टिता। परिच्छेदतो हेट्ठा हनुकट्टिके पतिद्टितेन अत्तनो मूलतलेन, उपरि आकासेन, तिरियं 
अञ्ञमञ्जेन परिच्छिन्ना । द्वे दन्ता एकतो नत्थि। अयं नेसं सभागपरिच्छेदो । विसभागपरिच्छेदो पन केससदिसोयेव । 


तचोति सकलसरीरं वेठेत्वा ठितचम्मं । तस्स उपरि काळसामपीतादिवण्णा छवि नाम, या सकलसरीरतोपि 
सङ्कड्ियिमाना बदरद्विमत्ता होति। तचो पन वण्णतो सेतोयेव। सो चस्स सेतभावो अग्गिजालाभिघातपहरणपहारादीहि 

विद्धंसिताय छविया पाकटो होति। सण्ठानतो सरीरसण्ठानोव होति। अयमेत्थ सङ्घेपो। 


वित्थारतो पन पादङ्गलित्तचो कोसकारककोससण्ठानो | पिट्टिपादत्तचो पुटबन्धउपाहनसण्ठानो । जङ्घत्तचो 
भत्तपुटकतालपण्णसण्ठानो। ऊरुत्तचो तण्डुलभरितदीघत्थविकसण्ठानो। आनिसदत्तचो 
उदकपूरितपटपरिस्सावनसण्ठानो। पिट्टित्तचो फलकोनद्भचम्मसण्ठानो । कुच्छित्तचो वीणादोणिकोनद्भचम्मसण्ठानो। 
उरत्तचो येभुय्येन चतुरस्ससण्ठानो। उभयबाहुत्तचो तूणीरोनद्भचम्मसण्ठानो । पिट्टिहत्थत्तचो खुरकोसकसण्ठानो, 
फणकत्थविकसण्ठानो वा। हत्थङ्गलित्तचो कुञ्चिकाकोसकसण्ठानो। गीवत्तचो गलकञ्चुकसण्ठानो । मुखत्तचो 
छिह्दावच्छिद्दो कोटकुलावकसण्ठानो। सीसत्तचो पत्तत्थविकसण्ठानोति। 


तचपरिग्गण्हकेन च योगावचरेन उत्तरोटुतो पट्ठाय उपरि मुखं जाणं पेसेत्वा पठमं ताव मुखं परियोनन्धित्वा ठितचम्मं 
ववत्थपेतब्बं । ततो नलाटट्टिचम्मं। ततो थविकाय पक्खित्तपत्तस्स च थविकाय च अन्तरेन हत्थमिव सीसट्िकस्स च 
सीसचम्मस्स च अन्तरेन जाणं पेसेत्वा अट्टिकेन सद्भि चम्मस्स एकाबद्भभावं वियोजेन्तेन सीसचम्मं ववत्थपेतब्बं । ततो 
खन्धचम्मं। ततो अनुलोमेन पटिलोमेन च दक्खिणहत्थचम्मं । अथ तेनेव नयेन वामहत्थचम्मं । ततो पिट्ठिचम्मं। तं तं 
बवत्थपेत्वा अनुलोमेन च पटिलोमेन च दक्खिणपादचम्मं । अथ तेनेव नयेन वामपादचम्मं । ततो अनुक्कमेनेव 
बत्थिउदरहदयगीवचम्मानि बवत्थपेतब्बानि। अथ गीवाचम्मानन्तरं हेट्टिमहनुचम्मं ववत्थपेत्वा अधरोट्रुपरियोसानं पापेत्वा 
निट्ठपेतब्बं | एवं ओळारिकोळारिकं परिग्गण्हन्तस्स सुखुमम्पि पाकटं होति। 


दिसतो द्वीसु दिसासु जातो। ओकासतो सकलसरीरं परियोनन्धित्वा ठितो। परिच्छेदो हेट्ठा पतिट्ठिततलेन, उपरि 
आकासेन परिच्छिन्नो । अयमस्स सभागपरिच्छेदो । विसभागपरिच्छेदो पन केससदिसोयेव। 


मंसन्ति नव मंसपेसिसतानि। तं सब्बम्पि वण्णतो रत्तं किंसुकपुप्फसदिसं; सण्ठानतो जङ्घपिण्डिकमंसं 
तालपण्णपुटभत्तसण्ठानं, ऊरुमंसं निसदपोतकसण्ठानं, आनिसदमंसं उद्धनकोटिसण्ठानं, पिट्टिमंसं तालगुळपटलसण्ठानं, 
फासुकद्वयमंसं पोत्थलिकाय कुच्छियं तनुमत्तिकालेपनसण्ठानं, थनमंसं वट्देत्वा अवक्खित्तमत्तिकापिण्डसण्ठानं, 
बाहुद्टयमंसं दिगुणं कत्वा ठपितनिच्चम्ममहामूसिकसण्ठानं । एवं ओळारिकोळारिकं मंसं परिग्गण्हन्तस्स सुखुमम्पि पाकटं 
होति। दिसतो द्वीसु दिसासु जातं। ओकासतो साधिकानि तीणि अड्डिसतानि अनुलिम्पेत्वा ठितं। परिच्छेदतो हेठ्ठा 
अद्विसङ्घाते पतिद्विततलेन, उपरि तचेन, तिरियं अञ्ञमञ्ञेन परिच्छिन्नं । अयमस्स सभागपरिच्छेदो। विसभागपरिच्छेदो 
पन केससदिसोव। 


“न्हारू'ति नव न्हारुसतानि। वण्णतो सब्बेपि न्हारू सेता; सण्ठानतो नानासण्ठाना। एतेसु हि गीवाय उपरिभागतो 
पट्ठाय पञ्च महान्हारू सरीरं विनद्भमाना हदयस्स पुरिमपस्सेन ओतिण्णा, पञ्च पच्छिमपस्सेन, पञ्च दक्खिणपस्सेन, पञ्च 
वामपस्सेन, दक्खिणहत्थं विनद्भमानापि हत्थस्स पुरिमपस्सेन पञ्च, पच्छिमपस्सेन पञ्च, तथा वामहत्थं विनद्भमानापि। 
दक्खिणपादं विनद्धमानापि पादस्स पुरिमपस्सेन पञ्च, पच्छिमपस्सेन पञ्च, तथा वामपादं विनद्भमानापीति। एवं 
सरीरधारका नाम सड़ि महान्हारू कायं विनद्भमाना ओतिण्णा, ये कण्डरातिपि वुच्चन्ति। ते सब्बेपि कन्दलमकुळसण्ठाना । 


अञ्ञे पन तं तं पदेसं अज्झोत्थरित्वा ठिता ततो सुखुमतरा सुत्तरज्जुकसण्ठाना। अञ्जे ततो सुखुमतरा 
पूतिलतासण्ठाना। अञ्ञे ततो सुखुमतरा महावीणातन्तिसण्ठाना। अज्ञे थूलसुत्तकसण्ठाना। हत्थपादपिट्ियं न्हारू 
सकुणपादसण्ठाना। सीसन्हारू दारकानं सीसजालकसण्ठाना । पिड्टिन्हारू आतपे पसारितअल्लजालसण्ठाना । अवसेसा 

तंतंअङ्गपच्चङ्गानुगता न्हारू सरीरे पटिमुक्कजालकञ्चुकसण्ठाना । दिसतो द्वीसु दिसासु जाता। ओकासतो 
सकलसरीरे अड्टीनि आबन्धित्वा ठिता। परिच्छेदतो हेडा तिण्णं अड्डिसतानं उपरि पतिद्विततलेहि, उपरि मंसचम्मानि 
आहच्च ठितपदेसेहि, तिरियं अञ्जमञ्ञेन परिच्छिन्ना । अयं नेसं सभागपरिच्छेदो। विसभागपरिच्छेदो पन केससदिसोयेव। 


अट्ठीति ठपेत्वा द्वत्तिस दन्तट्टीनि अवसेसानि चतुसड्डि हत्थट्टीनि, चतुसट्टि पादड्ठीनि, चतुसट्टि मंसनिस्सितानि 
मुदुअट्टौनि, द्वे पण्हिकट्टीनि, एकेकस्मिं पदे द्वे गोप्फकट्टीनि, द्वे जङ्घट्टीनि, द्वे जण्णुकट्टीनि, द्वे ऊरुट्टीनि, द्वे कटिट्ठीनि, 
अड्डारस पिट्टिकण्टकट्टीनि, चतुबीसति फासुकट्टीनि, चुद्दस उरड्डीनि, एकं हदयडट्रि, द्रे अक्खकट्टीनि, द्वे कोडुडटीनि, द्वे 
बाहट्टीनि, द्वे द्रे अग्गबाहड्टौनि, सत्त गीवट्टीनि, द्रे हनुकड्टीनि, एकं नासिकट्ि, द्रे अक्खिट्टीनि, द्रे कण्णट्ठीनि, एकं नलाटट्डि, 
एकं मुद्धड्टि, नव सीसकपालड्टीनीति एवं तिमत्तानि अड्टिसतानि। 


तानि सब्बानिपि वण्णतो सेतानि, सण्ठानतो नानासण्ठानानि। तत्थ हि अग्गपादङ्गुलिट्टीनि कतकबीजसण्ठानानि। 
तदनन्तरानि मज्झपब्बट्टीनि पनसड्टिसण्ठानानि | मूलपब्बट्टीन पणवसण्ठानानि | पिट्टिपादट्टीनि 
कोड्टितकन्दलकन्दरासिसण्ठानानि। पण्हिकड्ि एकड्टितालफलबीजसण्ठानं । गोप्फकट्टौनि बन्धकौळागोळकसण्ठानानि | 
जङ्घङ्ठीन॑ गोप्फकड्टीसु पतिट्टितट्ठानं अनपनीततचसिन्दिकळीरसण्ठानं । खुहदकजङ्गड्टिकं धनुकदण्डसण्ठानं, महन्तं 
मिलातसप्पपिट्विसण्ठानं | जण्णुकट्टि एकतो परिक्खीणफेणकसण्ठानं । 


तत्थ जङ्घड्टिकस्स पतिड्टितट्ठानं अतिखिणग्गगोसिङ्गसण्ठानं। ऊरुट्टि दुत्तच्छितवासिफरसुदण्डकसण्ठानं । तस्स 
कटिट्रिम्हि पतिड्टितट्ठानं कोळागोळकसण्ठानं । तेन कटिड्टिनो पतिट्वितट्वानं अग्गच्छिन्नमहापुन्नागफलसण्ठानं । कटिट्टीनि 
द्वेपि एकाबद्भानि हुत्वा कुम्भकारकडउद्धनसण्ठानानि, पाटियेक्कं कम्मारकूटयोत्तकसण्ठानानि। कोटियं ठितआनिसदट्टि 
अधोमुखं कत्वा गहितसप्पफणसण्ठानं सत्तसु ठानेसु छिद्दावछिद्द । पिडिकण्टकट्टीनि अब्भन्तरतो उपरूपरि 
ठपितसीसकपट्टवेठकसण्ठानानि, बाहिरतो वड्नावळिसण्ठानानि। तेसं अन्तरन्तरा ककचदन्तसदिसा द्वे तयो कण्टका 
होन्ति । चतुवीसतिया फासुकट्टीसु अपरिपुण्णानि अपरिपुण्णासितसण्ठानानि, परिपुण्णानि परिपुण्णासितसण्ठानानि। 
सब्बानिपि ओदातकुक्कुटस्स पसारितपक्खसण्ठानानि । 


चुद्दस उरट्टीनि जिण्णसन्दमानिकपञ्जरसण्ठानानि। हदयट्टि दन्बिफणसण्ठानं। अक्खकट्टीनि 
खुहकलोहवासिदण्डसण्ठानानि। कोइड्टीनि एकतो परिक्खीणसीहळकुदालसण्ठानानि। बाहुट्टीनि 
आदासदण्डकसण्ठानानि । अग्गबाहुट्टीनि यमकतालकन्दसण्ठानानि। मणिबन्धट्टीनि एकतो अल्लीयापेत्वा 
ठपितसीसकपट्टवेठकसण्ठानानि । पिट्टिहत्थट्टीनि कोटितकन्दलकन्दरासिसण्ठानानि । हत्थङ्गुलीसु मूलपब्बट्टीनि 
पणवसण्ठानानि; मज्झपब्बट्टीनि अपरिपुण्णपनसट्टिसण्ठानानि; अग्गपब्बट्टीन कतकबीजसण्ठानानि । सत्त गीबट्टीनि 
दण्डेन विज्झित्वा पटिपाटिया ठपितवंसकव्ठीरचक्कलिकसण्ठानानि । हेट्रिमहनुकट्टि कम्मारानं अयोकूटयोत्तकसण्ठानं, 
उपरिमं अबलेखनसत्थकसण्ठानं । 


अक्खिकूपनासाकूपट्ठीनि अपनीतमिञ्जतरुणतालड्टिसण्ठानानि । नलाटट्रि अधोमुखठपितसङ्घथालककपालसण्ठानं । 
कण्णचूळिकट्टीनि न्हापितखुरकोसकसण्ठानानि | नलाटकण्णचूळिकानं उपरि पट्टबन्धनोकासे अट्टि 
सड्ठुटितघटपुण्णपटलखण्डसण्ठानं । मुद्धट्ठि मुखच्छिन्नवङ्कनाळिकेरसण्ठानं । सीसट्टीनि सिब्बेत्वा 
ठपितजज्जरलाबुकटाहसण्ठानानि। 

दिसतो द्वीसु दिसासु जातानि। ओकासतो अविसेसेन सकलसरीरे ठितानि। विसेसेन पनेत्थ सीसट्टीनि गीबट्टीसु 
पतिद्टितानि, गीवट्टीनि पिट्टिकण्टकट्टीसु, पिट्टिकण्टकट्टीनि कटिड्टीसु, कटिट्टीनि ऊरुट्टीसु, ऊरुट्टीनि जण्णुकट्टीसु, 
जण्णुकट्टीनि जङ्घट्ठीसु, जङ्घङ्ठीनि गोप्फकट्टीसु, गोप्फकट्टीनि पिठ्ठिपादड्टीसु पतिद्धितानि | परिच्छेदतो अन्तो अट्टिमिञ्जेन, 
उपरि मंसेन, अग्गे मूले च अञ्ञमञ्ञेन परिच्छिन्नानि । अयं नेसं सभागपरिच्छेदो । विसभागपरिच्छेदो पन केससदिसोव। 


अद्विमिज्जन्ति तेसं तेसं अट्टीनं अब्भन्तरगतं मिञ्जं। तं वण्णतो सेतं । सण्ठानतो महन्तमहन्तानं अट्टीनं अब्भन्तरगतं 
वेळुनाळियं पक्खित्तसेदितमहावेत्तग्गसण्ठानं, खुद्दानुखुद्दकानं अब्भन्तरगतं वेळुयट्रिपब्बेसु 
पक्खित्तसेदिततनुवेत्तग्गसण्ठानं । दिसतो द्वीसु दिसासु जातं । ओकासतो अट्डीनं अब्भन्तरे पतिट्टितं । परिच्छेदतो अट्डीनं 
अब्भन्तरतलेहि परिच्छिन्नं । अयमस्स सभागपरिच्छेदो | विसभागपरिच्छेदो पन केससदिसोव । 


वक्कन्ति एकबन्धना द्वे मंसपिण्डा। तं वण्णतो मन्दरत्तं पाळिभद्दकट्टिवण्णं । सण्ठानतो दारकानं 
यमककीळागोळकसण्ठानं, एकवण्टपटिबद्धअम्बफलद्वयसण्ठानं वा। दिसतो उपरिमाय दिसाय जातं। ओकासतो 
गलवाटका निक्खन्तेन एकमूलेन थोक गन्त्वा द्विधा भिन्नेन थूलन्हारुना विनिबद्धं हत्वा हदयमंसं परिक्खिपित्वा ठितं । 
परिच्छेदतो वक्कं वक्कभागेन परिच्छिन्नं । अयमस्स सभागपरिच्छेदो। विसभागपरिच्छेदो पन केससदिसोव। 


हदयन्ति हदयमंसं । तं बण्णतो रत्तं पदुमपत्तपिट्टिवण्णं | सण्ठानतो बाहिरपत्तानि अपनेत्वा 
अधोमुखठपितपदुममकुळसण्ठानं । बहि मटुं; अन्तो कोसातकीफलस्स अब्भन्तरसदिसं । पञ्जवन्तानं थोकं विकसितं, 
मन्दपञ्ञानं मकुळितमेव। अन्तो चस्स पुन्नागड्टिपतिट्ठानमत्तो आवाटको होति, यत्थ अड्डपसतमत्तं लोहितं सण्ठाति; यं 
निस्साय मनोधातु मनोविञ्ञाणधातु च वत्तन्ति। तं पनेतं रागचरितस्स रत्तं होति, दोसचरितस्स काळकं, मोहचरितस्स 
मंसधोवनुदकसदिसं, वितक्कचरितस्स कुलत्थयूसवण्णं, सद्भाचरितस्स कणिकारपुप्फवण्णं, पञ्जाचरितस्स अच्छं 
विप्पसन्नं अनाविलं पण्डरं परिसुद्ं निद्धोतजातिमणि विय जुतिमन्तं खायति। दिसतो उपरिमाय दिसाय जातं। ओकासतो 
सरीरब्मन्तरे द्विन्नं थनानं मज्झे पतिट्टितं। परिच्छेदतो हदयं हदयभागेन परिच्छिन्नं । अयमस्स सभागपरिच्छेदो । 
विसभागपरिच्छेदो पन केससदिसोव। 


यकनन्ति यमकमंसपटलं । तं वण्णतो रत्तपण्ड्कधातुकं, नातिरत्तकुमुदस्स पत्तपिट्टिवण्णं | सण्ठानतो मूले एकं, 
अग्गे यमकं कोविळारपत्तसण्ठानं । तञ्च दन्धानं एकमेव होति महन्तं, पञ्जवन्तानं द्वे वा तीणि वा खुद्दकानि । दिसतो 
उपरिमदिसाय जातं । ओकासतो द्विन्नं थनानं अब्भन्तरे दक्खिणपस्सं निस्साय ठितं। परिच्छेदतो यकनं यकनभागेन 
परिच्छिन्नं । अयमस्स सभागपरिच्छेदो। विसभागपरिच्छेदो पन केससदिसोव। 


किलोमकन्ति पटिच्छन्नापटिच्छन्नभेदतो दुविधं परियोनहनमंसं । तं दुविधम्पि वण्णतो सेतं, दुकूलपिलोतिकवण्णं । 
सण्ठानतो अत्तनो ओकाससण्ठानं । दिसतो पटिच्छन्नकिलोमकं उपरिमाय दिसाय जातं । इतरं द्वीसु दिसासु जातं। 
ओकासतो पटिच्छन्नकिलोमकं हदयञ्च वक्कञ्च पटिच्छादेत्वा ठितं । अपटिच्छन्नकिलोमकं सकलसरीरे चम्मस्स हेटुतो 
मंसं परियोनद्भित्वा ठितं । परिच्छेदतो हेट्ठा मंसेन, उपरि चम्मेन, तिरियं किलोमकभागेन परिच्छिन्नं । अयमस्स 
सभागपरिच्छेदो। विसभागपरिच्छेदो पन केससदिसोव। 


पिहकन्ति उदरजिव्हामंसं। तं वण्णतो नीलं निग्गुण्डिकपुप्फवण्णं । सण्ठानतो सत्तङ्गुलप्पमाणं अबन्धनं 
काळवच्छकजिव्हासण्ठानं । दिसतो उपरिमाय दिसाय जातं। ओकासतो हदयस्स वामपस्से उदरपटलस्स मत्थकपस्सं 

निस्साय ठितं, यस्मिं पहरणप्पहारेन बहि निक्खन्ते सत्तानं जीवितक्खयो होति। परिच्छेदतो पिहकभागेन परिच्छिन्नं । 
अयमस्स सभागपरिच्छेदो। विसभागपरिच्छेदो पन केससदिसोव। 


पप्फासन्ति द्रत्तिसमंसखण्डप्पभेदं पप्फासमंसं । तं वण्णतो रत्तं नातिपक्कउदुम्बरफलवण्णं । सण्ठानतो 
विसमच्छिन्नबहलपूवखण्डसण्ठानं। अब्भन्तरे असितपीतानं अभावे उग्गतेन कम्मजतेजुस्मना अब्भाहतत्ता 
सङ्घादितपलालपिण्डमिव निरसं निरोजं। दिसतो उपरिमाय दिसाय जातं। ओकासतो सरीरब्भन्तरे द्विन्नं थनानमन्तरे 
हदयञ्च यकनञ्च पटिच्छादेत्वा ओलम्बन्तं ठितं । परिच्छेदतो फप्फासभागेन परिच्छिन्नं । अयमस्स सभागपरिच्छेदो । 
विसभागपरिच्छेदो पन केससदिसोव। 


अन्तन्ति पुरिसस्स द्रत्तिस हत्था, इत्थिया अट्टवीसतिहत्था एकवीसतिया ठानेसु ओभग्गा अन्तबट्टि । तदेतं वण्णतो 
सेतं सकखरसुधावण्णं | सण्ठानतो लोहितदोणियं आभुजित्वा ठपितसीसच्छिन्नसप्पसण्ठानं। दिसतो द्वीसु दिसासु जातं । 
ओकासतो उपरि गलवाटके हेट्ठा च करीसमग्गे विनिबन्धत्ता गलवाटककरीसमग्गपरियन्ते सरीरब्भन्तरे ठितं। परिच्छेदतो 
अन्तभागेन परिच्छिन्नं । अयमस्स सभागपरिच्छेदो। विसभागपरिच्छेदो पन केससदिसोव । 


अन्तगुणन्ति अन्तभोगट्ठानेसु बन्धनं । तं बण्णतो सेतं दकसीतलिकमूलवण्णं । सण्ठानतो 
दकसीतलिकमूलसण्ठानमेव। दिसतो द्वीसु दिसासु जातं। ओकासतो कुदाळफरसुकम्मादीनि करोन्तानं यन्ताकडुनकाले 
यन्तसुत्तमिव, यन्तफलकानि अन्तभोगे एकतो अगळन्ते आबन्धित्वा पादपुञ्छनरज्जुमण्डलकस्स अन्तरा तं सिब्बेत्वा 
ठितरज्जुका विय एकवीसतिया ठानेसु अन्तभोगानं अन्तरा ठितं। परिच्छेदतो अन्तगुणभागेन परिच्छिन्नं । अयमस्स 
सभागपरिच्छेदो । विसभागपरिच्छेदो पन केससदिसोव। 


उदरियन्ति उदरे भवं असितपितखायितसायितं | तं वण्णतो अज्झोहटाहारवण्णं | सण्ठानतो परिस्सावने 
सिथिलबन्धतण्डुलसण्ठानं। दिसतो उपरिमाय दिसाय जातं। ओकासतो उदरे ठितं। उदरं नाम उभतो निप्पीळियमानस्स 
अल्लसाटकस्स मज्झे सञ्जातफोटकसदिसं अन्तपटलं; बहि मट्ठं, अन्तो 
मंसकसम्बुकपलिवेठनकिलिट्टपावारकपुप्फकसदिसं, कुथितपनसतचस्स अब्भन्तरसदिसन्तिपि वत्तुं वट्टति; यत्थ 
तक्कोटका, गण्डुप्पादका, तालहीरका, सूचिमुखका, पटतन्तसुत्तका इच्चेवमादिद्रत्तिसकुलप्पभेदा किमयो 
आकुलब्याकुला सण्डसण्डचारिनो हुत्वा निवसन्ति; ये पानभोजनादिम्हि अविज्जमाने उल्लङ्कित्वा विरवन्ता हदयमंसं 
अभिहनन्ति, पानभोजनादिअज्झोहरणवेलाय च उद्भंमुखा हुत्वा पठमज्झोहरे द्वे तयो आलोपे तुरिततुरिता विलुम्पन्ति; यं 
तेसं किमीनं सूतिघरं, बच्चकुटि, गिलानसाला, सुसानञ्च होति। 


यत्थ सेय्यथापि नाम चण्डालगामद्वारे चन्दनिकाय निदाघसमये थूलफुसितके देवे वस्सन्ते उदकेन वुय्हमानं 
मुत्तकरीसचम्मअड्टिन्हारुखण्डखेळसिङ्घाणिकलोहितप्पभृति नानाकुणपजातं निपतित्वा कद्दमोदकालुळितं द्वीहतीहच्चयेन 
सञ्जातकिमिकुलं सूरियातपवेगसन्तापकुथितं उपरि फेणपुब्बुलके मुञ्चन्तं अभिनीलवण्णं परमदुग्गन्धजेगुच्छं नेव 
उपगन्तुं न दुं अरहरूपतं आपञ्जित्वा तिट्ठति, पगेव घायितुं वा सायितुं वा; एवमेव 
नानप्पकारपानभोजनादिदन्तमुसलसञ्चुण्णितं जिव्हाहत्थपरिवत्तितखेळलालापलिबुद्धं तङ्घणविगतवण्णगन्धरसादिसम्पदं 
तन्तवायखलिसुवानवमथुसदिसं निपतित्वा पित्तसेम्हवातपलिवेठितं हुत्वा उदरग्गिसन्तापवेगकुथितं किमिकुलाकुलं 
उपरूपरि फेणपुब्बुलकानि मुञ्चन्तं परमकसम्बुदुग्गन्धजेगुच्छभावं आपज्जित्वा तिट्ठति; यं सुत्वापि पानभोजनादीसु 
अमनुञ्ञता सण्ठाति, पगेव पञ्जाचक्खुना अवलोकेत्वा, यत्थ च पतितं पानभोजनादि पञ्चधा विभागं गच्छति - एकं 

भागं पाणका खादन्ति, एकं भागं उदरग्गि झापेति, एको भागो मुत्तं होति, एको करीसं, एको रसभावं आपज्जित्वा 
सोणितमंसादौनि उपबूहयति । परिच्छेदतो उदरपटलेन चेव उदरियभागेन च परिच्छिन्नं । अयमस्स सभागपरिच्छेदो । 
विसभागपरिच्छेदो पन केससदिसोव। 


करीसन्ति वच्चं। तं वण्णतो येभुय्येन अज्झोहटाहारवण्णमेव होति। सण्ठानतो ओकाससण्ठानं। दिसतो हेड्टिमाय 
दिसाय जातं। ओकासतो पक्कासये ठितं । पक्कासयो नाम हेड्ठा नाभिपिड्िकण्टकमूलानमन्तरे अन्तावसाने उब्बेधेन 
अट्टकुलमत्तो वेळुनाळिकसदिसो, यत्थ सेय्यथापि नाम उपरूपरि भूमिभागे पतितं वस्सोदकं ओगळित्वा हेट्ठा भूमिभागं 
पूरेत्वा तिट्टुति; एवमेव यं किञ्चि आमासये पतितं पानभोजनादिकं उदरग्गिना फेणुद्देहकं पक्कं पक्कं निसदाय पिसितमिव 
सण्हभावं आपज्जित्वा अन्तबिलेन ओगळित्वा ओगळित्वा महित्वा वेळुपब्बे पक्खिपमानपण्डुमत्तिका विय सन्निचितं 
हुत्वा तिट्ुति। परिच्छेदतो पक्कासयपटलेन चेव करीसभागेन च परिच्छिन्नं । अयमस्स सभागपरिच्छेदो । 
विसभागपरिच्छेदो पन केससदिसोव। 


मत्थलुङ्गन्ति सीसकटाहब्भन्तरे ठितमिञ्जरासि। तं वण्णतो सेतं अहिच्छत्तकपिण्डिकिवण्णं, दधिभावं 
असम्पत्तदुटुखीरवण्णन्तिपि वत्तुं बति । सण्ठानतो ओकाससण्ठानं । दिसतो उपरिमाय दिसाय जातं । ओकासतो 
सीसकटाहनब्भन्तरे चत्तारो सिब्बिनिमग्गे निस्साय समोधानेत्वा ठपिता चत्तारो पिट्टुपिण्डा विय समोहितं तिट्ठति | परिच्छेदतो 
सीसकटाहस्स अब्भन्तरतलेहि चेव मत्थलुङ्गभागेन च परिच्छिन्नं । अयमस्स सभागपरिच्छेदो। विसभागपरिच्छेदो पन 
केससदिसोव। 


पित्तन्ति द्वे पित्तानि - बद्भपित्तञ्च अबद्भपित्तञ्च । तत्थ बद्भपित्तं वण्णतो बहलमधुकतेलवण्णं, अबद्धपित्तं 
मिलातआकुलितपुष्फवण्णं । तं सण्ठानतो उभयम्पि ओकाससण्ठानं। दिसतो बद्भपित्तं उपरिमाय दिसाय जातं, इतरं द्वीसु 
दिसासु जातं। ओकासतो अबद्भपित्तं ठपेत्वा केसलोमदन्तनखानं मंसविनिमुत्तद्ठानञ्चेव थद्भसुक्खचम्मञ्च उदकमिव 
तेलबिन्दुं अवसेससरीरं व्यापेत्वा ठितं, यम्हि कुपिते अक्खीनि पीतकानि होन्ति भमन्ति, गत्तं कम्पति कण्डुयति । बद्भपित्तं 
हदयपप्फासानमन्तरे यकनमंसं निस्साय पतिड्टिते महाकोसातकोकोसकसदिसे पित्तकोसके ठितं, यम्हि कुपिते सत्ता 
उम्मत्तका होन्ति, विपल्लत्थचित्ता हिरोत्तप्पं छड्डेत्वा अकत्तब्बं करोन्ति, अभासितब्बं भासन्ति, अचिन्तेतब्बं चिन्तेन्ति। 
परिच्छेदतो पित्तभागेन परिच्छिन्नं । अयमस्स सभागपरिच्छेदो। विसभागपरिच्छेदो पन केससदिसोव। 


सेम्हन्ति सरीरब्भन्तरे एकपत्तपूरप्पमाणं सेम्हं । तं बण्णतो सेतं नागबलपण्णरसवण्णं । सण्ठानतो ओकाससण्ठानं । 
दिसतो उपरिमाय दिसाय जातं। ओकासतो उदरपटले ठितं, यं पानभोजनादीनि अज्झोहरणकाले सेस्यथापि नाम उदके 
सेवालपणकं कट्टे वा कपाले वा पतन्ते छिज्जित्वा द्विधा हुत्वा पुन अज्झोत्थरित्वा तिट्टुति, एवमेव पानभोजनादिम्हि 
निपतन्ते छिज्जित्वा द्विधा हुत्वा पुन अज्झोत्थरित्वा तिट्ठति; यम्हि च मन्दीभूते पक्कगण्डो विय पूतिकुक्कुटण्डमिव च उदरं 
परमजेगुच्छं कुणपगन्धं होति; ततो उग्गतेन च गन्धेन उद्देकोपि मुखम्पि दुग्गन्धं पूतिकुणपसदिसं होति; सो च पुरिसो 
“अपेहि, दुग्गन्धं वायसी'ति वत्तब्बतं आपज्जति; यञ्च वड्डित्वा बहलत्तमापन्नं पिधानफलकमिव वच्चकुटिया 
उदरपटलस्स अब्भन्तरेयेव कुणपगन्धं सन्निरुज्झित्वा तिट्ठति परिच्छेदतो सेम्हभागेन परिच्छिन्नं । अयमस्स 
सभागपरिच्छेदो । विसभागपरिच्छेदो पन केससदिसोव। 


पुब्बोति पूतिलोहितवसेन पवत्तपुब्बो । सो वण्णतो पण्डुपलासवण्णो, मतकसरीरे पन पूतिबहलाचामवण्णो होति। 
सण्ठानतो ओकाससण्ठानो। दिसतो द्वीसु दिसासु जातो। ओकासतो पन पुब्बस्स ओकासो नाम निबद्धो नत्थि यत्थ सो 

सन्निचितो तिड्टेय्य; यत्र यत्र पन खाणुकण्टकप्पहरणग्गिजालादीहि अभिहते सरीरप्पदेसे लोहितं सण्ठहित्वा पच्चति, 
गण्डपिळकादयो वा उप्पज्जन्ति, तत्र तत्रेव तिट्ठति परिच्छेदो पुब्बभागेन परिच्छिन्नो। अयमस्स सभागपरिच्छेदो। 
विसभागपरिच्छेदो पन केससदिसोव। 


लोहितन्ति द्वे लोहितानि - सन्निचितलोहितञ्च संसरणलोहितञ्च। तत्थ सन्निचितलोहितं वण्णतो 
निपक्कबहललाखारसवण्णं, संसरणलोहितं अच्छलाखारसवण्णं | सण्ठानतो उभयम्पि ओकाससण्ठानं । दिसतो 
सन्निचितलोहितं उपरिमाय दिसाय जातं, इतरं द्वीसु दिसासु जातं । ओकासतो संसरणलोहितं, ठपेत्वा केसलोमदन्तनखानं 
मंसविनिम्मुत्तट्ठानञ्चेब थद्भसुक्खचम्मञ्च, धमनिजालानुसारेन सब्बं उपादिन्नकसरीरं फरित्वा ठितं; सन्निचितलोहितं 
यकनड्टानस्स हेट्टाभागं पूरेत्वा एकपत्तपूरमत्तं हदयवक्कपण्फासानं उपरि थोकं थोक पग्घरन्तं वक्कहदययकनपप्फासे 
तेमयमानं ठितं। तस्मिञ्हि वक्कहदयादीनि अतेमेन्ते सत्ता पिपासिता होन्ति। परिच्छेदतो लोहितभागेन परिच्छिन्नं । 
अयमस्स सभागपरिच्छेदो। विसभागपरिच्छेदो पन केससदिसोव। 


सेदोति लोमकूपादीहि पग्घरणकआपोधातु । सो वण्णतो विप्पसन्नतिलतेलवण्णो। सण्ठानतो ओकाससण्ठानो। 
दिसतो द्वीसु दिसासु जातो। ओकासतो सेदस्सोकासो नाम निबद्धो नत्थि, यत्थ सो लोहितं विय सदा तिट्ठेय्य; यदा पन 
अग्गिसन्तापसूरियसन्तापउतुविकारादीहि सरीरं सन्तप्पति तदा उदकतो 
अब्बुळहमत्तविसमच्छिन्नभिसमूळालकुमुदनाळकलापो विय सब्बकेसलोमकूपविवरेहि पग्घरति। तस्मा तस्स सण्ठानम्पि 
केसलोमकूपविवरानंयेव वसेन वेदितब्बं। सेदपरिग्गण्हकेन च योगिना केसलोमकूपविवरे पूरेत्वा ठितवसेनेव सेदो 
मनसिकातब्बो। परिच्छेदतो सेदभागेन परिच्छिन्नो। अयमस्स सभागपरिच्छेदो। विसभागपरिच्छेदो पन केससदिसोव। 


मेदोति थिनसिनेहो। सो वण्णतो फालितहलिद्दिवण्णो । सण्ठानतो थूलसरीरस्स ताव चम्ममंसन्तरे 
ठपितहलिद्दिवण्णदुकूलपिलोतिकसण्ठानो होति, किससरीरस्स जङ्घमंसं ऊरुमंसं पिडिकिण्टकनिस्सितं पिट्ठमंसं 
उदरवड्टिमंसन्ति एतानि निस्साय दिगुणं तिगुणं कत्वा ठपितहलिद्दिवण्णदुकूलपिलोतिकसण्ठानो । दिसतो द्वीसु दिसासु 
जातो। ओकासतो थूलस्स सकलसरीरं फरित्वा, किसस्स जङ्घमंसादीनि निस्साय ठितो, यं सिनेहसङ्कं गतम्पि 
परमजेगुच्छत्ता नेव मुद्धनि तेलत्थाय, न नासातेलादीनं अत्थाय गण्हन्ति। परिच्छेदतो हेट्ठा मंसेन, उपरि चम्मेन, तिरियं 
मेदभागेन परिच्छिन्नो । अयमस्स सभागपरिच्छेदो। विसभागपरिच्छेदो पन केससदिसोव। 


अस्सूति अकखीहि पग्धरणक आपोधातु । तं वण्णतो विप्पसन्नतिलतेलवण्णं । सण्ठानतो ओकाससण्ठानं । दिसतो 
उपरिमाय दिसाय जातं। ओकासतो अक्खिकूपकेसु ठितं । न चेतं पित्तकोसके पित्तमिव अक्खिकूपकेसु सदा सन्निचितं 
तिट्ठति; यदा पन सत्ता सोमनस्सजाता महाहसितं हसन्ति, दोमनस्सजाता रोदन्ति परिदेवन्ति तथारूपं विसभागाहारं 
आहरन्ति, यदा च नेसं अक्खीनि धूमरजपंसुकादीहि अभिहञ्जन्ति, तदा एतेहि सोमनस्सदोमनस्सविसभागाहारउतूहि 
समुटुहित्वा अक्खिकूपके पूरेत्वा तिट्ठति वा पग्घरति वा। अस्सुपरिग्गण्हकेन पन योगिना अक्खिकूपके पूरेत्वा ठितवसेनेव 
परिग्गण्हितब्बं । परिच्छेदतो अस्सुभागेन परिच्छिन्नं । अयमस्स सभागपरिच्छेदो । विसभागपरिच्छेदो पन केससदिसोव। 


बसाति विलीनस्रेहो। सा वण्णतो नाळिकेरतेलवण्णा, आचामे आसित्ततेलवण्णातिपि वत्तुं वट्टति | सण्ठानतो 
न्हानकाले पसन्नउदकस्स उपरि परिब्भमन्तसिनेहबिन्दुविसटसण्ठाना । दिसतो द्वीसु दिसासु जाता। ओकासतो येभुय्येन 
हत्थतलहत्थपिट्िपादतलपादपिडनासापुटनलाटअंसकूटेसु ठिता। न चेसा एतेसु ओकासेसु सदा विलीनाव ह॒त्वा तिट्ठति; 
यदा पन अग्गिसन्तापसूरियसन्तापउतुविसभागधातुविसभागेहि ते पदेसा उस्मा जाता होन्ति, तदा तत्थ न्हानकाले 

पसन्नउदकूपरि सिनेहबिन्दुविसटो विय इतो चितो च संसरति। परिच्छेदतो वसाभागेन परिच्छिन्ना। अयमस्सा 
सभागपरिच्छेदो । विसभागपरिच्छेदो पन केससदिसोव। 


खेळोति अन्तोमुखे फेणमिस्सा आपोधातु। सो वण्णतो सेतो फेणवण्णो । सण्ठानतो ओकाससण्ठानो, 
फेणसण्ठानतोतिपि वत्तुं वट्टति । दिसतो उपरिमाय दिसाय जातो। ओकासतो उभोहि कपोलपस्सेहि ओरुय्ह जिव्हाय ठितो। 
न चेस एत्थ सदा सन्निचितो हुत्वा तिट्ठति । यदा पन सत्ता तथारूपं आहारं पस्सन्ति वा सरन्ति वा 
उण्हतित्तकटुकलोणम्बिलानं वा किञ्चि मुखे ठपेन्ति, यदा वा नेसं हदयं आकिलायति, किस्मिञ्चिदेव वा जिगुच्छा 
उप्पज्जति, तदा खेळो उप्पज्जित्वा उभोहि कपोलपस्सेहि ओरुय्ह जिव्हाय सण्ठाति। अग्गजिव्हाय चेस तनुको होति, 
मूलजिव्हाय बहलो; मुखे पक्खित्तञ्च पुथुकं वा तण्डुलं वा अञ्ञं वा किञ्चि खादनीयं, नदीपुळिने खतकूपकसलिलं विय, 
परिक्खयं अगच्छन्तोव तेमेतुं समत्थो होति। परिच्छेदतो खेळभागेन परिच्छिन्नो। अयमस्स सभागपरिच्छेदो। 
विसभागपरिच्छेदो पन केससदिसोव। 


सिङ्घाणिकाति मत्थलुङ्गतो पग्घरणकअसुचि । सा वण्णतो तरुणतालट्टिमिञ्जवण्णा। सण्ठानतो ओकाससण्ठाना। 
दिसतो उपरिमाय दिसाय जाता। ओकासतो नासापुटे पूरेत्वा ठिता। न चेसा एत्थ सदा सन्निचिता हुत्वा तिट्ठति; अथ खो 
यथा नाम पुरिसो पदुमिनीपत्तेन दधिं बन्धित्वा हेट्ठा कण्टकेन विज्झेय्य, अथ तेन छिद्देन दधिमत्थु गळित्वा बहि पतेय्य, 
एवमेव यदा सत्ता रोदन्ति वा विसभागाहारउतुवसेन वा सञ्जातधातुक्खोभा होन्ति, तदा अन्तोसीसतो पूतिसेम्हभावं 
आपन्नं मत्थलुङ्गं गळित्वा तालुमत्थकविवरेन ओतरित्वा नासापुटे पुरेत्वा तिट्ठति वा पग्घरति वा। सिङ्घाणिका 
परिग्गण्हकेन पन योगिना नासापुटे पूरेत्वा ठितवसेनेव परिग्गण्हितब्बा। परिच्छेदतो सिङ्घाणिकाभागेन परिच्छिन्ना । 
अयमस्स सभागपरिच्छेदो। विसभागपरिच्छेदो पन केससदिसोव । 


लसिकाति सरीरसन्धीनं अब्भन्तरे पिच्छिलकुणपं । सा बण्णतो कणिकारनिय्यासवण्णा। सण्ठानतो 
ओकाससण्ठाना। दिसतो द्वीसु दिसासु जाता। ओकासतो अट्टिसन्धीनं अब्भञ्जनकिच्चं साधयमाना असीतिसतसन्धीनं 
अब्भन्तरे ठिता। यस्स चेसा मन्दा होति, तस्स उद्टुहन्तस्स निसीदन्तस्स अभिक्कमन्तस्स पटिक्कमन्तस्स सम्मिञ्जन्तस्स 
पसारेन्तस्स अड्टिकानि कटकटायन्ति, अच्छरासददं करोन्तो विय विचरति, एकयोजनद्वियोजनमत्तम्पि अद्भानं गतस्स 
वायोधातु कुप्पति, गत्तानि दुक्खन्ति। यस्स पन बहुका होति तस्स उट्ठाननिसज्जादीसु न अट्टीनि कटकटायन्ति, दीघम्पि 
अद्धानं गतस्स न वायोधातु कुप्पति, न गत्तानि दुक्खन्ति। परिच्छेदतो लसिकाभागेन परिच्छिन्ना । अयमस्स 
सभागपरिच्छेदो। विसभागपरिच्छेदो पन केससदिसोव। 


मुत्तन्ति वण्णतो मासखारोदकवण्णं | सण्ठानतो अधोमुखठपितउदककुम्भन्तरगतउदकसण्ठानं । दिसतो हेड्टिमाय 
दिसाय जातं। ओकासतो वत्थिस्स अब्भन्तरे ठितं। वत्थि नाम वत्थिपुटो वुच्चति, यत्थ सेय्यथापि नाम चन्दनिकाय 
पक्खित्ते अमुखे रवणघटे चन्दनिकरसो पविसति, न चस्स पविसनमग्गो पञ्जायति; एवमेव सरीरतो मुत्तं पविसति, न 
चस्स पविसनमग्गो पञ्ञायति, निक्खमनमग्गो पन पाकटो होति; यम्हि च मुत्तस्स भरिते 'पस्सावं करोमा ति सत्तानं 
आयूहनं होति। परिच्छेदतो वत्थिअब्भन्तरेन चेव मृत्तभागेन च परिच्छिन्नं । अयमस्स सभागपरिच्छेदो । विसभागपरिच्छेदो 
पन केससदिसोव। 


एवञ्हि केसादिके कोट्टासे बण्णसण्ठानदिसोकासपरिच्छेदवसेन ववत्थपेत्वा अनुपुब्बतो नातिसीघतो 
नातिसणिकतोतिआदिना नयेन वण्णसण्ठानगन्धासयोकासवसेन पञ्चधा 'पटिक्कूला पटिक्कूला'ति मनसिकरोतो 

पण्णत्तिसमतिक्कमवसेन, सेय्यथापि चक्खुमतो पुरिसस्स द्वत्तिसवण्णानं कुसुमानं एकसुत्तगण्ठितं मालं 
ओलोकेन्तस्स सब्बपुप्फानि अपुब्बापरियमिव पाकटानि होन्ति, एवमेव “अत्थि इमस्मिं काये केसा”ति इमं कायं 
ओलोकेन्तस्स सब्बे ते धम्मा अपुब्बापरियमिव पाकटा होन्ति । तेन वुत्तं मनसिकारकोसल्लकथायं “आदिकम्मिकस्स हि 
'केसा'ति मनसिकरोतो मनसिकारो गन्त्वा 'मुत्त'न्ति इमं परियोसानकोट्ठासमेव आहच्च ति्टुती”ति। 


सचे पन बहिद्धापि मनसिकारं उपसंहरति, अथस्स एवं सब्बकोठ्ठासेसु पाकटीभूतेसु आहिण्डन्ता 
मनुस्सतिरच्छानादयो सत्ताकारं विजहित्वा कोट्ठासरासिवसेनेव उपड्टहन्ति; तेहि च अज्झोहरियमानं पानभोजनादि 
कोड्टासरासिम्हि पक्खिपियमानमिव उपट्ठाति। अथस्स अनुपुब्बमुञ्चनादिवसेन 'पटिकूला पटिकूला'ति पुनप्पुनं 
मनसिकरोतो अनुक्कमेन अप्पना उप्पज्जति। 


तत्थ केसादीनं वण्णसण्ठानदिसोकासपरिच्छेदवसेन उपट्ठानं उग्गहनिमित्तं, सब्बाकारतो पटिकूलवसेन उपट्टानं 
पटिभागनिमित्तं । तं पुनप्पुनं आवज्जेन्तस्स मनसिकरोन्तस्स तक्काहतं वितक्काहतं करोन्तस्स चत्तारो खन्धा 
पटिकूलारम्मणा होन्ति, पठमज्झानवसेन अप्पना पवत्तति। पुब्बभागे परिकम्मउपचारचित्तानि सवितक्कसविचारानि 
सप्पीतिकानि सोमनस्ससहगतानि पटिकूलनिमित्तारम्मणानि; अप्पनापि सवितक्कसविचारा सप्पीतिका 
सोमनस्ससहगताव। भूमन्तरेन पन महग्गता रूपावचरा होन्ति। पटिक्कूलेपि च एतस्मिं आरम्मणे आनिसंसदस्साविताय 
सोमनस्सं उप्पज्जति, एकत्तारम्मणबलेनेव वा तं उप्पज्जति। दुतियज्झानादीनि पनेत्थ न निब्बत्तन्ति। कस्मा? 
ओळारिकत्ता। इदञ्हि आरम्मणं ओळारिकं | वितक्कबलेनेवेत्थ चित्तेकग्गता जायति, न वितक्कसमतिक्कमेनाति। अयं 
ताव समथवसेन कम्मट्ठानकथा। 


अविसेसतो पन साधारणवसेन एवं वेदितब्बं - इदञ्हि कम्मट्ठानं भावेतुकामेन कम्मट्ठानं उग्गहेत्वा सञ्झायकाले एव 
केसादीनं वण्णनिमित्तसण्ठाननिमित्तदिसानिमित्तओकासनिमित्तपरिच्छेदनिमित्तानि वाचाय पोथेत्वा पोथेत्वा एकेककोट्टासे 
“अयं एतंसरिक्खको ति तिविधेन सज्झायो कातब्बो। कथं? तचपञ्चके ताव हेट्टा वुत्तनयेनेव अनुलोमतो पञ्चाहं, 
पटिलोमतो पञ्चाहं, अनुलोमपटिलोमतो पञ्चाहन्ति अद्भमासं सज्झायो कातब्बो। ततो आचरियस्स सन्तिकं गन्त्वा 
वक्कपञ्चकं उग्गण्हित्वा तथेव अद्भमासं सज्झायो कातब्बो । ततो ते दसपि कोट्ठासे एकतो कत्वा अद्धमासं । पुन 
पप्फासपञ्चकादीसुपि एकेकं उग्गण्हित्वा अद्भमासं । ततो ते पञ्चदसपि कोट्ठासे अद्धमासं | मत्थलुङ्गपञ्चकं अद्धमासं । 
ततो तेवीसति कोट्ठासे अद्भमासं। मेदछक्कं अद्भमासं । ततो ते छब्बीसतिपि कोट्ठासे एकतो कत्वा अद्भमासं । मृत्तछक्कं 
अद्धमासं । ततो सब्बेपि द्रत्तिस कोट्ठासे एकतो कत्वा अद्भमासन्ति एवं छ मासे सज्झायो कातब्बो। 


तत्थ - उपनिस्सयसम्पन्नस्स सप्पञ्जस्स भिक्खुनो कम्मट्ठानं उग्गण्हन्तस्सेव कोट्टासा उपट्ट्हन्ति, एकच्चस्स न 
उपद्टुहन्ति। तेन “न उपदुहन्ती'ति वीरियं न विस्सज्जेतब्बं । यत्तका कोट्टासा उपट्टुहन्ति तत्तके गहेत्वा सज्झायो कातब्बो। 
एवं कम्मड्ठानं कथेन्तेन पन नेव पञ्जवतो न मन्दपञ्ञस्स वसेन कथेतब्बं, मज्झिमपञ्जस्स वसेन कथेतब्बं । 
मञ्झिमपञ्जस्स हि वसेन आचरिया छहि मासेहि परिच्छिन्दित्वा तन्ति ठपयिंसु । यस्स पन एत्तावतापि कोड्ठासा पाकटा न 
होन्ति, तेन ततो परम्पि सज्झायो कातब्बो एव; नो च खो अपरिच्छिन्दित्वा, छ छ मासे परिच्छिन्दित्वाव कातब्बो। 


सज्झायं करोन्तेन वण्णो न पच्चवेक्खितब्बो, न लक्खणं मनसिकातब्बं, कोड्ठासवसेनेव सज्झायो कातब्बो। 
आचरियेनापि 'वण्णवसेन सज्झायं करोही'ति नियमेत्वा न कथेतब्बं । नियमेत्वा कथिते को दोसोति? सम्पत्तियम्पि 
विपत्तिसञ्ञजाआपज्जनं। सचे हि आचरियेन 'वण्णवसेन सज्झायं करोही'ति वृत्ते इमस्स भिक्खुनो तथा करोन्तस्स 

कम्मट्ठानं वण्णतो न उपट्टाति, पटिकूलवसेन वा धातुवसेन वा उपड्डाति, अथेस “न इदं कम्मट्ठानं विलक्खण'न्ति 
सञ्जी होति, आचरियेन कथितमेव कप्पेत्वा गण्हाति । 'पटिकूलवसेन सज्झायं करोही'ति वुत्तेपि सचे तस्स तथा 
करोन्तस्स पटिक्कूलतो न उपड्डाति, बण्णवसेन वा धातुवसेन वा उपड्डाति, अथेस 'नयिदं कम्मट्ठानं विलक्खण'न्ति सञ्ञी 
होति, आचरियेन कथितमेव कप्पेत्वा गण्हाति । “धातुवसेन तं सज्झायं करोही'ति वुत्तेपि सचे तस्स तथा करोन्तस्स धातुतो 
न उपट्टाति, वण्णवसेन वा पटिकूलवसेन वा उपड्ठाति, अथेस “नयिदं कम्मट्ठानं विलक्खण'न्ति सञ्जी होति, आचरियेन 
कथितमेव कप्पेत्वा गण्हाति। अयं आचरियेन नियमेत्वा कथिते दोसो। 


किन्ति पन वत्तब्बो होतीति? 'कोड्ासवसेन सज्झायं करोही'ति वत्तब्बो। कथं? “केसकोट्टासो लोमकोड्ासोति सज्झायं 
करोही'ति वत्तब्बो। सचे पनस्स एवं कोट्टासवसेन सज्झायं करोन्तस्स वण्णतो उपट्टाते, अथानेन ओवादाचरियस्स 
आचिक्खितब्बं - `अहं द्रत्तिसाकारं कोड्ासवसेन सज्झायं करोमि; मय्हं पन वण्णतो उपट्ठाती'ति। आचरियेन 'कम्मट्ठानं 
विय अकम्मट्ठानं, विलक्खणं एत'न्ति न विसंवादेतब्बं । “साधु, सप्पुरिस, पुब्बे तया वण्णकसिणे परिकम्मं कतपुन्बं 
भविस्सति। एतदेव कम्मड्ठानं तुय्हं सप्पायं । वण्णवसेनेव सज्झायं करोही'ति वत्तब्बो। तेनपि बण्णवसेनेव सज्झायो 
कातब्बो । 


सो एवं करोन्तो अज्झत्तं नीलकं पीतकं लोहितकं ओदातकन्ति चत्तारि वण्णकसिणानि लभति। कथं? तस्स हि 
केसलोमपित्तेसु चेव अक्खीनञ्च काव्ठकट्टाने वण्णं 'नीलं नील'न्ति मनसिकरोन्तस्स चतुक्कपञ्चकज्झानानि उप्पज्जन्ति; 
झानं पादकं कत्वा विपस्सनं पट्टपेत्वा अरहत्तं पापुणाति। मेदस्मिं पन अक्खीनञ्च पीतकट्ठाने वण्णं 'पीतकं पीतक'न्ति 
मनसिकरोन्तस्स चतुक्कपञ्चकज्झानानि उप्पज्जन्ति; झानं पादकं कत्वा विपस्सनं पट्टपेत्वा अरहत्तं पापुणाति। 
मंसलोहितेसु पन अकखीनञ्च रत्तट्ठाने वण्णं “लोहितकं लोहितकः न्ति मनसिकरोन्तस्स चतुक्कपञ्चकज्झानानि 
उप्पज्जन्ति; झानं पादकं कत्वा विपस्सनं पट्टपेत्वा अरहत्तं पापुणाति । नखदन्तचम्मअट्टीसु पन अक्खीनञ्च पण्डरट्ठाने 
बण्णं "ओदातं ओदात'न्ति मनसिकरोन्तस्स चतुक्कपञ्चकज्झानानि उप्पज्जन्ति, झानं पादकं कत्वा विपस्सनं पट्ठपेत्वा 
अरहत्तं पापुणाति । इदं वण्णवसेन अभिनिविट्ठस्स भिक्खुनो याव अरहत्ता निगमनं । 


अपरस्स कोट्ठासवसेन सज्झायं करोन्तस्स पटिकूलतो उपट्टाति । अथानेन ओवादाचरियस्स आचिक्खितब्बं । 
आचरियेन 'कम्मड्ठानं विय अकम्मट्ठानं, विलक्खणं एत'न्ति न विसंवादेतब्बं । “साधु, सप्पुरिस, पुब्बे तया 
पटिकूलमनसिकारे योगो कतो भविस्सति। एतदेव कम्मड्ठानं तुय्हं सप्पायं । पटिकूलवसेनेव सज्झायं करोही'ति वत्तब्बो। 
तेनपि पटिकूलवसेन सज्झायो कातब्बो। तस्स केसा नाम “अजज्जा दुग्गन्धा जेगुच्छा पटिकूला'ति एवं पटिकूलवसेन 
सज्झायं करोन्तस्स पटिकूलारम्मणे पठमज्झानं निब्बत्तति । सो झानं पादकं कत्वा विपस्सनं पट्ठपेत्वा अरहत्तं पापुणाति । 
इदं पटिकूलवसेन अभिनिविट्टस्स भिक्खुनो याव अरहत्ता निगमनं । 


अपरस्स कोड्टासवसेन सज्झायं करोन्तस्स धातुतो उपट्ठाति। धातुतो उपडुहन्तं कौदिसं हुत्वा उपट्ठातीति? केसा ताव 
वबम्मिकमत्थके जातकुन्थतिणकानि विय हुत्वा उपट्ठहन्ति | लोमा पुराणगामड्ठाने जातदब्बतिणकानि विय। नखा दण्डकेसु 
ठपितमधुकफलड्टिकोसका विय । दन्ता मत्तिकापिण्डे पवेसेत्वा ठपितअलाबुबीजानि विय। तचो वीणापब्बके 
परियोनद्भअल्लगोचम्मं विय, मंसं भित्तियं अनुलित्तमत्तिका विय | न्हारु दब्बसम्भारबद्धवल्ली विय। अटि उस्सापेत्वा 
ठपितभित्तिदब्बसम्भारो विय। अट्टिमिञ्जं महावेळुम्हि पक्खित्तसेदितवेत्तग्गं विय। वक्कं, हदयं, यकनं, किलोमकं, पिहकं, 
पप्फासन्ति इमे छ कोट्टासा सूनकारघरं विय हुत्वा उपट्टहन्ति । द्रत्तिसहत्थं अन्तं लोहितदोणियं संवेल्लित्वा ठपितघरसप्पो 

विय। अन्तगुणं पादपुञ्छनके सिब्बितरज्जुका विय। उदरियं परिस्सावने सिथिलबन्धतण्डुलं विय। करीसं वेणुपब्बे 
पक्खित्तपण्डुमत्तिका विय। मत्थलुङ्गं ओमद्दित्वा ठपिता चत्तारो तण्डुलपिट्टुपिण्डा विय । द्वादसविधा आपोधातु पटिपाटिया 
ठपितेसु द्वादससु उदकसरावकेसु पूरितउदकं विय हुत्वा उपट्ठाति। 


अथानेन ओवादाचरियस्स आचिक्खितब्बं। आचरियेन 'कम्मड्टानं विय अकम्मट्ठानं, विलक्खणं एत'न्ति न 
विसंवादेतब्बं। “साधु, सप्पुरिस, पुब्बे तया धातुमनसिकारे योगो कतो भविस्सति। एतदेव कम्मट्ठानं तुय्हं सप्पायं । 
धातुवसेनेव सज्झायं करोही'ति वत्तब्बो। तेनपि धातुवसेन सज्झायो कातब्बो । 


तत्रिदं मनसिकारमुखेनेव सज्झायविधानं - इध भिक्खु “केसा सीसं परियोनद्धित्वा ठितचम्मे जाता। ते न जानन्ति 
“मयं सीसं परियोनद्धित्वा ठितचम्मे जाता ति; सीसं परियोनद्धित्वा ठितचम्मम्पि न जानाति केसा मयि जाता ति; अचेतना 
एते अब्याकता सुञ्ञा थद्धा पत्थिन्ना पथवीधातु एसा'ति मनसिकरोति। "लोमा सरीरं परियोनहनचम्मे जाता । ते न जानन्ति 
“मयं सरीरं परियोनहनचम्मे जाता'ति। सरीरं परियोनहनचम्मम्पि न जानाति "लोमा मयि जाता ति एतेपि अचेतना। नखा 
अङ्गुलीनं अग्गेसु जाता। ते न जानन्ति मयं अङ्गुलीनं अग्गेसु जाता ति । अङ्गुलीनं अग्गानिपि न जानन्ति 'नखा अम्हेसु 
जाता'ति। एतेपि अचेतना। दन्ता हनुकड्टिके जाता ते न जानन्ति 'मयं हनुकट्टिके जाता'ति। हनुकट्रिकम्पि न जानाति 
"दन्ता मयि जाता'ति। एतेपि अचेतना । तचो न जानाति “सरीरं मया परियोनद्भःन्ति। सरीरम्पि न जानाति “अहं तचेन 
परियोनद्भःन्ति। अयम्पि अचेतनो। मंसं न जानाति “मया सरीरं अनुलित्त'न्ति। सरीरम्पि न जानाति “अहं मंसेन 
अनुलित्त'न्ति। इदम्पि अचेतनं । न्हारु न जानाति “अहं अड्टिपुञ्जं आबन्धित्वा ठित'न्ति। अड्डिपुञ्जोपि न जानाति 
“न्हारुजालेनाहं आबद्धो'ति। इदम्पि अचेतनं । 


सीसंट्ठि न जानाति “अहं गीवट्टिके पतिठ्टित'न्ति। गीवद्विकम्पि न जानाति मयि सीसडिकं पतिद्टित' न्ति। गीवडि न 
जानाति “अहं पिद्विकण्टके ठित'न्ति। पिठ्ठिकण्टड्रिकोपि कटिडिकै ऊरुद्रिकं जङ्गड्िकं गोप्फकट्टिकं न जानाति “अहं 
पण्हिकट्टिके पतिट्ठित'न्ति पण्हिकड्रिकम्पि न जानाति “अहं गोप्फकट्टिकं उक्खिपित्वा ठितन्ति...पे०... गीवट्टिकं न जानाति 
“अहं सीसट्विकं उक्खिपित्वा ठित'न्ति। 


पटिपाटिया अट्टीनि ठितानि कोटिया, 
अनेकसन्धियमितो न केहिचि। 
बद्धो नहारूहि जराय चोदितो, 
अचेतनो कट्टकलिङ्गरूपमो॥ 


इमे द्वे महाभूते परिग्गण्हन्तस्स उदरे उस्सदा तेजोधातु पाकटा होति, नासाय उस्सदा वायोधातु पाकटा होति। इमे 
चत्तारो महाभूते परिग्गण्हन्तस्स उपादारूपं पाकटं होति। महाभूतं नाम उपादारूपेन परिच्छिन्नं, उपादारूपं महाभूतेन। यथा 
आतपो नाम छायाय परिच्छिन्नो, छाया आतपेन; एवमेव महाभूतं उपादारूपेन परिच्छिन्नं, उपादारूपं महाभूतेन। अथस्स 
एवं “चत्तारि महाभूतानि तेवीसति उपादारूपानि रूपक्खन्धो'ति रूपक्खन्धं परिग्गण्हन्तस्स आयतनद्वारवसेन अरूपिनो 
खन्धा पाकटा होन्ति। इति रूपारूपपरिग्गहो पञ्चक्खन्धा होन्ति, पञ्चक्खन्धा द्वादसायतनानि होन्ति, द्वादसायतनानि 

अट्ठारस धातुयो होन्तीति खन्धायतनधातुवसेन यमकतालकन्धं फालेन्तो विय द्वे कोट्ठासे कत्वा नामरूपं ववत्थपेति। 


सो “इदं नामरूपं न अहेतु न अप्पच्चया निन्बत्तं, सहेतु सप्पच्चया निब्बत्तं। को पनस्स हेतु? को पन पच्चयो"ति 
उपपरिक्खन्तो “अविज्जापच्चया तण्हापच्चया कम्मपच्चया आहारपच्चया चा”ति तस्स पच्चयं ववत्थपेत्वा “अतीतेपि 
पच्चया चेव पच्चयसमुप्पन्नधम्मा च अनागतेपि एतरहिपि पच्चया चेव पच्चयसमुप्पन्नधम्मा च, ततो उद्धं सत्तो वा पुग्गलो 
वा नत्थि, सुद्भसङ्कारपुञ्जो एवा”ति - एवं तीसु अद्भासु कङ्कं वितरति। अयं पन विपस्सनासङ्कारसल्लक्खणा 
जातपरिञ्ञा नाम। 


एवं सङ्कारे सल्लक्खेत्वा ठितस्स पन भिक्खुस्स दसबलस्स सासने मूलं ओतिण्णं नाम होति, पतिट्ठा लद्धा नाम, 
चूळसोतापन्नो नाम होति नियतगतिको। तथारूपं पन उतुसप्पायं, पुग्गलसप्पायं, भोजनसप्पायं, धम्मसवणसप्पायं 
लभित्वा एकासने एकपल्लङ्कवरगतो तीणि लक्खणानि आरोपेत्वा विपस्सनापटिपाटिया सङ्कारे सम्मसन्तो अरहत्तं 
गण्हातीति इदं धातुवसेन अभिनिविट्टस्स भिक्खुनो याव अरहत्ता निगमनं । 


यस्स पन नेव वण्णतो उपट्टाति न पटिकूलतो न सुञ्ञतो तेन “न मे उपट्टाती'ति न कम्मट्टानं विस्सज्जेत्वा 
निसीदितन्बं, कोड्ासमनसिकारेयेव पन योगो कातब्बो। पोराणकत्थेरा किर “कोट्ठासमनसिकारोव पमाण'न्ति आहंसु। 
इच्चस्स पुनप्पुनं कोट्टासवसेन सज्झायं करोन्तस्स कोट्टासा पगुणा होन्ति। कदा पन पगुणा नाम होन्तीति? यदा 'केसा'ति 
आवज्जितमत्ते मनसिकारो गन्त्वा 'मत्थलुङ्ग/ न्ति अन्तिमकोट्टासे पतिट्ठाति, 'मत्थलुङ्ग'न्ति आवज्जितमत्ते मनसिकारो 
आगन्त्वा 'केसा'ति आदिकोड्टासे पतिठ्ठाति । 


अथस्स यथा नाम चक्खुमतो पुरिसस्स द्रत्तिसवण्णानं पुप्फानं एकसुत्तगन्थितं मालं ओलोकेन्तस्स पटिपाटिया वा पन 
निखाते द्वत्तिसवतिपादे पटिक्कमित्वा ओलोकेन्तस्स पटिपाटियाव द्वत्तिसवण्णानि पुप्फानि वतिपादा वा पाकटा होन्ति, 
एवमेव द्वत्तिस कोट्ठासा उपट्टुहन्ति, विचरन्ता तिरच्छानगतापि मनुस्सापि सत्ताति न उपट्ठहन्ति, कोड्डासाति उपट्टुहन्ति, 
खादनीयभोजनीयं कोट्ठासन्तरे पक्खिप्पमानं विय होति। 


कोट्टासानं पगुणकालतो पट्टाय तीसु मुखेसु एकेन मुखेन विमुच्चिस्सति । कम्मट्टानं वण्णतो वा पटिकूलतो वा 
सुञ्ञतो वा उपट्टाति । यथा नाम पूवे पचितुकामा इत्थी मद्दित्वा ठपितपिट्ठतो यं यं इच्छति तं तं पचति, यथा वा पन समे 
भूमिप्पदेसे ठपितं उदकपूरं कुम्भं यतो यतो आविज्झन्ति ततो ततोव उदकं निक्खमति; एवमेव को्ठासानं पगुणकालतो 
पट्टाय तीसु मुखेसु एकेन मुखेन विमुच्चिस्सति। आकङ्खमानस्स वण्णतो, आकङ्घमानस्स पटिकूलतो, आकङ्खमानस्स 
सुञ्ञतो कम्मट्ठानं उपट्ठुहिस्सतियेव। अयं एत्तको उग्गहसन्धि नाम । इमस्मिं उग्गहसन्धिस्मिं ठत्वा आरहत्तं पत्ता भिक्खु 
गणनपथं बीतिवत्ता । 


यस्स पन उग्गहसन्धिस्मिं कम्मड्ठानं न उपट्ठाति, तेन कम्मड्ठानं उग्गहेत्वा, सचे यत्थ आचरियो वसति, सो आवासो 
सप्पायो होति, इच्चेतं कुसलं; नो चे, सप्पायट्ठाने वसितब्बं । वसन्तेन अट्टारस विहारदोसे (विसुद्धि० १.५२) वज्जेत्वा 
पञ्चङ्गसमन्नागते सेनासने वसितब्बं, सयम्पि पञ्चङ्गसमन्नागतेन भवितब्बं । ततो पच्छाभत्तं पिण्डपातपटिक्कन्तेन 
रत्तिट्ठानं वा दिवाद्ठानं वा पविसित्वा कम्मद्ठानं मनसिकातब्बं । 


कथं? आदितो ताव हट्टा वुत्तनयेनेव अनुपुब्बतो मनसिकातब्बं, न एकन्तरिका । अनुपुब्बतो मनसिकरोन्तो हि 

दरत्तिसपदं निस्सेणि पदपटिपाटिया अक्कमन्तो पासादं आरुय्ह पासादानिसंसं अनुभवनकपुरिसो विय 'केसा लोमा ति 
पटिपाटिया कम्मड्ठानं मनसिकरोन्तो कम्मट्ठानतो च न परिहायति, पासादानिसंससदिसे च नव लोकुत्तरधम्मे अनुभवति । 
अनुपुब्बतो मनसिकरोन्तेनापि च नातिसीघतो नातिसणिकतो मनसिकातब्बं। अतिसीघतो मनसिकरोन्तस्स हि किञ्चापि 
कम्मड्ठानं पगुणं होति, अविभूतं पन होति। तत्थ ओमम्मं हेट्ठा वुत्तमेव | 


अतिसणिकतो मनसिकरोन्तस्स कम्मड्ठानं परियोसानं न गच्छति, अन्तराव ओसक्कितब्बं होति । यथा हि पुरिसो 
तियोजनं मग्गं सायं कच्छं बन्धित्वा पटिपन्नो निक्खन्तद्ठानतो पट्टाय सीतलच्छायं दिस्वा विस्समति, रमणीयं वालिकतलं 
दिस्वा पिट्टिं पसारेति, वनपोक्खर्रणि दिस्वा पानीयं पिवति न्हायति, पब्बतं दिस्वा आरुरह पब्बतरामणेय्यकं पस्सति, तं 
अन्तरायेव सीहो वा ब्यग्घो वा दीपि वा हनति, चोरा वा पन विलुप्पन्ति चेव हनन्ति च; एवमेव अतिसणिकं 
मनसिकरोन्तस्स कम्मट्ठानं परियोसानं न गच्छति, अन्तराव ओसक्कितब्बं होति। 


तस्मा नातिसीघं नातिसणिकं एकदिवसं तिंसवारे मनसिकातब्बं; पातोव दस वारे, मज्झन्हिके दसवारे, सायन्हे दस 
वारे सज्झायो कातब्बो, नो कातुं न वट्टत | यथा हि पातोव उट्टाय मुखं नो धोवितुं न वट्टति, खादनीयं भोजनीयं नो खादितुं 
नो भुञ्जितुं न वट्टति; एतं पन वट्टेय्य; इदमेव एकन्तेन नो कातुं न बट्टति; करोन्तो महन्तं अत्थं गहेत्वा तिट्ठति । यथा हि 
एकस्स पुरिसस्स तीणि खेत्तानि; एकं खेत्तं अट्टकुम्भं देति, एकं सोळस, एकं द्रत्तिस; तेन तीणिपि खेत्तानि पटिजग्गितुं 
असक्कोन्तेन द्रे छड्डेत्वा एकं द्रत्तिसकुम्भदायकमेव पटिजग्गितब्बं; तत्थेन कसनवपननिद्दानादीनि कातब्बानि; तदेवस्स 
इतरेसु द्वीसु उट्ठानकदायं दस्सति; एवमेव सेसं मुखधोवनादिकम्मं छट्ठेत्वापि एत्थेव कम्मं कातब्बं, नो कातुं न वट्टति। 
करोन्तो महन्तं अत्थं गण्हित्वा तिट्ठतीति एत्तावता मज्झिमा पटिपदा नाम कथिता। 


एवं पटिपन्नेनापि विक्खेपो पटिबाहितब्बो । कम्मट्ठानञ्हि विस्सज्जेत्वा चित्ते बहिद्धा विकखेपं गच्छन्ते कम्मट्ठानतो 
परिहायति, बट्टभयं समतिक्कमितुं न सक्कोति। यथा हि एको पुरिसो सहस्सुद्धारं साधेत्वा वड्डिं लभित्वा अद्धानं पटिपन्नो 
अन्तरामग्गे कुम्भीलमकरगाहरक्खससमुट्टिताय गम्भीरगिरिकन्दराय उपरि अत्थतं एकपदिकं दण्डकसेतुं आरुय्ह 
गच्छन्तो अक्कमनपदं विस्सज्जेत्वा इतो चितो च ओलोकेन्तो परिपतित्वा कुम्भीलादिभत्तं होति, एवमेव अयम्पि कम्मट्ठानं 
विस्सज्जेत्वा सचित्ते बहिद्धा विक्खेपं गच्छन्ते कम्मट्ठानतो परिहायति, बट्टुभयं समतिक्कमितुं न सक्कोति । 


तत्रिदं ओपम्मसंसन्दनं - पुरिसस्स सहस्सुद्धारं साधेत्वा वड्डिं लद्धकालो विय हि इमस्स भिकखुनो आचरियसन्तिके 
कम्मट्ठानस्स उग्गहितकालो; अन्तरा गम्भीरगिरिकन्दरा विय संसारो; तस्स कुम्भीलादीहि दटुकालो विय वट्टमूलकानि 
महादुक्खानि; एकपदिकदण्डकसेतु विय इमस्स भिकखुनो सज्झायवीथि; तस्स पुरिसस्स एकपदिकं दण्डकसेतुं आरुय्ह 
अक्कमनपदं विस्सज्जेत्वा इतो चितो च ओलोकेन्तस्स परिपतित्वा कुम्भीलादीनं भत्तभावं आपन्नकालो विय इमस्स 
भिकखुनो कम्मड्डानं विस्सज्जेत्वा बहिद्भा विविखित्तचित्तस्स कम्मट्ठानतो परिहायित्वा बट्टुभयं समतिक्कमितुं असमत्थभावो 
वेदितब्बो । 


तस्मा केसा मनसिकातब्बा। केसे मनसिकरित्वा चित्तुप्पादस्स बहिद्धा विक्खेपं पटिबाहित्वा सुद्धचित्तेनेव "लोमा 
नखा दन्ता तचो'ति मनसिकातब्बं। एवं मनसिकरोन्तो कम्मद्ठानतो न परिहायति, बट्टभयं समतिक्कमति। ओपम्मं पनेत्थ 
तदेव परिवत्तेत्वा वेदितब्बं। सहस्सुद्धारं साधेत्वा वड़िं लभित्वा छेकस्स पुरिसस्स दण्डकसेतुं आरुय्ह निवासनपारुपनं 
संविधाय धातुपत्थद्भकायं कत्वा सोत्थिना परतीरगमनं विय छेकस्स भिकखुनो केसे मनसिकरित्वा चित्तुप्पादस्स बहिद्धा 
विक्खेपं पटिबाहित्वा सुद्धचित्तेनेव *लोमा नखा दन्ता तचो ति मनसिकरोन्तस्स कम्मड्ठानतो अपरिहायित्वा वट्टभयं 

समतिक्कमनं वेदितब्बं । 


एवं बहिद्धा विक्खेपं पटिबाहन्तेनापि हेट्ठा वुत्तनयेनेव पण्णत्ति समतिक्कमनतो मनसिकातब्बं। 'केसा लोमा ति 
पण्णत्ति विस्सज्जेत्वा 'पटिकूलं पटिकूलःन्ति सति ठपेतब्बा। पठमंयेव पन पटिकूलतो न उपट्टाति । याव न उपट्टाति ताव 
पण्णत्ति न विस्सज्जेतब्बा। यदा उपड्डाति तदा पण्णत्ति विस्सज्जेत्वा 'पटिकूल'न्ति मनसिकातनब्बं। करोन्तेन च हेट्ठा 
बुत्तनयेनेब पञ्चहाकारेहि पटिकूलतो मनसिकातब्बा । तचपञ्चकस्मिञ्हि बण्णसण्ठानगन्धासयोकासवसेनेव पञ्चविधम्पि 
पाटिकूल्यं लब्भति। सेसेसुपि यं यं लब्भति, तस्स तस्स वसेन मनसिकारो पवत्तेतब्बो । 


तत्थ केसादयो पञ्च कोट्टासा सुभनिमित्तं रागट्टानियं इड्ठारम्मणन्ति सङ्घं गता। ये केचि रज्जनकसत्ता नाम, सब्बे ते 
इमेसु पञ्चसु कोट्ठासेसु रज्जन्ति। अयं पन भिक्खु महाजनस्स रज्जनट्ठाने 'पटिकूल'न्ति अप्पनं पापेति। तत्थ 
अप्पनाप्पत्तितो पड्ठाय परतो अकिलमन्तोब अप्पनं पापुणाति। 


तत्रिदं ओपम्मं - यथा हि छेको धनुग्गहो राजानं आराधेत्वा सतसहस्सुड्ानकं गामवरं लभित्वा सन्नद्भपञ्चावुधो 
तत्थ गच्छन्तो अन्तरामग्गे द्रत्तिस चोरे दिस्वा तेसु पञ्चचोरजेटुके घातेय्य; तेसं घातितकालतो पट्टाय तेसु द्वे एकमग्गं 
पटिपज्जमाना नाम न होन्ति; एवंसम्पदमिदं दडुब्बं । धनुग्गहस्स राजानं आराधेत्वा गामवरं लद्धकालो विय हि इमस्स 
भिक्खुनो आचरियसन्तिके कम्मड्ठानं उग्गहेत्वा ठितकालो; द्रत्तिस चोरा विय द्रत्तिस कोट्टासा; पञ्च चोरजेट्टका विय 
केसादयो पञ्च; चोरजेडुकानं घातितकालो विय इमस्स भिकखुनो सब्बसत्तानं रज्जनट्ठाने तचपञ्चके 'पटिकूल'न्ति 
अप्पनाय पापितकालो; सेसचोरानं पाणिप्पहारेनेव पलायितकालो विय सेसकोड्ठासेसु अकिलमन्तस्सेव अप्पनाप्पत्ति 
वेदितब्बा। 


एवं पण्णत्ति समतिक्कमन्तेन च अनुपुब्बमुञ्चनतो मनसिकारो पवत्तेतब्बो - केसे मनसिकरोन्तेन मनसिकरोन्तेनेब 
केसेसु सापेक्खेन हुत्वा लोमेसु सति पेसेतब्बा । याव लोमा न उपटुहन्ति ताव 'केसा केसा'ति मनसिकातब्बा। यदा पन 
लोमा उपड्टहन्ति तदा केसे विस्सज्जेत्वा लोमेसु सति उपट्टुपेतब्बा । एवं नखादीसुपि मनसिकारो पवत्तेतब्बो । 


तत्रिदं ओपम्मं - यथा हि जलूका गच्छमाना याव पुरतो पतिट्ठ न लभति ताव पच्छतो नङ्गुड्रेन गहितट्ठानं न मुञ्चति; 
यदा पन पुरतो पतिट्ठं लभति तदा नङ्गुटुं उक्खिपित्वा मुखेन गहितट्ठाने ठपेति; एवमेव केसे मनसिकरोन्तेन मनसिकरोन्तेनेव 
केसेसु सापेक्खेन हुत्वा लोमेसु सति पेसेतब्बा । याव लोमा न उपटुहन्ति ताव 'केसा केसा'ति मनसिकातब्बा। यदा लोमा 
उपट्ठ हन्ति तदा केसे विस्सज्जेत्वा लोमेसु सति उपट्टपेतब्बा । एवं नखादीसुपि मनसिकारो पवत्तेतब्बो । 


एवं पवत्तेन्तेन अप्पना होतीति वुत्तमनसिकारकोसल्लं सम्पादेतब्बं। कथं? इदञ्हि अप्पनाकम्मट्टानं मनसिकरोन्तस्स 
अप्पनं पापुणाति; पठमंयेव ताव न उपड्डाति; अनमतग्गस्मिञ्हि संसारवट्टे च नानारम्मणेसु वड्ति चित्तं 'केसा'ति 
आवज्जितमत्ते सज्झायसोतानुसारेन गन्त्वा मत्थलुङ्गे पतिठ्ठाति । 'मत्थलुङ्ग' न्ति आवज्जितमत्ते सञ्झायसोतानुसारेन 
आगन्त्वा केसेसु पतिठ्ठाति । मनसिकरोन्तस्स मनसिकरोन्तस्स पन सो सो कोड्ठासो उपड्ठाति। सति समाधिनापि तिट्ठमाना 
पवत्तति। तेन यो यो कोड्ठासो अधिकतरं उपट्टाति तत्थ तत्थ द्विगुणेन योगं कत्वा अप्पना पापेतब्बा। एवं अप्पनाय 
पापितकालतो पट्टाय सेसकोट्टासेसु अकिलमन्तो अप्पनं पापेति । तत्थ तालवनमक्कटोव ओपपम्मं | 


अपिचेत्थ एवम्पि योजना वेदितब्बा - द्रत्तिसतालकस्मिञ्हि तालवने मक्कटो पटिवसति । तं गहेतुकामो लुद्दो 

कोटियं ठिततालमूले ठत्वा उक्कुट्टिमकासि। मानजातिको मक्कटो तं तं तालं लङ्कित्वा परियन्तताले अट्ठासि । लुद्दो 
तत्थपि गन्त्वा उक्कुट्टिमकासि | मक्कटो पुन तथेव पुरिमताले पतिट्टासि। सो अपरापरं अनुबन्धियमानो किलमन्तो तस्स 
तस्सेव तालस्स मूले ठत्वा उक्कुडुक्कुट्टिकाले उद्टुहित्वा गच्छन्तो गच्छन्तो अतिकिलमन्तो एकस्स तालस्स 
मकुळपण्णसूचि दळहं गहेत्वा धनुकोटिया विज्झित्वा गण्हन्तोपि न पलायति। 


तत्थ द्रत्तिस ताला विय द्रत्तिस कोट्टासा; मक्कटो विय चित्तं; लुद्दो विय योगावचरो; लुद्देन तालमूले ठत्वा 
उक्कुट्टिकाले मानजातिकस्स मक्कटस्स पलायित्वा परियन्तकोटियं ठितकालो विय अनमतग्गे संसारवट्टे च नानारम्मणेसु 
बड्टितचित्तस्स 'केसा'ति आवज्जितमत्ते सज्झायसोतानुसारेन गन्त्वा मत्थलुङ्गे पतिट्ठानं; परियन्तकोटियं ठत्वा उक्कुड्ठे 
ओरिमकोटिं आगमनकालो विय 'मत्थलुङ्ग'न्ति आवज्जितमत्ते सज्झायसोतानुसारेन गन्त्वा केसेसु पतिट्ठानं; अपरापरं 
अनुबन्धियमानस्स किलमन्तस्स उक्कुटुक्कुङिट्ठाने उद्ठानकालो विय मनसिकरोन्तस्स मनसिकरोन्तस्स तस्मि तस्मि 
कोट्ठासे उपड्टहन्ते सतिया पतिट्ठाय पतिट्टाय गमनं; धनुकोटिया विज्झित्वा गण्हन्तस्सापि अपलायनकालो विय यो कोट्ठासो 
अधिकतरं उपड्डाति, तस्मिं द्विगुणं मनसिकारं कत्वा अप्पनाय पापनं । 


तत्थ अप्पनाय पापितकालतो पड़ाय सेसकोठ्ठासेसु अकिलमन्तोव अप्पनं पापेस्सति । तस्मा 'पटिकूलं पटिकूल' न्ति 
पुनप्पुनं आवज्जितब्बं समन्नाहरितब्बं, तक्काहतं वितक्काहतं कातब्बं । एवं करोन्तस्स चत्तारो खन्धा पटिकूलारम्मणा 
होन्ति, अप्पनं पापुणाति । पुब्बभागचित्तानि परिकम्मउपचारसङ्घातानि सवितक्कसविचारानीति सब्बं हेट्ठा वुत्तसदिसमेव | 
एकं पन कोट्टासं मनसिकरोन्तस्स एकमेव पठमज्झानं निब्बत्तति | पाटियेक्कं मनसिकरोन्तस्स द्रत्तिस पठमज्झानानि 
निब्बत्तन्ति। हत्थे गहितपञ्हावत्थु पाकतिकमेव। 


सो तं निमित्तन्ति सो भिक्खु तं कम्मड्ठाननिमित्तं। आसेवतीति सेवति भजति। भावेतीति वड्डेति । बहुलीकरोतीति 
पुनप्पुनं करोति । स्वावत्थितं ववत्थपेतीति सुववत्थितं करोति। बहिद्धा काये चित्तं उपसंहरतीति एवं कत्वा बहिद्भा 
परस्स काये अत्तनो चित्तं उपसंहरति ठपेति पेसेति । 


अत्थिस्स कायेति अत्थि अस्स काये। अज्झत्तबहिद्धाकाये चित्तं उपसंहरतीति कालेन अत्तनो कालेन परेसं काये 
चित्तं उपनामेति । अत्थि कायेति इदं यस्मा न एकन्तेन अत्तनो कायो नापि परस्सेव कायो अधिप्पेतो, तस्मा वुत्तं । एत्थ पन 
अत्तनो जीवमानकसरीरे "पटिकूल'न्ति परिकम्मं करोन्तस्स अप्पनापि उपचारम्पि जायति। परस्स जीवमानकसरीरे 
'पटिकूल'न्ति मनसिकरोन्तस्स नेव अप्पना जायति, न उपचारं । ननु च दससु असुभेसु उभयम्पेतं जायतीति? आम, 
जायति। तानि हि अनुपादिन्नकपकखे ठितानि। तस्मा तत्थ अप्पनापि उपचारम्पि जायति । इदं पन उपादिन्नकपकखे ठितं । 
तेनेवेत्थ उभयम्पेतं न जायति। असुभानुपस्सनासङ्घाता पन विपस्सनाभावना होतीति वेदितब्बा। इमस्मिं पब्बे किं 
कथितन्ति? समथविपस्सना कथिता। 


इदानेत्थ एवं सब्बं मनसिकारसाधारणं पकिण्णकं वेदितब्बं । एतेसञ्हि - 


निमित्ततो लक्खणतो, धातुतो अथ सुञ्ञतो। 
खन्धादितो च विञ्जेय्यो, केसादीनं विनिच्छयो॥ 


तत्थ निमित्ततो ति द्रत्तिसाकारे सद्विसतं निमित्तानि, येसं वसेन योगावचरो द्रत्तिसाकारं कोड्ठासतो परिग्गण्हाति, 

सेय्यथिदं - केसस्स वण्णनिमित्तं, सण्ठाननिमित्तं, दिसानिमित्तं, ओकासनिमित्तं, परिच्छेदनिमित्तन्ति पञ्च 
निमित्तानि होन्ति । लोमादीसुपि एसेव नयो। 


"लक्खणतो'ति दरत्तिसाकारे अट्टुबीसतिसतं लक्खणानि होन्ति, येसं वसेन योगावचरो द्रत्तिसाकारं लक्खणतो 
मनसिकरोति, सेय्यथिदं - केसे थद्भत्तलक्खणं, आबन्धत्तलक्खणं, उण्हत्तलक्खणं, वित्थम्भनलक्खणन्ति चत्तारि 
लक्खणानि होन्ति । लोमादीसुपि एसेव नयो। 


"धातुतो ति द्रत्तिसाकारे “चतुधातुरो अयं, भिक्खु, पुरिसो'ति वृत्तासु धातूसु अ्डवीसतिसतं धातुयो होन्ति, यासं 
वसेन योगावचरो द्रत्तिसाकारं धातुतो परिग्गण्हाति, सेय्यथिदं - केसे कक्खळता पथवीधातु, आबन्धनता आपोधातु, 
उण्हता तेजोधातु, वित्थम्भनता वायोधातूति चतस्सो धातुयो होन्ति। लोमादीसुपि एसेव नयो। 


“सुज्ञतो ति द्रत्तिसाकारे छन्नवुति सुञ्ञता होन्ति, यासं बसेन योगावचरो द्रत्तिसाकारं सुञ्ञतो विपस्सति, सेय्यथिदं 
- केसा सुञ्ञा अत्तेन वा अत्तनियेन वा निच्चेन वा धुवेन वा सस्सतेन वा अविपरिणामधम्मेन वाति। केसे ताव 
अत्तसुञ्ञता, अत्तनियसुञ्ञता, निच्चभावसुञ्ञताति तिस्सो सुञ्जता होन्ति। लोमादीसुपि एसेव नयो। 


"खन्धादितो ति द्रत्तिसाकारे केसादीसु खन्धादिवसेन परिग्गय्हमानेसु केसा कति खन्धा होन्ति, कति आयतनानि, 
कति धातुयो, कति सच्चानि, कति सतिपट्ठानानीतिआदिना नयेन पेत्थ विनिच्छयो विञ्ञातब्बो। 


३५७. एवं अज्झत्तादिभेदतो तिविधेन कायानुपस्सनं वित्थारतो दस्सेत्वा इदानि ““कायानुपस्सी विहरति आतापी 
सम्पजानो”तिआदीनि पदानि भाजेत्वा दस्सेतुं अनुपस्सीतिआदि आरद्धं । तत्थ याय अनुपस्सनाय कायानुपस्सी नाम 
होति, तं दस्सेतुं तत्थ कतमा अनुपस्सना? या पञ्जा पजाननातिआदि वुत्तं। आतापीतिआदीसुपि एसेव नयो। 


तत्थ पञ्जा पजाननातिआदीनि हेट्ठा चित्तुप्पादकण्डवण्णनायं (ध० स० अट्टः १६) वृत्तनयेनेव वेदितब्बानि । 
उपेतोतिआदीनि सब्बानि अञ्ञमञ्जवेवचनानि। अपिच आसेवनवसेन उपेतो, भावनावसेन सुटु उपेतोति समुपेतो । 
उपागतो समुपागतो, उपपन्नो सम्पन्नोति इमेसुपि द्वीसु दुकेसु अयमेव नयो। बहुलीकारवसेन पन समन्नागतोति 
एवमेत्थ योजना वेदितब्बा। इमिना आतापेन उपेतोति आदीसुपि एसेव नयो। 


बिहरतीति पदे “तत्थ कतमो विहारो ति पुच्छं अकत्वा पुग्गलाधिट्ठानाय देसनाय देसेन्तो इरियतीतिआदिमाह। 
तस्सत्थो - चतुन्नं इरियापथानं अञ्ञतरसमङ्गीभावतो इरियति। तेहि इरियापथचतुक्केहि कायसकटवत्तनेन वत्तति। एकं 
इरियापथदुक्खं अपरेन इरियापथेन बाधित्वा चिरद्वितिकभावेन सरीरक्खनतो पालेति। एकस्मिं इरियापथे असण्ठहित्वा 
सब्बिरियापथवतनतो यपेति। तेन तेन इरियापथेन तथा तथा कायस्स यापनतो यापेति। चिरकालवत्तापनतो चरति। 
इरियापथेन इरियापथं विच्छिन्दित्वा जीवितहरणतो विहरति। 


३६२. स्वेव कायो लोकोति यस्मिं काये कायानुपस्सी विहरति, स्वेव कायो लुज्जनपलुज्जनट्रेन लोको । यस्मा 
पनस्स काये पहीयमानं अभिज्झादोमनस्सं वेदनादीसुपि पहीयति एव, तस्मा पञ्चपि उपादानक्खन्धा लोकोति वृत्तं । 


सन्तातिआदीसुपि निरोधवसेन सन्तताय सन्ता । भावनाय समितत्ता समिता। वत्थुपरिञ्ञाय अप्पवत्तिवूपसमवसेन 
वूपसन्ता। निरोधसङ्घातं अत्थं गताति अत्थङ्गता । पुनप्पुनं निब्बत्तिया पटिबाहितत्ता अतिविय अत्थं गताति अब्भत्थङ्गता। 

अप्पिताति विनासिता, अप्पवत्तियं ठपितातिपि अत्थो। ब्यप्पिताति सुविनासिता, अतिविय अप्पवत्तियं ठपितातिपि 
अत्थो। यथा पुन न अन्वस्सवन्ति एवं सोसितत्ता सोसिता । सुटु सोसिताति विसोसिता, सुक्खापिताति अत्थो। विगतन्ता 
कताति ब्यन्ती कता । एत्थ च अनुपस्सनाय कम्मड्ठानविहारेन कम्मट्ठानिकस्स कायपरिहरणं, आतापेन सम्मप्पधानं, 
सतिसम्पजञ्जेन कम्मट्ठानपरिहरणूपायो; सतिया वा कायानुपस्सनावसेन पटिलद्भो समथो, सम्पजञ्ञेन विपस्सना, 
अभिज्झादोमनस्सविनयेन भावनाफलं वुत्तन्ति वेदितब्बं । 


कायानुपस्सनानिद्देसवण्णना निड्टिता । 
वेदनानुपस्सनानिद्देसवण्णना 


३६३. वेदनानुपस्सनानिद्देसेपि हेट्ठा वृत्तसदिसं वुत्तनयेनेव वेदितब्बं। सुखं वेदनं वेदयमानोतिआवदीसु पन सुखं 
वेदनन्ति कायिकं वा चेतसिकं वा सुखं वेदनं वेदयमानो “अहं सुखं वेदनं वेदयामी'ति पजानातीति अत्थो। तत्थ कामं 
उत्तानसेय्यकापि दारका थञ्ञपिवनादिकाले सुखं वेदयमाना “सुखं वेदनं वेदयामा'ति पजानन्ति, न पनेतं एवरूपं जाननं 
सन्धाय वुत्तं । एवरूपञ्हि जाननं सत्तूपलद्धि नप्पजहति, सत्तसञ्ञं न उग्घाटेति, कम्मट्ठानं वा सतिपड्ठानभावना वा न होति। 
इमस्स पन भिकखुनो जाननं सत्तूपलद्धि पजहति, सत्तसञ्ञं उग्घाटेति, कम्मड्ठानञ्चेव सतिपट्ठानभावना च होति । 'इदञ्हि 
को वेदयति, कस्स वेदना, कि कारणा वेदना ति एवं सम्पजानवेदियनं सन्धाय वुत्तं । 


तत्थ को वेदयतीति? न कोचि सत्तो वा पुग्गलो वा वेदयति। कस्स वेदनाति? न कस्सचि सत्तस्स वा पुग्गलस्स वा 
वेदना। किं कारणा वेदनाति? वत्थुआरम्मणा च पनेसा वेदना । तस्मा एस एवं पजानाति - 'तं तं सुखादीनं वत्थुं 
आरम्मणं कत्वा वेदनाव वेदयति; तं पन वेदनापवत्ति उपादाय `अहं वेदयामी'ति वोहारमत्तं होती'ति। एवं वत्थुं आरम्मणं 
कत्वा वेदनाव वेदयतीति सल्लक्खेन्तो “एस सुखं वेदनं वेदयामी'ति पजानातीति वेदितब्बो, चित्तलपब्बते अञ्ञतरो थेरो 
विय। 


थेरो किर अफासुककाले बलववेदनाय नित्थुनन्तो अपरापरं परिवत्तति। तमेको दहरो आह - “कतरं वो, भन्ते, ठानं 
रुजतीति? “आवुसो, पाटियेक्कं रुजनट्ठानं नाम नत्थि; वत्थुं आरम्मणं कत्वा वेदनाव वेदयती"ति। “एवं जाननकालतो 
पट्टाय अधिवासेतुं बति नो, भन्ते*ति । “अधिवासेमि, आवुसो”ति। “अधिवासना, भन्ते, सेय्यो ति । थेरो अधिवासेसि । 
बातो याव हदया फालेसि। मञ्चके अन्तानि रासीकतानि अहेसुं। थेरो दहरस्स दस्सेसि - “वट्टतावुसो, एत्तका 
अधिवासना ति? दहरो तुण्ही अहोसि। थेरो बीरियसमाधिं योजेत्वा सहपटिसम्भिदाहि अरहत्तं पापुणित्वा समसीसी हुत्वा 
परिनिब्बायि । 


यथा च सुखं, एवं दुक्खं...पे०... निरामिसं अदुक्खमसुखं वेदनं वेदयमानो “निरामिसं अदुक्खमसुखं वेदनं वेदयामी"ति 
पजानाति। इति भगवा रूपकम्मड्टानं कथेत्वा अरूपकम्मड्ठानं कथेन्तो वेदनावसेन कथेसि। दुविधञ्हि कम्मट्ठानं - 
रूपकम्मट्ठानं अरूपकम्मट्ठानञ्च; रूपपरिग्गहो अरूपपरिग्गहोतिपि एतदेव वुच्चति । तत्थ भगवा रूपकम्मद्ठानं कथेन्तो 
सङ्घेपमनसिकारवसेन वा वित्थारमनसिकारवसेन वा चतुधातुववत्थानं कथेसि। तदुभयम्पि विसुद्धिमग्गे सब्बाकारतो 
दस्सितमेव। 


अरूपकम्मड्टानं पन कथेन्तो येभुय्येन वेदनावसेन कथेसि। तिविधो हि अरूपकम्मट्ठाने अभिनिवेसो - फस्सवसेन, 

वेदनावसेन, चित्तवसेनाति। कथं? एकच्चस्स हि संखित्तेन वा वित्थारेन वा परिग्गहिते रूपकम्मट्ठाने तस्मिं आरम्मणे 
चित्तचेतसिकानं पठमाभिनिपातो तं आरम्मणं फुसन्तो उप्पज्जमानो फस्सो पाकटो होति। एकच्चस्स तं आरम्मणं 
अनुभवन्ती उप्पज्जमाना वेदना पाकटा होति। एकच्चस्स तं आरम्मणं परिग्गहेत्वा विजानन्तं उप्पज्जमानं विञ्ञाणं पाकटं 
होति। 


तत्थ यस्स फस्सो पाकटो होति, सोपि “न केवलं फस्सोव उप्पज्जति; तेन सद्धिं तदेवारम्मणं अनुभवमाना वेदनापि 
उप्पज्जति, सञ्जानमाना सञ्ञापि, चेतयमाना चेतनापि, विजाननमानं विञ्ञाणम्पि उप्पज्जती'ति फस्सपञ्चमकेयेव 
परिग्गण्हाति। यस्स वेदना पाकटा होति, सोपि “न केवलं वेदनाव उप्पज्जति; ताय सद्धि तदेवारम्मणं फुसमानो फस्सोपि 
उप्पज्जति, सञ्जाननमाना सञ्ञापि, चेतयमाना चेतनापि, विजाननमानं विञ्ञाणम्पि उप्पज्जती'ति फस्सपञ्चमकेयेव 
परिग्गण्हाति। यस्स विञ्ञाणं पाकटं होति, सोपि “न केवलं विञ्ञाणमेव उप्पज्जति; तेन सद्धि तदेवारम्मणं फुसमानो 
फस्सोपि उप्पज्जति, अनुभवमाना वेदनापि, सञ्जाननमाना सञ्जापि, चेतयमाना चेतनापि उप्पज्जती'ति फस्सपञ्चमकेयेव 
परिग्गण्हाति । 


सो “इमे फस्सपञ्चमका धम्मा किनिस्सिता'ति उपधारेन्तो 'वत्थुनिस्सिताति पजानाति। वत्थु नाम करजकायो; यं 
सन्धाय वृत्तं “इदञ्च पन मे विञ्ञाणं एत्थसितं, एत्थपटिबद्भ''न्ति (दी? नि० १.२३५) । सो अत्थतो भूतानि चेव 
उपादारूपानि च। एवमेत्थ वत्थु रूपं, फस्सपञ्चमका नामन्ति नामरूपमेव पस्सति। रूपञ्चेत्थ रूपक्खन्धो, नामं चत्तारो 
अरूपिनो खन्धाति पञ्चकखन्धमत्तं होति । नामरूपविनिमुत्ता हि पञ्चकखन्धा पञ्चक्खन्धविनिमुत्तं वा नामरूपं नत्थि । 


सो “इमे पञ्चक्खन्धा किंहेतुका'ति उपपरिक्खन्तो “अविज्जादिहेतुका ति पस्सति; ततो पच्चयो चेव पच्चयुप्पन्नञ्च 
इदं; अञ्ञो सत्तो वा पुग्गलो वा नत्थि; सुद्भसङ्घारपुञ्जमत्तमेवाति सप्पच्चयनामरूपवसेनव तिलक्खणं आरोपेत्वा 
विपस्सनापटिपाटिया 'अनिच्चं दुक्खं अनत्ता'ति सम्मसन्तो विचरति । सो 'अज्ज अज्जा'ति पटिवेधं आकङ्कमानो तथारूपे 
दिवसे उतुसप्पायं, पुग्गलसप्पायं, भोजनसप्पायं, धम्मसवनसप्पायं वा लभित्वा एकपल्लङ्केन निसिन्नोब विपस्सनं मत्थकं 
पापेत्वा अरहत्ते पतिठ्ठाति । एवं इमेसं तिण्णम्पि जनानं याव अरहत्ता कम्मड्ठानं कथितं होति। 


इध पन भगवा अरूपकम्मद्ठानं कथेन्तो वेदनावसेन कथेसि। फस्सवसेन वा हि विञ्जाणवसेन वा कथियमानं न 
पाकटं होति, अन्धकारं विय खायति। वेदनावसेन पन पाकटं होति। कस्मा? वेदनानं उप्पत्तिपाकटताय। 
सुखदुक्खवेदनानञ्हि उप्पत्ति पाकटा। यदा सुखं उप्पज्जति, सकलसरीरं खोभेन्तं मदन्तं फरमानं अभिसन्दयमानं 
सतधोतसप्पिं खादापयन्तं विय, सतपाकतेलं मक्खापयमानं विय, उदकघटसहस्सेन परिळाहं निब्बापयमानं विय, “अहो 
सुखं! अहो सुखन्ति'! वाचं निच्छारयमानमेव उप्पज्जति। यदा दुक्खं उप्पज्जति, सकलसरीरं खोभेन्तं मदन्तं फरमानं 
अभिसन्दयमानं तत्तफालं पवेसेन्तं विय, विलीनतम्बलोहेन आसिञ्चन्तं विय, सुक्खतिणवनप्पतिम्हि अरञ्ञे 
दारुउक्काकलापं पक्खिपमानं विय “अहो दुक्खं! अहो दुक्खन्ति!' विप्पलापयमानमेव उप्पज्जति। इति सुखदुक्खवेदनानं 
उप्पत्ति पाकटा होति। 


अदुक्खमसुखा पन दुद्दीपना अन्धकारा अविभूता । सा सुखदुक्खानं अपगमे सातासातपटिक्खेपवसेन 
मज्झत्ताकारभूता अदुक्खमसुखा वेदनाति नयतो गण्हन्तस्स पाकटा होति। यथा कि? अन्तरा पिट्टिपासाणं आरुहित्वा 
पलायन्तस्स मिगस्स अनुपथं गच्छन्तो मिगलुद्दको पि्टिपासाणस्स ओरभागे अपरभागेपि पदं दिस्वा मज्झे अपस्सन्तोपि 
“इतो आरुळहो, इतो ओरुळहो, मज्झे पि्िपासाणे इमिना पदेसेन गतो भविस्सती'ति नयतो जानाति। एवं आरुळहट्ठाने पदं 

विय हि सुखाय वेदनाय उप्पत्ति पाकटा होति; ओरुळ्हट्टाने पदं विय दुक्खाय वेदनाय उप्पत्ति पाकटा होति। "इतो 
आरुळहो, इतो ओरुळहो, मज्झे एवं गतो ति नयतो गहणं विय सुखदुक्खानं अपगमे सातासातपटिक्खेपवसेन 
मज्झत्ताकारभूता अदुक्खमसुखा वेदनाति नयतो गण्हन्तस्स पाकटा होति। 


एवं भगवा पठमं रूपकम्मड्टानं कथेत्वा पच्छा अरूपकम्मद्ठानं कथेन्तो वेदनावसेन विनिवत्तेत्वा दस्सेसि; न 
केवलञ्च इधेव एवं दस्सेति, दीघनिकायम्हि महानिदाने, सक्कपञ्हे, महासतिपट्ठाने, मञ्झिमनिकायम्हि सतिपट्ठाने च 
चूळतण्हासङ्कये, महातण्हासङ्कये, चूळवेदल्ले, महावेदल्ले, रट्टुपालसुत्ते, मागण्डियसृत्ते, धातुविभङ्गे, आनेञ्जसप्पाये, 
संयृत्तनिकायम्हि चूळनिदानसुत्ते, रुकखोपमे, परिवीमंसनसुत्ते, सकले वेदनासंयुत्तेति एवं अनेकेसु सुत्तेसु पठमं 
रूपकम्मट्ठानं कथेत्वा पच्छा अरूपकम्मट्ठानं वेदनावसेन विनिवत्तेत्वा दस्सेसि। यथा च तेसु तेसु, एवं इमस्मिम्पि 
सतिपद्ठानविभङ्गे पठमं रूपकम्मद्ठानं कथेत्वा पच्छा अरूपकम्मद्ठानं वेदनावसेन विनिवत्तेत्वा दस्सेसि। 


तत्थ सुखं वेदनन्तिआदीसु अयं अपरोपि पजाननपरियायो - सुखं वेदनं वेदयामीति पजानातीति 
सुखवेदनाक्खणे दुक्खाय वेदनाय अभावतो सुखं वेदनं वेदयमानो “सुखं वेदनं वेदयामी'ति पजानाति। तेन या पुब्बे 
भूतपुब्बा दुक्खा वेदना, तस्सा इदानि अभावतो इमिस्सा च सुखाय इतो पठमं अभावतो वेदना नाम अनिच्चा अद्भुवा 
विपरिणामधम्माति इतिह तत्थ सम्पजानो होति। वुत्तम्पि चेतं भगवता - 


“यस्मिँ, अग्गिवेस्सन, समये सुखं वेदनं वेदेति, नेव तस्मिं समये दुक्खं वेदनं वेदेति, न अदुक्खमसुखं वेदनं 


नेव तस्मिं समये सुखं वेदनं वेदेति, न दुक्खं वेदनं वेदेति, अदुक्खमसुखंयेव तस्मिं समये वेदनं वेदेति । सुखापि 
खो, अग्गिवेस्सन, वेदना अनिच्चा सङ्घाता पटिच्चसमुप्पन्ना खयधम्मा वयधम्मा विरागधम्मा निरोधधम्मा। 


अग्गिवेस्सन, सुतवा अरियसावको सुखायपि वेदनाय निब्बिन्दति, दुकखायपि वेदनाय निब्बिन्दति, 
अदुक्खमसुखायपि वेदनाय निब्बिन्दति, निब्बिन्दं विरज्जति, विरागा विमुच्चति, विमृत्तस्मिं विमृत्तमिति जाणं 
होति; 'खोणा जाति, वुसितं ब्रह्मचरियं, कतं करणीयं, नापरं इत्थत्तायाति पजानाती ति (म° नि० २.२०५)। 


सामिसं वा सुखन्तिआदीसु सामिसा सुखा नाम पञ्चकामगुणामिसनिस्सिता छ गेहस्सितसोमनस्सवेदना; 
निरामिसा सुखा नाम छ नेक्खम्मस्सितसोमनस्सवेदना; सामिसा दुक्खा नाम छ गेहस्सितदोमनस्सवेदना; निरामिसा 
दुक्खा नाम छ नेक्खम्मस्सितदोमनस्सवेदना; सामिसा अदुक्खमसुखा नाम छ गेहसितउपेक्खावेदना; निरामिसा 
अदुक्खमसुखा नाम छ नेक्खम्मस्सितउपेक्खावेदना। तासं विभागो उपरिपण्णासे पाळियं (म० नि० ३.३०४ आदयो) 
आगतोयेव। सो तं निमित्तन्ति सो तं वेदनानिमित्तं। बहिद्धा वेदनासूति परपुग्गलस्स वेदनासु। सुखं वेदनं वेदयमानन्ति 
परपुग्गलं सुखवेदनं वेदयमानं। अज्झत्तबहिद्धाति कालेन अत्तनो कालेन परस्स वेदनासु चित्तं उपसंहरति। इमस्मिं वारे 
यस्मा नेव अत्ता, न परो नियमितो; तस्मा वेदनापरिग्गहमत्तमेव दस्सेतुं “इध भिक्खु सुखं वेदनं सुखा वेदना” तिआदि वुत्तं। 
सेसमेत्थ उत्तानमेव। इमस्मिं पन पब्बे सुद्भविपस्सनाव कथिताति। 


वेदनानुपस्सनानिद्देसवण्णना निट्टिता । 


चित्तानुपस्सनानिहेसवण्णना 

३६५. चित्तानुपस्सनानिद्देसेपि हेट्ठा वुत्तसदिसं वुत्तनयेनेव वेदितब्बं। सरागं वा चित्तन्तिआदीसु पन सरागन्ति 
अट्टुविधं लोभसहगतं | वीतरागन्ति लोकियकुसलाब्याकतं । इदं पन यस्मा सम्मसनं न धम्मसमोधानं, तस्मा इध एकपदेपि 
लोकुत्तरं न लब्भति। यस्मा पहानेकट्ठवसेन रागादीहि सह वत्तन्ति पहीयन्ति, तस्मा द्वीसु पदेसु निप्परियायेन न लब्भन्तीति 
न गहितानि। सेसानि चत्तारि अकुसलचित्तानि नेव पुरिमपदं, न पच्छिमपदं भजन्ति । सदोसन्ति दुविधं दोमनस्ससहगतं । 
वीतदोसन्ति लोकियकुसलाब्याकतं । सेसानि दस अकुसलचित्तानि नेव पुरिमपदं, न पच्छिमपदं भजन्ति । समोहन्ति 
विचिकिच्छासहगतञ्चेव उद्भच्चसहगतञ्चाति दुविधं । यस्मा पन मोहो सब्बाकुसलेसु उप्पज्जति, तस्मा सेसानिपि इध 
वट्टुन्ति एव। इमस्मिं येव हि दुके द्रादसाकुसलचित्तानि परियादिण्णानीति । वीतमोहन्ति लोकियकुसलाब्याकतं । 
संखित्तन्ति थिनमिद्भानुपतितं । एतञ्हि सङ्कुटितचित्तं नाम | विक्खित्तन्ति उद्भच्चसहगतं । एतञ्हि पसटचित्तं नाम । 


महग्गतन्ति रूपावचरं अरूपावचरञ्च। अमहग्गतन्ति कामावचरं । सउत्तरन्ति कामावचरं। अनुत्तरन्ति 
रूपावचरञ्च अरूपावचरञ्च। तत्रापि सउत्तरं रूपावचरं, अनुत्तरं अरूपावचरमेव। समाहितन्ति यस्स अप्पनासमाधि 
उपचारसमाधि वा अत्थि। असमाहितन्ति उभयसमाधिविरहितं । विमुत्तन्ति तदङ्गविकखम्भनविमुत्तीहि विनिमुत्तं । 
अविमृत्तन्ति उभयविमृत्तिरहितं; समुच्छेदपटिप्पस्सद्भिनिस्सरणविमृत्तीनं पन इध ओकासोव नत्थि। सरागमस्स चित्तन्ति 
सरागं अस्स चित्तं। सेसं हेट्टा वृत्तनयत्ता उत्तानत्थमेव। इमस्मिम्पि पब्बे सुद्भविपस्सनाव कथिताति। 


चित्तानुपस्सनानिद्देसवण्णना निट्टिता । 
धम्मानुपस्सनानिद्देसवण्णना 
नीवरणपब्बवण्णना 


३६७. एत्तावता यस्मा कायानुपस्सनाय रूपक्खन्धपरिग्गहोव कथितो, वेदनानुपस्सनाय वेदनाकखन्धपरिग्गहोव 
चित्तानुपस्सनाय विञ्जाणक्खन्धपरिग्गहोव तस्मा इदानि सम्पयुत्तधम्मसीसेन सञ्ञजासङ्घारक्खन्धपरिग्गहम्पि कथेतुं 
धम्मानुपस्सनं दस्सेन्तो कथञ्च भिक्खूतिआदिमाह । तत्थ सन्तन्ति अभिण्हसमुदाचारवसेन संविज्जमानं । असन्तन्ति 
असमुदाचारवसेन वा पहीनत्ता वा अविज्जमानं। यथा चाति येन कारणेन कामच्छन्दस्स उप्पादो होति । तञ्च 
पजानातीति तञ्च कारणं पजानाति। इमिना नयेन सब्बपदेसु अत्थो वेदितब्बो । 


तत्थ सुभनिमित्ते अयोनिसोमनसिकारेन कामच्छन्दस्स उप्पादो होति । सुभनिमित्तं नाम सुभम्पि सुभनिमित्तं, 
सुभारम्मणम्पि सुभनिमित्तं। अयोनिसोमनसिकारो नाम अनुपायमनसिकारो उप्पथमनसिकारो, अनिच्चे निच्चन्ति वा 
दुक्खे सुखन्ति वा अनत्तनि अत्ताति वा असुभे सुभन्ति वा मनसिकारो। तं तत्थ बहुलं पवत्तयतो कामच्छन्दो उप्पज्जति। 
तेनाह भगवा - 


“अत्थि, भिक्खवे, सुभनिमित्तं। तत्थ अयोनिसोमनसिकारबहुलीकारो - अयमाहारो अनुप्पन्नस्स वा 
कामच्छन्दस्स उप्पादाय, उप्पन्नस्स वा कामच्छन्दस्स भिय्योभावाय वेपुल्लाया”ति (सं० नि० ५.२३२) | 


असुभनिमित्ते पन योनिसोमनसिकारेनस्स पहानं होति। असुभनिमित्तं नाम असुभम्पि असुभनिमित्तं, 
असुभारम्मणम्पि असुभनिमित्तं । योनिसोमनसिकारो नाम उपायमनसिकारो पथमनसिकारो, अनिच्चे अनिच्चन्ति वा 
दुक्खे दुकखन्ति वा अनत्तनि अनत्ताति वा असुभे असुभन्ति वा मनसिकारो। तं तत्थ बहुलं पवत्तयतो कामच्छन्दो पहीयति। 

तेनाह भगवा - 


“अत्थि, भिक्खवे, असुभनिमित्तं । तत्थ योनिसोमनसिकारबहुलीकारो अयमनाहारो अनुप्पन्नस्स वा 
कामच्छन्दस्स उप्पादाय, उप्पन्नस्स वा कामच्छन्दस्स भिय्योभावाय, वेपुल्लाया”ति (सं० नि० ५.२३२)। 


अपिच छ धम्मा कामच्छन्दस्स पहानाय संवत्तन्ति - असुभनिमित्तस्स उग्गहो, असुभभावनानुयोगो, इन्द्रियेसु 
गुत्तद्वारता, भोजने मत्तञ्ञुता, कल्याणमित्तता, सप्पायकथाति। दसविधञ्हि असुभनिमित्तं उग्गण्हन्तस्सापि कामच्छन्दो 
पहीयति, भावेन्तस्सापि; इन्द्रियेसु पिहितद्वारस्सापि; चतुन्नं पञ्चन्नं आलोपानं ओकासे सति उदकं पिवित्वा 
यापनसीलताय भोजने मत्तञ्जुनोपि। तेन वुत्तं - 


““चत्तारो पञ्च आलोपे, अभुत्वा उदकं पिवे। 
अलं फासुविहाराय, पहितत्तस्स भिकखुनोति॥ (थेरगा० ९८३)। 


असुभकम्मिकतिस्सत्थेरसदिसे असुभभावनारते कल्याणमित्ते सेवन्तस्सापि कामच्छन्दो पहीयति; ठाननिसज्जादीसु 
दसअसुभनिस्सितसप्पायकथायपि पहीयति । तेन वुत्तं “छ धम्मा कामच्छन्दस्स पहानाय संवत्तन्ती”ति। इमेहि पन छहि 
धम्मेहि पहीनस्स कामच्छन्दस्स अरहत्तमग्गेन आयति अनुप्पादो होतीति पजानाति। 


पटिघनिमित्ते अयोनिसोमनसिकारेन पन ब्यापादस्स उप्पादो होति। तत्थ पटिघम्पि पटिघनिमित्तं नाम; 
पटिघारम्मणम्पि पटिघनिमित्तं । अयोनिसोमनसिकारो सब्बत्थ एकलक्खणोव । तं तस्मिं निमित्ते बहुलं पवत्तयतो ब्यापादो 
उप्पज्जति। तेनाह भगवा - 


“अत्थि, भिक्खवे, पटिघनिमित्तं। तत्थ अयोनिसोमनसिकारबहुलीकारो - अयमाहारो अनुष्पन्नस्स वा 
ब्यापादस्स उप्पादाय, उप्पन्नस्स वा ब्यापादस्स भिय्योभावाय वेपुल्लाया”ति (सं० नि० ५.२३२) | 


मेत्ताय पन चेतोविमुत्तिया योनिसोमनसिकारेनस्स पहानं होति। तत्थ मेत्ताति वुत्ते अप्पनापि उपचारोपि वट्टति; 
चेतोविमृत्तीति अप्पनाव। योनिसोमनसिकारो वुत्तलक्खणोव । तं तत्थ बहुलं पवत्तयतो ब्यापादो पहीयति। तेनाह भगवा - 


“अत्थि, भिक्खवे, मेत्ताचेतोविमुत्ति । तत्थ योनिसोमनसिकारबहुलीकारो - अयमाहारो अनुप्पन्नस्स वा 
ब्यापादस्स उप्पादाय, उप्पन्नस्स वा ब्यापादस्स भिय्योभावाय, वेपुल्लाया ति (सं० नि० ५.२३२ थोक विसदिसं) । 


अपिच छ धम्मा ब्यापादस्स पहानाय संवत्तन्ति - मेत्तानिमित्तस्स उग्गहो, मेत्ताभावनानुयोगो, 
कम्मस्सकतापच्चवेक्खणा, पटिसङ्घानबहुलीकता, कल्याणमित्तता, सप्पायकथाति। 
ओदिस्सकानोदिस्सकदिसाफरणानञ्हि अञ्ञतरवसेन मेत्तं उग्गण्हन्तस्सापि ब्यापादो पहीयति। ओधिसो अनोधिसो 
दिसाफरणवसेन मेत्तं भावेन्तस्सापि। `त्वं एतस्स कुद्धो कि करिस्ससि, किमस्स सीलादीनि विनासेतुं सक्खिस्ससि? ननु त्वं 
अत्तनो कम्मेन आगन्त्वा अत्तनो कम्मेनेव गमिस्ससि? परस्स कुज्झनं नाम वीतच्चितङ्गारतत्तअयोसलाकगूथावीनि गहेत्वा 
परस्स पहरितुकामतासदिसं होति। एसोपि तव कुद्धो कि करिस्सति? कि ते सीलादीनि विनासेतुं सक्खिस्सति? एस अत्तनो 
कम्मेनागन्त्वा अत्तनो कम्मेनेव गमिस्सति; अप्पटिच्छितपहेणकं विय पटिवातखित्तरजोमुद्धि विय च एतस्सेवेस कोधो 
मत्थके पतिस्सती'ति। एवं अत्तनो च परस्स च कम्मस्सकतं पच्चवेक्खतोपि, उभयकम्मस्सकतं पच्चवेक्खित्वा 

पटिसङ्घाने ठितस्सापि, अस्सगृत्तत्थेरसदिसे मेत्ताभावनारते कल्याणमित्ते सेवन्तस्सापि ब्यापादो पहीयति; 
ठाननिसज्जादीसु मेत्तानिस्सितसप्पायकथायपि पहीयति। तेन वुत्तं “छ धम्मा ब्यापादस्स पहानाय संवत्तन्ती"ति। इमेहि पन 
छहि धम्मेहि पहीनस्स ब्यापादस्स अनागामिमग्गेन आयतिं अनुप्पादो होतीति पजानाति। 


अरतीतिआदीसु अयोनिसोमनसिकारेन थिनमिद्धस्स उप्पादो होति । अरति नाम उक्कण्ठितता । तन्दी नाम 
कायालसियता। विजम्भिका नाम कायविनामना । भत्तसम्मदो नाम भत्तमुच्छा भत्तपरिळाहो। चेतसो लीनत्त नाम 
चित्तस्स लीनाकारो। इमेसु अरतिआदीसु अयोनिसोमनसिकारं बहुलं पवत्तयतो थिनमिद्धं उप्पज्जति । तेनाह भगवा - 


“अत्थि, भिक्खवे, अरति तन्दी विजम्भिका भत्तसम्मदो चेतसो च लीनत्तं। तत्थ 
अयोनिसोमनसिकारबहुलीकारो - अयमाहारो अनुप्पन्नस्स वा थिनमिद्भस्स उप्पादाय, उप्पन्नस्स वा 
थिनमिद्भस्स भिय्योभावाय वेपुल्लाया'ति (सं नि० ५.२३२) । 


आरम्भधातुआदीसु पन योनिसोमनसिकारेनस्स पहानं होति। आरम्भधातु नाम पठमारम्भवीरियं। निक्कमधातु नाम 
कोसज्जतो निक्खन्तत्ता ततो बलवतरं । परक्कमधातु नाम परं परं ठानं अक्कमनतो ततोपि बलवतरं । इमस्मिं तिप्पभेदे 
बीरिये योनिसोमनसिकारं बहुलं पवत्तयतो थिनमिद्धं पहीयति। तेनाह भगवा - 


“अत्थि, भिक्खवे, आरम्भधातु, निक्कमधातु, परक्कमधातु । तत्थ योनिसोमनसिकारबहुलीकारो - 
अयमनाहारो अनुप्पन्नस्स वा थिनमिद्धस्स उप्पादाय, उप्पन्नस्स वा थिनमिद्धस्स भिय्योभावाय, वेपुल्लाया”ति 
(सं० नि० ५.२३२)। 


अपिच छ धम्मा थिनमिद्धस्स पहानाय संवत्तन्ति - अतिभोजने निमित्तग्गाहो, इरियापथसम्परिवत्तनता, 
आलोकसञ्जामनसिकारो, अब्भोकासवासो, कल्याणमित्तता, सप्पायकथाति । आहरहत्थक भुत्तवमितक तत्रवट्टक 
अलंसाटक काकमासकभोजनं भुज्जित्वा रत्तिट्ठानदिवाड्टाने निसिन्नस्स हि समणधम्मं करोतो थिनमिद्धं महाहत्थी विय 
ओत्थरन्तं आगच्छति | चतुपञ्चआलोपओकासं पन ठपेत्वा पानीयं पिवित्वा यापनसीलस्स भिक्खुनो तं न होतीति 
अतिभोजने निमित्तं गण्हन्तस्सापि थिनमिद्धं पहीयति । यस्मिं इरियापथे थिनमिद्धं ओक्कमति ततो अञ्ञं परिवत्तेन्तस्सापि, 
रत्ति चन्दालोकदीपालोकउक्कालोके दिवा सूरियालोकं मनसिकरोन्तस्सापि, अब्भोकासे वसन्तस्सापि, 
महाकस्सपत्थेरसदिसे पहीनथिनमिद्धे कल्याणमित्ते सेवन्तस्सापि थिनमिद्धं पहीयति; ठाननिसज्जादीसु 
धुतङ्गनिस्सितसप्पायकथायपि पहीयति । तेन वुत्तं “छ धम्मा थिनमिद्धस्स पहानाय संवत्तन्ती*ति । इमेहि पन छहि धम्मेहि 
पहीनस्स थिनमिद्धस्स अरहत्तमग्गेन आयतिं अनुप्पादो होतीति पजानाति। 


चेतसो अवूपसमे अयोनिसोमनसिकारेन उद्धच्चकुक्कुच्चस्स उप्पादो होति । अवूपसमो नाम अवूपसन्ताकारो; 
उद्भच्चकुक्कुच्चमेवेतं अत्थतो । तत्थ अयोनिसोमनसिकार बहुलं पवत्तयतो उद्भच्चकुक्कुच्चं उप्पज्जति | तेनाह भगवा - 


“अत्थि, भिक्खवे, चेतसो अवूपसमो । तत्थ अयोनिसोमनसिकारबहुलीकारो -- अयमाहारो अनुप्पन्नस्स 
वा उद्धच्चकुक्कुच्चस्स उप्पादाय, उप्पन्नस्स वा उद्धच्चकुक्कुच्चस्स भिय्योभावाय वेपुल्लाया''ति (सं० नि० 
५.२३२)। 

समाधिसङ्घाते पन चेतसो वूपसमे योनिसोमनसिकारेनस्स पहानं होति। तेनाह भगवा - 


“अत्थि, भिक्खवे, चेतसो वूपसमो। तत्थ योनिसोमनसिकारबहुलीकारो - अयमनाहारो अनुप्पन्नस्स वा 
उद्भच्चकुक्कुच्चस्स उप्पादाय, उप्पन्नस्स वा उद्धच्चकुक्कुच्चस्स भिय्योभावाय, वेपुल्लाया”ति (सं० नि० 
५.२३२)। 


अपिच छ धम्मा उद्भच्चकुक्कुच्चस्स पहानाय संवत्तन्ति - बहुस्सुतता, परिपुच्छकता, विनये पकतञ्जुता, 
बुडसेविता, कल्याणमित्तता, सप्पायकथाति। बाहुसच्चेनपि हि एकं वा द्वे वा तयो वा चत्तारो वा पञ्च वा निकाये 
पाळिवसेन च अत्थवसेन च उग्गण्हन्तस्सापि उद्धच्चकुक्कुच्चं पहीयति। कप्पियाकप्पियपरिपुच्छाबहुलस्सापि, 
विनयपञ्जत्तियं चिण्णवसीभावताय पकतञ्जुनोपि, बुडे महल्लकत्थेरे उपसङ्कमन्तस्सापि, उपालित्थेरसदिसे विनयधरे 
कल्याणमित्ते सेवन्तस्सपि उद्भच्चकुक्कुच्चं पहीयति; ठाननिसज्जादीसु कप्पियाकप्पियनिस्सितसप्पायकथायपि पहीयति। 
तेन वृत्तं “छ धम्मा उद्भच्चकुक्कुच्चस्स पहानाय संवत्तन्ती”ति। इमेहि पन छहि धम्मेहि पहीने उद्भच्चकुक्कुच्चे उद्भच्चस्स 
अरहत्तमग्गेन कुक्कुच्चस्स अनागामिमग्गेन आयतिं अनुप्पादो होतीति पजानाति। 


विचिकिच्छाठानीयेसु धम्मेसु अयोनिसोमनसिकारेन विचिकिच्छाय उप्पादो होति । विचिकिच्छाठानीया धम्मा नाम 
पुनप्पुनं विचिकिच्छाय कारणत्ता विचिकिच्छाव। तत्थ अयोनिसोमनसिकारं बहुलं पवत्तयतो विचिकिच्छा उप्पज्जति। 
तेनाह भगवा - 


“अत्थि, भिक्खवे, विचिकिच्छाठानीया धम्मा। तत्थ अयोनिसोमनसिकारबहुलीकारो - अयमाहारो 
अनुप्पन्नाय वा विचिकिच्छाय उप्पादाय, उप्पन्नाय वा विचिकिच्छाय भिय्योभावाय वेपुल्लाया”ति (सं० नि० 
५.२३२)। 


कुसलादिधम्मेसु योनिसोमनसिकारेन पनस्सा पहानं होति । तेनाह भगवा - 


“अत्थि, भिक्खवे, कुसलाकुसला म्मा, सावज्जानवज्जा धम्मा, हीनप्पणीता धम्मा, 
कण्हसुक्कसप्पटिभागा धम्मा। तत्थ योनिसोमनसिकारबहुलीकारो - अयमनाहारो अनुप्पन्नाय वा 
विचिकिच्छाय उप्पादाय, उप्पन्नाय वा विचिकिच्छाय भिय्योभावाय, वेपुल्लाया”ति (सं० नि० ५.२३२)। 


अपिच छ धम्मा विचिकिच्छाय पहानाय संवत्तन्ति - बहुस्सुतता, परिपुच्छकता, विनये पकतञ्ञुता, 


अत्थवसेन च उग्गण्हन्तस्सापि विचिकिच्छा पहीयति। तीणि रतनानि आरब्भ परिपुच्छाबहुलस्सापि, विनये 
चिण्णवसीभावस्सापि, तीसु रतनेसु ओकप्पनियसद्भासङ्घातअधिमोक्खबहुलस्सापि, सद्भाधिमृत्ते वक्कलित्थेरसदिसे 
कल्याणमित्ते सेवन्तस्सापि विचिकिच्छा पहीयति। ठाननिस्सज्जादीसु तिण्णं रतनानं गुणनिस्सितसप्पायकथायपि पहीयति। 
तेन वुत्तं “छ धम्मा विचिकिच्छाय पहानाय संवत्तन्ती”ति। इमेहि पन छहि धम्मेहि पहीनाय विचिकिच्छाय सोतापत्तिमग्गेन 
आयतिं अनुप्पादो होतीति पजानाति। 


नीवरणपब्बवण्णना । 

बोज्झङ्गपब्बबण्णना 


बोज्झङ्गपब्बे सन्तन्ति पटिलाभवसेन विज्जमानं। असन्तन्ति अप्पटिलाभवसेन अविज्जमानं। यथा च 
अनुप्पन्नस्साति आदीसु पन सतिसम्बोज्झङ्गस्स ताव - 


“अत्थि, भिक्खवे, सतिसम्बोज्झङ्गड्ठानीया धम्मा। तत्थ योनिसोमनसिकारबहुलीकारो - अयमाहारो 
अनुप्पन्नस्स वा सतिसम्बोज्झङ्गस्स उप्पादाय, उप्पन्नस्स वा सतिसम्बोज्झङ्गस्स भिय्योभावाय वेपुल्लाय भावनाय 
पारिपूरिया संवत्तती”ति (सं० नि० ५.१८३) - एवं उप्पादो होति । तत्थ सतियेव सतिसम्बोज्झङ्गट्ठानीया धम्मा। 
योनिसोमनसिकारो वुत्तलक्खणोयेव । तं तत्थ बहुलं पवत्तयतो सतिसम्बोज्झङ्गो उप्पज्जति। 


अपिच चत्तारो धम्मा सतिसम्बोज्झङ्गस्स उप्पादाय संवत्तन्ति - सतिसम्पजञ्जं, मुडुस्सतिपुग्गलपरिवज्जनता, 
उपट्टितस्सतिपुग्गलसेवनता, तदधिमुत्तताति। अभिक्कन्तादीसु हि सत्तसु ठानेसु सतिसम्पजञ्जेन, 
भत्तनिक्खित्तकाकसदिसे मुडस्सतिपुग्गले परिवज्जनेन, तिस्सदत्तत्थेरअभयत्थेरसदिसे उपट्टितस्सतिपुग्गले सेवनेन, 
ठाननिसज्जादीसु सतिसमुद्ठापनत्थं निन्नपोणपब्भारचित्तताय च सतिसम्बोज्झङ्गो उप्पज्जति। एवं चतूहि कारणेहि 
उप्पन्नस्स पनस्स अरहत्तमग्गेन भावनापारिपूरि होतीति पजानाति। 


धम्मविचयसम्बोज्झङ्गस्स पन -- 


“अत्थि, भिक्खवे, कुसलाकुसला धम्मा...पे०... कण्हसुक्कसप्पटिभागा धम्मा। तत्थ 
योनिसोमनसिकारबहुलीकारो - अयमाहारो अनुष्पन्नस्स वा धम्मविचयसम्बोज्झङ्गस्स उप्पादाय, उप्पन्नस्स वा 
धम्मविचयसम्बोज्झङ्गस्स भिय्योभावाय वेपुल्लाय भावनाय पारिपूरिया संवत्तती”ति (सं० नि० ५.२३२) - 


एवं उप्पादो होति। 


अपिच सत्त धम्मा धम्मविचयसम्बोज्झङ्गस्स उप्पादाय संवत्तन्ति - परिपुच्छकता, वत्थुविसदकिरिया, 
इन्द्रियसमत्तपटिपादना, दुप्पञ्ञपुग्गलपरिवज्जना, पञ्ञवन्तपुग्गलसेवना, गम्भीरञाणचरियपच्चवेक्खणा, 
तदधिमुत्तताति । तत्थ परिपुच्छकताति खन्धधातुआयतनइन्द्रियबलबोज्झङ्गमग्गङ्गझानसमथविपस्सनानं 
अत्थसन्निस्सितपरिपुच्छाबहुलता। वत्थुविसदकिरियाति अज्झत्तिकबाहिरानं वत्थूनं विसदभावकरणं। यदा हिस्स 
केसनखलोमानि दीघानि होन्ति, सरीरं वा उस्सन्नदोसञ्चेव सेदमलमक्खितञ्च, तदा अज्झत्तिकं वत्थु अविसदं होति 
अपरिसुद्धं । यदा पन चीवरं जिण्णं किलिटुँ दुग्गन्धं होति, सेनासनं वा उक्लापं, तदा बाहिर वत्थु अविसदं होति अपरिसुद्धं । 
तस्मा केसादिछेदनेन उद्धंविरेचनअधोविरेचनादीहि सरीरसल्लहुकभावकरणेन, उच्छादनन्हापनेन च अज्झत्तिकवत्थु 
विसदं कातब्बं | सूचिकम्मधोवनरजनपरिभण्डकरणादीहि बाहिरवत्थु विसदं कातब्बं । एतस्मिञ्हि 
अज्झत्तिकबाहिरवत्थुम्हि अविसदे उप्पन्नेसु चित्तचेतसिकेसु जाणम्पि अविसदं होति अपरिसुद्भं; अपरिसुद्धानि 
दीपकपल्लकवड्टतिलानि निस्साय उप्पन्नदीपसिखाय ओभासो विय। विसदे पन अज्झत्तिकबाहिरवत्थुम्हि उप्पन्नेसु 
चित्तचेतसिकेसु जाणम्पि विसदं होति परिसुद्भानि दीपकपल्लकवट्टितेलानि निस्साय उप्पन्नदीपसिखाय ओभासो विय। 
तेन वुत्तं “वत्थुविसदकिरिया धम्मविचयसम्बोज्झङ्गस्स उप्पादाय संवत्तती 'ति। 


इन्द्रियसमत्तपटिपादना नाम सद्धादीनं इन्द्रियानं समभावकरणं। सचे हिस्स सद्भिन्द्रियं बलवं होति, इतरानि मन्दानि, 

ततो वीरियिन्द्रियं पग्गहकिच्चं, सतिन्द्रियं उपट्ठानकिच्चं, समाधिन्द्रियं अविकखेपकिच्चं, पञ्जिन्द्रियं दस्सनकिच्चं 
कातुं न सक्कोति। तस्मा तं धम्मसभावपच्चवेक्खणेन वा यथा वा मनसिकरोतो बलवं जातं, तथा अमनसिकारेन 
हापेतब्बं । वक्कलित्थेरवत्थु चेत्थ निदस्सनं । सचे पन वीरियिन्द्रियं बलवं होति, अथ नेव सद्धिन्द्रियं अधिमोक्खकिच्चं 
कातुं सक्कोति, न इतरानि इतरकिच्चभेदं । तस्मा तं पस्सद्धादिभावनाय हापेतब्बं । तत्रापि सोणत्थेरवत्थु दस्सेतब्बं । एवं 
सेसेसुपि एकस्स बलवभावे सति इतरेसं अत्तनो किच्चेसु असमत्थता वेदितब्बा । 


विसेसतो पनेत्थ सद्भापञ्जानं समाधिवीरियानञ्च समतं पसंसन्ति। बलवसद्भो हि मन्दपञ्जो मुद्भप्पसन्नो होति, 
अवत्थुस्मिं पसीदति । बलवपञ्ञो मन्दसद्धो केराटिकपक्खं भजति, भेसज्जसमुट्टितो विय रोगो अतेकिच्छो होति 
'चित्तुप्पादमत्तेनेव कुसलं होतीति अतिधावित्वा दानादीनि पुञ्जानि अकरोन्तो निरये उप्पज्जति। उभिन्नं पन समताय 
वत्थुस्मियेव पसीदति। बलवसमाधि पन मन्दवीरियं, समाधिस्स कोसज्जपक्खत्ता, कोसज्जं अधिभवति। बलववीरियं 
मन्दसमाधि, वीरियस्स उद्भच्चपक्खत्ता, उद्भच्चं अधिभवति। समाधि पन वीरियेन संयोजितो कोसज्जे पतितुं न लभति। 
वीरियं समाधिना संयोजितं उद्भच्चे पतितुं न लभति। तस्मा तदुभयम्पि समं कातब्बं । उभयसमताय हि अप्पना होति | 
अपिच समाधिकम्मिकस्स बलवतीपि सद्धा वट्टति । एवं सो सद्दहन्तो ओकण्पेन्तो अप्पनं पापुणिस्सति। 


समाधिपञ्जासु पन समाधिकम्मिकस्स एकग्गता बलवती वटति । एवञ्हि सो अप्पनं पापुणाति। 
विपस्सनाकम्मिकस्स पञ्जा बलवती वटति । एवञ्हि सो लक्खणपटिबेधं पापुणाति। उभिन्नं पन समताय अप्पना 
होतियेव । सति पन सब्बत्थ बलवती वट्टति। सति हि चित्तं उद्भच्चपक्खिकानं सद्धावीरियपञ्जानं वसेन उद्धच्चपाततो, 
कोसज्जपक्खिकेन च समाधिना कोसज्जपाततो रक्खति । तस्मा सा, लोणधूपनं विय सब्बब्यञ्जनेसु, 
सब्बकम्मिक अमच्चो विय च सब्बराजकिच्चेसु, सब्बत्थ इच्छितब्बा। तेनाह “सति च पन सब्बत्थिका वुत्ता भगवता । कि 
कारणा? चित्तञ्हि सतिपटिसरणं, आरक्खपच्चुपट्ठाना च सति; न विना सतिया चित्तस्स पग्गहनिग्गहो होती 'ति। 


दुप्पञ्ञपुग्गलपरिवज्जना नाम खन्धादिभेदे अनोगाळहपञ्ञानं दुम्मेधपुग्गलानं आरका परिवज्जनं । 
पञ्ञवन्तपुग्गलसेवना नाम समपञ्जासलवखणपरिग्गाहिकाय उदयब्बयपञ्ञाय समन्नागतपुग्गलसेवना । 
गम्भीर जाणचरियपच्चवेक्खणा नाम गम्भीरेसु खन्धादीसु पवत्ताय गम्भीरपञ्ञाय पभेदपच्चवेक्खणा । तदधिमुत्तता नाम 


ठाननिसज्जादीसु धम्मविचयसम्बोज्झङ्गसमुद्ठापनत्थं निन्नपोणपब्भारचित्तता। एवं उप्पन्नस्स पनस्स अरहत्तमग्गेन 
भावनापारिपूरि होतीति पजानाति । 


वीरियसम्बोज्झङ्गस्स - 


“अत्थि, भिक्खवे, आरम्भधातु निक्कमधातु परक्कमधातु । तत्थ योनिसोमनसिकारबहुलीकारो - 
अयमाहारो अनुप्पन्नस्स वा वीरियसम्बोज्झङ्गस्स उप्पादाय, उप्पन्नस्स वा वीरियसम्बोज्झङ्गस्स भिय्योभावाय 
वेपुल्लाय भावनाय पारिपूरिया संवत्तती”ति (सं० नि० ५.२३२) - 


एवं उप्पादो होति। 


अपिच एकादस धम्मा वीरियसम्बोज्झङ्गस्स उप्पादाय संवत्तन्ति - अपायभयपच्चवेक्खणता, आनिसंसदस्साविता, 
गमनवीथिपच्चवेक्खणता, पिण्डपातापचायनता, दायज्जमहत्तपच्चवेक्खणता, सत्थुमहत्तपच्चवेक्खणता, 

जातिमहत्तपच्चवेक्खणता, सब्रह्मचारिमहत्तपच्चवेक्खणता, कुसीतपुग्गलपरिवज्जनता, आरद्भवीरियपुग्गलसेवनता, 
तदधिमृत्तताति। 


तत्थ निरयेसु पञ्चविधबन्धनकम्मकारणतो पट्ठाय महादुक्खं अनुभवनकालेपि, तिरच्छानयोनियं 
जालक्खिपकुमीनादीहि गहितकालेपि, पाचनकण्टकादिप्पहारावितुन्नस्स पन सकटवहनादिकालेपि, पेत्तिविसये 
अनेकानिपि वस्ससहस्सानि एकं बुद्धन्तरम्पि खुप्पिपासाहि आतुरीभूतकालेपि, कालकञ्जिकअसुरेसु 
सट्टिहत्थअसीतिहत्थप्पमाणेन अट्टिचम्ममत्तेनेव अत्तभावेन वातातपादिदुकखानुभवनकालेपि न सक्का वीरियसम्बोज्झङ्गं 
उप्पादेतुं । “अयमेव ते, भिक्खु, कालो वीरियकरणाया'ति एवं अपायभयं पच्चवेक्खन्तस्सापि वीरियसम्बोज्झङ्गो 
उप्पज्जति। “न सक्का कुसीतेन नव लोकुत्तरधम्मा लद्भुं; आरद्धवीरियेनेव सक्का; अयमानिसंसो वीरियस्सा'ति एवं 
आनिसंसदस्साविनोपि उप्पज्जति | 'सब्बबुद्धभपच्चेकबुद्धमहासावकेहेव ते गतमग्गो गन्तब्बो; सो च न सक्का कुसीतेन 
गन्तु'न्ति एवं गमनवीथि पच्चवेक्खन्तस्सापि उप्पज्जति। “ये तं पिण्डपातादीहि उपट्टुहन्ति, इमे ते मनुस्सा नेव जातका, न 
दासकम्मकरा, नापि तं निस्साय "जीविस्सामा'ति ते पणीतानि पिण्डपातादीनि देन्ति; अथ खो अत्तनो कारानं महप्फलतं 
पच्चासिंसमाना देन्ति। सत्थारापि `अयं इमे पच्चये परिभुञ्जित्वा कायदळहीबहुलो सुखं विहरिस्सती'ति न एवञ्च 
सम्पस्सता तुय्हं पच्चया अनुञ्जता; अथ खो `अयं इमे परिभुञ्जमानो समणधम्मं कत्वा वट्टदुक्खतो मुच्चिस्सती'ति ते 
पच्चया अनुञ्ञाता। सो दानि त्वं कुसीतो विहरन्तो न तं पिण्डपातं अपचायिस्ससि। आरद्धवीरियस्सेव हि 
पिण्डपातापचायनं नाम होती'ति एवं पिण्डपातापचायनं पच्चवेक्खन्तस्सापि उप्पज्जति, महामित्तत्थेरस्स विय। 


थेरो किर कस्सकलेणे नाम पटिवसति। तस्स च गोचरगामे एका महाउपासिका थेरं पृत्तं कत्वा पटिजग्गति। सा 
एकदिवसं अरञ्ञं गच्छन्ती धीतरं आह -- “अम्म, असुकस्मिं ठाने पुराणतण्डुला, असुकस्मिं खीरं, असुकस्मिं सप्पि, 
असुकस्मिं फाणितं । तव भातिकस्स अय्यमित्तस्स आगतकाले भत्तं पचित्वा खीरसप्पिफाणितेहि सद्भि देहि, त्वञ्च 
भुञ्जेय्यासी”ति। “त्वं पन कि भुञ्जिस्ससि, अम्मा^ति? “अहं पन हिय्यो पक्कं पारिवासिकभत्तं कञ्जियेन भृत्तम्ही"ति। 
“दिवा कि भुञ्जिस्ससि, अम्मा"ति? “साकपण्णं पक्खिपित्वा कणतण्डुलेहि अम्बिलयागुं पचित्वा ठपेहि, अम्मा”ति। 


थेरो चीवरं पारुपित्वा पत्तं नीहरन्तोव तं सहं सुत्वा अत्तानं ओवदि - 'महाउपासिका किर कञ्जियेन पारिवासिकभत्तं 
भुञ्जि; दिवापि कणपण्णम्बिलयागुं भुञ्जिस्सति; तुय्हं अत्थाय पन पुराणतण्डुलादीनि आचिक्खति । तं निस्साय खो पनेसा 
नेव खेत्तं, न वत्थुं, न भत्तं, न वत्थं पच्चासीसति; तिस्सो पन सम्पत्तियो पत्थयमाना देति । त्वं एतिस्सा ता सम्पत्तियो दातुं 
सक्खिस्ससि, न सक्खिस्ससीति? अयं खो पन पिण्डपातो तया सरागेन सदोसेन समोहेन न सक्का भुञ्जितु'न्ति पत्तं 
थविकाय पक्खिपित्वा गण्ठिकं मुञ्चित्वा निवत्तित्वा कस्सकलेणमेव गन्त्वा पत्तं हेट्ठामञ्चे चीवरं चीवरवंसे ठपेत्वा 
'अरहत्तं अपापुणित्वा न निक्खमिस्सामी'ति वीरियं अधिट्ठहित्वा निसीदि। दीघरत्तं अप्पमत्तो हुत्वा निवुर्त्थाभक्खु विपस्सनं 
वड्डेत्वा पुरेभत्तमेव आरहत्तं पत्वा विकसमानमिव पदुमं महाखीणासवो सितं करोन्तोब निसीदि । लेणद्वारे रुक्खम्हि 
अधिवत्था देवता - 


“नमो ते पुरिसाजञ्ञ, नमो ते पुरिसुत्तम। 
यस्स ते आसवा खीणा, दक्खिणेय्योसि मारिसा"ति॥ 


उदानं उदानेत्वा - “भन्ते, पिण्डाय पविद्ठानं तुम्हादिसानं अरहन्तानं भिक्खं दत्वा महल्लकित्थियो दुक्खा 
मुच्चिस्सन्ती ति आह। 

थेरो उहित्वा द्वारं विवरित्वा कालं ओलोकेन्तो 'पातोयेवा'ति जत्वा पत्तचीवरमादाय गामं पाविसि। दारिकापि भत्तं 
सम्पादेत्वा 'इदानि मे भाता आगमिस्सति, इदानि मे भाता आगमिस्सतीति द्वारं विवरित्वा ओलोकयमाना निसीदि। सा, थेरे 
घरद्वारं सम्पत्ते, पत्तं गहेत्वा सप्पिफाणितयोजितस्स खीरपिण्डपातस्स पूरेत्वा हत्थे ठपेसि। थेरो “सुखं होतू'ति अनुमोदनं 
कत्वा पक्कामि। सापि तं ओलोकयमाना अट्टासि। 


थेरस्स हि तदा अतिविय परिसुद्धो छविवण्णो अहोसि, विप्पसन्नानि इन्द्रियानि, मुखं बन्धना मुत्ततालपक्कं विय 
अतिविय विरोचित्थ। महाउपासिका अरज्ञा आगन्त्वा - “कि, अम्म, भातिको ते आगतो"ति पुच्छि। सा सब्बं तं पवत्ति 
आरोचेसि। उपासिका अज्ज मे पुत्तस्स पब्बजितकिच्चं मत्थकं पत्त'न्ति जत्वा “अभिरमति ते, अम्म, भाता बुद्धसासने, न 
उक्कण्ठती”ति आह। 


महन्तं खो पनेतं सत्थु दायज्जं यदिदं सत्त अरियधनानि नाम। तं न सक्का कुसीतेन गहेतुं। यथा हि विप्पटिपन्नं पुत्तं 
मातापितरो “अयं अम्हाकं अपुत्तोति परिबाहिरं करोन्ति; सो तेसं अच्चयेन दायज्जं न लभति; एवं कुसीतोपि इदं 
अरियधनदायज्जं न लभति, आरद्भवीरियोव लभतीति दायज्जमहत्तं पच्चवेक्खतोपि उप्पज्जति। “महा खो पन ते सत्था। 
सत्थुनो हि ते मातुकुच्छिस्मि पटिसन्धिगण्हनकालेपि अभिनिक्खमनेपि अभिसम्बोधियम्पि 
धम्मचक्कपवत्तनयमकपाटिहारियदेवोरोहनआयुसङ्कारवोस्सज्जनेसुपि परिनिब्बानकालेपि दससहस्सिलोकधातु कम्पित्थ। 
युत्त नु ते एवरूपस्स सत्थुनो सासने पब्बजित्वा कुसीतेन भवितु'न्ति एवं सत्थुमहत्तं पच्चवेक्खतोपि उप्पज्जति। 


"जातियापि त्वं इदानि न लामकजातिकोसि; असम्भिन्नाय महासम्मतपवेणिया आगते ओक्काकराजवंसे जातो; 
सिरिसुद्धोदनमहाराजस्स च महामायादेविया च नत्ता; राहुलभद्दस्स कनिट्टो। तया नाम एवरूपेन जिनपृत्तेन हुत्वा न यृत्तं 
कुसीतेन विहरितु'न्ति एवं जातिमहत्तं पच्चवेकखतोपि उप्पज्जति। 'सारिपृत्तमोग्गल्लाना चेव असीतिमहासावका च 
बीरियेनेव लोकुत्तरधम्मं पटिविज्झिंसु । त्वं एतेसं सब्रह्मचारीनं मग्गं पटिपज्जसि, नप्पटिपज्जसी'ति एवं सब्रह्मचारिमहत्तं 
पच्चवेक्खतोपि उप्पज्जति। 


कुच्छिं पूरेत्वा ठितअजगरसदिसे विस्सडकायिकचेतसिकवीरिये कुसीतपुग्गले परिवज्जेन्तस्सापि आरद्भवीरिये 
पहितत्ते पुग्गले सेवन्तस्सापि ठाननिसज्जादीसु विरियुष्पादनत्थं निन्नपोणपब्भारचित्तस्सापि उप्पज्जति। एवं उप्पन्नस्स 
पनस्स अरहत्तमग्गेन भावनापारिपूरि होतीति पजानाति। 


पीतिसम्बोज्झङ्गस्स - 


“अत्थि, भिक्खवे, पीतिसम्बोज्झङ्गड्ठानीया म्मा । तत्थ योनिसोमनसिकारबहुलीकारो - अयमाहारो 
अनुप्पन्नस्स वा पीतिसम्बोज्झङ्गस्स उप्पादाय, उप्पन्नस्स वा पीतिसम्बोज्झङ्गस्स भिय्योभावाय वेपुल्लाय 
भावनाय पारिपूरिया संवत्तती”ति (सं० नि० ५.२३२) - 


एवं उप्पादो होति। तत्थ पीतियेव पीतिसम्बोज्झङ्गद्ठानीया धम्मा नाम। तस्सा उप्पादकमनसिकारो योनिसोमनसिकारो 
नाम। 


अपिच एकादस धम्मा पीतिसम्बोज्झङ्गस्स उप्पादाय संवत्तन्ति - बुद्धानुस्सति, धम्मसङ्घसीलचागदेवतानुस्सति, 

उपसमानुस्सति, लूखपुग्गलपरिवज्जनता, सिनिद्भपुग्गलसेवनता, पसादनीयसुत्तन्तपच्चवेक्खणता, तदधिमुत्तताति । 


बुद्धगुणे अनुस्सरन्तस्सापि हि याव उपचारा सकलसरीरं फरमानो पीतिसम्बोज्झङ्गो उप्पज्जति; धम्मसङ्घ गुणे 
अनुस्सरन्तस्सापि, दीघरत्तं अक्खण्डं कत्वा रक्खितं चतुपारिसुद्भिसीलं पच्चवेक्खन्तस्सापि, गिहिनो दससीलं पञ्चसीलं 
पच्चवेक्खन्तस्सापि, दुब्भिक्खभयादीसु पणीतं भोजनं सब्रह्मचारीनं दत्वा “एवं नाम अदम्हा'ति चागं पच्चवेक्खन्तस्सापि, 
गिहिनोपि एवरूपे काले सीलवन्तानं दिन्नदानं पच्चवेक्खन्तस्सापि, येहि गुणेहि समन्नागता देवता देवत्तं पत्ता तथारूपानं 
गुणानं अत्तनि अत्थितं पच्चवेक्खन्तस्सापि, समापत्तिया विक्खम्भिते किलेसे सड्टिपि सत्ततिपि वस्सानि न समुदाचरन्तीति 
पच्चवेक्खन्तस्सापि, चेतियदस्सनबोधिदस्सनथेरदस्सनेसु असक्कच्चकिरियाय संसूचितलूखभावे बुद्धादीसु 
पसादसिनेहाभावेन गद्रभपिद्दे रजसदिसे लूखपुग्गले परिवज्जेन्तस्सापि, बुद्रादीसु पसादबहुले मुदुचित्ते सिनिद्भपुग्गले 
सेवन्तस्सापि, रतनत्तयगुणपरिदीपके पसादनीयसृत्तन्ते पच्चवेक्खन्तस्सापि, ठाननिसज्जादीसु पीतिउप्पादनत्थं 
निन्नपोणपब्भारचित्तस्सापि उप्पज्जति। एवं उप्पन्नस्स पनस्स अरहत्तमग्गेन भावनापारिपूरि होतीति पजानाति। 


पस्सद्भिसम्बोज्झङ्गस्स - 


“अत्थि, भिक्खवे, कायपस्सद्धि चित्तपर्स्साद्भि । तत्थ योनिसोमनसिकारबहुलीकारो - अयमाहारो 
अनुप्पन्नस्स वा पस्सद्भिसम्बोज्झङ्गस्स उप्पादाय, उप्पन्नस्स वा पस्सद्भिसम्बोज्झङ्गस्स भिय्योभावाय वेपुल्लाय 
भावनाय पारिपूरिया संवत्तती”ति (सं० नि० ५.२३२) - 


एवं उप्पादो होति। अपिच सत्त धम्मा पस्सद्भिसम्बोज्झङ्गस्स उप्पादाय संवत्तन्ति - पणीतभोजनसेवनता, 
उतुसुखसेवनता, इरियापथसुखसेवनता, मज्झत्तपयोगता, सारद्भकायपुग्गलपरिवज्जनता, पर्स्सद्भिकायपुग्गलसेवनता, 
तदधिमुत्तताति। पणीतञ्हि सिनिद्भं सप्पायभोजनं भुञ्जन्तस्सापि, सीतुण्हेसु उतूसु ठानादीसु च इरियापथेसु सप्पायं उतुञ्च 
इरियापथञ्च सेवन्तस्सापि पस्सद्भि उप्पज्जति | यो पन महापुरिसजातिको सब्बउतुइरियापथक्खमोव होति, न तं सन्धायेतं 
वुत्तं । यस्स सभागविसभागता अत्थि, तस्सेव विसभागे उतुइरियापथे बज्जेत्वा सभागे सेवन्तस्सापि उप्पज्जति। 
मज्झत्तपयोगो वुच्चति अत्तनो च परस्स च कम्मस्सकतपच्चवेक्खणा; इमिना मज्झत्तपयोगेन उप्पज्जति। यो लेडुदण्डादीहि 
परं विहेठयमानोव विचरति, एवरूपं सारद्भकायं पुग्गलं परिवज्जेन्तस्सापि, संयतपादपाणि पस्सद्धकायं पुग्गलं 
सेवन्तस्सापि, ठाननिसज्जादीसु पस्सद्धिउप्पादनत्थाय निन्नपोणपब्भारचित्तस्सापि उप्पज्जति। एवं उप्पन्नस्स पनस्स 
अरहत्तमग्गेन भावनापारिपूरि होतीति पजानाति। 


समाधिसम्बोज्झङ्गस्स - 


“अत्थि, भिक्खवे, समथनिमित्तं अब्यग्गनिमित्तं । तत्थ योनिसोमनसिकारबहुलीकारो - अयमाहारो 
अनुप्पन्नस्स वा समाधिसम्बोज्झङ्गस्स उप्पादाय, उप्पन्नस्स वा समाधिसम्बोज्झङ्गस्स भिय्योभावाय वेपुल्लाय 
भावनाय पारिपूरिया संवत्तती”ति (सं० नि० ५.२३२) - 


एवं उप्पादो होति। तत्थ समथोव समथनिमित्तं, अविकखेपट्ठेन च अब्यग्गनिमित्तन्ति। 


अपिच एकादस धम्मा समाधिसम्बोज्झङ्गस्स उप्पादाय संवत्तन्ति - वत्थुविसदकिरियता, इन्द्रियसमत्तपटिपादनता, 

निमित्तकुसलता, समये चित्तस्स पग्गण्हनता, समये चित्तस्स निग्गहणनता, समये सम्पहंसनता, समये 
अज्झुपेक्खणता, असमाहितपुग्गलपरिवज्जनता, समाहितपुग्गलसेवनता, झानविमोक्खपच्चवेक्खणता, तदधिमुत्तताति। 
तत्थ वत्थुविसदकिरियता च इन्द्रियसमत्तपटिपादनता च वुत्तनयेनेव वेदितब्बा। 


निमित्तकुसलता नाम कसिणनिमित्तस्स उग्गहणकुसलता। समये चित्तस्स पग्गहणनताति यस्मिं समये 
अतिसिथिलवीरियतादीहि लीनं चित्तं होति, तस्मिं समये धम्मविचयवीरियपीतिसम्बोज्झङ्गसमुद्ठापनेन तस्स पग्गण्हनं । 
समये चित्तस्स निग्गहणनताति यस्मिं समये अच्चारद्धवीरियतादीहि उद्भटं चित्तं होति, तस्मिं समये 
पस्सद्भिसमाधिउपेक्खासम्बोज्झङ्गसमुद्ापनेन तस्स निग्गण्हनं। समये सम्पहंसनताति यस्मिं समये चित्तं 
पञ्जापयोगमन्दताय वा उपसमसुखानधिगमेन वा निरस्सादं होति, तस्मिं समये अट्टसंवेगवत्थुपच्चवेक्खणेन संवेजेति । 
अड संवेगवत्थूनि नाम जातिजराब्याधिमरणानि चत्तारि, अपायदुक्खं पञ्चमं, अतीते वट्टमूलकं दुक्खं, अनागते वट्टमूलकं 
दुक्खं, पच्चुप्पन्ने आहारपरियेट्टिमूलकं दुक्खन्ति । रतनत्तयगुणानुस्सरणेन च पसादं जनेति। अयं वुच्चति समये 
सम्पहंसनताति। 


समये अज्झुपेक्खनता नाम यस्मिं समये सम्मापटिपत्ति आगम्म अलीनं अनुद्धटं अनिरस्सादं आरम्मणे समप्पवत्तं 
समथवीथिपटिपन्नं चित्तं होति, तदायं पग्गहनिग्गहसम्पहंसनेसु न व्यापारं आपज्जति सारथी विय समप्पवत्तेसु अस्सेसु । 
अयं वुच्चति समये अज्झुपेकखनताति । असमाहितपुग्गलपरिवज्जनता नाम उपचारं वा अप्पनं वा अप्त्तानं 
विक्खित्तचित्तानं पुग्गलानं आरका परिवज्जनं । समाहितपुग्गलसेवनता नाम उपचारेन वा अप्पनाय वा समाहितचित्तानं 
सेवना भजना पयिरुपासना । तदधिमुत्तता नाम ठाननिसज्जादीसु समाधिउप्पादनत्थंयेव निन्नपोणपब्भारचित्तता। एवञ्हि 
पटिपज्जतो एस उप्पज्जति। एवं उप्पन्नस्स पनस्स अरहत्तमग्गेन भावनापारिपूरि होतीति पजानाति। 


उपेक्खासम्बोज्झङ्गस्स - 


“अत्थि, भिक्खवे, उपेक्खासम्बोज्झङ्गट्ठानीया धम्मा। तत्थ योनिसोमनसिकारबहुलीकारो - अयमाहारो 
अनुप्पन्नस्स वा उपेक्खासम्बोज्झङ्गस्स उप्पादाय, उप्पन्नस्स वा उपेक्खासम्बोज्झङ्गस्स भिय्योभावाय वेपुल्लाय 
भावनाय पारिपूरिया संवत्तती”ति (सं० नि० ५.२३२) - 


एवं उप्पादो होति। तत्थ उपेक्खाव उपेक्खासम्बोज्झङ्ग्ठानीया धम्मा नाम। अपिच पञ्च धम्मा उपेक्खासम्बोज्झङ्गस्स 
उप्पादाय संवत्तन्ति - सत्तमज्झत्तता, सङ्घारमज्झत्तता, सत्तसङ्घारकेलायनपुग्गलपरिवज्जनता, 
सत्तसङ्घारमज्झत्तपुग्गलसेवनता, तदधिमृत्तताति । 


तत्थ द्रीहाकारेहि सत्तमज्झत्ततं समुद्ठापेति -- "त्वं अत्तनो कम्मेन आगन्त्वा अत्तनोव कम्मेन गमिस्ससि । एसोपि 
अत्तनो कम्मेन आगन्त्वा अत्तनोव कम्मेन गमिस्सति। त्वं क॑ केलायसी'ति एवं कम्मस्सकतपच्चवेक्खणेन च 'परमत्थतो 
सत्तोयेव नत्थि। सो त्वं क॑ केलायसी'ति एवं निस्सत्तपच्चवेक्खणेन च । द्रीहेवाकारेहि सङ्कारमज्झत्ततं समुड्ञापेति - “इदं 
चीवरं अनुपुब्बेन वण्णविकारञ्चेव जिण्णभावञ्च उपगन्त्वा पादपुञ्छनचोळकं हुत्वा यट्टिकोटिया छडुनीयं भविस्सति। 
सचे पनस्स सामिको भवेय्य, नास्स एवं विनस्सितुं ददेय्या'ति एवं अस्सामिकभावपच्चवेक्खणेन च | 'अनद्भनियं इदं 
तावकालिक'न्ति एवं तावकालिकभावपच्चवेक्खणेन च। यथा च चीवरे, एवं पत्तादीसुपि योजना कातब्बा । 

सत्तसङ्कारकेलायनपुग्गलपरिवज्जनताति एत्थ यो पुग्गलो गिही वा अत्तनो पुत्तधीतादिके, पब्बजितो वा अत्तनो 
अन्तेबासिकसमानुपज्झायकादिके ममायति, सहत्थेनेव नेसं केसच्छेदनसूचिकम्मचीवरधोवनरजनपत्तपचनादीनि करोति, 
मुहुत्तम्पि अपस्सन्तो 'असुको सामणेरो कुहिं? असुको दहरो कुहि'न्ति? भन्तमिगो विय इतो चितो च आलोकेति; अञ्ञेन 
केसच्छेदनादीनं अत्थाय 'मुहुत्तं ताव असुकं पेसेथा'ति याचियमानोपि 'अम्हेपि तं अत्तनो कम्मं न कारेम, तुम्हे नं गहेत्वा 
किलमेस्सथा'ति न देति - अयं सत्तकेलायनो नाम। 


यो पन चीवरपत्तथालककत्तरयट्टिआदीनि ममायति, अञ्ञस्स हत्थेन परामसितुम्पि न देति, तावकालिकं याचितोपि 
“मयम्पि इमं ममायन्ता न परिभुञ्जाम, तुम्हाकं कि दस्सामा'ति वदति - अयं सङ्कारकेलायनो नाम । यो पन तेसु द्वीसुपि 
वत्थूसु मञ्झत्तो उदासीनो -- अयं सत्तसङ्घारमज्झत्तो नाम | इति अयं उपेक्खासम्बोज्झङ्गो एवरूपे 
सत्तसङ्घारकेलायनपुग्गले आरका परिवज्जेन्तस्सापि, सत्तसङ्घारमज्झत्तपुग्गले सेवन्तस्सापि, ठाननिसज्जादीसु 
तदुप्पादनत्थं निन्नपोणपब्भारचित्तस्सापि उप्पज्जति। एवं उप्पन्नस्स पनस्स अरहत्तमग्गेन भावनापारिपूरि होतीति 
पजानाति । सेसं सब्बत्थ उत्तानत्थमेवाति। 


बोज्झङ्गपब्बवण्णना। 


इमेसुपि द्वीसु पब्बेसु सुद्भविपस्सनाव कथिता । इति इमे चत्तारो सतिपट्ठाना पुब्बभागे नानाचित्तेसु लब्भन्ति। अञ्जेनेव 
हि चित्तेन कायं परिग्गण्हाति, अञ्ञेन वेदनं, अञ्ञेन चित्तं, अञ्ञेन धम्मे परिग्गण्हाति; लोकुत्तरमग्गक्खणे पन 
एकचित्तेयेव लब्भन्ति। आदितो हि कायं परिग्गण्हित्वा आगतस्स विपस्सनासम्पयृत्ता सति कायानुपस्सना नाम | ताय 
सतिया समन्नागतो पुग्गलो कायानुपस्सी नाम | विपस्सनं उस्सुक्कापेत्वा अरियमग्गं पत्तस्स मग्गक्खणे मग्गसम्पयृत्ता 
सति कायनुपस्सना नाम | ताय सतिया समन्नागतो पुग्गलो कायानुपस्सी नाम | वेदनं परिग्गण्हित्वा... । चित्तं 
परिग्गण्हित्वा... । धम्मे परिग्गण्हित्वा आगतस्स विपस्सनासम्पयृत्ता सति धम्मानुपस्सना नाम । ताय सतिया समन्नागतो 
पुग्गलो धम्मानुपस्सी नाम | विपस्सनं उस्सुक्कापेत्वा अरियमग्गं पत्तस्स मग्गक्खणे मग्गसम्पयुत्ता सति धम्मानुपस्सना 
नाम। ताय सतिया समन्नागतो पुग्गलो धम्मानुपस्सी नाम। एवं ताव देसना पुग्गले तिट्ठति । काये पन “सुभ'न्ति 
विपल्लासप्पहाना कायपरिग्गाहिका सति मग्गेन समिज्झतीति कायानुपस्सना नाम । वेदनाय 'सुख'न्ति विपल्लासप्पहाना 
वेदनापरिग्गाहिका सति मग्गेन समिज्झतीति वेदनानुपस्सना नाम । चित्ते 'निच्च'न्ति विपल्लासप्पहाना चित्तपरिग्गाहिका 
सति मग्गेन समिज्झतीति चित्तानुपस्सना नाम। धम्मेसु “अत्ता'ति विपल्लासप्पहाना धम्मपरिग्गाहिका सति मग्गेन 
समिज्झतीति धम्मानुपस्सना नाम । इति एकाव मग्गसम्पयृत्ता सति चतुकिच्चसाधनड्डेन चत्तारि नामानि लभति। तेन वुत्तं 
-- लोकुत्तरमग्गक्खणे पन एकचित्तेयेव लब्भन्ती'ति। 


सुत्तन्तभाजनीयवण्णना। 
२. अभिधम्मभाजनीयवण्णना 


३७४. अभिधम्मभाजनीये लोकुत्तरसतिपड्ठानवसेन देसनाय आरद्भत्ता यथा कायादिआरम्मणेसु लोकियसतिपट्ठानेसु 
तन्ति ठपिता, एवं अट्टपेत्वा सब्बानिपि कायानुपस्सादीनि सतिपट्ठानानि धम्मसङ्गणियं (ध० स० ३५५ आदयो) विभत्तस्स 
देसनानयस्स मुखमत्तमेव दस्सेन्तेन निदिट्ठानि। 

तत्थ नयभेदो वेदितब्बो। कथं? कायानुपस्सनाय ताव सोतापत्तिमग्गे झानाभिनिवेसे सुद्धिकपटिपदा, सुद्भिकसुञ्जता, 
सुञ्ञतपटिपदा, सुद्धिकअप्पणिहितं, अप्पणिहितपटिपदाति इमेसु पञ्चसु ठानेसु द्विन्नंद्विन्नं चतुक्कपञ्चकनयानं वसेन 
दस नया होन्ति। एवं सेसेसुपीति बीसतिया अभिनिवेसेसु द्रे नयसतानि। तानि चतूहि अधिपतीहि चतुगुणितानि अट्ड । इति 
सुद्धिकानि द्वे साधिपतीनि अट्ठाति सब्बम्पि नयसहस्सं होति । तथा वेदनानुपस्सनादीसु सुद्धिकसतिपट्ठाने चाति 
सोतापत्तिमग्गे पञ्च नयसहस्सानि। यथा च सोतापत्तिमग्गे, एवं सेसमग्गेसृपीति कुसले वीसति नयसहस्सानि; 
सुञ्ञतापणिहितानिमित्तादिभेदेसु पन ततो तिगुणे विपाके सट्टि नयसहस्सानीति । एवमेव सकिच्चसाधकानञ्चेव 
संसिद्भिककिच्चानञ्च कुसलविपाकसतिपड्ठानानं निद्देसवसेन दुविधो कायानुपस्सनादिवसेन च सुद्भिकवसेन च कुसले 
पञ्चन्नं विपाके पञ्चन्नन्ति दसन्नं निद्देसवारानं वसेन दसप्पभेदो असीतिनयसहस्सपतिमण्डितो 
अभिधम्मभाजनीयनिद्देसो । 


३. पञ्हापुच्छकवण्णना 


३८६. पञ्हापुच्छके पाळिअनुसारेनेव सतिपड्ठानानं कुसलादिभावो वेदितब्बो। आरम्मणत्तिकेसु पन सब्बानिपि 
एतानि अप्पमाणं निब्बानं आरब्भ पवत्तनतो अप्पमाणारम्मणानेव, न मग्गारम्मणानि; सहजातहेतुवसेन पन मग्गहेतुकानि; 
वीरियं वा वीमंसं वा जेडुकं कत्वा मग्गभावनाकाले मग्गाधिपतीनि; छन्दचित्तजेडुकाय मग्गभावनाय नवत्तब्बानि 
मग्गाधिपतीनीति फलकालेपि नवत्तब्बानेव; अतीतादीसु एकारम्मणभावेनपि नवत्तब्बानि; निब्बानस्स पन बहिद्धाधम्मत्ता 
बहिद्भारम्मणानि नाम होन्तीति। एवमेतस्मिं पञ्हापुच्छके निब्बत्तितलोकुत्तरानेव सतिपट्ठानानि कथितानि । सम्मासम्बुद्धेन 
हि सुत्तन्तभाजनीयस्मियेव लोकियलोकुत्तरमिस्सका सतिपट्ठाना कथिता; अभिधम्मभाजनीयपज्हापुच्छकेसु पन 
लोकुत्तरायेवाति। एवमयं सतिपट्ठानविभङ्गोपि तेपरिवट्ट नीहरित्वा भाजेत्वा दस्सितोति। 


सम्मोहविनोदनिया विभङ्गटुकथाय 


सतिपड्ठानविभङ्गवण्णना निट्टिता । 


८. सम्मप्पधानविभडूगे 
९. सुत्तन्तभाजनीयवण्णना 


३९०. इदानि तदनन्तरे सम्मप्पधानविभङ्गे चत्तारोति गणनपरिच्छेदो। तेन न ततो हेट्ठा न उद्धन्ति सम्मप्पधानपरिच्छेदं 
दीपेति । सम्मप्पधानाति कारणप्पधाना उपायप्पधाना योनिसोपधाना । इध भिक्खूति इमस्मिं सासने पटिपन्नको भिक्खु । 
अनुष्पन्नानन्ति अनिब्बत्तानं। पापकानन्ति लामकानं । अकुसलानं धम्मानन्ति अकोसल्लसम्भूतानं धम्मानं । 
अनुप्पादायाति न उप्पादनत्थाय। छन्दं जनेतीति कत्तुकम्यतासङ्कातं कुसलच्छन्दं जनेति उप्पादेति। बायमतीति पयोगं 
परक्कमं करोति। बीरियं आरभतीति कायिकचेतसिकं वीरियं करोति । चित्तं पग्गण्हातीति तेनेव सहजातवीरियेन चित्तं 
उक्खिपति | पदहतीति पधानवीरियं करोति। पटिपाटिया पनेतानि चत्तारिपि पदानि 
आसेवनाभावनाबहुलीकम्मसातच्चकिरियाहि योजेतब्बानि । 


उप्पन्नानं पापकानन्ति अनुप्पन्नन्ति अवत्तब्बतं आपन्नानं पापधम्मानं । पहानायाति पजहनत्थाय । अनुष्पन्नानं 

कुसलानं धम्मानन्ति अनिब्वत्तानं कोसल्लसम्भूतानं धम्मानं | उप्पादायाति उप्पादनत्थाय । उप्पन्नानन्ति 
निब्बत्तानं । ठितियाति ठितत्थाय। असम्मोसायाति अनस्सनत्थं | भिय्योभावायाति पुनप्पुनं भावाय। वेपुल्लायाति 
विपुलभावाय। भावनायाति वड्डिया। पारिपूरियाति परिपूरणत्थाय। अयं ताव चतुन्नं सम्मप्पधानानं उद्देसवारवसेन 
एकपदिको अत्थुद्धारो । 


३९१. इदानि पटिपाटिया तानि पदानि भाजेत्वा दस्सेतुं कथञ्च भिक्खु अनुष्पन्नानन्तिआदिना नयेन निद्देसवारो 
आरद्धो । तत्थ यं हेड्ठा धम्मसङ्गहे आगतसदिसं, तं तस्स वण्णनायं वृत्तनयेनेव वेदितब्बं । यं पन तस्मिं अनागतं, तत्थ 
छन्दनिद्देसे ताव यो छन्दोति यो छन्दनियवसेन छन्दो। छन्दिकताति छन्दिकभावो, छन्दकरणाकारो वा । कत्तुकम्यताति 
कत्तुकामता। कुसलोति छेको । धम्मच्छन्दोति सभावच्छन्दो। अयञ्हि छन्दो नाम तण्हाछन्दो, दिट्विछन्दो, वीरियछन्दो, 
धम्मच्छन्दोति बहुविधो नानप्पकारको । तेसु धम्मच्छन्दोति इमस्मिं ठाने कत्तुकम्यताकुसलधम्मच्छन्दो अधिप्पेतो । 


इमं छन्दं जनेतीति छन्दं कुरुमानोव छन्दं जनेति नाम | सञ्जनेतीति उपसग्गेन पदं वड्ितं । उद्दपेतीति छन्दं 
कुरुमानोव तं उट्टपेति नाम समुटुपेतीति उपसग्गेन पदं वड्डित । निब्बत्तेतीति छन्दं कुरुमानोव तं निब्बत्तेति नाम । 
अभिनिनब्बरत्तेतीति उपसग्गेन पदं वड़ितं। अपिच छन्दं करोन्तोव छन्दं जनेति नाम तमेव सततं करोन्तो सञ्जनेति नाम। 
केनचिदेव अन्तरायेन पतितं पुन उक्खिपन्तो उद्रुषेति नाम । पबन्धट्टिति पापेन्तो समुटुपेति नाम। तं पाकटं करोन्तो 
निब्बत्तेति नाम। अनोसक्कनताय अलीनवृत्तिताय अनोलीनवुत्तिताय अभिमुखभावेन निन्बत्तेन्तो अभिनिब्बत्तेति नाम। 


३९४. वीरियनिद्देसे वीरियं करोन्तोव वीरियं आरभति नाम । दुतियपदं उपसग्गेन वड्डितं। वीरियं करोन्तोयेव च 
आसेवति भावेति नाम | पुनप्पुनं करोन्तो बहुलीकरोति। आदितोव करोन्तो आरभति। पुनप्पुनं करोन्तो समारभति। 
भावनावसेन भजन्तो आसेवति । वड्टेन्तो भावेति । सब्बकिच्चेसु तदेव बहुलीकरोन्तो बहुलीकरोतीति वेदितब्बो । 


३९५. चित्तपग्गहनिद्देसे वीरियपग्गहेन योजेन्तो चित्तं पग्गण्हाति, उक्खिपतीति अत्थो। पुनप्पुनं पग्गण्हन्तो 
सम्पग्गण्हाति। एवं सम्पग्गहितं यथा न पतति तथा नं वीरियुपत्थम्भेन उपत्थम्भेन्तो उपत्थम्भेति । उपत्थम्भितम्पि 
थिरभावत्थाय पुनप्पुनं उपत्थम्भेन्तो पच्चुपत्थम्भेति नाम । 


४०६. ठितियातिपदस्स निददेसे सब्बेसम्पि असम्मोसादीनं ठितिवेबचनभावं दस्सेतुं या ठिति सो असम्मोसोतिआदि 
वुत्तं । एत्थ हि हेड्टिमं हेट्टिमं पदं उपरिमस्स उपरिमस्स पदस्स अत्थो, उपरिमं उपरिमं पदं हेट्टिमस्स हेड्टिमस्स अत्थोतिपि वत्तु 
वड़ति। सेसं सब्बत्थ उत्तानत्थमेवाति। अयं ताव पाळिवण्णना। 


अयं पनेत्थ विनिच्छयकथा। अयञ्हि सम्मप्पधानकथा नाम दुविधा - लोकिया लोकुत्तरा च। तत्थ लोकिया 
सब्बपुब्बभागे होति। सा कस्सपसंयुत्तपरियायेन लोकियमग्गवखणे वेदितब्बा । वुत्तञ्हि तत्थ - 


““चत्तारो मे, आवुसो, सम्मप्पधाना। कतमे चत्तारो? 


इधावुसो, भिक्खु 'अनुप्पन्ना मे पापका अकुसला धम्मा उप्पज्जमाना अनत्थाय संवत्तेय्यु'न्ति आतप्पं 
करोति; 'उप्पन्ना मे पापका अकुसला धम्मा अप्पहीयमाना अनत्थाय संवत्तेय्यु'न्ति आतप्पं करोति; “अनुप्पन्ना मे 
कुसला धम्मा अनुप्पज्जमाना अनत्थाय संवत्तेय्यु'न्ति आतप्पं करोति। 'उप्पन्ना मे कुसला धम्मा निरुज्झमाना 

अनत्थाय संवत्तेय्यू'न्ति आतप्पं करोती”ति (सं० नि० २.१४५)। 


एत्थ च 'अनुष्पन्ना मे कुसला धम्मा ति समथविपस्सना चेव मग्गो च। उप्पन्ना कुसला नाम समथविपस्सनाव। 
मग्गो पन सकि उप्पज्जित्वा निरुज्झमानो अनत्थाय संवत्तनको नाम नत्थि। सो हि फलस्स पच्चयं दत्वाव निरुज्झति। 
पुरिमस्मिं बा समथविपस्सनाव गहेतब्बाति वृत्तं, तं पन न युत्तं । 


तत्थ “उप्पन्ना समथविपस्सना निरुज्झमाना अनत्थाय संवत्तन्ती”ति अत्थस्स आविभावत्थं इदं वत्थु - एको किर 
खीणासवत्थेरो “महाचेतियञ्च महाबोधिञ्च वन्दिस्सामी'ति समापत्तिलाभिना भण्डगाहकसामणेरेन सद्भि जनपदतो 
महाविहारं आगन्त्वा विहारपरिवेणं पाविसि; सायन्हसमये महाभिक्खुसङ्घे चेतियं वन्दमाने चेतियं वन्दनत्थाय न निक्खमि । 
कस्मा? खीणासवानञ्हि तीसु रतनेसु महन्तं गारवं होति। तस्मा भिक्खुसङ्गे वन्दित्वा पटिक्कन्ते मनुस्सानं 
सायमासभुत्तवेलाय सामणेरम्पि अजानापेत्वा "चेतियं वन्दिस्सामी ति एककोव निक्खमि । सामणेरो “कि नु खो थेरो 
अवेलाय एककोव गच्छति, जानिस्सामी'ति उपज्झायस्स पदानुपदिकोब निक्खमि। थेरो अनावज्जनेन तस्स आगमनं 
अजानन्तो दक्खिणद्वारेन महाचेतियङ्गणं आरुळहो। सामणेरोपि अनुपदंयेव आरुळहो। 


महाथेरो महाचेतियं उल्लोकेत्वा बुद्भारम्मणं पीतिं हेत्वा सब्बं चेतसो समन्नाहरित्वा हट्टुपहट्टो महाचेतियं वन्दति । 
सामणेरो थेरस्स बन्दनाकारं दिस्वा -उपज्झायो मे अतिविय पसन्नचित्तो वन्दति; कि नु खो पुप्फानि लभित्वा पूजं 
करेय्या'ति चिन्तेसि। थेरे वन्दित्वा उड्डाय सिरसि अञ्जलि ठपेत्वा महाचेतियं उल्लोकेत्वा ठिते सामणेरो उक्कासित्वा 
अत्तनो आगतभावं जानापेसि । थेरो परिवत्तेत्वा ओलोकेन्तो “कदा आगतोसी”ति पुच्छि। “तुम्हाकं चेतियं वन्दनकाले, 
भन्ते; अतिविय पसन्ना चेतियं वन्दित्थ; किन्नु खो पुप्फानि लभित्वा पूजेय्याथा'ति? “आम, सामणेर, इमस्मिं चेतिये विय 
अञ्ञत्र एत्तकं धातुनिधानं नाम नत्थि। एवरूपं असदिसं महाथूपं पुप्फानि लभित्वा को न पूजेय्या'ति? “तेन हि, भन्ते, 
अधिवासेथ, आहरिस्सामी ति तावदेव झानं समापज्जित्वा इद्धिया हिमवन्तं गन्त्वा वण्णगन्धसम्पन्नानि पुप्फानि गहेत्वा 
परिस्सावनं पूरेत्वा महाथेरे दक्खिणमुखतो पच्छिममुखे असम्पत्तेयेव आगन्त्वा पुप्फपरिस्सावनं हत्थे ठपेत्वा “पूजेथ 
भन्ते "ति आह। थेरो “अतिमन्दानि नो, सामणेर, पुप्फानी "ति आह । “गच्छथ, भन्ते, भगवतो गुणे आवज्जेत्वा 
पूजेथा”ति। 


थेरो पच्छिममुखनिस्सितेन सोपानेन आरुस्ह कुच्छिवेदिकाभूमियं पुप्फपूजं कातुं आरद्भो। वेदिकाभूमि परिपुण्णा; 
पुप्फानि पतित्वा दुतियभूमियं जण्णुप्पमाणेन ओधिना पूरयिसु। ततो ओतरित्वा पादपिड्टिकपन्तिं पूजेसि; सापि परिपूरि; 
परिपुण्णभावं जत्वा हेड्िमतले विकिरन्तो अगमासि; सब्बं चेतियङ्गणं परिपूरि; तस्मिं परिपुण्णे “सामणेर, पुप्फानि न 
खीयन्ती”ति आह। “परिस्सावनं, भन्ते, अधोमुखं करोथा''ति। अधोमुखं कत्वा चालेसि। तदा पुप्फानि खीणानि। थेरो 
परिस्सावनं सामणेरस्स दत्वा सद्भि हत्थिपाकारेन चेतियं तिक्खत्तुं पदविखिणं कत्वा चतूसु ठानेसु वन्दित्वा परिवेणं 
गच्छन्तो चिन्तेसि - “याव महिद्धिको वतायं सामणेरो; सक्खिस्सति नु खो इमं इद्भानुभावं रक्खितुन्ति? ततो “न 
सक्खिस्सती'ति दिस्वा सामणेरं आह -- “सामणेर, त्वं इदानि महिद्धिको; एवरूपं पन इद्धि नासेत्वा पच्छिमकाले 
काणपेसकारिया हत्थेन महितंकञ्जियं पिविस्ससी”ति। दहरकभावस्स नामेस दोसो यं सो उपज्झायस्स कथाय संवेजेत्वा 
“कम्मट्ठानं मे, भन्ते, आचिक्खथा'ति न याचि; 'अम्हाकं उपज्झायो कि वदती'ति तं पन असुणन्तो विय अगमासि। 


थेरो महाचेतियञ्च महाबोधिञ्च वन्दित्वा सामणेरं पत्तचीवरं गाहापेत्वा अनुपुब्बेन कुटेळितिस्समहाविहारं अगमासि। 
सामणेरो उपज्झायस्स पदानुपदिको हुत्वा भिकखाचारं न गच्छति। “कतरं गामं पविसथ, भन्ते*ति पुच्छित्वा पन 'इदानि मे 

उपज्झायो गामद्वारं सम्पत्तो भविस्सती'ति जत्वा अत्तनो च उपज्झायस्स च पत्तचीवरं गहेत्वा आकासेनागन्त्वा थेरस्स 
पत्तचीवरं दत्वा पिण्डाय पविसति। थेरो सब्बकालं ओवदति -- “सामणेर, मा एवमकासि; पुथुज्जनिद्धि नाम चला 
अनिबद्धा; असप्पायं रूपादिआरम्मणं लभित्वा अप्पमत्तकेनेव भिज्जति; सन्ताय समापत्तिया परिहीना ब्रह्मचरियवासे 
सन्थम्भितुं न सक्कोन्ती 'ति। सामणेरो “कि कथेति मय्हं उपज्झायो ति सोतुं न इच्छति, तथेव करोति। थेरो अनुपुब्बेन 
चेतियवन्दनं करोन्तो कम्मुपेन्दबिहारं नाम गतो। तत्थ वसन्तेपि थेरे सामणेरो तथेव करोति | 


अथेकदिवसं एका पेसकारधीता अभिरूपा पठमवये ठिता कम्मुपेन्दगामतो निक्खमित्वा पदुमस्सरं ओरुय्ह गायमाना 
पुष्फानि भञ्जति। तस्मिं समये सामणेरो पदुमस्सरमत्थकेन गच्छति गच्छन्तो पन, सक्करलसिकाय काणमक्खिका विय, 
तस्सा गीतसद्दे बज्झि; तावदेव इद्धि अन्तरहिता, छिन्नपक्खो काको विय अहोसि । सन्तसमापत्तिबलेन पन तत्थेव 
उदकपिट्टे अपतित्वा सिम्बलितूलं विय पतमानं अनुपुब्बेन पदुमस्सरतीरे अट्टासि । सो वेगेन गन्त्वा उपज्झायस्स पत्तचीवरं 
दत्वा निवत्ति। महाथेरो 'पगेवेतं मया दिट्ठं, निवारियमानोपि न निवत्तिस्सती'ति किञ्चि अवत्वा पिण्डाय पाविसि । 


सामणेरो गन्त्वा पदुमस्सरतीरे अट्टासि तस्सा पच्चृत्तरणं आगमयमानो। सापि सामणेरं आकासेन गच्छन्तञ्च 
पुनागन्त्वा ठितञ्च दिस्वा अद्धा एस मं निस्साय उक्कण्ठितो'ति जत्वा “पटिक्कम सामणेरा'ति आह। सोपि पटिपक्कमि। 
इतरा पच्चृत्तरित्वा साटकं निवासेत्वा तं उपसङ्कमित्वा “कि, भन्ते'ति पुच्छि। सो तमत्थं आरोचेसि। सा बहूहि कारणेहि 
घरावासे आदीनवं ब्रह्मचरियवासे आनिसंसञ्च दस्सेत्वा ओवदमानापि तस्स उक्कण्ठं विनोदेतुं असक्कोन्ती “अयं मम 
कारणा एवरूपाय इद्भिया परिहीनो; न दानि यृत्तं परिच्चजितुःन्ति। “इधेव तिट्ठा'ति वत्वा घरं गन्त्वा मातापितूनं तं पवत्ति 
आरोचेसि। तेपि आगन्त्वा नानप्पकारं ओवदमाना वचनं अग्गण्हन्तं आहंसु - “त्वं अम्हे उच्चाकुलाति मा सल्लक्खेसि। 
मयं पेसकारा । सक्खिस्ससि पेसकारकम्मं कातु'' न्ति? सामणेरो आह - “उपासक, गिहीभूतो नाम पेसकारकम्मं वा 
करेय्य नळकारकम्मं वा, कि इमिना, मा साटकमत्ते लोभं करोथा”ति। पेसकारको उदरे बद्धसाटकं दत्वा घरं नेत्वा धीतरं 
अदासि। 


सो पेसकारकम्मं उग्गण्हित्वा पेसकारेहि सद्भि सालाय कम्मं करोति। अञ्जेसं इत्थियो पातोव भत्तं सम्पादेत्वा 
आहरिंसु। तस्स भरिया न ताव आगच्छति। सो इतरेसु कम्मं विस्सज्जेत्वा भुञ्जमानेसु तसरं वट्टेन्तो निसीदि। सा पच्छा 
आगमासि। अथ नं सो *अतिचिरेन आगतासी'ति तज्जेसि। मातुगामो च नाम अपि चक्कवत्तिराजानं अत्तनि पटिबद्भचित्तं 
जत्वा दासं विय सल्लक्खेति | तस्मा सा एवमाह -- “अज्जेसं घरे दारुपण्णलोणादीनि सन्निहितानि; बाहिरतो आहरित्वा 
दायका पेसकारकापि अत्थि। अहं पन एकिका; त्वम्पि 'मय्हं घरे इदं अत्थि, इदं नत्थी ति न जानासि । सचे इच्छसि भुञ्ज, 
नो चे इच्छसि मा भुञ्जा”ति। सो “न केवलं उस्सूरे भत्तं आहरसि, वाचायपि मं घट्टेसी'ति कुञ्झित्वा अञ्जं पहरणं 
अपस्सन्तो तमेव तसरदण्डकं तसरतो लुञ्चित्वा खिपि। सा तं आगच्छन्तं दिस्वा ईसकं परिवत्ति। तसरदण्डकस्स च 
कोटि नाम तिखिणा होति। सा तस्सा परिवत्तमानाय अक्खिकोटियं पविसित्वा अट्ठासि। सा उभोहि हत्थेहि वेगेन अक्खि 
अग्गहेसि । भिन्नट्टानतो लोहितं पग्धरति। 


सो तस्मिं काले उपज्झायस्स वचनं अनुस्सरि 'इदं सन्धाय मं उपज्झायो “अनागते काले काणपेसकारिया हत्थेन 
मद्दितं कञ्जियं पिविस्ससी”ति आह । इदं थेरेन दिटुं भविस्सति। अहो दीघदस्सी अय्यो'ति महासहेन रोदितुं आरभि । तमेनं 
अञ्जे “अलं, आवुसो, मा रोदि; अक्खि नाम भिन्नं न सक्का रोदनेन पटिपाकतिकं कातु"न्ति आहंसु। सो “नाहं एतमत्थं 
रोदामि; अपिच खो इदं सन्धाय रोदामी"ति सब्बं पवत्ति पटिपाटिया कथेसि । एवं उपपन्ना समथविपस्सना निरुज्झमाना 

अनत्थाय संवत्तन्ति। 


अपरम्मि वत्थु - तिंसमत्ता भिक्खू कल्याणियं महाचेतियं बन्दित्वा अटविमग्गेन महामग्गं ओतरमाना अन्तरामग्गे 
झामक्खेत्ते कम्मं कत्वा आगच्छन्तं एकं मनुस्सं अहसंसु। तस्स सरीरं मसिमक्खितं होति, मसिमक्खितमेव च एकं कासावं 
कच्छं पीळेत्वा निवत्थं। ओलोकियमानो झामखाणुको विय खायति। सो दिवसभागे कम्मं कत्वा उपडुझायमानानं दारूनं 
कलापं उक्खिपित्वा पिट्टियं विप्पकिण्णेहि केसेहि कुम्मग्गेन आगन्त्वा भिक्खूनं सम्मुखे अट्ठासि। सामणेरा दिस्वा 
अञ्जमञ्ञं ओलोकयमाना “आवुसो, तुय्हं पिता, तुय्हं महापिता, तुय्हं मातुलो "ति हसमाना गन्त्वा “को नामोसि त्वं, 
उपासका" ति नामं पुच्छिंसु । सो नामं पुच्छितो विप्पटिसारी हुत्वा दारुकलापं छट्ठेत्वा वत्थं संविधाय निवासेत्वा महाथेरे 
बन्दित्वा “तिट्टुथ ताव, भन्ते*ति आह। महाथेरा अटुंसु । 


दहरसामणेरा आगन्त्वा महाथेरानं सम्मुखापि परिहासं करोन्ति। उपासको आह - “भन्ते, तुम्हे मं पस्सित्वा 
परिहसथ; एत्तकेनेव मत्थकं पत्तम्हाति सल्लक्खेथ । अहम्पि पुब्बे तुम्हादिसोव समणो अहोसि । तुम्हाकं पन 
चित्तेकग्गतामत्तम्पि नत्थि। अहं इमस्मिं सासने महिद्भिको महानुभावो अहोसि; आकासं गहेत्वा पथवि करोमि, पथवि 
आकासं; दूरं गण्हित्वा सन्तिकं करोमि, सन्तिकं दूरं; चक्कवाळसहस्सं खणेन विनिविज्झामि। हत्थे मे पस्सथ; इदानि पन 
मक्कटहत्थसदिसा। अहं इमेहेव हत्थेहि इध निसिन्नोव चन्दिमसूरिये परामसिं । इमेसंयेव पादानं चन्दिमसूरिये 
पादकथलिकं कत्वा निसीदिं। एवरूपा मे इद्धि पमादेन अन्तरहिता। तुम्हे मा पमज्जित्थ | पमादेन हि एवरूपं ब्यसनं 
पापुणन्ति। अप्पमत्ता विहरन्ता जातिजरामरणस्स अन्तं करोन्ति । तस्मा तुम्हे मञ्जेब आरम्मणं करित्वा अप्पमत्ता होथ, 
भन्ते "ति तज्जेत्वा ओवादमदासि। ते तस्स कथेन्तस्सेव संवेगं आपज्जित्वा विपस्समाना तिस जना तत्थेव अरहत्तं 
पापुणिंसूति । एवम्पि उप्पन्ना समथविपस्सना निरुज्झमाना अनत्थाय संवत्तन्तीति वेदितब्बा। अयं ताव 
लोकियसम्मप्पधानकथाय विनिच्छयो । 


लोकुत्तरमग्गक्खणे पनेतं एकमेव वीरियं चतुकिच्चसाधनवसेन चत्तारि नामानि लभति । तत्थ अनुष्पन्नानन्ति 
असमृदाचारवसेन वा अननुभूतारम्मणवसेन वा अनुप्पन्नानं; अञ्ञथा हि अनमतग्गे संसारे अनुपपन्ना पापका अकुसला 
धम्मा नाम नत्थि। अनुप्पन्ना पन उप्पज्जमानापि एतेयेव उप्पज्जन्ति, पहीयमानापि एतेयेव पहीयन्ति। 


तत्थ एकच्चस्स वत्तवसेन किलेसा न समुदाचरन्ति । एकच्चस्स गन्थधुतङ्गसमाधिविपस्सना नवकम्मिकानं 
अञ्ञजतरवसेन। कथं? एकच्चो हि वत्तसम्पन्नो होति । तस्स द्वासीतिखुहकवत्तानि (चूळव° २४३ आदयो), चुद्दस 
महावत्तानि (चूळव० ३५६ आदयो), चेतियङ्गणबोधियङ्गणपानीयमाळउपोसथागारआगन्तुकगमिकवत्तानि च करोन्तस्सेव 
किलेसा ओकासं न लभन्ति; अपरभागे पनस्स वत्तं विस्सज्जेत्वा भिन्नवत्तस्स विचरतो अयोनिसोमनसिकारञ्चेव 
सतिवोस्सग्गञ्च आगम्म उप्पज्जन्ति। एवं असमुदाचारवसेन अनुष्पन्ना उप्पज्जन्ति नाम। 


एकच्चो गन्थयुत्तो होति; एकम्पि निकायं गण्हाति, द्वेपि, तयोपि, चत्तारोपि, पञ्चपि। तस्सेव तेपिटकं बुद्धवचनं 
अत्थवसेन पाळिवसेन अनुसन्धिवसेन पुब्बापरवसेन गण्हन्तस्स सज्झायन्तस्स चिन्तेन्तस्स वाचेन्तस्स देसेन्तस्स 
पकासेन्तस्स किलेसा ओकासं न लभन्ति; अपरभागे पनस्स गन्थकम्मं पहाय कुसीतस्स विचरतो 
अयोनिसोमनसिकारसतिवोस्सग्गे आगम्म उप्पज्जन्ति। एवम्पि असमुदाचारवसेन अनुप्पन्ना उप्पज्जन्ति नाम। 


एकच्चो पन धुतङ्गधरो होति, तेरस धुतङ्गगुणे समादाय वत्तति। तस्स धुतङ्गगुणे परिहरन्तस्स किलेसा ओकासं न 

लभन्ति; अपरभागे पनस्स धुतङ्गानि विस्सज्जेत्वा बाहल्लाय आवट्टस्स विचरतो अयोनिसोमनसिकारसतिवोस्सग्गे 
आगम्म उप्पज्जन्ति। एवम्पि असमुदाचारवसेन अनुप्पन्ना उप्पज्जन्ति नाम। 


एकच्चो पन अट्टसु समापत्तीसु चिण्णवसी होति। तस्स पठमज्झानादीसु आवज्जनवसीआदीनं वसेन विहरन्तस्स 
किलेसा ओकासं न लभन्ति; अपरभागे पनस्स परिहीनज्झानस्स वा विस्सटुज्झानस्स वा भस्सादीसु अनुयुत्तस्स विहरतो 
अयोनिसोमनसिकारसतिवोस्सग्गे आगम्म उप्पज्जन्ति। एवम्पि असमुदाचारवसेन अनुप्पन्ना किलेसा उप्पज्जन्ति नाम। 


एकच्चो पन विपस्सको होति; सत्तसु वा विपस्सनासु अट्टारससु वा महाविपस्सनासु कम्मं करोन्तो विहरति । तस्सेवं 
विहरतो किलेसा ओकासं न लभन्ति; अपरभागे पनस्स विपस्सनाकम्मं पहाय कायदळहीबहुलस्स विहरतो 
अयोनिसोमनसिकारसतिवोस्सग्गे आगम्म उप्पज्जन्ति। एवम्पि असमुदाचारवसेन अनुप्पन्ना किलेसा उप्पज्जन्ति नाम । 


एकच्चो पन नवकम्मिको होति, उपोसथागारभोजनसालादीनि करोति । तस्स तेसं उपकरणानि चिन्तेन्तस्स किलेसा 
ओकासं न लभन्ति; अपरभागे पनस्स नवकम्मे निद्धिते वा विस्सड्डे वा अयोनिसोमनसिकारसतिवोस्सग्गे आगम्म 
उप्पज्जन्ति। एवम्पि असमुदाचारवसेन अनुपपन्ना किलेसा उप्पज्जन्ति नाम। 


एकच्चो पन ब्रह्मलोका आगतो सुद्धसत्तो होति। तस्स अनासेवनाय किलेसा ओकासं न लभन्ति; अपरभागे पनस्स 
लबद्भासेवनस्स अयोनिसोमनसिकारसतिवोस्सग्गे आगम्म उप्पज्जन्ति। एवम्पि असमुदाचारवसेन अनुपपन्ना किलेसा 
उप्पज्जन्ति नाम। एवं ताव असमुचारवसेन अनुप्पन्नता वेदितब्बा । 


कथं अननुभूतारम्मणवसेन? इधेकच्चो अननुभूतपुब्बं मनापियादिभेदं आरम्मणं लभति। तस्स तत्थ 
अयोनिसोमनसिकारसतिवोस्सग्गे आगम्म रागादयो किलेसा उप्पज्जन्ति। एवं अननुभूतारम्मणवसेन अनुपपन्ना 
उप्पज्जन्ति नाम | लोकुत्तरमग्गक्खणे पन एकमेव वीरियं | 


ये च एवं अनुप्पन्ना उप्पज्जेय्युं, ते यथा नेव उप्पज्जन्ति, एवं नेसं अनुप्पादकिच्चं उप्पन्नानञ्च पहानकिच्चं साधेति। 
तस्मा उप्पन्नानं पापकानन्ति एत्थ पन चतुब्बिधं उप्पन्नं - वत्तमानुप्पन्नं, भुत्वा विगतुप्पन्नं, ओकासकतुप्पन्नं, 
भूमिलद्भुप्पन्नन्ति। तत्थ ये किलेसा विज्जमाना उप्पादादिसमङ्गिनो - इदं वत्तमानुष्पन्नं नाम | कम्मे पन जविते 
आरम्मणरसं अनुभवित्वा निरुद्धविपाको भुत्वा विगतं नाम | कम्मं उप्पज्जित्वा निरुद्धं भुत्वा विगतं नाम तदुभयम्पि 
भुत्वा विगतुष्पन्नन्ति सङ्घं गच्छति। कुसलाकुसलकम्मं अञ्ञस्स कम्मस्स विपाकं पटिबाहित्वा अत्तनो विपाकस्स 
ओकासं करोति। एवं कते ओकासे विपाको उप्पज्जमानो ओकासकरणतो पट्ठाय उप्पन्नोति वुच्चति । इदं 
ओकासकतुप्पन्नं नाम | 


पञ्चक्खन्धा पन विपस्सनाय भूमि नाम । ते अतीतादिभेदा होन्ति। तेसु अनुसयितकिलेसा पन अतीता वा अनागता 
वा पच्चुप्पन्ना वाति न वत्तब्बा। अतीतक्खन्धेसु अनुसयितापि हि अप्पहीनाव होन्ति। अनागतक्खन्धेसु, 
पच्चुप्पन्नक्खन्धेसु अनुसयितापि अप्पहीनाव होन्ति । इदं भूमिलद्धुप्पन्ने नाम । तेनाहु पोराणा -- “तासु तासु भूमीसु 
असमुग्घातिता किलेसा भूमिलद्धुप्पन्नाति सङ्घं गच्छन्ती*ति । 


अपरम्पि चतुब्बिधं उप्पन्नं - समुदाचारुप्पन्नं, आरम्मणाधिगहितुप्पन्नं, अविक्खम्भितुप्पन्नं, 

असमुग्धातितुप्पन्नन्ति । तत्थ सम्पति वत्तमानंयेव “समुदाचारुप्पन्न' नाम | सकि चक्खूनि उम्मीलेत्वा आरम्मणे 
निमित्ते गहिते अनुस्सरितानुस्सरितक्खणे किलेसा नुप्पज्जिस्सन्तीति न वत्तब्बा। कस्मा? आरम्मणस्स अधिगहितत्ता। यथा 
कि? यथा खीररुक्खस्स कुठारिया आहताहतट्ठाने खीरं न निक्खमिस्सतीति न वत्तब्बं, एवं । इदं “आरम्मणाधिगहितुप्पन्न 
नाम। समापत्तिया अविक्खम्मितकिलेसा पन इमस्मिं नाम ठाने नुप्पज्जिस्सन्तीति न वत्तब्बा। कस्मा? अविकखम्भितत्ता। 
यथा कि? यथा सचे खीररुक्खं कुठारिया आहनेय्युं, इमस्मिं नाम ठाने खीरं न निक्खमेय्या'ति न वत्तब्बं, एवं । इदं 
"अविक्खम्भितुप्पन्नं' नाम। मग्गेन असमुग्घातितकिलेसा पन भवग्गे निब्बत्तस्सापि नुप्पज्जिस्सन्तीति पुरिमनयेनेव 
वित्थारेतब्बं । इदं “असमुग्घातितुप्पन्न नाम। 


इमेसु उप्पन्नेसु वत्तमानुप्पन्नं, भुत्वाविगतुप्पन्नं, ओकासकतुप्पन्नं, समुदाचारुप्पन्नन्ति चतुब्बिधं उप्पन्नं न 
मग्गवज्झं; भूमिलद्भुप्पन्नं, आरम्मणाधिग्गहितुप्पन्नं, अविक्खम्भितुप्पन्नं, असमुग्घातितुप्पन्नन्ति चतुब्बिधं मग्गवज्झं । 
मग्गो हि उप्पज्जमानो एते किलेसे पजहति। सो ये किलेसे पजहति, ते अतीता वा अनागता वा पच्चुप्पन्ना वाति न 
वत्तब्बा | वुत्तम्पि चेतं - 


“"हञ्चि अतीते किलेसे पजहति, तेन हि खीणं खेपेति, निरुद्धं निरोधेति, विगतं विगमेति, अत्थङ्गतं अत्थं 
गमेति, अतीतं यं नत्थि तं पजहति। हञ्चि अनागते किलेसे पजहति, तेन हि अजातं पजहति, अनिब्बत्तं अनुप्पन्नं 
अपातुभूतं पजहति, अनागतं यं नत्थि तं पजहति। हञ्चि पच्चुप्पन्ने किलेसे पजहति, तेन हि रत्तो रागं पजहति, 
दुड्ठी दोसं, मूळहो मोहं, विनिबद्भो मानं, परामड्टो दिट्टि, विक्खेपगतो उद्भच्चं, अनिङङ्गतो विचिकिच्छं, थामगतो 
अनुसयं पजहति; कण्हसुक्कधम्मा युगनद्धा सममेव वत्तन्ति; संकिलेसिका मग्गभावना होति...पे०... तेन हि नत्थि 
मग्गभावना, नत्थि फलसच्छिकिरिया, नत्थि किलेसप्पहानं, नत्थि धम्माभिसमयो'ति। “अत्थि मग्गभावना...पे०... 


(पटि० म० ३.२१)। 


इति पाळियं अजातफलरुक्खो आगतो; जातफलरुक्खेन पन दीपेतब्बं । यथा हि सफलो तरुणअम्बरुक्खो | तस्स 
फलानि मनुस्सा परिभुञ्जेय्युं, सेसानि पातेत्वा पच्छियो पूरेय्युं। अथञ्जो पुरिसो तं फरसुना छिन्देय्य। तेनस्स नेव अतीतानि 
फलानि नासितानि होन्ति, न अनागतपच्चुप्पन्नानि च नासितानि; अतीतानि हि मनुस्सेहि परिभृत्तानि, अनागतानि 
अनिब्बत्तानि न सक्का नासेतुं। यस्मिं पन समये सो छिन्नो तदा फलानियेव नत्थीति पच्चुप्पन्नानिपि अनासितानि। सचे 
पन रुक्खो अच्छिन्नो अस्स, अथस्स पथवीरसञ्च आपोरसञ्च आगम्म यानि फलानि निब्बत्तेय्युं, तानि नासितानि होन्ति। 
तानि हि अजातानेव न जायन्ति, अनिब्बत्तानेव न निब्बत्तन्ति, अपातुभूतानेव न पातुभवन्ति। एवमेव मग्गो नापि 
अतीतादिभेदे किलेसे पजहति, नापि न पजहति। येसञ्हि किलेसानं मग्गेन खन्धेसु अपरिञ्ञातेसु उप्पत्ति सिया, मग्गेन 
उप्पज्जित्वा खन्धानं परिञ्ञातत्ता ते किलेसा अजाताव न जायन्ति, अनिब्बत्ताव न निब्बत्तन्ति, अपातुभूताव न 
पातुभवन्ति। तरुणपुत्ताय इत्थिया पुन अविजायनत्थं ब्याधितानं रोगवूपसमत्थं पीतभेसज्जेहि चापि अयमत्थो 
विभावेतब्बो । एवं मग्गो ये किलेसे पजहति, ते अतीता वा अनागता वा पच्चुप्पन्ना वाति न वत्तब्बा। न च मग्गो किलेसे न 
पजहति। ये पन मग्गो किलेसे पजहति, ते सन्धाय 'उप्पन्नानं पापकान'न्तिआदि वुत्तं । 


न केवलञ्च मग्गो किलेसेयेव पजहति, किलेसानं पन अप्पहीनत्ता ये उप्पज्जेय्युं उपादिन्नकखन्धा, तेपि पजहतियेव। 
बुत्तम्पि चेतं “सोतापत्तिमग्गजाणेन अभिसङ्घारविञ्ञजाणस्स निरोधेन सत्त भवे ठपेत्वा अनमतग्गे संसारे ये उप्पज्जेय्युं 

नामञ्च रूपञ्च एत्थेते निरुज्झन्ती”ति (चूळनि० अजितमाणवपुच्छानिद्देस ६) वित्थारो। इति मग्गो उपादिन्नतो 
अनुपादिन्नतो च वुट्ठाति । भववसेन पन सोतापत्तिमग्गो अपायभवतो बुड्ाति। सकदागामिमग्गो सुगतिभवेकदेसतो; 
अनागामिमग्गो सुगतिकामभवतो; वुड्ाति अरहत्तमग्गो रूपारूपभवतो वुड्ाति, सब्बभवेहि वुट्ठातियेवातिपि वदन्ति। 


अथ मग्गक्खणे कथं अनुप्पन्नानं उप्पादाय भावना होति? कथं वा उप्पन्नानं ठितियाति? मग्गप्पवत्तिया एव। मग्गो हि 
पवत्तमानो पुब्बे अनुप्पन्नपुब्बत्ता अनुप्पन्नो नाम वुच्चति । अनागतपुब्बञ्हि ठानं गन्त्वा अननुभूतपुब्बं वा आरम्मणं 
अनुभवित्वा वत्तारो भवन्ति - “अनागतट्ठानं आगतम्ह, अननुभूतं आरम्मणं अनुभवामा'ति। या चस्स पवत्ति, अयमेव 
ठिति नामाति ठितिया भावेतीति वत्तुं बति । एवमेतस्स भिकखुनो इदं लोकुत्तरमग्गक्खणे वीरियं “अनुप्पन्नानं पापकानं 
अकुसलानं धम्मानं अनुप्पादाया"तिआदीनि चत्तारि नामानि लभति। अयं लोकुत्तरमग्गक्खणे सम्मप्पधानकथा। एवमेत्थ 
लोकियलोकुत्तरमिस्सका सम्मप्पधाना निद्दिट्टाति । 


सुत्तन्तभाजनीयवण्णना। 
२. अभिधम्मभाजनीयवण्णना 


४०८. अभिधम्मभाजनीये सब्बानिपि सम्मप्पधानानि धम्मसङ्गणियं विभत्तस्स देसनानयस्स मुखमत्तमेव दस्सेन्तेन 
निहिद्ठानि । तत्थ नयभेदो वेदितब्बो। कथं? पठमसम्मप्पधाने ताव सोतापत्तिमग्गे झानाभिनिवेसे सुद्भिकपटिपदा, 
सुद्धिकसुञ्ञता, सुञ्ञजतपटिपदा, सुद्भिकअप्पणिहिता, अप्पणिहितपटिपदाति इमेसु पञ्चसु ठानेसु द्विन्नं द्विन्नं 
चतुक्कपञ्चकनयानं वसेन दस नया होन्ति। एवं सेसेसृपीति वीसतिया अभिनिवेसेसु द्वे नयसतानि। तानि चतूहि 
अधिपतीहि चतुग्गुणितानि अट्ट । इति सुद्धिकानि द्वे साधिपतीनि अट्टाति सब्बम्पि नयसहस्सं होति । 
तथादुतियसम्मप्पधानादीसु सुद्धिकसम्मप्पधाने चाति सोतापत्तिमग्गे पञ्चनयसहस्सानि। यथा च सोतापत्तिमग्गे, एवं 
सेसमग्गेसुपीति कुसलवसेनेव वीसति नयसहस्सानि। विपाके पन सम्मप्पधानेहि कत्तब्बकिच्चं नत्थीति विपाकवारो न 
गहितोति । सम्मप्पधानानि पनेत्थ निब्बत्तितलोकुत्तरानेब कथितानीति वेदितब्बानि । 


अभिधम्मभाजनीयवण्णना । 
३. पञ्हापुच्छकवण्णना 


४२७. पञ्हापुच्छके पाळिअनुसारेनेव सम्मप्पधानानं कुसलादिभावो वेदितब्बो। आरम्मणत्तिकेसु पन सब्बानिपि 
एतानि अप्पमाणं निब्बानं आरब्भ पवत्तितो अप्पमाणारम्मणानेव, न मग्गारम्मणानि; सहजातहेतुवसेन पन मग्गहेतुकानि; 
वीमंसं जेडुकं कत्वा मग्गभावनाकाले मग्गाधिपतीनि; छन्दचित्तजेड्टिकाय मग्गभावनाय न वत्तब्बानि मग्गाधिपतीनीति; 
बीरियजेड्टिकाय पन अञ्जस्स वीरियस्स अभावा न वत्तब्बानि मग्गाधिपतीनीति वा न मग्गाधिपतीनीति वा; अतीतादीसु 
एकारम्मणभावेनपि न वत्तब्बानि; निब्बानस्स पन बहिद्भाधम्मत्ता बहिद्भारम्मणानि नाम होन्तीति | एवमेतस्मि पञ्हापुच्छके 
निब्बत्तितलोकुत्तरानेव सम्मप्पधानानि कथितानि । सम्मासम्बुद्धेन हि सुत्तन्तभाजनीयस्मिंयेव लोकियलोकुत्तरमिस्सका 
सम्मप्पधाना कथिता; अभिधम्मभाजनीयपज्हापुच्छकेसु पन लोकुत्तरायेवाति। एवमयं सम्मप्पधानविभङ्गोपि तेपरिबटु 
नीहरित्वाव भाजेत्वा दस्सितोति। 


सम्मोहविनोदनिया विभङ्गटुकथाय 

सम्मप्पधानविभङ्गवण्णना निडिता । 


९. इद्धिपादविभङ्घो 


९. सुत्तन्तभाजनीयवण्णना 


४३१. इदानि तदनन्तरे इद्भिपादविभङ्गे चत्तारोति गणनपरिच्छेदो । इद्धिपादाति एत्थ इज्झतीति इद्धि, समिज्झति 
निप्फज्जतीति अत्थो। इज्झन्ति वा एताय सत्ता इद्धा वुद्धा उक्कंसगता होन्तीतिपि इद्धि । पठमेनत्थेन इद्धि एव पादो 
इद्धिपादो, इद्धिकोट्ठासोति अत्थो। दुतियेनत्थेन इद्धिया पादोति इद्धिपादो; पादोति पतिट्ठा, अधिगमुपायोति अत्थो। तेन हि 
यस्मा उपरूपरिविसेससङ्घातं इद्धि पज्जन्ति पापुणन्ति, तस्मा पादोति वुच्चति। एवं ताव “चत्तारो इद्धिपादा”ति एत्थ अत्थो 
वेदितब्बो। 


इदानि ते भाजेत्वा दस्सेतुं इध भिक्खूतिआदि आरद्धं । तत्थ इध भिक्खूति इमस्मिं सासने भिक्खु । 
छन्दसमाधिपधानसङ्घारसमन्नागतन्ति एत्थ छन्दहेतुको छन्दाधिको वा समाधि छन्दसमाधि। कत्तुकम्यताछन्दं अधिपतिं 
करित्वा पटिलद्भसमाधिस्सेतं अधिवचनं। पधानभूता सङ्घारा पधानसङ्कारा । चतुकिच्चसाधकस्स सम्मप्पधानवीरियस्सेतं 
अधिवचनं । समन्नागतन्ति छन्दसमाधिना च पधानसङ्घारेहि च उपेतं। इद्धिपादन्ति निप्फत्तिपरियायेन वा इज्झनकट्टेन 
इज्झन्ति एताय सत्ता इद्धा वुद्धा उक्कंसगता होन्तीति इमिना वा परियायेन इद्धीति सङ्घं गतानं 
उपचारज्झानादिकुसलचित्तसम्पयुत्तानं छन्दसमाधिपधानसङ्घारानं अधिट्ठानड्ठेन पादभूतं सेसचित्तचेतसिकरासिन्ति अत्थो। 
यञ्हि परतो “इद्धिपादोति तथाभूतस्स वेदनाक्खन्धो...पे०... विञ्जाणकखन्धो''ति वुत्तं, तं इमिना अत्थेन युज्जति। इमिना 
नयेन सेसेसुपि अत्थो वेदितब्बो। यथेव हि छन्दं अधिपतिं करित्वा पटिलद्भसमाधि छन्दसमाधीति वुत्तो, एवं वीरियं...पे०... 
चित्तं। वीमंसं अधिपतिं करित्वा पटिलद्धसमाधि वीमंससमाधीति वुच्चति । 


इदानि छन्दसमाधिआदीनि पदानि भाजेत्वा दस्सेतुं कथञ्च भिक्खूतिआदि आर्धं । तत्थ छन्दञ्चे भिक्खु 
अधिपतिं करित्वाति यदि भिक्खु छन्दं अधिपतिं छन्दं जेटुकं छन्दं धुरं छन्दं पुब्बङ्गमं कत्वा समाधि पटिलभति निब्बत्तेति, 
एवं निब्बत्तितो अयं समाधि छन्दसमाधि नाम वुच्चतीति अत्थो। वीरियञ्चेतिआदीसुपि एसेव नयो। इमे वुच्चन्ति 
पधानसङ्घाराति एत्तावता छन्दिद्भिपादं भावयमानस्स भिक्खुनो पधानाभिसङ्घारसङ्घातचतुकिच्चसाधकं वीरियं कथितं । 
तदेकज्झं अभिसञ्ञूहित्वाति तं सब्बं एकतो रासि कत्वाति अत्थो। सङ्ख्यं गच्छतीति एतं वोहारं गच्छतीति 
वेदितब्बन्ति अत्थो। 


४३३. इदानि “छन्दसमाधिपधानसङ्घारो”ति एतस्मिं पदसमूहे छन्दादिधम्मे भाजेत्वा दस्सेतुं तत्थ कतमो 
छन्दोतिआदि आरद्धं। तं उत्तानत्थमेव। 


उपेतो होतीति इद्धिपादसङ्घातो धम्मरासि उपेतो होति । तेसं धम्मानन्ति तेसं सम्पयृत्तानं छन्दादिधम्मानं। इद्धि 
समिद्धीतिआदीनि सब्बानि निप्फत्तिवेवचनानेव। एवं सन्तेपि इज्झनकट्टेन इद्धि । सम्पुण्णा इद्धि समिद्धि; उपसग्गेन वा 
पदं वड्डितं। इज्झनाकारो इज्झना | समिज्झनाति उपसग्गेन पदं वड्डितं। अत्तनो सन्ताने पातुभाववसेन लभनं लाभो। 
परिहीनानम्पि बीरियारम्भवसेन पुन लाभो पटिलाभो; उपसग्गेन वा पदं वड़ितं । पत्तीति अधिगमो। अपरिहानवसेन सम्मा 
पत्तीति सम्पत्ति। फुसनाति पटिलाभफुसना। सच्छिकिरियाति पटिलाभसच्छिकिरियाव। उपसम्पदाति 

पटिलाभउपसम्पदा एवाति वेदितब्बा। 


तयाभूतस्साति तेन आकारेन भूतस्स; ते छन्दादिधम्मे पटिलभित्वा ठितस्साति अत्थो। वेदनाक्खन्धोतिआदीहि 
छन्दादयो अन्तो कत्वा चत्तारोपि खन्धा कथिता। ते धम्मेति ते चत्तारो अरूपक्खन्धे; छन्दादयो वा तयो धम्मेतिपि वृत्तं । 
आसेवतीतिआदीनि वुत्तत्थानेव। सेसइद्धिपादनिद्देसेसुपि इमिनाव नयेन अत्थो वेदितब्बो । 


एत्तावता कि कथितन्ति? चतुन्नं भिकखूनं मत्थकप्पत्तं कम्मट्ठान॑ कथितं | एको हि भिक्खु छन्दं अवस्सयति; 
कत्तुकम्यताकुसलधम्मच्छन्देन अत्थनिप्फत्तियं सति “अहं लोकुत्तरधम्मं निब्बत्तेस्सामि, नत्थि मय्हं एतस्स निब्बत्तने 
भारो'ति छन्दं जेटुकं छन्दं धुरं छन्दं पुब्बङ्गमं कत्वा लोकुत्तरधम्मं निब्बत्तेति। एको वीरियं अवस्सयति। एको चित्तं, एको 
पञ्ञं अवस्सयति। पञ्ञाय अत्थनिप्फत्तियं सति `अहं लोकुत्तरधम्मं निब्बत्तेस्सामि, नत्थि मय्हं एतस्स निब्बत्तने भारोति 
पञ्ञं जेडुकं पञ्ञं धुरं पञ्जं पुब्बङ्गमं कत्वा लोकुत्तरधम्मं निब्बत्तेति। 


कथं? यथा हि चतूसु अमच्चपृत्तेसु ठानन्तरं पत्थेत्वा विचरन्तेसु एको उपट्ठानं अवस्सयि, एको सूरभावं, एको जाति, 
एको मन्तं। कथं? तेसु हि पठमो 'उपट्ठाने अप्पमादकारिताय अत्थनिप्फत्तिया सति लब्भमानं लच्छामेतं ठानन्तर'न्ति 
उपट्ठानं अवस्सयि। दुतियो “उपट्ठाने अप्पमत्तोपि एकच्चो सङ्गामे पच्चुपट्ठिते सण्ठातुं न सक्कोति; अवस्सं खो पन रञ्ञो 
पच्चन्तो कुप्पिस्सति; तस्मिं कुपिते रथधुरे कम्मं कत्वा राजानं आराधेत्वा आहरापेस्सामेतं ठानन्तर'न्ति सूरभावं 
अवस्सयि। ततियो “सूरभावेपि सति एकच्चो हीनजातिको होति; जाति सोधेत्वा ठानन्तरं ददन्ता मय्हं दस्सन्ती'ति जाति 
अवस्सयि। चतुत्थो 'जातिमापि एको अमन्तनीयो होति; मन्तेन कत्तब्बकिच्चे उप्पन्ने आहरापेस्सामेतं ठानन्तर'न्ति मन्तं 
अवस्सयि। ते सब्बेपि अत्तनो अत्तनो अवस्सयबलेन ठानन्तरानि पापुणिंसु। 


तत्थ उपट्टाने अप्पमत्तो हुत्वा ठानन्तरं पत्तो विय छन्द॑ अवस्साय कत्तुकम्यताकुसलधम्मच्छन्देन अत्थनिब्बत्तियं सति 
“अहं लोकुत्तरधम्मं निब्बत्तेस्सामि, नत्थि मय्हं एतस्स निब्बत्तने भारोति छन्दं जेडुकं छन्दं धुरं छन्दं पुब्बङ्गमं कत्वा 
लोकुत्तरधम्मनिब्बत्तको दडुब्बो, रडुपालत्थेरो (म० नि० २.२९३ आदयो) विय। सो हि आयस्मा छन्दं धुरं कत्वा 
लोकुत्तरधम्मं निब्बत्तेसि। सूरभावेन राजानं आराधेत्वा ठानन्तरं पत्तो विय वीरियं जेट्ठक॑ वीरियं धुरं वीरियं पुब्ङ्गमं कत्वा 
लोकुत्तरधम्मनिब्बत्तको दडुब्बो, सोणत्थेरो (महाव० २४३) विय। सो हि आयस्मा वीरियं धुरं कत्वा लोकुत्तरधम्मं 
निब्बत्तेसि । 


जातिसम्पत्तिया ठानन्तरं पत्तो विय चित्तं जेडुकं चित्तं धुरं चित्तं पुब्बङ्गमं कत्वा लोकुत्तरधम्मनिब्बत्तको दडुब्बो, 
सम्भूतत्थेरो विय। सो हि आयस्मा चित्तं धुरं कत्वा लोकुत्तरधम्मं निब्बत्तेसि। मन्तं अवस्साय ठानन्तरप्पत्तो विय वीमंसं 
जेडुकं वीमंसं धुरं वीमंसं पुब्बङ्गमं कत्वा लोकुत्तरधम्मनिब्बत्तको दटुब्बो, थेरो मोघराजा विय। सो हि आयस्मा वीमंसं धुरं 
कत्वा लोकुत्तरधम्मं निब्बत्तेसि । 


एत्थ च तयो छन्दसमाधिपधानसङ्घारसङ्काता धम्मा इद्धीपि होन्ति इद्धिपादापि । सेसा पन सम्पयृत्तका चत्तारो खन्धा 
इद्धिपादायेव | वीरियचित्तवीमंससमाधिपधानसङ्कारसङ्घातापि तयो धम्मा इद्धीपि होन्ति इद्धिपादापि । सेसा पन सम्पयुत्तका 
चत्तारो खन्धा इद्धिपादायेव । अयं ताव अभेदतो कथा। 


भेदतो पन 'छन्दो' इद्धि नाम। छन्दधुरेन भाविता चत्तारो खन्धा छन्दिद्धिपादो नाम समाधि पधानसङ्कारोति द्वे धम्मा 

सङ्घारक्खन्धवसेन छन्दिद्धिपादे पविसन्ति; पादे पविट्ठातिपि वत्तुं वट्टतियेव। तत्थेव समाधिः इद्धि नाम। समाधिधुरेन 
भाविता चत्तारो खन्धा समाधिद्धिपादो नाम । छन्दो पधानसङ्घारोति द्वे धम्मा सङ्घारक्खन्धवसेन समाधिद्धिपादे पविसन्ति; 
पादे पविट्ठातिपि वत्तुं बट्धति एव। तत्थेव 'पधानसङ्कारो' इद्धि नाम | पधानसङ्घारभाविता चत्तारो खन्धा पधानसङ्घारिद्भिपादो 
नाम। छन्दो समाधीति द्वे धम्मा सङ्घारक्खन्धवसेन पधानसङ्कारिद्भधिपादे पविसन्ति; पादे पविट्ठातिपि वत्तुं बट्टति एव। तत्थेव 
'वीरियं' इद्धि नाम, “चित्तं इद्धि नाम, 'वीमंसा' इद्धि नाम...पे०... पादे पविठ्ठातिपि वत्तुँ बट्टति एव। अयं भेदतो कथा नाम। 


एत्थ पन अभिनवं नत्थि; गहितमेव विभूतधातुकं कतं। कथं? छन्दो, समाधि, पधानसङ्घारोति इमे तयो धम्मा इद्धीपि 
होन्ति इद्धिपादापि । सेसा सम्पयुत्तका चत्तारो खन्धा इद्धिपादायेव । इमे हि तयो धम्मा इज्झमाना सम्पयुत्तकेहि चतूहि 
खन्धेहि सद्भियेव इज्झन्ति, न विना। सम्पयुत्तका पन चत्तारो खन्धा इज्झनकट्टेन इद्धि नाम होन्ति, पतिठ्ठानट्धेन पादो नाम । 
“इद्धी ति वा इद्धिपादो' ति वा न अञ्ञस्स कस्सचि अधिवचनं, सम्पयुत्तकानं चतुन्नं खन्धानंयेव अधिवचनं। वीरियं, चित्तं, 
बीमंसासमाधिपधानसङ्कारोति तयो धम्मा...पे०... चतुन्नं खन्धानंयेव अधिवचनं । 


अपिच पुब्बभागो पुब्बभागो इद्धिपादो नाम; पटिलाभो पटिलाभो इद्धि नामाति वेदितब्बो। अयमत्थो उपचारेन वा 
विपस्सनाय वा दीपेतब्बो । पठमज्झानपरिकम्मञ्हि इद्धिपादो नाम, पठमज्झानं इद्धि नाम । 
दुतियततियचतुत्थआकासानञ्चायतन, विञ्ञाणञ्चायतनआकिञ्चञ्जायतननेवसञ्जानासञ्ञजायतनपरिकम्मं इद्धिपादो 
नाम, नेवसञ्ञजानासञ्ञायतनं इद्धि नाम । सोतापत्तिमग्गस्स विपस्सना इद्भिपादो नाम, सोतापत्तिमग्गो इद्धि नाम। 
सकदागामि, अनागामि, अरहत्तमग्गस्स विपस्सना इद्भिपादो नाम, अरहत्तमग्गो इद्धि नाम | पटिलाभेनापि दीपेतुं 
बट्टतियेब | पठमज्झानञ्हि इद्भिपादो नाम, दुतियज्झानं इद्धि नाम; दुतियज्झानं इद्धिपादो नाम, ततियज्झानं इद्धि नाम...पे०... 
अनागामिमग्गो इद्भिपादो नाम, अरहत्तमग्गो इद्भि नाम। 


केनड्रेन इद्धि? केनट्ठेन पादोति? इज्झनकड्रेनेव इद्धि । पतिट्ठानड्वेनेव पादो । एवमिधापि इद्धीति वा पादोति वा न 
अञ्ञस्स कस्सचि अधिवचनं, सम्पयुत्तकानं चतुन्नं खन्धानंयेव अधिवचनन्ति। एवं वुत्ते पन इदमाहंसु - चतुन्नं 
खन्धानमेव अधिवचनं भवेय्य, यदि सत्था परतो उत्तरचूळभाजनीयं नाम न आहरेय्य। उत्तरचूळभाजनीये पन “छन्दोयेव 
छन्दिद्धिपादो, वीरियमेव, चित्तमेव, वीमंसाव वीमंसिद्भिपादो”ति कथितं। केचि पन “इद्धि नाम अनिप्फन्ना, इद्धिपादो 
निप्फन्नो "ति वदिंसु। तेसं वचनं पटिक्खिपित्वा इद्धीपि इद्धिपादोपि “निप्फन्नो तिलक्खणब्भाहतो'ति सन्निट्ठानं कतं । इति 
इमस्मिं सुत्तन्तभाजनीये लोकियलोकुत्तरमिस्सका इद्भिपादा कथिताति । 


सुत्तन्तभाजनीयवण्णना। 
२. अभिधम्मभाजनीयवण्णना 


४४४. अभिधम्मभाजनीयं उत्तानत्थमेव। नया पनेत्थ गणेतब्बा । “छन्दसमाधिपधानसङ्घारसमन्नागतं इद्भिपादं 
भावेती"ति वुत्तद्ठानस्मिञ्हि लोकुत्तरानि चत्तारि नयसहस्सानि विभत्तानि। वीरियसमाधिआदीसुपि एसेव नयो। तथा 
उत्तरचूळभाजनीये छन्दिद्भिपादे चत्तारि नयसहस्सानि विभत्तानि, वीरियचित्तवीमंसिद्भिपादे चत्तारि चत्तारीति सब्बानिपि 
अटुन्नं चतुक्कानं वसेन द्रत्तिस नयसहस्सानि विभत्तानि। एवमेतं निब्बत्तितलोकुत्तरानंयेव इद्भिपादानं वसेन 
दत्तिसनयसहस्सप्पटिमण्डितं अभिधम्मभाजनीयं कथितन्ति वेदितब्बं । 

३. पञ्हापुच्छकवण्णना 


४६२. पञ्हापुच्छके पाळिअनुसारेनेव इद्भिपादानं कुसलादिभावो वेदितब्बो। आरम्मणत्तिकेसु पन सब्बेपेते अप्पमाणं 
निब्बानं आरब्भ पवत्तितो अप्पमाणारम्मणा एव, न मग्गारम्मणा; सहजातहेतुवसेन पन मग्गहेतुका, न मग्गाधिपतिनो। 
चत्तारो हि अधिपतयो अञ्ञमञ्जं गरु न करोन्ति । कस्मा? सयं जेटुकत्ता । यथा हि समजातिका समवया समथामा 
समसिप्पा चत्तारो राजपुत्ता अत्तनो अत्तनो जेइकताय अञ्ञमञ्ञस्स अपचिति न करोन्ति, एवमिमेपि चत्तारो अधिपतयो 
पाटियेक्कं पाटियेक्कं जेट्टुकधम्मताय अञ्ञमञ्ञं गरु न करोन्तीति एकन्तेनेव न मग्गाधिपतिनो । अतीतादीसु 
एकारम्मणभावेपि न वत्तब्बा । निब्बानस्स पन बहिद्भाधम्मत्ता बहिद्भारम्मणा नाम होन्तीति। एवमेतस्मिं पञ्हापुच्छके 
निब्बत्तितलोकुत्तराव इद्भिपादा कथिता । सम्मासम्बुद्धेन हि सुत्तन्तभाजनीयस्मिंयेव लोकियलोकुत्तरमिस्सका इद्भिपादा 
कथिता, अभिधम्मभाजनीयपज्हापुच्छकेसु पन लोकुत्तरायेवाति । एवमयं इद्धिपादविभङ्गोपि तेपरिवट्टं नीहरित्वाव 
दस्सितोति । 


सम्मोहविनोदनिया विभङ्गटुकथाय 


इद्भिपादविभङ्गवण्णना निट्टिता । 


२०. बोज्झङ्गविभङ्गो 


९. सुत्तन्तभाजनीयवण्णना 


४६६. इदानि तदनन्तरे बोज्झङ्गविभङ्गे सत्ताति गणनपरिच्छेदो | बोज्झङ्गाति बोधिया बोधिस्स वा अङ्गाति 
बोज्झङ्गा। इदं वृत्तं होति - या एसा धम्मसामग्गी याय लोकुत्तरमग्गक्खणे उप्पज्जमानाय 
लीनुद्धच्चपतिट्ठानायूहनकामसुखत्तकिलमथानुयोगउच्छेदसस्सताभिनिवेसादीनं अनेकेसं उपद्दवानं पटिपक्खभूताय 
सतिधम्मविचयवीरियपीतिपस्सद्भिसमाधिउपेक्खासङ्घाताय धम्मसामग्गिया अरियसावको बुज्झतीति कत्वा बोधीति 
बुच्चति, बुज्झति किलेससन्ताननिद्दाय उट्टुहति, चत्तारि वा अरियसच्चानि पटिविज्झति, निब्बानमेव वा सच्छिकरोति, 
तस्सा धम्मसामग्गीसङ्घाताय बोधिया अङ्गातिपि बोज्झङ्गा, झानङ्गमग्गङ्गादीनि विय । यो पनेस यथावुत्तप्पकाराय एताय 
धम्मसामग्गिया बुज्झतीति कत्वा अरियसावको बोधीति वुच्चति, तस्स बोधिस्स अङ्गातिपि बोज्झङ्गा, सेनङ्गरथङ्गादयो 
विय। तेनाहु अट्टुकथाचरिया - “बुज्झनकस्स पुग्गलस्स अङ्गाति वा बोज्झङ्गा ति। 


अपिच “बोज्झङ्गाति केनट्ठेन बोज्झङ्गा? बोधाय संवत्तन्तीति बोज्झङ्गा, बुज्झन्तीति बोज्झङ्गा, अनुबुज्झन्तीति 
बोज्झङ्गा, पटिबुज्झन्तीति बोज्झङ्गा, सम्बुज्झन्तीति बोज्झङ्गा”ति इमिना पटिसम्भिदानयेनापि बोज्झङ्गत्थो वेदितब्बो । 


सतिसम्बोज्झङ्गोतिआदीसु पसत्थो सुन्दरो च बोज्झङ्गो सम्बोज्झङ्गो, सतियेव सम्बोज्झङ्गो सतिसम्बोज्झङ्गो | तत्थ 
उपट्ठानलक्खणो सतिसम्बोज्झङ्गो, पविचयलक्खणो धम्मविचयसम्बोज्झङ्गो, पग्गहलक्खणो वीरियसम्बोज्झङ्गो, 
फरणलक्खणो पीतिसम्बोज्झङ्गो, उपसमलक्खणो पस्सद्धिसम्बोज्झङ्गो, अविक्खेपलक्खणो समाधिसम्बोज्झङ्गो, 
पटिसङ्कानलक्खणो उपेक्खासम्बोज्झङ्गो । तेसु “सतिञ्च ख्वाहं, भिकखवे, सब्बत्थिकं बदामी”ति (सं० नि० ५.२३४) 
वचनतो सब्बेसं बोज्झङ्गानं उपकारकत्ता सतिसम्बोज्झङ्गो पठमं वुत्तो । ततो परं “सो तथा सतो विहरन्तो तं धम्मं पञ्जाय 

पविचिनती 'तिआदिना (म० नि० १५०) नयेन एवं अनुक्कमेनेव निकखेपपयोजनं पाळियं आगतमेव। 


कस्मा पनेते सत्तेव वुत्ता, अनूना अनधिकाति? लीनुद्भच्चपटिपक्खतो सब्बत्थिकतो च। एत्थ हि तयो बोज्झङ्गा 
लीनस्स पटिपकखा, यथाह - “यस्मिञ्च खो, भिक्खवे, समये लीनं चित्तं होति, कालो तस्मिं समये 
धम्मविचयसम्बोज्झङ्गस्स भावनाय, कालो वीरियसम्बोज्झङ्गस्स भावनाय, कालो पीतिसम्बोज्झङ्गस्स भावनाया”ति (सं० 
नि० ५.२३४) । तयो उद्भच्चस्स पटिपक्खा, यथाह -- “यस्मिञ्च खो, भिक्खवे, समये उद्धत चित्तं होति, कालो तस्मिं 
समये पस्सद्भिसम्बोज्झङ्गस्स भावनाय, कालो समाधिसम्बोज्झङ्गस्स भावनाय, कालो उपेक्खासम्बोज्झङ्गस्स 
भावनाया”ति (सं० नि० ५.२३४) । एको पनेत्थ लोणधूपनं विय सब्बब्यञ्जनेसु, सब्बकम्मिकअमच्चो विय च सब्बेसु 
राजकिच्चेसु, सब्बबोज्झङ्गे सु इच्छितब्बतो सब्बत्थिको, यथाह -- “सतिञ्च ख्वाहं, भिक्खवे, सब्बत्थिकं वदामी 'ति। 
“सब्बत्थक' न्तिपि पाळि । द्विन्नम्पि सब्बत्थ इच्छितब्बन्ति अत्थो। एवं लीनुद्भच्चपटिपकखतो सब्बत्थिकतो च सत्तेव 
बुत्ताति वेदितब्बा । 


४६७. इदानि नेसं एकस्मियेवारम्मणे अत्तनो अत्तनो किच्चवसेन नानाकरणं दस्सेतुं तत्थ कतमो 
सतिसम्बोज्झङ्गोतिआदि आरद्धं। तत्थ इध भिक्खूति इमस्मिं सासने भिक्खु । सतिमा होतीति पञ्ञाय पञ्ञवा, यसेन 
यसवा, धनेन धनवा विय सतिया सतिमा होति, सतिसम्पन्नोति अत्थो। परमेनाति उत्तमेन; तञ्हि परमत्थसच्चस्स 
निब्बानस्स चेव मग्गस्स च अनुलोमतो परमं नाम होति उत्तमं सेटुं। सतिनेपक्केनाति नेपक्कं वुच्चति पञ्जा; सतिया चेव 
नेपक्केन चाति अत्थो। 


कस्मा पन इमस्मिं सतिभाजनीये पञ्जा सङ्गहिताति? सतिया बलवभावदीपनत्थं । सति हि पञ्ञाय सद्धिम्पि 
उप्पज्जति विनापि, पञ्ञाय सद्भि उप्पज्जमाना बलवती होति, विना उप्पज्जमाना दुब्बला । तेनस्सा बलवभाववीपनत्थं 
पञ्जा सङ्गहिता। यथा हि द्वीसु दिसासु द्वे राजमहामत्ता तिट्ेय्युं; तेसु एको राजपुत्तं गहेत्वा तिठ्ठेय्य, एको अत्तनो धम्मताय 
एककोव तेसु राजपुत्तं गहेत्वा ठितो अत्तनोपि तेजेन राजपुत्तस्सपि तेजेन तेजवा होति; अत्तनो धम्मताय ठितो न तेन 
समतेजो होति; एवमेव राजपुत्तं गहेत्वा ठितमहामत्तो विय पञ्ञाय सद्भि उप्पन्ना सति, अत्तनो धम्मताय ठितो विय विना 
पञ्ञाय उप्पन्ना। तत्थ यथा राजपृत्तं गहेत्वा ठितो अत्तनोपि तेजेन राजपुत्तस्सपि तेजेन तेजवा होति, एवं पञ्ञाय सद्भि 
उप्पन्ना सति बलवती होति; यथा अत्तनो धम्मताय ठितो न तेन समतेजो होति, एवं विना पञ्ञाय उप्पन्ना दुब्बला होतीति 
बलवभावदीपनत्थं पञ्जा गहिताति। 


चिरकतम्पीति अत्तनो वा परस्स वा कायेन चिरकतं वत्तं वा कसिणमण्डलं वा कसिणपरिकम्मं वा। 
चिरभासितम्पीति अत्तना वा परेन वा वाचाय चिरभासितं बहुकम्पि, वत्तसीसे ठत्वा धम्मकथं वा कम्मट्ठानविनिच्छयं वा, 
विमुत्तायतनसीसे वा ठत्वा धम्मकथमेव। सरिता होतीति तं कायविञ्जत्ति वचीविञ्ञत्तिञ्च समुट्डापेत्वा पवत्तं 
अरूपधम्मकोट्टासं “एवं उप्पज्जित्वा एवं निरुद्धो'ति सरिता होति। अनुस्सरिताति पुनप्पुनं सरिता। अयं वुच्चति 
सतिसम्बोज्झङ्गोति अयं एवं उप्पन्ना सेसबोज्झङ्गसमुड्ापिका विपस्सनासम्पयुत्ता सति सतिसम्बोज्झङ्गो नाम कथीयति। 


सो तथा सतो विहरन्तोति सो भिक्खु तेनाकारेन उप्पन्नाय सतिया सतो हुत्वा विहरन्तो । तं धम्मन्ति तं चिरकतं 
चिरभासितं हेट्ठा वुत्तप्पकारं धम्मं । पञ्ञाय पविचिनतीति पञ्ञाय 'अनिच्चं दुक्खं अनत्ताति पविचिनति। पविचरतीति 
'अनिच्चं दुक्खं अनत्ता ति तत्थ पञ्ञं चरापेन्तो पविचरति। परिवीमंसं आपज्जतीति ओलोकनं गवेसनं आपज्जति। अयं 
बुच्चतीति इदं वुत्तप्पकारं बोज्झङ्गसमुड्डापकं विपस्सनाञाणं धम्मविचयसम्बोज्झङ्गो नाम वुच्चति। 


www.tipitaka.org Vipassana Research Institute 


Page 176 sur 293 


तस्स तं धम्मन्ति तस्स भिकखुनो तं हेट्ठा वृत्तप्पकारं धम्मं। आरद्धं होतीति परिपुण्णं होति पग्गहितं। असल्लीनन्ति 
आरद्भत्तायेव असल्लीनं। अयं वुच्चतीति इदं बोज्झङ्गसमुड्ठापकं विपस्सनासम्पयुत्तं वीरियं वीरियसम्बोज्झङ्गो नाम 
बुच्चति। 


निरामिसाति कामामिसलोकामिसवड्टामिसानं अभावेन निरामिसा परिसुद्धा । अयं वुच्चतीति अयं 
बोज्झङ्गसमुड्ापिका विपस्सनासम्पयुत्ता पीति पीतिसम्बोज्झङ्गो नाम वुच्चति। 


पीतिमनस्साति पीतिसम्पयृत्तचित्तस्स। कायोपि पस्सम्भतीति खन्धत्तयसङ्घातो नामकायो 
किलेसदरथपटिप्पस्सद्भिया पस्सम्भति। चित्तम्पीति विञ्ञाणक्खन्धोपि तथेव पस्सम्भति। अयं वुच्चतीति अयं 
बोज्झङ्गसमुड्ठापिका विपस्सनासम्पयृत्ता पस्सद्भि पस्सद्भिसम्बोज्झङ्गो नाम वुच्चति। 


पस्सद्धकायस्स सुखिनोति पस्सद्भकायताय उप्पन्नसुखेन सुखितस्स | समाधियतीति सम्मा आधियति, निच्चलं 
हुत्वा आरम्मणे ठपीयति, अप्पनाप्पत्तं विय होति। अयं वुच्चतीति अयं बोज्झङ्गसमुड्ापिका विपस्सनासम्पयुत्ता 
चित्तेकग्गता समाधिसम्बोज्झङ्गो नाम वुच्चति । 


तथा समाहितन्ति तेन अप्पनाप्पत्तेन विय समाधिना समाहितं | साधुकं अज्झुपेक्खिता होतीति सुदु अज्झुपेक्खिता 
होति; तेसं धम्मानं पहानवड्डने अब्यावटो हुत्वा अज्झुपेक्खति। अयं वुच्चतीति अयं छन्नं बोज्झङ्गानं 
अनोसक्कनअनतिवत्तनभावसाधको मज्झत्ताकारो उपेक्खासम्बोज्झङ्गो नाम वुच्चति। 


एत्तावता कि कथितं नाम होति? अपुब्बं अचरिमं एकचित्तकखणे नानारसलक्खणा पुब्बभागविपस्सना बोज्झङ्गा 
कथिता होन्तीति । 


पठमो नयो। 


४६८-४६९. इदानि येन परियायेन सत्त बोज्झङ्गा चुद्दस होन्ति, तस्स पकासनत्थं दुतियनयं दस्सेन्तो पुन सत्त 
बोज्झङ्गातिआदिमाह । तत्रायं अनुपुब्बपदवण्णना -- अज्झत्तं धम्मेसु सतीति अज्झत्तिकसङ्कारे परिग्गण्हन्तस्स उप्पन्ना 
सति। बहिद्धा धम्मेसु सतीति बहिद्धासङ्कारे परिग्गण्हन्तस्स उप्पन्ना सति। यदपीति यापि। तदपीति सापि। 
अभिज्ञायाति अभिञ्जेय्यधम्मे अभिजाननत्थाय। सम्बोधायाति सम्बोधि वुच्चति मग्गो, मग्गत्थायाति अत्थो। 
निब्बानायाति वानं वुच्चति तण्हा; सा तत्थ नत्थीति निब्बानं, तदत्थाय, असङ्कताय अमतधातुया सच्छिकिरियत्थाय 
संवत्ततीति अत्थो। धम्मविचयसम्बोज्झङ्गेपि एसेव नयो। 


कायिकं वीरियन्ति चङ्कमं अधिट्टहन्तस्स उप्पन्नवीरियं। चेतसिकं वीरियन्ति “न तावाहं इमं पल्लङ्कं भिन्दिस्सामि 
याव मे न अनुपादाय आसवेहि चित्तं विमुच्चिस्सती"ति एवं कायपयोगं विना उप्पन्नवीरियं | कायपस्सद्धीति तिण्णं 
खन्धानं दरथपस्सद्भि । चित्तपस्सद्धीति विञ्ञाणक्खन्धस्स दरथपस्सद्धि। उपेकखासम्बोज्झङ्गे सतिसम्बोज्झङ्गसदिसोव 
विनिच्छयो। इमस्मिं नये सत्त बोज्झङ्गा लोकियलोकुत्तरमिस्सका कथिता। 


पोराणकत्थेरा पन 'एत्तकेन पाकटं न होती'ति विभजित्वा दस्सेसुं। एतेसु हि अज्झत्तधम्मेसु सति पविचयो उपेक्खाति 
इमे तयो अत्तनो खन्धारम्मणत्ता लोकियाव होन्ति । तथा मग्गं अप्पत्तं कायिकवीरियं। अवितक्कअविचारा पन 

पीतिसमाधियो लोकुत्तरा होन्ति। सेसा लोकियलोकुत्तरमिस्सकाति। 


तत्थ अज्झत्तं ताव धम्मेसु सतिपविचयउपेक्खा अज्झत्तारम्मणा, लोकुत्तरा पन बहिद्भारम्मणाति तेसं लोकुत्तरभावो 
मा युज्जित्थ। चङ्कमप्पयोगेन निब्बत्तवीरियम्पि लोकियन्ति वदन्तो न किलमति। अवितक्कअविचारा पन पीतिसमाधियो 
कदा लोकुत्तरा होन्तीति? कामावचरे ताव पीतिसम्बोज्झङ्गो लब्भति, अवितक्क अविचारा पीति न लब्भति। रूपावचरे 
अवितक्कअविचारा पीति लब्मति, पीतिसम्बोज्झङ्गो पन न लब्मति। अरूपावचरे सब्बेन सब्बं न लब्भति। एत्थ पन 
अलब्भमानकं उपादाय लब्भमानकापि पटिक्सित्ता। एवमयं अवितक्कअविचारो पीतिसम्बोज्झङ्गो कामावचरतोपि 
निकखन्तो रूपावचरतोपि अरूपावचरतोपीति निब्बत्तितलोकुत्तरो येवाति कथितो। 


तथा कामावचरे समाधिसम्बोज्झङ्गो लब्भति, अवितक्कअविचारो पन समाधि न लब्भति। रूपावचरअरूपावचरेसु 
अवितक्कअविचारो समाधि लब्भति, समाधिसम्बोज्झङ्गो पन न लब्भति। एत्थ पन अलब्ममानकं उपादाय लब्भमानकोपि 
पटिक्खित्तो। एवमयं अवितक्कअविचारो समाधि कामावचरतोपि निक्खन्तो रूपावचरतोपि अरूपावचरतोपीति 
निब्बत्तितलोकुत्तरो येबाति कथितो। 


अपिच लोकियं गहेत्वा लोकुत्तरो कातब्बो; लोकुत्तरं गहेत्वा लोकियो कातब्बो। अज्झत्तधम्मेसु हि 
सतिपविचयउपेक्खानं लोकुत्तरभावनाकालोपि अत्थि। तत्रिदं सुत्तं - “अज्झत्तविमोक्खं ख्वाहं, आवुसो, 
सब्बुपादानकखयं वदामि; एवमस्सिमे आसवा नानुसेन्ती"ति (सं० नि० २.३२ थोक विसदिसं) इमिना सृत्तेन लोकुत्तरा 
होन्ति। यदा पन चङ्कमपयोगेन निब्बत्ते कायिकवीरिये अनुपसन्तेयेव विपस्सना मग्गेन घटीयति, तदा तं लोकुत्तरं होति। ये 
पन थेरा “कसिणज्झाने, आनापानज्झाने, ब्रह्मविहारज्झाने च बोज्झङ्गो उद्भरन्तो न वारेतब्बो' "ति वदन्ति, तेसं वादे 
अवितक्कअविचारा पीतिसमाधिसम्बोज्झङ्गा लोकिया होन्तीति । 


दुतियो नयो। 


४७०-४७१. इदानि बोज्झङ्गानं भावनावसेन पवत्तं ततियनयं दस्सेन्तो पुन सत्त बोज्झङ्गातिआदिमाह। तत्थापि 
अयं अनुपुब्बपदवण्णना -- भावेतीति वड्टेति; अत्तनो सन्ताने पुनप्पुनं जनेति अभिनिब्बत्तेति। विवेकनिस्सितन्ति विवेके 
निस्सितं । विवेकोति विवित्तता। सो चायं तदङ्गविवेको, विक्खम्भनसमुच्छेदपटिप्पस्सद्भिनिस्सरणविवेकोति पञ्चविधो । 
तत्थ तदङ्गविवेको नाम विपस्सना । विक्खम्भनविवेको नाम अट्ट समापत्तियो। समुच्छेदविवेको नाम मग्गो। 
पटिप्पस्सद्भिविवेको नाम फलं । निस्सरणविवेको नाम सब्बनिमित्तनिस्सटं निब्बानं। एवमेतस्मिं पञ्चविधे विवेके निस्सितं 
विवेकनिस्सितन्ति तदङ्गविवेकनिस्सितं समुच्छेदविवेकनिस्सितं निस्सरणविवेकनिस्सितञ्च सतिसम्बोज्झङ्गं भावेतीति 
अयमत्थो वेदितब्बो । 


तथा हि अयं सतिसम्बोज्झङ्गभावनानुयोगमनुयृत्तो योगी विपस्सनावखणे किच्चतो तदङ्गविवेकनिस्सितं, 
अज्झासयतो निस्सरणविवेकनिस्सितं, मग्गकाले पन किच्चतो समुच्छेदविवेकनिस्सितं, आरम्मणतो 
निस्सरणविवेकनिस्सितं, सतिसम्बोज्झङ्गं भावेति। पञ्चविवेकनिस्सितम्पीति एके । ते हि न केवलं 
बलवविपस्सनामग्गफलकखणेसु एव बोज्झङ्गं उद्भरन्ति, विपस्सनापादककसिणज्झानआनापानासुभन्रह्मविहारज्झानेसुपि 
उद्भरन्ति, न च पटिसिद्धा अटुकथाचरियेहि । तस्मा तेसं मतेन एतेसं झानानं पवत्तिकखणे किच्चतो एव 
विक्खम्भनविवेकनिस्सितं । यथा च विपस्सनाक्खणे ` अज्झासयतो निस्सरणविवेकनिस्सित''न्ति वुत्तं, एवं 

““पटिप्पस्सद्भिविवेकनिस्सितम्पि भावेती 'ति वत्तुं बट्टति। एस नयो विरागनिस्सितादीसु | विवेकत्था एव हि 
विरागादयो। 


केवलञ्चेत्थ वोस्सग्गो दुविधो - परिच्चागवोस्सग्गो च पक्खन्दनवोस्सग्गो चाति। तत्थ “परिच्चागवोस्सग्गो ति 
विपस्सनाक्खणे च तदङ्गवसेन मग्गक्खणे च समुच्छेदवसेन किलेसप्पहानं । “पक्खन्दनवोस्सग्गो ति विपस्सनाक्खणे 
तन्निन्नभावेन, मग्गक्खणे पन आरम्मणकरणेन निब्बानपकखन्दनं । तदुभयम्पि इमस्मिं लोकियलोकुत्तरमिस्सके 
अत्थवण्णनानये बट्टति। तथा हि अयं सति सम्बोज्झङ्गो यथावृत्तेन पकारेन किलेसे परिच्चजति, निब्बानञ्च पक्खन्दति । 


वोस्सग्गपरिणामिन्ति इमिना पन सकलेन वचनेन वोस्सग्गत्थं परिणमन्तं परिणतञ्च, परिपच्चन्तं परिपक्कञ्चाति 
इदं वुत्तं होति । अयज्हि बोज्झङ्गभावनमनुयुत्तो भिक्खु यथा सतिसम्बोज्झङ्गो किलेसपरिच्चागवोस्सग्गत्थं 
निब्बानपक्खन्दनवोस्सग्गत्थञ्च परिपच्चति, यथा च परिपक्को होति, तथा नं भावेतीति। एस नयो सेसबोज्झङ्गे सुपि । 
इमस्मिम्पि नये लोकियलोकुत्तरमिस्सका बोज्झङ्गा कथिताति। 


सुत्तन्तभाजनीयवण्णना। 
२. अभिधम्मभाजनीयवण्णना 


४७२. अभिधम्मभाजनीये सत्तपि बोज्झङ्गे एकतो पुच्छित्वा विस्सज्जनस्स च पाटियेक्कं पुच्छित्वा विस्सज्जनस्स च 
वसेन द्वे नया। तेसं अत्थवण्णना हेट्ठा वुत्तनयेनेव वेदितब्बा। 


उपेक्खासम्बोज्झङ्गनिद्देसे पन उपेक्खनवसेन उपेक्खा । उपेक्खनाकारो उपेक्खना। उपेक्खितब्बयुत्ते समप्पवत्ते धम्मे 
इक्खति, न चोदेतीति उपेक्खा । पुग्गलं उपेक्खापेतीति उपेक्खना । बोज्झङ्गभावप्पत्तिया लोकियउपेक्खनाय अधिका 
उपेक्खना अज्झुपेक्खना | अब्यापारापज्जनेन मज्झत्तभावो मज्झत्तता। सा पन चित्तस्स, न सत्तस्साति दीपेतुं मज्झत्तता 
चित्तस्साति वृत्तन्ति। अयमेत्थ अनुपुब्बपदवण्णना । 


नया पनेत्थ गणेतब्बा - सत्तन्नम्पि हि बोज्झङ्गानं एकतो पुच्छित्वा विस्सज्जने एकेकमग्गे नयसहस्सं नयसहस्सन्ति 
चत्तारि नयसहस्सानि विभत्तानि। पाटियेक्कं पुच्छित्वा विस्सज्जने एकेकबोज्झङ्गवसेन चत्तारि चत्तारीति सत्त चतुक्का 
अट्टवीसति। तानि पुरिमेहि चतृहि सद्धि दरत्तिसाति सब्बानिपि अभिधम्मभाजनीये द्रत्तिस नयसहस्सानि विभत्तानि 
कुसलानेव। यस्मा पन फलक्खणेपि बोज्झङ्गा लब्भन्ति, कुसलहेतुकानि च सामञ्जफलानि, तस्मा तेसुपि 
बोज्झङ्गदस्सनत्थं कुसलनिद्देसपुब्बङ्गमाय एव तन्तिया विपाकनयो आरद्भो। सोपि एकतो पुच्छित्वा विस्सज्जनस्स च, 
पाटियेक्कं पुच्छित्वा विस्सज्जनस्स च वसेन दुविधो होति । सेसमेत्थ हेट्टा वुत्तनयेनेव वेदितब्बं । विपाके पन कुसलतो 
तिगुणा नया कातब्बाति। 


अभिधम्मभाजनीयवण्णना । 
३. पञ्हापुच्छकवण्णना 


४८२. पञ्हापुच्छके पाळिअनुसारेनेव बोज्झङ्गानं कुसलादिभावो वेदितब्बो। आरम्मणत्तिकेसु पन सब्बेपेते अप्पमाणं 

निब्बानं आरब्म पवत्तितो अप्पमाणारम्मणा एव, न मग्गारम्मणा। सहजातहेतुवसेन पनेत्थ कुसला मग्गहेतुका, 
वीरियं वा वीमंसं वा जेडुकं कत्वा मग्गभावनाकाले मग्गाधिपतिनो, छन्दचित्तजेद्रिकाय मग्गभावनाय न वत्तब्बा 
मग्गाधिपतिनोति, फलकालेपि न वत्तब्बा एव। 


अतीतादीसु एकारम्मणभावेनपि न वत्तब्बा, निब्बानस्स पन बहिद्धाधम्मत्ता बहिद्भारम्मणा नाम होन्तीति। एवमेतस्मिं 
पञ्हापुच्छकेपि निब्बत्तितलोकुत्तराव बोज्झङ्गा कथिता । सम्मासम्बुद्धेन हि सुत्तन्तभाजनीयस्सेव पठमनयस्मिं लोकिया, 
दुतियततियेसु लोकियलोकुत्तरमिस्सका बोज्झङ्गा कथिता। अभिधम्मभाजनीयस्स पन चतूसुपि नयेसु इमस्मिञ्च 
पञ्हापुच्छके लोकुत्तरायेवाति एवमयं बोज्झङ्गविभङ्गोपि तेपरिवड्ं नीहरित्वाव भाजेत्वा दस्सितोति। 


सम्मोहविनोदनिया विभङ्गटुकथाय 


बोज्झङ्गविभङ्गवण्णना निट्ठिता । 


११. मग्गङ्गविभङ्गो 
९. सुत्तन्तभाजनीयवण्णना 


४८६. इदानि तदनन्तरे मग्गविभङ्गे अरियो अद्टुङ्गिको मग्गोतिआदि सब्बं सच्चविभङ्गे 
दुक्खनिरोधगामिनीपटिपदानिद्देसे वुत्तनयेनेव वेदितब्बं । भावनावसेन पाटियेक्कं दस्सिते दुतियनयेपि सम्मादिट्टिं भावेति 
विवेकनिस्सितन्तिआदि सब्बं बोज्झङ्गविभङ्गे वुत्तनयेनेव वेदितब्बं । एवमिदं द्विन्नम्पि नयानं वसेन सुत्तन्तभाजनीयं 
लोकियलोकुत्तरमिस्सकमेव कथितं । 


२. अभिधम्मभाजनीयवण्णना 


४९०. अभिधम्मभाजनीये 'अरियो'ति अवत्वा अट्रुङ्गिको मग्गोति वुत्तं। एवं अवुत्तेपि अयं अरियो एव। यथा हि 
मुद्धाभिसित्तस्स रज्ञो मुद्भाभिसित्ताय देविया कुच्छिस्मिं जातो पुत्तो राजपुत्तोति अवृत्तेपि राजपृत्तोयेव होति, एवमयम्पि 
अरियोति अवृत्तेपि अरियो एवाति वेदितब्बो । सेसमिधापि सच्चविभङ्गे वुत्तनयेनेव वेदितब्बं । 


४९३. पञ्चङ्गिकवारेपि अटङ्गिकोति अवुत्तेपि अट्ठज्गिको एव वेदितब्बो। लोकुत्तरमग्गो हि पञ्चङ्गिको नाम नत्थि। 
अयमेत्थ आचरियानं समानत्थकथा। वितण्डवादी पनाह -- “लोकुत्तरमग्गो अटुङ्गिको नाम नत्थि, पञ्चङ्गिकोयेव 
होती 'ति। सो “सुत्तं आहराही"ति वृत्तो अद्धा अञ्ञं अपस्सन्तो इमं महासळायतनतो सुत्तप्पदेसं आहरिस्सति “या 
तथाभूतस्स दिट्टि, सास्स होति सम्मादिट्टि। यो तथाभूतस्स सङ्कप्पो, वायामो, सति, यो तथाभूतस्स समाधि, स्वास्स होति 
सम्मासमाधि । पुब्बेव खो पनस्स कायकम्मं वचीकम्मं आजीवो सुपरिसुद्धो होती”ति । 


ततो “एतस्स अनन्तरं सुत्तपदं आहरा"ति वत्तब्बो। सचे आहरति इच्चेतं कुसलं, नो चे आहरति सयं आहरित्वा 
“एवमस्सायं अरियो अदटुङ्गिको मग्गो भावनापारिपूरिं गच्छती”ति (म० नि० ३.४३१) “इमिना ते सत्थुसासनेन वादो 
भिन्नो; लोकुत्तरमग्गो पञ्चङ्गिको नाम नत्थि, अटटङ्गिकोब होतीति वत्तब्बो। 

इमानि पन तीणि अङ्गानि पुब्बे परिसुद्धानि वत्तन्ति, लोकुत्तरमग्गक्खणे परिसुद्भतरानि होन्ति। अथ 'पञ्चङ्गिको 
मग्गो'ति इदं किमत्थं गहितन्ति? अतिरेककिच्चदस्सनत्थं । यस्मिञ्हि समये मिच्छावाचं पजहति, सम्मावाचं पूरेति, तस्मिं 
समये सम्माकम्मन्तसम्माआजीवा नत्थि। इमानि पञ्चकारापकङ्गानेव मिच्छावाचं पजहन्ति; सम्मावाचा पन सयं 
विरतिवसेन पूरेति। यस्मिं समये मिच्छाकम्मन्तं पजहति, सम्माकम्मन्तं पूरेति, तस्मि समये सम्मावाचासम्माआजीवा 
नत्थि। इमानि पञ्च कारापकङ्गानेव मिच्छाकम्मन्तं पजहन्ति; सम्माकम्मन्तो पन सयं विरतिवसेन पूरेति। यस्मिं समये 
मिच्छाआजीवं पजहति, सम्माआजीवं पूरेति, तस्मिं समये सम्मावाचासम्माकम्मन्ता नत्थि। इमानि पञ्च कारापकङ्गानेव 
मिच्छाआजीवं पजहन्ति; सम्माआजीवो पन सयं विरतिवसेन पूरेति। इमं एतेसं पञ्चन्नं कारापकङ्गानं किच्चातिरेकतं 
दस्सेतुं पञ्चङ्गिको मग्गोति गहितं । लोकुत्तरमग्गो पन अदटटुङ्गिकोव होति, पञ्चङ्गिको नाम नत्थि। 


“यदि सम्मावाचादीहि सद्धिं अद्रङ्गिकोति वदथ, चतस्सो सम्मावाचाचेतना, तिस्सो सम्माकम्मन्तचेतना, सत्त 
सम्माआजीवचेतनाति इमम्हा चेतनाबहुत्ता कथं मुच्चिस्सथ? तस्मा पञ्चङ्गिकोव लोकुत्तरमग्गो"ति। “चेतनाबहुत्ता च 
पमुच्चिस्साम; अहुङ्गिकोव लोकुत्तरमग्गोति च वक्खाम” | “त्वं ताव महाचत्तारीसकभाणको होसि, न होसी 'ति 
पुच्छितब्बो। सचे “न होमी”ति वदति, “त्वं अभाणकत्ता न जानासी”ति वत्तब्बो। सचे “भाणकोस्मी”ति वदति, ““सुत्तं 
आहरा”ति वत्तब्बो। सचे सुत्तं आहरति इच्चेतं कुसलं, नो चे आहरति सयं उपरिपण्णासतो आहरितब्बं - 


“कतमा च, भिक्खवे, सम्मावाचा? सम्मावाचंपहं, भिक्खवे, द्वायं वदामि -- अत्थि, भिक्खवे, सम्मावाचा 
सासवा पुञ्जभागिया उपधिवेपक्का; अत्थि, भिक्खवे, सम्माबाचा अरिया अनासवा लोकुत्तरा मग्गङ्गा। 


“कतमा च, भिक्खवे, सम्मावाचा सासवा पुञ्ञभागिया उपधिवेपक्का? मुसावादा वेरमणी, पिसुणाय 
वाचाय वेरमणी, फरुसाय वाचाय वेरमणी, सम्फप्पलापा वेरमणी -- अयं, भिक्खवे, सम्मावाचा सासवा 
पुञ्ञभागिया उपधिवेपक्का । 


“कतमा च, भिक्खवे, सम्मावाचा अरिया अनासवा लोकुत्तरा मग्गङ्गा? या खो, भिक्खवे, अरियचित्तस्स 


अनासवचित्तस्स अरियमग्गसमङ्गिनो अरियमग्गं भावयतो चतूहि वचीदुच्चरितेहि आरति विरति पटिविरति 
वेरमणी - अयं, भिक्खवे, सम्मावाचा अरिया अनासवा लोकुत्तरा मग्गङ्गा...पे०...। 


“कतमो च, भिक्खवे, सम्माकम्मन्तो? सम्माकम्मन्तंपहं, भिक्खवे, द्वयं वदामि...पे०... उपधिवेपक्को। 
“कतमो च, भिक्खवे, सम्माकम्मन्तो अरियो अनासवो लोकुत्तरो...पे०...। 
“कतमो च, भिक्खवे, सम्माआजीवो? सम्माआजीवंपहं, भिक्खवे, द्वायं वदामि...पे०... उपधिवेपक्को । 


“कतमो च, भिक्खवे, सम्माआजीवो अरियो अनासवो लोकुत्तरो मग्गङ्गो? या खो, भिक्खवे, अरियचित्तस्स 
अनासवचित्तस्स अरियमग्गसमङ्गिनो अरियमग्गं भावयतो मिच्छाआजीवा आरति विरति पटिविरति वेरमणी - 
अयं, भिक्खवे, सम्माआजीवो अरियो अनासवो लोकुत्तरो मग्गङ्गो”ति (म० नि० ३.१३८ आदयो)। 


एवमेत्थ चतूहि वचीदुच्चरितेहि, तीहि कायदुच्चरितेहि, मिच्छाजीवतो चाति एकेकाव विरति अरिया अनासवा 
लोकुत्तरा मग्गङ्गाति वुत्ता। “कुतो एत्थ चेतनानहुत्तं? कुतो पञ्चङ्गिको मग्गो? इदं ते सुत्तं अकामकस्स लोकुत्तरमग्गो 

अट्ठक्लिकोति दीपेति” | सचे एत्तकेन सल्लक्खेति इच्चेतं कुसलं, नो चे सल्लक्खेति अञ्जानिपि कारणानि आहरित्वा 
सञ्ञापेतब्बो। वुत्तञ्हेतं भगवता - 


““यस्मि खो, सुभद्द, धम्मविनये अरियो अडङ्गिको मग्गो न उपलब्भति, समणोपि तत्थ न उपलब्भति...पे०... 


समणेहि अञ्जेहीति (दी? नि० २.२१४)। 
अञ्जेसुपि अनेकेसु सुत्तसतेसु अडङ्गिकोव मग्गो आगतो। कथावत्थुप्पकरणेपि वुत्तं - 


““मग्गानं अटुङ्गिको सेठ्ठो, सच्चानं चतुरो पदा। 
विरागो सेट्ठो धम्मानं, द्विपदानञ्च चक्खुमा”ति (कथा० ८७२) - 


““अत्थेव सृत्तन्तोति”? “आमन्ता“तेन हि अड॒ङ्गिको मग्गो"ति। सचे पन एत्तकेनापि सञ्जत्ति न गच्छति, “गच्छ, 
विहारं पविसित्वा यागुं पिवाही"ति उय्योजेतब्बो । उत्तरिम्पन कारणं वक्खतीति अट्टानमेतं । सेसमेत्थ उत्तानत्थमेव। 


नया पनेत्थ गणेतब्बा। अटुङ्गिकमग्गस्मिञ्हि एकतो पुच्छित्वा एकतो विस्सज्जने चतूसु मग्गेसु चत्तारि नयसहस्सानि 
विभत्तानि। पञ्चङ्गिकमग्गे एकतो पुच्छित्वा एकतो विस्सज्जने चत्तारि; पाटियेक्कं पुच्छित्वा पाटियेक्कं विस्सज्जने चत्तारि 
चत्तारीति पञ्चसु अङ्गेसु वीसति। इति पुरिमानि अट्ट इमानि च वीसतीति सब्बानिपि मग्गविभङ्गे अट्टवीसति नयसहस्सानि 
विभत्तानि। तानि च खो निब्बत्तितलोकुत्तरानि कुसलानेव। विपाके पन कुसलतो तिगुणा नया कातब्बाति। 


अभिधम्मभाजनीयवण्णना । 
३. पञ्हापुच्छकवण्णना 


५०४. पञ्हापुच्छके पाळिअनुसारेनेव मग्गङ्गानं कुसलादिभावो वेदितब्बो। आरम्मणत्तिकेसु पन सब्बानिपेतानि 
अप्पमाणं निब्बानं आरब्भ पवत्तितो अप्पमाणारम्मणानेव, न मग्गारम्मणानि। नेव हि मग्गो न फलं मग्गं आरम्मणं 
करोति। सहजातहेतुवसेन पनेत्थ कुसलानि मग्गहेतुकानि; वीरियं वा वीमंसं वा जेडुकं कत्वा मग्गभावनाकाले 
मग्गाधिपतीनि; छन्दचित्तजेट्रिकाय मग्गभावनाय न वत्तब्बानि मग्गाधिपतीनीति; फलकालेपि न वत्तब्बानेव। 


अतीतादीसु एकारम्मणभावेनपि न वत्तब्बानि; निब्बानस्स पन बहिद्भाधम्मत्ता बहिद्भारम्मणानि नाम होन्तीति 
एवमेतस्मिं पञ्हापुच्छकेपि निब्बत्तितलोकुत्तरानेव मग्गङ्गानि कथितानि । सम्मासम्बुद्भेन हि सुत्तन्तभाजनीयस्मियेव 
लोकियलोकुत्तरानि मग्गङ्गानि कथितानि; अभिधम्मभाजनीये पन पञ्हापुच्छके च लोकुत्तरानेवाति एवमयं मग्गविभङ्गोपि 
तेपरिवड़ं नीहरित्वाव भाजेत्वा दस्सितोति। 


सम्मोहविनोदनिया विभङ्गटुकथाय 


मग्गङ्गविभङ्गवण्णना निडिता । 

१२. झानविभङ्घो 
९. सुत्तन्तभाजनीयं 
मातिकावण्णना 


५०८. इदानि तदनन्तरे झानविभङ्गे या ताव अयं सकलस्सापि सुत्तन्तभाजनीयस्स पठमं मातिका ठपिता, तत्थ 
इधाति वचनं पुब्बभागकरणीयसम्पदाय सम्पन्नस्स सब्बप्पकारज्झाननिब्बत्तकस्स पुग्गलस्स 
सन्निस्सयभूतसासनपरिदीपनं, अञ्जसासनस्स च तथाभावपटिसेधनं । वुत्तञ्हेतं - “इधेव, भिकखवे, समणो...पे०... सुञ्ञा 
परप्पवादा समणेहि अञ्जेही ति (अ० नि० ४.२४१) । भिक्खूति तेसं झानानं निब्बत्तकपुग्गलपरिदीपनं । 
पातिमोक्खसंवरसंवुतोति इदमस्स पातिमोकखसंवरे पतिड्टिभावपरिदीपनं । बिहरतीति इदमस्स 
तदनुरूपविहारसमङ्गीभावपरिदीपनं । आचारगोचरसम्पन्नोति इदमस्स हेठ्ठा पातिमोक्खसंवरस्स उपरि झानानुयोगस्स च 
उपकारधम्मपरिदीपनं । अणुमत्तेसु वज्जेसु भयदस्सावीति इदमस्स पातिमोक्खतो अचवनधम्मतापरिदीपनं | समादायाति 
इदमस्स सिक्खापदानं अनवसेसतो आदानपरिदीपनं । सिक्खतीति इदमस्स सिक्खाय समङ्गीभावपरिदीपनं । 
सिक्खापदेसूति इदमस्स सिक्खितब्बधम्मपरिदीपनं । 


इन्द्रियेसूति इदमस्स गुत्तद्वारताय भूमिपरिदीपनं; रक्खितब्बोकासपरिदीपनन्तिपि वदन्ति एव । गुत्तद्वारोति इदमस्स 
छसु द्वारेसु संविहितारक्खभावपरिदीपनं । भोजने मत्तञ्ञूति इदमस्स सन्तोसादिगुणपरिदीपनं । पुब्बरत्तापररत्तं 
जागरियानुयोगमनुयृत्तोति इदमस्स कारणभावपरिदीपनं । सातच्चं नेपक्कन्ति इदमस्स पञ्ञजापरिग्गहितेन वीरियेन 
सातच्चकारितापरिदीपनं । बोधिपक्खिकानं धम्मानं भावनानुयोगमनुयुत्तोति इदमस्स पटिपत्तिया 
निब्बेधभागियत्तपरिदीपनं । 


सो अभिक्कन्ते...पे०... तुण्हीभावे सम्पजानकारी होतीति इदमस्स सब्बत्थ सतिसम्पजञ्ञसमन्नागतत्तपरिदीपनं । 
सो विवित्तं सेनासनं भजतीति इदमस्स अनुरूपसेनासनपरिग्गहपरिदीपनं । अरञ्ञं...पे०... पटिसल्लानसारुष्पन्ति 
इदमस्स सेनासनप्पभेदनिरादीनवतानिसंसपरिदीपनं । सो अरञ्जगतो वाति इदमस्स वुत्तप्पकारेन सेनासनेन 
युत्तभावपरिदीपनं । निसीदतीति इदमस्स योगानुरूपइरियापथपरिदीपनं । परिमुखं सतिं उपट्टुपेत्वाति इदमस्स 
योगारम्भपरिदीपनं | सो अभिज्झं लोके पहायातिआदि पनस्स कम्मट्ठानानुयोगेन नीवरणप्पहानपरिदीपनं । तस्सेव 
पहीननीवरणस्स विविच्चेब कामेहीतिआदि पटिपाटिया झानुप्पत्तिपरिदीपनं । 


अपि च इध भिक्खूति इमस्मिं सासने झानुप्पादको भिक्खु । इदानि यस्मा झानुप्पादकेन भिक्खुना चत्तारि सीलानि 
सोधेतब्बानि, तस्मास्स पातिमोक्खसंवरसंबुतोति इमिना पातिमोक्खसंवरसीलविसुद्धि उपदिसति। 
आचारगोचरसम्पन्नोतिआदिना आजीवपारिसुद्धिसीलं । समादाय सिक्खति सिक्खापदेसूति इमिना तेसं द्विन्नं सीलानं 
अनवसेसतो आदानं । इन्द्रियेसु गुत्तद्वारोति इमिना इन्द्रियसंवरसीलं । भोजने मत्तञ्ञूति इमिना पच्चयसन्निस्सितसीलं । 
पुब्बरत्तापररत्तन्तिआदिना सीले पतिठ्ठितस्स झानभावनाय उपकारके धम्मे। सो अभिक्कन्तेतिआदिना तेसं धम्मानं 
अपरिहानाय कम्मड्डानस्स च असम्मोसाय सतिसम्पजञ्ञसमायोगं । सो विवित्तन्तिआदिना भावनानुरूपसेनासनपरिग्गहं । 
सो अरञ्ञगतो वातिआदिना तं सेनासनं उपगतस्स झानानुरूपइरियापथञ्चेव झानभावनारम्भञ्च । सो 
अभिज्झन्ति आदिना झानभावनारम्भेन झानपच्चनीकधम्मप्पहानं । सो इमे पञ्च नीवरणे पहायातिआदिना एवं 

पहीनज्झानपच्चनीकधम्मस्स सब्बज्झानानं उप्पत्तिक्कमं उपदिसतीति । 
मातिकावण्णना। 
निद्देसवण्णना 


५०९. इदानि यथानिक्खित्तं मातिकं पटिपाटिया भाजेत्वा दस्सेतुं इधाति इमिस्सा दिट्रियातिआदि आरद्धं । तत्थ 
इमिस्सा दिट्रियातिआदीहि दसहि पदेहि सिक्खत्तयसङ्कातं सब्बञ्जुबुद्धसासनमेव कथितं । तञ्हि बुद्धेन भगवता दिङुत्ता 
दिट्टीति वुच्चति । तस्सेव खमनवसेन खन्ति, रुच्चनवसेन रुचि, गहणवसेन आदायो, सभावट्टेन धम्मो, सिक्खितब्बट्देन 
विनयो, तदुभयेनापि धम्मविनयो, पवुत्तवसेन पावचनं, सेइचरियट्ेन ब्रह्मचरियं, अनुसिट्टिदानवसेन सत्थुसासनन्ति 
बुच्चति। तस्मा इमिस्सा दिट्टियातिआदीसु इमिस्सा बुद्धदिट्टिया, इमिस्सा बुद्धखन्तिया, इमिस्सा बुद्धरुचिया, इमस्मिं 
बुद्धआदाये, इमस्मिं बुद्धधम्मे, इमस्मिं बुद्धविनये । 


“ये च खो त्वं, गोतमि, धम्मे जानेय्यासि -- “इमे धम्मा सरागाय संवत्तन्ति नो विरागाय, संयोगाय संवत्तन्ति 
नो विसंयोगाय, आचयाय संवत्तन्ति नो अपचयाय, उपादाय संवत्तन्ति नो पटिनिस्सग्गिया, महिच्छताय संवत्तन्ति 
नो अप्पिच्छताय, असन्तुड्टिया संवत्तन्ति नो सन्तुड्टिया, सङ्गणिकाय संवत्तन्ति नो पविवेकाय, कोसज्जाय 
संवत्तन्ति नो वीरियारम्भाय, दुब्भरताय संवत्तन्ति नो सुभरताया'ति एकंसेन हि, गोतमि, धारेय्यासि - 'नेसो 
धम्मो, नेसो विनयो, नेतं सत्थुसासन'न्ति। ये च खो त्वं, गोतमि, धम्मे जानेय्यासि - “इमे धम्मा विरागाय 


धम्मो, एसो विनयो, एतं सत्थुसासन"न्ति (अ० नि० ८.५३; चूळव° ४०६) | 


एवं वुत्ते इमस्मिं बुद्धधम्मविनये, इमस्मिं बुद्भपावचने, इमस्मिं बुद्भब्रह्मचरिये, इमस्मिं बुद्धसत्थुसासनेति एवमत्थो 
वेदितब्बो । 


अपिचेतं सिक्खात्तयसङ्घातं सकलं सासनं भगवता दित्ता सम्मादि्रिपच्चयत्ता सम्मादिड्िपुब्बङ्गमत्ता च दिटि, 
भगवतो खमनवसेन खन्ति, रुच्चनवसेन रुचि, गहणवसेन आदायो। अत्तनो कारकं अपायेसु अपतमानं धारेतीति धम्मो। 
सोव संकिलेसपकखं विनतीति विनयो। धम्मो च सो विनयो चाति धम्मविनयो। कुसलधम्मेहि वा अकुसलधम्मानं एस 
विनयोति धम्मविनयो । तेनेव वुत्तं - “ये च खो त्वं, गोतमि, धम्मे जानेय्यासि -- “इमे धम्मा विरागाय संवत्तन्ति नो 
सरागाय...पे०... एकंसेन, गोतमि, धारेय्यासि “एसो धम्मो, एसो विनयो, एतं सत्थुसासन'न्ति। 


धम्मेन वा विनयो, न दण्डादीहीति धम्मविनयो, वुत्तम्पि चेतं - 


“दण्डेनेके दमयन्ति, अङ्कुसेहि कसाहि च। 
अदण्डेन असत्थेन, नागो दन्तो महेसिना"ति॥ (चूळव० ३४२; म० नि० २.३५२)। 


तथा -- 


““धम्मेन नीयमानानं, का उसूया विजानत'न्ति। (महाव० ६३)। 


www.tipitaka.org Vipassana Research Institute 


Page 184 sur 293 


धम्माय वा विनयो धम्मविनयो। अनवज्जधम्मत्थञ्हेस विनयो, न भवभोगामिसत्थं | तेनाह भगवा - “नयिदं, 
भिक्खवे, ब्रह्मचरियं वुस्सति जनकुहनत्थ''न्ति (अ० नि० ४.२५) वित्थारो। पुण्णत्थेरोपि आह - “अनुपादापरिनिब्बानत्थं 
खो, आवुसो, भगवति ब्रह्मचरियं वुस्सती”ति (म° नि० १.२५९)। विसिट् वा नयतीति विनयो । धम्मतो विनयो 
धम्मविनयो। संसारधम्मतो हि सोकादिधम्मतो वा एस विसिटुं निब्बानं नयति। धम्मस्स वा विनयो, न तित्थकरानन्ति 
धम्मविनयो; धम्मभूतो हि भगवा, तस्सेव विनयो। यस्मा वा धम्मायेव अभिञ्जेय्या परिञ्जेय्या पहातब्बा भावेतब्बा 
सच्छिकातब्बा च, तस्मा एस धम्मेसु विनयो, न सत्तेसु, न जीवेसु चाति धम्मविनयो । सात्थसब्यञ्जनतादीहि अञ्जेसं 
वचनतो पधानं वचनन्ति पवचनं; पवचनमेव पावचनं । सब्बचरियाहि विसिट्टचरियाभावेन ब्रह्मचरियं। देवमनुस्सानं 
सत्थुभूतस्स भगवतो सासनन्ति सत्थुसासनं; सत्थुभूतं वा सासनन्तिपि सत्थुसासनं । “सो वो ममच्चयेन सत्था"ति (दी० 
नि० २.२१६) हि धम्मविनयोव सत्थाति वृत्तोति एवमेतेसं पदानं अत्थो वेदितब्बो। 


यस्मा पन इमस्मिंयेव सासने सब्बपकारज्झाननिब्बत्तको भिक्खु दिस्सति, न अञ्जत्र, तस्मा तत्थ तत्थ 'इमिस्सा'ति 
च “इमस्मि'न्ति च अयं नियमो कतोति वेदितब्बोति। अयं “इधा'ति मातिकापदनिद्देसस्स अत्थो। 


५९०. भिक्खुनिद्देसे समञ्ञायाति पञ्जत्तिया, वोहारेनाति अत्थो। समञ्ञाय एव हि एकच्चो भिक्खूति पञ्जायति। 
तथा हि निमन्तनादिम्हि भिक्खूसु गणीयमानेसु सामणेरेपि गहेत्वा सतं भिक्खू, सहस्सं भिक्खू'ति वदन्ति। पटिञ्ञायाति 
अत्तनो पटिजाननेन | पटिञ्ञायपि हि एकच्चो भिक्खूति पञ्जायति । तस्स “को एत्थ आवुसो "ति? “अहं, आवुसो, 
भिक्खू''ति एवमादीसु (अ० नि० १०.९६) सम्भवो दटुब्बो। अयं पन आनन्दत्थेरेन वुत्तत्ता धम्मिका पटिञ्जा । रत्तिभागे पन 
दुस्सीलापि पटिपथं आगच्छन्ता “को एत्था' ति वुत्ते अधम्मिकाय पटिञ्ञाय अभूतत्थाय “मयं भिक्खू ति वदन्ति । 


भिक्खतीति याचति। यो हि कोचि भिक्खति, भिक्खं एसति गवेसति, सो तं लभतु वा मा वा, अथ खो भिक्खतीति 
भिक्खु । भिक्खकोति ब्यञ्जनेन पदं वड्डितं; भिकखनधम्मताय भिक्खूति अत्थो। भिक्खाचरियं अज्झुपगतोति बुद्धादीहि 
अज्झुपगतं भिक्खाचरियं अज्झुपगतत्ता भिकखाचरियं अज्झुपगतो नाम | यो हि कोचि अप्पं वा महन्तं वा भोगक्खन्धं पहाय 
अगारस्मा अनगारियं पब्बजितो, कसिगोरक्खादीहि जीवितकण्पनं हित्वा लिङ्गसम्पटिच्छनेनेव भिक्खाचरियं अज्झुपगतोति 
भिक्खु । परप्पटिबद्भजीविकत्ता वा विहारमज्झे काजभत्तं भुञ्जमानोपि भिक्खाचरियं अज्झुपगतोति भिक्खु । 
पिण्डियालोपभोजनं निस्साय पब्बज्जाय उस्साहजातत्ता वा भिक्खाचरियं अज्झुपगतोति भिक्खु । 


अग्घफस्सवण्णभेदेन भिन्नं पटं धारेतीति भिन्नपटधरो । तत्थ सत्थकच्छेदनेन अग्घभेदो वेदितब्बो। 
सहस्सग्घनकोपि हि पटो सत्थकेन खण्डाखण्डिकं छिन्नो भिन्नग्घो होति, पुरिमग्घतो उपड्डम्पि न अग्घति । सुत्तसँसिब्बनेन 
फस्सभेदो वेदितब्बो। सुखसम्फस्सोपि हि पटो सृत्तेहि संसिब्बितो भिन्नफस्सो होति, खरसम्फस्सतं पापुणाति। 
सूचिमलादीहि वण्णभेदो वेदितब्बो। सृपरिसुद्धोपि हि पटो सूचिकम्मतो पट्ठाय सूचिमलेन, हत्थसेदमलजल्लिकादीहि, 
अवसाने रजनकप्पकरणेहि च भिन्नवण्णो होति, पकतिवण्णं विजहति । एवं तीहाकारेहि भिन्नपटधारणतो भिन्नपटधरोति 
भिक्खु । गिहीवत्थविसभागानं वा कासावानं धारणमत्तेनेव भिन्नपटधरोति भिक्खु । 


भिन्दति पापके अकुसले धम्मेति भिक्खु । सोतापत्तिमग्गेन पञ्च किलेसे भिन्दतीति भिक्खु । सकदागामिमग्गेन 
चत्तारो, अनागामिमग्गेन चत्तारो, अरहत्तमग्गेन अट्ट किलेसे भिन्दतीति भिक्खु । एत्तावता चत्तारो मग्गट्ठा दस्सिता। 
भिन्नत्ताति इमिना पन चत्तारो फलट्टा । सोतापन्नो हि सोतापत्तिमग्गेन पञ्च किलेसे भिन्दित्वा ठितो सकदागामी 
सकदागामिमग्गेन चत्तारो, अनागामी अनागामिमग्गेन चत्तारो, अरहा अरहत्तमग्गेन अट्ट किलेसे भिन्दित्वा ठितो। एवमयं 

चतुब्बिधो फलट्टो भिन्नत्ता पापकानं अकुसलानं धम्मानं भिक्खु नाम। 


ओधिसो किलेसानं पहानाति एत्थ द्रे ओधी - मग्गोधि च किलेसोधि च। ओधि नाम सीमा, मरियादा । तत्थ 
सोतापन्नो मग्गोधिना ओधिसो किलेसानं पहाना भिक्खु । तस्स हि चतूसु मग्गेसु एकेनेव ओधिना किलेसा पहीना, न 
सकलेन मग्गचतुक्केन। सकदागामीअनागामीसुपि एसेव नयो। सोतापन्नो च किलेसोधिनापि ओधिसो किलेसानं पहाना 
भिक्खु । तस्स हि पहातब्बकिलेसेसु ओधिनाव किलेसा पहीना, न सब्बेन सब्बं। अरहा पन अनोधिसोव किलेसानं पहाना 
भिक्खु । तस्स हि मग्गचतुक्केन अनोधिनाव किलेसा पहीना, न एकाय मग्गसीमाय। पहातब्बकिलेसेसु च अनोधिसोब 
किलेसा पहीना। एकापि हि किलेससीमा ठिता नाम नत्थि। एवं सो उभयथापि अनोधिसो किलेसानं पहाना भिक्खु । 


सेक्खोति पुथुज्जनकल्याणकेन सद्भि सत्त अरिया। तिस्सो सिक्खा सिकखन्तीति सेक्खा। तेसु यो कोचि सेक्खो 
भिक्खुति वेदितब्बो। न सिकखतीति असेक्खो । सेक्खधम्मे अतिक्कम्म अग्गफले ठितो ततो उत्तरि सिक्खितब्बाभावतो 
खीणासवो असेक्खोति वुच्चति । अवसेसो पुथुज्जनभिकखु तिस्सो सिक्खा नेव सिकखति, न सिक्खित्वा ठितोति 
नेवसेक्खनासेक्खोति वेदितब्बो। 


सीलग्गं समाधिग्गं पञ्जग्गं विमुत्तग्गन्ति इदं अग्गं पत्वा ठितत्ता अग्गो भिक्खु नाम। भद्रोति अपापको। 
कल्याणपुथुज्जनादयो हि याव अरहा ताव भद्रेन सीलेन समाधिना पञ्ञाय विमृत्तिया विमृत्तिजाणदस्सनेन च समन्नागतत्ता 
भद्रो भिक्खूति सङ्ख्यं गच्छन्ति । मण्डो भिक्खूति पसन्नो भिक्खु; सप्पिमण्डो विय अनाविलो विप्पसन्नोति अत्थो। 
सारोति तेहियेव सीलसारादीहि समन्नागतत्ता, नीलसमन्नागमेन नीलो पटो विय, सारो भिक्खूति वेदितब्बो । 
विगतकिलेसफेग्गुभावतो वा खीणासवोव सारोति वेदितब्बो । 


तत्थ च “भिन्दति पापके अकुसले धम्मेति भिक्खु, ओधिसो किलेसानं पहाना भिक्खु, सेक्खो भिकखू'ति इमेसु तीसु 
ठानेसु सत्त सेका कथिता । “भिन्नत्ता पापकानं अकुसलानं धम्मानन्ति भिक्खु, अनोधिसो किलेसानं पहाना भिक्खु, 
असेक्खो भिक्खु, अग्गो भिक्खु, मण्डो भिक्खू "ति इमेसु पञ्चसु ठानेसु खीणासवोव कथितो । “नेवसेक्खनासेक्खो'ति 
एत्थ पुथुज्जनो कथितो। सेसङ्ठानेसु पुथुज्जनकल्याणको, सत्त सेक्खा, खीणासवोति इमे सब्बेपि कथिता। 


एवं समञ्ञादीहि भिक्खु दस्सेत्वा इदानि उपसम्पदावसेन दस्सेतुं समग्गेन सङ्घेनातिआदिमाह। तत्थ समग्गेन 
सङ्घेनाति सब्बन्तिमेन परिच्छेदेन पञ्चवग्गकरणीये कम्मे यावतिका भिक्खू कम्मप्पत्ता, तेसं आगतत्ता छन्दारहानं छन्दस्स 
आहटत्ता सम्मुखीभूतानञ्च अप्पटिक्कोसनतो एकस्मिं कम्मे समग्गभावं उपगतेन। जत्तिचतुत्थेनाति तीहि अनुस्सावनाहि 
एकाय च जत्तिया कातब्बेन | कम्मेनाति धम्मिकेन विनयकम्मेन। अकुप्पेनाति 
वत्थुजत्तिअनुस्सावनसीमापरिससम्पत्तिसम्पन्नत्ता अकोपेतब्बतं अप्पटिक्कोसितब्बतं उपगतेन। ठानारहेनाति कारणारहेन 
सत्थुसासनारहेन। 


उपसम्पन्नो नाम उपरिभावं समापन्नो, पत्तोति अत्थो। भिक्खुभावो हि उपरिभावो। तञ्चेस यथावुत्तेन कम्मेन 
समापन्नत्ता उपसम्पन्नोति वुच्चति । एतेन या इमा एहिभिक्खूपसम्पदा, सरणागमनूपसम्पदा, ओवादपटिग्गहणूपसम्पदा, 
पञ्हब्याकरणूपसम्पदा, गरुधम्मपटिग्गहणूपसम्पदा, दूतेनूपसम्पदा, अट्ुवाचिकूपसम्पदा, जत्तिचतुत्थकम्मृपसम्पदाति अट्ट 
उपसम्पदा वुत्ता, तासं जत्तिचतुत्थकम्मृपसम्पदा, दूतेनूपसम्पदा, अट्टवाचिकूपसम्पदाति इमा तिस्सोव थावरा । सेसा बुद्धे 
धरमानेयेब अहेसुं। तासु उपसम्पदासु इमस्मिं ठाने अयं जत्तिचतुत्थकम्मुपसम्पदाव अधिप्पेता। 

५११. पातिमोक्खसंवरनिद्देसे पातिमोक्खन्ति सिकखापदसीलं । तञ्हि, यो नं पाति रक्खति, तं मोक्खेति मोचयति 
आपायिकादीहि दुक्खेहि, तस्मा पातिमोक्खन्ति वृत्तं। सीलं पतिट्ठातिआदीनि तस्सेव वेवचनानि । तत्थ सीलन्ति कामज्चेतं 
सह कम्मवाचापरियोसानेन इज्झनकस्स पातिमोक्खस्स वेवचनं, एवं सन्तेपि धम्मतो एतं सीलं नाम पाणातिपातादीहि वा 
विरमन्तस्स वत्तप्पटिपत्ति वा पूरेन्तस्स चेतनादयो धम्मा वेदितब्बा। वुत्तज्हेतं पटिसम्भिदायं “कि सील''न्ति? चेतना सीलं, 
चेतसिकं सीलं, संवरो सीलं, अवीतिककमो सील'न्ति (पटि० म० १.३९)। 


तत्थ चेतना सीलं नाम पाणातिपातादीहि वा विरमन्तस्स वत्तपटिपत्ति वा पूरेन्तस्स चेतना । चेतसिकं सीलं नाम 
पाणातिपातादीहि विरमन्तस्स विरति। अपिच चेतना सीलं नाम पाणातिपातादीनि पजहन्तस्स सत्त कम्मपथचेतना। 
चेतसिकं सीलं नाम “अभिज्झं पहाय विगताभिज्झेन चेतसा विहरती 'तिआदिना नयेन संयुत्तमहावग्गे वुत्ता 
अनभिज्झाअब्यापादसम्मादिट्रिधम्मा । संवरो सीलन्ति एत्थ पञ्चविधेन संवरो वेदितब्बो - पातिमोक्खसंवरो, सतिसंवरो, 
जाणसंवरो, खन्तिसंवरो, वीरियसंवरोति। तस्स नानाकरणं विसुद्भिमग्गे (विसुद्धि १.६) वुत्तं। अवीतिक्कमो सीलन्ति 
समादिण्णसीलस्स कायिकवाचसिको अवीतिक्कमो। एत्थ च संवरसीलं अवीतिककमसीलन्ति इदमेव निप्परियायतो 
सीलं; चेतना सीलं चेतसिकं सीलन्ति परियायतो सीलन्ति वेदितब्बं । 


यस्मा पन पातिमोक्खसंवरसीलेन भिक्खु सासने पतिड्डाति नाम, तस्मा तं “पतिट्टा ति वुत्तं; पतिड्टुहति वा एत्थ 
भिक्खु, कुसलधम्मा एव वा एत्थ पतिट्टहन्तीति पतिट्ठा। अयमत्थो - 


“सीले पतिद्ठाय नरो सपञ्ञो, चित्तं पञ्ञञ्च भावयं। 
आतापी निपको भिक्खु, सो इमं विजटये जट'न्ति च॥ (सं० नि० १.२३) । 


“पतिट्ठा, महाराज, सीलं सब्बेसं कुसलधम्मान"न्ति च “सीले पतिड्टितस्स खो, महाराज, सब्बे कुसला धम्मा न 
परिहायन्ती"ति (मि० प० २.१.९) च आदिसुत्तवसेन वेदितब्बो । 


तदेतं पुब्बुप्पत्तिअत्थेन आदि । वुत्तम्पि चेतं - 


“तस्मातिह त्वं, उत्तिय, आदिमेव विसोधेहि कुसलेसु धम्मेसु। को चादि कुसलानं धम्मानं? सीलञ्च 
सुविसुद्धं दिड्डि च उजुका ति (सं० नि० ५.३८२) | 


यथा हि नगरवडटकी नगरं मापेतुकामो पठमं नगरट्टानं सोधेति, ततो अपरभागे वीथिचतुक्कसिङ्घाटकादिपरिच्छेदेन 
विभजित्वा नगरं मापेति; एवमेव योगावचरो आदितोव सीलं विसोधेति, ततो अपरभागे 
समथविपस्सनामग्गफलनिब्बानानि सच्छिकरोति। यथा वा पन रजको पठमं तीहि खारेहि वत्थं धोवित्वा परिसुद्धे वत्थे 
यदिच्छकं रङ्गजातं उपनेति; यथा वा पन छेको चित्तकारो रूपं लिखितुकामो आदितोव भित्तिपरिकम्मं करोति, ततो 
अपरभागे रूपं समुट्ठापेति; एवमेव योगावचरो आदितोव सीलं विसोधेत्वा अपरभागे समथविपस्सनादयो धम्मे 
सच्छिकरोति। तस्मा सीलं “आदीति वुत्तं । 


तदेतं चरणसरिक्खताय चरणं । चरणाति हि पादा वुच्चन्ति। यथा हि छिन्नचरणस्स पुरिसस्स दिसंगमनाभिसङ्घारो न 
जायति, परिपुण्णपादस्सेव जायति; एवमेव यस्स सीलं भिन्नं होति खण्डं अपरिपुण्णं, तस्स निब्बानगमनाय आणगमनं न 

सम्पज्जति। यस्स पन तं अभिन्नं होति अक्खण्डं परिपुण्णं तस्स निब्बानगमनाय जाणगमनं सम्पज्जति । तस्मा सीलं 
“चरण न्ति वुत्तं । 


तदेतं संयमनवसेन संयमो, संवरणवसेन संवरो। उभयेनापि सीलसंयमो चेव सीलसंवरो च कथितो । वचनत्थो 
पनेत्थ संयमेति वीतिक्कमविप्फन्दनं, पुग्गलं वा संयमेति, बीतिक्कमवसेन तस्स विप्फन्दितुं न देतीति संयमो। 
बीतिक्कमस्स पवेसनद्वारं संवरति पिदहतीतिपि संवरो। मोक्खन्ति उत्तमं मुखभूतं वा। यथा हि सत्तानं चतुब्बिधो आहारो 
मुखेन पविसित्वा अङ्गमङ्गानि फरति, एवं योगिनोपि चतुभूमककुसलं सीलमुखेन पविसित्वा अत्थसिद्भि सम्पादेति । तेन 
वुत्तं “मोक्ख''न्ति। पमुखे साधूति पामोक्खं; पुव्बङ्गमं सेट पधानन्ति अत्थो। कुसलानं धम्मानं समापत्तियाति 
चतुभूमककुसलानं पटिलाभत्थाय पामोक्खं पुब्बङ्गमं सेटुं पधानन्ति वेदितब्बं । 


कायिको अवीतिक्कमोति तिविधं कायसुचरितं। वाचसिकोति चतुब्बिधं वचीसुचरितं । कायिकवाचसिकोति 
तदुभयं | इमिना आजीवट्टुमकसीलं परियादाय दस्सेति। संबुतोति पिहितो; संवुतिन्द्रियो पिहितिन्द्रियोति अत्थो। यथा हि 
संबुतद्वारं गेहं “संवुतगेहं पिहितगेह' न्ति वुच्चति, एवमिध संवबुतिन्द्रियो “संबुतो ति वृत्तो। पातिमोक्खसंवरेनाति 
पातिमोक्खेन च संवरेन च, पातिमोक्खसङ्कातेन वा संवरेन। उपेतोतिआदीनि वुत्तत्थानेव। 


५१२. इरियतीतिआदीहि सत्तहिपि पदेहि पातिमोकखसंवरसीले ठितस्स भिकखुनो इरियापथविहारो कथितो। 


५१३. आचारगोचरनिद्देसे किञ्चापि भगवा समणाचरं समणगोचरं कथेतुकामो “आचारगोचरसम्पन्नोति अत्थि 
आचारो, अत्थि अनाचारो ति पदं उद्धरि । यथा पन मग्गकुसलो पुरिसो मग्गं अचिकखन्तो “वाम मुञ्च दक्खिणं गण्हा'ति 
पठमं मुञ्चितब्बं सभयमग्गं उप्पथमग्गं आचिक्खति, पच्छा गहेतब्बं खेममग्गं उजुमग्गं; एवमेव मग्गकुसलपुरिससदिसो 
धम्मराजा पठमं पहातब्बं बुद्धप्पटिकुटुं अनाचारं आचिक्खित्वा पच्छा आचारं आचिक्खितुकामो “तत्थ कतमो 
अनाचारो"”तिआदिमाह। पुरिसेन हि आचिक्खितमग्गो सम्पज्जेय्य वा न वा, तथागतेन आचिक्खितमग्गो अपण्णको, 
इन्देन विस्सडं बजिरं विय, अविरज्झनको निब्बाननगरंयेव समोसरति। तेन वुत्तं - “पुरिसो मग्गकुसलोति खो, तिस्स, 
तथागतस्सेतं अधिवचनं अरहतो सम्मासम्बुद्भस्सा^ति (सं० नि० ३.८४) । 


यस्मा वा ससीसं नहानेन पहीनसेदमलजल्लिकस्स पुरिसस्स मालागन्धविलेपनादिविभूसनविधानं विय 
पहीनपापध्चम्मस्स कल्याणधम्मसमायोगो सम्पन्नरूपो होति, तस्मा सेदमलजल्लिक्कं विय पहातब्बं पठमं अनाचारं 
आचिक्खित्वा, पहीनसेदमलजल्लिकस्स मालागन्धविलेपनादिविभूसनविधानं विय पच्छा आचारं आचिक्खितुकामोपि 
तत्थ कतमो अनाचारोतिआदिमाह । तत्थ कायिको वीतिक्कमोति तिविधं कायदुच्चरितं; वाचसिको वीतिक्कमोति 
चतुब्बिधं वचीदुच्चरितं; कायिकवाचसिको वीतिक्कमोति तदुभयं । एवं आजीवट्टमकसीलस्सेव वीतिक्कमं दस्सेसि । 


यस्मा पन न केवलं कायवाचाहि एव अनाचारं आचरति, मनसापि आचरति एव, तस्मा तं दस्सेतुं “सब्बम्पि 
दुस्सील्यं अनाचारो"ति वुत्तं। तत्थ एकच्चियं अनाचारं विभजित्वा दस्सेन्तो इधेकच्चो वेळ्दानेनातिआदिमाह। तत्थ 
वेळुदानेनाति पच्चयहेतुकेन वेळुदानेन। विहारे उद्डितञ्हि अरञ्जतो वा आहरित्वा रक्खितगोपितं वेळुं "एवं मे पच्चयं 
दस्सन्ती'ति उपट्टाकानं दातुं न वट्टति । एवञ्हि जीवितं कप्पेन्तो अनेसनाय मिच्छाजीवेन जीवति। सो दिड्टेव धम्मे गरहं 
पापुणाति, सम्पराये च अपायपरिपूरको होति । अत्तनो पुग्गलिकवेळ्‌ं कुलसङ्गहत्थाय ददन्तो कुलदूसकदुक्कटमापज्जति; 
परपुग्गलिकं थेय्यचित्तेन ददमानो भण्डग्घेन कारेतब्बो। सङ्गिकेपि एसेव नयो। सचे पन तं इस्सरवताय देति 

गरुभण्डविस्सज्जनमापज्जति। 


कतरो पन वेळु गरुभण्डं होति, कतरो न होतीति? यो ताव अरोपिमो सयंजातको, सो सङ्घेन परिच्छिन्नट्ठानेयेव 
गरुभण्डं, ततो परं न गरुभण्डं; रोपितद्वाने सब्बेन सब्बं गरुभण्डं | सो पन पमाणेन परिच्छिन्नो तेलनाळिप्पमाणोपि 
गरुभण्डं, न ततो हेट्ठा । यस्स पन भिकखुनो तेलनाळिया वा कत्तरदण्डेन वा अत्थो, तेन फातिकम्मं कत्वा गहेतब्बो । 
फातिकम्मं तदग्घनकं वा अतिरेकं वा वटति, ऊनकं न वट्टति | हत्थकम्मम्पि उदकाहरणमत्तं वा अप्पहरितकरणमत्तं वा न 
वट्टति, तं थावरं कातुं वट्टुति । तस्मा पोक्खरणितो वा पंसुं उद्धरित्वा सोपानं वा अत्थरापेत्वा विसमट्ठानं वा समं कत्वा गहेतुं 
वट्टति फातिकम्मं अकत्वा गहितो तत्थ वसन्तेनेव परिभृञ्जितब्बो; पक्कमन्तेन सङ्गिकं कत्वा ठपेत्वा गन्तब्बं । असतिया 
गहेत्वा गतेन यत्थ गतो सरति, ततो पच्चाहरितब्बो। सचे अन्तरा भयं होति, सम्पत्तविहरे ठपेत्वा गन्तब्बं । 


मनुस्सा विहारं गन्त्वा वेळुं याचन्ति । भिक्खू 'सङ्किको ति दातुं न विसहन्ति । मनुस्सा पुनप्पुनं याचन्ति वा तज्जेन्ति 
वा। तदा भिक्खूहि 'दण्डकम्मं कत्वा गण्हथा'ति वत्तुं वट्टति; वेळुदानं नाम न होति। सचे ते दण्डकम्मत्थाय 
वासिफरसुआदीनि वा खादनीयभोजनीयं वा देन्ति, गहेतुं न बट्टति | विनयट्टुकथायं पन “दढुगेहा मनुस्सा गण्हित्वा गच्छन्ता 
न वारेतब्बा”'ति वुत्तं । 


सचे सङ्घस्स वेळुगुम्बे वेळुदूसिका उप्पज्जन्ति, तं अकोट्टापेन्तानं वेळु नस्सति, कि कातब्बन्ति? भिक्खाचारे 
मनुस्सानं आचिक्खितब्बं । सचे कोट्टेतुं न इच्छन्ति समभागं लभिस्सथा'ति वत्तब्बा; न इच्छन्तियेव 'द्वे कोट्टासे 
लभिस्सथा'ति वत्तब्बा। एवम्पि अनिच्छन्तेसु 'नड्ठेन अत्थो नत्थि, तुम्हाकं खणे सति दण्डकम्मं करिस्सथ, कोट्देत्वा 
गण्हथा'ति वत्तब्बा; वेळुदानं नाम न होति। वेळुगुम्बे अग्गिम्हि उट्टितेपि, उदकेन वुस्हमानवेळूसुपि एसेव नयो। रुक्खेसुपि 
अयमेव कथामग्गो। रुक्खो पन सूचिदण्डकप्पमाणो गरुभण्डं होति। सङ्गिके रुक्खे कोड़ापेत्वा सङ्घं अनापुच्छित्वापि 
सङ्गिकं आवासं कातुं लब्भति। वचनपथच्छेदनत्थं पन आपुच्छित्वाव कातब्बो । 


पुग्गलिकं कातुं लब्भति, न लब्भतीति? न लब्भति । हत्थकम्मसीसेन पन एकस्मिं गेहे मञ्चट्टानमत्तं लब्भति, तीसु 
गेहेसु एकं गेहं लभति। सचे दब्भसम्भारा पुग्गलिका होन्ति, भूमि सङ्घिका, एकं गेहं कत्वा समभागं लभति, द्वीसु गेहेसु 
एकं गेहं लभति। सङ्गिकरुक्खे सङ्गिकं आवासं बाधेन्ते सङ्गं अनापुच्छा हारेतुं वट्टति, न वट्टतीति? वटति । 
वचनपथच्छेदनत्थं पन आपुच्छित्वाव हारेतब्बो। सचे रुक्खं निस्साय सङ्घस्स महन्तो लाभो होति, न हारेतब्बो । 
पुग्गलिकरुक्खे सङ्गिकं आवासं बाधेन्ते रुकखसामिकस्स आचिक्खितब्बं। सचे हरितुं न इच्छति, छेदापेत्वा हारेतब्बो। 
“रुक्खं मे देथा ति चोदेन्तस्स रुक्खं अग्घापेत्वा मूलं दातब्बं । सङ्गिके रुक्खे पुग्गलिकावासं, पुग्गलिके च पुग्गलिकावासं 
बाधेन्तेपि एसेव नयो। बल्लियम्पि अयमेव कथामग्गो। वल्लि पन यत्थ विक्कायति, दुल्लभा होति, तत्थ गरुभण्डं। सा च 
खो उपडुबाहुप्पमाणतो पट्टाय; ततो हेडा बल्लिखण्डं गरुभण्डं न होति। 


पत्तदानादीसुपि पत्तदानेनाति पच्चयहेतुकेन पत्तदानेनातिआदि सब्बं वेळुदाने वृत्तनयेनेव वेदितब्बं। गरुभण्डताय 
पनेत्थ अयं विनिच्छयो । पत्तम्पि हि यत्थ विक्कायति, गन्धिकादयो गन्धपलिवेठनादीनं अत्थाय गण्हन्ति, तादिसे 
दुल्लभट्टानेयेब गरुभण्डं होति । एस ताव किंसुकपत्तकण्णपिळन्धनतालपत्तादीसु विनिच्छयो। 


तालपण्णम्पि इमस्मियेव ठाने कथेतब्बं | तालपण्णम्पि हि सयंजाते तालवने सङ्घेन परिच्छिन्नद्ठानेयेव गरुभण्डं, न 
ततो परं । रोपिमतालेसु सब्बम्पि गरुभण्डं । तस्स पमाणं हेट्टिमकोटिया अट्टङ्कुलप्पमाणोपि रित्तपोत्थको | तिणम्पि एत्थेव 

पक्खिपित्वा कथेतब्बं । यत्थ पन तिणं नत्थि तत्थ मुञ्जपलालनाळिकेरपण्णादीहिपि छादेन्ति। तस्मा तानिपि तिणेनेव 
सङ्गहितानि। इति मुञ्जपलालादीसु यंकिञ्चि मुट्टिप्पमाणं तिणं, नाळिकेरपण्णादीसु च एकपण्णम्पि सङ्घस्स दिन्नं वा 
तत्थजातकं वा बहिआरामे सङ्घस्स तिणवत्थुम्हि जाततिणं वा रक्खितगोपितं गरुभण्डं होति। तं पन सङ्घकम्मे च 
चेतियकम्मे च कते अतिरेकं पुग्गलिककम्मे दातुं ब्टति । हेट्ठा वृत्तवेळुम्हिपि एसेव नयो। 


पुप्फदाने “एत्तकेसु रुक्खेसु पुप्फानि विस्सज्जेत्वा यागुभत्तवत्थे उपनेन्तु, एत्तकेसु सेनासनपटिसङ्करणे उपनेन्तू ति 
एवं नियमितट्ठाने एव पुष्फानि गरुभण्डानि होन्ति। परतीरे सामणेरा पुप्फानि ओचिनित्वा रासि करोन्ति, पञ्चङ्गसमन्नागतो 
पुप्फभाजको भिक्खुसङ्घं गणेत्वा कोट्ठासे करोति, सो सम्पत्तपरिसाय सङ्घं अनापुच्छित्वाव दातुं लभति; असम्मतेन पन 
आपुच्छित्वाव दातब्बं | भिक्खु पन कस्स पुप्फानि दातुं लभति, कस्स न लभतीति? मातापितूनं गेहं हरित्वापि गेहतो 
पक्कोसापेत्वापि 'वत्थुपूजं करोथा'ति दातुं लभति, पिळन्धनत्थाय दातुं न लभति; सेसजातीनं पन हरित्वा न दातब्बं, 
पक्कोसापेत्वा 'पूजं करोथा'ति दातब्बं; सेसजनस्स पूजनट्टानं सम्पत्तस्स अपच्चासीसन्तेन दातब्बं; पुप्फदानं नाम न होति। 
विहारे बहूनि पुप्फानि पुप्फन्ति | भिक्खुना पिण्डाय चरन्तेन मनुस्से दिस्वा 'विहारे बहूनि पुष्फानि, पूजेथा'ति वत्तब्बं । 
वचनमत्ते दोसो नत्थि। 'मनुस्सा खादनीयभोजनीयं आदाय आगमिस्सन्ती'ति चित्तेन पन न वत्तब्बं। सचे वदति, 
खादनीयभोजनीयं न परिभुञ्जितब्बं । मनुस्सा अत्तनो धम्मताय `विहारे पुप्फानि अत्थी'ति पुच्छित्वा 'असुकदिवसे विहारं 
आगमिस्साम, सामणेरानं पुप्फानि ओचिनितुं मा देथा'ति वदन्ति | भिक्खू सामणेरानं कथेतुं पमुट्ठा । सामणेरेहि पुप्फानि 
ओचिनित्वा ठपितानि। मनुस्सा भिक्खू उपसङ्कमित्वा “भन्ते, मयं तुम्हाकं असुकदिवसेयेव आरोचयिम्ह -- 'सामणेरानं 
पुप्फानि ओचिनितुं मा देथा'ति। कस्मा न वारयित्था”ति? “सति मे पमुठ्ठा, पुप्फानि ओचिनितमत्तानेव, ताव न पूजा 
कता ति वत्तब्बं । “गण्हथ पूजेथा"ति न वत्तब्बं। सचे वदति, आमिसं न परिभुञ्जितब्बं । 


अपरो भिक्खु सामणेरानं आचिक्खति “असुकगामवासिनो पुप्फानि मा ओचिनित्था”ति आहंसूति। मनुस्सापि 
आमिसं आहरित्वा दानं दत्वा वदन्ति - “अम्हाकं मनुस्सा न बहुका, सामणेरे अम्हेहि सह पुप्फानि ओचिनितुं 
आणापेथा”ति। ““सामणेरेहि भिक्खा लद्धा; ये भिक्खाचार न गच्छन्ति, ते सयमेव जानिस्सन्ति, उपासका" ति वत्तब्बं । 
एत्तकं नयं लभित्वा सामणेरे पृत्ते वा भातिके वा कत्वा पुप्फानि ओचिनापेतुं दोसो नत्थि; पुप्फदानं नाम न होति। 


फलदाने फलम्मि पुप्फं विय नियमितमेव गरुभण्डं होति । विहारे बहुकम्हि फलाफले सति अफासुकमनुस्सा 
आगन्त्वा याचन्ति। भिक्खू 'सङ्गिक न्ति दातुं न उस्सहन्ति। मनुस्सा विप्पटिसारिनो अक्कोसन्ति परिभासन्ति। तत्थ कि 
कातब्बन्ति? फलेहि वा रुक्खेहि वा परिच्छिन्दित्वा कतिका कातब्बा - “असुकेसु च रुक्खेसु एत्तकानि फलानि गण्हन्ता, 
एत्तकेसु वा रुक्खेसु फलानि गण्हन्ता न वारेतब्बा'ति। चोरा पन इस्सरा वा बलक्कारेन गण्हन्ता न वारेतब्बा; कुद्धा ते 
सकलविहारम्पि नासेय्युं। आदीनवो पन कथेतब्बोति । 


सिनानदाने सिनानचुण्णानि कोट्टितानि न गरुभण्डानि। अकोट्टितो रुक्खत्तचोब गरुभण्डं। चुण्णं पन अगिलानस्स 
रजननिपक्कं वटति । गिलानस्स यंकिञ्चि चुण्णं बट्टतियेव। मत्तिकापि एत्थेव पक्खिपित्वा कथेतब्बा। मत्तिकापि यत्थ 
दुल्लभा होति, तत्थेव गरुभण्डं । सापि हेड्िमकोटिया तिंसपलगुळपिण्डप्पमाणाव ततो हेट्टा न गरुभण्डन्ति। 


दन्तकद्टुदाने दन्तकटुं अच्छिन्नकमेव गरुभण्डं। येसं सामणेरानं सङ्घतो दन्तकट्टवारो पापुणाति, ते अत्तनो 
आचरियुपज्झायानं पाटियेक्कं दातुं न लभन्ति । येहि पन 'एत्तकानि दन्तकट्टानि आहरितब्बानी'ति परिच्छिन्दित्वा वारं 
गहितानि, ते अतिरेकानि आचरियुपज्झायानं दातुं लभन्ति। एकेन भिक्खुना दन्तकटडुमाळकतो बहूनि दन्तकट्टानि न 

गहेतब्बानि, देवसिकं एकेकमेव गहेतब्बं । पाटियेक्कं बसन्तेनापि भिक्खुसङ्घं गणयित्वा यत्तकानि अत्तनो पापुणन्ति 
तत्तकानेव गहेत्वा गन्तब्बं; अन्तरा आगन्तुकेसु वा आगतेसु दिसं वा पक्कमन्तेन आहरित्वा गहितट्ठानेयेव ठपेतब्बानि । 


चाटुकम्यतायाति आदीसु चाटुकम्यता वुच्चति अत्तानं दासं विय नीचट्ठाने ठपेत्वा परस्स खलितवचनम्पि सण्ठपेत्वा 
पियकामताय पग्गय्हवचनं । मुग्गसूप्यतायाति मुग्गसूपसमानाय सच्चालिकेन जीवितकप्पनतायेतं अधिवचनं । यथा हि 
मुग्गसूपे पच्चन्ते बहू मुग्गा पाकं गच्छन्ति, थोका न गच्छन्ति; एवमेव सच्चालिकेन जीवितकप्पके पुग्गले बहु अलिकं 
होति, अप्पकं सच्चं । यथा वा मुग्गसूपस्स अप्पविसनड्टानं नाम नत्थि, एवमेव सच्चालिकवुत्तिनो पुग्गलस्स अप्पविट्ठवाचा 
नाम नत्थि; सिङ्घाटकं विय इच्छितिच्छितधाराय पतिट्ठाति । तेनस्स सा मुसावादिता मुग्गसूप्यताति वुत्ता। पारिभटयताति 
परिभटकम्मभावो। परिभटस्स हि कम्मं पारिभटयं, तस्स भावो पारिभटयता; अलङ्कारकरणादीहि दारककोळापनस्सेतं 
अधिवचनं । 


जङ्घपेसनिकन्ति गामन्तरदेसन्तरादीसु तेसं तेसं गिहीनं सासनपटिसासनहरणं। इदञ्हि जङ्घपेसनिकं नाम अत्तनो 
मातापितूनं, ये चस्स मातापितरो उपट्ठ हन्ति, तेसं सासनं गहेत्वा कत्थचि गमनवसेन वट्टति | चेतियस्स वा सङ्घस्स वा 
अत्तनो वा कम्मं करोन्तानं वट्टकोनम्पि सासनं हरितुं वट्टति । मनुस्सा “दानं दस्साम, पूजं करिस्साम, भिक्खुसङ्घस्स 
आचिक्खथा”ति वदन्ति; “असुकत्थेरस्स नाम देथा^ति पिण्डपातं वा भेसज्जं वा चीवरं वा देन्ति; “विहारे पूजं करोथा"ति 
मालागन्धविलेपनादीनि वा धजपताकादीनि वा नीय्यादेन्ति, सब्बं हरितुं वट्टति; जङ्कपेसनिकं नाम न होति। सेसानं सासनं 
गहेत्वा गच्छन्तस्स पदवारे पदवारे दोसो। 


अञ्ञतरञ्ञतरेनाति एतेसं वा वेळुदानादीनं अञ्जतरञ्ञतरेन वेज्जकम्मभण्डागारिककम्मं पिण्डपटिपिण्डकम्मं 
सङ्घुप्पादचेतियुप्पादउपट्ठापनकम्मन्ति एवरूपानं वा मिच्छाजीवेन जीवितकप्पनककम्मानं येन केनचि | बुद्धपटिकुट्टेनाति 
बुद्भेहि गरहितेन पटिसिद्धेन । अयं वुच्चतीति अयं सब्बोपि अनाचारो नाम कथीयति। आचारनिद्देसो वुत्तपटिपक्खनयेनेव 
वेदितब्बो । 


५१४. गोचरनिद्देसेपि पठमं अगोचरस्स वचने कारणं हेट्ठा वुत्तनयेनेव वेदितब्बं । तत्थ च गोचरोति पिण्डपातादीनं 
अत्थाय उपसङ्कमितुं यृत्तट्ठानं गोचरो, अयुत्तद्ठानं अगोचरो। वेसिया गोचरो अस्साति वेसियगोचरो; मित्तसन्थववसेन 
उपसङ्कमितड्टानन्ति अत्थो तत्थ वेसिया नाम रूपूपजीविनियो येन केनचिदेव सुलभज्झाचारतामित्तसत्थवसिनेहवसेन 
उपसङ्कमन्तो वेसियागोचरो नाम होति। तस्मा एवं उपसङ्कमितुं न बट्टति। कि कारणा? आरक्खविपत्तितो। एवं 
उपसङ्कमन्तस्स हि चिरं रक्खितगोपितोपि समणधम्मो कतिपाहेनेव नस्सति; सचेपि न नस्सति गरहं लभति। दक्खिणावसेन 
पन उपसङ्कमन्तेन सति उपट्ठापेत्वा उपसङ्कमितब्बं । विधवा वुच्चन्ति मतपतिका वा पवुत्थपतिका वा | थुल्लकुमारियोति 
महल्लिका अनिविट्टकुमारियो। पण्डकाति लोकामिसनिस्सितकथाबहुला उस्सन्नकिलेसा अवूपसन्तरपरिळाहा नपुंसका। 
तेसं सब्बेसम्पि उपसङ्कमने आदीनवो वुत्तनयेनेव वेदितब्बो। भिक्खुनीसुपि एसेव नयो। अपिच भिक्खू नाम 
उस्सन्नब्रह्मचरिया होन्ति, तथा भिक्खुनियो। ते अञ्ञमञ्ञं सन्थववसेन कतिपाहेनेव रक्खितगोपितसमणधम्मं नासेन्ति। 
गिलानपुच्छकेन पन गन्तुं बति । भिकखुना पुष्फानि लभित्वा पूजनत्थायपि ओवाददानत्थायपि गन्तुं बट्धतियेव । 


पानागारन्ति सुरापानघरं । तं ब्रह्मचरियन्तरायकरेहि सुरासोण्डेहि अविवित्तं होति तत्थ तेहि सद्धि सह सोण्डवसेन 
उपसङ्कमितुं न वट्टति; ब्रह्मचरियन्तरायो होति संसट्ठो विहरति राजूहीतिआवीसु राजानोति अभिसित्ता वा होन्तु 
अनभिसित्ता वा ये रज्जं अनुसासन्ति। राजमहामत्ताति राजूनं इस्सरियसदिसाय महतिया इस्सरियमत्ताय समन्नागता। 

तित्थियाति विपरीतदस्सना बाहिरपरिब्बाजका । तित्थियसावकाति भत्तिवसेन तेसं पच्चयदायका । एतेहि सद्भि 
संसग्गजातो होतीति अत्थो। 


अननुलोमिकेन संसग्गेनाति अननुलोमिकसंसग्गो नाम तिस्सन्नं सिकखानं अननुलोमो पच्चनीकसंसग्गो, येन 
ब्रह्मचरियन्तरायं पञ्जत्तिवीतिक्कमं सल्लेखपरिहानिञ्च पापुणाति, सेय्यथिदं - राजराजमहामत्तेहि सद्भि सहसोकिता, 
सहनन्दिता, समसुखदुक्खता, उप्पन्नेसु किच्चकरणीयेसु अत्तनाव योगं आपज्जनता, तित्थियतित्थियसावकेहि सद्भि 
एकच्छन्दरुचिसमाचारता एकच्छन्दरुचिसमाचारभावावहो वा सिनेहबहुमानसन्थवो । तत्थ राजराजमहामत्तेहि सद्भि 
संसग्गो ब्रह्मचरियन्तरायं करोति। इतरेहि तित्थियसावकेहि तेसं लद्धिगहणं। तेसं पन वादं भिन्दित्वा अत्तनो लद्धि गण्हापेतुं 
समत्थेन उपसङ्कमितुं बट्टति । 


इदानि अपरेनपि परियायेन अगोचरं दस्सेतुं यानि वा पन तानि कुलानीतिआदि आरद्धं । तत्थ अस्सद्धानीति 
बुद्भादीसु सद्भाविरहितानि; बुद्धो सब्बञ्ञू, धम्मो निय्यानिको, सङ्घो सुप्पटिपन्नोति न सहहन्ति। अप्पसन्नानीति चित्तं 
पसन्नं अनाविलं कातुं न सक्कोन्ति। अक्कोसकपरिभासकानीति अक्कोसकानि चेव परिभासकानि च; “चोरोसि, 
बालोसि, मूळहोसि, ओट्टोसि, गोणोसि, गद्रभोसि, आपायिकोसि, नेरयिकोसि, तिरच्छानगतोसि, नत्थि तुय्हं सुगति, 
दुग्गतियेव पाटिकङ्का'ति एवं दसहि अक्कोसवत्थूहि अक्कोसन्ति; होतु, इदानि तं पहरिस्साम, बन्धिस्साम, वधिस्सामा ति 
एवं भयदस्सनेन परिभासन्ति चाति अत्थो। अनत्थकामानीति अत्थं न इच्छन्ति, अनत्थमेव इच्छन्ति। अहितकामानीति 
अहितमेव इच्छन्ति, हितं न इच्छन्ति। अफासुककामानीति फासुकं न इच्छन्ति, अफासुकमेव इच्छन्ति । 
अयोगक्खेमकामानीति चतूहि योगेहि खेमं निब्भयं न इच्छन्ति, सभयमेव इच्छन्ति | भिक्खूनन्ति एत्थ सामणेरापि सङ्गहं 
गच्छन्ति । भिक्खुनीनन्ति एत्थ सिक्खमानसामणेरियोपि। सब्बेसम्पि हि भगवन्तं उद्दिस्स पब्बजितानञ्चेव सरणगतानञ्च 
चतुन्नम्पि परिसानं तानि अनत्थकामानियेव । तथारूपानि कुलानीति एवरूपानि खत्तियकुलादीनि कुलानि । सेबतीति 
निस्साय जीवति। भजतीति उपसङ्कमति। पयिरुपासतीति पुनप्पुनं उपसङ्कमति। अयं बुच्चतीति अयं वेसियादिगोचरस्स 
बेसियादिको, राजादिसंसट्टस्स राजादिको, अस्सद्भकुलादिसेवकस्स अस्सद्भकुलादिको चाति तिप्पकारोपि अयुत्तगोचरो 
अगोचरोति वेदितब्बो । 


तस्स इमिना परियायेन अगोचरता वेदितब्बा । वेसियादिको ताव पञ्चकामगुणनिस्सयतो अगोचरोति वेदितब्बो, 
यथाह - “को च, भिक्खवे, भिक्खुनो अगोचरो परविसयो? यदिदं पञ्च कामगुणा"'ति (सं० नि० ५.३७२) राजादिको 
झानानुयोगस्स अनुपनिस्सयतो लाभसक्कारासनिचक्कनिप्फादनतो दिट्टिविपत्तिहेतुतो च, अस्सद्भकुलादिको 
सद्भाहानिचित्तसन्तासावहनतो अगोचरोति। 


गोचरनिद्देसे न वेसियगोचरोतिआदीनि वुत्तपटिपक्खवसेन वेदितब्बानि। ओपानभूतानीतिआदीसु पन 
ओपानभूतानीति उदपानभूतानि; भिक्खुसङ्घस्स, चातुमहापथे खतपोक्खरणी विय, यथासुखं ओगाहनक्खमानि 
चित्तमहामत्तस्स गेहसदिसानि। तस्स किर गेहे कालत्थम्भो युत्तोयेव। घरद्वारं सम्पत्तानं भिक्खूनं पच्चयवेकल्लं नाम 
नत्थि। एकदिवसं भेसज्जवत्तमेव सड्टि कहापणानि निक्खमन्ति। कासावपज्जोतानीति भिक्खुभिकखुनीहि निवत्थपारुतानं 
कासावानंयेव पभाय एकोभासानि भूतपालसेड्टिकुलसदिसानि । इसिवातपटिवातानीति गेहं पविसन्तानं निक्खमन्तानञ्च 
भिक्खुभिक्खुनीसङ्कातानं इसीनं चीवरवातेन चेव समिञ्जनपसारणादिजनितसरीरवातेन च पटिवातानि पबायितानि 
विनिद्धुतकिब्बिसानि वा। 

५१५. अणुमत्तेसु वज्जेसु भयदस्सावितानिद्देसे अणुमत्तानीति अणुप्पमाणा। बज्जाति दोसा। यानि तानि 
बज्जानीति यानि तानि गरहितब्बड्टेन वज्जानि। अप्पमत्तकानीति परित्तमत्तकानि खुद्दकप्पमाणानि । ओरमत्तकानीति 
परित्ततोपि ओरिमप्पमाणत्ता ओरमत्तकानि। लहुसानीति लहुकानि | लहुसम्मतानीति लहूति सम्मतानि। 
संयमकरणीयानीति संयमेन कत्तब्बपटिकम्मानि। संवरकरणीयानीति संवरेन कातब्बानि संवरेन कत्तब्बपटिकम्मानि । 
चित्तुप्पादकरणीयानीति चित्तुप्पादमत्तेन कत्तब्बपटिकम्मानि | मनसिकारपटिबद्धानीति मनसा आवज्जितमत्तेनेव 
कत्तब्बपटिकम्मानि। कानि पन तानीति? दिवाविहारवासी सुमत्थेरो ताव आह - ““अनापत्तिगमनीयानि 
चित्तुप्पादमत्तकानि यानि “न पुन एवरूपं करिस्सामीति मनसा आवज्जितमत्तेनेव सुज्झन्ति। अधिट्ठानाविकम्मं नामेतं 
कथित''न्ति। अन्तेबासिको पनस्स तिपिटकचूळनागत्थेरो पनाह -- “इदं पातिमोकखसंवरसीलस्सेव भाजनीयं। तस्मा 
सब्बलहुकं दुक्कटदुब्भासितं इध वज्जन्ति वेदितब्बं । वुद्ठानाविकम्मं नामेतं कथित न्ति। इतिइमेसूति एवंपकारेसु इमेसु । 
वज्जदस्सावीति वज्जतो दोसतो दस्सनसीलो। भयदस्साबीति चतुब्बिधस्स भयस्स कारणत्ता भयतो दस्सनसीलो। 
आदीनवदस्सावीति इध निन्दावहनतो, आयति दुकखविपाकतो, उपरिगुणानं अन्तरायकरणतो, विप्पटिसारजननतो च 
एतेन नानप्पकारेन आदीनवतो दस्सनसीलो । 


निस्सरणदस्सावीति यं तत्थ निस्सरणं तस्स दस्सनसीलो। कि पनेत्थ निस्सरणन्ति? आचरियत्थेरवादे ताव 
“अनापत्तिगमनीयताय सति अधिद्ठानाविकम्मं निस्सरण" न्ति कथितं । अन्तेवासिकत्थेरवादे ताव “आपत्तिगमनीयताय 
सति वुड्ठानाविकम्मं निस्सरण''न्ति कथितं । 


तत्थ तथारूपो भिक्खु अणुमत्तानि वज्जानि वज्जतो भयतो पस्सति नाम। तं दस्सेतुं अयं नयो कथितो - परमाणु 
नाम, अणु नाम, तज्जारी नाम, रथरेणु नाम, लिक्खा नाम, ऊका नाम, धञ्ञमासो नाम, अङ्गुलं नाम, विदत्थि नाम, रतनं 
नाम, यट्टि नाम, उसभं नाम, गावुतं नाम, योजनं नाम । तत्थ “परमाणु नाम आकासकोड्ठासिको मंसचक्खुस्स आपाथं 
नागच्छति, दिब्बचक्खुस्सेव आगच्छति । “अणु नाम भित्तिच्छिइतालच्छिद्देहि पविट्ठसूरियरस्मीसु वट्टि वट्टि हृत्वा 
परिब्भमन्तो पञ्ञायति । “तज्जारी' नाम गोपथमनुस्सपथचक्कपथेसु छिज्जित्वा उभोसु पस्सेसु उग्गन्त्वा तिट्ठति। रथरेणुः 
नाम तत्थ तत्थेव अल्लीयति। लिक्खादयो पाकटा एव । एतेसु पन छत्तिस परमाणवो एकस्स अणुनो पमाणं। छत्तिस अणू 
एकाय तज्जारिया पमाणं । छत्तिस तज्जारियो एको रथरेणु। छत्तिस रथरेणू एका लिक्खा। सत्त लिक्खा एका ऊका । सत्त 
ऊका एको धञ्ञमासो। सत्तधञ्ञमासप्पमाणं एकं अङ्गुलं । तेनङ्गुलेन द्वादसङ्गलानि विदत्थि। द्वे विदत्थियो रतनं । सत्त 
रतनानि यट्टि। ताय यड्टिया वीसति यद्टियो उसभं | असीति उसभानि गावुतं । चत्तारि गावुतानि योजनं । तेन योजनेन 
अट्टुसड्वियोजनसतसहस्सुब्बेधो सिनेरुपब्बतराजा। यो भिक्खु अणुमत्तं वज्जं 
अङ्टसट्टियोजनसतसहस्सुब्बेधसिनेरुपब्बतसदिसं कत्वा दटुं सक्कोति -- अयं भिक्खु अणुमत्तानि वज्जानि भयतो पस्सति 
नाम । योपि भिक्खु सब्बलहुकं दुक्कटदुब्भासितमत्तं पठमपाराजिकसदिसं कत्वा दडुं सक्कोति -- अयं अणुमत्तानि 
बज्जानि वज्जतो भयतो पस्सति नामाति वेदितब्बो। 


५१६. समादाय सिक्खति सिक्खापदेसूतिपदनिद्देसे भिक्खुसिक्खाति भिक्खूहि सिक्खितब्बसिक्खा। सा 
भिकखुनीहि साधारणापि असाधारणापि भिक्खुसिकखा एव नाम | भिक्खुनीसिक्खाति भिकखुनीहि सिक्खितब्बसिक्खा। 
सापि भिक्खूहि साधारणापि असाधारणापि भिक्खुनीसिक्खा एव नाम | सामणेरसिक्खमानसामणेरीनं सिक्खापि एत्थेव 
पविद्ठा। उपासकसिक्खाति उपासकेहि सिक्खितब्बसिक्खा । सा पञ्चसीलदससीलवसेन वड़ति। उपासिकासिक्खाति 
उपासिकाहि सिक्खितब्बसिक्खा । सापि पञ्चसीलदससीलवसेन वट्टति । तत्थ भिक्खुभिक्खुनीनं सिक्खा याव अरहत्तमग्गा 

बट्टति। उपासकउपासिकानं सिकखा याव अनागामिमग्गा। तत्रायं भिक्खु अत्तना सिक्खितब्बसिक्खापदेसु एव 
सिक्खति । सेससिक्खा पन अत्थुद्धारवसेन सिक्खापदस्स अत्थदस्स दस्सनत्थं वुत्ता। इति इमासु सिक्खासूति 
एवंपकारासु एतासु सिक्खासु । सब्बेन सब्बन्ति सब्बेन सिक्खासमादानेन सब्बं सिक्खं। सब्बथा सब्बन्ति सब्बेन 
सिक्खितब्बाकारेन सब्बं सिक्खं । असेसं निस्सेसन्ति सेसाभावतो असेसं; सतिसम्मोसेन भिन्नस्सापि सिकखापदस्स पुन 
पाकतिककरणतो निस्सेसं । समादाय वत्ततीति समादियित्वा गहेत्वा वत्तति। तेन बुच्चतीति येन कारणेन एतं सब्बं 
सिक्खापदं सब्बेन सिक्खितब्बाकारेन समादियित्वा सिक्खति पूरेति, तेन वुच्चति समादाय सिक्खति सिकखापदेसृ "ति। 


५१७-८. इन्द्रियेसु गुत्तद्वारो भोजने मत्तञ्ञूतिपदद्वयस्स निद्देसे कण्हपक्खस्स पठमवचने पयोजनं आचारनिद्देसे 
बुत्तनयेनेव वेदितब्बं । तत्थ कतमा इन्द्रियेसु अगुत्तद्वारतातिआदीसु पन यं वत्तब्बं, तं सब्बं निक्खेपकण्डवण्णनायं 
वुत्तमेव। 


५१९. जागरियानुयोगनिद्देसे पुब्बरत्तापररत्तन्ति एत्थ अड्रत्तसद्ठाताय रत्तिया पुब्बे पुब्बरत्तं; इमिना पठमयामञ्चेव 
पच्छाभत्तञ्च गण्हाति। रत्तिया पच्छा अपररत्तं; इमिना पच्छिमयामञ्चेव पुरेभत्तञ्च गण्हाति । मज्झिमयामो पनस्स 
भिक्खुनो निद्दाकिलमथविनोदनोकासोति न गहितो । जागरियानुयोगन्ति जागरियस्स असुपनभावस्स अनुयोगं। अनुयुत्तो 
होतीति तं अनुयोगसङ्घातं आसेवनं भावनं अनुयुत्तो होति सम्पयुत्तो । निद्देसे पनस्स इध भिक्खु दिवसन्ति पुब्बण्हो, 
मज्झन्हो, सायन्होति तयोपि दिवसकोट्टासा गहिता । चङ्कमेन निसज्जायाति सकलम्पि दिवसं इमिना इरियापथद्वयेनेव 
विहरन्तो । चित्तस्स आवरणतो आवरणीयेहि धम्मेहि पञ्चहिपि नीवरणेहि सब्बाकुसलधम्मेहि वा चित्तं परिसोधेति। तेहि 
धम्मेहि विसोधेति परिमोचेति। ठानं पनेत्थ किञ्चापि न गहितं, चङ्कमनिसज्जासन्निस्सितं पन कत्वा गहेतब्बमेव । 
पठमयामन्ति सकलस्मिम्पि पठमयामे | मज्झिमयामन्ति रत्तिन्दिवस्स छट्टकोड्राससङ्घाते मज्झिमयामे। 


सीहसेय्यन्ति एत्थ कामभोगीसेय्या, पेतसेय्या, सीहसेय्या, तथागतसेय्याति चतस्सो सेय्या। तत्थ “येभुय्येन, 
भिक्खवे, कामभोगी वामेन पस्सेन सेन्ती”ति अयं कामभोगीसेस्या। तेसु हि येभुय्येन दक्खिणपस्सेन सयानो नाम नत्थि। 
““येभुय्येन, भिक्खवे, पेता उत्ताना सेन्ती "ति अयं पेतसेय्या; अप्पमंसलोहितत्ता हि अड्टिसङ्घाटजटिता एकेन पस्सेन सयितुं 


नि० ४.२४६) अयं सीहसेय्या; तेजुस्सदत्ता हि सीहो मिगराजा द्वे पुरिमपादे एकस्मिं ठाने द्वे पच्छिमपादे एकस्मिं ठाने 
ठपेत्वा नङ्गुटुँ अन्तरसत्थिम्हि पक्खिपित्वा पुरिमपादपच्छिमपादनङ्गुट्ठानं ठितोकासं सल्लक्खेत्वा द्विन्नं पुरिमपादानं मत्थके 
सीसं ठपेत्वा सयति; दिवसम्पि सयित्वा पबुज्झमानो न उत्तसन्तो पबुज्झति, सीसं पन उक्खिपित्वा पुरिमपादादीनं 
ठितोकासं सल्लक्खेति; सचे किञ्चि ठानं विजहित्वा ठितं होति "नयिदं तु्हं जातिया न सूरभावस्स अनुरूपः न्ति अनत्तमनो 
हुत्वा तत्थेव सयति, न गोचराय पक्कमति; अविजहित्वा ठिते पन 'तुय्हं जातिया च सूरभावस्स च अनुरूपमिद'न्ति हड्तुड्डो 
उट्ठाय सीहविजम्भितं विजम्भित्वा केसरभारं विधुनित्वा तिक्खत्तु सीहनादं नदित्वा गोचराय पक्कमति । चतुत्थज्झानसेय्या 
पन तथागतसेस्याति वुच्चति । तासु इध सीहसेय्या आगता। अयञ्हि तेजुस्सदइरियापथत्ता उत्तमसेय्या नाम। 


पादे पादन्ति दक्खिणपादे वामपादं । अच्चाधायाति अतिआधाय ईसकं अतिक्कम्म ठपेत्वा गोप्फकेन हि गोप्फके 
जाणुना वा जाणुम्हि सङ्घट्टियमाने अभिण्हं वेदना उप्पज्जति, चित्तं एकग्गं न होति, सेय्या अफासुका होति; यथा पन न 
सङ्घड्टेति, एवं अतिक्कम्म ठपिते वेदना नुप्पज्जति, चित्तं एकग्गं होति, सेय्या फासुका होति । तेन वुत्तं “पादे पादं 
अच्चाधाया”ति। सतो सम्पजानोति सतिया चेव सम्पजानपञ्ञजाय च समन्नागतो हुत्वा। इमिना सुपरिग्गाहकं 

सतिसम्पजञ्जं कथितं। उट्ठानसञ्ञं मनसिकरित्वाति असुकवेलाय नाम उट्ट्हिस्सामी'ति एवं उट्ठानवेलापरिच्छेदकं 
उट्ठानसञ्जँ चित्ते उपेत्वा। एवं कत्वा निपन्नो हि यथापरिच्छिन्नकालेयेव उद्दातु युत्तो। 


५२०-५२९. सातच्चं नेपक्कन्ति सततं पवत्तयितब्बतो सातच्चसङ्कातं वीरियञ्चेब परिपाकगतत्ता नेपक्कसङ्घातं 
पञ्ञञ्च युत्तो अनुयुत्तो पवत्तयमानोयेव जागरियानुयोगं अनुयुत्तो विहरतीति अत्थो। एत्थ च वीरियं 
लोकियलोकुत्तरमिस्सकं कथितं, पञ्जापि वीरियगतिका एव; वीरिये लोकियम्हि लोकिया, लोकुत्तरे लोकुत्तराति अत्थो। 


५२२. बोधिपक्खियानं धम्मानन्ति चतुसच्चबोधिसङ्घातस्स मग्गजाणस्स पकखे भवानं धम्मानं । एत्तावता सब्बेपि 
सत्ततिंस बोधिपक्खियधम्मे समूहतो गहेत्वा लोकियायपि भावनाय एकारम्मणे एकतो पवत्तनसमत्थे बोज्झङ्गेयेव दस्सेन्तो 
सत्त बोज्झङ्गातिआदिमाह | ते लोकियलोकुत्तरमिस्सकाव कथिताति वेदितब्बा। सेसमेत्थ हेट्टा वृत्तनयत्ता उत्तानत्थमेव। 


५२३. अभिक्कन्तेतिआदिनिददेसे अभिक्कन्ते पटिक्कन्तेति एत्थ ताव अभिक्कन्तं वुच्चति पुरतो गमनं । 
पटिक्कन्तन्ति निवत्तनं | तदुभयम्पि चतूसु इरियापथेसु लब्भति | गमने ताव पुरतो कायं अभिहरन्तो अभिक्कमति नाम, 
पटिनिवत्तन्तो पटिक्कमति नाम | ठानेपि ठितकोव कायं पुरतो ओनामेन्तो अभिक्कमति नाम, पच्छतो अपनामेन्तो 
पटिक्कमति नाम । निसज्जायपि निसिन्नकोव आसन्नस्स पुरिमअङ्गाभिमुखो संसरन्तो अभिक्कमति नाम, 
पच्छिमअङ्गप्पदेसं पच्चासंसरन्तो पटिक्कमति नाम । निपज्जायपि एसेव नयो। 


सम्पजानकारी होतीति सम्पजञ्ञेन सब्बकिच्चकारी, सम्पजञ्ञस्सेव वा कारी | सो हि अभिक्कन्तादीसु सम्पजञ्ञं 
करोतेव, न कत्थचि सम्पजञ्जविरहितो होति। तं पन सम्पजञ्ज यस्मा सतिसम्पयुत्तमेव होति, तेनस्स निद्देसे “सतो 
सम्पजानो अभिक्कमति, सतो सम्पजानो पटिक्कमती"ति वुत्तं । 


अयञ्हि अभिक्कमन्तो वा पटिक्कमन्तो वा न मुटुस्सती असम्पजानो होति; सतिया पन समन्नागतो पञ्ञाय च 
सम्पजानोयेव अभिक्कमति चेव पटिक्कमति च; सब्बेसु अभिक्कमादीसु चतुब्बिधं सम्पजञ्ञं ओतारेति। चतुब्बिधञ्हि 
सम्पजञ्जं - सात्थकसम्पजञ्ञं, सप्पायसम्पजञ्ञं, गोचरसम्पजञ्जं, असम्मोहसम्पजञ्जन्ति। तत्थ अभिक्कमनचित्ते 
उप्पन्ने चित्तवसेनेव आगन्त्वा “किन्नु मे एत्थ गतेन अत्थो अत्थि, नत्थी'ति अत्थानत्थं परिग्गहेत्वा अत्थपरिग्गण्हनं 
*सात्थकसम्पजञ्ञं' । तत्थ च “अत्थो ति चेतियदस्सनबोधिदस्सनसङ्घ दस्सनथेरदस्सनअसुभदस्सनादिवसेन धम्मतो 
वड्डि | चेतियं वा बोधिं वा दिस्वापि हि बुद्भारम्मणं पीति, सङ्घदस्सनेन सङ्घारम्मणं पीति उप्पादेत्वा तदेव खयवयतो 
सम्मसन्तो आरहत्तं पापुणाति। थेरे दिस्वा तेसं ओवादे पतिड्ठाय, असुभं दिस्वा तत्थ पठमज्झानं उप्पादेत्वा तदेव खयवयतो 
सम्मसन्तो आरहत्तं पापुणाति। तस्मा एतेसं दस्सनं सात्थं। केचि पन “आमिसतोपि बड्डि अत्थोयेव; तं निस्साय 
ब्रह्मचरियानुग्गहाय पटिपन्नत्ता"ति वदन्ति। 


तस्मिं पन गमने सप्पायासप्पायं परिग्गहेत्वा सप्पायपरिग्गण्हनं 'सप्पायसम्पजञ्ञं', सेय्यथिदं - चेतियदस्सनं ताव 
सात्थं। सचे पन चेतियस्स महतिया पूजाय दसद्वादसयोजनन्तरे परिसा सन्निपतन्ति, अत्तनो विभवानुरूपं इत्थियोपि 
पुरिसापि अलङ्कतपटियत्ता चित्तकम्मरूपकानि विय सञ्चरन्ति, तत्र चस्स इट्ठे आरम्मणे लोभो, अनिट्ठे पटिघो, 
असमपेक्खने मोहो उप्पज्जति, कायसंसग्गापत्ति वा आपज्जति, जीवितब्रह्मचरियानं वा अन्तरायो होति। एवं तं ठानं 
असप्पायं होति । वुत्तप्पकारअन्तरायाभावे सप्पायं। बोधिदस्सनेपि एसेव नयो। सङ्घदस्सनम्पि सात्थं। सचे पन अन्तोगामे 
महामण्डपं कारेत्वा सब्बरत्ति धम्मस्सवनं करोन्तेसु मनुस्सेसु वृत्तप्पकारेनेव जनसन्निपातो चेव अन्तरायो च होति। एवं तं 

ठानं असप्पायं होति; अन्तरायाभावे सप्पायं होति । महापरिसपरिवारानं थेरानं दस्सनेपि एसेव नयो। 


असुभदस्सनम्पि सात्थं | तदत्थदीपनत्थञ्च इदं वत्थु - एको किर दहरभिक्खु सामणेरं गहेत्वा दन्तकट्टत्थाय गतो । 
सामणेरो मग्गा ओक्कमित्वा पुरतो गच्छन्तो असुभं दिस्वा पठमज्झानं निब्बत्तेत्वा तदेव पादकं कत्वा सङ्कारे सम्मसन्तो 
तीणि फलानि सच्छिकत्वा उपरिमग्गत्थाय कम्मड्ठानं परिग्गहेत्वा अट्टासि दहरो तं अपस्सन्तो “सामणेरा''ति पक्कोसि। 
सो “मया पब्बजितदिवसतो पट्ठाय भिक्खुना सद्भि द्वे कथा नाम न कथितपुब्बा, अञ्जस्मिं दिवसे उपरिविसेसं 
निब्बत्तेस्सामी'ति चिन्तेत्वा “कि, भन्ते "ति पटिवचनं अदासि। “एहीति च वुत्तो एकवचनेनेव आगन्त्वा “भन्ते, इमिना 
ताव मग्गेन गन्त्वा मया ठितोकासे मुहुत्तं पुरत्थाभिमुखो ठत्वा ओलोकेथा"ति आह । सो तथा कत्वा तेन पत्तविसेसमेब 
पापुणि। एवं एकं असुभं द्विन्नं जनानं अत्थाय जातं। एवं सात्थम्पि पनेतं पुरिसस्स मातुगामासुभं असप्पायं, मातुगामस्स च 
पुरिसासृभं, सभागमेव सप्पायन्ति। एवं सप्पायपरिग्गण्हनं सप्पायसम्पजञ्जं नाम । 


एवं परिग्गहितसात्थसप्पायस्स पन अट्टुतिसाय कम्मद्ठानेसु अत्तनो चित्तरुचियं कम्मड्ठानसङ्घातं गोचरं उग्गहेत्वा 
भिक्खाचारगोचरे तं गहेत्वाव गमनं 'गोचरसम्पजञ्ञं' नाम | तस्साविभावनत्थं इदं चतुक्कं वेदितब्बं - 


इधेकच्चो भिक्खु हरति न पच्चाहरति, एकच्चो न हरति पच्चाहरति, एकच्चो पन नेव हरति न पच्चाहरति, एकच्चो 
हरति च पच्चाहरति च। तत्थ यो भिक्खु दिवसं चङ्कमेन निसज्जाय आवरणीयेहि धम्मेहि चित्तं परिसोधेत्वा, तथा रत्तिया 
पठमयामे मज्झिमयामे सेय्यं कप्पेत्वा पच्छिमयामेपि निसज्जाचङ्कमेहि वीतिनामेत्वा पगेव चेतियङ्गणबोधियङ्गणवत्तं कत्वा 
बोधिरुक्खे उदकं आसिञ्चित्वा पानीयं परिभोजनीयं पच्चुपट्ठापेत्वा आचरियुपज्झायवत्तादीनि सब्बानि खन्धकवत्तानि 
समादाय वत्तति, सो सरीरपरिकम्मं कत्वा सेनासनं पविसित्वा द्रे तयो पल्लङ्के उसुमं गाहापेन्तो कम्मट्ठानं अनुयुञ्जित्वा, 
भिक्खाचारवेलाय उट्ट्हित्वा कम्मट्ठानसीसेनेव पत्तचीवरमादाय सेनासनतो निक्खमित्वा कम्मड्डानं मनसिकरोन्तोव 
चेतियङ्गणं गन्त्वा, सचे बुद्धानुस्सतिकम्मड्ठानं होति तं अविस्सज्जेत्वाव चेतियङ्गणं पविसति, अञ्ञं चे कम्मड्ठानं होति 
सोपानमूले ठत्वा हत्थेन गहितभण्डं विय तं ठपेत्वा बुद्धारम्मणं पीतिं गहेत्वा चेतियङ्गणं आरुय्ह महन्तं चेतियं चे, तिक्खत्तु 
पदक्खिणं कत्वा चतूसु ठानेसु वन्दितब्बं, खुद्दक चे, तथेव पदक्खिणं कत्वा अट्टुसु ठानेसु वन्दितब्बं । चेतियं वन्दित्वा 
बोधियङ्गणं पत्तेनापि बुद्भस्स भगवतो सम्मुखा विय निपच्चाकारं दस्सेत्वा बोधि वन्दितब्बा । 


सो एवं चेतियञ्च बोधिञ्च वन्दित्वा पटिसामितद्ठानं गन्त्वा, पटिसामितं भण्डकं हत्थेन गण्हन्तो विय, 
निक्खित्तकम्मड्ठानं गहेत्वा गामसमीपे कम्मड्डानसीसेनेव चीवरं पारुपित्वा गामं पिण्डाय पविसति। अथ नं मनुस्सा दिस्वा 
'अय्यो नो आगतो'ति पच्चुग्गन्त्वा पत्तं गहेत्वा आसनसालाय वा गेहे वा निसीदापेत्वा यागुं दत्वा याव भत्तं न निट्ठाति ताव 
पादे धोवित्वा तेलेन मक्खेत्वा पुरतो निसीदित्वा पञ्हं वा पुच्छन्ति धम्मं वा सोतुकामा होन्ति। सचेपि न कथापेन्ति 
““जनसङ्गहत्थं धम्मकथा नाम कातब्बायेवा”ति अट्ठकथाचरिया वदन्ति | धम्मकथा हि कम्मट्ठानविनिमुत्ता नाम नत्थि। 
तस्मा कम्मट्ठानसीसेनेव आहारं परिभुञ्जित्वा अनुमोदनं वत्वा निवत्तियमानेहिपि मनुस्सेहि अनुगतोव गामतो निकखमित्वा 
तत्थ ते निवत्तेत्वा मग्गं पटिपज्जति। 


अथ नं पुरेतरं निक्खमित्वा बहिगामे कतभत्तकिच्चा सामणेरदहरभिक्खू दिस्वा पच्चुग्गन्त्वा पत्तचीवरमस्स गण्हन्ति। 
पोराणकभिकखू किर 'अम्हाकं उपज्झायो, अम्हाकं आचरियो'ति न मुखं ओलोकेत्वा वत्तं करोन्ति, सम्पत्तपरिच्छेदेनेव 
करोन्ति । ते तं पुच्छन्ति “भन्ते, एते मनुस्सा तुम्हाकं कि होन्ति? मातिपक्खतो सम्बन्धा पितिपकखतो "ति? “कि दिस्वा 
पुच्छथा"ति? “तुम्हेसु एतेसं पेमं बहुमान न्ति। “आवुसो, यं मातापितूहिपि दुक्करं तं एते मनुस्सा अम्हाकं करोन्ति। 

पत्तचीवरम्पि नो एतेसं सन्तकमेव, एतेसं आनुभावेन नेव भये भयं, न छातके छातकं जानाम। एदिसा नाम अम्हाकं 
उपकारिनो नत्थी”ति तेसं गुणे कथेन्तो गच्छति । अयं वुच्चति "हरति न पच्चाहरती'ति। 


यस्स पन पगेव वृत्तप्पकारं वत्तपटिपत्ति करोन्तस्स कम्मजतेजो पज्जलति, अनुपादिन्नकं मुञ्चित्वा उपादिन्नकं 
गण्हाति, सरीरतो सेदा मुच्चन्ति, कम्मड्ठानं वीथि नारोहति, सो पगेव पत्तचीवरमादाय वेगसाव चेतियं वन्दित्वा गोरूपानं 
निक्खमनवेलायमेव गामं यागुभिक्खाय पविसित्वा यागुं लभित्वा आसनसालं गन्त्वा पिवति। अथस्स द्वत्तिक्खत्तु 
अज्झोहरणमत्तेनेव कम्मजतेजोधातु उपादिन्नकं मुञ्चित्वा अनुपादिन्नकं गण्हाति, घटसतेन न्हातो विय 
तेजोधातुपरिळाहनिब्बानं पत्वा कम्मड्ठानसीसेन यागुं परिभुञ्जित्वा पत्तञ्च मुखञ्च धोवित्वा अन्तराभत्ते कम्मट्ठानं 
मनसिकत्वा अवसेसट्ठाने पिण्डाय चरित्वा कम्मड्ठानसीसेन आहारं परिभुञ्जित्वा ततो पट्टाय पोङ्कानुपोङ्कं उपट्टहमानं 
कम्मड्ठानं गहेत्वाव आगच्छति। अयं वुच्चति “न हरति पच्चाहरती ति । एदिसा च भिक्खू यागुं पिवित्वा विपस्सनं 
आरभित्वा बुद्भसासने आरहत्तं पत्ता नाम गणनपथं वीतिवत्ता। सीहळवीपेयेव तेसु तेसु गामेसु आसनसालाय न तं आसनं 
अत्थि, यत्थ यागुं पिवित्वा अरहत्तं पत्ता भिक्खू नत्थीति । 


यो पमादविहारी होति निक्खित्तधुरो सब्बवत्तानि भिन्दित्वा पञ्चविधचेतोखीलविनिबन्धबद्धचित्तो विहरन्तो 
“कम्मट्ठानं नाम अत्थी'तिपि सञ्जं अकत्वा गामं पिण्डाय पविसित्वा अननुलोमिकेन गिहीसंसग्गेन संसट्टो चरित्वा च 
भुञ्जित्वा च तुच्छो निक्खमति -- अयं वुच्चति “नेव हरति न पच्चाहरती'ति। 


यो पनायं “हरति च पच्चाहरति चा"ति वुत्तो, सो गतपच्चागतिकवत्तवसेन वेदितब्बो - अत्थकामा हि कुलपृत्ता 
सासने पब्बजित्वा दसम्पि वीसम्पि तिंसम्पि चत्तारीसम्पि पञ्जासम्पि सतम्पि एकतो वसन्ता कतिकवत्तं कत्वा विहरन्ति - 
“आवुसो, तुम्हे न इणट्टा, न भयट्टा, न आजीविकापकता पब्बजिता; दुक्खा मुञ्चितुकामा पनेत्थ पब्बजिता। तस्मा गमने 
उप्पन्नकिलेसं गमनेयेव निग्गण्हथ। ठाने, निसज्जाय, सयने उप्पन्नकिलेसं सयनेयेव निग्गण्हथा”ति। 


ते एबं कतिकवत्तं कत्वा भिक्खाचारं गच्छन्ता, अडउसभउसभअङ्टगावुतगावुतन्तरेसु पासाणा होन्ति, ताय सञ्जाय 
कम्मट्ठानं मनसिकरोन्ताव गच्छन्ति। सचे कस्सचि गमने किलेसो उप्पज्जति, तत्थेव नं निग्गण्हाति। तथा असक्कोन्तो 
तिट्ठति। अथस्स पच्छतो आगच्छन्तोपि तिट्ठति। सो `अयं भिक्खु तुय्हं उप्पन्नं वितक्कं जानाति, अननुच्छविकं ते एत'न्ति 
अत्तानं पटिचोदेत्वा विपस्सनं वड्डेत्वा अरियभूमि ओक्कमति। तथा असक्कोन्तो निसीदति। अथस्स पच्छतो 
आगच्छन्तोपि निसीदतीति सो एव नयो। अरियभूमि ओक्कमितुं असक्कोन्तोपि तं किलेसं विकखम्भेत्वा कम्मट्ठानं 
मनसिकरोन्तोव गच्छति, न कम्मट्ठानविप्पयुत्तेन चित्तेन पादं उद्धरति, उद्धरति चे पटिनिवत्तित्वा पुरिमपदेसञ्जेव एति, 
आलिन्दकवासी महाफुस्सदेवत्थेरो विय। सो किर एकूनवीसति वस्सानि गतपच्चागतवत्तं पूरेन्तो एव विहासि । मनुस्सापि 
अन्तरामग्गे कसन्ता च वपन्ता च मद्दन्ता च कम्मानि च करोन्ता थेरं तथागच्छन्तं दिस्वा “अयं थेरो पुनप्पुनं निवत्तित्वा 
गच्छति, कि नु खो मग्गमूळहो उदाहु किञ्चि पमुट्टो'ति समुल्लपन्ति। सो तं अनादियित्वा कम्मड्ठानयुत्तचित्तेनेव 
समणधम्मं करोन्तो वीसतिवस्सब्भन्तरे अरहत्तं पापुणि। अरहत्तपत्तदिवसे चस्स चङ्कमनकोटियं अधिवत्था देवता 
अङ्कुलीहि दीपं उज्जालेत्वा अट्ठासि । चत्तारोपि महाराजानो सक्को च देवानमिन्दो ब्रह्मा च सहम्पति उपट्ठानं आगमिंसु । 
तञ्च ओभासं दिस्वा वनवासी महातिस्सत्थेरो तं दुतियदिवसे पुच्छि - “रत्तिभागे आयस्मतो सन्तिके ओभासो अहोसि। 
कि सो ओभासो”ति? थेरो विकखेपं करोन्तो “ओभासो नाम दीपोभासोपि होति, मणिओभासोपी 'ति एवमादिमाह । ततो 
“पटिच्छादेथ तुम्हे "ति निबद्धो “आमा"ति पटिजानित्वा आरोचेसि। 

काळवल्लिमण्डपवासी महानागत्थेरो विय च। सोपि किर गतपच्चागतवत्तं पूरेन्तो 'पठमं ताव भगवतो महापधानं 
पूजेस्सामी'ति सत्त वस्सानि ठानचङ्कममेव अधिट्ठासि; पुन सोळस वस्सानि गतपच्चागतवत्तं पूरेत्वा अरहत्तं पापुणि। सो 
कम्मड्ठानयुत्तेनेव चित्तेन पादं उद्धरन्तो विप्पयृत्तेन चित्तेन उद्धते पादे पटिनिवत्तेन्तो गामसीमं गन्त्वा गावी नु खो, पब्बजितो 
नु खो'ति आसङ्कनीयप्पदेसे ठत्वा चीवरं पारुपित्वा कच्छकन्तरतो उदकेन पत्तं धोवित्वा उदकगण्डूसं करोति। कि 
कारणा? “मा मे भिकखं दातुं वा वन्दितुं वा आगते मनुस्से 'दीघायुका होथा'ति बचनमत्तेनापि कम्मड्ठानविक्खेपो 
अहोसी'ति। “अज्ज, भन्ते, कतिमी ति दिवसं वा भिक्खुगणनं वा पव्हं वा पुच्छितो पन उदकं गिलित्वा आरोचेति; सचे 
दिवसादिपुच्छका न होन्ति, निक्खमनवेलायं गामद्वारे निद्ुभित्वाव याति । 


कलम्बतित्थनिहारे वस्सूपगता पञ्ञास भिक्खू विय च। ते किर आसाळिहपुण्णिमायं कतिकवत्तं अकंसु - 
““अरहत्तं अप्पत्वा अञ्ञमञ्जं नालपिस्सामा”ति। गामञ्च पिण्डाय पविसन्ता उदकगण्ड्सं कत्वा पविसिंसु, दिवसादीसु 
पुच्छितेसु वृत्तनयेन पटिपज्जिसु । तत्थ मनुस्सा निट्टुभनट्ठानं दिस्वा जानिसु - 'अज्ज एको आगतो, अज्ज द्वे ति; एवञ्च 
चिन्तेसुं - “किन्नु खो एते अम्हेहेव सद्भि न सल्लपन्ति उदाहु अञ्ञमञ्ञम्पि? यदि अञ्जमञ्जम्पि न सल्लपन्ति, अद्धा 
विवादजाता भविस्सन्ति; एथ ने अञ्जमञ्जं खमापेस्सामा'ति सब्बे विहारं गन्त्वा पञ्जासाय भिकखूसु द्वेपि भिक्खू 
एकोकासे नाइसंसु। ततो यो तेसु चक्खुमा पुरिसो सो आह - “न, भो, कलहकारकानं वसनोकासो ईदिसो होति। 
सुसम्मट्टं चेतियङ्गणबोधियङ्गणं, सुनिकिखित्ता सम्मज्जनियो, सूपट्टितं पानीयपरिभोजनीय''न्ति। ते ततोव निवत्ता। तेपि 
भिक्खू अन्तोतेमासेयेव आरहत्तं पत्वा महापवारणाय विसुद्धिपवारणं पवारेसुं । 


एवं काळवल्लिमण्डपवासी महानागत्थेरो विय, कलम्बुतित्थनिहारे वस्सूपगतभिक्खू विय च कम्मट्टानयुत्तेनेव 
चित्तेन पादं उद्भरन्तो गामसमीपं गन्त्वा उदकगण्डूसं कत्वा बीथियो सल्लकखेत्वा यत्थ सुरासोण्डधुत्तादयो कलहकारका 
चण्डहत्थिअस्सादयो वा नत्थि, तं वीथि पटिपज्जति। तत्थ पिण्डाय चरमानो न तुरिततुरितो विय जवेन गच्छति, न हि 
जवनपिण्डपातिकधुतङ्गं नाम किञ्चि अत्थि, विसमभूमिभागप्पत्तं पन उदकसकटं विय निच्चलो हृत्वा गच्छति, अनुघरं 
पविट्टो च दातुकामं वा अदातुकामं वा सल्लकखेतुं तदनुरूपं कालं आगमेन्तो भिक्खं गहेत्वा अन्तोगामे वा बहिगामे वा 
विहारमेव वा आगन्त्वा, यथाफासुके पतिरूपे ओकासे निसीदित्वा, कम्मट्टानं मनसिकरोन्तो आहारे पटिकूलसञ्ञं 
उपट्टपेत्वा, अक्खब्भञ्जनवणालेपनपुत्तमंसूपमवसेन पच्चवेक्खन्तो अहुङ्गसमन्नागतं आहारं आहारेति नेव दवाय, न 
मदाय, न मण्डनाय, न विभूसनाय...पे०... फासुविहारो चाति। भुत्तावी च उदककिच्चं कत्वा मुहुत्तं भत्तकिलमथं 
पटिप्पस्सम्भेत्वा यथा पुरेभत्तं, एवं पच्छाभत्तं पुरिमयामं पच्छिमयामञ्च कम्मड्ठानमेव मनसिकरोति। अयं वुच्चति ‘हरति 
च पच्चाहरति चा'ति। 


इमं पन हरणपच्चाहरणसङ्कातं गतपच्चागतवत्तं पूरेन्तो, यदि उपनिस्सयसम्पन्नो होति, पठमवये एव अरहत्तं 
पापुणाति, नो चे पठमवये पापुणाति अथ मज्झिमवये, नो चे मज्झिमवये पापुणाति अथ पच्छिमवये, नो चे पच्छिमवये 
पापुणाति अथ मरणसमये, नो चे मरणसमये पापुणाति अथ देवपुत्तो हुत्वा, नो चे देवपुत्तो हुत्वा पापुणाति अनुप्पन्ने बुद्धे 
निब्बत्तो पच्चेकबोधिं सच्छिकरोति, नो चे पच्चेकबोधि सच्छिकरोति अथ बुद्धानं सम्मुखीभावे खिप्पाभिञ्ञजो वा होति - 
सेय्यथापि थेरो बाहियो दारुचीरियो, महापञ्ञजो वा - सेय्यथापि थेरो सारिपृत्तो, महिद्धिको वा -- सेय्यथापि थेरो 
महामोग्गल्लानो, धुतङ्गधरो वा - सेय्यथापि थेरो महाकस्सपो, दिब्बचक्खुको वा - सेय्यथापि थेरो अनुरुद्भो, विनयधरो 
वा - सेय्यथापि थेरो उपालि, धम्मकथिको वा - सय्यथापि थेरो पुण्णो मन्ताणिपुत्तो, आरञ्जिको वा - सेस्यथापि थेरो 
रेवतो, बहुस्सुतो वा - सेय्यथापि थेरो आनन्दो, सिक्खाकामो वा - सय्यथापि थेरो राहुलो बुद्धपुत्तोति। इति इमस्मिं 

चतुक्के य्वायं हरति च पच्चाहरति च, तस्स गोचरसम्पजञ्ञं सिखाप्पत्तं होति । 


अभिक्कमादीसु पन असम्मुय्हनं असम्मोहसम्पजञ्ञं। तं एवं वेदितब्बं - इध भिक्खु अभिक्कमन्तो वा 
पटिक्कमन्तो वा यथा अन्धबालपुथुज्जना अभिक्कमादीसु 'अत्ता अभिक्कमति, अत्तना अभिक्कमो निब्बत्तितो'ति वा 
“अहं अभिक्कमामि, मया अभिककमो निब्बत्तितो'ति वा सम्मुय्हन्ति, तथा असम्मुस्हन्तो “अभिक्कमामीति चित्ते 
उप्पज्जमाने तेनेव चित्तेन सद्धि चित्तसमुड्ठानवायोधातु विञ्ञत्ति जनयमाना उप्पज्जति। इति 
चित्तकिरियावायोधातुविप्फारवसेन अयं कायसम्मतो अड्टिसङ्घातो अभिक्कमति । तस्सेवं अभिक्कमतो एकेकपादुद्भरणे 
पथवीधातु आपोधातूति द्वे धातुयो ओमत्ता होन्ति मन्दा, इतरा द्वे अधिमत्ता होन्ति बलवतियो; तथा अतिहरणवीतिहरणेसु । 
वोस्सज्जने तेजोधातु वायोधातूति द्वे धातुयो ओमत्ता होन्ति मन्दा, इतरा द्वे अधिमत्ता होन्ति बलवतियो; तथा 
सन्निक्खेपनसन्निरुज्झनेसु तत्थ उद्भरणे पवत्ता रूपारूपधम्मा अतिहरणं न पापुणन्ति; तथा अतिहरणे पवत्ता वीतिहरणं, 
बीतिहरणे पवत्ता बोस्सज्जनं, वोस्सज्जने पवत्ता सन्निकखेपनं, सन्निक्खेपने पवत्ता सन्निरुज्झनं न पापुणन्ति; तत्थ तत्थेव 
पब्बं पब्बं सन्धि सन्धि ओधि ओधि हृत्वा तत्तकपाले पक्खित्ततिलं विय पटपटायन्ता भिज्जन्ति। तत्थ को एको 
अभिक्कमति? कस्स वा एकस्स अभिक्कमनं? परमत्थतो हि धातूनंयेव गमनं, धातूनं ठानं, धातूनं निसज्जा, धातूनं सयनं, 
तस्मिं तस्मिञ्हि कोट्ठासे सद्भि रूपेहि - 


अञ्ञं उप्पज्जते चित्तं, अञ्जं चित्तं निरुज्झति । 
अवीचिमनुसम्बन्धो, नदीसोतोव वत्ततीति॥ 


एवं अभिक्कमादीसु असम्मुय्हनं असम्मोहसम्पजञ्जं नामाति। 
निट्टितो अभिक्कन्ते पटिक्कन्ते सम्पजानकारी होतीतिपदस्स अत्थो। 


आलोकिते विलोकितेति एत्थ पन आलोकितं नाम पुरतो पेक्खनं, विलोकितं नाम अनुदिसापेक्खनं । अञ्जानिपि 
हेड्ठा उपरि पच्छतो पेकखनवसेन ओलोकितउल्लोकितापलोकितानि नाम होन्ति। तानि इध न गहितानि। सारुप्पवसेन पन 
इमानेव द्वे गहितानि। इमिना वा मुखेन सब्बानिपि तानि गहितानेवाति। 


तत्थ 'आलोकेस्सामी'ति चित्ते उपपन्ने चित्तवसेनेव अनोलोकेत्वा अत्थपरिग्गण्हनं "सात्थकसम्पजञ्ञं' । तं 
आयस्मन्तं नन्दं कायसक्खि कत्वा वेदितब्बं । वुत्तञ्हेतं भगवता - 


“सचे, भिक्खवे, नन्दस्स पुरत्थिमा दिसा आलोकेतब्बा होति, सब्बं चेतसा समन्नाहरित्वा नन्दो पुरत्थिमं 
दिसं आलोकेति - “एवं मे पुरत्थिमं दिसं आलोकयतो न अभिज्झादोमनस्सा पापका अकुसला धम्मा 
अन्वास्सविस्सन्ती'ति। इतिह सात्थकसम्पजानो होति। “सचे, भिक्खवे, नन्दस्स पच्छिमा दिसा, उत्तरा दिसा, 
दक्खिणा दिसा, उद्भ, अधो, अनुदिसा अनुविलोकेतब्बा होति, सब्बं चेतसा समन्नाहरित्वा नन्दो अनुदिसं 


अपिच इधापि पुब्बे वुत्तचेतियदस्सनादिवसेनेव सात्थकता च सप्पायता च वेदितब्बा। 


कम्मट्ठानस्स पन अविजहनमेव “गोचरसम्पजञ्ञ । तस्मा खन्धधातुआयतनकम्मट्ठानिकेहि अत्तनो 

कम्मड्ठानवसेनेव, कसिणादिकम्मड्ानिकेहि वा पन कम्मट्ठानसीसेनेव आलोकनविलोकनं कातब्बं । 


अब्भन्तरे अत्ता नाम आलोकेता वा विलोकेता वा नत्थि। 'आलोकेस्सामी'ति पन चित्ते उप्पज्जमाने तेनेव चित्तेन 
सद्भि चित्तसमुड्ठाना वायोधातु विञ्जत्ति जनयमाना उप्पज्जति। इति चित्तकिरियावायोधातुविप्फारवसेन हेड्टिमं अक्खिदलं 
अधो सीदति, उपरिमं उद्धं लङ्गेति। कोचि यन्तकेन विवरन्तो नाम नत्थि। ततो चक्खुविञ्ञाणं दस्सनकिच्चं साधेन्तं 
उप्पज्जती'ति एवं पजाननं पनेत्थ 'असम्मोहसम्पजञ्ञं नाम। 


अपिच मूलपरिञ्ञाआगन्तुकतावकालिकभाववसेन पनेत्थ असम्मोहसम्पजञ्ञं वेदितब्बं । मूलपरिञ्जावसेन ताव 


भवङ्गावज्जनञ्चेव, दस्सनं सम्पटिच्छनं । 
सन्तीरणं वोदुब्बनं, जवनं भवति सत्तमं॥ 


तत्थ भवङ्गं उपपत्तिभवस्स अङ्गकिच्चं साधयमानं पवत्तति; तं आवत्तेत्वा किरियमनोधातु आवज्जनकिच्चं 
साधयमाना; तन्निरोधा चक्खुविञ्ञाणं दस्सनकिच्चं साधयमानं; तन्निरोधा विपाकमनोधातु सम्पटिच्छनकिच्चं 
साधयमाना; तन्निरोधा विपाकमनोविञ्जाणधातु सन्तीरणकिच्चं साधयमाना; तन्निरोधा किरियमनोविञ्ञाणधातु 
वोट्ठुब्बनकिच्चं साधयमाना; तन्निरोधा सत्तक्खत्तुं जवनं जवति। तत्थ पठमजवनेपि `अयं इत्थी, अयं पुरिसो ति 
रज्जनदुस्सनमुय्हनवसेन आलोकितविलोकितं न होति; दुतियजवनेपि...पे०... सत्तमजवनेपि। एतेसु पन, युद्भमण्डले योधेसु 
विय, हेटुपरियवसेन भिज्जित्वा पतितेसु `अयं इत्थी, अयं पुरिसो'ति रज्जनादिवसेन आलोकितविलोकितं होति। एवं 
तावेत्थ 'मूलपरिञ्ञावसेनः असम्मोहसम्पजञ्ञं वेदितब्बं । 


चकखुद्वारे पन रूपे आपाथगते भवङ्गचलनतो उद्धं सकसककिच्चनिप्फादनवसेन आवज्जनादीसु उप्पज्जित्वा 
निरुद्धेसु अवसाने जवनं उप्पज्जति । तं पुब्बे उप्पन्नानं आवज्जनादीनं गेहभूते चक्खुद्वारे आगन्तुकपुरिसो विय होति। तस्स 
यथा परगेहे किञ्चि याचितुं पविट्टस्स आगन्तुकपुरिसस्स गेहसामिकेसुपि तुण्हीमासिनेसु आणाकरणं न युत्तं, एवं 
आवज्जनादीनं गेहभूते चक्खुद्वारे आवज्जनादीसुपि अरज्जन्तेसु अदुस्सन्तेसु अमुय्हन्तेसु च रज्जनदुस्सनमुय्हनं 
अयुत्तन्ति। एवं “आगन्तुकभाववसेनः असम्मोहसम्पजञ्ञं वेदितब्बं । 


यानि पनेतानि चकखुद्रारे वोडुब्बनपरियोसानानि चित्तानि उप्पज्जन्ति, तानि सद्धि सम्पयुत्तधम्मेहि तत्थ तत्थेव 
भिज्जन्ति, अञ्ञमञ्जं न पस्सन्तीति इत्तरानि तावकालिकानि होन्ति। तत्थ यथा एकस्मिं घरे सब्बेसु मानुसकेसु मतेसु 
अवसेसस्स एककस्स तङ्कणंयेव मरणधम्मस्स न यृत्ता नच्चगीतादीसु अभिरति नाम, एवमेव एकद्वारे ससम्पयुत्तेसु 
आवज्जनादीसु तत्थ तत्थेव मतेसु अवसेसस्स तङ्कणंञ्ञेव मरणधम्मस्स जवनस्सापि रज्जनदुस्सनमुय्हनवसेन अभिरति 
नाम न युत्ताति। एवं 'तावकालिकभाववसेन' असम्मोहसम्पजञ्ञं वेदितब्बं । 


अपिच खन्धायतनधातुपच्चयपच्चवेक्खणवसेनपेतं वेदितब्बं । एत्थ हि चक्खु चेव रूपानि च रूपक्खन्धो, दस्सनं 
विञ्जाणक्खन्धो, तंसम्पयुत्ता वेदना वेदनाक्खन्धो, सञ्ञा सञ्ञाक्खन्धो, फस्सादिका सङ्घारक्खन्धो । एवमेतेसं पञ्चन्नं 
खन्धानं समवाये आलोकनविलोकनं पञ्जायति। तत्थ को एको आलोकेति? को विलोकेति? 

तथा चक्खु चकखायतनं, रूपं रूपायतनं, दस्सनं मनायतनं, वेदनादयो तंसम्पयृत्ता धम्मा धम्मायतनं । एवमेतेसं 
चतुन्नं आयतनानं समवाये आलोकनविलोकनं पञ्ञजायति। तत्थ को एको आलोकेति? को विलोकेति? 


तथा चक्खु चक्खुधातु, रूपं रूपधातु, दस्सनं चक्खुविञ्जाणधातु, तंसम्पयुत्ता वेदनादयो धम्मा धम्मधातु । एवमेतासं 
चतुन्नं धातूनं समवाये आलोकनविलोकनं पञ्ञायति। तत्थ को एको आलोकेति? को विलोकेति? 


तथा चक्खु निस्सयपच्चयो, रूपं आरम्मणपच्चयो, आवज्जनं 
अनन्तरसमनन्तर अनन्तरूपनिस्सयनत्थिविगतपच्चयो, आलोको उपनिस्सयपच्चयो, वेदनादयो सहजातादिपच्चया। 
एवमेतेसं पच्चयानं समवाये आलोकनविलोकनं पञ्जायति। तत्थ को एको आलोकेति? को विलोकेतीति? एवमेत्थ 
खन्धायतनधातुपच्चयपच्चवेक्खणवसेनापि असम्मोहसम्पजञ्ञं वेदितब्बं । 


समिञ्जिते पसारितेति पब्बानं समिञ्जनपसारणे । तत्थ चित्तवसेनेव समिञ्जनपसारणं अकत्वा हत्थपादानं 
समिञ्जनपसारणपच्चया अत्थानत्थं परिग्गहेत्वा तत्थ अत्थपरिग्गण्हनं "सात्थकसम्पजञ्ञं' । तत्थ हत्थपादे अतिचिरं 
समिञ्जित्वा वा पसारेत्वा एव वा ठितस्स खणे खणे वेदना उप्पज्जन्ति, चित्तं एकग्गतं न लभति, कम्मद्ठानं परिपतति, 
विसेसं नाधिगच्छति; काले समिञ्जन्तस्स काले पसारेन्तस्स पन ता वेदना नुप्पज्जन्ति, चित्तं एकग्गं होति, कम्मट्ठानं फाति 
गच्छति, विसेसमधिगच्छतीति। एवं 'अत्थानत्थपरिग्गण्हनं' वेदितब्बं । 


अत्थे पन सतिपि सप्पायासप्पायं परिग्गहेत्वा सप्पायपरिग्गण्हनं 'सप्पायसम्पजञ्ञं' । 


तत्रायं नयो - महाचेतियङ्गणे किर दहरभिकखू सञ्झायं गण्हन्ति । तेसं पिट्टिपस्से दहरभिक्खुनियो धम्मं सुणन्ति। 
तत्रेको दहरो हत्थं पसारेन्तो कायसंसग्गं पत्वा तेनेव कारणेन गिही जातो। अपरो भिक्खु पादं पसारेन्तो अग्गिम्हि पसारेसि। 
अड्डिं आहच्च पादो झायि। अपरो भिक्खु वम्मिके पसारेसि। सो आसीविसेन दट्टो। अपरो भिक्खु चीवरकुटिदण्डके 


पसारेसि। तं मणिसप्पो डंसि। तस्मा एवरूपे असप्पाये अपसारेत्वा सप्पाये पसारेतब्बं । इदमेत्थ सप्पायसम्पजञ्ञं । 


"गोचरसम्पजञ्ञं' पन महाथेरवत्थुना दीपेतब्बं - महाथेरो किर दिवाड्ठाने निसिन्नो अन्तेवासिकेहि सद्भि कथयमानो 
सहसा हत्थं समिञ्जित्वा पुन यथाठाने ठपेत्वा सणिकं समिञ्जेसि। तं अन्तेवासिका पुच्छिंसु - “कस्मा, भन्ते, सहसा हत्थं 
समिञ्जित्वा पुन यथाठाने ठपेत्वा सणिकं समिञ्जित्था”"ति? यतो पट्टाय मया, आवुसो, कम्मट्ठानं मनसिकातुं आरद्भो, न 
मे कम्मड्ठानं मुञ्चित्वा हत्थो समिञ्जितपुब्बो । इदानि पन मे तुम्हेहि सद्भि कथयमानेन कम्मड्ठानं मुञ्चित्वा समिञ्जितो। 
तस्मा पुन यथाठाने ठपेत्वा समिञ्जेसि”न्ति। “साधु, भन्ते, भिक्खुना नाम एवरूपेन भवितब्ब''न्ति। एवमेत्थापि 
कम्मट्ठानाविजहनमेव 'गोचरसम्पजञ्ञ'न्ति वेदितब्बं । 


'अब्भन्तरे अत्ता नाम कोचि समिञ्जेन्तो वा पसारेन्तो वा नत्थि। वुत्तप्पकारचित्तकिरियावायोधातुविप्फारेन पन, 
सुत्ताकइनवसेन दारुयन्तस्स हत्थपादचलनं विय, समिञ्जनपसारणं होतीति परिजाननं पनेत्थ 'असम्मोहसम्पजञ्ञ'न्ति 
वेदितब्बं । 


सङ्घाटिपत्तचीवरधारणेति एत्थ सङ्घाटिचीवरानं निवासनपारुपनवसेन पत्तस्स भिक्खापटिग्गहणादिवसेन परिभोगो 
“धारण नाम। तत्थ सङ्घाटिचीवरधारणे ताव निवासेत्वा पारुपित्वा च पिण्डाय चरतो “आमिसलाभो सीतस्स 

पटिघाताया”तिआदिना नयेन भगवता वुत्तप्पकारोयेब च अत्थो 'अत्थो' नाम | तस्स वसेन “सात्थकसम्पजञ्ञं 
वेदितब्बं । 


उण्हपकतिकस्स पन दुब्बलस्स च चीवरं सुखुमं सप्पायं, सीतालुकस्स घनं दुपटुं; विपरीतं असप्पायं। यस्स कस्सचि 
जिण्णं असप्पायमेव। अग्गळादिदानेन हिस्स तं पलिबोधकरं होति। तथा पट्टुण्णदुकूलादिभेदं चोरानं लोभनीयचीवरं । 
तादिसञ्हि अरञ्ञे एककस्स निवासन्तरायकरं जीवितन्तरायकरञ्चापि होति। निप्परियायेन पन यं 
निमित्तकम्मादिमिच्छाजीववसेन उपपन्नं, यञ्चस्स सेवमानस्स अकुसला धम्मा अभिवडन्ति, कुसला धम्मा परिहायन्ति, तं 
असप्पायं; विपरीतं सप्पायं। तस्स वसेनेत्थ 'सप्पायसम्पजञ्ञं' कम्मट्ठानाविजहनवसेनेव च 'गोचरसम्पजञ्ञं/ 
वेदितब्बं । 


अब्भन्तरे अत्ता नाम कोचि चीवरं पारुपन्तो नत्थि। वुत्तप्पकारचित्तकिरियावायोधातुविप्फारेनेव पन चीवरपारुपनं 
होति। तत्थ चीवरम्पि अचेतनं, कायोपि अचेतनो। चीवरं न जानाति -- “मया कायो पारुपितो'ति, कायोपि न जानाति - 
“अहं चीवरेन पारुपितो'ति। धातुयोव धातुसमूहं पटिच्छादेन्ति, पटपिलोतिकाय पोत्थकरूपपटिच्छादने विय। तस्मा नेव 
सुन्दरं चीवरं लभित्वा सोमनस्सं कातब्बं, न असुन्दरं लभित्वा दोमनस्सं | नागवम्मिकचेतियरुक्खादीसु हि केचि 
मालागन्धधूपवत्थादीहि सक्कारं करोन्ति, केचि गूथमृत्तकहमदण्डसत्थप्पहारादीहि असक्कारं । न तेहि 
नागवम्मिकरुक्खादयो सोमनस्सं वा दोमनस्सं वा करोन्ति। एवमेव नेव सुन्दरं चीवरं लभित्वा सोमनस्सं कातब्बं, न 
असुन्दरं लभित्वा दोमनस्सन्ति। एवं पवत्तपटिसङ्घानवसेनेत्थ 'असम्मोहसम्पजञ्ञं' वेदितब्बं । 


पत्तधारणेपि पत्तं सहसाव अग्गहेत्वा इमं गहेत्वा पिण्डाय चरमानो भिक्खं लभिस्सामी'ति एवं पत्तग्गहणपच्चया 
पटिलभितब्बअत्थवसेन 'सात्थकसम्पजञ्ञं' वेदितब्बं। किसदुब्बलसरीरस्स पन गरुपत्तो असप्पायो; यस्स कस्सचि 
चतुपञ्चगण्ठिकाहतो दुब्बरिसोधनीयो असप्पायोव । दुद्रोतपत्तो हि न बट्टति; तं धोवन्तस्सेव चस्स पलिबोधो होति । 
मणिवण्णपत्तो पन लोभनीयोव चीवरे वुत्तनयेनेव असप्पायो। निमित्तकम्मादिवसेन पन लद्धो, यञ्चस्स सेवमानस्स 
अकुसला धम्मा अभिवडन्ति, कुसला धम्मा परिहायन्ति, अयं एकन्तासप्पायोब विपरीतो सप्पायो। तस्स वसेनेत्थ 
"सप्पायसम्पजञ्ञं' कम्मट्ठानाविजहनवसेनेव 'गोचरसम्पजञ्ञं' वेदितब्बं । 


अब्भन्तरे अत्ता नाम कोचि पत्तं गण्हन्तो नत्थि। वृत्तप्पकारचित्तकिरियावायोधातुविप्फारवसेनेव पन पत्तग्गहणं नाम 
होति। तत्थ पत्तोपि अचेतनो, हत्थापि अचेतना। पत्तो न जानाति - “अहं हत्थेहि गहितो'ति। हत्थापि न जानन्ति - “पत्तो 
अम्हेहि गहितो ति । धातुयोव धातुसमूहं गण्हन्ति, सण्डासेन अग्गिवण्णपत्तगहणे वियाति | एवं पवत्तपटिसङ्घानवसेनेत्थ 
"असम्मोहसम्पजञ्ञं' वेदितब्बं। 


अपिच यथा छिन्नहत्थपादे वणमुखेहि पग्घरितपुब्बलोहितकिमिकुले नीलमक्खिकसम्परिकिण्णे अनाथसालायं 
अनाथमनुस्से दिस्वा दयालुका पुरिसा तेसं वणबन्धपट्टचोव्ठकानि चेव कपालादीहि च भेसज्जानि उपनामेन्ति। तत्थ 
चोळकानिपि केसञ्चि सण्हानि केसञ्चि थूलानि पापुणन्ति। भेसज्जकपालकानिपि केसञ्चि सुसण्ठानानि केसञ्चि 
दुस्सण्ठानानि पापुणन्ति। न ते तत्थ सुमना वा होन्ति दुम्मना वा। वणपटिच्छादनमत्तेनेव हि चोळकेन, 
भेसज्जपरिग्गहणमत्तेनेव च कपालकेन तेसं अत्थो। एवमेव यो भिक्खु वणचोळकं विय चीवरं, भेसज्जकपालकं विय च 
पत्तं, कपाले भेसज्जमिव च पत्ते लद्भभिकखं सल्लक्खेति -- अयं सङ्घाटिपत्तचीवरधारणे असम्मोहसम्पजञ्ञेन 
उत्तमसम्पजानकारीति वेदितब्बो । 

असितादीसु असितेति पिण्डपातादिभोजने । पीतेति यागुआदिपाने । खायितेति पिटुखज्जकादिखादने । सायितेति 
मधुफाणितादिसायने | तत्थ “नेव दवाया^तिआदिना नयेन वृत्तो अट्ुविधोपि अत्थो 'अत्थो' नाम । तस्स वसेन 
*सात्थकसम्पजञ्ञं' वेदितब्बं । 


लूखपणीततित्तमधुरादीसु पन येन भोजनेन यस्स अफासु होति, तं तस्स असप्पायं । यं पन निमित्तकम्मादिवसेन 
पटिलद्धं, यञ्चस्स भुञ्जतो अकुसला धम्मा अभिवडन्ति, कुसला धम्मा परिहायन्ति, तं एकन्तं असप्पायमेव; विपरीतं 
सप्पायं। तस्स वसेनेत्थ “सप्पायसम्पजञ्ञं' कम्मट्ठानाविजहनवसेनेव च 'गोचरसम्पजञ्ञं' वेदितब्बं । 


अब्भन्तरे अत्ता नाम कोचि भुञ्जको नत्थि। वृत्तप्पकारचित्तकिरियावायोधातुविप्फारेनेव पन पत्तपटिग्गहणं नाम 
होति । चित्तकिरियावायोधातुविप्फारेनेव हत्थस्स पत्ते ओतारणं नाम होति। चित्तकिरियावायोधातुविप्फारेनेव आलोपकरणं, 
आलोपउद्भरणं, मुखविवरणञ्च होति। न कोचि कुञ्चिकाय, न यन्तकेन हनुकट्ठि विवरति। 
चित्तकिरियाबायोधातुविप्फारेनेब आलोपस्स मुखे ठपनं, उपरिदन्तानं मुसलकिच्चसाधनं, हेट्ठादन्तानं 
उदुक्खलकिच्चसाधनं, जिव्हाय हत्थकिच्चसाधनञ्च होति। इति नं तत्थ अग्गजिव्हाय तनुकखेळो मूलजिव्हाय बहलखेळो 
मक्खेति । तं हेट्ठादन्तउदुक्खले जिव्हाहत्थपरिवत्तितं खेळउदकतेमितं उपरिदन्तमुसलसञ्चुण्णितं कोचि कटच्छुना वा 
दब्बिया वा अन्तो पवेसेन्तो नाम नत्थि; वायोधातुयाव पविसति। पविट्टं पविट्ठं कोचि पलालसन्थारं कत्वा धारेन्तो नाम 
नत्थि; बायोधातुवसेनेव तिट्ठति ठितं ठितं कोचि उद्भनं कत्वा अग्गिं जालेत्वा पचन्तो नाम नत्थि; तेजोधातुयाव पच्चति। 
पक्कं पक्कं कोचि दण्डकेन वा यट्टिया वा बहि नीहारको नाम नत्थि; वायोधातुयेव नीहरति। इति वायोधातु अतिहरति च 
बीतिहरति च धारेति च परिवत्तेति च सञ्चुण्णेति च विसोसेति च नीहरति च। पथवीधातु धारेति च परिवत्तेति च 
सञ्चुण्णेति च विसोसेति च नीहरति च। आपोधातु सिनेहेति च अल्लत्तञ्च अनुपालेति। तेजोधातु अन्तोपविद्टं 
परिपाचेति। आकासधातु अञ्जसो होति। विञ्जाणधातु तत्थ तत्थ सम्मापयोगमन्वाय आभुजतीति। एवं 
पवत्तपटिसङ्घानवसेनेत्थ 'असम्मोहसम्पजञ्ञं' वेदितब्बं । 


अपिच गमनतो, परियेसनतो, परिभोगतो, आसयतो, निधानतो, अपरिपक्कतो, परिपक्कतो, फलतो, निस्सन्दनतो, 
सम्मकखनतोति एवं दसविधपटिकूलभावपच्चवेक्खणतोपेत्थ “असम्मोहसम्पजञ्ञं' वेदितब्बं । वित्थारकथा पनेत्थ 
विसुद्धिमग्गे आहारपटिकूलसञ्ञानिद्देसतो गहेतब्बा । 


उच्चारपस्सावकम्मेति उच्चारस्स च पस्सावस्स च करणे । तत्थ पक्ककाले उच्चारपस्सावं अकरोन्तस्स 
सकलसरीरतो सेदा मुच्चन्ति, अक्खीनि भमन्ति, चित्तं न एकग्गं होति, अञ्ञे च रोगा उप्पज्जन्ति; करोन्तस्स पन सब्बं तं 
न होतीति अयमेत्थ अत्थो। तस्स वसेन *सात्थकसम्पजञ्ञं' वेदितब्बं । 


अट्टाने उच्चारपस्सावं करोन्तस्स पन आपत्ति होति, अयसो वड़ति, जीवितन्तरायो होति; पतिरूपे ठाने करोन्तस्स 
सब्बं तं न होतीति इदमेत्थ सप्पायं। तस्स वसेन 'सप्पायसम्पजञ्ञं’ कम्मद्ठानाविजहनवसेनेव च 'गोचरसम्पजञ्ञं 
वेदितब्बं । 


अब्भन्तरे अत्ता नाम कोचि उच्चारपस्सावकम्मं करोन्तो नत्थि। चित्तकिरियावायोधातुविप्फारेनेव पन 
उच्चारपस्सावकम्मं होति। यथा पन पक्के गण्डे गण्डभेदेन पुब्बलोहितं अकामताय निक्खमति, यथा च अतिभरिता 
उदकभाजना उदकं अकामताय निक्खमति, एवं पक्कासयमुत्तवत्थीसु सन्निचिता उच्चारपस्सावा वायुवेगसमुप्पीळिता 

अकामतायपि निक्खमन्ति । सो पनायं एवं निक्खमन्तो उच्चारपस्सावो नेव तस्स भिकखुनो अत्तनो होति न परस्स; 
केवलं पन सरीरनिस्सन्दोब होति। यथा कि? यथा उदकतुम्भतो पुराणउदकं छड्टेन्तस्स नेव तं अत्तनो होति न परेसं, केबलं 
पटिजग्गनमत्तमेव होति, एवन्ति। एवं पवत्तपटिसङ्कानवसेनेत्थ '“असम्मोहसम्पजञ्ञं' वेदितब्बं । 


गतादीसु गतेति गमने । ठितेति ठाने । निसिन्नेति निसज्जाय | सुत्तेति सयने। तत्थ अभिक्कन्तादीसु वुत्तनयेनेव 
सम्पजानकारिता वेदितब्बा । 


अयं पनेत्थ अपरोपि नयो - एको हि भिक्खु गच्छन्तो अञ्ञं चिन्तेन्तो अञ्ञं वितक्केन्तो गच्छति। एको कम्मट्ठानं 
अविस्सज्जेत्वाव गच्छति । तथा एको भिक्खु तिट्ठन्तो, निसीदन्तो, सयन्तो अञ्ञं चिन्तेन्तो अञ्ञं वितक्केन्तो सयति। एको 
कम्मट्टानं अविस्सज्जेत्वाव सयति । 


एत्तकेन पन न पाकटं होतीति चङ्कमेन दीपयिसु । यो हि भिक्खु चङ्कमनं ओतरित्वा चङ्कमनकोटियं ठितो परिग्गण्हाति; 
"पाचीनचङ्कमनकोटियं पवत्ता रूपारूपधम्मा पच्छिमचङ्कमनकोटिं अप्पत्वा एत्थेव निरुद्धा, पच्छिमचङ्कमनकोटियं पवत्तापि 
पाचीनचङ्कमनकोटिं अप्पत्वा एत्थेव निरुद्धा, चङ्कमनवेमज्झे पवत्ता उभो कोटियो अप्पत्वा एत्थेव निरुद्धा, चङ्कमने पवत्ता 
रूपारूपधम्मा ठानं अप्पत्वा एत्थेव निरुद्धा, ठाने पवत्ता निसज्जं, निसज्जाय पवत्ता सयनं अप्पत्वा एत्थेव निरुद्धा'ति एवं 
परिग्गण्हन्तो परिग्गण्हन्तोयेब भवङ्गं ओतारेति; उट्ुहन्तो कम्मट्ठानं गहेत्वाव उट्ठाति - अयं भिक्खु गतादीसु 
सम्पजानकारी नाम होतीति । 


एवं पन सुत्ते कम्मड्ठानं अविभूतं होति । कम्मट्ठानं अविभूतं न कातब्बं । तस्मा यो भिक्खु याव सक्कोति ताव 
चङ्कमित्वा ठत्वा निसीदित्वा सयमानो एवं परिग्गहेत्वा सयति - 'कायो अचेतनो, मञ्चो अचेतनो। कायो न जानाति - 
अहं मञ्चे सयितोति। मञ्चोपि न जानाति - मयि कायो सयितोति। अचेतनो कायो अचेतने मञ्चे सयितो'ति। एवं 
परिग्गण्हन्तो परिग्गण्हन्तोयेव चित्तं भवङ्गं ओतारेति, पबुज्झमानो कम्मट्ठानं गहेत्वाव पबुज्झति। अयं सुत्ते सम्पजानकारी 
नाम होतीति। 


जागरितेति जागरणे | तत्थ 'किरियामयपवत्तस्स अप्पवत्तिया सति जागरितं नाम न होति; किरियामयपवत्तवळञ्जे 
पवत्तन्ते जागरितं नाम होती'ति परिग्गण्हन्तो भिक्खु जागरिते सम्पजानकारी नाम होति। अपिच रत्तिन्दिवं छ कोट्ठासे कत्वा 
पञ्च कोट्ठासे जग्गन्तोपि जागरिते सम्पजानकारी नाम होति। 


भासितेति कथने। तत्थ 'उपादारूपस्स सद्दायतनस्स अप्पवत्ते सति भासितं नाम न होति; तस्मिं पवत्तन्ते होती'ति 
परिग्गाहको भिक्खु भासिते सम्पजानकारी नाम होति। विमुत्तायतनसीसेन धम्मं देसेन्तोपि बात्तिस तिरच्छानकथा पहाय 
दसकथावत्थुनिस्सितं कथं कथेन्तोपि भासिते सम्पजानकारी नाम होति। 


तुण्हीभावेति अकथने । तत्थ “उपादारूपस्स सद्दायतनस्स पवत्तियं सति तुण्हीभावो नाम नत्थि; अप्पवत्तियं होती'ति 
परिग्गाहको भिक्खु तुण्हीभावे सम्पजानकारी नाम होति। अट्टुतिसाय आरम्मणेसु चित्तरुचियं कम्मट्ठानं गहेत्वा निसिन्नोपि 
दुतियज्झानं समापन्नोपि तुण्हीभावे सम्पजानकारीयेव नाम होति। 


एत्थ च एको इरियापथो द्वीसु ठानेसु आगतो । सो हेडा अभिक्कन्ते पटिक्कन्तेति एत्थ भिक्खाचारगामं गच्छतो च 

आगच्छतो च अद्धानगमनवसेन कथितो । गते ठिते निसिन्नेति एत्थ विहारे चुण्णिकपादुद्भारइरियापथवसेन 
कथितोति वेदितब्बो । 


७५२४. तत्थ कतमा सतीतिआदि सब्बं उत्तानत्थमेव। 


५२६. सो विवित्तन्ति इमिना कि दस्सेति? एतस्स भिक्खुनो उपासनट्टानं योगपथं सप्पायसेनासनं दस्सेति। यस्स हि 
अब्भन्तरे एत्तका गुणा अत्थि, तस्स अनुच्छविको अरञ्ञवासो। यस्स पनेते नत्थि, तस्स अननुच्छविको। एवरूपस्स हि 
अरञ्जवासो काळमक्कटअच्छतरच्छदीपिमिगादीनं अटवीवाससदिसो होति। कस्मा? इच्छाय ठत्वा पविट्टत्ता। तस्स हि 
अरञ्जवासमूलको कोचि अत्थो नत्थि; अरञ्ञवासञ्चेब आरञ्ञके च दूसेति; सासने अप्पसादं उप्पादेति। यस्स पन 
अब्मन्तरे एत्तका गुणा अत्थि, तस्सेव सो अनुच्छविको । सो हि अरञ्जवासं निस्साय विपस्सनं पट्टपेत्वा अरहत्तं गण्हित्वा 
परिनिब्बाति, सकलअरञ्जवासं उपसोभेति, आरञ्जिकानं सीसं धोवति, सकलसासनं पसारेति। तस्मा सत्था एवरूपस्स 
भिकखुनो उपासनड्ठानं योगपथं सप्पायसेनासनं दस्सेन्तो सो विवित्तं सेनासनं भजतीतिआदिमाह । तत्थ विवित्तन्ति सुञ्ञं 
अप्पसहं अप्पनिग्घोसं | एतमेव हि अत्थं दस्सेतुं तञ्च अनाकिण्णन्तिआदि वुत्तं । तत्थ अनाकिण्णन्ति असङ्किण्णं 
असम्बाधं । तत्थ यस्स सेनासनस्स सामन्ता गावुतम्पि अड्डयोजनम्पि पब्बतगहनं वनगहनं नदीगहनं होति, न कोचि 
अवेलाय उपसङ्कमितुं सक्कोति -- इदं सन्तिकेपि अनाकिण्णं नाम। यं पन अड्डयोजनिक॑ वा योजनिकं वा होति - इदं 
दूरताय एव अनाकिण्णं नाम होति। 


५२७. सेति चेव आसति च एत्थाति सेनासनं। तस्स पभेदं दस्सेतुं मञ्चो पीठन्तिआदि वुत्तं। तत्थ मञ्चोति चत्तारो 
मञ्चा - मसारको, बुन्दिकाबद्भो, कुळीरपादको, आहच्चपादकोति। तथा पीठं। भिसीति पञ्च भिसियो - उण्णाभिसि, 
चोळभिसि, वाकभिसि, तिणभिसि, पण्णभिसीति । बिम्बोहनन्ति सीसुपधानं वृत्तं । तं वित्थारतो विदत्थिचतुरङ्गलं वट्टति, 
दीघतो मञ्चवित्थारप्पमाणं । बिहारोति समन्ता परिहारपथं अन्तोयेव रत्तिड्ठानदिवाट्ठानानि दस्सेत्वा कतसेनासनं । 
अड्डयोगोति सुपण्णवङ्कगेहं । पासादोति द्रे कण्णिकानि गहेत्वा कतो दीघपासादो। अट्टोति पटिराजादिपटिबाहनत्थं 
इटुकाहि कतो बहलभित्तिको चतुपञ्चभूमिको पतिस्सयविसेसो। माळोति भोजनसालसदिसो मण्डलमाळो; विनयड्टकथायं 
पन एककूटसङ्गहितो चतुरस्सपासादोति वुत्तं । लेणन्ति पब्बतं खणित्वा वा पब्भारस्स अप्पहोनकड्डाने कुटुं उट्ठापेत्वा वा 
कतसेनासनं । गुहाति भूमिदरि वा यत्थ रत्तिन्दिवं दीपं लद्भु वट्टति, पब्बतगुहा वा भूमिगुहा वा। रुक्खमूलन्ति रुक्खस्स हेट्ठा 
परिक्खित्तं वा अपरिक्खित्तं वा | वेळुगुम्बोति वेळुगच्छो। यत्थ वा पन भिक्खू पटिक्कमन्तीति ठपेत्वा वा एतानि 
मञ्चादीनि यत्थ भिक्खू सन्निपतन्ति, यं तेसं सन्निपातारहट्ठानं, सब्बमेतं सेनासनं । 


५२८. भजतीति उपेति । सम्भजतीति तत्थ अभिरतिवसेन अनुक्कण्ठितो सुटु उपेति । सेवतीति निवासनवसेन 
सेवति निसेवतीति अनुक्कण्ठमानो सन्निसितो हुत्वा सेवति। संसेबतीति सेनासनवत्तं सम्पादेन्तो सम्मा सेवति। 


५२९. इदानि यं तं विवित्तन्ति वुत्तं, तस्स पभेदं दस्सेतुं अरञ्ञं रुक्खमूलन्तिआदि आरद्धं । तत्थ अरञ्ञन्ति 
विनयपरियायेन ताव “ठपेत्वा गामञ्च गामृपचारञ्च अवसेसं अरञ्ञ”न्ति (पारा १२) आगतं । सृत्तन्तपरियायेन 
आरञ्जिकं भिक्खु सन्धाय “आरज्ञकं नाम सेनासनं पञ्चधनुसतिकपच्छिम'न्ति (पाचि० ५७३) आगतं । विनयसुत्तन्ता 
पन उभोपि परियायदेसना नाम । अभिधम्मो निप्परियायदेसनाति अभिधम्मपरियायेन अरञ्जं दस्सेतुं निक्खमित्वा बहि 
इन्दखीलाति वुत्तं; इन्दखीलतो बहि निकखमित्वाति अत्थो। 

५३०. रुक्खमूलादीनं पकतिया च सुविञ्जेय्यभावतो रुक्खमूलंयेव रुक्खमूलन्तिआदि वुत्तं। अपिचेत्थ 
रुक्खमूलन्ति यंकिञ्चि सीतच्छायं विवित्तं रुक्खमूलं । पब्बतन्ति सेलं। तत्थ हि उदकसोण्डीसु उदककिच्चं कत्वा सीताय 
रुक्खच्छायाय निसिन्नस्स नानादिसासु खायमानासु सीतेन वातेन बीजियमानस्स चित्तं एकग्गं होति। कन्दरन्ति कं वुच्चति 
उदकं, तेन दरितं उदकेन भिन्नं पब्बतप्पदेसं; यं नितुम्बन्तिपि नदीकुञ्जन्तिपि वदन्ति । तत्थ हि रजतपट्टसदिसा वालिका 
होन्ति, मत्थके मणिवितानं विय वनगहनं, मणिक्खन्धसदिसं उदकं सन्दति। एवरूपं कन्दरं ओरुस्ह पानीयं पिवित्वा 
गत्तानि सीतं कत्वा वालिकं उस्सापेत्वा पंसुकूलचीवरं पञ्जपेत्वा निसिन्नस्स समणधम्मं करोतो चित्तं एकग्गं होति। 
गिरिगुहन्ति द्विन्नं पब्बतान अन्तरं, एकस्मियेव वा उमङ्गसदिसं महाविवरं | सुसानलकखणं विसुद्धिमग्गे (विसुद्धि १.३४) 
वुत्तं । 

५३९. वनपत्थन्ति गामन्तं अतिक्कमित्वा मनुस्सानं अनुपचारट्ठानं, यत्थ न कसन्ति न वपन्ति । तेनेवस्स निद्देसे 
“वनपत्थन्ति दूरानमेतं सेनासनानं अधिवचन''न्तिआदि वुत्तं। यस्मा वा रुक्खमूलादीसु इदमेवेकं भाजेत्वा दस्सितं, 
तस्मास्स निक्खेपपटिपाटिया निद्देसं अकत्वा सब्बपरियन्ते निद्देसो कतोति वेदितब्बो । अब्भोकासन्ति अच्छन्नं । 
आकङ्कमानो पनेत्थ चीवरकुटिं कत्वा वसति । पलालपुञ्जन्ति पलालरासि। महापलालपुञ्जतो हि पलालं निक्कड्टित्वा 
पब्मारलेणसदिसे आलये करोन्ति, गच्छगुम्बादीनम्पि उपरि पलालं पक्खिपित्वा हेट्ठा निसिन्ना समणधम्मं करोन्ति; तं 
सन्धायेतं वृत्तं। बनपत्थनिद्देसे सलोमहंसानन्ति यत्थ पविट्टस्स लोमहंसो उप्पज्जति; एवरूपानं भीसनकसेनासनानं । 
परियन्तानन्ति दूरभावेन परियन्ते ठितानं। न मनुस्सूपचारानन्ति कसनवपनवसेन मनुस्सेहि उपचरितब्बं वनन्तं 
अतिक्कमित्वा ठितानं । दुरभिसम्भवानन्ति अलद्भविवेकस्सादेहि अभिभुय्य वसितुं नसक्कुणेय्यानं । 


५३२. अप्पसहादिनिद्देसे अप्पसहन्ति वचनसद्देन अप्पसहं । 


५३३. अप्पनिग्घोसन्ति नगरनिग्घोससद्देन अप्पनिग्घोसं । यस्मा पन उभयम्पेतं सहड्ेन एकं, तस्मास्स निद्देसे “यदेव 
तं अप्पसहं तदेव तं अप्पनिग्घोस' न्ति वृत्तं। विजनवातन्ति अनुसञ्चरणजनस्स सरीरवातेन विरहितं । विजनवादन्तिपि 
पाठो; अन्तोजनवादेन विरहितन्ति अत्थो। यस्मा पन यं अप्पनिग्घोसं, तदेव जनसञ्चरणेन च जनवादेन च विरहितं होति, 
तस्मास्स निद्देसे “यदेव तं अप्पनिग्घोसं तदेव तं विजनवात' न्ति वुत्तं । मनुस्सराहसेय्यकन्ति मनुस्सानं 
रहस्सकिरियट्टठानियं । यस्मा पन तं जनसञ्चरणरहितं होति, तेनस्स निद्देसे “यदेव तं विजनवातं तदेव तं 
मनुस्सराहसेय्यक" न्ति वुत्तं । पटिसल्लानसारुष्पन्ति विवेकानुरूपं । यस्मा पन तं नियमेनेव मनुस्सराहसेय्यकं होति, 
तस्मास्स निद्देसे “यदेव तं मनुस्सराहसेय्यकं तदेव तं पटिसल्लानसारुप्प' न्ति वुत्तं । 


५३४. अरञ्जगतादिनिद्देसे अरञ्जं वुत्तमेव। तथा रुक्खमूलं । अवसेसं पन सब्बम्पि सेनासनं सुञ्ञागारेन सङ्ग हितं । 


५३५. पल्लङ्क आभुजित्वाति समन्ततो ऊरुबद्धासनं बन्धित्वा। उजुं कायं पणिधायाति उपरिमं सरीरं उजुं ठपेत्वा 
अट्ठारस पिट्टिकण्टके कोटिया कोटिं पटिपादेत्वा । एवञ्हि निसिन्नस्स चम्ममंसन्हारूनि न पणमन्ति। अथस्स या तेसं 
पणमनपच्चया खणे खणे वेदना उप्पज्जेय्युं, ता नुप्पज्जन्ति। तासु न उप्पज्जमानासु चित्तं एकग्गं होति, कम्मट्ठानं न 
परिपतति, बुडि फाति उपगच्छति । 


५३६. उजुको होति कायो ठितो पणिहितोति इदम्पि हि इममेवत्थं सन्धाय वुत्तं । 

५३७. परिमुखं सतिं उपट्टुपेत्वाति कम्मट्ठानाभिमुखं सतिं ठपयित्वा, मुखसमीपे वा कत्वाति अत्थो। तेनेव वृत्तं 
“अयं सति उपट्टिता होति सूपड्टिता नासिकग्गे वा मुखनिमित्ते वाति । मुखनिमित्तन्ति चेत्थ उत्तरोटुस्स वेमञ्झप्पदेसो 
दटुब्बो, यत्थ नासिकवातो पटिहञ्ञति; अथ वा परीति परिग्गहट्टो, मुखन्ति निय्यानट्टो, सतीति उपद्ठानट्ठो; तेन वुच्चति 
“परिमुखं सति" न्ति एवं पटिसम्भिदायं (पटि० म° १.१६४) वुत्तनयेनपेत्थ अत्थो दटुब्बो । तत्रायं सङ्घेपो 
““परिग्गहितनिय्यानं सतिं कत्वा'ति। 


५३८. अभिज्झानिद्देसो उत्तानत्थोयेव। अयं पनेत्थ सङ्घेपवण्णना - अभिज्झं लोके पहायाति लुज्जनपलुज्जनट्टेन 
पञ्चुपादानक्खन्धा लोको । तस्मा पञ्चसु उपादानक्खन्धेसु रागं पहाय कामच्छन्दं विक्खम्भेत्वाति अयमेत्थ अत्थो। 


५३९. विगताभिज्झेनाति विक्खम्भनवसेन पहीनत्ता विगताभिज्झेन, न चक्खुविञ्ञाणसदिसेनाति अत्थो। 


५४१. अभिज्झाय चित्तं परिसोधेतीति अभिज्झातो चित्तं परिसोधेति; यथा नं सा मुञ्चति चेव, मुञ्चित्वा च न पुन 
गण्हाति, एवं करोतीति अत्थो। निद्देसपदेसु पनस्स आसेवन्तो सोधेति, भावेन्तो विसोधेति, बहुलीकरोन्तो परिसोधेतीति 
एवमत्थो वेदितब्बो। मोचेतीतिआदीसुपि एसेव नयो। 


५४२-५४३. व्यापाददोसं पहायातिआदीनम्पि इमिनाव नयेन अत्थो वेदितब्बो। ब्यापज्जति इमिना चित्तं 
पूतिकुम्मासादयो विय पकतिं जहतीति ब्यापादो। विकारप्पत्तिया पदुस्सति, परं वा पदूसेति विनासेतीति पदोसो। उभयमेतं 
कोधस्सेवाधिवचनं । तेनेव वुत्तं “यो ब्यापादो सो पदोसो; यो पदोसो सो ब्यापादो"ति। यस्मा चेस सब्बसङ्गाहिकवसेन 
निद्दिट्टो, तस्मा “सब्बपाणभूतहितानुकम्पी”ति अवत्वा “अब्यापन्नचित्तो "ति एत्तकमेव वुत्तं । 


५४६. थिनं चित्तगेलञ्जं, मिद्धं चेतसिकगेलञ्जं; थिनञ्च मिद्धञ्च थिनमिद्धं । सन्ता होन्तीति इमे द्वेपि धम्मा 
निरोधसन्तताय सन्ता होन्तीति। इदं सन्धायेत्थ वचनभेदो कतो। 


५४९. आलोकसञ्ञीति रत्तिम्पि दिवापि दिड्ठालोकसञ्जाननसमत्थाय विगतनीवरणाय परिसुद्भाय सञ्जाय 
समन्नागतो । 


५५०. सतो सम्पजानोति सतिया च ञाणेन च समन्नागतो। इदं उभयं आलोकसञ्जाय उपकारकत्ता वुत्तं । 


५५३. विगतथिनमिद्धताय पन आलोकसञ्ञाय निद्देसपदेसु चत्तत्तातिआदीनि अञ्जमञ्ञवेवचनानेव । तत्थ 
चत्तत्ताति चत्तकारणा। सेसपदेसुपि एसेव नयो। चत्तत्ताति इदं पनेत्थ सकभावपरिच्चजनवसेन वुत्तं । वन्तत्ताति इदं पुन 
अनादियनभावदस्सनवसेन । मुत्तत्ताति इदं सन्ततितो विनिमोचनवसेन । पहीनत्ताति इदं मुत्तस्सापि कत्थचि 
ठानाभाववसेन। पटिनिस्सट्टुत्ताति इदं पुब्बे आदिन्नपुब्बस्स निस्सग्गदस्सनवसेन। पटिमुञ्चतो वा निस्सट्टुत्ता भावनाबलेन 
अभिभुय्य निस्सट्टत्ताति अत्थो। पहीनपटिनिस्सट्टत्ताति यथाविकखम्भनवसेनेव पहानं होति, पुनप्पुनं सन्ततिं न 
अज्झारुहति, तथा पटिनिस्सट्टत्ताति। आलोका होतीति सप्पभा होति। निरावरणट्टेन विवटा । निरुपक्किलेसड्ठेन 
परिसुद्धा । पभस्सरट्रेन परियोदाता । 


५५६. उद्धच्चकुक्कुच्चन्ति एत्थ उद्धताकारो उद्धच्चं, आरम्मणे अनिच्छयताय वत्थुज्झाचारो कुक्कुच्चं। इधापि 
“सन्ता होन्ती”ति पुरिमनयेनेब वचनभेदो वेदितब्बो । 

५५८. तिण्णविचिकिच्छोति विचिकिच्छं तरित्वा अतिक्कमित्वा ठितो। निद्देसेपिस्स तिण्णोति इदं विचिकिच्छाय 
अनिमुग्गभावदस्सनवसेन वुत्तं । उत्तिण्णोति इदं तस्सा अतिक्कमदस्सनवसेन । नित्तिण्णोति इदं भावनाबलेन अभिभुय्य 
उपद्दवे तिण्णभावदस्सनवसेन । पारङ्गतोति निब्बिचिकिच्छाभावसङ्कातं विचिकिच्छापारं गतो। पारमनुष्पत्तोति तदेव पारं 
भावनानुयोगेन पत्तोति एवमस्स पटिपत्तिया सफलतं दस्सेति। 


५५९. अकथंकथीति 'कथमिदं कथमिद न्ति एवं पवत्ताय कथंकथाय विरहितो । कुसलेसु धम्मेसूति 
अनवज्जधम्मेसु। न कङ्खतीति “इमे नु खो कुसला'ति कङ्कं न उप्पादेति। न विचिकिच्छतीति ते धम्मे सभावतो विनिच्छेतुं 
न किच्छति, न किलमति। अकथंकथी होतीति 'कथं नु खो इमे कुसला'ति कथंकथाय रहितो होति। निक्कर्थकथी 
विगतकथंकथोति तस्सेव वेवचनं । वचनत्थो पनेत्थ कथंकथातो निक्खन्तोति निक्कथंकथो। विगता कथंकथा अस्साति 
विगतकथंकथो । 


५६२. उपक्किलेसेति उपक्किलेसभूते। ते हि चित्तं उपगन्त्वा किलिस्सन्ति। तस्मा उपक्किलेसाति वुच्चन्ति । 


५६३. पञ्ञाय दुब्बलीकरणेति यस्मा इमे नीवरणा उप्पज्जमाना अनुप्पन्नाय लोकियलोकुत्तराय पञ्ञाय उप्पज्जितुं 
न देन्ति, उप्पन्ना अपि अट्ट समापत्तियो पञ्च वा अभिञ्ञायो उपच्छिन्दित्वा पातेन्ति, तस्मा 'पञ्जाय दुब्बलीकरणा'ति 
बुच्चन्ति | 'अनुप्पन्ना चेव पञ्ञा न उप्पज्जति, उप्पन्ना च पञ्जा निरुज्झती'ति इदम्पि हि इममेवत्थं सन्धाय वुत्तं । सेसमेत्थ 
सब्बं हेट्ठा तत्थ तत्थ पकासितत्ता उत्तानत्थमेव। 


५६४. विविच्चेव कामेहीतिआदीसुपि निद्देसेसु यं वत्तब्बं सिया, तं हेट्ठा चित्तुप्पादकण्डे (ध० स० अट्टः १६०) 
रूपावचरनिद्देसे इधेव च तत्थ तत्थ वुत्तमेव। केवलञ्हि दुतियततियचतुत्थज्झाननिद्देसेसुपि यथा तानि झानानि हेट्टा 
"तिवङ्गिकं झानं होति, दुवङ्गिकं झानं होती'ति वुत्तानि, एवं अवत्वा “अज्ज्त्तं सम्पसादन'`न्तिआदिवचनतो परियायेन 
सम्पसादादीहि सद्भि तानि अङ्गानि गहेत्वा “झानन्ति सम्पसादो पीतिसुखं चित्तस्सेकग्गता"तिआदिना नयेन तं तं झानं 
निद्दि्ुन्ति अयमेत्थ विसेसो। 


५८८. यं तं अरिया आचिक्खन्तीतिपदनिद्देसे पन किञ्चापि “आचिक्खन्ति देसेन्तीतिआदीनि सब्बानेव 
अञ्ञमञ्ञजवेवचनानि, एवं सन्तेपि “उपेक्खको सतिमा सुखविहारीतिआदिउद्देसवसेन आचिक्खन्ति, निद्देसवसेन 
देसेन्ति, पटिनिद्देसवसेन पञ्ञापेन्ति, तेन तेन पकारेन अत्थं ठपेत्वा पट्टपेन्ति, तस्स तस्सत्थस्स कारणं दस्सेन्ता 
विवरन्ति, ब्यञ्जनविभागं दस्सेन्ता विभजन्ति, निक्कुज्जितभावं गम्भीरभावञ्च नीहरित्वा वा सोतूनं जाणस्स पतिटुं 
जनयन्ता उत्तानिं करोन्ति, सब्बेहिपि इमेहि आकारेहि सोतूनं अञ्जाणन्धकारं विधमेन्ता पकासेन्तीति एवमत्थो दडुब्बो। 


समतिक्कमनिद्देसेपि तत्थ तत्थ तेहि तेहि धम्मेहि बुड्टितत्ता अतिक्कमन्तो, उपरिभूमिप्पत्तिया वीतिक्कन्तो, ततो 
अपरिहानिभावेन समतिक्कन्तोति एवमत्थो दट्टब्बो | 


सुत्तन्तभाजनीयवण्णना। 
२. अभिधम्मभाजनीयवण्णना 


६२३. अभिधम्मभाजनीये हेट्टा चित्तुप्पादकण्डे आगतनयेनेव तन्ति ठपिता। तस्मा तत्थ सब्बेसम्पि 

कुसलविपाककिरियवसेन निदिट्ठानं झानानं तत्थ वृत्तनयेनेव अत्थो वेदितब्बो। सुद्धिकनवकादिभेदोपि सब्बो तत्थ 
बुत्तसदिसोयेवाति। 


अभिधम्मभाजनीयवण्णना । 
३. पञ्हापुच्छकवण्णना 


६३८. पञ्हापुच्छके पाळिअनुसारेनेव झानानं कुसलादिभावो वेदितब्बो। आरम्मणत्तिकेसु पन तिण्णं झानानं 
निमित्तारम्मणत्ता परित्तारम्मणादिभावेन नवत्तब्बता वेदितब्बा । लोकुत्तरा पनेत्थ मग्गकाले फलकाले वा सिया 
अप्पमाणारम्मणा। चतुत्थं झान सिया परित्तारम्मणन्ति एत्थ कुसलतो तेरस चतुत्थज्झानानि सब्बत्थपादकचतुत्थं, 
इद्धिविधचतुत्थं, दिब्बसोतञाणचतुत्थं, चेतोपरियजाणचतुत्थं, पुब्बेनिवासञाणचतुत्थं, दिब्बचक्खुञाणचतुत्थं, 
यथाकम्मूपगजाणचतुत्थं, अनागतंसजाणचतुत्थं, आकासानञ्चायतनादिचतुत्थं, लोकुत्तरचतुत्थन्ति । 


तत्थ सब्बत्थपादकचतुत्थं नवत्तब्बारम्मणमेव होति। 


इद्धिविधचतुत्थं चित्तवसेन कायं परिणामेन्तस्स अदिस्समानेन कायेन पाटिहारियकरणे कायारम्मणत्ता परित्तारम्मणं, 
कायवसेन चित्तं परिणामेन्तस्स दिस्समानेन कायेन पाटिहारियं कत्वा ब्रह्मलोकं गच्छन्तस्स समापत्तिचित्तारम्मणत्ता 
महग्गतारम्मणं । 


दिब्बसोतजाणचतुत्थं सद्दारम्मणत्ता परित्तारम्मणं । 


चेतोपरियजाणचतुत्थं कामावचरचित्तजाननकाले परित्तारम्मणं, रूपावचरारूपावचरचित्तजाननकाले 
महग्गतारम्मणं, लोकुत्तरचित्तजाननकाले अप्पमाणारम्मणं। चेतोपरियजाणलाभी पन पुथुज्जनो पुथुज्जनानंयेव चित्तं 


जानाति, न अरियानं । सोतापन्नो सोतापन्नस्स चेव पुथुज्जनस्स च; सकदागामी सकदागामिनो चेव हेट्रिमानञ्च द्विन्नं; 
अनागामी अनागामिनो चेव हेड्िमानञ्च तिण्णं; खीणासवो सब्बेसम्पि जानाति। 


पुब्बेनिवासञाणचतुत्थं कामावचरक्खन्धानुस्सरणकाले परित्तारम्मणं, रूपावचरारूपावचरक्खन्धानुस्सरणकाले 
महग्गतारम्मणं, “अतीते बुद्भपच्चेकबुद्भखीणासवा मग्गं भावयिसु, फलं सच्छिकरिंसू "ति अनुस्सरणकाले 
अप्पमाणारम्मणं, नामगोत्तानुस्सरणकाले नवत्तब्बारम्मणं । 


दिब्बचक्खुजाणचतुत्थं वण्णारम्मणत्ता परित्तारम्मणं । 


यथाकम्मूपगजाणचतुत्थं कामावचरकम्मानुस्सरणकाले परित्तारम्मणं, रूपावचरारूपावचरकम्मानुस्सरणकाले 
महग्गतारम्मणं । 


अनागतंसञाणचतुत्थं अनागते कामधातुया निब्बत्तिजाननकाले परित्तारम्मणं, रूपारूपभवेसु निब्बत्तिजाननकाले 
महग्गतारम्मणं, “अनागते बुद्धपच्चेकबुद्भखीणासवा मग्गं भावेस्सन्ति, फलं सच्छिकरिस्सन्ती ति जाननकाले 
अप्पमाणारम्मणं, “अनागते सङ्घो नाम राजा भविस्सती 'तिआदिना (दी० नि० ३.१०८) नयेन नामगोत्तानुस्सरणकाले 

नवत्तब्बारम्मणं । 


आकासानञ्चायतनआकिञ्चञ्ञायतनचतुत्थं नवत्तब्बारम्मणं | 
विञ्ञाणञ्चायतननेवसञ्ञानासञ्ञायतनचतुत्थं महग्गतारम्मणं । 


लोकुत्तरचतुत्थं अप्पमाणारम्मणं। 


किरियतोपि तेसं द्वादसन्नं झानानं इदमेव आरम्मणविधानं । तीणि झानानि नमग्गारम्मणाति पच्चवेक्खणञाणं वा 
चेतोपरियादिजाणं वा मग्गं आरम्मणं करेय्य, तीणि झानानि तथा अप्पवत्तितो नमग्गारम्मणा, सहजातहेतुवसेन पन सिया 
मग्गहेतुका; वीरियजेड्िकाय वा वीमंसाजेट्टिकाय वा मग्गभावनाय मग्गाधिपतिनो; छन्दचित्तजेइककाले फलकाले च 
नवत्तब्बा । 


चतुत्थं झानन्ति इधापि कुसलतो तेरससु चतुत्थज्झानेसु 
सब्बत्थपादकईद्भिविधदिब्बसोतदिब्बचक्खुयथाकम्मूपगजाणचतुत्थञ्चेव चतुब्बिधञ्च आरुप्पचतुत्थं मग्गारम्मणादिभावेन 
न वत्तब्बं । चेतोपरियपुब्बेनिवासअनागतंसजाणचतुत्थं पन मग्गारम्मणं होति। न वत्तब्बं मग्गहेतुकं मग्गाधिपतीति वा; 
लोकुत्तरचतुत्थं मग्गारम्मणं न होति; मग्गकाले पन सहजातहेतुवसेन मग्गहेतुकं; वीरियवीमंसाजेड्टिकाय मग्गभावनाय 
मग्गाधिपति; छन्दचित्तजेड्रिकाय चेव मग्गभावनाय फलकाले च न वत्तब्बं। किरियतोपि द्वादससु झानेसु अयमेव नयो। 


तीणि झानानि न वत्तब्बाति अतीतादीसु एकधम्मम्पि आरब्भ अप्पवत्तितो नवत्तब्बाति वेदितब्बा । 


चतुत्थं झानन्ति कुसलतो तेरससु चतुत्थज्झानेसु सब्बत्थपादकचतुत्थं नवत्तब्बारम्मणमेव। इद्भिविधचतुत्थं 
कायवसेन चित्तपरिणामने समापत्तिचित्तारम्मणत्ता अतीतारम्मणं; “अनागते इमानि पुप्फानि मा मिलायिंसु, दीपा मा 
निब्बायिसु, एको अग्गिक्खन्धो समुट्ठातु, पब्बतो समुद्ठातू ति अधिट्ठानकाले अनागतारम्मणं; चित्तवसेन 
कायपरिणामनकाले कायारम्मणत्ता पच्चुप्पन्नारम्मणं । दिब्बसोतजाणचतुत्थं सद्दारम्मणत्ता पच्चुप्पनारम्मणं । 
चेतोपरियञाणचतुत्थं अतीते सत्तदिवसन्भन्तरे उप्पज्जित्वा निरुद्धचित्तजाननकाले अतीतारम्मणं; अनागते 
सत्तदिवसब्भन्तरे उप्पज्जनकचित्तजाननकाले अनागतारम्मणं। “यथा इमस्स भोतो मनोसङ्घारा पणिहिता इमस्स चित्तस्स 
अनन्तरा अमुं नाम वितक्कं वितक्केस्सतीति। सो बहुञ्चेपि आदिसति, तथेव तं होति नो अञ्ञथा"ति इमिना हि सुत्तेन 
(अ० नि० ३.६१) चेतोपरियञाणस्सेव पवत्ति पकासिता । अद्धानपच्चुप्पन्नसन्ततिपच्चुप्पन्नवसेनेव पच्चुप्पन्नं आरब्भ 
पवत्तिकाले पच्चुप्पन्नारम्मणं | वित्थारकथा पनेत्थ हेट्ठाअट्टुकथाकण्डवण्णनायं वुत्तनयेनेव वेदितब्बा । 


पुब्बेनिवासजाणचतुत्थं अतीतकखन्धानुस्सरणकाले अतीतारम्मणं, नामगोत्तानुस्सरणकाले नवत्तब्बारम्मणं। 
दिब्बचक्खुजाणचतुत्थं वण्णारम्मणत्ता पच्चुप्पन्नारम्मणं | यथाकम्मूपगञाणचतुत्थं अतीतकम्ममेव आरम्मणं करोतीति 
अतीतारम्मणं । अनागतंसञाणचतुत्थं अनागतक्खन्धानुस्सरणकाले अनागतारम्मणं, नामगोत्तानुस्सरणकाले 
नवत्तब्बारम्मणं । आकासानञ्चायतनआकिञ्चञ्ञायतनचतुत्थं नवत्तब्बारम्मणमेव। 
विञ्जाणञ्चायतननेवसञ्ञजानासञ्जायतनचतुत्थं अतीतारम्मणमेव । लोकुत्तरचतुत्थं नवत्तब्बारम्मणमेव। किरियतोपि 
द्वादससु चतुत्थज्झानेसु एसेव नयो। 

तीणि झानानि बहिद्धारम्मणाति अज्झत्ततो बहिद्धाभूतं निमित्तं आरब्भ पवत्तितो बहिद्धारम्मणा। 
चतुत्थं झानन्ति इधापि कुसलतो तेरससु चतुत्थज्झानेसु सब्बत्थपादकचतुत्थं बहिद्भारम्मणमेव । 


इद्भिविधचतुत्थं कायवसेन चित्तपरिणामनेपि चित्तवसेन कायपरिणामनेपि अत्तनोव कायचित्तारम्मणत्ता 
अज्झत्तारम्मणं; “बहिद्धा हत्थिम्पि दस्सेतीतिआदिना नयेन पवत्तकाले बहिद्धारम्मणं । 


दिब्बसोतजाणचतुत्थं अत्तनो कुच्छिगतसद्दारम्मणकाले अज्झत्तारम्मणं, परस्स सद्दारम्मणकाले बहिद्भारम्मणं, 
उभयवसेनापि अज्झत्तबहिद्धारम्मणं । 


चेतोपरियजाणचतुत्थं बहिद्भारम्मणमेव। 


पुब्बेनिवासजाणचतुत्थं अत्तनो खन्धानुस्सरणकाले अज्झत्तारम्मणं, परस्स खन्धानञ्चेव नामगोत्तस्स च 
अनुस्सरणकाले बहिद्भारम्मणं । 


दिब्बचक्खुजाणचतुत्थं अत्तनो रूपारम्मणकाले अज्झत्तारम्मणं, परस्स रूपारम्मणकाले बहिद्धारम्मणं, 
उभयवसेनापि अज्झत्तबहिद्धारम्मणं । 


यथाकम्मूपगजाणचतुत्थं अत्तनो कम्मजाननकाले अज्झत्तारम्मणं, परस्स कम्मजाननकाले बहिद्भारम्मणं, 
उभयवसेनापि अज्झत्तबहिद्धारम्मणं । 


अनागतंसञजाणचतुत्थं अत्तनो अनागते निब्बत्तिजाननकाले अज्झत्तारम्मणं, परस्स खन्धानुस्सरणकाले चेव 
नामगोत्तानुस्सरणकाले च बहिद्भारम्मणं, उभयवसेनापि अज्झत्तबहिद्भारम्मणं । 


आकासानञ्चायतनचतुत्थं बहिद्धारम्मणं । आकिञ्चञ्जायतनचतुत्थं नवत्तब्बारम्मणं । 
विञ्जाणञ्चायतननेवसञ्ञानासञ्जायतनचतुत्थं अज्झत्तारम्मणं । 


लोकुत्तरचतुत्थं बहिद्भारम्मणमेव। किरियतोपि द्वादससु झानेसु अयमेव नयोति। 


इमस्मिं पन झानविभङ्गे सम्मासम्बुद्भेन सुत्तन्तभाजनीयेपि लोकियलोकुत्तरमिस्सकानेव झानानि कथितानि; 
अभिधम्मभाजनीयेपि पञ्हापुच्छकेपि । तयोपि हि एते नया तेभूमकधम्ममिस्सकत्ता एकपरिच्छेदा एव। एवमयं 
झानविभङ्गोपि तेपरिवडं नीहरित्वाव भाजेत्वा दस्सितोति। 


सम्मोहविनोदनिया विभङ्गटुकथाय 


झानविभङ्गवण्णना निट्टिता । 


१३. अप्पमञ्ञाविभङ्गो 


www.tipitaka.org Vipassana Research Institute 


Page 211 sur 293 


९. सुत्तन्तभाजनीयवण्णना 


६४२. इदानि तदनन्तरे अप्पमञ्ञाविभङ्गे चतस्सोति गणनपरिच्छेदो। अप्पमञ्ञायोति फरणअप्पमाणवसेन 
अप्पमञ्जायो। एता हि आरम्मणवसेन अप्पमाणे वा सत्ते फरन्ति, एकसत्तम्पि वा अनवसेसफरणवसेन फरन्तीति 
फरणअप्पमाणवसेन अप्पमञ्ञायोति वुच्चन्ति। इध भिक्खूति इमस्मिं सासने भिक्खु । मेत्तासहगतेनाति मेत्ताय 
समन्नागतेन। चेतसाति चित्तेन। एक दिसन्ति एकिस्सा दिसाय। पठमपरिग्गहितं सत्तं उपादाय 
एकदिसापरियापन्नसत्तफरणवसेन वुत्तं । फरित्वाति फुसित्वा आरम्मणं कत्वा। बिहरतीति ब्रह्मनिहाराधिट्टितं 
इरियापथविहारं पवत्तेति। तथा दुतियन्ति यथा पुरत्थिमादीसु दिसासु यं किञ्चि एकं दिसं फरित्वा विहरति, तथेव तदनन्तरं 
दुतियं ततियं चतुत्थञ्चाति अत्थो। 


इति उद्धन्ति तेनेव च नयेन उपरिमं दिसन्ति वुत्तं होति। अधो तिरियन्ति अधोदिसम्पि तिरियंदिसम्पि एवमेव । एत्थ 
च अधोति हेट्टा, तिरियन्ति अनुदिसा । एवं सब्बदिसासु अस्समण्डले अस्समिव मेत्तासहगतं चित्तं सारेतिपि 
पच्चासारेतिपीति एत्तावता एकमेकं दिसं परिग्गहेत्वा ओधिसो मेत्ताफरणं दस्सितं । सब्बधीतिआदि पन अनोधिसो 
दस्सनत्थं वुत्तं । तत्थ सब्बधीति सब्बत्थ । सब्बत्ततायाति सब्बेसु हीनमज्झिमुक्कटुमित्तसपत्तमञ्झत्तादिप्पभेदेसु अत्तताय 
“अयं परसत्तो ति विभागं अकत्वा अत्तसमतायाति वृत्तं होति; अथ वा सब्बत्ततायाति सब्बेन चित्तभावेन ईसकम्पि बहि 
अविक्खिपमानोति वुत्तं होति । सब्बावन्तन्ति सब्बसत्तवन्तं, सब्बसत्तयुत्तन्ति अत्थो। लोकन्ति सत्तलोकं । 


विपृलेनातिएवमादिपरियायदस्सनतो पनेत्थ पुन “मेत्तासहगतेना' ति वुत्तं । यस्मा वा एत्थ ओधिसो फरणे विय पुन 
“तथा'सद्दो “इति'सद्दो वा न वुत्तो, तस्मा पुन “मेत्तासहगतेन चेतसा' ति वुत्तं; निगमनवसेन वा एतं वृत्तं । विपुलेनाति एत्थ 
च फरणवसेन विपुलता दडुब्बा । भूमिवसेन पन तं महग्गतं, पगुणवसेन अप्पमाणं, सत्तारम्मणवसेन च अप्पमाणं, 
ब्यापादपच्चत्थिकप्पहानेन अवेरं, दोमनस्सप्पहानतो अब्यापज्झं, निदुक्खन्ति वुत्तं होति। अयं ताव “मेत्तासहगतेन 
चेतसा”तिआदिना नयेन ठपिताय मातिकाय अत्थो। 


६४३. इदानि यदेतं “कथञ्च, भिकखवे, मेत्तासहगतेन चेतसा”तिआदिना नयेन वृत्तं पदभाजनीयं, तत्थ यस्मा इदं 
कम्मट्ठानं दोसचरितस्स सप्पायं, तस्मा यथारूपे पुग्गले अयं मेत्ता अप्पनं पापुणाति, तं मेत्ताय वत्थुभूतं पुग्गलं ताव दस्सेतुं 
सेय्यथापि नाम एकं पुग्गलन्तिआदि वुत्तं । तत्थ सेय्यथापि नामाति ओपम्मत्थे निपातो, यथा एकं पुग्गलन्ति अत्थो। 
पियन्ति पेमनीयं । मनापन्ति हदयवुट्टिकरं । तत्थ पुब्बेव सन्निवासेन पच्चुप्पन्नहितेन वा पियो नाम होति, 
सीलादिगुणसमायोगेन मनापो नाम; दानसमानत्तताहि वा पियता, पियवचनअत्थचरियताहि मनापता वेदितब्बा। यस्मा 
चेत्थ पियताय इमस्स ब्यापादस्स पहानं होति, ततो मेत्ता सुखं फरति, मनापताय उदासीनता न सण्ठाति, हिरोत्तप्पञ्च 
पच्चुपट्टाति, ततो हिरोत्तप्पानुपालिता मेत्ता न परिहायति, तस्मा तं उपमं कत्वा इदं वृत्तं - पियं मनापन्ति । मेत्तायेय्याति 
मेत्ताय फरेय्य; तस्मिं पुग्गले मेत्तं करेय्य पवत्तेय्याति अत्थो। एवमेव सब्बे सत्तेति यथा पियं पुग्गलं मेत्तायेय्य, एवं तस्मि 
पुग्गले अप्पनाप्पत्ताय वसीभावं उपगताय मेत्ताय मज्झत्तवेरिसङ्कातेपि सब्बे सत्ते अनुक्कमेन फरतीति अत्थो । मेत्ति 
मेत्तायनातिआदीनि वुत्तत्थानेव । 


६४४. विदिसं वाति पदं तिरियं वाति एतस्स अत्थविभावनत्थं वृत्तं । 


६४५. फरित्वाति आरम्मणकरणवसेन फुसित्वा । अधिमुज्चित्वाति अधिकभावेन मुञ्चित्वा, यथा मुत्तं सुमुत्तं होति 

सुप्पसारितं सुवित्थतं तथा मुञ्चित्वाति अत्थो। 


६४८. सब्बधिआदिनिद्देसे यस्मा तीणिपि एतानि पदानि सब्बसङ्गाहिकानि, तस्मा नेसं एकतोव अत्थं दस्सेतुं सब्बेन 
सब्बन्तिआदि वुत्तं । तस्सत्थो हेट्टा वुत्तोयेव। 


६५०. विपुलादिनिददेसे यस्मा यं अप्पनाप्पत्तं हुत्वा अनन्तसत्तफरणवसेन विपुलं, तं नियमतो भूमिवसेन महग्गतं 
होति। यञ्च महग्गतं तं अप्पमाणगोचरवसेन अप्पमाणं। यं अप्पमाणं तं पच्चत्थिकविघातवसेन अवेरं। यञ्च अवेरं तं 
विहतब्यापज्जताय अब्यापज्जं। तस्मा “यं विपुलं तं महग्गत”न्तिआदि वृत्तं। अवेरो अब्यापज्जोति चेत्थ 
लिङ्गविपरियायेन वुत्तं । मनेन वा सद्धिं योजना कातब्बा - यं अप्पमाणं चित्तं, सो अवेरो मनो; यो अवेरो सो 
अब्यापज्जोति। अपिचेत्थ हेट्टिमं हेड्टिमं पदं उपरिमस्स उपरिमस्स, उपरिमं वा उपरिमं हेड्डिमस्स हेड्टिमस्स अत्थोतिपि 
वेदितब्बो | 


६५३. सेय्यथापि नाम एकं पुग्गलं दुग्गतं दुरुपेतन्ति इदम्पि करुणाय वत्थुभूतं पुग्गलं दस्सेतुं वृत्तं । 
एवरूपस्मिञ्हि पुग्गले बलवकारुञ्ञं उप्पज्जति। तत्थ दुग्गतन्ति दुक्खेन समङ्गीभावं गतं । दुरुपेतन्ति कायदुच्चरितादीहि 
उपेतं । गतिकुलभोगादिवसेन वा तमभावे ठितो पुग्गलो दुग्गतो, कायदुच्चरितादीहि उपेतत्ता तमपरायणभावे ठितो 
दुरुपेतोति एवमेत्थ अत्थो वेदितब्बो । 


६६३. एकं पुग्गलं पियं मनापन्ति इदम्पि मुदिताय वत्थुभूतं पुग्गलं दस्सेतुं वुत्तं । तत्थ गतिकुलभोगादिवसेन 
जोतिभावे ठितो पियो, कायसुचरितादीहि उपेतत्ता जोतिपरायणभावे ठितो मनापोति वेदितब्बो। 


६७३. नेव मनापं न अमनापन्ति इदम्पि उपेक्खाय वत्थुभूतं पुग्गलं दस्सेतुं वुत्तं । तत्थ मित्तभावं असम्पत्तताय नेव 
मनापो, अमित्तभावं असम्पत्तताय न अमनापोति वेदितब्बो। सेसमेत्थ यं वत्तब्बं सिया, तं सब्बं हेट्ठा चित्तुप्पादकण्डे 
बुत्तमेव। भावनाविधानम्पि एतेसं कम्मट्ठानानं विसुद्धिमग्गे वित्थारतो कथितमेवाति। 


सुत्तन्तभाजनीयवण्णना | 


२. अभिधम्मभाजनीयवण्णना 


अभिधम्मभाजनीयं कुसलतोपि विपाकतोपि किरियतोपि हेट्ठा चित्तुप्पादकण्डे भाजितनयेनेव भाजितं। अत्थोपिस्स 
तत्थ वुत्तनयेनेव वेदितब्बो । 


३. पञ्हापुच्छकवण्णना 


पञ्हापुच्छके पाठ्ठिअनुसारेनेव मेत्तादीनं कुसलादिभावो वेदितब्बो । आरम्मणत्तिकेसु पन सब्बापि तीसु तिकेसु 
नवतब्बारम्मणा एव। अज्झत्तारम्मणत्तिके बहिद्भारम्मणाति। इमस्मिं पन अप्पमज्ञाविभड़े सम्मासम्बुद्धेन 
सुत्तन्तभाजनीयेपि लोकिया एव अप्पमञ्ञायो कथिता, अभिधम्मभाजनीयेपि पञ्हापुच्छकेपि। तयोपि हि एते नया 
लोकियत्ता एकपरिच्छेदा एव । एवमयं अप्पमञ्ञाविभङ्गोपि तेपरिवट्ट नीहरित्वाव भाजेत्वा दस्सितोति। 

सम्मोहविनोदनिया विभङ्गटुकथाय 


अप्पमञ्जाविभङ्गवण्णना निद्टिता। 


१४. सिक्खापदविभङ्गो 


९. अभिधम्मभाजनीयवण्णना 


७०३. इदानि तदनन्तरे सिक्खापदविभङ्गे पञ्चाति गणनपरिच्छेदो । सिक्खापदानीति सिक्खितब्बपदानि; 
सिक्खाकोड्ठासाति अत्थो। अपिच उपरि आगता सब्बेपि कुसला धम्मा सिक्खितब्बतो सिक्खा | पञ्चसु पन सीलङ्गेसु 
यंकिञ्चि अङ्गं तासं सिकखानं पतिद्ठानद्रेन पदन्ति सिक्खानं पदत्ता सिक्खापदानि। पाणातिपाताति पाणस्स अतिपाता 
घातना मारणाति अत्थो। वेरमणीति विरति। अदिन्नादानाति अदिन्नस्स आदाना; परपरिग्गहितस्स हरणाति अत्थो। 
कामेसूति वत्थुकामेसु । मिच्छाचाराति किलेसकामवसेन लामकाचारा । मुसावादाति अभूतवादतो। 
सुरामेरयमज्जपमादड्टानाति एत्थ सुराति पिट्ठसुरा, पूवसुरा, ओदनसुरा, किण्णपक्खित्ता, सम्भारसंयुत्ताति पञ्च सुरा । 
मेरयन्ति पुप्फासवो, फलासवो, गुळासवो, मध्वासवो, सम्भारसंयुत्तोति पञ्च आसवा । तदुभयम्पि मदनीयट्टेन मज्जं। याय 
चेतनाय तं पिवन्ति, सा पमादकारणत्ता पमादड्रान; तस्मा सुरामेरयमज्जपमादड्डाना। अयं तावेत्थ मातिकानिकखेपस्स 
अत्थो। 


७०४. पदभाजनीये पन यस्मि समये कामावचरन्तिआदि सब्बं हेट्ठा वृत्तनयत्ता उत्तानत्थमेव। यस्मा पन न केवलं 
विरतियेव सिक्खापदं, चेतनापि सिकखापदमेव, तस्मा तं दस्सेतुं दुतियनयो दस्सितो। यस्मा च न केवलं एतेयेव द्वे धम्मा 
सिक्खापदं, चेतनासम्पयृत्ता पन परोपण्णासधम्मापि सिक्खितब्बकोड्ासतो सिक्खापदमेव, तस्मा ततियनयोपि दस्सितो। 


तत्थ दुविधं सिकखापदं परियायसिक्खापदं निप्परियायसिक्खापदञ्च। तत्थ विरति निप्परियायसिक्खापदं। सा हि 
““पाणातिपाता वेरमणी”ति पाळियं आगता, नो चेतना। विरमन्तो च ताय एव ततो ततो विरमति, न चेतनाय। चेतनं पन 
आहरित्वा दस्सेसि। तथा सेसचेतनासम्पयुत्तधम्मे। वीतिक्कमकाले हि वेरचेतना दुस्सील्यं नाम | तस्मा सा विरतिकालेपि 
सुसील्यवसेन वुत्ता। फस्सादयो तंसम्पयुत्तत्ता गहिताति । 


इदानि एतेसु सिक्खापदेसु जाणसमुत्तेजनत्थं इमेसं पाणातिपातादीनं धम्मतो, कोड्ासतो, आरम्मणतो, वेदनातो, 
मूलतो, कम्मतो, सावज्जतो, पयोगतो च विनिच्छयो वेदितब्बो । 


तत्थ “धम्मतो'ति पञ्चपेते पाणातिपातादयो चेतनाधम्माव होन्ति। “कोट्टासतो' पञ्चपि कम्मपथा एव। 


"आरम्मणतो' पाणातिपातो जीवितिन्द्रियारम्मणो। अदिन्नादानं सत्तारम्मणं वा सङ्घारारम्मणं वा। मिच्छाचारो 
इत्थिपुरिसारम्मणो। मुसावादो सत्तारम्मणो वा सङ्घारारम्मणो वा । सुरापानं सङ्घारारम्मणं। 


“वेदनातो' पाणातिपातो दुक्खवेदनो । अदिन्नादानं तिवेदनं । तञ्हि हट्ठतुदुस्स अदिन्नं आदियतो सुखवेदनं होति, 
भीतकाले दुक्खवेदनं, मज्झत्तस्स हुत्वा गण्हतो अदुक्खमसुखवेदनं | मिच्छाचारो सुखवेदनो वा अदुक्खमसुखवेदनो वा। 
मुसावादो अदिन्नादानं विय तिवेदनो। सुरापानं सुखमज्झत्तवेदनं । 

“मूलतो” पाणातिपातो दोसमोहमूलो। अदिन्नादानं किञ्चिकाले लोभमोहमूलं, किञ्चिकाले दोसमोहमूलं । 
मिच्छाचारो लोभमोहमूलो । मुसावादो किञ्चिकाले लोभमोहमूलो, किञ्चिकाले दोसमोहमूलो । सुरापानं लोभमोहमूलं । 


"कम्मतो' मुसावादो चेत्थ वचीकम्मं । सेसा कायकम्ममेव। 


*सावज्जतो' पाणातिपातो अत्थि अप्पसावज्जो, अत्थि महासावज्जो। तथा अदिन्नादानादीनि। तेसं नानाकरणं हेट्टा 
दस्सितमेव। 


अयं पन अपरो नयो - कुन्थकिपिल्लिकस्स हि वधो अप्पसावज्जो, ततो महन्ततरस्स महासावज्जो; सोपि 
अप्पसावज्जो, ततो महन्ततराय सकुणिकाय महासावज्जो; ततो गोधाय, ततो ससकस्स, ततो मिगस्स, ततो गवयस्स, 
ततो अस्सस्स, ततो हत्थिस्स वधो महासावज्जो, ततोपि दुस्सीलमनुस्सस्स, ततो गोरूपसीलकमनुस्सस्स, ततो 
सरणगतस्स, ततो पञ्चसिक्खापदिकस्स, ततो सामणेरस्स, ततो पुथुज्जनभिक्खुनो, ततो सोतापन्नस्स, ततो 
सकदागामिस्स, ततो अनागामिस्स, ततो खीणासवस्स वधो अतिमहासावज्जोयेव । 


अदिन्नादानं दुस्सीलस्स सन्तके अप्पसावज्जं, ततो गोरूपसीलकस्स सन्तके महासावज्जं; ततो सरणगतस्स, ततो 
पञ्चसिक्खापदिकस्स, ततो सामणेरस्स, ततो पुथुज्जनभिकखुनो, ततो सोतापन्नस्स, ततो सकदागामिस्स, ततो 
अनागामिस्स सन्तके महासावज्जं, ततो खीणासवस्स सन्तके अतिमहासावज्जंयेव। 


मिच्छाचारो दुस्सीलाय इत्थिया वीतिक्कमे अप्पसावज्जो, ततो गोरूपसीलकाय महासावज्जो; ततो सरणगताय, 
पञ्चसिक्खापदिकाय, सामणेरिया, पुथुज्जनभिकखुनिया, सोतापन्नाय, सकदागामिनिया, ततो अनागामिनिया वीतिक्कमे 
महासावज्जो, खीणासवाय पन भिकखुनिया एकन्तमहासावज्जोव । 


मुसावादो काकणिकमत्तस्स अत्थाय मुसाकथने अप्पसावज्जो, ततो अड्डमासकस्स, मासकस्स, पञ्चमासकस्स, 
अडुकहापणस्स, कहापणस्स, ततो अनग्घनियभण्डस्स अत्थाय मुसाकथने महासावज्जो, मुसा कथेत्वा पन सङ्घं 
भिन्दन्तस्स एकन्तमहासावज्जोव। 


सुरापानं पसतमत्तस्स पाने अप्पसावज्जं, अञ्जलिमत्तस्स पाने महासावज्जं; कायचालनसमत्थं पन बहुं पिवित्वा 
गामघातनिगमघातकम्मं करोन्तस्स एकन्तमहासावज्जमेव | 


पाणातिपातञ्हि पत्वा खीणासवस्स वधो महासावज्जो; अदिन्नादानं पत्वा खीणासवसन्तकस्स हरणं, मिच्छाचारं 
पत्वा खीणासवाय भिकखुनिया वीतिक्कमनं, मुसावादं पत्वा मुसावादेन सङ्घ भेदो, सुरापानं पत्वा कायचालनसमत्थं बहुं 
पिवित्वा गामनिगमघातनं महासावज्जं । सब्बेहिपि पनेतेहि मुसावादेन सङ्घभेदनमेव महासावज्जं । तञ्हि कप्पं निरये 
पाचनसमत्थं महाकिब्बिसं । 


"पयोगतो'ति पाणातिपातो साहत्थिकोपि होति आणत्तिकोपि। तथा अदिन्नादानं । मिच्छाचारमुसावादसुरापानानि 
साहत्थिकानेवाति। 


एवमेत्थ पाणातिपातादीनं धम्मादिवसेन विनिच्छयं जत्वा पाणातिपाता वेरमणीतिआदीनम्पि धम्मतो, कोद्ठासतो, 

आरम्मणतो, वेदनातो, मूलतो, कम्मतो, खण्डतो, समादानतो, पयोगतो च विनिच्छयो वेदितब्बो। 


तत्थ *धम्मतो'ति परियायसीलवसेन पटिपाटिया पञ्च चेतनाधम्माव। “कोट्टासतो ति पञ्चपि कम्मपथा एव। 
“आरम्मणतो' ति पाणातिपाता वेरमणी परस्स जीवितिन्द्रियं आरम्मणं कत्वा अत्तनो वेरचेतनाय विरमति। इतरासुपि एसेव 
नयो। सब्बापि हि एता बीतिक्कमितब्बवत्थुं आरम्मणं कत्वा वेरचेतनाहियेव विरमन्ति। 'वेदनातो'ति सब्बापि सुखवेदना 
वा होन्ति मज्झत्तवेदना वा। “मूलतो ति जाणसम्पयुत्तचित्तेन विरमन्तस्स अलोभअदोसअमोहमूला होन्ति, 
जाणविप्पयुत्तचित्तेन विरमन्तस्स अलोभअदोसमूला होन्ति। 'कम्मतो'ति मुसावादा वेरमणीयेवेत्थ वचीकम्मं; सेसा 
कायकम्मं । 'खण्डतो'ति गहट्ठा यं यं बीतिक्कमन्ति, तं तदेव खण्डं होति भिज्जति, अवसेसं न भिज्जति। कस्मा? गहट्ठा 
हि अनिबद्भसीला होन्ति, यं यं सक्कोन्ति तं तदेव गोपेन्ति। सामणेरानं पन एकस्मिं बीतिक्कमन्ते सब्बानि भिज्जन्ति। न 
केवलञ्च एतानि, सेससीलानिपि भिज्जन्तियेव। तेसं पन वीतिक्कमो दण्डकम्मवत्थुको । “पुन एवरूपं न करिस्सामी'ति 
दण्डकम्मे कते सीलं परिपुण्णं होति । 'समादानतो'ति सयमेव “पञ्च सीलानि अधिट्ठहामी'ति अधिट्टहन्तेनपि, पाटियेक्कं 
पाटियेक्कं समादियन्तेनपि समादिण्णानि होन्ति। अञ्जस्स सन्तिके निसीदित्वा “पञ्च सीलानि समादियामी'ति 
समादियन्तेनपि, पाटियेक्कं पाटियेक्कं समादियन्तेनपि समादिन्नानेव होन्ति। "पयोगतो' सब्बानिपि 
साहत्थिकपयोगानेवाति वेदितब्बानि । 


७१२. इदानि यासं सिक्खानं कोड्ासभावेन इमानि पञ्च सिक्खापदानि वृत्ताने, तानि दस्सेतुं कतमे धम्मा सिक्खाति 
अयं सिक्खावारो आरद्भो। तत्थ यस्मा सब्बेपि चतुभूमककुसला धम्मा सिक्खितब्बभावतो सिक्खा, तस्मा ते दस्सेतुं यस्मि 
समये कामावचरन्तिआदि वृत्तं । तत्थ हेट्ठा चित्तुप्पादकण्डे (ध० स० १) वुत्तनयेनेव पाळिं वित्थारेत्वा अत्थो वेदितब्बो। 
इध पन मुखमत्तमेव दस्सितन्ति। 


अभिधम्मभाजनीयवण्णना । 
३. पञ्हापुच्छकवण्णना 


७१४. पञ्हापुच्छके पाळिअनुसारेनेव सिक्खापदानं कुसलादिभावो वेदितब्बो । आरम्मणत्तिकेसु पन यानि 
सिक्खापदानि एत्थ सत्तारम्मणानीति वुत्तानि, तानि यस्मा सत्तोति सङ्घं गते सङ्घारेयेव आरम्मणं करोन्ति, यस्मा च 
सब्बानिपि एतानि सम्पत्तविरतिवसेनेव निद्दिट्ठानि, तस्मा “परित्तारम्मणा"ति च “पच्चुप्पन्नारम्मणा"'ति च वुत्तं। यतो पन 
विरमति तस्स वत्थुनो अच्चन्तबहिद्भत्ता सब्बेसम्पि बहिद्धारम्मणता वेदितब्बाति । 


इमस्मिं पन सिक्खापदविभङ्गे सम्मासम्बुद्रेन अभिधम्मभाजनीयेपि पञ्हापुच्छकेपि लोकियानेव सिक्खापदानि 
कथितानि। उभोपि हि एते नया लोकियत्ता एकपरिच्छेदा एव | एवमयं सिक्खापदविभङ्गो द्वेपरिवडं नीहरित्वाव भाजेत्वा 
दस्सितोति। 


सम्मोहविनोदनिया विभङ्गटुकथाय 


सिक्खापदविभङ्गवण्णना निडिता । 

१५. पटिसम्भिदाविभङ्गो 


९. सुत्तन्तभाजनीयं 


१. सङ्गहवारवण्णना 


७१८. इदानि तदनन्तरे पटिसम्भिदाविभङ्गे चतस्सोति गणनपरिच्छेदो । पटिसम्भिदाति पभेदा । यस्मा पन परतो 
अत्थे जाणं अत्थपटिसम्भिदातिआदिमाह, तस्मा न अञ्ञस्स कस्सचि पभेदा, जाणस्सेव पभेदाति वेदितब्बा। इति 
“चतस्सो पटिसम्भिदा”ति पदेन चत्तारो जाणप्पभेदाति अयमत्थो सङ्गहितो। अत्थपटिसम्भिदाति अत्थे पटिसम्भिदा; 
अत्थप्पभेदस्स सल्लक्खणविभावनाववत्थानकरणसमत्थं अत्थे पभेदगतं ञाणन्ति अत्थो। सेसपदेसुपि एसेव नयो। 
धम्मप्पभेदस्स हि सल्लक्खणविभावनाववत्थानकरणसमत्थं धम्मे पभेदगतं जाणं धम्मपटिसम्भिदा नाम । 
निरुत्तिप्पभेदस्स सल्लक्खणविभावनाववत्थानकरणसमत्थं निरुत्ताभिलापे पभेदगतं जाणं निरुत्तिपटिसम्भिदा नाम | 
पटिभानप्पभेदस्स सल्लक्खणविभावनाववत्थानकरणसमत्थं पटिभाने पभेदगतं जाणं पटिभानपटिसम्भिदा नाम | 


इदानि यथानिक्खित्ता पटिसम्भिदा भाजेत्वा दस्सेन्तो अत्थे जाणं अत्थपटिसम्भिदातिआदिमाह | तत्थ अत्थोति 
सङ्घेपतो हेतुफलं । तञ्हि हेतुवसेन अरणीयं गन्तब्बं पत्तब्बं, तस्मा अत्थोति वुच्चति । पभेदतो पन यंकिञ्चि 
पच्चयसमुप्पन्नं, निब्बानं, भासितत्थो, विपाको, किरियाति इमे पञ्च धम्मा अत्थोति वेदितब्बा । तं अत्थं पच्चवेक्खन्तस्स 
तस्मिं अत्थे पभेदगतं जाणं अत्थपटिसम्भिदा | 


धम्मोति सङ्घेपतो पच्चयो। सो हि यस्मा तं तं विदहति पवत्तेति चेव पापेति च, तस्मा धम्मोति वुच्चति। पभेदतो पन 
यो कोचि फलनिब्बत्तको हेतु, अरियमग्गो, भासितं, कुसलं, अकुसलन्ति इमे पञ्च धम्मा धम्मोति वेदितब्बा। तं धम्मं 
पच्चवेक्खन्तस्स तस्मिं धम्मे पभेदगतं जाणं धम्मपटिसम्भिदा । 


तत्र धम्मनिरुत्ताभिलापे जाणन्ति तस्मिं अत्थे च धम्मे च या सभावनिरुत्ति, तस्सा अभिलापे तं सभावनिरुत्ति सहं 
आरम्मणं कत्वा पच्चवेक्खन्तस्स तस्मि सभावनिरुत्ताभिलापे पभेदगतं जाणं निरुत्तिपटिसम्भिदा। एवमयं 
निरुत्तिपटिसम्भिदा सद्दारम्मणा नाम जाता, न पञ्जत्तिआरम्मणा। कस्मा? यस्मा सहं सुत्वा “अयं सभावनिरुत्ति, अयं न 
सभावनिरुत्ती”ति जानन्ति। पटिसम्भिदाप्पत्तो हि “फस्सो"ति वृत्ते “अयं सभावनिरुत्ती”ति जानाति, “फस्सा"ति वा 
““फस्स'न्ति वा वुत्ते पन “अयं न सभावनिरुत्ती*ति जानाति। वेदनादीसुपि एसेव नयो। अञ्जं पनेस 
नामआख्यातउपसग्गब्यञ्जनसहं जानाति न जानातीति? यदग्गेन सहं सुत्वा “अयं सभावनिरुत्ति, अयं न सभावनिरुत्ती”ति 
जानाति, तदग्गेन तम्पि जानिस्सतीति। तं पन नयिदं पटिसम्भिदाकिच्चन्ति पटिक्खिपित्वा इदं वत्थु कथितं - 


तिस्सदत्तत्थेरो किर बोधिमण्डे सुवण्णसलाकं गहेत्वा अट्टारससु भासासु 'कतरभासाय कथेमी'ति पवारेसि। तं पन 
तेन अत्तनो उग्गहे ठत्वा पवारितं, न पटिसम्भिदाय ठितेन। सो हि महापञ्ञताय तं तं भासं कथापेत्वा कथापेत्वा उग्गण्हि; 
ततो उग्गहे ठत्वा एवं पवारेसि। 


भासं नाम सत्ता उग्गण्हन्तीति वत्वा च पनेत्थ इदं कथितं । मातापितरो हि दहरकाले कुमारके मञ्चे वा पीठे वा 
निपज्जापेत्वा तं तं कथयमाना तानि तानि किच्चानि करोन्ति। दारका तेसं तं तं भासं ववत्थापेन्ति - इमिना इदं वुत्तं, 

इमिना इदं वुत्तन्ति। गच्छन्ते गच्छन्ते काले सब्बम्पि भासं जानन्ति। माता दमिळी, पिता अन्धको । तेसं जातो दारको 
सचे मातुकथं पठमं सुणाति, दमिळभासं भासिस्सति; सचे पितुकथं पठमं सुणाति, अन्धकभासं भासिस्सति। उभिन्नम्पि 
पन कथं अस्सुणन्तो मागधभासं भासिस्सति। 


योपि अगामके महारज्जे निब्बत्तो, तत्थ अञ्जो कथेन्तो नाम नत्थि, सोपि अत्तनो धम्मताय वचनं समुट्ठापेन्तो 
मागधभासमेव भासिस्सति। निरये, तिरच्छानयोनियं, पेत्तिविसये, मनुस्सलोके, देबलोकेति सब्बत्थ मागधभासाव 
उस्सन्ना। तत्थ सेसा ओइकिरातअन्धकयोनकदमिळभासादिका अट्टारस भासा परिवत्तन्ति। अयमेवेका 
यथाभुच्चब्रह्मवोहार अरियवोहारसङ्घाता मागधभासा न परिवत्तति। सम्मासबुद्धोपि तेपिटकं बुद्भवचनं तन्तिं आरोपेन्तो 
मागधभासाय एव आरोपेसि। कस्मा? एवञ्हि अत्थं आहरितुं सुखं होति। मागधभासाय हि तन्तिं आरुळहस्स बुद्धवचनस्स 
पटिसम्भिदाप्पत्तानं सोतपथागमनमेव पपञ्चो; सोते पन सङ्घड्ितमत्तेयेब नयसतेन नयसहस्सेन अत्थो उपड्ठाति। अञ्ञाय 


पन भासाय तन्तिं आरुळहं पोथेत्वा पोथेत्वा उग्गहेतब्बं होति । बहुम्पि उग्गहेत्वा पन पुथुज्जनस्स पटिसम्भिदाप्पत्ति नाम 
नत्थि। अरियसावको नो पटिसम्भिदाप्पतो नाम नत्थि। 


जाणेसु ञाणन्ति सब्बत्थकजाणं आरम्मणं कत्वा जाणं पच्चवेक्खन्तस्स पभेदगतं जाणं पटिभानपटिसम्भिदाति। 
इमा पन चतस्सोपि पटिसम्भिदा द्वीसु ठानेसु पभेदं गच्छन्ति, पञ्चहि कारणेहि विसदा होन्तीति वेदितब्बा । कतमेसु द्वीसु? 
सेक्खभूमियञ्च असेक्खभूमियञ्च । तत्थ सारिपुत्तत्थेरस्स महामोग्गल्लानत्थेरस्स महाकस्सपत्थेरस्स 
महाकच्चायनत्थेरस्स महाकोड्टितत्थेरस्साति असीतियापि महाथेरानं पटिसम्भिदा असेक्खभूमियं पभेदं गता। 
आनन्दत्थेरस्स चित्तस्स गहपतिनो धम्मिकस्स उपासकस्स उपालिस्स गहपतिनो खुज्जुत्तराय उपासिकायाति एवमादीनं 
पटिसम्भिदा सेक्खभूमियं पभेदं गताति इमासु द्वीसु भूमीसु पभेदं गच्छन्ति। 


कतमेहि पञ्चहि कारणेहि पटिसम्भिदा विसदा होन्तीति? अधिगमेन, परियत्तिया, सवनेन, परिपुच्छाय, 
पुब्बयोगेनाति। तत्थ अधिगमो’ नाम आरहत्तं । तञ्हि पत्तस्स पटिसम्भिदा विसदा होन्ति । “परियत्ति नाम बुद्धवचनं । 
तज्हि उग्गण्हन्तस्स पटिसम्भिदा विसदा होन्ति। 'सवनं' नाम धम्मस्सवनं। सक्कच्चञ्हि धम्मं सुणन्तस्स पटिसम्भिदा 
विसदा होन्ति। 'परिपुच्छा' नाम अट्ठकथा। उग्गहितपाळिया अत्थं कथेन्तस्स हि पटिसम्मिदा विसदा होन्ति। 'पुब्बयोगो' 
नाम पुब्बयोगावचरता, अतीतभवे हरणपच्चाहरणनयेन परिग्गहितकम्मड्डानता; पुब्बयोगावचरस्स हि पटिसम्भिदा विसदा 
होन्ति। तत्थ अरहत्तप्पत्तिया पुनब्बसुकुटुम्बिकपुत्तस्स तिस्सत्थेरस्स पटिसम्मिदा विसदा अहेसुं। सो किर तम्बपण्णिदीपे 
बुद्धवचनं उग्गण्हित्वा परतीरं गन्त्वा योनकधम्मरक्खितत्थेरस्स सन्तिके बुद्भवचनं उग्गण्हित्वा आगच्छन्तो नावं 
अभिरुहनतित्थे एकस्मिं पदे उप्पन्नकङ्को योजनसतमग्गं निवत्तित्वा आचरियस्स सन्तिकं गच्छन्तो अन्तरामग्गे एकस्स 
कुटुम्बिकस्स पञ्हं कथेसि। सो पसीदित्वा सतसहस्सग्घनिकं कम्बलं अदासि। सोपि तं आहरित्वा आचरियस्स अदासि। 
थेरो वासिया कोट्टेत्वा निसीदनड्टाने परिभण्डं कारेसि । किमत्थायाति? पच्छिमाय जनताय अनुग्गहत्थायाति। एवं किरस्स 
अहोसि - “अम्हाकं गतमग्गं आवज्जेत्वा अनागते सब्रह्मचारिनो पटिपत्ति पूरेतब्बं मञ्जिस्सन्ती”ति । तिस्सत्थेरोपि 
आचरियस्स सन्तिके कङ्कं छिन्दित्वा जम्बुकोलपट्टने ओरुय्ह चेतियङ्गणं सम्मज्जनवेलाय वालिकविहारं पत्वा सम्मज्जि। 
तस्स सम्मज्जितद्ठानं दिस्वा “इदं वीतरागस्स भिकखुनो सम्मडुट्ठान' न्ति थेरस्स वीमंसनत्थाय पञ्हं पुच्छिंसु । थेरो 
पटिसम्भिदाप्पत्तताय पुच्छितपुच्छिते पञ्हे कथेसीति। 


परियत्तिया पन तिस्सदत्तत्थेरस्स चेव नागसेनत्थेरस्स च पटिसम्भिदा विसदा अहेसुं। सक्कच्चधम्मसवनेन 

सुधम्मसामणेरस्स पटिसम्भिदा विसदा अहेसुं। सो किर तलङ्गरवासी धम्मदिन्नत्थेरस्स भागिनेय्यो खुरग्गेयेव अरहत्तं 
पत्तो मातुलत्थेरस्स धम्मविनिच्छयट्टाने निसीदित्वा सुणन्तोयेब तीणि पिटकानि पगुणानि अकासि। उग्गहितपाळिया अत्थं 
कथेन्तस्स पन तिस्सदत्तत्थेरस्स एव पटिसम्भिदा विसदा अहेसुं। गतपच्चागतवत्तं पन पूरेत्वा याव अनुलोमं कम्मट्ठानं 
उस्सुक्कापेत्वा आगतानं विसदभावप्पत्तपटिसम्भिदानं पुब्बयोगावचरानं अन्तो नत्थि। 


एतेसु पन कारणेसु परियत्ति, सवनं, परिपुच्छाति इमानि तीणि पभेदस्सेव बलवकारणानि। पुब्बयोगो अधिगमस्स 
बलवपच्चयो, पभेदस्स होति न होतीति? होति, न पन तथा। परियत्तिसवनपरिपुच्छा हि पुब्बे होन्तु वा मा वा, पुब्बयोगेन 
पुब्बे चेव एतरहि च सङ्घारसम्मसनं विना पटिसम्भिदा नाम नत्थि। इमे पन द्वेपि एकतो हुत्वा पटिसम्भिदा उपत्थम्भेत्वा 
विसदा करोन्तीति। 


सङ्गहवारवण्णना। 
२. सच्चवारादिवण्णना 


७१९. इदानि ये सङ्गहवारे पञ्च अत्था च धम्मा च सङ्गहिता, तेसं पभेददस्सननयेन पटिसम्भिदा विभजितुं पुन 
चतस्सोतिआदिना नयेन पभेदवारो आरद्भो। सो सच्चवारहेतुवारधम्मवारपच्चयाकारवारपरियत्तिवारवसेन पञ्चविधो । 
तत्थ पच्चयसमुप्पन्नस्स दुक्खसच्चस्स पच्चयेन पत्तब्बस्स निब्बानस्स च अत्थभावं, फलनिब्बत्तकस्स समुदयस्स 
निब्बानसम्पापकस्स अरियमग्गस्स च धम्मभावञ्च दस्सेतुं 'सच्चवारो' वुत्तो। यस्स कस्सचि पन हेतुफलनिब्बत्तकस्स 
हेतुनो धम्मभावं, हेतुफलस्स च अत्थभावं दस्सेतुं हेतुवारो' वृत्तो। तत्थ च हेतुफलक्कमवसेन उप्पटिपाटिया पठमं 
धम्मपटिसम्भिदा निद्दिट्ठा। ये पन धम्मा तम्हा तम्हा रूपारूपप्पभेदा हेतुतो जाता, तेसं अत्थभावं, तस्स तस्स च 
रूपारूपधम्मप्पभेदस्स हेतुनो धम्मभावं दस्सेतुं 'धम्मवारो' वृत्तो। जरामरणादीनं पन अत्थभावं, 
जरामरणादिसमृदयसङ्घातानं जातिआदीनञ्च धम्मभावं दस्सेतुं 'पच्चयाकारवारो' वुत्तो । ततो परियत्तिसङ्घातस्स तस्स 
तस्स भासितस्स धम्मभावं, भासितसङ्घातेन पच्चयेन पत्तब्बस्स भासितत्थस्स च अत्थभावं दस्सेतुं “परियत्तिवारो वुत्तो। 


तत्थ च यस्मा भासितं जत्वा तस्सत्थो जायति, तस्मा भासितभासितत्थक्कमेन उप्पटिपाटिया पठमं धम्मपटिसम्भिदा 
निदिट्ठा । परियत्तिधम्मस्स च पभेददस्सनत्थं “तत्थ कतमा धम्मपटिसम्भिदा' ति पुच्छापुब्बङ्गमो पटिनिद्देसवारो वुत्तो। तत्थ 
सृत्तन्तिआदीहि नवहि अङ्गेहि निप्पदेसतो तन्ति गहिता। अयं इमस्स भासितस्स अत्थो, अयं इमस्स भासितस्स अत्थोति 
इमस्मिम्पि ठाने भासितवसेन निप्पदेसतो तन्ति एव गहिताति। 


सुत्तन्तभाजनीयवण्णना। 
२. अभिधम्मभाजनीयवण्णना 


७२५. तत्थ तिस्सो पटिसम्भिदा लोकिया। अत्थपटिसम्भिदा लोकियलोकुत्तरमिस्सका । सा हि निब्बानारम्मणानं 
मग्गफलजाणानं वसेन लोकुत्तरापि होति। अभिधम्मभाजनीये कुसलाकुसलविपाककिरियानं वसेन चतूहि वारेहि विभत्तं। 
तत्थ यत्तकानि हेट्ठा चित्तुप्पादकण्डे (ध० स० १ आदयो) कुसलचित्तानि विभत्तानि, तेसं सब्बेसम्पि वसेन एकेकस्मिं 
चित्तनिद्देसे चतस्सो चतस्सो पटिसम्भिदा विभत्ताति वेदितब्बा। अकुसलचित्तेसुपि एसेव नयो। विपाककिरियवारेसु 
विपाककिरियानं अत्थेन सङ्गहितत्ता, धम्मपटिसम्भिदं छट्टेत्वा, एकेकस्मि विपाकचित्ते च किरियचित्ते च तिस्सो तिस्सोव 

पटिसम्भिदा विभत्ता। पाळि पन मुखमत्तमेव दस्सेत्वा संखित्ता । सा हेडा आगतवित्थारवसेनेव वेदितब्बा । 


कस्मा पन यथा कुसलाकुसलवारेसु “तेसं विपाके जाणं अत्थपटिसम्भिदा'ति वुत्तं, एवमिध “येसं धम्मानं इमे 
विपाका, तेसु जाणं धम्मपटिसम्भिदा”ति एवं न वुत्तन्ति? हेट्ठा वुत्तत्ता। यदि एवं, “तेसं विपाके जाणं अत्थपटिसम्भिदा”ति 
हेट्ठा वुत्तत्ता अयं अत्थपटिसम्भिदापि इध न वत्तब्बा सियाति? नो न वत्तब्बा। कस्मा? हेट्ठा विपाककिरियचित्तुप्पादवसेन 
अवृत्तत्ता। किरियवारे च “येसं धम्मानं इमे किरिया”ति वचनमेव न युज्जतीति द्वीसुपि इमेसु वारेसु तिस्सो तिस्सोव 
पटिसम्भिदा विभत्ता। 


तत्थ याय निरुत्तिया तेसं धम्मानं पञ्जत्ति होतीति याय निरुत्तिया तेसं फस्सो होतीतिआदिना नयेन वृत्तानं धम्मानं 
“अयं फस्सो, अयं वेदना''ति एवं पञ्जत्ति होति। तत्थ धम्मनिरुत्ताभिलापे ञाणन्ति तस्मिं अत्थे धम्मे च पवत्तमानाय 
तस्सा धम्मनिरुत्तिया सभावपञ्ञत्तिया अभिलापे जाणं। अभिलापसद्दं आरम्मणं कत्वा उप्पन्नजाणमेव इधापि कथितं । 
येन ञाणेनाति येन पटिभानपटिसम्भिदाजाणेन । तानि जाणानि जानातीति इतरानि तीणि पटिसम्भिदाञाणानि जानाति। 


इदानि यथा यं जाणं तानि जाणानि जानाति, तथा तस्स तेसु पवत्ति दस्सेतुं इमानि जाणानि इदमत्थजोतकानीति 
वुत्तं । तत्थ इदमत्थजोतकानीति इमस्स अत्थस्स जोतकानि पकासकानि; इमं नाम अत्थं जोतेन्ति पकासेन्ति 
परिच्छिन्दन्तीति अत्थो। इति ञाणेसु ञाणन्ति इमिना आकारेन पवत्तं तीसु जाणेसु जाणं पटिभानपटिसम्भिदा नाम । 


तत्थ किञ्चापि अयं पटिभानपटिसम्भिदा 'इमिस्सा इदं किच्चं, इमिस्सा इदं किच्चः न्ति इतरासं पटिसम्भिदानं किच्चं 
जानाति, सयं पन तासं किच्चं कातुं न सक्कोति, बहुस्सुतधम्मकथिको विय अप्पस्सुतधम्मकथिकस्स। द्वे किर भिक्खू । 
एको बहुस्सुतो, एको अप्पस्सुतो। ते एकतोव एकं धम्मकथामग्गं उग्गण्हिंसु । तत्थ अप्पस्सुतो सरसम्पन्नो अहोसि, इतरो 
मन्दस्सरो। तेसु अप्पस्सुतो गतगतट्ठाने अत्तनो सरसम्पत्तिया सकलपरिसं खोभेत्वा धम्मं कथेसि । धम्मं सुणमाना 
हट्टुतुडुमानसा हुत्वा - “यथा एस धम्मं कथेसि, एको तिपिटकधरो मञ्जे भविस्सती'ति वदन्ति | बहुस्सुतभिकखु पन - 
“धम्मसवने जानिस्सथ अयं तिपिटकधरो वा नो वा'ति आह। सो किञ्चापि एवमाह, यथा पन सकलपरिसं खोभेत्वा धम्मं 
कथेतुं सक्कोति, एवमस्स कथनसमत्थता नत्थि । तत्थ किञ्चापि पटिभानपटिसम्भिदा, बहुस्सुतो विय अप्पस्सुतस्स, 
इतरासं किच्चं जानाति, सयं पन तं किच्चं कातुं न सक्कोतीति वेदितब्बं । सेसं उत्तानत्थमेव। 


७४६. एवं कुसलचित्तुप्पादादिवसेन पटिसम्भिदा विभजित्वा इदानि तासं उप्पत्तिट्ठानभूतं खेत्तं दस्सेतुं पुन चतस्सो 
पटिसम्भिदातिआदिमाह । तत्थ तिस्सो पटिसम्भिदा कामावचरकुसलतो चतूसु जाणसम्पयुत्तेसु चित्तुप्पादेसूति इदं 
सेक्खानं वसेन वृत्तं । तेसञ्हिपि धम्मपच्चवेक्खणकाले हेट्ठा वुत्तं पञ्चप्पकारं धम्मं आरम्मणं कत्वा चतूसु 
जाणसम्पयृत्तकुसलचित्तेसु धम्मपटिसम्भिदा उप्पज्जति । तथा निरुत्तिपच्चवेक्खणकाले सद्द आरम्मणं कत्वा 
निरुत्तिपटिसम्भिदा; जाणं पच्चवेक्खणकाले सब्बत्थकञाणं आरम्मणं कत्वा पटिभानपटिसम्भिदाति । 


किरियतो चतूसूति इदं पन असेक्खानं वसेन वुत्तं । तेसञ्हि धम्मं पच्चवेक्खणकाले हेट्ठ वृत्तं पञ्चप्पकारं धम्मं 
आरम्मणं कत्वा चतूसु जाणसम्पयुत्तकिरियचित्तेसु धम्मपटिसम्भिदा उप्पज्जति। तथा निरुत्तिपच्चवेकखणकाले सहद 
आरम्मणं कत्वा निरुत्तिपटिसम्भिदा; जाणं पच्चवेक्खणकाले सब्बत्थकजाणं आरम्मणं कत्वा पटिभानपटिसम्भिदाति। 


अत्थपटिसम्भिदा एतेसु चेव उप्पज्जतीति इदं पन सेक्खासेक्खानं वसेन वुत्तं। तथा हि सेक्खानं 


www.tipitaka.org Vipassana Research Institute 


Page 220 sur 293 


अत्थपच्चवेक्खणकाले हेट्टा वृत्तप्पभेदं अत्थं आरम्मणं कत्वा चतूसु जाणसम्पयृत्तकुसलचित्तेसु अयं उप्पज्जति, 
मग्गफलकाले च मग्गफलेसु । असेक्खस्स पन अत्थं पच्चवेक्खणकाले हेट्ठा वुत्तप्पभेदमेव अत्थं आरम्मणं कत्वा चतूसु 
जाणसम्पयृत्तकिरियचित्तेसु उप्पज्जति, फलकाले च उपरिमे सामञ्ञफलेति। एवमेता सेक्खासेक्खानं उप्पज्जमाना इमासु 
भूमीसु उप्पज्जन्तीति भूमिदस्सनत्थं अयं नयो दस्सितोति । 


अभिधम्मभाजनीयवण्णना । 
३. पञ्हापुच्छकवण्णना 


७४७. पञ्हापुच्छके पाळिअनुसारेनेव चतुन्नं पटिसम्भिदानं कुसलादिभावो वेदितब्बो। आरम्मणत्तिकेसु पन 
निरुत्तिपटिसम्भिदा सद्मेव आरम्मणं करोतीति परित्तारम्मणा। अत्थपटिसम्मिदा कामावचरविपाककिरियसङ्कातञ्चेव 
पच्चयसमुप्पन्नञ्च अत्थं पच्चवेक्खन्तस्स परित्तारम्मणा; वृत्तप्पभेदमेव रूपावचरारूपावचरं अत्थं पच्चवेक्खन्तस्स 
महग्गतारम्मणा; लोकुत्तरविपाकत्थञ्चेब परमत्थञ्च निब्बानं पच्चवेक्खन्तस्स अप्पमाणारम्मणा । धम्मपटिसम्भिदा 
कामावचरं कुसलधम्मं अकुसलधम्मं पच्चयधम्मञ्च पच्चवेक्खन्तस्स परित्तारम्मणा; रूपावचरारूपावचरं कुसलं धम्मं 
पच्चयधम्मञ्च पच्चवेक्खन्तस्स महग्गतारम्मणा; लोकुत्तरं कुसलं धम्मं पच्चयधम्मञ्च पच्चवेक्खन्तस्स 
अप्पमाणारम्मणा। पटिभानपटिसम्भिदा कामावचरकुसलविपाककिरियजाणानि पच्चवेक्खन्तस्स परित्तारम्मणा; 
रूपावचरारूपावचरानि कुसलविपाककिरियजाणानि पच्चवेक्खन्तस्स तेसं आरम्मणानि विजानन्तस्स महग्गतारम्मणा; 
लोकुत्तरानि कुसलविपाकजाणानि पच्चवेक्खन्तस्स अप्पमाणारम्मणा। 


अत्थपटिसम्भिदा सहजातहेतुवसेन सिया मग्गहेतुका, वीरियजेड्िकाय मग्गभावनाय सिया मग्गाधिपति, 
छन्दचित्तजेड्विकाय नवत्तब्बा, फलकालेपि नवत्तब्बा एव। धम्मपटिसम्भिदा मग्गं पच्चवेक्खणकाले मग्गारम्मणा, मग्गं गरु 
कत्वा पच्चवेक्खन्तस्स आरम्मणाधिपतिवसेन मग्गाधिपति। पटिभानपटिसम्भिदा मग्गजाणं पच्चवेक्खणकाले 
मग्गारम्मणा, मग्गं गरु कत्वा पच्चवेक्खन्तस्स मग्गाधिपति, सेसजाणं पञ्चवेक्खणकाले नवत्तब्बारम्मणा। 
निरुत्तिपटिसम्भिदा पच्चुप्पन्नमेव सहं आरम्मणं करोतीति पच्चुप्पन्नारम्मणा। 


अत्थपटिसम्भिदा अतीतं विपाकत्थं किरियत्थं पच्चयसमुप्पन्नञ्च पच्चवेक्खन्तस्स अतीतारम्मणा, अनागतं 
पच्चवेक्खन्तस्स अनागतारम्मणा, पच्चुप्पन्नं पच्चवेक्खन्तस्स पच्चुप्पन्नारम्मणा, लोकुत्तरं परमत्थं पच्चवेक्खन्तस्स 
नवत्तब्बारम्मणा। धम्मपटिसम्भिदा अतीतं कुसलं अकुसलं पच्चयधम्मञ्च पच्चवेक्खन्तस्स अतीतारम्मणा, अनागतं 
पच्चवेक्खन्तस्स अनागतारम्मणा, पच्चुप्पन्नं पच्चवेक्खन्तस्स पच्चुप्पन्नारम्मणा | पटिभानपटिसम्भिदा अतीतं 
कुसलजाणं विपाकजाणं किरियजाणञ्च पच्चवेक्खन्तस्स अतीतारम्मणा, अनागतं पच्चवेक्खन्तस्स अनागतारम्मणा, 
पच्चुप्पन्नं पच्चवेक्खन्तस्स पच्चुप्पन्नारम्मणा। 


निरुत्तिपटिसम्भिदा सद्दारम्मणत्ता बहिद्भारम्मणा । इतरासु तीसु अत्थपटिसम्भिदा अज्झत्तं विपाकत्थं किरियत्थं 
पच्चयसमुप्पन्नञ्च पच्चवेक्खन्तस्स अज्झत्तारम्मणा, बहिद्धा पच्चवेक्खन्तस्स बहिद्धारम्मणा, अज्झत्तबहिद्भा 
पच्चवेक्खन्तस्स अज्झत्तबहिद्भारम्मणा, परमत्थं पच्चवेक्खन्तस्स बहिद्भारम्मणा एव। धम्मपटिसम्भिदा अज्झत्तं 
कुसलाकुसलं पच्चयधम्मं पच्चवेक्खणकाले अज्झत्तारम्मणा, बहिद्धा कुसलाकुसलं पच्चयधम्मं पच्चवेक्खणकाले 
बहिद्भारम्मणा, अज्झत्तबहिद्भा कुसलाकुसलं पच्चयधम्मं पच्चवेक्खणकाले अज्झत्तबहिद्भारम्मणा । पटिभानपटिसम्भिदा 

कुसलविपाककिरियजाणं पच्चवेक्खणकाले अज्झत्तबहिद्धारम्मणाति । 


इधापि तिस्सो पटिसम्भिदा लोकिया; अत्थपटिसम्भिदा लोकियलोकुत्तरा। इमस्मिञ्हि पटिसम्भिदाविभङ्गे 
सम्मासम्बुद्धेन तयोपि नया लोकियलोकुत्तरमिस्सकत्ता एकपरिच्छेदाव कथिता। तीसुपि हि एतासु तिस्सो पटिसम्भिदा 
लोकिया, अत्थपटिसम्भिदा लोकियलोकुत्तराति। एवमयं पटिसम्भिदाविभङ्गोपि तेपरिवद्टं नीहरित्वाव भाजेत्वा दस्सितोति । 


सम्मोहविनोदनिया विभङ्गटुकथाय 


पटिसम्भिदाविभङ्गवण्णना निट्टिता । 


१६. आणविभङ्गो 
१. एककमातिकादिवण्णना 


७५९. इदानि तदनन्तरे आणविभङ्गे एकविधेन जाणवत्थूतिआदिना नयेन पठमं एकविधादीहि दसविधपरियोसानेहि 
दसहि परिच्छेदेहि मातिकं ठपेत्वा निक्खित्तपदानुक्कमेन निद्देसो कतो । 


तत्थ एकविधेनाति एकप्पकारेन, एककोट्टासेन वा । जाणवत्थूति एत्थ पन जाणञ्च तं वत्थु च नानप्पकारानं 
सम्पत्तीनन्ति जाणवत्थु; ओकासट्टेन जाणस्स वत्थूतिपि आणवत्थु। इध पन पुरिमेनेवत्थेन जाणवत्थु वेदितब्बं । तेनेव 
एकविधपरिच्छेदावसाने “याथावकवत्थुविभावना पञ्जा - एवं एकविधेन ञआाणवत्थू”ति वृत्तं । पञ्च विञ्जाणाति 
चक्खुविञ्ञाणादीनि पञ्च। न हेतूतिआदीनि हेट्ठा धम्मसङ्गहटुकथायं (ध० स० अट्टु० १.६) वृत्तनयेनेव वेदितब्बानि । 
सङ्घेपतो पनेत्थ यं वत्तब्बं तं निद्देसवारे आवि भविस्सति। यथा चेत्थ, एवं दुकमातिकादिपदेसुपि यं वत्तब्बं तं तत्थेव आवि 
भविस्सति । निकखेपपरिच्छेदमत्तं पनेत्थ एवं वेदितब्बं । एत्थ हि “न हेतु अहेतुका^तिआदीहि ताव 
धम्मसङ्गहमातिकावसेन, “ अनिच्चा जराभिभूतातिआदीहि अमातिकावसेनाति सङ्घेपतो दुविधेहि पभेदतो अट्टसत्ततिया 
पदेहि एककमातिका निक्खित्ता। 


दुकानुरूपेहि पन पञ्चतिंसाय दुकेहि दुकमातिका निक्खित्ता । 


तिकानुरूपेहि “चिन्तामया पञ्ञा“तिआदीहि चतूहि बाहिरत्तिकेहि, “विपाका पञ्ञा*तिआदीहि 
अनियमितपञ्ञावसेन वृत्तेहि चुद्दसहि मातिकातिकेहि, वितक्कत्तिके पठमपदेन नियमितपञ्ञावसेन वुत्तेहि तेरसहि, 
दुतियपदेन नियमितपञ्ञजावसेन वुत्तेहि सत्तहि, ततियपदेन नियमितपञ्ञावसेन वुत्तेहि द्रादसहि, पीतित्तिके च पठमपदेन 
नियमितपञ्ञावसेन वुत्तेहि तेरसहि, तथा दुतियपदेन, ततियपदेन नियमितपञ्ञावसेन वुत्तेहि द्वादसहीति अट्टासीतिया 
तिकेहि तिकमातिका निक्खित्ता। 


चतुक्कमातिका पन 'कम्मस्सकतजाण'न्तिआदीहि एकवीसतिया चतुक्केहि, पञ्चकमातिका द्वीहि पञ्चकेहि, 
छक्कमातिका एकेन छक्केन, सत्तकमातिका “सत्तसत्तति आणवत्थूनी' ति एवं सङ्केपतो वृत्तेहि एकादसहि सत्तकेहि, 
अट्टकमातिका एकेन अट्टुकेन, नवकमातिका एकेन नवकेन। 

१०. दसकमातिकावण्णना 


७६०. दसकमातिका “दस तथागतस्स तथागतबलानी 'तिआदिना एकेनेव दसकेन निक्खित्ता। तत्थ दसाति 
गणनपरिच्छेदो । तथागतस्साति यथा विपस्सीआदयो पुब्बका इसयो आगता तथा आगतस्स; यथा च ते गता तथा 
गतस्स। तथागतबलानीति अञ्जेहि असाधारणानि तथागतस्सेव बलानि; यथा वा पुब्बबुद्धानं बलानि पुञ्जुस्सयसम्पत्तिया 
आगतानि तथा आगतबलानीतिपि अत्थो । तत्थ दुविधं तथागतस्स बलं - कायबलञ्च जाणबलञ्च। तेसु कायबलं 
हत्थिकुलानुसारेनेव वेदितब्बं । वुत्तञ्हेतं पोराणेहि - 


काळावकञ्च गङ्गेय्यं, पण्डरं तम्बपिङ्गलं । 
गन्धमङ्गलहेमञ्च, उपोसथछदन्तिमे दसाति॥ - 


इमानि हि दस हत्थिकुलानि। 


तत्थ 'काळावक'न्ति पकतिहत्थिकुलं ददुब्बं । यं दसन्नं पुरिसानं कायबलं तं एकस्स काळावकहत्थिनो । यं दसन्नं 
काळावकानं बलं तं एकस्स गङ्गेयस्स। यं दसन्नं गङ्गेय्यानं तं एकस्स पण्डरस्स। यं दसन्नं पण्डरानं तं एकस्स तम्बस्स। यं 
दसन्नं तम्बानं तं एकस्स पिङ्गलस्स। यं दसन्नं पिङ्गलानं तं एकस्स गन्धहत्थिनो । यं दसन्नं गन्धहत्थीनं तं एकस्स 
मङ्गलस्स। यं दसन्नं मङ्गलानं तं एकस्स हेमवतस्स। यं दसन्नं हेमवतानं तं एकस्स उपोसथस्स। यं दसन्नं उपोसथानं तं 
एकस्स छद्दन्तस्स। यं दसन्नं छद्दन्तानं तं एकस्स तथागतस्स। नारायनसङ्घातबलन्तिपि इदमेव वुच्चति । तदेतं 
पकतिहत्थीनं गणनाय हत्थिकोटिसहस्सानं, पुरिसगणनाय दसन्नं पुरिसकोटिसहस्सानं बलं होति। इदं ताव तथागतस्स 
कायबलं। 


ञजाणबलं पन इध ताव पाळियं आगतमेव दसबलजाणं | महासीहनादे (म० नि० १.१४६ आदयो) दसबलजाणं, 
चतुवेसारज्जजाणं, अट्टसु परिसासु अकम्पनजाणं, चतुयोनिपरिच्छेदकजाणं, पञ्चगतिपरिच्छेदकञाणं, संयुत्तके (सं? नि० 
२.३३-३४) आगतानि तेसत्तति जाणानि, सत्तसत्तति जाणानीति एवं अञ्ञजानिपि अनेकानि जाणसहस्सानि - एतं 
जाणबलं नाम | इधापि आणबलमेव अधिप्पेतं जाणञ्हि अकम्पियद्टेन उपत्थम्भकट्रेन च बलन्ति वृत्तं । 


येहि बलेहि समन्नागतोति येहि दसहि आणबलेहि उपेतो समुपेतो। आसभ ठानन्ति सेट्ट्ट्टानं उत्तमट्टानं; आसभा वा 
पुब्बबुद्धा, तेसं ठानन्ति अत्थो। अपि च गवसतजेटुको उसभो, गवसहस्सजेट्टको वसभो; वजसतजेडुको वा उसभो, 
वजसहस्सजेट्टको वसभो; सब्बगवसेट्ठो सब्बपरिस्सयसहो सेतो पासादिको महाभारवहो असनिसतसद्देहिपि अकम्पनीयो 
निसभो। सो इध उसभोति अधिप्पेतो। इदम्पि हि तस्स परियायवचनं। उसभस्स इदन्ति आसभं । ठानन्ति चतूहि पादेहि 
पथवि उप्पीळेत्वा अचलद्ठानं । इदं पन आसभं वियाति आसभं । यथेव हि निसभसङ्घातो उसभो उसभबलेन समन्नागतो 
चतूहि पादेहि पथवि उप्पीळेत्वा अचलड्टानेन तिट्ठति, एवं तथागतोपि दसहि तथागतबलेहि समन्नागतो चतूहि 
वेसारज्जपादेहि अट्टुपरिसपथवि उप्पीळेत्वा सदेवके लोके केनचि पच्चत्थिकेन पच्चामित्तेन अकम्पियो अचलड्टानेन 
तिट्ठति । एवं तिइमानो च तं आसभं ठानं पटिजानाति, उपगच्छति, न पच्चक्खाति, अत्तनि आरोपेति। तेन वुत्तं “आसभं 
ठानं पटिजानाती”ति। 


परिसासूति अट्ठसु परिसासु। सीहनादं नदतीति सेट्डनादं अभीतनादं नदति, सीहनादसदिसं वा नादं नदति। 

अयमत्थो सीहनादसुत्तेन दीपेतब्बो। यथा वा सीहो सहनतो च हननतो च सीहोति वुच्चति, एवं तथागतो लोकधम्मानं 
सहनतो परप्पवादानञ्च हननतो सीहोति वुच्चति। एवं वुत्तस्स सीहस्स नादं सीहनादं | तत्थ यथा सीहो सीहबलेन 
समन्नागतो सब्बत्थ विसारदो विगतलोमहंसो सीहनादं नदति, एवं तथागतसीहोपि तथागतबलेहि समन्नागतो अट्टसु 
परिसासु विसारदो विगतलोमहंसो “इति रूप" न्तिआदिना नयेन नानाविधदेसनाविलाससम्पन्नं सीहनादं नदति । तेन वुत्तं 
“परिसासु सीहनादं नदती"ति। 


ब्रह्मचक्कं पवत्तेतीति एत्थ ब्रह्मन्ति सेटुं उत्तमं विसुद्धं । चक्कसद्दो च पनायं - 


सम्पत्तियं लक्खणे च, रथङ्गे इरियापथे । 
दाने रतनधम्मूर, चक्कादीसु च दिस्सति। 
धम्मचक्के इध मतो, तञ्च द्वेधा विभावये॥ 


“चत्तारिमानि, भिक्खवे, चक्कानि येहि समन्नागतानं देवमनुस्सान"न्तिआदीसु (अ० नि० ४.३१) हि अयं सम्पत्तियं 
दिस्सति । “हेड्ठा पादतलेसु चक्कानि जातानी"ति (दी? नि० २.३५) एत्थ लक्खणे । “चक्कंव वहतो पद”न्ति (ध० प° १) 
एत्थ रथङ्गे । “चतुचक्कं नवद्वार” न्ति (सं० नि० १.२९) एत्थ इरियापथे। “ददं भुञ्ज मा च पमादो, चक्कं पवत्तय 
सब्बपाणिन''न्ति (जा० १.७.१४९) एत्थ दाने। “दिब्बं चक्करतनं पातुरहोसी”ति एत्थ रतनचक्के । “मया पवत्तितं 
चक्क "न्ति (सु० नि ५६२) एत्थ धम्मचक्के । “इच्छाहतस्स पोसस्स चक्कं भमति मत्थके”ति (जा० १.१.१०४; 
१.५.१०३) एत्थ उरचक्के । “खुरपरियन्तेन चेपि चक्केना “ति (दी० नि० १.१६६) एत्थ पहरणचक्के । 
““असनिविचक्क”न्ति (दी० नि० ३.६१; सं० नि० २.१६२) एत्थ असनिमण्डले। इध पनायं धम्मचक्के मतो । 


तं पन धम्मचक्कं दुविधं होति - पटिवेधजाणञ्च देसनाजञाणञ्च | तत्थ पञ्जापभावितं अत्तनो अरियफलावहं 
पटिबेधजाणं; करुणापभावितं सावकानं अरियफलावहं देसनाञाणं । तत्थ पटिवेधञाणं उप्पज्जमानं उप्पन्नन्ति दुविधं । 
तञ्हि अभिनिक्खमनतो याव अरहत्तमग्गा उप्पज्जमानं, फलक्खणे उप्पन्नं नाम; तुसितभवनतो वा याव महाबोधिपल्लङ्के 
अरहत्तमग्गा उप्पज्जमानं, फलक्खणे उप्पन्नं नाम; दीपङ्करब्याकरणतो पट्टाय वा याव अरहत्तमग्गा उप्पज्जमानं, फलक्खणे 
उप्पन्नं नाम। देसनाजाणम्पि पवत्तमानं पवत्तन्ति दुविधं । तञ्हि याव अञ्ञाकोण्डञ्जस्स सोतापत्तिमग्गा पवत्तमानं, 
फलक्खणे पवत्तं नाम | तेसु पटिवेधजाणं लोकुत्तरं, देसनाआणं लोकियं। उभयम्पि पनेतं अञ्जेहि असाधारणं बुद्धानंयेव 
ओरसजाणं । 


इदानि येहि दसहि बलेहि समन्नागतो तथागतो आसभं ठानं पटिजानाति, यानि आदितोव “दस तथागतस्स 
तथागतबलानी"ति निक्खित्तानि, तानि वित्थारतो दस्सेतुं कतमानि दस? इध तथागतो ठानञ्च ठानतोतिआदिमाह | 
तत्थ ठानञ्च ठानतोति कारणञ्च कारणतो। कारणञ्हि यस्मा तत्थ फलं तिट्ठति तदायत्तवुत्तिताय उप्पज्जति चेव पवत्तति 
च, तस्मा ठानन्ति बुच्चति। तं भगवा “ये ये धम्मा येसं येसं धम्मानं हेतू पच्चया उप्पादाय तं तं ठान"'न्ति च “ये ये धम्मा 
येसं येसं धम्मानं न हेतू न पच्चया उप्पादाय तं तं अट्ठान'न्ति च पजानन्तो ठानञ्च ठानतो अट्ठानज्च अट्टानतो यथाभूतं 
पजानाति। यम्पीति येन जाणेन | इदम्पि तथागतस्साति इदम्पि ठानाट्ठानञाणं तथागतस्स तथागतबलं नाम होतीति 
अत्थो। एवं सब्बपदेसु योजना वेदितब्बा । 


कम्मसमादानानन्ति समादियित्वा कतानं कुसलाकुसलकम्मानं; कम्ममेव वा कम्मसमादानं। ठानसो हेतुसोति 

पच्चयतो चेव हेतुतो च । तत्थ गतिउपधिकालपयोगा विपाकस्स ठानं, कम्मं हेतु । 


सब्बत्थ गामिनिन्ति सब्बगतिगामिनिञ्च अगतिगामिनिञ्च। पटिपदन्ति मग्गं। यथाभूतं पजानातीति बहूसुपि 
मनुस्सेसु एकमेव पाणं घातेन्तेसु इमस्स चेतना निरयगामिनी भविस्सति, इमस्स तिरच्छानयोनिगामिनी'ति इमिना नयेन 
एकवत्थुस्मिम्पि कुसलाकुसलचेतनासङ्कातानं पटिपत्तीनं अविपरीततो सभावं पजानाति। 


अनेकधातुन्ति चक्खुधातुआदीहि कामधातुआदीहि वा धातूहि बहुधातुं । नानाधातुन्ति तासंयेव धातूनं 
विलक्खणताय नानप्पकारधातुं । लोकन्ति खन्धायतनधातुलोकं । यथाभूतं पजानातीति तासं तासं धातूनं अविपरीततो 
सभावं पटिविज्झति । 


नानाधिमुत्तिकतन्ति हीनादीहि अधिमुत्तीहि नानाधिमुत्तिकभावं । 


परसत्तानन्ति पधानसत्तानं | परपुग्गलानन्ति ततो परेसं हीनसत्तानं; एकत्थमेव वा एतं पदद्वयं वेनेय्यवसेन पन द्वेधा 
वुत्तं । इन्द्रियपरोपरियत्तन्ति सद्भादीनं इन्द्रियानं परभावञ्च अपरभावञ्च बुड्डिज्च हानिञ्चाति अत्थो। 


झानविमोक्खसमाधिसमापत्तीनन्ति पठमादीनं चतुन्नं झानानं, “रूपी रूपानि पस्सतीतिआदीनं अइन्नं 
विमोक्खानं, सवितक्कसविचारादीनं तिण्णं समाधीनं, पठमज्झानसमापत्तिआदीनञ्च नवन्नं अनुपुब्बसमापत्तीनं । 
संकिलेसन्ति हानभागियधम्मं । बोदानन्ति विसेसभागियधम्मं | वुट्ठानन्ति येन कारणेन झानादीहि वुदुहन्ति, तं कारणं । 


पुब्बेनिवासानुस्सतिन्ति पुब्बे निवुत्थकखन्धानुस्सरणं । 
चुतूपपातन्ति चुतिञ्च उपपातञ्च। 
आसवानं खयन्ति कामासवादीनं खयसङ्कातं आसवनिरोधं निब्बानं । 


इमानीति यानि हेडा “दस तथागतस्स तथागतबलानी "ति अवोच, इमानि तानीति अप्पनं करोतीति। एवमेत्थ 
अनुपुब्बपदवण्णनं जत्वा इदानि यस्मा तथागतो पठमंयेव ठानाड्डानजाणेन वेनेय्यसत्तानं आसवकखयाधिगमस्स चेव 
अनधिगमस्स च ठानाड्रानभूतं किलेसावरणाभावं पस्सति, लोकियसम्मादिड्रिठानदस्सनतो 
नियतमिच्छादिड्िठानाभावदस्सनतो च। अथ नेसं कम्मविपाकजाणेन विपाकावरणाभावं पस्सति, 
तिहेतुकपटिसन्धिदस्सनतो । सब्बत्थगामिनीपटिपदाजाणेन कम्मावरणाभावं पस्सति, आनन्तरियकम्माभावदस्सनतो। एवं 
अनावरणानं अनेकधातुनानाधातुजाणेन अनुकूलधम्मदेसनत्थं चरियाविसेसं पस्सति, धातुवेमत्तदस्सनतो। अथ नेसं 
नानाधिमुत्तिकताजाणेन अधिमुत्ति पस्सति, पयोगं अनादियित्वापि अधिमुत्तिवसेन धम्मदेसनत्थं । अथेवं दिट्टाधिमुत्तीनं 
यथासत्ति यथाबलं धम्मं देसेतुं इन्द्रियपरोपरियत्तञाणेन इन्द्रियपरोपरियत्तं पस्सति, सद्धादीनं तिक्खमुदुभावदस्सनतो | एवं 
परिञ्ञातिन्द्रियपरोपरियत्तापि पनेते सचे दूरे होन्ति, अथ झानादिपरिञ्ञाणेन झानादीसु वसीभूतत्ता इद्भिविसेसेन खिप्पं 
उपगच्छति । उपगन्त्वा च नेसं पुब्बेनिवासानुस्सतिञाणेन पुब्बजातिभावनं, दिब्बचक्खानुभावतो पत्तब्बेन चेतोपरियजाणेन 
सम्पत्तिचित्तविसेसं पस्सन्तो आसवक्खयञाणानुभावेन आसवकखयगामिनिया पटिपदाय विगतसम्मोहत्ता आसवक्खयाय 
धम्मं देसेति । तस्मा इमिना अनुक्कमेन इमानि दसबलानि वुत्तानीति वेदितब्बानि । अयं ताव मातिकाय अत्थवण्णना। 

(९.) एककनिद्देसवण्णना 


७६१. इदानि यथानिक्खित्ताय मातिकाय “पञ्चविञ्ञाणा न हेतुमेवा"तिआदिना नयेन आरद्धे निद्देसवारे न 
हेतुमेबाति साधारणहेतुपटिकखेपनिद्देसो । तत्थ “हेतुहेतु, पच्चयहेतु, उत्तमहेतु, साधारणहेतूति चतुब्बिधो हेतू"तिआदिना 
नयेन यं वत्तब्बं सिया, तं सब्बं रूपकण्डे “सब्बं रूपं न हेतुमेवा'तिआवीनं अत्थवण्णनायं (ध० स० अट्टु ५९४) 
बुत्तमेव। अहेतुकमेवातिआदीसु ब्यञ्जनसन्धिवसेन मकारो वेदितब्बो; अहेतुका एवाति अत्थो। सेसपदेसुपि एसेव नयो। 
अपिच “हेतू धम्मा नहेतू धम्मातिआदीसु (ध० स० दुकमातिका १) धम्मकोट्टासेसु पञ्चविञ्ञाणानि हेतू धम्माति वा 
सहेतुका धम्माति वा न होन्ति। एकन्तेन पन न हेतूयेव, अहेतुका येवाति इमानिपि नयेनेत्थ सब्बपदेसु अत्थो वेदितब्बो । 
अब्याकतमेवाति पदं विपाकाव्याकतवसेन वुत्तं । सारम्मणमेवाति ओलुब्भारम्मणवसेन । पच्चयारम्मणं 
ओलुब्भारम्मणन्ति हि दुविधं आरम्मणं । इमस्मिं पन ठाने ओलुब्भारम्मणमेव धुरं, पच्चयारम्मणम्पि लब्भतियेव। 
अचेतसिकमेवाति पदं चित्तं, रूपं, निब्बानन्ति तीसु अचेतसिकेसु चित्तमेव सन्धाय वुत्तं । नो अपरियापन्नमेवाति 
गतिपरियापन्नचुतिपरियापन्नसंसारवटटभवपरियापन्नभावतो परियापन्ना एव, नो अपरियापन्ना। लोकतो वट्टतो न 
निय्यन्तीति अनिय्यानिका | उप्पन्नं मनोविञ्ञाणविञ्जेय्यमेवाति रूपकण्डे चक्खुविञ्जाणादीनं पच्चुप्पन्नानेव 
रूपादीनि आरब्भ पवत्तितो अतीतादिविसयं मनोविञ्जाणम्पि पञ्चविञ्जाणसोतपतितमेव कत्वा “उपपन्नं छहि 
विञ्जाणेहि विञ्ञेय्य''न्ति (ध० स० ५८४) वृत्तं | पञ्चविञ्जाणा पन यस्मा पच्चुप्पन्नापि चक्खुविञ्ञजाणादीनं आरम्मणा न 
होन्ति, मनोविञ्ञाणस्सेव होन्ति, तस्मा “मनोविञ्ञाणविञ्ञेय्यमेवा'ति वृत्तं। अनिच्चमेवाति हत्वा अभावट्टेन 
अनिच्चायेव। जराभिभूतमेवाति जराय अभिभूतत्ता जराभिभूता एव। 


७६२. उप्पन्नवत्थुका उप्पन्नारम्मणाति अनागतपटिकखेपो । न हि ते अनागतेसु वत्थारम्मणेसु उप्पज्जन्ति । 


पुरेजातवत्थुका पुरेजातारम्मणाति सहुप्पत्तिपटिक्खेपो । न हि ते सहुप्पन्नं वत्थुं वा आरम्मणं वा पटिच्च 
उप्पज्जन्ति, सयं पन पच्छाजाता हृत्वा पुरेजातेसु वत्थारम्मणेसु उप्पज्जन्ति । 


अज्झत्तिकवत्थुकाति अज्झत्तज्झत्तवसेन वुत्तं । तानि हि अज्झत्तिके पञ्च पसादे वत्थुं कत्वा उप्पज्जन्ति। 
बाहिरारम्मणाति बाहिररूपादिआरम्मणा। तत्थ चतुक्कं वेदितब्बं - पञ्चविञ्ञाणा हि पसादवत्थुकत्ता अज्झत्तिका 
अज्झत्तिकवत्थुका, मनोविञ्ञाणं हदयरूपं वत्थुं कत्वा उप्पज्जनकाले अज्झत्तिकं बाहिरवत्थुकं, पञ्चविञ्ञाणसम्पयुत्ता 
तयो खन्धा बाहिरा अज्झत्तिकवत्थुका, मनोविञ्ञाणसम्पयुत्ता तयो खन्धा हदयरूपं वत्थुं कत्वा उप्पज्जनकाले बाहिरा 
बाहिरवत्थुका। 


असम्भिन्नवत्थुकाति अनिरुद्धवत्थुका । न हि ते निरुद्धं अतीतं वत्थुं पटिच्च उप्पज्जन्ति । असम्भिन्नारम्मणतायपि 
एसेव नयो। 


अञ्ञं चक्खुविञ्ञाणस्स वत्थु च आरम्मणञ्चातिआदीसु चक्खुविञ्ञाणस्स हि अञ्ञं वत्थु, अञ्जं आरम्मणं । 
अञ्जं सोतविञ्ञाणादीनं । चक्खुविञ्ञाणं सोतपसादादीसु अञ्जतरं वत्थुं, सद्दादीसु वा अञ्जतरं आरम्मणं कत्वा कप्पतो 
कप गन्त्वापि न उप्पज्जति; चक्खुपसादमेव पन वत्थुं कत्वा रूपञ्च आरम्मणं कत्वा उप्पज्जति। एवमस्स वत्थुपि द्वारम्पि 
आरम्मणम्पि निबद्धं, अञ्ञं वत्थुं वा द्वारं वा आरम्मणं वा न सङ्कमति, निबद्धवत्थु निबद्धद्वारं निबद्भारम्मणमेव हुत्वा 
उप्पज्जति । सोतविञ्ञाणादीसुपि एसेव नयो। 

७६३. न अञ्ञमञ्ञस्स गोचरविसयं पच्चनुभोन्तीति एत्थ अञ्ञमञ्जस्स चक्खु सोतस्स, सोतं वा चकखुस्साति 
एवं एकं एकस्स गोचरविसयं न पच्चनुभोतीति अत्थो। सचे हि नीलादिभेदं रूपारम्मणं समोधानेत्वा सोतिन्द्रियस्स उपनेय्य 
“इङ्ख ताव नं बवत्थापेहि विभावेहि - कि नामेतं आरम्मण'न्ति, चक्खुविञ्जाणं विनापि मुखेन अत्तनो धम्मताय एवं वदेय्य 
- अरे अन्धबाल, वस्ससतम्पि बस्ससहस्सम्पि परिधावमानो अञ्ञत्र मया कुहिं एतस्स जाननकं लभिस्ससि; आहर नं 
चक्खुपसादे उपनेहि; अहमेतं आरम्मणं जानिस्सामि - यदि वा नीलं यदि वा पीतकं । न हि एसो अञ्जस्स विसयो; 
मस्हमेवेसो विसयो'ति। सेसविञ्जाणेसुपि एसेव नयो। एवमेते अञ्जमञ्जस्स गोचरविसयं न पच्चनुभोन्ति नाम। 


७६४. समन्नाहरन्तस्साति आवज्जनेनेव समन्नाहरन्तस्स। 


मनसिकरोन्तस्साति आवज्जनेनेव मनसिकरोन्तस्स। एतानि हि चित्तानि आवज्जनेन समन्नाहटकाले 
मनसिकतकालेयेव च उप्पज्जन्ति। 


न अब्बोकिण्णाति अञ्ञेन विज्ञाणेन अब्बोकिण्णा निरन्तराव नुप्पज्जन्ति। एतेन तेसं अनन्तरता पटिक्खित्ता। 


७६५. न अपुब्बं अचरिमन्ति एतेन सब्बेसम्पि सहुप्पत्ति पटिक्खित्ता। न अञ्ञमञ्ञस्स समनन्तराति एतेन 
समनन्तरता पटिक्खित्ता। 


७६६. आवट्टना वातिआदीनि चत्तारिपि आवज्जनस्सेव नामानि। तञ्हि भवङ्गस्स आवट्टनतो आवद्ठुना, तस्सेव 
आभुजनतो आभोगो, रूपादीनं समन्नाहरणतो समन्नाहारो, तेसंयेव मनसिकरणतो मनसिकारोति वुच्चति | एवमेत्थ 
सङ्घेपतो पञ्चन्नं विज्ञाणानं आवज्जनट्ठाने ठत्वा आवज्जनादिकिच्चं कातुं समत्थभावो पटिक्खित्तो। 


न कञ्चि धम्मं पटिविजानातीति ` मनोपुब्बङ्गमा धम्मा*ति (ध० प० १-२) एवं वुत्तं एकम्पि कुसलं वा अकुसलं वा 
न पटिविजानाति। 


अञ्ञत्र अभिनिपातमत्ताति ठपेत्वा रूपादीनं अभिनिपातमत्तं । इदं वृत्तं होति - सुपण्डितोपि पुरिसो, ठपेत्वा 
आपाथगतानि रूपादीनि, अञ्ञं कुसलाकुसलेसु एकधम्मम्पि पञ्चहि विञ्जाणेहि न पटिविजानाति। चक्खुविञ्ञाणं पनेत्थ 
दस्सनमत्तमेव होति । सोतविञ्ञाणादीनि सवनघायनसायनफुसनमत्तानेव। दस्सनादिमत्ततो पन मृत्ता अञ्ञा एतेसं 
कुसलादिपटिविञ्जत्ति नाम नत्थि। 


मनोधातुयापीति सम्पटिच्छनमनोधातुयापि । सम्पिण्डनत्थो चेत्थ पिकारो। तस्मा मनोधातुयापि ततो पराहि 
मनोविञ्ञाणधातूहिपीति सब्बेहिपि पञ्चद्वारिकविञ्ञाणेहि न कञ्चि कुसलाकुसलं धम्मं पटिविजानातीति एवमेत्थ अत्थो 
दटुब्बो। 


न कञ्चि इरियापथं कप्पेतीतिआदीसुपि एसेव नयो। न हि पञ्चद्वारिकविञ्ञाणेहि गमनादीसु कञ्चि इरियापथं 
कप्पेति, न कायकम्मं न वचीकम्मं पट्ठपेति, न कुसलाकुसलं धम्मं समादियति, न समाधि समापज्जति लोकियं वा 
लोकुत्तर वा, न समाधितो बुट्ठाति लोकिया वा लोकुत्तरा वा, न भवतो चर्वात, न भवन्तरे उपपज्जति । सब्बम्पि हेतं 
कुसलाकुसलधम्मपटिविजाननादिवचनपरियोसानं किच्चं मनोद्वारिकचित्तेनेव होति, न पञ्चद्वारिकेनाति सब्बस्सापेतस्स 
किच्चस्स करणे सहजवनकानि वीथिचित्तानि पटिक्खित्तानि । यथा चेतेसं एतानि किच्चानि नत्थि, एवं 

नियामोक्कमनादीनिपि। न हि पञ्चद्वारिकजवनेन मिच्छत्तनियामं ओक्कमति, न सम्मत्तनियामं; न चेतं जवनं 
नामगोत्तमारब्भ जवति, न कसिणादिपण्णत्ति; न लक्खणारम्मणिकविपस्सनावसेन पवत्ति, न 
बुड्ानगामिनीबलवविपस्सनावसेन; न रूपारूपधम्मे आरब्भ जवति, न निब्बानं; न चेतेन सद्भि पटिसम्भिदाजाणं 
उप्पज्जति, न अभिञ्जाजाणं, न सावकपारमीजाणं, न पच्चेकबोधिजाणं, न सब्बञ्जुतजाणं । सब्बोपि पनेस पभेदो 
मनोद्वारिकजवनेयेब लब्भति। 


न सुपति न पटिबुज्झति न सुपिनं पस्सतीति सब्बेनापि च पञ्चद्वारिकचित्तेन नेव निदं ओक्कमति, न निद्दायति, 
न पटिबुज्झति, न किञ्च सुपिनं पस्सतीति इमेसु तीसु ठानेसु सह जवनेन वीथिचित्तं पटिक्खित्तं । 


निद्दायन्तस्स हि महाबट्टि जालेत्वा दीपे चकखुसमीपे उपनीते पठमं चक्खुद्वारिकै आवज्जनं भवङ्गं न आवट्देति, 
मनोद्वारिकमेव आवड्टेति। अथ जवनं जवित्वा भवङ्गं ओतरति। दुतियवारे चकखुद्वारिकं आवज्जनं भवङ्गं आवट्टेति । ततो 
चक्खुविञ्जाणादीनि जवनपरियोसानानि पवत्तन्ति । तदनन्तरं भवङ्गं पवत्तति। ततियवारे मनोद्वारिकआवज्जनेन भवङ्गे 
आवड्िते मनोद्वारिकजवनं जवति। तेन चित्तेन जत्वा “कि अयं इमस्मिं ठाने आलोको ति जानाति। 


तथा निद्दायन्तस्स कण्णसमीपे तूरियेसु पग्गहितेसु, घानसमीपे सुगन्धेसु वा दुग्गन्धेसु वा पुप्फेसु उपनीतेसु, मुखे 
सप्पिम्हि वा फाणिते वा पक्खित्ते, पि्टियं पाणिना पहारे दिन्ने पठमं सोतद्वारिकादीनि आवज्जनानि भवङ्गं न आवद्देन्ति, 
मनोद्वारिकमेव आवट्टेति। अथ जवनं जवित्वा भवङ्गं ओतरति। दुतियवारे सोतद्वारिकादीनि आवज्जनानि भवङ्गं 
आवड्टेन्ति । ततो सोतघानजिव्हाकायविञ्ञजाणादीनि जवनपरियोसानानि पवत्तन्ति। तदनन्तरं भवङ्गं पवत्तति। ततियवारे 
मनोद्रारिकआवज्जनेन भवङ्गे आवट्टिते मनोद्रारिकजवनं जवति। तेन चित्तेन जत्वा “कि अयं इमस्सिं ठाने सद्दो - 
सङ्घसद्दो, भेरिसद्दो ति वा “कि अयं इमस्मिं ठाने गन्धो - मूलगन्धो, सारगन्धोति वा “कि इदं मय्हं मुखे पक्खित्तरसं - 
सप्पीति वा फाणित'न्ति वा 'केनम्हि पिट्टियं पहतो, अतिथद्धो मे पहारो ति वा वत्तारो होन्ति। एवं मनोद्वारिकजवनेनेव 
पटिबुज्झति, न पञ्चद्वारिकेन। सुपिनम्पि तेनेव पस्सति, न पञ्चद्वारिकेन। 


तञ्च पनेतं सुपिनं पस्सन्तो चतूहि कारणेहि पस्सति -- धातुक्खोभतो वा अनुभूतपुब्बतो वा देवतोपसंहारतो वा 
पुब्बनिमित्ततो वाति । तत्थ पित्तादीनं खोभकरणपच्चययोगेन खुभितधातुको “धातुक्खोभतो” सुपिनं पस्सति। पस्सन्तो च 
नानाविधं सुपिनं पस्सति -- पब्बता पतन्तो विय, आकासेन गच्छन्तो विय, वाळमिगहत्थिचोरादीहि अनुबद्धो विय च 
होति। 'अनुभूतपुब्बतो' पस्सन्तो पुब्बे अनुभूतपुब्बं आरम्मणं पस्सति। देवतोपसंहारतो' पस्सन्तस्स देवता 
अत्थकामताय वा अनत्थकामताय वा अत्थाय वा अनत्थाय वा नानाविधानि आरम्मणानि उपसंहरन्ति। सो तासं देवतानं 
आनुभावेन तानि आरम्मणानि पस्सति। पुब्बनिमित्ततो पस्सन्तो पुञ्जापुञ्ञवसेन उप्पज्जितुकामस्स अत्थस्स वा 
अनत्थस्स वा पुब्बनिमित्तभूतं सुपिनं पस्सति बोधिसत्तमाता विय पृत्तपटिलाभनिमित्तं, बोधिसत्तो विय पञ्च महासुपिने 
(अ० नि० ५.१९६), कोसलराजा विय च सोळस सुपिनेति (जा० १.१.४१) । 


तत्थ यं धातुक्खोभतो अनुभूतपुब्बतो च सुपिनं पस्सति, न तं सच्चं होति। यं देवतोपसंहारतो पस्सति, तं सच्चं वा 
होति अलिकं वा। कुद्धा हि देवता उपायेन विनासेतुकामा विपरीतम्पि कत्वा दस्सेन्ति । तत्रिदं वत्थु - रोहणे किर 
नागमहाविहारे महाथेरो भिक्खुसङ्घं अनपलोकेत्वाव एकं नागरुक्खं छिन्दापेसि । रुक्खे अधिवत्था देवता थेरस्स कुद्धा 
पठममेव नं पलोभेत्वा पच्छा “इतो ते सत्तदिवसमत्थके उपट्टाको राजा मरिस्सती'ति सुपिने आरोचेसि। थेरो नं कथं 
आहरित्वा राजोरोधानं आचिक्खि। ता एकप्पहारेनेव महाविरवं विरविसु । राजा “कि एत'न्ति पुच्छि। ता "एवं थेरेन वृत्त न्ति 

आरोचयिंसु। राजा दिवसे गणापेत्वा सत्ताहे वीतिवत्ते कुज्झित्वा थेरस्स हत्थपादे छिन्दापेसि। 


यं पन पुब्बनिमित्ततो पस्सति तं एकन्तसच्चमेव होति। एतेसञ्च चतुन्नं मूलकारणानं संसग्गभेदतोपि सुपिनभेदो 
होतियेव। तञ्च पनेतं चतुब्बिधं सुपिनं सेकखपुथुज्जनाव पस्सन्ति अप्पहीनविपल्लासत्ता; असेक्खा न पस्सन्ति 
पहीनविपल्लासत्ता। 


कि पन तं पस्सन्तो सुत्तो पस्सति, पटिबुद्धो? उदाहु नेव सुत्तो पस्सति न पटिबुद्रोति? किञ्चेत्थ यदि ताव सृत्तो 
पस्सति, अभिधम्मविरोधो आपज्जति। भवङ्गचित्तेन हि सुपति । तञ्च रूपनिमित्तादिआरम्मणं रागादिसम्पयृत्तं वा न होति। 
सुपिनं पस्सन्तस्स च ईंदिसानि चित्तानि उप्पज्जन्ति। अथ पटिबुद्धो पस्सति, विनयविरोधो आपज्जति। यञ्हि पटिबुद्भो 
पस्सति, तं सब्बोहारिकचित्तेन पस्सति। सब्बोहारिकचित्तेन च कते वीतिक्कमे अनापत्ति नाम नत्थि। सुपिनं पस्सन्तेन पन 
कते वीतिक्कमे एकन्तं अनापत्ति एव। अथ नेव सुत्तो न पटिबुद्धो पस्सति, न सुपिनं नाम पस्सति। एवञ्हि सति सुपिनस्स 
अभावोव आपज्जति? न अभावो। कस्मा? यस्मा कपिमिद्धपरेतो पस्सति । वृत्तं हेतं - “कपिमिद्धपरेतो खो, महाराज, 
सुपिनं पस्सती ति (मि० प° ५.३.५) | “कपिमिद्धपरेतो ति मक्कटनिद्दाय यृत्तो। यथा हि मक्कटस्स निद्दा लहुपरिवत्ता 
होति, एवं या निद्दा पुनप्पुनं कुसलादिचित्तवोकिण्णत्ता लहुपरिवत्ता; यस्सा पवत्तियं पुनप्पुनं भवङ्गतो उत्तरणं होति, ताय 
युत्तो सुपिनं पस्सति। तेनायं सुपिनो कुसलोपि होति अकुसलोपि अब्याकतोपि ३८६ । तत्थ सुपिनन्ते 
चेतियवन्दनधम्मस्सवनधम्मदेसनादीनि करोन्तस्स कुसलो, पाणातिपातादीनि करोन्तस्स अकुसलो, द्रीहि अन्तेहि मुत्तो 
आवज्जनतदारम्मणक्खणे अब्याकतोति वेदितब्बो। सुपिनेनेव “दिटुं विय मे, सुतं विय मेति कथनकालेपि अब्याकतोयेव। 


कि पन सुपिने कतं कुसलाकुसलं कम्मं सविपाकं अविपाकन्ति? सविपाकं; दुब्बलत्ता पन पटिसन्धिं आकङ्डितुं न 
सक्कोति, दिन्नाय अञ्ञकम्मेन पटिसन्धिया पवत्ते वेदनीयं होति । 


एवं याथावकवत्थुविभावना पञ्ञाति पञ्चन्नं विञ्ञाणानं न हेत्वट्टी याथावद्ठो। तं याथावट्टं वत्थुं विभावेतीति 
याथावकवत्थुविभावना। तथा पञ्चन्नं विञ्जाणानं अहेतुकट्टो, जराभिभूतट्टो, न सुपिनं पस्सनट्ठो, याथावट्ठो। तं याथावद्टं 
वत्थुं विभावेतीति याथावकवत्थुविभावना । इति या हेट्ठा “याथावकवत्थुविभावना पञ्ञा”ति मातिकाय निक्खित्ता, सा एवं 
याथावकवत्थुविभावना पञ्ञाति वेदितब्बा । तस्सा एव च वसेन एवं एकविधेन ञाणवत्थूति एवं एकेककोट्टासेन 
जाणगणना एकेन वा आकारेन जाणपरिच्छेदो होति। 


एककनिद्देसवण्णना। 
(२.) दुकनिद्देसवण्णना 


७६७. दुविधेन ञाणवत्थुनिददेसे चतूसु भूमीसु कुसलेति सेक्खपुथुज्जनानं चतुभूमककुसलपञ्ञा। 
पटिसम्भिदाविभङ्गे वृत्तेसु पञ्चसु अत्थेसु अत्तनो अत्तनो भूमिपरियापन्नं विपाकसङ्घातं अत्थं जापेति जनेति पवत्तेतीति 
अत्थजापिका। अरहतो अभिञ्ञं उप्पादेन्तस्स समापत्ति उप्पादेन्तस्स किरियाब्याकतेति अभिञ्ञाय चेव समापत्तिया 
च परिकम्मसमये कामावचरकिरियपञ्ञा। सा हि अभिञ्जासमापत्तिपभेदं किरियसङ्कातं अत्थं जापेति जनेति पवत्तेतीति 
अत्थजापिका पञ्ञाति वुत्ता। अयं पन अपरोपि पाळिमृत्तको अट्टुकथानयो - यापि हि पुरिमा कामावचरकिरिया 
पच्छिमाय कामावचरकिरियाय अनन्तरादिवसेन पच्चयो होति, सापि तं किरियत्थं जापेतीति अत्थजापिका पञ्जा नाम। 

रूपावचरारूपावचरेसुपि एसेव नयो। 


दुतियपदनिद्देसे चतूसु भूमीसु विपाकेति कामावचरविपाके पञ्ञा सहजातादिपच्चयवसेन कामावचरविपाकत्थं 
जापेत्वा ठिताति जापितत्था | रूपावचरादिविपाकपञ्ञासुपि एसेव नयो। सब्बापि वा एसा अत्तनो अत्तनो कारणेहि 
जापिता जनिता पवत्तिता सयम्पि अत्थभूतातिपि जापितत्था। अरहतो उप्पन्नाय अभिज्ञाय उप्पन्नाय समापत्तियाति 
बुत्तकिरियपञ्जायपि एसेव नयो। अयं पन अपरोपि पाळिमुत्तको अट्टुकथानयो - कामावचरकिरियपञ्ञापि हि 
सहजातादिवसेन कामावचरकिरियसङ्कातं अत्थं जापेत्वा ठिताति जापितत्था । रूपावचरारूपावचरकिरियपञ्जासुपि एसेव 
नयो। सब्बापि वा एसा अत्तनो अत्तनो कारणेहि जापिता जनिता पवत्तिता सयञ्च अत्थभूतातिपि जापितत्था। सेसमेत्थ 
सब्बं धम्मसङ्गहट्ठकथायं वुत्तनयत्ता पाकटमेवाति। 


दुकनिद्देसवण्णना । 
(३.) तिकनिद्देसवण्णना 


७६८. तिविधेन जाणवत्थुनिद्देसे योगविहितेसूति योगो वुच्चति पञ्जा; पञ्ञाविहितेसु पञ्जापरिणामितेसूति अत्थो । 
कम्मायतनेसूति एत्थ कम्ममेव कम्मायतनं; अथ वा कम्मञ्च तं आयतनञ्च आजीवादीनन्तिपि कम्मायतनं। 
सिप्पायतनेसुपि एसेव नयो। तत्थ दुविधं कम्मं - हीनञ्च उक्कटुञ्च । तत्थ हीनं नाम वडकोकम्मं, पुप्फछड़ककम्मन्ति 
एवमादि। उक्कटुं नाम कसि, वणिज्जा, गोरक्खन्ति एवमादि । सिप्पम्पि दुविधं हीनञ्च उक्कटुञ्च | तत्थ हीनं सिप्पं नाम 
नळकारसिप्पं, पेसकारसिप्पं, कुम्भकारसिप्पं, चम्मकारसिप्पं, न्हापितसिप्पन्ति एवमादि । उक्कट् नाम सिप्प मुद्दा, गणना, 
लेखञ्चाति एवमादि विज्जाव विज्जाद्दानं। तं धम्मिकमेव गहितं । नागमण्डलपरित्तसदिसं, फुधमनकमन्तसदिसं, 
सालाकियं, सल्लकत्तियन्तिआदीनि पन वेज्जसत्थानि “इच्छामहं, आचरिय, सिप्पं सिक्खितु''न्ति (महाव० ३२९) 
सिप्पायतने पविटत्ता न गहितानि। 


तत्थ एको पण्डितो मनुस्सानं फासुविहारत्थाय अत्तनो च धम्मताय गेहपासादयाननावादीनि उप्पादेति। सो हि “इमे 
मनुस्सा वसनट्वानेन विना दुक्खिता ति हितकिरियाय ठत्वा दीघचतुरस्सादिभेदं गेहं उप्पादेति, सीतुण्हपटिघातत्थाय 
एकभूमिकद्विभूमिकादिभेदे पासादे करोति, 'याने असति अनुसञ्चरणं नाम दुक्ख'न्ति जङ्घाकिलमथपटिविनोदनत्थाय 
वस्हसकटसन्दमानिकादीनि उप्पादेति, 'नावाय असति समुद्दादीसु सञ्चारो नाम नत्थी'ति नानप्पकारं नावं उप्पादेति। सो 
सब्बम्पेतं नेव अञ्जेहि कयिरमानं पस्सति, न कतं उग्गण्हाति, न कथेन्तानं सुणाति, अत्तनो पन धम्मताय चिन्ताय करोति। 
पञ्ञवता हि अत्तनो धम्मताय कतम्पि अञ्जेहि उग्गण्हित्वा करोन्तेहि कतसदिसमेव होति। अयं ताव हीनकम्मे नयो। 


उक्कट्टकम्मेपि 'कसिकम्मे असति मनुस्सानं जीवितं न पवत्तती'ति एको पण्डितो मनुस्सानं फासुविहारत्थाय 
युगनङ्गलादीनि कसिभण्डानि उप्पादेति; तथा नानप्पकारं वाणिजकम्मं गोरक्खञ्च उप्पादेति। सो सन्बम्पेतं नेव अञ्ञेहि 
करियमानं पस्सति...पे०... कतसदिसमेव होति। अयं उक्कट्टुकम्मे नयो। 


दुविधेपि पन सिप्पायतने एको पण्डितो मनुस्सानं फासुविहारत्थाय नळकारसिप्पादीनि हीनसिप्पानि, हत्थमुद्दाय 
गणनसङ्घातं मुद्द, अच्छिन्नकसङ्घातं गणनं, मातिकाप्पभेदकादिभेदञ्च लेखं उप्पादेति । सो सन्बम्पेतं नेव अञ्ञेहि 
करियमानं पस्सति...पे०... कतसदिसमेव होति। अयं सिप्पायतने नयो। 

एकच्चो पन पण्डितो अमनुस्ससरीसपादीहि उपददुतानं मनुस्सानं तिकिच्छनत्थाय धम्मिकानि नागमण्डलमन्तादीनि 
बिज्जाट्ठानानि उप्पादेति, तानि नेव अञ्ञेहि करियमानानि पस्सति, न कतानि उग्गण्हाति, न कथेन्तानं सुणाति, अत्तनो पन 
धम्मताय चिन्ताय करोति। पञ्जवता हि अत्तनो धम्मताय कतम्पि अञ्जेहि उग्गण्हित्वा करोन्तेहि कतसदिसमेव होति । 


कम्मस्सकतं वाति “इदं कम्मं सत्तानं सकं, इदं नो सक न्ति एवं जाननञाणं । सच्चानुलोमिकं वाति 
विपस्सनाजाणं । तञ्हि चतुन्नं सच्चानं अनुलोमनतो सच्चानुलोमिकन्ति वुच्चति । इदानिस्स पवत्तनाकारं दस्सेतुं रूपं 
अनिच्चन्ति वातिआदि वुत्तं । एत्थ च अनिच्चलक्खणमेव आगतं, न दुक्खलक्खणअनत्तलक्खणानि, अत्थवसेन पन 
आगतानेवाति दटुब्बानि - यञ्हि अनिच्चं तं दुक्खं, यं दुक्खं तदनत्ताति। 


यं एवरूपिन्ति यं एवं हेट्ठा निद्दिुसभावं अनुलोमिकं । खन्तिन्तिआदीनि सब्बानि पञ्जावेवचनानेव। सा हि हेट्टा 
बुत्तानं कम्मायतनादीनं पञ्चन्नं कारणानं अपच्चनीकदस्सनेन अनुलोमेतीति अनुलोमिका। तथा सत्तानं हितचरियाय 
अनुलोमेति, मग्गसच्चस्स अनुलोमेति, परमत्थसच्चस्स निब्बानस्स अनुलोमनतो अनुलोमेतीतिपि अनुलोमिका। 
सब्बानिपि एतानि कारणानि खमति सहति दटुं सक्कोतीति खन्ति, पस्सतीति दिट्वि, रोचेतीति रुचि, मुदतीति मुदि, 
पेक्खतीति पेक्खा । सब्बेपिस्सा ते कम्मायतनादयो धम्मा निज्झानं खमन्ति, विसेसतो च पञ्चकखन्धसङ्घाता धम्मा पुनप्पुनं 
अनिच्चदुक्खानत्तवसेन निज्झायमाना तं निज्झानं खमन्तीति धम्मनिज्झानखन्ती । 


परतो अस्सुत्वा पटिलभतीति अञ्ञस्स उपदेसवचनं अस्सुत्वा सयमेव चिन्तेन्तो पटिलभति। अयं वुच्चतीति अयं 
चिन्तामया पञ्ञा नाम वुच्चति । सा पनेसा न येसं केसञ्चि उप्पज्जति, अभिञ्ञातानं पन महासत्तानमेव उप्पज्जति । 
तत्थापि सच्चानुलोमिकञाणं द्विन्नंयेव बोधिसत्तानं उप्पज्जति। सेसपञ्ञा सब्बेसम्पि पूरितपारमीनं महापञ्जानं 
उप्पज्जतीति वेदितब्बा । 


परतो सुत्वा पटिलभतीति एत्थ कम्मायतनादीनि परेन करियमानानि वा कतानि वा दिस्वापि यस्स कस्सचि 
कथयमानस्स वचनं सुत्वापि आचरियस्स सन्तिके उग्गहेत्वापि पटिलद्धा सब्बा परतो सुत्वायेव पटिलद्धा नामाति 
वेदितब्बा। 


समापन्नस्साति समापत्तिसमङ्गिस्स; अन्तोसमापत्तियं पवत्ता पञ्ञा भावनामया नामाति अत्थो। 


७६९. दानं आरब्भाति दानं पटिच्च; दानचेतनापच्चयाति अत्थो। दानाधिगच्छाति दानं अधिगच्छन्तस्स; 
पापुणन्तस्साति अत्थो। या उप्पज्जतीति या एवं दानचेतनासम्पयुत्ता पञ्जा उप्पज्जति, अयं दानमया पञ्ञा नाम । सा 
पनेसा 'दानं दस्सामी'ति चिन्तेन्तस्स, दानं देन्तस्स, दानं दत्वा तं पच्चवेक्खन्तस्स पुब्बचेतना, मुञ्चचेतना, अपरचेतनाति 
तिविधेन उप्पज्जति। 


सीलं आरब्भ सीलाधिगच्छाति इधापि सीलचेतनासम्पयुत्ताव सीलमया पञ्ञाति अधिप्पेता। अयम्पि “सीलं 
पुरेस्सामी'ति चिन्तेन्तस्स, सीलं पूरेन्तस्स, सीलं पूरेत्वा तं पच्चवेक्खन्तस्स पुब्बचेतना, मुञ्चचेतना, अपरचेतनाति 
तिविधेनेव उप्पज्जति। भावनामया हेट्टा वुत्तायेव। 


७७०. अधिसीलपञ्जादीसु सीलादीनि दुविधेन वेदितब्बानि - सीलं, अधिसीलं; चित्तं, अधिचित्तं; पञ्जा, 

अधिपञ्जाति। तत्थ “उप्पादा वा तथागतानं अनुप्पादा वा तथागतानं ठिताव सा धातु धम्मट्टितता धम्मनियामता"ति 
(सं० नि० २.२०; अ० नि० ३.१३७) इमाय तन्तिया सङ्गहितवसेन पञ्चपि सीलानि दसपि सीलानि सीलं नाम। तञ्हि 
तथागते उप्पन्नेपि अनुप्पन्नेपि होति। अनुप्पन्ने के पञ्ञापेन्तीति? तापसपरिब्बाजका, सब्बञ्जुबोधिसत्ता, 
चक्कवत्तिराजानो च पञ्ञापेन्ति। उप्पन्ने सम्मासम्बुद्धे भिक्खुसङ्घो, भिक्खुनीसङ्घो, उपासका, उपासिकायो च पञ्ञापेन्ति। 
पातिमोक्खसंवरसीलं पन सब्बसीलेहि अधिकं उप्पन्नेयेव तथागते उप्पज्जति, नो अनुप्पन्ने । सब्बञ्ञुबुद्भायेव च नं 
पञ्ञापेन्ति । “इमस्मिं वत्थुस्मि बीतिक्कमे इदं नाम होतीति पञ्जापनञ्हि अञ्ञेसं अविसयो, बुद्धानंयेव एस विसयो, 
बुद्धानं बलं। इति यस्मा पातिमोकखसंवरो अधिसीलं, तस्मा तं अधिसीलपञ्ं दस्सेतुं पातिमोक्खसंवरं 
संवरन्तस्सातिआदि वुत्तं । 


हेट्ठा वुत्ताय एव पन तन्तिया सङ्गहितवसेन बट्टपादिका अड समापत्तियो चित्तं नाम तञ्हि तथागते उप्पन्नेपि होति 
अनुप्पन्नेपि। अनुप्पन्ने के निन्बत्तेन्तीति? तापसपरिब्बाजका चेव सब्बञ्जुबोधिसत्ता च चक्कवत्तिराजानो च। उप्पन्ने 
भगवति विसेसत्थिका भिकखुआदयोपि निब्बत्तेन्तियेव । विपस्सनापादिका पन अट्ट समापत्तियो सब्बचित्तेहि अधिका, 
उप्पन्नेयेब तथागते उप्पज्जन्ति, नो अनुप्पन्ने। सब्बञ्जुबुद्धा एव च एता पञ्ञापेन्ति। इति यस्मा अट्ट समापत्तियो 
अधिचित्तं, तस्मा अधिचित्तपञ्जं दस्सेतुं रूपावचरारूपावचरसमापत्ति समापज्जन्तस्साति आदि वुत्तं | 


हेट्ठा वुत्ताय एव पन तन्तिया सङ्गहितवसेन कम्मस्सकतञाणं पञ्जा नाम। तञ्हि तथागते उप्पन्नेपि होति 
अनुप्पन्नेपि। अनुप्पन्ने वेलामदानवेस्सन्तरदानादिवसेन उप्पज्जति; उप्पन्ने तेन जाणेन महादानं पवत्तेन्तानं पमाणं नत्थि। 
मग्गफलपञ्ञा पन सब्बपञ्जाहि अधिका, उप्पन्नेयेब तथागते वित्थारिका हुत्वा पवत्तति, नो अनुप्पन्ने। इति यस्मा 
मग्गफलपञ्ञा अधिपञ्ञा, तस्मा अतिरेकपञ्ञाय पञ्जं दस्सेतुं चतूसु मग्गेसूतिआदि वुत्तं । 


तत्थ सिया - सीलं, अधिसीलं; चित्तं, अधिचित्तं; पञ्जा, अधिपञ्ञाति इमेसु छसु कोट्ठासेसु विपस्सना पञ्जा 
कतरसन्निस्सिताति? अधिपञ्जासन्निस्सिता। तस्मा यथा ओमकतरप्पमाणं छत्तं वा धजं वा उपादाय अतिरेकप्पमाणं 
अतिछत्तं अतिधजोति वुच्चति, एवमिदम्पि पञ्चसीलं दससीलं उपादाय पातिमोक्खसंवरसीलं “अधिसील नाम; 
वट्टपादिका अद्र समापत्तियो उपादाय विपस्सनापादिका अट्ठ समापत्तियो 'अधिचित्त नाम, कम्मस्सकतपञ्जं उपादाय 
विपस्सनापञ्ञा च मग्गपञ्ञा च फलपञ्जा च “अधिपञ्ञा नामाति वेदितब्बा। 


७७१. आयकोसल्लादिनिद्देसे यस्मा आयोति वुट्टि, सा अनत्थहानितो अत्थुप्पत्तितो च दुविधा; अपायोति अवुट्डि, 
सापि अत्थहानितो अनत्थुप्पत्तितो च दुविधा; तस्मा तं दस्सेतुं इमे धम्मे मनसिकरोतोतिआदि वृत्तं। इदं बुच्चतीति या 
इमेसं अकुसलधम्मानं अनुप्पत्तिप्पहानेसु कुसलधम्मानञ्च उप्पत्तिट्टितीसु पञ्जा - इदं आयकोसल्लं नाम वुच्चति। या 
पनेसा कुसलधम्मानं अनुप्पज्जननिरुज्झनेसु अकुसलधम्मानञ्च उप्पत्तिदड्टितीसु पञ्जा - इदं अपायकोसल्लं नामाति 
अत्थो। आयकोसल्लं ताव पञ्जा होतु; अपायकोसल्लं कथं पञ्जा नाम जाताति? पञ्ञजवायेव हि 'मय्हं एवं मनसिकरोतो 
अनुप्पन्ना कुसला धम्मा नुप्पज्जन्ति उप्पन्ना च निरुज्झन्ति; अनुपपन्ना अकुसला धम्मा उप्पज्जन्ति, उप्पन्ना पवड्डन्ती'ति 
पजानाति। सो एवं जत्वा अनुप्पन्नानं अकुसलानं धम्मानं उप्पज्जितुं न देति, उप्पन्ने पजहति; अनुप्पन्ने कुसले उप्पादेति, 
उप्पन्ने भावनापारिपूरिं पापेति। एवं अपायकोसल्लम्पि पञ्जा एवाति वेदितब्बं । सब्बापि ततूपाया पञ्ञा 
उपायकोसल्लन्ति इदं पन अच्चायिककिच्चे वा भये वा उप्पन्ने तस्स तिकिच्छनत्थं ठानुप्पत्तियकारणजाननवसेनेव 
वेदितब्बं । सेसं सब्बत्थ उत्तानत्थमेवाति। 

तिकनिद्देसवण्णना। 
(४.) चतुक्कनिद्देसवण्णना 


७९३. चतुब्बिधेन जाणवत्थुनिद्देसे अत्थि दिन्नन्तिआदीसु दिन्नपच्चया फलं अत्थीति इमिना उपायेन अत्थो 
वेदितब्बो। इदं वुच्चतीति यं जाणं 'इदं कम्मं सकं, इदं नो सक न्ति जानाति - इदं कम्मस्सकतञाणं नाम वुच्चतीति 
अत्थो। तत्थ तिविधं कायदुच्चरितं, चतुब्बिधं वचीदुच्चरितं, तिविधं मनोदुच्चरितन्ति इदं न सककम्मं नाम । तीसु द्वारेसु 
दसविधम्पि सुचरितं सककम्मं नाम। अत्तनो वापि होतु परस्स वा सब्बम्पि अकुसलं न सककम्मं नाम । कस्मा? 
अत्थभञ्जनतो अनत्थजननतो च। अत्तनो वा होतु परस्स वा सब्बम्पि कुसलं सककम्मं नाम | कस्मा? अनत्थभञ्जनतो 
अत्थजननतो च । एवं जाननसमत्थे इमस्मिं कम्मस्सकतञाणे ठत्वा बहुं दानं दत्वा सीलं पूरेत्वा उपोसथं समादियित्वा 
सुखेन सुखं सम्पत्तिया सम्पत्ति अनुभवित्वा निब्बानं पत्तानं गणनपरिच्छेदो नत्थि। यथा हि सधनो पुरिसो पञ्चसु 
सकटसतेसु सण्िमधुफाणितादीनि चेव लोणतिलतण्डुलादीनि च आरोपेत्वा कन्तारमग्गं पटिपन्नो केनचिदेव करणीयेन 
अत्थे उप्पन्ने सब्बेसं उपकरणानं गहितत्ता न चिन्तेति, न परितस्सति, सुखेनेव खेमन्तं पापुणाति; एवमेव इमस्मिम्पि 
कम्मस्सकतञाणे ठत्वा बहुं दानं दत्वा...पे०... निब्बानं पत्तानं गणनपथो नत्थि। ठपेत्वा सच्चानुलोमिकं जाणन्ति 
मग्गसच्चस्स परमत्थसच्चस्स च अनुलोमनतो सच्चानुलोमिकन्ति लद्भनामं विपस्सनाजाणं ठपेत्वा अवसेसा सब्बापि 
सासवा कुसला पञ्जा कम्मस्सकतञाणमेवाति अत्थो। 


७९४. मग्गसमङ्गिस्स जाणं दुक्खेपेतं जाणन्ति एत्थ एकमेव मग्गजाणं चतूसु सच्चेसु एकपटिवेधवसेन चतूसु 
ठानेसु सङ्गहितं । 


७९६. धम्मे जाणन्ति एत्थ मग्गपञ्जा ताव चतुन्नं सच्चानं एकपटिवेधवसेन धम्मे जाणं नाम होतु; फलपञ्ञा कथं 
धम्मे जाणं नामाति? निरोधसच्चवसेन। दुविधापि हेसा पञ्ञा अपरप्पच्चये अत्थपच्चक्खे अरियसच्चधम्मे किच्चतो च 
आरम्मणतो च पवत्तत्ता धम्मे जाणन्ति वेदितब्बा । सो इमिना धम्मेनाति एत्थ मग्गजाणं धम्मगोचरत्ता गोचरवोहारेन 
धम्मोति वुत्तं, उपयोगत्थे वा करणवचनं; इमं धम्मं जातेनाति अत्थो; चतुसच्चधम्मं जानित्वा ठितेन मग्गञाणेनाति वुत्तं 
होति । दि्रेनाति दस्सनेन; धम्मं पस्सित्वा ठितेनाति अत्थो। पत्तेनाति चत्तारि अरियसच्चानि पत्वा ठितत्ता धम्मं पत्तेन। 
विदितेनाति मग्गजाणेन चत्तारि अरियसच्चानि विदितानि पाकटानि कतानि। तस्मा तं धम्मं विदितं नाम होति। तेन 
विदितधम्मेन। परियोगाळहेनाति चतुसच्चधम्मं परियोगाहेत्वा ठितेन। नयं नेतीति अतीते च अनागते च नयं नेति हरति 
पेसेति । इदं पन न मग्गजाणस्स किच्चं, पच्चवेक्खणजाणस्स किच्चं । सत्थारा पन मग्गजाणं अतीतानागते नयं 
नयनसदिसं कतं। कस्मा? मग्गमूलकत्ता। भावितमग्गस्स हि पच्चवेक्खणा नाम होति। तस्मा सत्था मग्गजाणमेव नयं 
नयनसदिसं अकासि। अपिच एवमेत्थ अत्थो दहुब्बो - यदेतं इमिना चतुसच्चगोचरं मग्गञाणं अधिगतं, तेन आणेन 
कारणभूतेन अतीतानागते पच्चवेक्खणजाणसङ्घातं नयं नेति। 


इदानि यथा तेन नयं नेति, तं आकारं दस्सेतुं ये हि केचि अतीतमद्धानन्तिआदिमाह | तत्थ अब्भञ्ञंसूति जानिंसु 
पटिविज्झिंसु। इमञ्ञेबाति यं दुक्खं अतीते अब्भञ्ञंसु, यञ्च अनागते अभिजानिस्सन्ति, न तञ्ञेव इमं; सरिक्खद्देन पन 
एवं वृत्तं। अतीतेपि हि ठपेत्वा तण्हं तेभूमककखन्धेयेव दुक्खसच्चन्ति पटिविज्झिंसु, तण्हंयेब समुदयसच्चन्ति निब्बानमेव 
निरोधसच्चन्ति अरियमग्गमेव मग्गसच्चन्ति पटिविञ्झिंसु, अनागतेपि एवमेव पटिविज्झिस्सन्ति, एतरहिपि एवमेव 
पटिविज्झन्तीति सरिक्खड्ठेन “इमञ्ञेवा'ति वुत्तं। इदं वुच्चति अन्वये ञाणन्ति इदं अनुगमनञाणं नयनजाणं 

कारणजाणन्ति बुच्चति। 


परिये जाणन्ति चित्तपरिच्छेदजाणं । परसत्तानन्ति ठपेत्वा अत्तानं सेससत्तानं। इतरं तस्सेव वेवचनं । चेतसा चेतो 
परिच्च पजानातीति अत्तनो चित्तेन तेसं चित्तं सरागादिवसेन परिच्छिन्दित्वा नानप्पकारतो जानाति। सरागं वातिआदीसु 
यं वत्तब्बं, तं हेडा सतिपड्ठानविभङ्गे वृत्तमेव । अयं पन विसेसो -- इध अनुत्तरं वा चित्तं विमृत्तं वा चित्तन्ति एत्थ लोकुत्तरम्पि 
लब्भति। अविपस्सनूपगम्पि हि परचित्तनाणस्स विसयो होतियेव। 


अवसेसा पञ्ञाति धम्मे ञाणादिका तिस्सो पञ्ञा ठपेत्वा सेसा सब्बापि पञ्जा जाणन्ति सम्मतत्ता सम्मुतिजाणं 
नाम होति। वचनत्थो पनेत्थ सम्मुतिम्हि आणन्ति सम्मृतिञाणं । 


७९७. कामावचरकुसले पञ्ञाति अयञ्हि एकन्तेन वट्टस्मि चुतिपटिसन्धिं आचिनतेव, तस्मा “आचयाय नो 
अपचयाया'ति वृत्ता। लोकुत्तरमग्गपञ्ञा पन यस्मा चुतिपटिसन्धिं अपचिनतेव, तस्मा “अपचयाय नो आचयाया"ति 
वुत्ता। रूपावचरारूपावचरपञ्ञा चुतिपटिसन्धिम्पि आचिनति, विक्खम्भनवसेन किलेसे चेव किलेसमूलके च धम्मे 
अपचिनति, तस्मा “आचयाय चेव अपचयाय चाति वृत्ता। सेसा नेव चुतिपटिसन्धिं आचिनति न अपचिनति, तस्मा 
“नेव आचयाय नो अपचयाया'ति वुत्ता । 


७९८. न च अभिज्ञायो पटिविज्झतीति इदं पठमज्झानपञ्ञं सन्धाय वुत्तं। सा हिस्स कामविवेकेन पत्तब्बत्ता 
किलेसनिब्बिदाय संवत्तति। ताय चेस कामेसु वीतरागो होति, अभिञ्ञापादकभावं पन अप्पत्तताय नेव पञ्च अभिञ्ञायो 
पटिविज्झति, निमित्तारम्मणत्ता न सच्चानि पटिविज्झति | एवमयं पञ्जा निब्ब्रिदाय होति नो पटिवेधाय। स्वेवाति 
पठमज्झानं पत्वा ठितो। कामेसु वीतरागो समानोति तथा विक्खम्भितानंयेव कामानं वसेन वीतरागो। अभिज्ञायो 
पटिबिज्झतीति पञ्च अभिञ्ञायो पटिविज्झति। इदं चतुत्थज्झानपञ्ञं सन्धाय वुत्तं । चतुत्थज्झानपञ्जा हि 
अभिञ्ञापादकभावेनापि पञ्च अभिञ्ञायो पटिविज्झति, अभिञ्जाभावप्पत्तियापि पटिविज्झति एव । तस्मा सा पटिवेधाय 
होति | पठमज्झानपञ्ञाय एव पन किलेसेसुपि निन्बिन्दत्ता नो निब्ब्रिदाय। या पनायं दुतियततियज्झानपञ्ञा, सा 
कतरकोट्टासं भजतीति? सोमनस्सवसेन पठमज्झानम्पि भजति, अवितक्कवसेन चतुत्थज्झानम्पि। एवमेसा 
पठमज्झानसन्निस्सिता वा चतुत्थज्झानसन्निस्सिता वा कातब्बा। निब्बिदाय चेव पटिवेधाय चाति मग्गपञ्ञा 
सब्बस्मिम्पि वड़े निब्बिन्दनतो निब्बिदाय, छटटं अभिञ्ञं पटिविज्झनतो पटिवेधाय च होति। 


७९९. पठमस्स झानस्स लाभीतिआदीसु य्वायं अप्पगुणस्स पठमज्झानस्स लाभी। तं ततो बुडित आरम्मणवसेन 
कामसहगता हुत्वा सञ्जामनसिकारा समुदाचरन्ति तुदन्ति चोदेन्ति। तस्स कामानुपकखन्दानं सञ्ञामनसिकारानं वसेन सा 
पठमज्झानपञ्जा हायति परिहायति; तस्मा हानभागिनीति वुत्ता । तदनुधम्मताति तदनुरूपसभावा। सति सन्तिट्ठतीति इदं 
मिच्छासतिं सन्धाय वुत्तं, न सम्मासतिं। यस्स हि पठमज्झानानुरूपसभावा पठमज्झानं सन्ततो पणीततो दिस्वा 
अस्सादयमाना अभिनन्दमाना निकन्ति उप्पज्जति, तस्स निकन्तिवसेन सा पठमज्झानपञ्ञा नेव हायति, न वड़ति, 
ठितिकोट्ठासिका होति । तेन वुत्तं ठितिभागिनी पञ्ञाति । अवितक्कसहगताति अवितक्कं दुतियज्झानं सन्ततो पणीततो 
मनसिकरोतो आरम्मणवसेन अवितक्कसहगता । समुदाचरन्तीति पगुणतो पठमज्झानतो वुट्टितं दुतियज्झानाधिगमत्थाय 
तुदन्ति चोदेन्ति। तस्स उपरि दुतियज्झानानुपकखन्दानं सञ्जामनसिकारानं वसेन सा पठमज्झानपञ्ञा विसेसभूतस्स 
दुतियज्झानस्स उप्पत्तिद्ठानताय विसेसभागिनीति वुत्ता। निब्बिदासहगताति तमेव पठमज्झानतो बुट्टितं निब्बिदासङ्कातेन 
विपस्सनाञाणेन सहगता। विपस्सनाजाणञ्हि झानङ्गभेदे वत्तन्ते निब्बिन्दति उक्कण्ठति, तस्मा निब्बिदाति वुच्चति । 

समुदाचरन्तीति निब्बानसच्छिकिरियत्थाय तुदन्ति चोदेन्ति। विरागूपसञज्हिताति विरागसङ्कातेन निब्बानेन 
उपसंहिता। विपस्सनाजाणम्हि सक्का इमिना मग्गेन विरागं निब्बानं सच्छिकातुन्ति पवत्तितो “विरागूपसञ्हित”न्ति 
बुच्चति। तंसम्पयुत्ता सञ्जामनसिकारापि विरागूपसञ्हिता एव नाम । तस्स तेसं सञ्जामनसिकारानं वसेन सा 
पठमज्झानपञ्ञजा अरियमग्गपटिवेधस्स पदड्डानताय निब्बेधभागिनीति वृत्ता। एवं चतूसु ठानेसु पठमज्झानपञ्ञाव 
कथिता । दुतियज्झानपञ्जादीसुपि इमिनाव नयेन अत्थो वेदितब्बो । 


८०१. किच्छेन कसिरेन समाधि उप्पादेन्तस्साति लोकुत्तरसमाधिं उप्पादेन्तस्स पुब्बभागे आगमनकाले किच्छेन 
कसिरेन दुक्खेन ससङ्घारेन सप्पयोगेन किलमन्तस्स किलेसे विक्खम्भेत्वा आगतस्स। दन्धं तण्ठानं अभिजानन्तस्साति 
विक्खम्भितेसु किलेसेसु विपस्सनापरिवासे चिरं वसित्वा तं लोकुत्तरसमाधिसङ्घातं ठानं दन्धं सणिकं अभिजानन्तस्स 
पटिविज्झन्तस्स, पापुणन्तस्साति अत्थो। अयं वुच्चतीति या एसा एवं उप्पज्जति, अयं किलेसविक्खम्भनपटिपदाय 
दुक्खत्ता, विपस्सनापरिवासपञ्ञाय च दन्धत्ता मग्गकाले एकचित्तक्खणे उप्पन्नापि पञ्जा आगमनवसेन दुक्खपटिपदा 
दन्धाभिञ्ञा नामाति वुच्चति। उपरि तीसु पदेसुपि इमिनाव नयेन अत्थो वेदितब्बो । 


८०२. समाधिस्स न निकामलाभिस्साति यो समाधिस्स न निकामलाभी होति, सो तस्स न निकामलाभी नाम। 
यस्स समाधि उपरूपरि समापज्जनत्थाय उस्सक्कितुं पच्चयो न होति, तस्स अप्पगुणज्झानलाभिस्साति अत्थो। आरम्मणं 
थोक फरन्तस्साति परित्ते सुप्पमत्ते वा सरावमत्ते वा आरम्मणे परिकम्मं कत्वा तत्थेब अप्पनं पत्वा तं अबड्टितं थोकमेव 
आरम्मणं फरन्तस्साति अत्थो। सेसपदेसुपि एसेव नयो ननिकामलाभीपटिपक्खतो हि पगुणज्झानलाभी एत्थ 
निकामलाभीति वृत्तो। अवड्टितारम्मणपटिपक्खतो च वड्डितारम्मणं विपुलन्ति वुत्तं । सेसं तादिसमेव। 


जरामरणेपेतं ञाणन्ति निब्बानमेव आरम्मणं कत्वा चतुन्नं सच्चानं एकपटिवेधवसेन एतं वुत्तं । 


जरामरणं आरब्भातिआदीनि पन एकेकं वत्थुं आरब्भ पवत्तिकाले पुब्बभागे सच्चववत्थापनवसेन वुत्तानि। सेसं 
सब्बत्थ उत्तानत्थमेवाति। 


चतुक्कनिद्देसवण्णना। 
(५.) पञ्चकनिद्देसवण्णना 


८०४. पञ्चविधेन जाणवत्थुनिद्देसे पीतिफरणतादीसु पीतिं फरमाना उप्पज्जतीति द्वीसु झानेसु पञ्जा पीतिफरणता 
नाम। सुखं फरमाना उप्पज्जतीति तीसु झानेसु पञ्जा सुखफरणता नाम । परेसं चेतोफरमाना उप्पज्जतीति चेतोपरियपञ्जा 
चेतोफरणता नाम | आलोकं फरमाना उप्पज्जतीति दिब्बचकखुपञ्ञा आलोकफरणता नाम | पच्चवेक्खणजाणं 
पच्चवेक्खणानिमित्तं नाम । तेनेव वुत्तं “द्वीसु झानेसु पञ्जा पीतिफरणता"तिआदि। तत्थ च पीतिफरणता सुखफरणता द्वे 
पादा विय, चेतोफरणता आलोकफरणता द्वे हत्था विय, अभिञ्जापादकज्झानं मज्झिमकायो विय, पच्चवेकखणानिमित्तं 
सीसं विय। इति भगवा पञ्चङ्गिकं सम्मासमाधि अङ्गपच्चङ्गसम्यन्नं पुरिसं विय कत्वा दस्सेसि। अयं पञ्चङ्गिको 
सम्मासमाधीति अयं हत्थपादसीससदिसेहि पञ्चहि अङ्गेहि युत्तो सम्मासमाधीति पादकज्झानसमाधिं कथेसि। 


अयं समाधि पच्चुप्पन्नसुखो चेवातिआदीसु अरहत्तफलसमाधि अधिप्पेतो। सो हि अप्पितप्पितक्खणे सुखत्ता 
पच्चुप्पन्नसुखो। पुरिमो पुरिमो पच्छिमस्स पच्छिमस्स समाधिसुखस्स पच्चयत्ता आयतिं सुखविपाको । सन्तं सुखुमं 

फलचित्तं पणीतं मधुररूपं समुट्ठापेति । फलसमापत्तिया वुड्टिस्स हि सब्बकायानुगतं सुखसम्फस्सं फोडुब्बं पटिच्च 
सुखसहगतं कायविञ्ञाणं उप्पज्जति। इमिनापि परियायेन आयतिं सुखविपाको। किलेसेहि आरकत्ता अरियो। 
कामामिसवट्टामिसलोकामिसानं अभावा निरामिसो। बुद्धादीहि महापुरिसेहि सेवितत्ता अकापुरिससेवितो । अङ्गसन्तताय 
आरम्मणसन्तताय सब्बकिलेसदरथसन्तताय च सन्तो। अतप्पनीयड्रेन पणीतो। किलेसपटिप्पस्सद्धिया लद्धत्ता 
किलेसपटिप्परस्सद्भिभावस्स वा लद्भत्ता पटिप्पस्सद्धिलद्धो । पटिप्पस्सद्धं पटिप्पस्सद्धीति हि इदं अत्थतो एकं । 
पटिप्पस्सद्धकिलेसेन वा अरहता लद्भत्तापि पटिप्पस्सद्धिलद्धो । एकोदिभावेन अधिगतत्ता एकोदिभावमेव वा अधिगतत्ता 
एकोदिभावाधिगतो। अप्पगुणसासवसमाधि विय ससङ्कारेन सप्पयोगेन चित्तेन पच्चनीक्चम्मे निग्गय्ह किलेसे वारेत्वा 
अनधिगतत्ता न ससङ्कारनिग्गय्हवारितगतो। तञ्च समाधि समापज्जन्तो ततो वा वुटहन्तो सतिवेपुल्लप्पत्तत्ता सतोव 
समापज्जति सतोव वुडुहति। यथापरिच्छिन्नकालवसेन वा सतो समापज्जति सतो वुट्टहति । तस्मा यदेत्थ “अयं समाधि 
पच्चुप्पन्नसुखो चेन आयतिञ्च सुखविपाको "ति एवं पच्चवेक्खमानस्स पच्चत्तंयेव अपरप्पच्चयं जाणं उप्पज्जति - तं 
एकमङ्गं । एस नयो सेसेसुपि। एवमिमेहि पञ्चहि पच्चवेक्खणजाणेहि अयं समाधि पञ्चञाणिको सम्मासमाधि नाम 
बुत्तोति । 


पञ्चकनिद्देसवण्णना । 


(६.) छक्कनिद्देसवण्णना 


८०५. छब्बिधेन जाणवत्थुनिद्देसे इद्धिविधे ञाणन्ति “एकोपि हुत्वा बहुधा होती 'तिआदिनयप्पवत्ते (दी० नि० 
१.४८४; पटि० म० १.१०२) इद्धिविधे जाणं । इमिना अवितक्काविचारा उपेक्खासहगता रूपावचरा बहुधाभावादिसाधिका 
एकचित्तक्खणिका अप्पनापञ्जाव कथिता | सोतधातुविसुद्धिया जाणन्ति दूरसन्तिकादिभेदसद्दारम्मणाय 
दिब्बसोतधातुया जाणं। इमिनापि अवितक्काविचारा उपेक्खासहगता रूपावचरा पकतिसोतविसयातीतसद्दारम्मणा 
एकचित्तकखणिका अप्पनापञ्ञाव कथिता । परचित्ते जाणन्ति परसत्तानं चित्तपरिच्छेदे जाणं | इमिनापि यथावुत्तप्पकारा 
परेसं सरागादिचित्तारम्मणा एकचित्तक्खणिका अप्पनापञ्ञाव कथिता । पुब्बेनिवासानुस्सतिया जाणन्ति 
पुब्बेनिवासानुस्सतिसम्पयुत्तं जाणं । इमिनापि यथावृत्तप्पकारा पुब्बे निवुत्थक्खन्धानुस्सरणसतिसम्पयुत्ता 
एकचित्तक्खणिका अप्पनापञ्ञाव कथिता । सत्तानं चुतूपपाते जाणन्ति सत्तानं चुतियञ्च उपपाते च जाणं । इमिनापि 
यथावुत्तप्पकारा चचनकउपपज्जनकानं सत्तानं वण्णधातुआरम्मणा एकचित्तक्खणिका अप्पनापञ्जाव कथिता। आसवानं 
खये जाणन्ति सच्चपरिच्छेदजाननजाणं । इदं लोकुत्तरमेव। सेसानि लोकियानीति। 


छक्कनिद्देसवण्णना। 
(७.) सत्तकनिद्देसादिवण्णना 


८०६. सत्तविधेन जाणवत्थुनिद्देसे जातिपच्चया जरामरणन्तिआदिना नयेन पवत्तिनिवत्तिवसेन एकादससु 
पटिच्चसमुप्पादङ्गेसु एकेकस्मिं कालत्तयभेदतो पच्चवेकखणञाणं वत्वा पुन “यम्पिस्स तं धम्मड्टितिञाण*न्ति एवं तदेव 
जाणं सङ्घेपतो खयधम्मतादीहि पकारेहि वुत्तं । तत्थ जातिपच्चया जरामरणं, असति जातिया नत्थि जरामरणन्ति 
जाणद्रयं पच्चुप्पन्नद्धानवसेन वुत्तं। अतीतम्पि अद्धानं, अनागतम्पि अद्धानन्ति एवं अतीते जाणद्वयं, अनागते 
जाणद्वयन्ति छ । तानि धम्मद्वितिजाणेन सद्भि सत्त। तत्थ धम्मद्रितिञाणन्ति पच्चयाकारजाणं। पच्चयाकारो हि धम्मानं 

पवत्तिट्टितिकारणत्ता धम्मद्टितीति वुच्चति; तत्थ जाणं धम्मद्वितिञाणं । एतस्सेव छब्बिधस्स जाणस्सेतं अधिवचनं । 
एवं एकेकस्मिं अङ्गे इमानि सत्त सत्त कत्वा एकादससु अङ्गेसु सत्तसत्तति होन्ति। तत्थ खयधम्मन्ति खयगमनसभावं । 
वयधम्मन्ति वयगमनसभावं। विरागधम्मन्ति विरज्जनसभावं । निरोधधम्मन्ति निरुज्झनसभावं । इमिना कि कथितं? 
अपरविपस्सनाय पुरिमविपस्सनासम्मसनं कथितं । तेन कि कथितं होति? सत्तकखत्तुं विपस्सनापटिविपस्सना कथिता । 
पठमजाणेन हि सब्बसङ्घारे अनिच्चा दुक्खा अनत्ताति दिस्वा तं जाणं दुतियेन दुं वट्टति, दुतियं ततियेन, ततियं चतुत्थेन, 
चतुत्थं पञ्चमेन, पञ्चमं छट्ठेन, छटुं सत्तमेन। एवं सत्त विपस्सनापटिविपस्सना कथिता होन्तीति। 


सत्तकनिद्देसवण्णना । 


८०७. अदट्टविधेन जाणवत्थुनिद्देसे सोतापत्तिमग्गे पञ्ञाति सोतापत्तिमग्गम्हि पञ्ञा । इमिना सम्पयुत्तपञ्ञाव 
कथिता। सेसपदेसुपि एसेव नयोति। 


अट्डुकनिद्देसवण्णना। 


८०८. नवविधेन ञाणवत्थुनिद्देसे अनुपुब्बविहारसमापत्तीसूति अनुपुब्बविहारसङ्घातासु समापत्तीसु। तासं 
अनुपुब्बेन अनुपटिपाटिया विहारितब्बद्ठेन अनुपुब्बविहारता, समापज्जितब्बद्देन समापत्तिता दडुब्बा । तत्थ 
पठमज्झानसमापत्तिया पञ्ञातिआदयो अड सम्पयुत्तपञ्ञा वेदितब्बा । नवमा पच्चवेक्खणपञ्ञा । सा हि निरोधसमापत्ति 
सन्ततो पणीततो पच्चवेक्खमानस्स पवत्तति । तेन वुत्तं -- “सञ्ञावेदयितनिरोधसमापत्तिया वुद्धितस्स 
पच्चवेक्खणआण''न्ति। 


नवकनिद्देसवण्णना। 


(१०.) दसकनिद्देसवण्णना 
पठमबलनिद्देसो 


८०९. दसविधेन जाणवत्थुनिहदेसे अट्टानन्ति हेतुपटिक्खेपो। अनवकासोति पच्चयपटिक्खेपो । उभयेनापि कारणमेव 
पटिक्खिपति। कारणञ्हि तदायत्तवृत्तिताय अत्तनो फलस्स ठानन्ति च अवकासोति च वुच्चति । यन्ति येन कारणेन। 
दिट्टिसम्पन्नोति मग्गदिड्टिया सम्पन्नो सोतापन्नो अरियसावको। कञ्चि सङ्घारन्ति चतुभूमकेसु सङ्घतसङ्घारेसु कञ्चि एकं 
सङ्घारम्पि। निच्चतो उपगच्छेय्याति निच्चोति गण्हेय्य । नेतं ठानं विज्जतीति एतं कारणं नत्थि, न उपलब्भति। यं 
पुथुज्जनोति येन कारणेन पुथुज्जनो | ठानमेतं विज्जतीति एतं कारणं अत्थि; सस्सतदिट्टिया हि सो तेभूमकेसु सङ्कारेसु 
कञ्चि सङ्कारं निच्चतो गण्हेय्याति अत्थो। चतुत्थभूमकसङ्कारो पन तेजुस्सदत्ता दिवसं सन्तत्तो अयोगुळो विय मक्खिकानं 
दिड्टिया वा अञ्जेसं वा अकुसलानं आरम्मणं न होति। इमिना नयेन कञ्चि सङ्कारं सुखतोतिआदीसुपि अत्थो वेदितब्बो। 
सुखतो उपगच्छेय्याति “एकन्तसुखी अत्ता होति अरोगो परम्मरणा"ति (म० नि० ३.२१) एवं अत्तदिड्टिवसेन सुखतो गाहं 
सन्धायेतं वृत्तं। दिट्टिविप्पयुत्तचित्तेन पन अरियसावको परिळाहाभिभूतो परिळाहवूपसमत्थं, मत्तहत्थीपरितासितो विय, 
सुचिकामो पोक्खब्राह्मणो गूथं कञ्चि सङ्कारं सुखतो उपगच्छति। अत्तवादे कसिणादिपण्णत्तिसङ्गहत्थं सङ्कारन्ति अवत्वा 
कञ्चि धम्मन्ति वुत्तं। इधापि अरियसावकस्स चतुभूमकवसेन परिच्छेदो वेदितब्बो, पुथुज्जनस्स तेभूमकवसेन; सब्बवारेसु 
वा अरियसावकस्सापि तेभूमकवसेनेव परिच्छेदो वट्टति | यं यञ्हि पुथुज्जनो गण्हाति, ततो ततो अरियसावको गाहं 


www.tipitaka.org Vipassana Research Institute 


Page 237 sur 293 


विनिवेठेति । पुथुज्जनो हि यं यं निच्चं सुखं अत्ताति गण्हाति, तं तं अरियसावको अनिच्चं दुक्खं अनत्ताति गण्हन्तो 
गाहं विनिवेठेति । 


मातरन्तिआदीसु जनिकाव माता । मनुस्सभूतोब खीणासवो अरहाति अधिप्पेतो। कि पन अरियसावको अज्ञं 
जीविता वोरोपेय्याति? एतम्पि अट्टानं। सचेपि भवन्तरगतं अरियसावकं अत्तनो अरियसावकभावं अजानन्तम्पि कोचि एवं 
वदेय्य - “इमं कुन्थकिपिल्लिकं जीविता बोरोपेत्वा सकलचक्कवाठगब्मे चक्कवत्तिरज्जं पटिपज्जाही ति, नेव सो तं 
जीविता वोरोपेय्य। अथ वापि नं एवं बदेय्युं - “सचे इमं न घातेस्ससि, सीसं ते छिन्दिस्सामा'ति, सीसमेवस्स छिन्देय्युं, नेव 
सो तं घातेय्य पुथुज्जनभावस्स पन महासावज्जभावदस्सनत्थं अरियसावकस्स च बलदीपनत्थमेतं वुत्तं । अयञ्हेत्थ 
अधिप्पायो - सावज्जो पुथुज्जनभावो, यत्र हि नाम पुथुज्जनो मातुघातादीनिपि आनन्तरियानि करिस्सति। महाबलो 
अरियसावको; सो एतानि कम्मानि न करोतीति। 


पदुट्रेन चित्तेनाति दोससम्पयुत्तेन वधकचित्तेन। लोहितं उप्पादेय्याति जीवमानकसरीरे खुहकमक्खिकाय 
पिवनमत्तम्पि लोहितं उप्पादेय्य। सङ्घ भिन्देव्याति समानसंवासकं समानसीमायं ठितं पञ्चहि कारणेहि सङ्घ भिन्देय्य, 
वुत्तज्हेतं - “पञ्चहपालि, आकारेहि सङ्घो भिज्जति - कम्मेन, उद्देसेन, वोहरन्तो, अनुस्सावनेन, सलाकग्गाहेना"ति 
(परि० ४५८)। 


तत्थ “कम्मेना ति अपलोकनादीसु चतूसु कम्मेसु अञ्जतरेन कम्मेन। “उद्देसेना ति पञ्चसु पातिमोक्खुद्देसेसु 
अञ्जतरेन उद्देसेन । 'वोहरन्तो ति कथयन्तो, ताहि ताहि उप्पत्तीहि 'अधम्मं धम्मोतिआदीनि अट्ठारस भेदकरवत्थूनि 
दीपेन्तो । “अनुस्सावनेना ति "ननु तुम्हे जानाथ मय्हं उच्चाकुला पब्बजितभावं बहुस्सुतभावञ्च! मादिसो नाम उद्भम्मं 
उब्बिनयं सत्थुसासनं गाहेय्याति चित्तम्पि उप्पादेतुं तुम्हाकं न युत्तं । किं मय्हं अवीचि नीलुप्पलवनं विय सीतलो? किमहं 
अपायतो न भायामी'तिआदिना नयेन कण्णमूले वचीभेदं कत्वा अनुस्सावनेन। 'सलाकग्गाहेना'ति एवं अनुस्सावेत्वा तेसं 
चित्तं उपत्थम्भेत्वा अनिवत्तनधम्मे कत्वा “गण्हथ इमं सलाक न्ति सलाकग्गाहेन। एत्थ च कम्ममेव उद्देसो वा पमाणं 
बोहारानुस्सावनसलाकग्गाहा पन पुब्बभागा। अट्ठारसवत्थुदीपनवसेन हि वोहरन्तेन तत्थ रुचिजननत्थं अनुस्सावेत्वा 
सलाकाय गाहितायपि अभिन्नोब होति सङ्घो । यदा पन एवं चत्तारो वा अतिरेका वा सलाकं गाहेत्वा आवेणिकं कम्मं वा 
उद्देसं वा करोन्ति, तदा सङ्घो भिन्नो नाम होति। 


एवं दिड्टिसम्पन्नो पुग्गलो सङ्घं भिन्देय्याति नेतं ठानं विज्जति। एत्तावता मातुघातादीनि पञ्च आनन्तरियकम्मानि 
दस्सितानि होन्ति, यानि पुथुज्जनो करोति, न अरियसावको। तेसं आविभावत्थं - 


कम्मतो द्वारतो चेव, कप्पद्वितियतो तथा। 
पाकसाधारणादीहि, विञ्ञातब्बो विनिच्छयो॥ 


तत्थ 'कम्मतो' ताव - एत्थ हि मनुस्सभूतस्सेव मनुस्सभूतं मातरं वा पितरं वा अपि परिवत्तलिङ्गं जीविता 
वोरोपेन्तस्स कम्मं आनन्तरियं होति। तस्स विपाकं पटिबाहिस्सामी'ति सकलचक्कवाळं महाचेतियप्पमाणेहि 
कञ्चनथुपेहि पूरेत्वापि, सकलचक्कवाळं पूरेत्वा निसिन्नभिक्खुसङ्घस्स महादानं दत्वापि, बुद्भस्स भगवतो सङ्घाटिकण्णं 
अमुञ्चित्वाव विचरित्वापि, कायस्स भेदा निरयमेव उपपज्जति। यो पन सयं मनुस्सभूतो तिरच्छानभूतं मातरं वा पितरं वा, 
सयं वा तिरच्छानभूतो मनुस्सभूतं, तिरच्छानभूतोयेव वा तिरच्छानभूतं जीविता वोरोपेति, तस्स कम्मं आनन्तरियं न होति, 

कम्मं पन भारियं होति, आनन्तरियं आहच्चेव तिट्ठति मनुस्सजातिकानं पन वसेन अयं पञ्हो कथितो । 


एत्थ एळकचतुक्कं, सङ्गामचतुक्कं, चोरचतुक्कञ्च कथेतब्बं । 'एळकं मारेमी ति अभिसन्धिनापि हि एळकड्टाने ठितं 
मनुस्सो मनुस्सभूतं मातरं वा पितरं वा मारेन्तो आनन्तरियं फुसति। एळकाभिसन्धिना पन मातापितिअभिसन्धिना वा 
एळकं मारेन्तो आनन्तरियं न फुसति। मातापितिअभिसन्धिना मातापितरो मारेन्तो फुसतेव । एस नयो इतरस्मिम्पि 
चतुक्कद्वये। यथा च मातापितूसु, एवं अरहन्तेपि एतानि चतुक्कानि वेदितब्बानि | मनुस्सअरहन्तमेव च मारेत्वा 
आनन्तरियं फुसति, न यकखभूतं; कम्मं पन भारियं आनन्तरियसदिसमेव। मनुस्सअरहन्तस्स च पृथुज्जनकालेयेव 
सत्थप्पहारे वा विसे वा दिन्नेपि यदि सो अरहत्तं पत्वा तेनेव मरति, अरहन्तघातो होतियेव । यं पन पुथुज्जनकाले दिन्नं दानं 
आरहत्तं पत्वा परिभुञ्जति, पुथुज्जनस्सेव तं दिन्नं होति । सेसअरियपुग्गले मारेन्तस्स आनन्तरियं नत्थि, कम्मं पन भारियं 
आनन्तरियसदिसमेव। 


लोहितुप्पादे तथागतस्स अभेज्जकायताय परूपक्कमेन चम्मच्छेदं कत्वा लोहितपग्घरणं नाम नत्थि। सरीरस्स पन 
अन्तोयेव एकस्मिं ठाने लोहितं समोसरति। देवदत्तेन पटिविद्भसिलातो भिज्जित्वा गता सकलिकापि तथागतस्स पादन्तं 
पहरि । फरसुना पहटो विय पादो अन्तोलोहितोयेव अहोसि। तथा करोन्तस्स आनन्तरियं होति। जीवको पन तथागतस्स 
रुचिया सत्थकेन चम्मं छिन्दित्वा तम्हा ठाना दुडुलोहितं नीहरित्वा फासुकमकासि । तथा करोन्तस्स पुञ्जकम्ममेव होति। 


अथ ये च परिनिब्बुते तथागते चेतियं भिन्दन्ति, बोधि छिन्दन्ति, धातुम्हि उपक्कमन्ति, तेसं कि होतीति? भारियं कम्मं 
होति आनन्तरियसदिसं। सधातुकं पन थूपं वा पटिमं वा बाधयमानं बोधिसाखञ्च छिन्दितुं बट्टति | सचेपि तत्थ निलीना 
सकुणा चेतिये वच्चं पातेन्ति, छिन्दितुं बडुतियेब । परिभोगचेतियतो हि सरीरचेतियं महन्ततरं । चेतियवत्थुं भिन्दित्वा 
गच्छन्तं बोधिमूलम्पि छिन्दित्वा हरितुं वटति । या पन बोधिसाखा बोधिघरं बाधति, तं गेहरक्खणत्थं छिन्दितुं न लब्भति। 
बोधिअत्थञ्हि गेहं, न गेहत्थाय बोधि। आसनघरेपि एसेव नयो। यस्मिं पन आसनघरे धातु निहिता होति, तस्स 
रक्खणत्थाय बोधिसाखं छिन्दितुं वट्टति । बोधिजग्गनत्थं ओजोहरणसाखं वा पूतिट्ठान वा छिन्दितुं बट्टतियेव; 
सरीरपटिजग्गने विय पुञ्ञम्पि होति । 


सङ्घभेदे सीमटुकसद्वे असन्निपतिते विसुं परिसं गहेत्वा कतवोहारानुस्सावनसलाकग्गाहस्स कम्मं वा करोन्तस्स 
उद्देसं वा उद्दिसन्तस्स भेदो च होति आनन्तरियकम्मञ्च। समग्गसञ्जाय पन वड्ठति। समग्गसञ्ञाय हि करोन्तस्स नेव 
भेदो होति न आनन्तरियकम्मं । तथा नवतो ऊनपरिसायं । सब्बन्तिमेन पन परिच्छेदेन नवन्नं जनानं यो सङ्घ भिन्दति, तस्स 
आनन्तरियकम्मं होति। अनुवत्तकानं अधम्मवादीनं महासावज्जं कम्मं; धम्मवादिनो अनवज्जा। तत्थ नवन्नमेव सङ्घ भेदे 
इदं सुत्तं - “एकतो, उपालि, चत्तारो होन्ति, एकतो चत्तारो, नवमो अनुस्सावेति सलाकं गाहेति - “अयं धम्मो, अयं 
विनयो, इदं सत्थुसासनं, इदं गण्हथ, इदं रोचेथा'ति। एवं खो, उपालि, सङ्घराजि चेव होति सङ्घभेदो च। नवन्नं वा, उपालि, 
अतिरेकनवन्नं वा सङ्घराजि चेव होति सङ्घभेदो चा”ति (चूळव० ३५१) । 


एतेसु च पन पञ्चसु सङ्घभेदो बचीकम्मं, सेसानि कायकम्मानीति। एवं कम्मतोपि विञ्ञातब्बो विनिच्छयो। 


'द्वारतो'ति सब्बानेव चेतानि कायद्वारतोपि वचीद्वारतोपि समुटुहन्ति । पुरिमानि पनेत्थ चत्तारि 
आणत्तिकविज्जामयपयोगवसेन वचीद्वारतो समुद्ठहित्वापि कायद्वारमेव पूरेन्ति। सङ्घभेदो हत्थमुद्दाय भेदं करोन्तस्स 
कायद्वारतो समुटुहित्वापि वचीद्वारमेव पूरेतीति। एवमेत्थ द्वारतोपि विञ्ञातब्बो विनिच्छयो। 

“कप्पद्टितियतो ति सङ्घ भेदोयेव चेत्थ कप्पद्टितियो। सण्ठहन्ते हि कप्पे कप्पवेमज्झे वा सङ्घभेदं कत्वा 
कप्पविनासेयेव मुच्चति । सचेपि हि “स्वे कप्पो विनस्सिस्सतीति अज्ज सङ्घभेदं करोति, स्वेयेव मुच्चति, एकदिवसमेव 
निरये पच्चति। एवं करणं पन नत्थि। सेसानि चत्तारि कम्मानि आनन्तरियानेव होन्ति, न कप्पट्टितियानीति | एवमेत्थ 
कप्पट्टितियतोपि विञ्जातब्बो विनिच्छयो। 


“पाकतो' ति येन च पञ्चपेतानि कम्मानि कतानि होन्ति, तस्स सङ्घ भेदोयेब पटिसन्धिवसेन विपच्चति। सेसानि 
“अहोसि कम्मं नाहोसि कम्मविपाको "ति एवमादीसु सङ्घं गच्छन्ति। सङ्घभेदाभावे लोहितुप्पादो, तदभावे अरहन्तघातो, 
तदभावे सचे पिता सीलवा होति, माता दुस्सीला नो वा तथा सीलवती, पितुघातो पटिसन्धिबसेन विपच्चति। सचे माता 
मातुघातो । द्रीसुपि सीलेन वा दुस्सीलेन वा समानेसु मातुघातोव पटिसन्धिवसेन विपच्चति; माता हि दुक्करकारिणी 
बहूपकारा च पुत्तानन्ति। एवमेत्थ पाकतोपि विञ्जातब्बो विनिच्छयो। 


"साधारणादीही'ति पुरिमानि चत्तारि सब्बेसम्पि गहट्ठपब्बजितानं साधारणानि। सङ्घभेदो पन “न खो, उपालि, 
भिक्खुनी सङ्घ भिन्दति, न सिक्खमाना, न सामणेरो, न सामणेरी, न उपासको, न उपासिका सङ्घ भिन्दति। भिक्खु खो, 
उपालि, पकतत्तो समानसंवासको समानसीमायं ठितो सङ्घं भिन्दती"ति (चूळव० ३५१) वचनतो वुत्तप्पकारस्स भिक्खुनोव 
होति, न अञ्ञस्स; तस्मा असाधारणो। आदिसद्देन सब्बेपेते दुक्खवेदनासहगता दोसमोहसम्पयुत्ता चाति एवमेत्थ 
साधारणादीहिपि विञ्ञातब्बो विनिच्छयो। 


अञ्ञं सत्थारन्ति `अयं मे सत्था सत्थुकिच्चं कातुं समत्थो'ति भवन्तरेपि अञ्ञं तित्थकरं `अयं मे सत्था'ति एवं 
गण्हेय्य - नेतं ठानं विज्जतीति अत्थो। अट्टुमं भवं निब्बत्तेय्याति सब्बमन्दपञ्जोपि सत्तमं भवं अतिक्कमित्वा अट्टमं 
निब्बत्तेय्य - नेतं ठानं विज्जति। उत्तमकोटिया हि सत्तमं भवं सन्धायेवेस “नियतो सम्बोधिपरायणो"ति वृत्तो। कि पन तं 
नियामेति? कि पुब्बहेतु नियामेति उदाहु पटिलद्धमग्गो उदाहु उपरि तयो मग्गाति? सम्मासम्बुद्धेन गहितं नाममत्तमेतं । 
पुग्गलो पन नियतो नाम नत्थि। “पुब्बहेतु नियामेती ति वृत्ते हि उपरि तिण्णं मग्गानं उपनिस्सयो वुत्तो होति, पठममग्गस्स 
उपनिस्सयाभावो आपज्जति। इच्चस्स अहेतु अप्पच्चया निब्बत्ति पापुणाति। “पटिलद्भमग्गो नियामेती' ति वृत्ते उपरि तयो 
मग्गा अकिच्चका होन्ति, पठममग्गोब सकिच्चको, पठममग्गेनेव किलेसे खेपेत्वा परिनिब्बायितब्बं होति। “उपरि तयो 
मग्गा नियामेन्ती*ति वृत्ते पठममग्गो अकिच्चको होति, उपरि तयो मग्गाव सकिच्चका, पठममग्गं अनिब्बत्तेत्वा उपरि तयो 
मग्गा निब्बत्तेतब्बा होन्ति, पठममग्गेन च अनुप्पज्जित्वाव किलेसा खेपेतब्बा होन्ति। तस्मा न अञ्जो कोचि नियामेति, 
उपरि तिण्णं मग्गानं विपस्सनाव नियामेति। सचे हि तेसं विपस्सना तिक्खा सूरा हुत्वा बहति, एकंयेव भवं निब्बत्तेत्वा 
अरहत्तं पत्वा परिनिब्बाति । ततो मन्दतरपञ्ञो दुतिये वा ततिये वा चतुत्थे वा पञ्चमे वा छट्ठे वा भवे अरहत्तं पत्वा 
परिनिब्बाति | सब्बमन्दपञ्ञो सत्तमं भवं निब्बत्तेत्वा अरहत्तं पापुणाति, अट्ठमे भवे पटिसन्धि न होति। इति सम्मासम्बुद्रेन 
गहितं नाममत्तमेतं । सत्था हि बुद्धतुलाय तुलेत्वा सब्बञ्ञुतजाणेन परिच्छिन्दित्वा `अयं पुग्गलो सब्बमहापञ्ञो 
तिक्खविपस्सको एकमेव भवं निब्बत्तेत्वा अरहत्तं गण्हिस्सती'ति "एकबीजी'ति नामं अकासि; `अयं पुग्गलो दुतियं, 
ततियं, चतुत्थं, पञ्चमं, छट्टं भवं निब्बत्तेत्वा अरहत्तं गण्हिस्सती'ति “कोलंकोलो' ति नामं अकासि; `अयं पुग्गलो सत्तमं 
भवं निब्बत्तेत्वा अरहत्तं गण्हिस्सती'ति “सत्तक्खत्तुपरमो ति नामं अकासि। 


कोचि पन पुग्गलो सत्तन्नं भवानं नियतो नाम नत्थि। अरियसावको पन येन केनचिपि आकारेन मन्दपञ्जो समानो 
अट्टमं भवं अप्पत्वा अन्तराव परिनिब्बाति। सक्कसदिसोपि वड्ठाभिरतो सत्तमंयेव भवं गच्छति। सत्तमे भवे सब्बकारेन 

पमादविहारिनोपि विपस्सनाञाणं परिपाकं गच्छति। अप्पमत्तकेपि आरम्मणे निब्बिन्दित्वा निब्बुति पापुणाति। सचेपि 
हिस्स सत्तमे भवे निह वा ओक्कमन्तस्स, परम्मुखं वा गच्छन्तस्स, पच्छतो ठत्वा तिखिणेन असिना कोचिदेव सीसं पातेय्य, 
उदके वा ओसादेत्वा मारेय्य, असनि वा पनस्स सीसे पतेय्य, एवरूपेपि काले सप्पटिसन्धिका कालंकिरिया नाम न होति, 
अरहत्तं पत्वाव परिनिब्बाति। तेन वुत्तं - “अट्टुमं भवं निब्बत्तेय्य - नेतं ठानं विज्जती 'ति। 


एकिस्सा लोकधातुयाति दससहस्सिलोकधातुया। तीणि हि खेत्तानि - जातिखेत्तं, आणाखेत्तं, विसयक्खेत्तन्ति। 
तत्थ 'जातिक्खेत्तै नाम दससहस्सिलोकधातु । सा हि तथागतस्स मातुकुच्छिओक्कमनकाले, निक्खमनकाले, 
सम्बोधिकाले, धम्मचक्कपवत्तने, आयुसङ्कारवोस्सज्जने, परिनिब्बाने च कम्पति। कोटिसतसहस्सचक्कवाळं पन 
“आणाखेत्तै नाम। आटानाटियमोरपरित्तधजग्गपरित्तरतनपरित्तादीनञ्हि एत्थ आणा वत्तति। “विसयखेत्तस्स पन 
परिमाणं नत्थि । बुद्धानञ्हि “यावतकं जाणं तावतकं जेय्यं, यावतकं जेय्यं तावतकं जाणं, जाणपरियन्तिकं जेय्यं, 
जेय्यपरियन्तिकं जाण"'न्ति (पटि० म० ३.५) वचनतो अविसयो नाम नत्थि। 


इमेसु पन तीसु खेत्तेसु, ठपेत्वा इमं चक्कवाळं, अञ्ञस्मि चक्कवाळे बुद्धा उप्पज्जन्तीति सुत्तं नत्थि, न उप्पज्जन्तीति 
पन अत्थि। तीणि पिटकानि - विनयपिटकं, सृत्तन्तपिटकं, अभिधम्मपिटकन्ति। तिस्सो सङ्गीतियो - 
महाकस्सपत्थेरस्स सङ्गीति, यसत्थेरस्स सङ्गीति, मोग्गलिपुत्ततिस्सत्थेरस्स सङ्गीतीति। इमा तिस्सो सङ्गीतियो आरुळहे 
तेपिटके बुद्धवचने इमं चक्कवाळं मुञ्चित्वा अञ्जत्थ बुद्धा उप्पज्जन्तीति सुत्तं नत्थि, नुप्पज्जन्तीति पन अत्थि। 


अपुब्बं अचरिमन्ति अपुरे अपच्छा; एकतो नुप्पज्जन्ति, पुरे वा पच्छा वा उप्पज्जन्तीति वृत्तं होति। तत्थ बोधिपल्लङ्के 
“बोधि अप्पत्वा न उद्टहिस्सामी”ति निसिन्नकालतो पट्टाय याव मातुकुच्छिस्मि पटिसन्धिग्गहणं ताव पुब्बेन्ति न वेदितब्बं । 
बोधिसत्तस्स हि पटिसन्धिग्गहणे दससहस्सचक्कवाळकम्पनेनेब जातिकखेत्तपरिग्गहो कतो, अञ्ञस्स बुद्भस्स उप्पत्ति 
निवारिता होति। परिनिब्बानतो पट्टाय च याव सासपमत्तापि धातुयो तिट्ठन्ति ताव पच्छाति न वेदितब्बं। धातूसु हि ठितासु 
बुद्धा ठिताव होन्ति । तस्मा एत्थन्तरे अञ्ञस्स बुद्धस्स उप्पत्ति निवारिताव होति, धातुपरिनिब्बाने पन जाते अञ्ञस्स 
बुद्धस्स उप्पत्ति न निवारिता। 


तीणि हि अन्तरधानानि नाम - परियत्तिअन्तरधानं, पटिवेधअन्तरधानं, पटिपत्तिअन्तरधानन्ति। तत्थ “परियत्ती ति 
तीणि पिटकानि; “पटिवेधो ति सच्चपटिवेधो; “पटिपत्ती ति पटिपदा। तत्थ पटिवेधो च पटिपत्ति च होतिपि न होतिपि। 
एकस्मिञ्हि काले पटिवेधकरा भिक्खू बहू होन्ति; "एस भिक्खु पुथुज्जनो'ति अङ्गुलि पसारेत्वा दस्सेतब्बो होति। इमस्मियेव 
दोपे एकवारं किर पुथुज्जनभिकखु नाम नाहोसि। पटिपत्तिपूरकापि कदाचि बहू होन्ति, कदाचि अप्पा। इति पटिबेधो च 
पटिपत्ति च होतिपि न होतिपि। 


सासनट्टितिया पन परियत्तियेव पमाणं । पण्डितो हि तेपिटकं सुत्वा द्वेपि पूरेति। यथा अम्हाकं बोधिसत्तो आळारस्स 
सन्तिके पञ्चाभिञ्ञा सत्त च समापत्तियो निब्बत्तेत्वा नेवसञ्जानासञ्ञजायतनसमापत्तिया परिकम्मं पुच्छि, सो “न 
जानामीति आह; ततो उदकस्स सन्तिकं गन्त्वा अधिगतविसेसं संसन्देत्वा नेवसञ्जानासञ्जायतनस्स परिकम्मं पुच्छि; सो 
आचिक्खि; तस्स वचनसमनन्तरमेव महासत्तो तं सम्पादेसि; एवमेव पञ्ञवा भिक्खु परियत्ति सुत्वा द्वेपि पूरेति। तस्मा 
परियत्तिया ठिताय सासनं ठितं होति। यदा पन सा अन्तरधायति तदा पठमं अभिधम्मपिटकं नस्सति। तत्थ पट्ठानं सब्बपठमं 
अन्तरधायति। अनुक्कमेन पच्छा धम्मसङ्गहो। तस्मिं अन्तरहिते इतरेसु द्वीसु पिटकेसु ठितेसु सासनं ठितमेव होति। 

तत्थ सुत्तन्तपिटके अन्तरधायमाने पठमं अङ्गुत्तरनिकायो एकादसकतो पट्टाय याव एकका अन्तरधायति। तदनन्तरं 
संयुत्तनिकायो चक्कपेय्यालतो पट्टाय याव ओघतरणा अन्तरधायति। तदनन्तरं मज्झिमनिकायो इन्द्रियभावनतो पट्ठाय याव 
मूलपरियाया अन्तरधायति। तदनन्तरं दीघनिकायो दसृत्तरतो पट्टाय याव ब्रह्मजाला अन्तरधायति। एकिस्सापि द्विन्नम्पि 
गाथानं पुच्छा अद्धानं गच्छति; सासनं धारेतुं न सक्कोति सभियपुच्छा (सु० नि० ५१५ आदयो) विय आळवकपुच्छा (सु० 
नि० १८३ आदयो; सं० नि० १.२४६) विय च। एता किर कस्सपबुद्धकालिका अन्तरा सासनं धारेतुं नासक्खिसु। 


द्वीसु पन पिटकेसु अन्तरहितेसुपि विनयपिटके ठिते सासनं तिट्ठति । परिवारखन्धकेसु अन्तरहितेसु उभतोविभङ्गे ठिते 
ठितमेव होति। उभतोविभङ्गे अन्तरहिते मातिकाय ठितायपि ठितमेव होति। मातिकाय अन्तरहिताय 
पातिमोक्खपब्बज्जाउपसम्पदासु ठितासु सासनं तिट्ठति। लिङ्गं अद्भानं गच्छति। सेतवत्थसमणवंसो पन कस्सपबुद्भकालतो 
पट्टाय सासनं धारेतुं नासक्खि | पच्छिमकस्स पन सच्चपटिवेधतो पच्छिमकस्स सीलभेदतो च पट्ठाय सासनं ओसक्कितं 
नाम होति। ततो पट्टाय अञ्जस्स बुद्धस्स उप्पत्ति न वारिता। 


तीणि परिनिब्बानानि नाम - किलेसपरिनिब्बानं, खन्धपरिनिब्बानं, धातुपरिनिब्बानन्ति। तत्थ 
"किलेसपरिनिब्बानं' बोधिपल्लड्के अहोसि, 'खन्धपरिनिब्बानं' कुसिनारायं, 'धातुपरिनिब्बानं' अनागते भविस्सति। 
सासनस्स किर ओसक्कनकाले इमस्मिं तम्बपण्णिदीपे धातुयो सन्निपतित्वा महाचेतियं गमिस्सन्ति, महाचेतियतो नागदीपे 
राजायतनचेतियं, ततो महाबोधिपल्लङ्कं गमिस्सन्ति। नागभवनतोपि देवलोकतोपि ब्रह्मलोकतोपि धातुयो 
महाबोधिपल्लङ्कमेव गमिस्सन्ति। सासपमत्तापि धातु न अन्तरा नस्सिस्सति। सब्बा धातुयो महाबोधिपल्लङ्के रासिभूता 
सुवण्णक्खन्धो विय एकघना हुत्वा छब्बण्णरंसियो विस्सज्जेस्सन्ति। ता दससहस्सिलोकधातुं फरिस्सन्ति। ततो 
दससहस्सचक्कवाळदेवता सन्निपतित्वा “अज्ज सत्था परिनिब्बाति, अज्ज सासनं ओसक्कति, पच्छिमदस्सनं दानि इदं 
अम्हाक”न्ति दसबलस्स परिनिब्बुतदिवसतो महन्ततरं कारुञ्ञं करिस्सन्ति। ठपेत्वा अनागामिखीणासवे अवसेसा 
सकभावेन सन्धारेतुं न सक्खिस्सन्ति । धातूसु तेजोधातु उद्टहित्वा याव ब्रह्मलोका उग्गच्छिस्सति। सासपमत्तायपि धातुया 
सति एकजालाव भविस्सति; धातूसु परियादानं गतासु पच्छिज्जिस्सति। एवं महन्तं आनुभावं दस्सेत्वा धातूसु 
अन्तरहितासु सासनं अन्तरहितं नाम होति। याव एवं न अन्तरधायति ताव अचरिमं नाम होति। एवं अपुब्बं अचरिमं 
उप्पज्जेय्युं - नेतं ठानं विज्जति । 


कस्मा पन अपुब्बं अचरिमं न उप्पज्जन्तीति? अनच्छरियत्ता। बुद्धा हि अच्छरियमनुस्सा, यथाह -- “एकपुग्गलो, 
भिक्खवे, लोके उपज्जमानो उप्पज्जति अच्छरियमनुस्सो। कतमो एकपुग्गलो? तथागतो, भिक्खवे, अरहं 
सम्मासम्बुद्धो*ति (अ० नि० १.१७२)। यदि च द्वे वा चत्तारो वा अट्ट वा सोळस वा एकतो उप्पज्जेय्यु, न अच्छरिया 
भवेय्युं । एकस्मिञ्हि विहारे द्विन्नं चेतियानम्पि लाभसक्कारो उळारो न होति, भिक्खूपि बहुताय न अच्छरिया जाता, एवं 
बुद्धापि भवेय्युं; तस्मा नुप्पज्जन्ति। देसनाय च विसेसाभावतो। यञ्हि सतिपट्ठानादिभेदं धम्मं एको देसेति, अञ्ञेन 
उप्पज्जित्वापि सोव देसेतब्बो सिया । ततो अनच्छरियो सिया। एकस्मिं पन धम्मं देसेन्ते देसनापि अच्छरिया होति । 
विवादभावतो च। बहूसु च बुद्रेसु उप्पन्नेसु बहूनं आचरियानं अन्तेबासिका विय 'अम्हाकं बुद्धो पासादिको, अम्हाकं बुद्धो 
मधुरस्सरो लाभी पुञ्ञवा'ति विवदेय्युं; तस्मापि एवं नुप्पज्जन्ति। 


अपिचेतं कारणं मिलिन्दरञ्ञा पुडेन नागसेनत्थेरेन वित्थारितमेव । वुत्तञ्हि तत्थ (मि? प० ५.१.१) - 


“अन्ते नागसेन, भासितम्पेतं भगवता -- “अट्टानमेतं, भिक्खवे, अनवकासो यं एकिस्सा लोकधातुया द्वे 

अरहन्तो सम्मासम्बुद्धा अपुब्बं अचरिमं उप्पज्जेय्युं - नेतं ठानं विज्जती' "ति (अ० नि० १.२७७; म० नि० 
३.१२९) । देसेन्ता च, भन्ते नागसेन, सब्बेपि तथागता सत्ततिंस बोधिपक्खियधम्मे देसेन्ति, कथयमाना च चत्तारि 
अरियसच्चानि कथेन्ति, सिकखापेन्ता च तीसु सिक्खासु सिक्खापेन्ति, अनुसासमाना च अप्पमादपटिपत्तियं 
अनुसासन्ति। यदि, भन्ते नागसेन, सब्बेसम्पि तथागतानं एका देसना एका कथा एका सिक्खा एकानुसिट्टि, केन 
कारणेन द्वे तथागता एकक्खणे नुप्पज्जन्ति? एकेनपि ताव बुद्धुप्पादेन अयं लोको ओभासजातो। यदि दुतियो बुद्धो 
भवेय्य, द्विन्नं पभाय अयं लोको भिय्योसो मत्ताय ओभासजातो भवेय्य। ओवदन्ता च द्वे तथागता सुखं ओवदेय्युं, 
अनुसासमाना च सुखं अनुसासेय्युं। तत्थ मे कारणं दस्सेहि यथाहं निस्संसयो भवेय्य''न्ति। 


“अयं, महाराज, दससहस्सी लोकधातु एकबुद्भधारणी, एकस्सेव तथागतस्स गुणं धारेति । यदि दुतियो बुद्धो 
उप्पज्जेय्य, नायं दससहस्सी लोकधातु धारेय्य, चलेय्य कम्पेय्य नमेय्य ओनमेय्य विनमेय्य विकिरेय्य विधमेय्य 
विद्धंसेय्य, न ठानमुपगच्छेय्य । 


“यथा, महाराज, नावा एकपुरिससन्धारणी भवेय्य, एकस्मिं पुरिसे अभिरूळहे सा नावा समुपादिका भवेस्य | 
अथ दुतियो पुरिसो आगच्छेय्य तादिसो आयुना वण्णेन वयेन पमाणेन किसथूलेन सब्बङ्गपच्चङ्गेन । सो तं नावं 
अभिरूहेय्य। अपिनु सा, महाराज, नावा द्विन्नम्पि धारेय्या'ति? “न हि, भन्ते, चलेय्य कम्पेय्य नमेय्य ओनमेय्य 
विनमेय्य विकिरेय्य विधमेय्य विद्धंसेय्य, न ठानमुपगच्छेय्य, ओसीदेय्य उदके "ति। “एवमेव खो, महाराज, अयं 
दससहस्सी लोकधातु एकबुद्धधारणी एकस्सेव तथागतस्स गुणं धारेति। यदि दुतियो बुद्धो उप्पज्जेय्य, नायं 


“यथा वा पन, महाराज, पुरिसो यावदत्थं भोजनं भुञ्जेय्य छादेन्तं यावकण्ठमभिपूरयित्वा। सो ततो पीणितो 
परिपुण्णो निरन्तरो तन्दीगतो अनोनमितदण्डजातो पुनदेव तत्तकं भोजनं भुञ्जेय्य। अपिनु खो सो, महाराज, 
पुरिसो सुखितो भवेय्या”ति? “न हि, भन्ते, सकि भुत्तोब मरेय्या*ति । एवमेव खो, महाराज, अयं दससहस्सी 
लोकधातु एकबुद्भधारणी...पे०... न ठानमुपगच्छेय्या"ति। 


“किं नु खो, भन्ते नागसेन, अतिधम्मभारेन पथवी चलती" ति? “इध, महाराज, द्रे सकटा रतनपरिपूरिता 
भवेय्युं यावस्मा मुखसमा । एक सकटतो रतनं गहेत्वा एकम्हि सकटे आकिरेय्युं। अपिनु तं, महाराज, सकटं 
द्विन्नम्पि सकटानं रतनं धारेय्या*ति? “न हि, भन्ते, नाभिपि तस्स चलेय्य, अरापि तस्स भिज्जेय्युं, नेमिपि तस्स 
ओपतेय्य, अक्खोपि तस्स भिज्जेय्या”ति। “किन्नु खो, महाराज, अतिरतनभारेन सकटं भिज्जती "ति? “आम, 
भन्ते"ति। “एवमेव खो, महाराज, अतिधम्मभारेन पथवी चलतीति । 


“अपिच, महाराज, इमं कारणं बुद्धबलपरिदीपनाय ओसारितं। अञ्ञम्पि तत्थ पतिरूपं कारणं सुणोहि येन 
कारणेन द्वे सम्मासम्बुद्भा एकक्खणे नुप्पज्जन्ति। यदि, महाराज, द्वे सम्मासम्बुद्रा एकक्खणे उप्पज्जेय्युं, परिसाय 
विवादो उप्पज्जेय्य -- 'तुम्हाकं बुद्धो, अम्हाकं बुद्धो ति उभतोपक्खजाता भवेय्युं। यथा, महाराज, द्विन्नं 
बलवामच्चानं परिसाय विवादो उप्पज्जेय्य -- 'तुम्हाकं अमच्चो, अम्हाकं अमच्चो ति उभतोपक्खजाता होन्ति; 
एवमेव खो, महाराज, यदि द्वे सम्मासम्बुद्भा एकक्खणे उप्पज्जेय्युं, तेसं परिसाय विवादो उप्पज्जेय्य - 'तुम्हाकं 
बुद्धो, अम्हाकं बुद्धो ति उभतोपक्खजाता भवेय्युं । इदं ताव महाराज एकं कारणं येन कारणेन द्वे सम्मासम्बुद्धा 
एकक्खणे नुप्पज्जन्ति। 

““अपरम्पि उत्तरिं कारणं सुणोहि येन कारणेन द्वे सम्मासम्बुद्धा एककखणे नुप्पज्जन्ति। यदि, महाराज, द्वे 
सम्मासम्बुद्भा एकक्खणे उप्पज्जेय्युं 'अग्गो बुद्धो'ति यं वचनं तं मिच्छा भवेय्य, 'जेट्टो बुद्धो'ति 'सेट्टो बुद्धो'ति 
“विसिट्ठो बुद्धो'ति 'उत्तमो बुद्धो'ति 'पवरो बुद्धो ति “असमो बुद्धो ति 'असमसमो बुद्धो ति 'अप्पटिसमो बुद्धो'ति 
'अप्पटिभागी बुद्धो'ति “अप्पटिपुग्गलो बुद्धो ति यं वचनं तं मिच्छा भवेय्य। इदम्पि खो त्वं, महाराज, कारणं तथतो 
सम्पटिच्छ येन कारणेन द्वे सम्मासम्बुद्धा एकक्खणे नुप्पज्जन्ति। 


“अपिच, महाराज, बुद्धानं भगवन्तानं सभावपकति एसा यं एकोयेव बुद्धो लोके उप्पज्जति। कस्मा 
कारणा? महन्तत्ता सब्बञ्जुबुद्धगुणानं । अञ्ञम्पि, महाराज, यं लोके महन्तं तं एकंयेव होति। पथवी, महाराज, 
महन्ता, सा एकायेव; सागरो महन्तो, सो एकोयेव; सिनेरु गिरिराजा महन्तो, सो एकोयेव; आकासो महन्तो, सो 
एकोयेव; सक्को महन्तो, सो एकोयेव; महाब्रह्मा महन्तो, सो एकोयेव; तथागतो अरहं सम्मासम्बुद्धो महन्तो, सो 
एकोयेव लोकस्मिं । यत्थ ते उप्पज्जन्ति तत्थ अञ्ञेसं ओकासो न होति। तस्मा, महाराज, तथागतो अरहं 
सम्मासम्बुद्धो एकोयेव लोके उप्पज्जती”ति। 


“सुकथितो, भन्ते नागसेन, पञ्हो ओपम्मेहि कारणेही "ति (मि० प० ५.१.१) । 


एकिस्सा लोकधातुयाति एकस्मिं चक्कवाळे । हेट्ठा इमिनाव पदेन दस चक्कवाळसहस्सानि गहितानि। तानिपि 
एकचक्कवाळेनेव परिच्छिन्दितुं वन्ति । बुद्धा हि उप्पज्जमाना इमस्मिंयेव चक्कवाळे उप्पज्जन्ति; उप्पज्जनट्ठाने पन 
वारिते इतो अञ्जेसु चक्कवाळेसु न उप्पज्जन्तीति वारितमेव होति। अपुब्बं अचरिमन्ति एत्थ चक्करतनपातुभावतो पुब्बे 
पुब्बं, तस्सेव अन्तरधानतो पच्छा चरिमं । तत्थ द्विधा चक्करतनस्स अन्तरधानं होति - चक्कवत्तिनो कालकिरियाय वा 
पब्बज्जाय वा। अन्तरधायमानञ्च पन तं कालकिरियतो वा पब्बज्जतो वा सत्तमे दिवसे अन्तरधायति। ततो परं 
चक्कवत्तिनो पातुभावो अवारितो। कस्मा पन एकचक्कवाळे द्रे चक्कवत्तिनो नुप्पज्जन्तीति? विवादुपच्छेदतो 
अनच्छरियभावतो चक्करतनस्स महानुभावतो च। द्वीसु हि उप्पज्जन्तेसु `अम्हाकं राजा महन्तो, अम्हाकं राजा महन्तो'ति 
विवादो उप्पज्जेय्य। “एकस्मिं दीपे चक्कवत्ती, एकस्मिं दीपे चक्कवत्तीति च अनच्छरियो भवेय्य। यो चायं चक्करतनस्स 
द्विसहस्सदीपपरिवारेसु चतूसु महादीपेसु इस्सरियानुप्पदानसमत्थो महानुभावो, सो परिहायेय्य। इति विवादुपच्छेदतो 
अनच्छरियभावतो चक्करतनस्स महानुभावतो च न एकचक्कवाळे द्वे उप्पज्जन्ति । 


यं इत्थो अरहं अस्स सम्मासम्बुद्धोति एत्थ तिट्ठतु ताव सब्बञ्जुगुणे निब्बत्तेत्वा लोकत्तारणसमत्थो बुद्धभावो, 
पणिधानमत्तम्पि इत्थिया न सम्पज्जति। 


““मनुस्सत्तं लिङ्गसम्मत्ति, हेतु सत्थारदस्सनं । 
पब्बज्जा गुणसम्पत्ति, अधिकारो च छन्दता। 
अट्टधम्मसमोधाना, अभिनीहारो समिज्झती 'ति॥ (बु० वं० २.५९)। 


इमानि हि पणिधानसम्पत्तिकारणानि। इति पणिधानम्पि सम्पादेतुं असमत्थाय इत्थिया कुतो बुद्धभावोति “अट्टानमेत॑, 
अनवकासो यं इत्थी अरहं अस्स सम्मासम्बुद्धो ति वृत्तं । सब्बाकारपरिपूरो वा पुञ्जुस्सयो सब्बाकारपरिपूरमेव अत्तभावं 
निब्बत्तेतीति पुरिसोव अरहं होति सम्मासम्बुद्धो । 

यं इत्थी राजा अस्स चक्कवत्तीतिआदीसुपि यस्मा इत्थिया कोसोहितवत्थगुय्हादीनं अभावेन लक्खणानि न 
परिपूरेन्ति, इत्थिरतनभावेन सत्तरतनसमङ्गिता न सम्पज्जति, सब्बमनुस्सेहि च अधिको अत्तभावो न होति, तस्मा 
““अट्टानमेतं अनवकासो यं इत्थी राजा अस्स चक्कवत्ती ति वृत्तं । यस्मा च सक्कत्तादीनिपि तीणि ठानानि उत्तमानि, 
इत्थिलिङ्गजञ्च हीनं, तस्मा तस्सा सक्कत्तादीनिपि पटिसिद्धानि। ननु च यथा इत्थिलिङ्गं एवं पुरिसलिङ्गम्पि ब्रह्मलोके नत्थि, 
तस्मा “यं पुरिसो ब्रह्मत्तं कारेय्य - ठानमेतं विज्जती 'तिपि न वत्तब्बं सियाति? नो न वत्तब्बं। कस्मा? इध पुरिसस्स तत्थ 
निब्बत्तनतो । ब्रह्मत्तन्ति हि महाब्रह्मत्तं अधिप्पेतं | इत्थी च इध झानं भावेत्वा कालं कत्वा ब्रह्मपारिसञ्जानं सहब्यतं 
उपपज्जति, न महाब्रह्मानं । पुरिसो पन तत्थ न उप्पज्जतीति न वत्तब्बो। समानेपि चेत्थ उभयलिङ्गाभावे पुरिससण्ठानाव 
ब्रह्मानो, न इत्थिसण्ठाना । तस्मा सुवृत्तमेवेतं । 


कायदुच्चरितस्सातिआवीसु यथा निम्बबीजकोसातकोबीजादीनि मधुरं फलं न निब्बत्तेन्ति, असातं अमधुरमेव 
निब्बत्तेन्ति, एवं कायदुच्चरितादीनि मधुरं विपाकं न निब्बत्तेन्ति, अमधुरमेव निब्बत्तेन्ति। यथा च उच्छुबीजसालिबीजादीनि 
मधुरं साधुरसमेव फलं निब्बत्तेन्ति, न असातं कटुकं, एवं कायसुचरितादीनि मधुरमेव विपाकं निब्बत्तेन्ति, न अमधुरं । 
बुत्तम्पि चेतं - 


“यादिसं वपते बीजं, तादिसं हरते फलं । 
कल्याणकारी कल्याणं, पापकारी च पापकन्ति॥ (सं० नि० १.२५६)। 


तस्मा “अट्टानमेतं अनवकासो, यं कायदुच्चरितस्सा'तिआदि वुत्तं । 


कायदुच्चरितसमङ्गीतिआदीसु समङ्गीति पञ्चविधा समङ्गिता - आयूहनसमङ्गिता, चेतनासमङ्गिता, 
कम्मसमङ्गिता, विपाकसमङ्गिता, उपट्ठानसमङ्गिताति । तत्थ कुसलाकुसलकम्मायूहनक्खणे 'आयूहनसमङ्गिता' वुच्चति । 
तथा "चेतनासमङ्गिता' । याव पन अरहत्त न पापुणन्ति ताव सब्बेपि सत्ता पुब्बे उपचितं विपाकारहं कम्मं सन्धाय 
कम्मसमङ्गिनोति वुच्चन्ति - एसा “कम्मसमङ्गिता । 'विपाकसमङ्गिता' पन विपाकक्खणेयेव वेदितब्बा। याव पन सत्ता 
आरहत्तं न पापुणन्ति ताव तेसं ततो ततो चवित्वा निरये ताव उप्पज्जमानानं अग्गिजाललोहकुम्भीआदीहि उपट्ठानाकारेहि 
निरयो, गब्भसेय्यकत्तं आपज्जमानानं मातुकुच्छि, देवेसु उप्पज्जमानानं कप्परुक्खविमानादीहि उपट्टानाकारेहि देवलोकोति 
एवं उपपत्तिनिमित्तं उपट्टाति । इति नेसं इमिना उप्पत्तिनिमित्तृपड्ठानेन अपरिमृत्तत्ता “उपट्ठानसमड्डिता' नाम | साव चलति, 
सेसा निच्चला। निरये हि उपट्टितेपि देवलोको उपट्टाति; देवलोके उपट्टितेपि निरयो उपट्ठाति; मनुस्सलोके उपट्टितेपि 
तिरच्छानयोनि उपट्टाति; तिरच्छानयोनिया च उपट्टितायपि मनुस्सलोको उपट्टातियेव । 


तत्रिदं वत्थु - सोणगिरिपादे किर अचेलविहारे सोणत्थेरो नाम एको धम्मकथिको । तस्स पिता सुनखवाजिको नाम 
लुद्दको अहोसि। थेरो तं पटिबाहन्तोपि संवरे ठपेतुं असक्कोन्तो “मा नस्सि वराको ति महल्लककाले अकामकं पब्बाजेसि । 
तस्स गिलानसेय्याय निपन्नस्स निरयो उपट्ठासि। सोणगिरिपादतो महन्ता महन्ता सुनखा आगन्त्वा खादितुकामा विय 
सम्परिवारेसुं। सो महाभयभीतो “वारेहि, तात सोण! वारेहि, तात सोणा*ति आह। “कि महाथेरा”ति? “न पस्ससि, 
ताता”ति तं पवत्ति आचिक्खि। सोणत्थेरो 'कथञ्हि नाम मादिसस्स पिता निरये निब्बत्तिस्सति, पतिट्ठाहमस्स 
भविस्सामी'ति सामणेरेहि नानापुप्फानि आहरापेत्वा चेतियङ्गणबोधियङ्गणेसु मालासन्थारपूजञ्च आसनपूजञ्च कारेत्वा 
पितरं मञ्चेन चेतियङ्गणं हरित्वा मञ्चे निपज्जापेत्वा “अयं मे, महाथेर, पूजा तुम्हाकं अत्थाय कता; “अयं मे, भगवा, 
दुग्गतपण्णाकारो'ति वत्वा भगवन्तं वन्दित्वा चित्तं पसादेही "ति आह । सो महाथेरो पूजं दिस्वा तथाकरोन्तो चित्तं 

पसादेसि। तावदेवस्स देवलोको उपट्टासि, नन्दवनचित्तलतावनमिस्सकवनफारुसकवनविमानानि चेव देवनाटकानि 
च परिवारेत्वा ठितानि विय अहेसुं। सो “अपेथ, सोण! अपेथ, सोणा”ति आह। “किमिदं, महाथेरा”ति? “एता ते, तात, 
मातरो आगच्छन्ती 'ति। 'थेरो सग्गो उपड्वितो महाथेरस्सा'ति चिन्तेसि। एवं उपट्ठानसमङ्गिता चलतीति वेदितब्बा । एतासु 
समङ्गितासु इध आयूहनचेतनाकम्मसमङ्गितावसेन “कायदुच्चरितसमङ्गीतिआदि वृत्तं । सेसं सब्बत्थ उत्तानत्थमेवाति। 


पठमबलनिद्देसवण्णना । 
दुतियबलनिद्देसो 


८१०. दुतियबलनिद्देसे गतिसम्पत्तिपटिबाळहानीति गतिसम्पत्तिया पटिबाहितानि निवारितानि पटिसेधितानि। 
सेसपदेसुपि एसेव नयो। एत्थ च गतिसम्पत्तीति सम्पन्ना गति देवलोको च मनुस्सलोको च । गतिविपत्तीति विपन्ना गति 
चत्तारो अपाया। उपधिसम्पत्तीति अत्तभावसमिद्धि | उपधिविपत्तीति हीनअत्तभावता । कालसम्पत्तीति 
सुराजसुमनुस्सकालसङ्घातो सम्पन्नकालो। कालविपत्तीति दुराजदुमनुस्सकालसङ्घातो विपन्नकालो । पयोगसम्पत्तीति 
सम्मापयोगो । पयोगविपत्तीति मिच्छापयोगो। 


तत्थ एकच्चस्स बहूनि पापकम्मानि होन्ति । तानि गतिविपत्तियं ठितस्स विपच्चेय्युं। सो पन एकेन कल्याणकम्मेन 
गतिसम्पत्तियं देवेसु वा मनुस्सेसु वा निब्बत्तो। तादिसे च ठाने अकुसलस्स वारो नत्थि, एकन्तं कुसलस्सेव वारोति। 
एवमस्स तानि कम्मानि गतिसम्पत्तिपटिबाळहानि न विपच्चन्तीति पजानाति। 


अपरस्सापि बहूनि पापकम्मानि होन्ति। तानि उपधिविपत्तियं ठितस्स विपच्चेय्युं । सो पन एकेन कल्याणकम्मेन 
उपधिसम्पत्तियं ठितो सुसण्ठितङ्गपच्चङ्गो अभिरूपो दस्सनीयो ब्रह्मवच्छसदिसो। सचेपि दासिया कुच्छिस्मिं दासजातो होति 
'एवरूपो अत्तभावो किलिट्टकम्मस्स नानुच्छविको'ति हत्थिमेण्डअस्सबन्धकगोपालककम्मादीनि तं न कारेन्ति; 
सुखुमवत्थानि निवासापेत्वा भण्डागारिकट्टानादीसु ठपेन्ति। सचे इत्थी होति, हत्थिभत्तपचनादीनि न कारेन्ति; वत्थालङ्कारं 
दत्वा सयनपालिकं वा नं करोन्ति, सोमदेवि विय वल्लभट्ठाने वा ठपेन्ति। भातिकराजकाले किर गोमंसखादके बहुजने 
गहेत्वा रञ्ञो दस्सेसुं। ते 'दण्डं दातुं सक्कोथा'ति पुडा 'न सक्कोमा'ति वदिंसु। अथ ने राजङ्गणे सोधके अकंसु। तेसं एका 
धीता अभिरूपा दस्सनीया पासादिका। तं दिस्वा राजा अन्तेपुरं अभिनेत्वा वल्लभट्ठाने ठपेसि। सेसजातकापि तस्सा 
आनुभावेन सुखं जीविसु। तादिसस्मिञ्हि अत्तभावे पापकम्मानिपि विपाकं दातुं न सक्कोन्ति। एवं 
उपधिसम्पत्तिपटिबाळहानि न विपच्चन्तीति पजानाति। 


एकस्स बहूनि पापकम्मानि होन्ति। तानि कालविपत्तियं ठितस्स विपच्चेय्युं। सो पन एकेन कल्याणकम्मेन 
पठमकप्पिकानं वा चक्कवत्तिरञ्ञो वा बुद्धानं वा उप्पत्तिसमये सुराजसुमनुस्सकाले निब्बत्तो। तादिसे च काले निब्बत्तस्स 
अकुसलस्स विपाकं दातुं ओकासो नत्थि, एकन्तं कुसलस्सेव ओकासोति। एवं कालसम्पत्तिपटिबाळहानि न 
विपच्चन्तीति पजानाति। 


अपरस्सापि बहूनि पापकम्मानि होन्ति। तानि पयोगविपत्तियं ठितस्स विपच्चेय्युं । सो पन एकेन कल्याणकम्मेन 
पयोगसम्पत्तियं ठितो पाणातिपातादीहि विरतो कायवचीमनोसुचरितानि पूरेति। तादिसे ठाने अकुसलस्स विपच्चनोकासो 
नत्थि, एकन्तं कुसलस्सेव ओकासोति। एवं पयोगसम्पत्तिपटिबाळहानि न विपच्चन्तीति पजानाति। 

अपरस्सापि बहूनि पापकम्मानि होन्ति। तानि गतिसम्पत्तियं ठितस्स न विपच्चेय्युं । सो पनेकेन पापकम्मेन 
गतिविपत्तियंयेव निब्बत्तो। तत्थस्स तानि कम्मानि उपगन्त्वा वारेन वारेन विपाकं देन्ति - कालेन निरये निब्बत्तापेन्ति, 
कालेन तिरच्छानयोनियं, कालेन पेत्तिविसये, कालेन असुरकाये, दीघेनापि अद्भुना अपायतो सीसं उक्खिपितुं न देन्ति। एवं 
गतिसम्पत्तिपटिबाहितत्ता विपाकं दातुं असक्कोन्तानि गतिविपत्ति आगम्म विपच्चन्तीति पजानाति। 


अपरस्सापि बहूनि पापकम्मानि होन्ति। तानि उपधिसम्पत्तियं ठितस्स न विपच्चेय्युं। सो पन एकेन पापकम्मेन 
उपधिविपत्तियंयेव पतिट्टितो दुब्बण्णो दुरूपो दुस्सण्ठितो बीभच्छो पिसाचसदिसो। सो सचे दासिया कुच्छियं दासजातो 
“इमानि एतस्स अनुच्छविकानी'ति सब्बानि नं किलिट्टकम्मानि कारेन्ति अन्तमसो पुप्फछडुककम्मं उपादाय। सचे इत्थी 
होति “इमानि एतिस्सा अनुच्छविकानी'ति सब्बानि नं हत्थिभत्तपचनादीनि किलिट्टकम्मानि कारेन्ति। कुलगेहे जातम्पि बलि 
साधयमाना राजपुरिसा 'गेहदासी'ति सञ्जं कत्वा बन्धित्वा गच्छन्ति, कोतलवापीगामे महाकुट्म्बिकस्स घरणी विय। एवं 
उपधिसम्पत्तिपटिबाहितत्ता विपाकं दातुं असक्कोन्तानि उपधिविपत्ति आगम्म विपच्चन्तीति पजानाति। 


अपरस्सापि बहूनि पापकम्मानि होन्ति। तानि कालसम्पत्तियं निब्बातस्स न विपच्चेय्युं । सो पन एकेन पापकम्मेन 
कालविपत्तियं दुराजदुमनुस्सकाले कसटे निरोजे दसवस्सायुककाले निब्बत्तो, यदा पञ्च गोरसा पच्छिज्जन्ति, कुदूसकं 
अग्गभोजनं होति। किञ्चापि मनुस्सलोके निब्बत्तो, मिगपसुसरिक्खजीविको पन होति। एवरूपे काले कुसलस्स 
विपच्चनोकासो नत्थि, एकन्तं अकुसलस्सेव होति । एवं कालसम्पत्तिपटिबाहितत्ता विपाकं दातुं असक्कोन्तानि 
कालविपत्ति आगम्म विपच्चन्तीति पजानाति। 


अपरस्सापि बहूनि पापकम्मानि होन्ति। तानि पयोगसम्पत्तियं ठितस्स न विपच्चेय्युं। सो पन पयोगविपत्तियं ठितो 
पाणातिपातादीनि दस अकुसलकम्मानि करोति । तमेनं सहोडं गहेत्वा रञ्ञो दस्सेन्ति। राजा बहूकम्मकारणानि कारेत्वा 
घातापेति। एवं पयोगसम्पत्तिपटिबाहितत्ता विपाकं दातुं असक्कोन्तानि पयोगविपत्ति आगम्म विपच्चन्तीति पजानाति। एवं 
चतूहि सम्पत्तीहि पटिबाहितं पापकम्मं विपाकं अदत्वा चतस्सो विपत्तियो आगम्म देति। 


यथा हि कोचिदेव पुरिसो केनचिदेव कम्मेन राजानं आराधेय्य। अथस्स राजा ठानन्तरं दत्वा जनपदं ददेय्य। सो तं 
सम्मा परिभुञ्जितुं असक्कोन्तो मक्कटेन गहितभत्तपुटं विय भिन्देय्य; यस्स यं यानं वा वाहनं वा दासं वा दासि वा आरामं 
बा वत्थुं वा सम्पन्नरूपं पस्सति, सब्बं बलक्कारेन गण्हेय्य । मनुस्सा 'राजवल्लभो'ति किञ्चि वत्तु न सक्कुणेय्युं । सो 
अञ्जस्स वल्लभतरस्स राजमहामत्तस्स विरुज्झेय्य । सो तं गहेत्वा सुपोथितं पोथापेत्वा भूमि पिड्टिया घंसापेन्तो 
निक्कड्टापेत्वा राजानं उपसङ्कमित्वा “असुको नाम ते, देव, जनपदं भिन्दती'ति गण्हापेय्य । राजा बन्धनागारे बन्धापेत्वा 
'असुकेन नाम कस्स किं अवहट'न्ति नगरे भेरिं चरापेय्य। मनुस्सा आगन्त्वा 'मय्हं इदं गहितं, मय्हं इदं गहित'न्ति 
विरवसहस्सं उद्दापेय्युं। राजा भिय्योसो मत्ताय कुद्धो नानप्पकारेन तं बन्धनागारे किलमेत्वा घातापेत्वा 'गच्छथ नं सुसाने 
छट्टेत्वा सङ्घलिका आहरथा'ति वदेय्य। एवंसम्पदमिदं ददुब्बं । 


तस्स हि पुरिसस्स हि केनचिदेव कम्मेन राजानं आराधेत्वा ठानन्तरं लद्भकालो विय पुथुज्जनस्सापि केनचिदेव 
पुञ्जकम्मेन सग्गे निब्बत्तकालो । तस्मिं जनपदं भिन्दित्वा मनुस्सानं सन्तकं गण्हन्ते कस्सचि किञ्चि वत्तुं अविसहनकालो 
विय इमस्मिम्पि सग्गे निब्बत्ते अकुसलस्स विपच्चनोकासं अलभनकालो। तस्स एकदिवसं एकस्मिं राजवल्लभतरे 
विरज्झित्वा तेन कुद्धेन नं पोथापेत्वा रञ्जो आरोचेत्वा बन्धनागारे बन्धापितकालो विय इमस्स सग्गतो चवित्वा निरये 
निब्बत्तकालो । मनुस्सानं 'मय्हं इदं गहितं, मय्हं इदं गहित'न्ति विरवकालो विय तस्मिं निरये निब्बत्ते सब्बाकुसलकम्मानं 

सन्निपतित्वा गहणकालो। सुसाने छट्टेत्वा सङ्घलिकानं आहरणकालो विय एकेकस्मिं कम्मे खीणे इतरस्स इतरस्स 
विपाकेन निरयतो सीसं अनुक्खिपित्वा सकलकण्पं निरयम्हि पच्चनकालो। कप्पड्टितिककम्मञ्हि कत्वा एककप्पं निरयम्हि 
पच्चनकसत्ता नेव एको, न द्वे, न सतं, न सहस्सं । एवं पच्चनकसत्ता किर गणनपथं बीतिवत्ता। 


अत्थेकच्चानि कल्याणानि कम्मसमादानानि गतिविपत्तिपटिबाळहानि न विपच्चन्तीतिआदीसुपि एवं योजना 
वेदितब्बा । इधेकच्चस्स बहूनि कल्याणकम्मानि होन्ति । तानि गतिसम्पत्तियं ठितस्स विपच्चेयुं। सो पन एकेन पापकम्मेन 
गतिविपत्तियं निरये वा असुरकाये वा निब्बत्तो। तादिसे च ठाने कुसलं विपाकं दातुं न सक्कोति, एकन्तं अकुसलमेव 
सक्कोतीति। एवमस्स तानि कम्मानि गतिविपत्तिपटिबाळहानि न विपच्चन्तीति पजानाति। 


अपरस्सापि बहूनि कल्याणकम्मानि होन्ति । तानि उपधिसम्पत्तियं ठितस्स विपच्चेय्युं । सो पन एकेन पापकम्मेन 
उपधिविपत्तियं पतिट्टितो दुब्बण्णो होति पिसाचसदिसो । सो सचेपि राजकुले निब्बत्तो पितुअच्चयेन “कि इमस्स 
निस्सिरीकस्स रज्जेना'ति रज्जं न लभति। सेनापतिगेहादीसु निब्बत्तोपि सेनापतिड्ठानादीनि न लभति। 


इमस्स पनत्थस्साविभावत्थं दीपराजवत्थु कथेतब्बं - राजा किर पृत्ते जाते देविया पसीदित्वा वरं अदासि। सा वरं 
गहेत्वा ठपेसि। कुमारो सत्तटुवस्सकालेव राजङ्गणे कुक्कुटे युज्झापेसि। एको कुक्कुटो उप्पतित्वा कुमारस्स अक्खीनि 
भिन्दि । कुमारमाता देवी पुत्तस्स पन्नरससोळसवस्सकाले 'रज्जं वारेस्सामी'ति राजानं उपसङ्कमित्वा आह - “देव, 
तुम्हेहि कुमारस्स जातकाले वरो दिन्नो। मया सो गहेत्वा ठपितो; इदानि नं गण्हामी"ति। “साधु, देवि, गण्हाही"ति। “मया, 
देव, तुम्हाकं सन्तिका किञ्चि अलद्भं नाम नत्थि। इदानि पन मम पुत्तस्स रज्जं वारेमी"ति। “देवि, तव पृत्तो अङ्गविकलो। 
न सक्का तस्स रज्जं दातु"'न्ति। “तुम्हे मय्हं रुच्चनकवरं अदातुं असक्कोन्ता कस्मा वरं अदत्था'ति? राजा अतिविय 
निप्पीळियमानो “न सक्का तुय्हं पृत्तस्स सकललङ्कादीपे रज्जं दातुं; नागदीपे पन छत्तं अस्सापेत्वा वसतू "ति नागदीपं 
पेसेसि। सो दीपराजा नाम अहोसि। सचे चक्खुविकलो नाभविस्सा तियोजनसतिके सकलतम्बपण्णिदीपे 
सब्बसम्पत्तिपरिवारं रज्जं अलभिस्सा। एवं उपधिविपत्तिपटिबाळहानि न विपच्चन्तीति पजानाति । 


अपरस्सापि बहूनि कल्याणकम्मानि होन्ति। तानि कालसम्पत्तियं ठितस्स विपच्चेय्युं । सो पन एकेन पापकम्मेन 
कालविपत्तियं दुराजदुमनुस्सकाले कसटे निरोजे अप्पायुके गतिकोटिके निब्बत्तो। तादिसे च काले कल्याणकम्मं विपाकं 
दातुं न सक्कोतीति। एवं कालविपत्तिपटिबाळहानि न विपच्चन्तीति पजानाति। 


अपरस्सापि बहूनि कल्याणकम्मानि होन्ति । तानि पयोगसम्पत्तियं ठितस्स विपच्चेय्युं | अयं पन पयोगविपत्तियं ठितो 


सुराधृत्तो अक्खधुत्तो अयं पापपुरिसो'ति आरका परिवज्जेन्ति। कल्याणकम्मानि विपच्चितुं न सक्कोन्ति। एवं 
पयोगविपत्तिपटिबाळहानि न विपच्चन्तीति पजानाति। एवं चतस्सो सम्पत्तियो आगम्म विपाकदायकं कल्याणकम्मं चतूहि 
विपत्तीहि पटिबाहितत्ता न विपच्चति। 


अपरस्सापि बहूनि कल्याणकम्मानि होन्ति। तानि गतिविपत्तियं ठितस्स न विपच्चेय्युं । सो पन एकेन कल्याणकम्मेन 
गतिसम्पत्तियंयेव निब्बत्तो। तत्थस्स तानि कम्मानि उपगन्त्वा वारेन वारेन विपाकं देन्ति - कालेन मनुस्सलोके 
निब्बत्तापेन्ति, कालेन देवलोके । एवं गतिविपत्तिपटिबाहितत्ता विपाकं दातुं असक्कोन्तानि गतिमम्मत्ति आगम्म 
विपच्चन्तीति पजानाति। 

अपरस्सापि बहूनि कल्याणकम्मानि होन्ति। तानि उपधिविपत्तियं ठितस्स न विपच्चेय्युं। सो पन एकेन 
कल्याणकम्मेन उपधिसम्पत्तियंयेव पतिड्टितो अभिरूपो दस्सनीयो पासादिको ब्रह्मवच्छसदिसो। तस्स उपधिसम्पत्तियं 
ठितत्ता कल्याणकम्मानि विपाकं देन्ति। सचे राजकुले निब्बत्तति अञ्ञेसु जेट्टुकभातिकेसु सन्तेसुपि 'एतस्स अत्तभावो 
समिद्धो, एतस्स छत्ते उस्सापिते लोकस्स फासु भविस्सती'ति तमेव रज्जे अभिसिञ्चन्ति। उपराजगेहादीसु निब्बत्तो 
पितुअच्चयेन ओपरज्जं, सेनापतिट्ठानं, भण्डागारिकट्टानं, सेट्रि्डानं लभति। एवं उपधिविपत्तिपटिबाहितत्ता विपाकं दातुं 
असक्कोन्तानि उपधिसम्पत्ति आगम्म विपच्चन्तीति पजानाति । 


अपरस्सापि बहूनि कल्याणकम्मानि होन्ति । तानि कालविपत्तियं ठितस्स न विपच्चेय्युं । सो पन एकेन 
कल्याणकम्मेन कालसम्पत्तियं निब्बत्तो सुराजसुमनुस्सकाले। तादिसाय कालसमिद्धिया निब्बत्तस्स कल्याणकम्मं विपाकं 
देति। 


तत्रिदं महासोणत्थेरस्स वत्थु कथेतब्बं - ब्राह्मणतिस्सभये किर चित्तलपब्बते द्वादस भिक्खुसहस्सानिं पटिवसन्ति । 
तथा तिस्समहाविहारे । ट्वीसुपि महाविहारेसु तिण्णं वस्सानं बटुं एकरत्तमेव महामूसिकायो खादित्वा थुसमत्तमेव ठपेसुं । 
चित्तलपब्बते भिक्खुसङ्घो तिस्समहाविहारे बट्टं वत्तिस्सति, तत्थ गन्त्वा वसिस्सामा'ति विहारतो निक्खमि । 
तिस्समहाविहारेपि भिक्खुसङ्घो चित्तलपब्बते बटुं वत्तिस्सति, तत्थ गन्त्वा वसिस्सामा ति विहारतो निक्खमि | उभतोपि 
एकिस्सा गम्भीरकन्दराय तीरे समागता पुच्छित्वा वट्टस्स खीणभावं जत्वा “तत्थ गन्त्वा कि करिस्सामा'ति चतुवीसति 
भिक्खुसहस्सानि गम्भीरकन्दरवनं पविसित्वा निसीदित्वा निसिन्ननीहारेनेव अनुपादिसेसाय निब्बानधातुया परिनिब्बायिसु । 
पच्छा भये वूपसन्ते भिक्खुसङ्घो सक्कं देवराजानं गहेत्वा धातुयो संहरित्वा चेतियं अकासि। 


ब्राह्मणतिस्सचोरोपि जनपदं विद्धंसेसि । सङ्घो सन्निपतित्वा मन्तेत्वा “चोरं पटिबाहतू'ति सक्कसन्तिकं अट्ट थेरे 
पेसेसि। सक्को देवराजा “मया, भन्ते, उप्पन्नो चोरो न सक्का पटिबाहितुं। सङ्घो परसमुद्दं गच्छतु । अहं समुद्दारक्खं 
करिस्सामी”ति। सङ्घो सब्बदिसाहि नागदीपं गन्त्वा जम्बुकोलपट्टने तिभूमिकं महाउळुम्पं बन्धापेसि। एका भूमिका उदके 
ओसीदि। एकिस्सा भिक्खुसङ्घो निसिन्नो। एकिस्सा पत्तचीवरानि ठपयिंसु। संयुत्तभाणकचूळसीवत्थेरो, इसिदत्तत्थेरो, 
महासोणत्थेरोति तयो थेरा तासं परिसानं पामोक्खा। तेसु द्वे थेरा महासोणत्थेरं आहंसु - “आवुसो महासोण, अभिरुह 
महाउळुम्प''न्ति। “तुम्हे पन, भन्ते ति? “आवुसो, उदके मरणम्पि थले मरणम्पि एकमेव । न मयं गमिस्साम। तं निस्साय 
पन अनागते सासनस्स पवेणी ठस्सति। गच्छ त्वं, आवुसो”ति। “नाहं, भन्ते, तुम्हेसु अगच्छन्तेसु गमिस्सामी"ति 
याबततियं कथेत्वापि थेरं आरोपेतुं असक्कोन्ता निवत्तिसु । 


अथ चूळसीवत्थेरो इसिदत्तत्थेरं आह -- “आवुसो इसिदत्त, अनागते महासोणत्थेरं निस्साय सासनपवेणी ठस्सति; 
मा खो तं हत्थतो विस्सज्जेही'ति। “तुम्हे पन, भन्ते ति? “अहं महाचेतियं वन्दिस्सामी*ति द्वे थेरे अनुसासित्वा अनुपुब्बेन 
चारिकं चरन्तो महाविहारं सम्पापुणि । तस्मिं समये महाविहारो सुञ्ञजो। चेतियङ्गणे एरण्डा जाता । चेतियं गच्छेहि 
परिवारितं, सेवालेन परियोनद्भं । थेरो धरमानकबुद्भस्स निपच्चाकारं दस्सेन्तो विय महाचेतियं वन्दित्वा पच्छिमदिसाय 
सालं पविसित्वा ओलोकेन्तो 'एवरूपस्स नाम लाभग्गयसग्गप्पत्तस्स सरीरधातुचेतियड्टानं अनाथं जातः न्ति चिन्तयमानो 
निसीदि। 


अथ अविदूरे रुक्खे अधिवत्था देवता अद्धिकमनुस्सरूपेन तण्डुलनाळिञ्च गुळपिण्डञ्च आदाय थेरस्स सन्तिकं 
गन्त्वा “कत्थ गच्छथ, भन्ते ति? “अहं दक्खिणदिसं, उपासका"ति। “अहम्पि तत्थेव गन्तुकामो, सह गच्छाम, भन्ते"ति। 

“अहं दुब्बलो; तव गतिया गन्तुं न सक्खिस्सामि; त्वं पुरतो गच्छ, उपासका “ति । “अहम्पि तुम्हाकं गतिया 
गमिस्सामी”ति थेरस्स पत्तचीवरं अग्गहेसि। तिस्सवापिपाळि आरुळहकाले च पत्तं आहरापेत्वा पानकं कत्वा अदासि। 
थेरस्स पीतमत्तेयेब बलमत्ता सण्ठाति। देवता पथवि सङ्किपित्वा वेणुनदीसन्तिके एकं छड्टितविहारं पत्वा थेरस्स वसनट्ठानं 
पटिजग्गित्वा अदासि। 


पुनदिवसे थेरेन मुखे धोवितमत्ते यागुं पचित्वा अदासि; यागुं पीतस्स भत्तं पचित्वा उपनामेसि । थेरो “तुय्हं ठपेहि, 
उपासका" ति पत्तं हत्थेन पिदहि। “अहं न दूरं गमिस्सामी”ति देवता थेरस्सेव पत्ते भत्तं पक्खिपित्वा कतभत्तकिच्चस्स 
थेरस्स पत्तचीवरमादाय मग्गं पटिपन्ना पथवि सङ्किपित्वा जज्जरनदीसन्तिकं नेत्वा “भन्ते, एतं पण्णखादकमनुस्सानं 
वसनट्ठानं, धूमो पञ्जायति। अहं पुरतो गमिस्सामी"ति थेरं वन्दित्वा अत्तनो भवनं अगमासि। थेरो सब्बम्पि भयकालं 
पण्णखादकमनुस्से निस्साय वसि। 


इसिदत्तत्थेरोपि अनुपुब्बेन चारिकं चरन्तो अळजनपदं सम्पापुणि । तत्थ मनुस्सा नातिपक्कानि मधुकफलानि 
भिन्दित्वा अङ्कि आदाय तचं छड्टेत्वा अगमंसु । थेरो “आवुसो महासोण, भिक्खाहारो पञ्ञायती"ति वत्वा पत्तचीवरं 
आहरापेत्वा चीवरं पारुपित्वा पत्तं नीहरित्वा अट्टासि | तरुणदारका थेरं ठितं दिस्वा इमिना कोचि अत्थो भविस्सती'ति 
वालुकं पुञ्छित्वा मधुकफलत्तचं पत्ते पक्खिपित्वा अदंसु; थेरा परिभुञ्जिंसु । सत्ताहमत्तं सोयेब आहारो अहोसि। 


अनुपुब्बेन चोरियस्सरं सम्पापुणिसु । मनुस्सा कुमुदानि गहेत्वा कुमुदनाले छड्डेत्वा अगमंसु । थेरो “आवुसो महासोण, 
भिक्खाहारो पञ्चायती ति वत्वा पत्तचीवरं आहरापेत्वा चीवरं पारुपित्वा पत्तं नीहरित्वा अट्टासि । गामदारका कुमुदनाले 
सोधेत्वा पत्ते पक्खिपित्वा अदंसु; थेरा परिभुञ्जिंसु। सत्ताहमत्तं सोव आहारो अहोसि। 


अनुपुब्बेन चरन्ता पण्णखादकमनुस्सानं वसनट्ठाने एकं गामद्वारं सम्पापुणिंसु । तत्थ एकिस्सा दारिकाय मातापितरो 
अरञ्जं गच्छन्ता “सचे कोचि अय्यो आगच्छति, कत्थचि गन्तुं मा अदासि; अय्यस्स वसनड्ठानं आचिकखेय्यासि, 
अम्मा"ति आहंसु। सा थेरे दिस्वा पत्तं गहेत्वा निसीदापेसि। गेहे धञ्ञजाति नाम नत्थि। वासि पन गहेत्वा 
गुञ्जचोचरुक्खत्तचं गुञ्जलतापत्तेहि सद्भि एकतो कोट्टेत्वा तयो पिण्डे कत्वा एकं इसिदत्तत्थेरस्स एकं महासोणत्थेरस्स 
पत्ते ठपेत्वा 'अतिरेकपिण्डं इसिदत्तत्थेरस्स पत्ते ठपेस्सामी'ति हत्थं पसारेसि। हत्थो परिवत्तित्वा महासोणत्थेरस्स पत्ते 
पतिट्टापेसि। इसिदत्तत्थेरो 'ब्राह्मणतिस्सभये गुञ्जचोचपिण्डे विपाकदायककम्मं देसकालसम्पदाय कौवपमाणं विपाकं 
दस्सती'ति आह। ते तं परिभुञ्जित्वा वसनट्ठानं अगमंसु। सापि अरञ्ञतो आगतानं मातापितूनं आचिक्खि “द्वे थेरा 
आगता। तेसं मे वसनट्ठान॑ आचिक्खित' न्ति। ते उभोपि थेरानं सन्तिकं गन्त्वा वन्दित्वा “भन्ते, यं मयं लभाम, तेन तुम्हे 
पटिजग्गिस्साम; इधेव वसथा"ति पटिञ्ञं गण्हिंसु । थेरापि सब्बभयकालं ते उपनिस्साय वसिंसु। 


ब्राह्मणतिस्सचोरे मते पितुमहाराजा छत्तं उस्सापेसि। “भयं वूपसन्तं, जनपदो सम्पुण्णो'ति सुत्वा परसमुद्दतो 
भिक्खुसङ्घो नावाय महातित्थपट्टने ओरुय्ह “महासोणत्थेरो कहं वसती'ति पुच्छित्वा थेरस्स सन्तिकं अगमासि। थेरो 
पञ्चसतभिकखुपरिवारो कालकगामे मण्डलारामविहारं सम्पापुणि । तस्मिं समये कालकगामे सत्तमत्तानि कुलसतानि 
पटिवसन्ति । रत्तिभागे देवता आहिण्डित्वा “महासोणत्थेरो पञ्चभिक्खुसतपरिवारो मण्डलारामविहारं पत्तो। एकेको 
नवहत्थसाटकेन सद्भि एकेककहापणग्घनकं पिण्डपातं देतृ "ति मनुस्से अवोचुं। पुनदिवसे च थेरा कालकगामं पिण्डाय 
पविसिंसु । मनुस्सा निसीदापेत्वा यागुं अदंसु। मण्डलारामवासी तिस्सभूतित्थेरो सङ्घत्थेरो हुत्वा निसीदि। एको 
महाउपासको तं वन्दित्वा “भन्ते, महासोणत्थेरो नाम कतरो ति पुच्छि। तेन समयेन थेरो नवको होति परियन्ते निसिन्नो। 

थेरो हत्थं पसारेत्वा “महासोणो नाम एस, उपासका”ति आह। उपासको तं बन्दित्वा पत्तं गण्हाति। थेरो न देति। 
तिस्सभूतित्थेरो  आवुसो सोण, यथा त्वं न जानासि, मयम्पि एवमेव न जानाम; पुञ्जवन्तानं देवता परिपाचेन्ति; पत्तं देहि, 
सब्रह्मचारीनं सङ्गहं करोही ति आह। थेरो पत्तं अदासि। महाउपासको पत्तं आदाय गन्त्वा कहापणग्धनकस्स पिण्डपातस्स 
पूरेत्वा नवहत्थसाटकं आधारकं कत्वा आहरित्वा थेरस्स हत्थे ठपेसि; अपरोपि उपासको थेरस्साति सत्त साटकसतानि 
सत्त च पिण्डपातसतानि थेरस्सेब अदंसु । 


थेरो भिक्खुसङ्गस्स संविभागं कत्वा अनुपुब्बेन महाविहारं पापुणित्वा मुखं धोवित्वा महाबोधि वन्दित्वा महाचेतियं 
बन्दित्वा थूपारामे ठितो चीवरं पारुपित्वा भिक्खुसङ्घपरिवारो दक्खिणद्वारेन नगरं पविसित्वा द्वारतो याव वळञ्जनकसाला 
एतस्मिं अन्तरे सट्टिकहापणग्धनकं पिण्डपातं लभि। ततो पट्टाय पन सक्कारस्स पमाणं नत्थि। एवं कालविपत्तियं 
मधुकफलत्तचोपि कुमुदनाळिपि दुल्लभा जाता । कालसम्पत्तियं एवरूपो महालाभो उदपादि । 


वत्तब्बकनिग्रोधत्थेरस्सापि सामणेरकाले ब्राह्मणतिस्सभयं उदपादि । सामणेरो च उपज्झायो चस्स परसमुद्दं नागमिंसु; 
"पण्णखादकमनुस्से उपनिस्साय वसिस्सामा'ति पच्चन्ताभिमुखा अहेसुं। सामणेरो सत्ताहमत्तं अनाहारो हुत्वा एकस्मिं 
गामट्टाने तालरुक्खे तालपक्कं दिस्वा उपज्झायं आह - “भन्ते, थोकं आगमेथ; तालपक्कं पातेस्सामी”ति। “दुब्बलोसि 
त्वं, सामणेर, मा अभिरुही ति । ““अभिरुहिस्सामि, भन्ते"ति खुद्दकवासिं गहेत्वा तालं आरुय्ह तालपिण्डं छिन्दितुं 
आरभि। वासिफलं निक्खमित्वा भूमियं पति। 


थेरो चिन्तेसि “अयं किलन्तोव रुक्खं आरुळहो; कि नु खो इदानि करिस्सती”ति सामणेरो तालपण्णं फालेत्वा 
फालेत्वा वासिदण्डके बन्धित्वा घट्टेन्तो घट्टेन्तो भूमियं पातेत्वा “भन्ते, साधु वतस्स सचे वासिफलं एत्थ पवेसेय्याथा”ति 
आह । थेरो 'उपायसम्पन्नो सामणेरो ति वासिफलं पवेसेत्वा अदासि। सो वासिं उक्खिपित्वा तालफलानि पातेसि। थेरो 
बासि पातापेत्वा पवट्टित्वा गतं तालफलं भिन्दित्वा सामणेरं ओतिण्णकाले आह “सामणेर, त्वं दुब्बलो, इदं ताव 
खादाही 'ति। “नाहं, भन्ते, तुम्हेहि अखादिते खादिस्सामी 'ति वासिं गहेत्वा तालफलानि भिन्दित्वा पत्तं नीहरित्वा 
तालमिञ्जं पक्खिपित्वा थेरस्स दत्वा सयं खादि। याव तालफलानि अहेसुं, ताव तत्थेब वसित्वा फलेसु खीणेसु अनुपुब्बेन 
पण्णखादकमनुस्सानं वसनड्ठाने एकं छड्डितविहारं पविसिसु । सामणेरो थेरस्स वसनट्ठानं पटिजग्गि। थेरो सामणेरस्स 
ओवादं दत्वा विहारं पाविसि। सामणेरो “अनायतने नड्टानं अत्तभावानं पमाणं नत्थि, बुद्धानं उपट्टानं करिस्सामी ति 
चेतियङ्गणं गन्त्वा अप्पहरितं करोति; सत्ताहमत्तं निराहारताय पवेधमानो पतित्वा निपन्नकोव तिणानि उद्धरति। एकच्चे च 
मनुस्सा अरञ्ञे चरन्ता मधुं लभित्वा दारूनि चेव साकपण्णञ्च गहेत्वा तिणचलनसञ्ञाय “मिगो नु खो एसो'ति 
सामणेरस्स सन्तिकं गन्त्वा “कि करोसि, सामणेरा”ति आहंसु। “तिणगण्ठिं गण्हामि, उपासका"ति। “अञ्ञोपि कोचि 
अत्थि, भन्ते "ति? “आम, उपासका, उपज्झायो मे अन्तोगब्भे”ति। “महाथेरस्स दत्वा खादेय्यासि, भन्ते "ति सामणेरस्स 
मधुं दत्वा अत्तनो वसनट्टानं आचिक्खित्वा “मयं साखाभङ्गं करोन्ता गमिस्साम | एताय सञ्ञाय थेरं गहेत्वा 
आगच्छेय्यासि, अय्या”ति वत्वा अगमंसु। 


सामणेरो मधुं गहेत्वा थेरस्स सन्तिकं गन्त्वा बहि ठत्वा “वन्दामि, भन्ते*ति आह । थेरो 'सामणेरो जिघच्छाय 
अनुडस्हमानो आगतो भविस्सती'ति तुण्ही अहोसि। सो पुनपि “वन्दामि, भन्ते*ति आह। “कस्मा, सामणेर, 
दुब्बलभिकखूनं सुखेन निपज्जितुं न देसी 'ति? “द्वारं विवरितुं सारुप्पं, भन्ते "ति? थेरो उद्टहित्वा द्वारं विवरित्वा “कि ते, 
सामणेर, लद्ध “ति आह । मनुस्सेहि मधु दिन्नं, खादितुं सारुप्पं, भन्ते ति? “सामणेर, एवमेव खादितुं किलमिस्साम, पानकं 

कत्वा पिविस्सामा”ति। सामणेरो पानकं कत्वा अदासि। अथ नं थेरो “मनुस्सानं वसनद्ठानं पुच्छसि, सामणेरा”ति 
आह। सयमेव आचिक्खिसु, भन्ते"ति। “सामणेर, पातोव गच्छन्ता किलमिस्साम; अज्जेव गमिस्सामा"ति पत्तचीवरं 
गण्हापेत्वा निक्खमि । ते गन्त्वा मनुस्सानं वसनट्ठानस्स अविदूरे निपज्जिसु। 


सामणेरो रत्तिभागे चिन्तेसि - “मया पब्बजितकालतो पट्टाय गामन्ते अरुणं नाम न उट्टापितपुब्ब'न्ति। सो पत्तं गहेत्वा 
अरुणं उट्ठापेतुं अरञ्ञं अगमासि। महाथेरो सामणेरं निपन्नट्ठाने अपस्सन्तो 'मनुस्सखादकेहि गहितो भविस्सती'ति 
चिन्तेसि। सामणेरो अरञ्जे अरुणं उट्ठापेत्वा पत्तेन उदकञ्च दन्तकटुञ्च गहेत्वा आगमि। “सामणेर, कुहिं गतोसि? 
महल्लकभिक्खूनं ते वितक्को उप्पादितो; दण्डकम्मं आहरा"ति। “आहरिस्सामि, भन्ते"ति। थेरो मुखं धोवित्वा चीवरं 
पारुपि। उभोपि मनुस्सानं वसनट्ठानं अगमंसु । मनुस्सापि अत्तनो परिभोगं कन्दमूलफलपण्णं अदंसु । थेरोपि परिभुञ्जित्वा 
विहारं अगमासि। सामणेरो उदकं आहरित्वा “पादे धोवामि, भन्ते"ति आह। “सामणेर, त्वं रत्ति कुहिं गतो? अम्हाकं 
वितक्कं उप्पादेसी 'ति। “भन्ते, गामन्ते मे अरुणं न उट्टापितपुब्बं; अरुणुद्ठापनत्थाय अरञ्ञं अगमासि"न्ति। “सामणेर, न 
तुस्हं दण्डकम्मं अनुच्छविकं अम्हाकमेव अनुच्छविक''न्ति वत्वा थेरो तस्मियेव ठाने बसि; सामणेरस्स च सञ्जं अदासि 
“मयं ताव महल्लका; “इदं नाम भविस्सती'ति न सक्का जानितुं । तुवं अत्तानं रक्खेय्यासी 'ति। थेरो किर अनागामी। तं 
अपरभागे मनुस्सखादका खादिंसु । सामणेरो अत्तानं रक्खित्वा भये वूपसन्ते तथारूपे ठाने उपज्झं गाहापेत्वा उपसम्पन्नो 
बुद्धवचनं उग्गहेत्वा तिपिटकधरो हुत्वा वत्तब्बकनिग्रोधत्थेरो नाम जातो । 


पितुमहाराजा रज्जं पटिपज्जि। परसमुद्दा आगतागता भिक्खू “कहं वत्तब्बकनिग्रोधत्थेरो, कहं 
वत्तब्बकनिग्रोधत्थेरो ति पुच्छित्वा तस्स सन्तिकं अगमंसु। महाभिकखुसङ्घो थेरं परिवारेसि। सो महाभिक्खुसङ्घपरिवुतो 
अनुपुब्बेन महाविहारं पत्वा महाबोधि महाचेतियं थूपारामञ्च वन्दित्वा नगरं पायासि। याव दक्खिणद्वारा गच्छन्तस्सेव 
नवसु ठानेसु तिचीवरं उपपज्जि; अन्तोनगरं पविट्ठकालतो पट्टाय महासक्कारो उप्पज्जि। इति कालविपत्तियं 
तालफलकन्दमूलपण्णम्पि दुल्लभं जातं । कालसम्पत्तियं एवरूपो महालाभो उप्पन्नोति। एवं कालविपत्तिपटिबाहितत्ता 
विपाकं दातुं असक्कोन्तानि कालसम्पत्ति आगम्म विपच्चन्तीति पजानाति। 


अपरस्सापि बहूनि कल्याणकम्मानि होन्ति । तानि पयोगविपत्तियं ठितस्स न विपच्चेय्युं । सो पन एकेन 
कल्याणकम्मेन सम्मापयोगे पतिड्टितो तीणि सुचरितानि पूरेति, पञ्चसीलं दससीलं रक्खति। कालसम्पत्तियं निब्बत्तस्स 
राजानो सब्बालङ्कारपतिमण्डिता राजकञ्ञायो 'एतस्स अनुच्छविका'ति पेसेन्ति, यानवाहनमणिसुबण्णरजतादिभेदं तं तं 
पण्णाकारं 'एतस्स अनुच्छविक न्ति पेसेन्ति। 


पब्बज्जूपगतोपि महायसो होति महानुभावो । तत्रिदं वत्थु - कूटकण्णराजा किर गिरिगामकण्णवासिकं 
चूळसुधम्मत्थेरं ममायति। सो उप्पलवापियं वसमानो थेरं पक्कोसापेसि । थेरो आगन्त्वा मालारामविहारे वसति। राजा 
थेरस्स मातरं पुच्छि - “कि थेरो पियायती”ति? “कन्दं महाराजा"ति। राजा कन्दं गाहापेत्वा विहारं गन्त्वा थेरस्स ददमानो 
मुखं उल्लोकेतुं नासक्खि | सो निक्खमित्वा च बहिपरिवेणे देवि पुच्छि - “कीदिसो थेरो"ति? “त्वं पुरिसो हृत्वा 
उल्लोकेतुं न सक्कोसि; अहं कथं सक्खिस्सामि? नाहं जानामि कोदिसो"ति । राजा “मम रडे बलिकारगहपतिपुत्तं 
उल्लोकेतुं न विसहामि । महन्तं वत भो बुद्धसासनं नामा ति अप्फोटेसि। तिपिटकचूळनागत्थेरम्पि ममायति। तस्स 
अङ्गुलियं एका पिळका उट्टहि । राजा 'थेरं पस्सिस्सामी ति विहारं गन्त्वा बलवपेमेन अङ्गुलि मुखेन गण्हि। अन्तोमुखेयेव 
पिळका भिन्ना, पुब्बलोहितं अनुटुभित्वा थेरे सिनेहेन अमतं विय अज्झोहरि । सोयेव थेरो अपरभागे मरणमञ्चे निपज्जि। 

राजा गन्त्वा असुचिकपल्लकं सीसे ठपेत्वा 'धम्मसकटस्स अक्खो भिज्जति अक्खो भिज्जती'ति परिदेवमानो 
विचरि। पथविस्सरस्स असुचिकपल्लकं सीसेन उक्खिपित्वा विचरणं नाम कस्स गतमग्गो? सम्मापयोगस्स गतमग्गोति। 
एवं पयोगविपत्तिपटिबाहितत्ता विपाकं दातुं असक्कोन्तानि पयोगसम्पत्ति आगम्म विपच्चन्तीति पजानाति। एवं चतूहि 
विपत्तीहि पटिबाहितं कल्याणकम्मं विपाकं अदत्वा चतस्सो सम्पत्तियो आगम्म देति । 


तत्रिदं भूतमत्थं कत्वा ओपम्मं - एको किर महाराजा एकस्स अमच्चस्स अप्पमत्तेन कुज्झित्वा तं बन्धनागारे 
बन्धापेसि। तस्स जातका रञ्जो कुद्भभावं जत्वा किञ्चि अवत्वा चण्डकोपे विगते राजानं तस्स निरपराधभावं जानापेसुं। 
राजा मुञ्चित्वा तस्स ठानन्तरं पटिपाकतिकं अकासि। अथस्स ततो ततो आगच्छन्तानं पण्णाकारानं पमाणं नाहोसि । 
मनुस्सा सम्पटिच्छितुं नासक्खिंसु । तत्थ रञ्ञो अप्पमत्तकेन कुज्झित्वा तस्स बन्धनागारे बन्धापितकालो विय पुथुज्जनस्स 
निरये निब्बत्तकालो। अथस्स जातकेहि राजानं सञ्ञापेत्वा ठानन्तरस्स पटिपाकतिककरणकालो विय तस्स सग्गे 
निब्बत्तकालो | पण्णाकारं सम्पटिच्छितुं असमत्थकालो विय चतस्सो सम्पत्तियो आगम्म कल्याणकम्मानं देबलोकतो 
मनुस्सलोकं, मनुस्सलोकतो देवलोकन्ति एवं सुखट्टानतो सुखट्टानमेव नेत्वा कप्पसतसहस्सम्पि सुखविपाकं दत्वा 
निब्बानसम्पापनं वेदितब्बं । 


एवं ताव पाळिवसेनेव दुतियं बलं दीपेत्वा पुन “अहोसि कम्मं अहोसि कम्मविपाको'ति (पटि० म० १.२३४) इमिना 
पटिसम्भिदानयेनापि दीपेतब्बं । तत्थ “अहोसि कम्म'न्ति अतीते आयूहितं कम्मं अतीतेयेव अहोसि। येन पन अतीते 
विपाको दिन्नो, तं सन्धाय 'अहोसि कम्मविपाको ति वृत्तं। दि्ुधम्मवेदनीयादीसु पन बहूसुपि आयूहितेसु एकं 
दिट्ुधम्मवेदनीयं विपाकं देति, सेसानि अविपाकानि। एकं उपपज्जवेदनीयं पटिसन्धिं आकड्टति, सेसानि अविपाकानि। 
एकेनानन्तरियेन निरये उपपज्जति, सेसानि अविपाकानि। अट्टसु समापत्तीसु एकाय ब्रह्मलोके निब्बत्तति, सेसा अविपाका। 
इदं सन्धाय “नाहोसि कम्मविपाको ति वुत्तं । यो पन बहुम्पि कुसलाकुसलं कम्मं कत्वा कल्याणमित्तं निस्साय अरहत्तं 
पापुणाति, एतस्स कम्मविपाको “नाहोसि' नाम। यं अतीते आयूहितं एतरहि विपाकं देति तं 'अहोसि कम्मं अत्थि 
कम्मविपाको' नाम । यं पुरिमनयेनेव अविपाकतं आपज्जति तं “अहोसि कम्मं नत्थि कम्मविपाको' नाम । यं अतीते 
आयूहितं अनागते विपाकं दस्सति तं 'अहोसि कम्मं भविस्सति कम्मविपाको' नाम । यं पुरिमनयेन अविपाकतं 
आपज्जिस्सति तं 'अहोसि कम्मं न भविस्सति कम्मविपाको' नाम। 


यं एतरहि आयूहितं एतरहियेव विपाकं देति तं अत्थि कम्मं अत्थि कम्मविपाको' नाम। यं पुरिमनयेनेव 
अविपाकतं आपज्जति तं 'अत्थि कम्मं नत्थि कम्मविपाको' नाम | यं एतरहि आयूहितं अनागते विपाकं दस्सति तं 
"अत्थि कम्मं भविस्सति कम्मविपाको' नाम । यं पुरिमनयेनेव अविपाकतं आपज्जिस्सति तं “अत्थि कम्मं न 
भविस्सति कम्मविपाको नाम | 


यं सयम्पि अनागतं, विपाकोपिस्स अनागतो तं “भविस्सति कम्मं भविस्सति कम्मविपाको नाम । यं सयं 
भविस्सति, पुरिमनयेनेव अविपाकतं आपज्जिस्सति तं 'भविस्सति कम्मं न भविस्सति कम्मविपाको' नाम। 


इदं तथागतस्साति इदं सब्बेहिपि एतेहि आकारेहि तथागतस्स कम्मन्तरविपाकन्तरजाननञाणं अकम्पियद्ेन 
दुतियबलं वेदितब्बन्ति। 


दुतियबलनिद्देसवण्णना । 

ततियबलनिद्देसो 


८११. ततियबलनिद्देसे मग्गोति वा पटिपदाति वा कम्मस्सेवेतं नामं । निरयगामिनीति आदीसु निरस्सादड्रेन 
निरतिअत्थेन च निरयो। उद्भं अनुगन्त्वा तिरियं अञ्चिताति तिरच्छाना; तिरच्छानायेव तिरच्छानयोनि। पेतताय पेत्ति; 
इतो पेच्च गतभावेनाति अत्थो। पेत्तियेव पेत्तिविसयो। मनस्स उस्सन्नताय मनुस्सा; मनुस्साव मनुस्सलोको । दिब्बन्ति 
पञ्चहि कामगुणेहि अधिमत्ताय वा ठानसम्पत्तियाति देवा; देवाव देवलोको । वानं वुच्चति तण्हा; तं तत्थ नत्थीति 
निब्बानं। निरयं गच्छतीति निरयगामी । इदं मग्गं सन्धाय वुत्तं । पटिपदा पन निरयगामिनी नाम होति। सेसपदेसुपि एसेव 
नयो। इदं सब्बम्पि पटिपदं तथागतो पजानाति। 


कथं? सकलगामवासिकेसुपि हि एकतो एकं सूकरं वा मिगं वा जीविता वोरोपेन्तेसु सब्बेसम्पि चेतना परस्स 
जीवितिन्द्रियारम्मणाव होति । तं पन कम्मं तेसं आयूहनक्खणेयेव नाना होति। तेसु हि एको आदरेन छन्दजातो करोति। 
एको एहि त्वम्पि करोही'ति परेहि निप्पीळितत्ता करोति । एको समानच्छन्दो विय हत्वा अप्पटिबाहियमानो विचरति । तेसु 
एको तेनेव कम्मेन निरये निब्बत्तति, एको तिरच्छानयोनियं, एको पेत्तिबिसये । तं तथागतो आयूहनक्खणेयेव इमिना 
नीहारेन आयूहितत्ता एस निरये निब्बत्तिस्सति, एस तिरच्छानयोनियं, एस पेत्तिविसये'ति पजानाति। निरये निब्बत्तमानम्पि 
“एस अट्टसु महानिरयेसु निब्बत्तिस्सति, एस सोळससु उस्सदनिरयेसु निब्बत्तिस्सती'ति पजानाति। तिरच्छानयोनियं 
निब्बत्तमानम्पि 'एस अपादको भविस्सति, एस द्विपादको, एस चतुप्पादको, एस बहुप्पादको'ति पजानाति। पेत्तिविसये 
निब्बत्तमानम्पि एस निज्झामतण्हिको भविस्सति, एस खुप्पिपासिको, एस परदत्तूपजीवी'ति पजानाति। तेसु च कम्मेसु “इद 
कम्मं पटिसन्धिं आकड्डितुं न सक्खिस्सति, दुब्बलं दिन्नाय पटिसन्धिया उपधिवेपक्कं भविस्सतीति पजानाति। 


तथा सकलगामवासिकेसु एकतो पिण्डपातं ददमानेसु सब्बेसम्पि चेतना पिण्डपातारम्मणाव होति। तं पन कम्मं तेसं 
आयूहनक्खणेयेव पुरिमनयेन नाना होति। तेसु केचि देवलोके निब्बत्तिस्सन्ति, केचि मनुस्सलोके । तं तथागतो 
आयूहनक्खणेयेव “इमिना नीहारेन आयूहितत्ता एस मनुस्सलोके निब्बत्तिस्सति, एस देवलोके'ति पजानाति। देवलोके 
निब्बत्तमानानम्पि “एस परनिम्मितवसवत्तीसु निब्बत्तिस्सति, एस निम्मानरतीसु, एस तुसितेसु, एस यामेसु, एस तावतिंसेसु, 
एस चातुमहाराजिकेसु, एस भुम्मदेवेसु; एस पन जेट्टकदेवराजा हुत्वा निब्बत्तिस्सति, एस एतस्स दुतियं वा ततियं वा 
ठानन्तरं करोन्तो परिचारको हुत्वा निब्बत्तिस्सती'ति पजानाति। मनुस्सेसु निब्बत्तमानानम्पि “एस खत्तियकुले 
निब्बत्तिस्सति, एस ब्राह्मणकुले, एस वेस्सकुले, एस सुद्दकुले; एस पन मनुस्सेसु राजा हुत्वा निब्बत्तिस्सति, एस एतस्स 
दुतियं वा ततियं वा ठानन्तरं करोन्तो परिचारको हृत्वा निब्बत्तिस्सती'ति पजानाति। तेसु च कम्मेसु {इदं कम्मं पटिसन्धिं 
आकड्डितुं न सक्खिस्सति, दुब्बलं दिन्नाय पटिसन्धिया उपधिवेपक्कं भविस्सती'ति पजानाति। 


तथा विपस्सनं पट्टपेन्तेसुयेब येन नीहारेन विपस्सना आरद्भा, एस आरहत्तं पापुणिस्सति, एस अरहत्तं पत्तुं न 
सक्खिस्सति, एस अनागामीयेव भविस्सति, एस सकदागामीयेव, एस सोतापन्नोयेव; एस पन मग्गं वा फलं वा सच्छिकातुं 
न सक्खिस्सति, लक्खणारम्मणाय विपस्सनायमेव ठस्सति; एस पच्चयपरिग्गहेयेव, एस नामरूपपरिग्गहेयेब, एस 
अरूपपरिग्गहेयेव, एस रूपपरिग्गहेयेव ठस्सति, एस महाभूतमत्तमेव ववत्थापेस्सति, एस किञ्चि सल्लकखेतुं न 
सक्खिस्सती'ति पजानाति। 


कसिणपरिकम्मं करोन्तेसुपि 'एतस्स परिकम्ममत्तमेव भविस्सति, निमित्तं उप्पादेतुं न सक्खिस्सति; एस पन निमित्तं 
उप्पादेतुं सक्खिस्सति, अप्पनं पापेतुं न सक्खिस्सति; एस अप्पनं पापेत्वा झानं पादकं कत्वा विपस्सनं पट्ठपेत्वा अरहत्तं 

गण्हिस्सती'ति पजानातीति। 
ततियबलनिद्देसवण्णना। 
चतुत्थबलनिद्देसो 


८१२. चतुत्थबलनिद्देसे खन्धनानत्तन्ति `अयं रूपक्खन्धो नाम...पे०... अयं विञ्जाणक्खन्धो नामा'ति एवं पञ्चन्नं 
खन्धानं नानाकरणं पजानाति। तेसुपि एकविधेन रूपक्खन्धो...पे०... एकादसविधेन रूपक्खन्धो । एकविधेन 
वेदनाक्खन्धो...पे०... बहुविधेन वेदनाक्खन्धो...पे०... एकविधेन सञ्जाक्खन्धो...पे०... एकविधेन सङ्घारकखन्धो...पे०... 
एकविधेन विञ्जाणकखन्धो...पे०... बहुविधेन विञ्जाणक्खन्धो'ति एवं एकेकस्स खन्धस्स नानत्तं पजानाति। 
आयतननानत्तन्ति `इदं चक्खायतनं नाम...पे०... इदं धम्मायतनं नाम । तत्थ दसायतना कामावचरा, द्रे चतुभूमका'ति एवं 
आयतननानत्तं पजानाति । धातुनानत्तन्ति “अयं चक्खुधातु नाम...पे०... अयं मनोविञ्जाणधातु नाम । तत्थ सोळस धातुयो 
कामावचरा, द्रे चतुभूमका'ति एवं धातुनानत्तं पजानाति। 


पुन अनेकधातुनानाधातुलोकनानत्तन्ति इदं न केवलं उपादिन्नकसङ्घारलोकस्सेव नानत्तं तथागतो पजानाति, 
अनुपादिन्नकसङ्घारलोकस्सापि नानत्तं तथागतो पजानातियेवाति दस्सेतुं गहितं । पच्चेकबुद्धा हि द्वे च अग्गसावका 
उपादिन्नकसङ्घारलोकस्सापि नानत्तं एकदेसतोव जानन्ति नो निप्पदेसतो, अनुपादिन्नकलोकस्स पन नानत्तं न जानन्ति। 
सब्बञ्जुबुद्धो पन ‘इमाय नाम धातुया उस्सन्नाय इमस्स नाम रुक्खस्स खन्धो सेतो होति, इमस्स काळको, इमस्स मट्टो; 
इमस्स बहलत्तचो, इमस्स तनुत्तचो; इमाय नाम धातुया उस्सन्नाय इमस्स रुक्खस्स पत्तं वण्णसण्ठानादिवसेन एवरूपं नाम 
होति; इमाय पन धातुया उस्सन्नाय इमस्स रुक्खस्स पुप्फं नीलकं होति, पीतकं, लोहितकं, ओदातं, सुगन्धं, दुग्गन्धं होति; 
इमाय नाम धातुया उस्सन्नाय फलं खुद्दकं होति, महन्तं, दीघं, रस्सं, बड़, सुसण्ठानं, दुस्सण्ठानं, मटुं, फरुसं, सुगन्धं, 
दुग्गन्धं, मधुरं, तित्तकं, अम्बिलं, कटुकं, कसावं होति; इमाय नाम धातुया उस्सन्नाय इमस्स रुक्खस्स कण्टको तिखिणो 
होति, अतिखिणो, उजुको, कुटिलो, तम्बो, काळको, नीलो, ओदातो होती'ति एवं अनुपादिन्नकसङ्घारलोकस्स नानत्तं 
पजानाति | सब्बञ्जुबुद्धानंयेव हि एतं बलं, न अञ्जेसन्ति। 


चतुत्थबलनिद्देसवण्णना। 
पञ्चमबलनिद्वेसो 


८१३. पञ्चमबलनिद्देसे हीनाधिमृत्तिकाति हीनज्झासया | पणीताधिमृत्तिकाति कल्याणज्झासया। सेवन्तीति 
निस्सयन्ति अल्लीयन्ति । भजन्तीति उपसङ्कमन्ति। पयिरुपासन्तीति पुनप्पुनं उपसङ्कमन्ति। सचे हि आचरियुपज्झाया न 
सीलवन्तो होन्ति, सद्भिविहारिका सीलवन्तो होन्ति, ते अत्तनो आचरियुपज्झायेपि न उपसङ्कमन्ति, अत्तना सदिसे 
सारुप्पभिक्खूयेव उपसङ्कमन्ति। सचे आचरियुपज्झाया सारुप्पभिक्खू, इतरे असारुप्पा, तेपि न आचरियुपज्झाये 
उपसङ्कमन्ति, अत्तना सदिसे हीनाधिमृत्तिके एव उपसङ्कमन्ति । 


एवं उपसङ्कमनं पन न केवलं एतरहेव, अतीतानागतेपीति दस्सेतुं अतीतम्पि अद्धानन्तिआदिमाह । तं उत्तानत्थमेव। 
इदं पन दुस्सीलानं दुस्सीलसेवनमेव, सीलवन्तानं सीलवन्तसेवनमेव, दुप्पञ्ञानं दुप्पञ्ञसेवनमेव, पञ्जवन्तानं 
पञ्जवन्तसेवनमेव को नियामेतीति? अज्झासयधातु नियामेति। सम्बहुला किर भिक्खू एकं गामं गणभिकखाचारं चरन्ति । 

मनुस्सा बहुभत्तं आहरित्वा पत्तानि पूरेत्वा “तुम्हाकं यथासभागेन परिभुञ्जथा”ति दत्वा उय्योजेसुं । भिक्खूपि आहंसु 
“आवुसो, मनुस्सा धातुसंयुत्तकम्मे पयोजेन्ती”ति। तिपिटकचूळाभयत्थेरोपि नागदीपे चेतियं वन्दनाय पञ्चहि भिक्खुसतेहि 
सद्भि गच्छन्तो एकस्मिं गामे मनुस्सेहि निमन्तितो। थेरेन च सद्धि एको असारुप्पभिक्खु अत्थि। धुरविहारेपि एको 
असारुप्पभिकखु अत्थि। द्वीसु भिक्खुसङ्गेसु गामं ओसरन्तेसु ते उभोपि जना, किञ्चापि आगन्तुकेन नेवासिको नेवासिकेन 
वा आगन्तुको न दिट्ठपुब्बो, एवं सन्तेपि, एकतो हुत्वा हसित्वा हसित्वा कथयमाना एकमन्तं अद्ठंसु । थेरो दिस्वा 
“सम्मासम्बुद्धेन जानित्वा धातुसंयुत्तं कथित'न्ति आह। 


एवं “अज्झासयधातु नियामेती'ति वत्वा धातुसंयृत्तेन अयमेवत्थो दीपेतब्बो | गिज्झकूटपब्बतस्मिञ्हि गिलानसेय्याय 
निपन्नो भगवा आरक्खणत्थाय परिवारेत्वा वसन्तेसु सारिपृत्तमोग्गल्लानादीसु एकमेकं अत्तनो अत्तनो परिसाय सद्भि 
चङ्कमन्तं ओलोकेत्वा भिक्खू आमन्तेसि “पस्सथ नो तुम्हे, भिक्खवे, सारिपृत्तं सम्बहुलेहि भिक्खूहि सद्भि चङ्कमन्त"'न्ति? 
“एवं, भन्ते ति । “सब्बे खो एते, भिक्खवे, भिक्खू महापञ्ञा”ति (सं० नि० २.९९) सब्बं वित्थारेतब्बन्ति । 


पञ्चमबलनिद्देसवण्णना। 
छट्टुबलनिद्देसो 


८१४. छट्टबलनिद्देसे आसयन्ति यत्थ सत्ता आसयन्ति निवसन्ति, तं तेसं निवासद्वानं दिट्टिगतं वा यथाभूतं जाणं वा। 
अनुसयन्ति अप्पहीनानुसयितं किलेसं । चरितन्ति कायादीहि अभिसङ्कतं कुसलाकुसलं। अधिमुत्तन्ति अज्झासयं । 
अप्परजक्खेतिआदीसु पञ्ञामये अक्खिम्हि अप्पं परित्तं रागदोसमोहरजं एतेसन्ति अप्परजक्खा । तस्सेव महन्तताय 
महारजक्खा | उभयेनापि मन्दकिलेसे महाकिलेसे च सत्ते दस्सेति । येसं सद्भादीनि इन्द्रियानि तिक्खानि, ते तिक्खिन्द्रिया। 
येसं तानि मुदूनि, ते मुदिन्द्रिया। येसं आसयादयो कोट्टासा सुन्दरा, ते स्वाकारा । विपरीता द्वाकारा । ये कथितकारणं 
सल्लक्खेन्ति, सुखेन सक्का होन्ति विञ्ञापेतुं, ते सुविञ्ञापया | विपरीता दुविञ्ञापया । ये अरियमग्गपटिवेधस्स 
अनुच्छविका उपनिस्सयसम्पन्ना, ते भब्बा | विपरीता अभब्बा । 


८१५. एवं छट्टुबलस्स मातिकं ठपेत्वा इदानि यथापटिपाटिया भाजेन्तो कतमो च सत्ताने आसयोतिआदिमाह | तत्थ 
सस्सतो लोकोतिआदीनं अत्थो हेट्ठा निक्खेपकण्डवण्णनायं (ध० स० अट्ट० ११०५) वुत्तोयेव। इति भवदिद्विसन्निस्सिता 
वाति एवं सस्सतदिट्टि वा सन्निस्सिता । सस्सतदिट्टि हि एत्थ भवदिद्दीति वृत्ता; उच्छेददिट्टि च विभवदिद्वीति । 
सब्बदिट्टीनञ्हि सस्सतुच्छेददिट्टी हि सङ्गहितत्ता सब्बेपि दिद्विगतिका सत्ता इमाव द्वे दिड्टियो सन्निस्सिता होन्ति । वुत्तम्पि चेतं 
-- “द्वयसन्निस्सितो खो पनायं, कच्चान, लोको येभुय्येन - अत्थितञ्चेब नत्थितञ्चा”ति (सं० नि० २.१५)। एत्थ हि 
अत्थिताति सस्सतं, नत्थिताति उच्छेदो। अयं ताव वड्टसन्निस्सितानं पृथुज्जनसत्तानं आसयो। 


इदानि विवट्टसन्निस्सितानं सुद्धसत्तानं आसयं दस्सेतुं एते वा पन उभो अन्ते अनुपगम्मातिआदि वृत्तं | तत्थ एते 
वा पनाति एतेयेव। उभो अन्तेति सस्सतुच्छेदसङ्काते द्वे अन्ते। अनुपगम्माति अनल्लीयित्वा। इदप्पच्चयता 
पटिच्चसमुप्पन्नेसु धम्मेसूति इदप्पच्चयताय चेव पटिच्चसमुप्पन्नधम्मेसु च। अनुलोमिका खन्तीति विपस्सनाञाणं । 
यथाभूतं वा जाणन्ति मग्गञाणं। इदं वृत्तं होति -- या पटिच्चसमुप्पादे चेव पटिच्चसमुप्पन्नधम्मेसु च एते उभो 
सस्सतुच्छेदअन्ते अनुपगन्त्वा विपस्सना पटिलद्धा, यञ्च ततो उत्तरिमग्गजाणं -- अयं सत्तानं आसयो, अयं 
वड़सन्निस्सितानञ्च विवट्टसन्निस्सितानञ्च सब्बेसम्पि सत्तानं आसयो, इदं वसनद्ठानन्ति। अयं आचरियानं 

समानत्थकथा। 


वितण्डवादी पनाह - “मग्गो नाम वासं विद्धंसेन्तो गच्छति, ननु त्वं मग्गो वासोति वदेसी'ति? सो वत्तब्बो `त्वं 
अरियवासभाणको होसि न होसी'ति? सचे पन “न होमी'ति बदति, “अभाणकताय न जानासीति वत्तब्बो। सचे 
“भाणकोस्मी'ति वदति, “सुत्तं आहरा'ति वत्तब्बो। सचे आहरति, इच्चेतं कुसलं; नो चे आहरति सयं आहरितब्बं - 
““दसयिमे, भिकखवे, अरियवासा, ये अरिया आवसिंसु वा आवसन्ति वा आवसिस्सन्ति वा“ ति (अ० नि० १०.१९)। 
एतञ्हि सुत्तं मग्गस्स वासभावं दीपेति । तस्मा सुकथितमेवेतन्ति। इदं पन भगवा सत्तानं आसयं जानन्तो इमेसञ्च 
दिड्टिगतानं विपस्सनाजाणमग्गजाणानं अप्पवत्तिक्खणेपि जानाति एव । वुत्तम्पि चेतं - 


“कामं सेवन्तञ्ञेव जानाति `अयं पुग्गलो कामगरुको कामासयो कामाधिमुत्तो'ति। नेक्खम्मं सेवन्तञ्जेव 


पे०... आलोकसञ्जं नेक्खम्मं सेवन्तञ्ञेव जानाति सेवन्तञ्ञेव जानाति `अयं पुग्गलो आलोकसञ्ञजागरुको 
आलोकसञ्जासयो आलोकसञ्ञाधिमुत्तो”ति (पटि० म० १.११३) | 


८१६. अनुसयनिद्देसे कामरागो च सो अप्पहीनट्रेन अनुसयो चाति कामरागानुसयो । सेसपदेसुपि एसेव नयो। यं 
लोके पियरूपन्ति यं इमस्मिं लोके पियजातिकं | सातरूपन्ति सातजातिकं अस्सादपदद्ठानं इट्ठारम्मणं । एत्थ सत्तानं 
रागानुसयो अनुसेतीति एतस्मिं इट्ठारम्मणे सत्तानं अप्पहीनड्ठेन रागानुसयो अनुसेति। यथा नाम उदके निमुग्गस्स हेट्ठा च 
उपरि च समन्तभागे च उदकमेव होति, एवमेव इट्ठारम्मणे रागुप्पत्ति नाम सत्तानं आचिण्णसमाचिण्णा। तथा अनिट्ठारम्मणे 
पटिघुप्पत्ति। इति इमेसु द्वीसु धम्मेसूति एवं इमेसु द्वीसु कामरागपटिघवन्तेसु इट्ठानिट्ठारम्मणधम्मेसु । अविज्जानुपतिताति 
कामरागपटिघसम्पयुत्ता हत्वा आरम्मणकरणवसेन अविज्जा अनुपतिता। तदेकट्टोति ताय अविज्जाय सम्पयुत्तेकट्ठवसेन 
एकट्टो। मानो च दिट्रि च विचिकिच्छा चाति नवविधो मानो, द्वासट्रिविधा दिट्टि, अट्टुवत्थुका च विचिकिच्छा। 
भवरागानुसयो पनेत्थ कामरागानुसयेनेव सङ्गहितोति वेदितब्बो। 


८९७. चरितनिद्देसे तेरस चेतना पुञ्जाभिसङ्कारो, द्वादस अपुञ्ञाभिसङ्कारो, चतस्सो आनेञ्जाभिसङ्कारो। तत्थ 
कामावचरो परित्तभूमको, इतरो महाभूमको। तीसुपि वा एतेसु यो कोचि अप्पविपाको परित्तभूमको, बहुविपाको 
महाभूमकोति वेदितब्बो । 


८१८. अधिमुत्तिनिद्देसो हेड्ठा पकासितोव। कस्मा पनायं अधिमृत्ति हेट्ठा वुत्तापि पुन गहिताति? अयञ्हि हेट्ठा पाटियेक्कं 
बलदस्सनवसेन गहिता, इध सत्तानं तिक्खिन्द्रियमुदिन्द्रियभावदस्सनत्थं । 


८१९. महारजक्खनिद्देसे उस्सदगतानीति वेपुल्लगतानि। पहानक्कमवसेन चेस उप्पटिपाटिया निद्देसो कतो। 


८२०. अनुस्सदगतानीति अवेपुल्लगतानिं | तिक्खिन्द्रियमुदिन्द्रियनिद्देसे उपनिस्सयइन्द्रियानि नाम कथितानि । 
उप्पटिपाटिया निद्देसे पनेत्थ पयोजनं हेट्ठा वृत्तनयेनेव वेदितब्बं । 


८२३. तथा द्राकारनिद्देसादीसु पापासयाति अकुसलासया। पापचरिताति अपुञ्ञजाभिसङ्घारपरिपूरका । 
पापाधिमृत्तिकाति सक्कायाभिरता वट्टज्झासया | 

८२४. स्वाकारनिद्देसे यस्मा कल्याणको नाम अनुसयो नत्थि, तस्मा कल्याणानुसयाति न वुत्तं । सेसं वुत्तविपरियायेन 
वेदितब्बं । 


८२६. भव्वाभव्बनिद्देसे कम्मावरणेनाति पञ्चविधेन आनन्तरियकम्मेन। किलेसावरणेनाति नियतमिच्छादिट्टिया। 
विपाकावरणेनाति अहेतुकपटिसन्धिया। यस्मा पन दुहेतुकानम्पि अरियमग्गपटिवेधो नत्थि, तस्मा दुहेतुकपटिसन्धिपि 
विपाकावरणमेवाति वेदितब्बा। अस्सद्धाति बुद्धादीसु सद्धारहिता। अच्छन्दिकाति कत्तुकम्यताकुसलच्छन्दरहिता। 
उत्तरकुरुका मनुस्सा अच्छन्दिकट्टानं पविठ्ठा दुष्पञ्ञाति भवङ्गपञ्ञाय परिहीना। भवङ्गपञ्ञाय पन परिपुण्णायपि यस्स 
भङ्गं लोकुत्तरस्स पादकं न होति, सो दुप्पञ्जोयेब नाम। अभब्बा नियामं ओक्कमितुं कुसलेसु धम्मेसु सम्मत्तन्ति 
कुसलेसु धम्मेसु सम्मत्तनियामसङ्घातं मग्गं ओक्कमितुं अभब्बा । 


८२७. न कम्मावरणेनातिआदीनि वुत्तविपरियायेन वेदितब्बानि । इदं द्विन्नं जाणानं भाजनीयं - 
इन्द्रियपरोपरियत्तिञाणस्स च आसयानुसयञाणस्स च। एत्थ हि आसयानुसयजाणेन इन्द्रियपरोपरियत्तिजाणम्पि भाजितं। 
इति इमानि द्वे जाणानि एकतो हुत्वा एकं बलजाणं नाम जातन्ति। 


छद्रबलनिद्देसवण्णना । 
सत्तमबलनिद्देसो 


८२८. सत्तमबलनिद्देसे झायतीति झायी। चत्तारो झायीति झायिनो चत्तारो जना वुच्चन्ति। तत्थ पठमचतुक्के ताव 
पठमो समापत्तिलाभी समानोयेव “न लाभीम्ही'ति, कम्मड्टानं समानंयेव “न कम्मट्ठान'न्ति सज्जी होति। अयं 
अप्पगुणज्झानलाभीति वेदितब्बो। दुतियो समापत्तिया अलाभीयेव 'लाभीम्ही'ति, अकम्मट्ठानं समानंयेव 'कम्मट्ठान'न्ति 
सञ्जी होति। अयं निद्दाझायी नाम । निद्दायित्वा पटिबुद्धो एवं मञ्जति। ततियो समापत्तिलाभी समानो 
"समापत्तिलाभीम्हीति, कम्मड्डानमेव समानं 'कम्मड्टान'न्ति सञ्जी होति। अयं पगुणज्झानलाभीति वेदितब्बो। चतुत्थो 
अलाभीयेव 'अलाभीम्ही'ति, अकम्मड्ठानंयेव 'अकम्मड्ठान'न्ति सञ्जी होति । एवमेत्थ द्वे जना अज्झायिनोव झायीनं अन्तो 
पविद्ठत्ता झायीति वुत्ता। 


दुतियचतुक्के ससङ्घारेन सप्पयोगेन समाधिपारिबन्धिकधम्मे विक्खम्भेन्तो दन्धं समापज्जति नाम । एकं द्वे चित्तवारे 
ठत्वा सहसा वुट्रहन्ता खिप्प वुटुहति नाम। सुखेनेव पन समाधिपारिबन्धिकधम्मे सोधेन्तो खिप्पं समापज्जति नाम । 
यथापरिच्छेदेन अवुदुहित्वा कालं अतिनामेत्वा बुटुहन्तो दन्धं वुद्ठाति नाम । इतरे द्वेपि इमिनाव नयेन वेदितब्बा। इमे 
चत्तारोपि जना समापत्तिलाभिनोव | 


ततियचतुक्के “इदं झानं पञ्चङ्गिकं, इदं चतुरङ्गिक न्ति एवं अङ्गववत्थानपरिच्छेदे छेको समाधिस्मिं समाधिकुसलो 
नाम | नीवरणानि पन विक्खम्भेत्वा चित्तमञ्जूसाय चित्तं ठपेतुं अछेको नो समाधिस्मि समापत्तिकुसलो नाम । इतरेपि 
तयो इमिनाव नयेन वेदितब्बा। इमेपि चत्तारो समापत्तिलाभिनोयेव। 


इदानि यानि झानानि निस्साय इमे पुग्गला 'झायी' नाम जाता, तानि दस्सेतुं चत्तारि झानानीतिआदिमाह | तत्थ 
चत्तारि झानानि तयो च विमोक्खा अत्थतो हेट्ठा धम्मसङ्गहद्कथायमेव (ध० स० अट्ठ ० १६०, २४८) पकासिता। सेसानम्पि 
विमोक्खट्टो तत्थ वुत्तनयेनेव वेदितब्बो। अपिचेत्थ पटिपाटिया सत्त अप्पितप्पितक्खणे पच्चनीकधम्मेहि विमुच्चनतो च 

आरम्मणे च अधिमुच्चनतो विमोक्खो नाम | अट्टमो पन सब्बसो सञ्ञावेदयितेहि विमुत्तत्ता अपगतविमोक्खो नाम। 
समाधीसु चतुक्कनयपञ्चकनयेसु पठमज्झानसमाधि सवितक्कसविचारो नाम । पञ्चकनये दुतियज्झानसमाधि 
अवितक्कविचारमत्तसमाधि नाम | चतुक्कनयेपि पञ्चकनयेपि उपरि तीसु झानेसु समाधि अवितक्क अविचारसमाधि 
नाम | समापत्तीसु हि पटिपाटिया अडन्नं समापत्तीनं समाधी'तिपि नामं “समापत्ती तिपि । कस्मा? चित्तेकग्गतासब्भावतो। 
निरोधसमापत्तिया तदभावतो न समाधीति नामं । 


हानभागियो धम्मोति अप्पगुणेहि पठमज्झानादीहि वुट्टितस्स सञ्जामनसिकारानं कामादिअनुपक्खन्दनं । 
विसेसभागियो धम्मोति पगुणेहि पठमज्झानादीहि वुट्टितस्स सञ्जामनसिकारानं दुतियज्झानादिअनुपक्खन्दनं । बोदानम्पि 
वुट्ठानन्ति इमिना पगुणवोदानं वुट्ठान॑ नाम कथितं । हेट्टिमं हेड्िमञ्हि पगुणज्झानं उपरिमस्स उपरिमस्स पदट्ठानं होति । तस्मा 
बोदानम्पि वुट्ठानन्ति वुत्तं । तम्हा तम्हा समाधिम्हा वुट्टानम्पि वुट्टानन्ति इमिना भवङ्गवुद्ठानं नाम कथितं। भवङ्गेन हि 
सब्बज्झानेहि वुट्ठान॑ होति । निरोधतो पन फलसमापत्तियाव बुटुहन्ति । इदं पाळिमुत्तकवुट्ठानं नामाति । 


सत्तमबलनिद्देसवण्णना। 
अट्टुमबलादिनिद्देसो 


८२९. अट्टमबलनिद्देसे अनेकविहितं पुब्बेनिवासन्तिआदि सब्बम्पि विसुद्धिमग्गे वित्थारितमेव । नवमबलनिद्देसेपि 
दिब्बेन चक्खुनातिआदि सब्बं तत्थेव वित्थारितं । 


नवमबलनिद्देसवण्णना । 
दसमबलनिद्देसो 


८३९. दसमबलनिद्देसे चेतोविमृत्तिन्ति फलसमाधि । पञ्ञाविमुत्तिन्ति फलजाणं । सेसं सब्बत्थ उत्तानत्थमेव। अयं 
तावेत्थ आचरियानं समानत्थकथा। परवादी पनाह - “दसबलजञाणं नाम पाटियेक्कं नत्थि, सब्बञ्जुतजाणस्सेवायं 
पभेदो"ति। तं न तथा दटुब्बं। अञ्ञमेव हि दसबलजाणं, अञ्ञं सब्बञ्ञुतञाणं | दसबलजाणञ्हि सकसककिच्चमेव 
जानाति । सब्बञ्जुतञाणं पन तम्पि ततो अवसेसम्पि जानाति। दसबलञाणेसुपि हि पठमं कारणाकारणमेव जानाति, दुतियं 
कम्मन्तरविपाकन्तरमेव, ततियं कम्मपरिच्छेदमेव, चतुत्थं धातुनानत्तकरणमेव, पञ्चमं सत्तानं अज्झासयाधिमृत्तिमेव, छटु 
इन्द्रियानं तिक्खमुदुभावमेव, सत्तमं झानादीहि सद्भि तेसं संकिलेसादिमेव, अट्टुमं पुब्बेनिवुत्थखन्धसन्ततिमेव, नवमं सत्तानं 
चृतिपटिसन्धिमेब, दसमं सच्चपरिच्छेदमेव | सब्बञ्ञुतञाणं पन एतेहि जानितब्बञ्च ततो उत्तरितरञ्च पजानाति। एतेसं 
पन किच्चं न सब्बं करोति। तञ्हि झानं हुत्वा अप्पेतुं न सक्कोति, इद्धि हुत्वा विकुब्बितुँ न सक्कोति, मग्गो हुत्वा किलेसे 
खेपेतुं न सक्कोति । 


अपिच परवादी एवं पुच्छितब्बो - “दसबलजाणं नाम एतं सवितक्कसविचारं, अवितक्कविचारमत्तं, 
अवितक्काविचारं, कामावचरं, रूपावचरं, अरूपावचरं, लोकियं, लोकुत्तर”न्ति? जानन्तो “पटिपाटिया सत्त जाणानि 
सवितक्कसविचारानी'ति वक्खति; ततो “परानि द्वे जाणानि अवितक्काविचारानी”ति वक्खति; “आसवक्खयजाणं 
सिया सवितक्कसविचारं, सिया अवितक्कविचारमत्तं, सिया अवितक्कविचार "न्ति वक्खति । तथा “पटिपाटिया सत्त 
कामावचरानि, ततो द्वे रूपावचरानि, अवसाने एकं लोकुत्तर"न्ति वक्खति; “सब्बञ्जुतजाणं पन सवितक्कसविचारमेव, 

कामावचरमेव, लोकियमेवा ति वक्खति। इति अञ्जदेव दसबलजाणं, अञ्जं सब्बञ्ञुतजाणन्ति। 
सम्मोहविनोदनिया विभङ्गटुकथाय 


जाणविभङ्गवण्णना निट्टिता । 


१७. खुद्दकवत्थुविभङ्गो 
१. एककमातिकादिवण्णना 


८३२. इदानि तदनन्तरे खुद्दकवत्थुविभङ्गेपि पठमं मातिकं ठपेत्वा निक्खित्तपदानुक्कमेन निद्देसो कतो । तत्रायं 
निक्खेपपरिच्छेदो। आदितो ताव जातिमदोतिआदयो तेसत्तति एकका निक्खित्ता, ततो कोधो च उपनाहो चातिआदयो 
अट्ठारस दुका, अकुसलमूलादयो पञ्चतिंस तिका, आसवचतुक्कादयो चुद्दस चतुक्का, ओरम्भागियसंयोजनादयो 
पन्नरस पञ्चका, विवादमूलादयो चुद्दस छक्का, अनुसयादयो सत्त सत्तका, किलेसवत्थुआदयो अट्ट अट्टका, 
आघातवत्थुआदयो नव नवका, किलेसवत्थुआदयो सत्त दसका, अज्झत्तिकस्स उपादाय अट्ठारस 
तण्हाविचरितानीतिआदयो छ अट्टारसकाति सब्बानिपि एतानि अट्ट किलेससतानि निक्खित्तानीति वेदितब्बानि। अयं ताव 
निक्खेपपरिच्छेदो । 


(९.) एककनिद्देसवण्णना 


८४३-८४४. इदानि यथानिक्खित्ताय मातिकाय तत्थ कतमो जातिमदोतिआदिना नयेन आरद्धे निद्देसवारे जाति 
पटिच्चाति जाति निस्साय। एत्थ च अत्थिपटिच्चं नाम कथितं, तस्मा जातिया सतीति अयमेत्थ अत्थो । गोत्त 
पटिच्चातिआवीसुपि एसेव नयो। मदनवसेन मदो । मज्जनाकारो मज्जना | मज्जितभावो मज्जितत्तं। मानो 
मञ्जनातिआदीनि हेट्टा धम्मसङ्गहटुकथायं (ध० स° अट्ट० ११२१) वुत्तत्थानेव। अयं वुच्चतीति अयं एवं जातिया सति तं 
जाति निस्साय उप्पन्नो मज्जनाकारप्पवत्तो मानो जातिमदोति वुच्चति । स्वायं खत्तियादीनं चतुन्नम्पि वण्णानं उप्पज्जति। 
जातिसम्पन्नो हि खत्तियो 'मादिसो अञ्ञो नत्थि। अवसेसा अन्तरा उट्टाय खत्तिया जाता। अहं पन बंसागतखत्तियो'ति मानं 
करोति । ब्राह्मणादीसुपि एसेव नयो। गोत्तमदनिद्देसादीसुपि इमिनावुपायेन अत्थो वेदितब्बो। खत्तियोपि हि “अहं 
कोण्डञ्ञगोत्तो, अहं आदिच्चगोत्तो'ति मानं करोति । ब्राह्मणोपि `अहं कस्सपगोत्तो, अहं भारद्वाजगोत्तो ति मानं करोति। 
वेस्सोपि सुद्दोपि अत्तनो अत्तनो कुलगोत्तं निस्साय मानं करोति। अट्टारसापि सेणियो 'एकिस्सा सेणिया जातम्हा'ति मानं 
करोन्तियेव। 


आरोग्यमदादीसु “अहँ अरोगो, अवसेसा रोगबहुला, गद्दुहनमत्तम्पि मय्हं व्याधि नाम नत्थी ति मज्जनवसेन उप्पन्नो 
मानो आरोग्यमदो नाम। 


"अहं तरुणो, अवसेससत्तानं अत्तभावो पपाते ठितरुक्खसदिसो, अहं पन पठमवये ठितो'ति मज्जनवसेन उप्पन्नो 
मानो योब्बनमदो नाम। 


“अहं चिरं जीवि, चिरं जीवामि, चिरं जीविस्सामि; सुखं जीवि, सुखं जीवामि, सुखं जीविस्सामी'ति मज्जनवसेन 

उप्पन्नो मानो जीवितमदो नाम। 


"अहं लाभी, अवसेसा सत्ता अप्पलाभा, मय्हं पन लाभस्स पमाणं नाम नत्थी'ति मज्जनवसेन उपपन्नो मानो लाभमदो 
नाम। 


“अवसेसा सत्ता यं वा तं वा लभन्ति, अहं पन सुकतं पणीतं चीवरादिपच्चयं लभामी'ति मज्जनवसेन उप्पन्नो मानो 
सक्कारमदो नाम | 


“अवसेसभिक्खूनं पादपिट्टियं अक्कमित्वा गच्छन्ता मनुस्सा अयं समणोतिपि न वन्दन्ति, मं पन दिस्वाव वन्दन्ति, 
पासाणच्छत्तं विय गरुं कत्वा अग्गिक्खन्धं विय च दुरासदं कत्वा मञ्ञन्ती'ति मज्जनवसेन उप्पन्नो मानो गरुकारमदो 
नाम | 


“उप्पन्नो पञ्हो मय्हमेव मुखेन छिज्जति, भिक्खाचारं गच्छन्तापि ममेव पुरतो कत्वा परिवारेत्वा गच्छन्ती'ति 
मज्जनवसेन उप्पन्नो मानो पुरेक्खारमदो नाम | 


अगारिकस्स ताव महापरिवारस्स “पुरिससतम्पि पुरिससहस्सम्पि मं परिवारेति,' अनगारियस्स पन “समणसतम्पि 
समणसहस्सम्पि मं परिवारेति, सेसा अप्पपरिवारा, अहं महापरिवारो चेव सुचिपरिवारो चा'ति मज्जनवसेन उप्पन्नो मानो 
परिवारमदो नाम। 


भोगो पन किञ्चापि लाभग्गहणेनेव गहितो होति, इमस्मि पन ठाने निक्खेपरासि नाम गहितो; तस्मा “अवसेसा सत्ता 
अत्तनो परिभोगमत्तम्पि न लभन्ति, मय्हं पन निधानगतस्सेव धनस्स पमाणं नत्थी'ति मज्जनवसेन उप्पन्नो मानो भोगमदो 
नाम। 


वण्णं पटिच्चाति सरीरवण्णम्पि गुणवण्णम्पि पटिच्च। “अवसेसा सत्ता दुब्बण्णा दुरूपा, अहं पन अभिरूपो 
पासादिको; अवसेसा सत्ता निग्गुणा पत्थटअकित्तिनो, मय्हं पन कित्तिसद्दो देवमनुस्सेसु पाकटो -- इतिपि थेरो बहुस्सुतो, 
इतिपि सीलवा, इतिपि धुतगुणयुत्तो ति मज्जनवसेन उप्पन्नो मानो वण्णमदो नाम | 


“अवसेसा सत्ता अप्पस्सुता, अहं पन बहुस्सुतो ति मज्जनवसेन उप्पन्नो मानो सुतमदो नाम | 
“अवसेसा सत्ता अप्पटिभाना, मय्हं पन पटिभानस्स पमाणं नत्थी'ति मज्जनवसेन उप्पन्नो मानो पटिभानमदो नाम । 


“अहं रत्तञ्ञू असुकं बुद्धवंसं, राजवंसं, जनपदवंसं, गामवंसं, रत्तिन्दिवपरिच्छेदं, नक्खत्तमुहुत्तयोगं जानामी'ति 
मज्जनवसेन उप्पन्नो मानो रत्तञ्जुमदो नाम | 


“अवसेसा भिक्खू अन्तरा पिण्डपातिका जाता, अहं पन जातिपिण्डपातिको ति मज्जनवसेन उप्पन्नो मानो 
पिण्डपातिकमदो नाम । 


“अवसेसा सत्ता उञ्जाता अवज्ञाता, अहं पन अनुञ्ञातो अनवञ्जातो ति मज्जनवसेन उप्पन्नो मानो 

अनवञ्ञातमदो नाम। 
“अवसेसानं इरियापथो अपासादिको, मय्हं पन पासादिको'ति मज्जनवसेन उप्पन्नो मानो इरियापथमदो नाम। 


“अवसेसा सत्ता छिन्नपक्खकाकसदिसा, अहं पन महिद्धिको महानुभावो'ति वा “अहँ यं यं कम्मं करोमि, तं तं 
इज्झती'ति वा मज्जनवसेन उप्पन्नो मानो इद्धिमदो नाम । 


हेठ्ठा परिवारग्गहणेन यसो गहितोव होति। इमस्मिं पन ठाने उपट्टाकमदो नाम गहितो। सो अगारिकेनपि 
अनगारिकेनपि दीपेतब्बो। अगारिको हि एकच्चो अट्टारससु सेणीसु एकिस्सा जेटुको होति, तस्स 'अवसेसे पुरिसे अहं 
पट्टपेमि, अहं विचारेमी ति; अनगारिकोपि एकच्चो कत्थचि जेठको होति, तस्स 'अवसेसा भिक्खू मय्हं ओवादे वत्तन्ति, 
अहं जेट्टको ति मज्जनवसेन उप्पन्नो मानो यसमदो नाम | 


'अवसेसा सत्ता दुस्सीला, अहं पन सीलवा'ति मज्जनवसेन उप्पन्नो मानो सीलमदो नाम। 'अवसेससत्तानं 
कुक्कुटस्स उदकपानमत्तेपि काले चित्तेकग्गता नत्थि, अहं पन उपचारप्पनानं लाभी'ति मज्जनवसेन उप्पन्नो मानो 
झानमदो नाम। 


“अवसेसा सत्ता निस्सिप्पा, अहं पन सिप्पवा'ति मज्जनवसेन उप्पन्नो मानो सिप्पमदो नाम। 'अवसेसा सत्ता रस्सा, 
अहं पन दीघो ति मज्जनवसेन उप्पन्नो मानो आरोहमदो नाम। 'अवसेसा सत्ता रस्सा वा होन्ति दीघा वा, अहं 
निग्रोधपरिमण्डलो'ति मज्जनवसेन उप्पन्नो मानो परिणाहमदो नाम | 'अवसेससत्तानं सरीरसण्ठानं विरूपं बीभच्छं, मय्हं 
पन मनापं पासादिक'न्ति मज्जनवसेन उप्पन्नो मानो सण्ठानमदो नाम | 'अवसेसानं सत्तानं सरीरे बहू दोसा, मय्हं पन 
सरीरे केसग्गमत्तम्मि वज्जं नत्थी ति मज्जनवसेन उप्पन्नो मानो पारिपूरिमदो नाम। 


८४५. इमिना एत्तकेन ठानेन सवत्थुकं मानं कथेत्वा इदानि अवत्थुकं निब्बत्तितमानमेव दस्सेन्तो तत्थ कतमो 
मदोतिआदिमाह । तं उत्तानत्थमेव। 


८४६. पमादनिददेसे चित्तस्स वोस्सग्गोति इमेसु एत्तकेसु ठानेसु सतिया अनिग्गण्हित्वा चित्तस्स वोस्सज्जनं; 
सतिविरहोति अत्थो। वोस्सग्गानुप्पदानन्ति वोस्सग्गस्स अनुप्पदानं; पुनप्पुनं विस्सज्जनन्ति अत्थो। 
असक्कच्चकिरियताति एतेसं दानादीनं कुसलधम्मानं भावनाय पुग्गलस्स वा देय्यधम्मस्स वा असक्कच्चकरणवसेन 
असक्कच्चकिरिया । सततभावो सातच्चं। न सततभावो असातच्चं। न सातच्चकिरियता असातच्चकिरियता | 
अनट्टितकरणं अनड्रितकिरियता। यथा नाम ककण्टको थोकं गन्त्वा थोकं तिट्ठति, न निरन्तरं गच्छति, एवमेव यो पुग्गलो 
एकदिवसं दानं वा दत्वा पूजं वा कत्वा धम्मं वा सुत्वा समणधम्मं वा कत्वा पुन चिरस्सं करोति, न निरन्तरं पवत्तेति, तस्स 
सा किरिया अनड्टितकिरियताति बुच्चति। ओलीनवुत्तिताति निरन्तरकरणसङ्घातस्स विप्फारस्सेब अभावेन लीनवुत्तिता। 
निक्खित्तछन्दताति कुसलकिरियाय वीरियछन्दस्स निक्खित्तभावो । निक्खित्तधुरताति वीरियधुरस्स ओरोपनं, 
ओसक्कितमानसताति अत्थो। अनधिट्टानन्ति कुसलकरणे पतिट्टाभावो। अननुयोगोति अननुयुञ्जनं । पमादोति 
पमज्जनं। यो एवरूपो पमादोति इदं अत्थपरियायस्स ब्यञ्जनपरियायस्स च परियन्ताभावतो आकारदस्सनं । इदं वृत्तं 
होति - स्वायं आदितो पट्टाय दस्सितो पमादो, यो अञ्जोपि एवमाकारो एवंजातिको पमादो पमज्जनाकारवसेन पमज्जना, 
पमज्जितभाववसेन पमज्जितत्तन्ति सङ्घं गतो - अयं वुच्चति पमादोति। लक्खणतो पनेस पञ्चसु कामगुणेसु 

सतिवोस्सग्गलक्खणो, तत्थेव सतिया विस्सद्ठाकारो वेदितब्बो। 


८४७. थम्भनिद्देसे थद्धड्ेन थम्भो; खलिया थद्धसाटकस्स विय चित्तस्स थद्धता एत्थ कथिता। थम्भनाकारो 
थम्भना। थम्भितस्स भावो थम्भितत्तं। कक्खळस्स पुग्गलस्स भावो कक्खळियं। फरुसस्स पुग्गलस्स भावो फारुसियं । 
अभिवादनादिसामीचिरहानं तस्सा सामीचिया अकरणवसेन उजुमेव ठपितचित्तभावो उजुचित्तता। थद्भस्स अमुदुनो भावो 
अमुदुता। अयं वुच्चतीति अयं थम्भो नाम वुच्चति, येन समन्नागतो पुग्गलो गिलितनङ्गलसीसो विय अजगरो, वातभरिता 
विय भस्ता चेतियं वा बुडुतरे वा दिस्वा ओनमितुं न सक्कोति, परियन्तेनेव चरति। स्वायं चित्तस्स उद्धमातभावलक्खणोति 
वेदितब्बो। 


८४८. सारम्भनिद्देसे सारम्भनवसेन सारम्भो। पटिप्फरित्वा सारम्भो पटिसारम्भो। सारम्भनाकारो सारम्भना | 
पटिप्फरित्वा सारम्भना पटिसारम्भना | पटिसारम्भितस्स भावो पटिसारम्भितत्तं। अयं वुच्चतीति अयं सारम्भो नाम 
बुच्चति। स्वायं लक्खणतो करणुत्तरियलकखणो नाम वुच्चति, येन समन्नागतो पुग्गलो तद्दिगुणं तद्दिगुणं करोति। 
अगारिको समानो एकेनेकस्मिं घरवत्थुस्मि सज्जिते अपरो द्वे वत्थूनि सज्जेति, अपरो चत्तारि, अपरो अट्ट, अपरो सोळस। 
अनगारिको समानो एकेनेकस्मि निकाये गहिते, "नाहं एतस्स हेठ्ठा भविस्सामी'ति आपरो द्वे गण्हाति, अपरो तयो, अपरो 
चत्तारो, अपरो पञ्च। सारम्भवसेन हि गण्हितुं न बट्टति। अकुसलपवखो एस निरयगामिमग्गो। कुसलपक्खवसेन पन 
एकस्मिं एकं सलाकभत्तं देन्ते दवे दातुं, द्वे देन्ते चत्तारि दातुं बट्टति । भिक्खुनापि परेन एकस्मिं निकाये गहिते, 'द्वे निकाये 
गहेत्वा सज्झायन्तस्स मे फासु होती'ति विवट्टपक्खे ठत्वा तदुत्तरि गण्हितुं ब्ुति । 


८४९. अत्रिच्छतानिद्देसे यथा अरियवंससृत्ते (अ० नि० ४.२८) 'लामकलामकड़ो इतरीतरड्टो' एवं अग्गहेत्वा 
चीवरादीसु यं यं लद्धं होति, तेन तेन असन्तुहुस्स; गिहिनो वा पन रूपसद्दगन्धरसफोद्ब्बेसु यं यं लद्धं होति, तेन तेन 
असन्तुदुस्स | भिय्योकम्यताति विसेसकामता । इच्छनकवसेन इच्छा। इच्छाव इच्छागता, इच्छनाकारो वा। अत्तनो लाभं 
अतिच्च इच्छनभावो अतिच्छता। रागोतिआदीनि हेट्टा वुत्तत्थानेव। अयं बुच्चतीति अयं अतिच्छता नाम वुच्चति। 
अत्रिच्छतातिपि एतिस्सा एव नामं। लक्खणतो पन सकलाभे असन्तुड्टि परलाभे च पत्थना - एतं अत्रिच्छतालक्खणं । 
अत्रिच्छपुग्गलस्स हि अत्तना लद्धं पणीतम्पि लामकं विय खायति, परेन लद्धं लामकम्पि पणीतं विय खायति; एकभाजने 
पक्कयागु वा भत्तं वा पूवो वा अत्तनो पत्ते पक्खित्तो लामको विय, परस्स पत्ते पणीतो विय खायति। अयं पन अत्रिच्छता 
पब्बजितानम्पि होति गिहीनम्पि तिरच्छानगतानम्पि। 


तत्रिमानि वत्थूनि - एको किर कुटुम्बिको तिस भिक्खुनियो निमन्तेत्वा सपूवं भत्तं अदासि। सङ्गत्थेरी 
सब्बभिक्खूनीनं पत्ते पूवं परिवत्तापेत्वा पच्छा अत्तना लद्भमेव खादि बाराणसिराजापि 'अङ्गारपक्कमंसं खादिस्सामी'ति 
देवि आदाय अरञ्ञं पविट्ठो एकं किन्नरिं दिस्वा, देवि पहाय, तस्सानुपदं गतो। देवी निवत्तित्वा अस्समपदं गन्त्वा 
कसिणपरिकम्मं कत्वा अट्ट समापत्तियो पञ्च च अभिञ्ञायो पत्वा निसिन्ना राजानं आगच्छन्तं दिस्वा आकासे उप्पतित्वा 
अगमासि। रुक्खे अधिवत्था देवता इमं गाथमाह - 


अत्रिच्छं अतिलोभेन, अतिलोभमदेन च। 
एवं हायति अत्थम्हा, अहंव असिताभुयाति॥ (जा० १.२.१६८) । 


यथा चन्दकिन्नरिं पत्थयन्तो असिताभुया राजधीताय हीनो परिहीनो, एवं अत्रिच्छं अतिलोभेन अत्थम्ह हायति 

जीयतीति देवता रञ्ञा सद्धिं केळिमकासि। 


कस्सपबुद्धकालेपि मित्तविन्दको नाम सेट्टिपुत्तो अस्सद्धो अप्पसन्नो मातरा 'तात, अज्ज उपोसथिको हुत्वा विहारे 
सब्बरत्ति धम्मसवनं सुण, सहस्सं ते दस्सामी'ति वुत्ते धनलोभेन उपोसथङ्गानि समादाय विहारं गन्त्वा “इदं ठानं 
अकुतोभय'न्ति सल्लक्खेत्वा धम्मासनस्स हेठ्ठा निपन्नो सब्बरत्ति निद्दायित्वा घरं अगमासि। माता पातोव यागुं पचित्वा 
उपनामेसि। सो सहस्सं गहेत्वाव यागुं पिवि। अथस्स एतदहोसि - "धनं संहरिस्सामी'ति। सो नावाय समुदं 
पक्खन्दितुकामो अहोसि। अथ नं माता “तात, इमस्मिं कुले चत्तालीसकोटिधनं अत्थि; अलं गमनेना"ति वारेसि। सो 
तस्सा वचनं अनादियित्वा गच्छति एव। सा पुरतो अट्टासि । अथ नं कुज्झित्वा `अयं मय्हं पुरतो तिट्ठती'ति पादेन पहरित्वा 
पतितं मातरं अन्तरं कत्वा अगमासि। माता उद्टहित्वा “मादिसाय मातरि एवरूपं कम्मं कत्वा गतस्स मे गतट्ठाने सुखं 
भविस्सती "ति एवंसञ्जी नाम त्वं पृत्ताति आह। तस्स नावं आरुह गच्छतो सत्तमे दिवसे नावा अट्टासि । अथ ते मनुस्सा 
“अद्धा एत्थ पापपुरिसो अत्थि; सलाकं देथा^ति सलाका दीयमाना तस्सेव तिकखत्तुं पापुणि। ते तस्स उळुम्पं दत्वा तं समुद्दे 
पक्खिपिंसु। सो एकं दीपं गन्त्वा विमानपेतीहि सद्भि सम्पत्ति अनुभवन्तो ताहि “पुरतो मा अगमासी"ति वुच्चमानोपि 
तद्दिगुणं सम्पत्ति पस्सन्तो अनुपुब्बेन खुरचक्कधरं एकं पुरिसं अहस । तस्स तं चक्कं पदुमपुप्फं विय उपट्ठाति। सो तं आह 
-- “अम्भो, इदं तया पिळन्धपदुमं मय्हं देही"ति। “नयिदं, सामि, पदुमं; खुरचक्कं एत''न्ति। सो “वञ्चेसि म॑ त्वं। कि मे 
पदुमं न दिड॒पुब्ब''न्ति वत्वा “त्वञ्हि लोहितचन्दनं लिम्पेत्वा पिळन्धनं पदुमपुप्फं मय्हं न दातुकामोसी'ति आह। सो 
चिन्तेसि -- “अयम्पि मया कतसदिसं कम्मं कत्वा तस्स फलं अनुभवितुकामो'ति। अथ नं “हन्द रेति वत्वा तस्स मत्थके 
चक्कं पक्खिपित्वा पलायि । एतमत्थं विदित्वा सत्था इमं गाथमाह - 


“चतुब्मि अटुज्झगमा, अट्ठहि पिच सोळस। 
सोळसाहि च बात्तिस, अत्रिच्छ चक्कमासदो। 
इच्छाहतस्स पोसस्स, चक्कं भमति मत्थके*ति॥ (जा० १.१.१०४) । 


अञ्ञतरोपि अत्रिच्छो अमच्चो सकविसयं अतिक्कमित्वा परविसयं पाविसि । तत्थ पोथितो पलायित्वा एकस्स 
तापसस्स वसनट्ठानं पविसित्वा उपोसथङ्गानि अधिट्ठाय निपज्जि। सो तापसेन “कि ते कत'न्ति पुच्छितो इमा गाथायो 
अभासि ८ 


“सकं निकेतं अतिहीळयानो, 
अत्रिच्छता मल्लगामं अगच्छिं। 
ततो जना निक्खमित्वान गामा, 
कोदण्डकेन परिपोथयिंसु मं॥ 


“सो भिन्नसीसो रुहिरमक्खितङ्गो, 

पच्चागमासिं सकं निकेतं । 

तस्मा अहं पोसथं पालयामि, 

अत्रिच्छता मा पुनरागमासी”ति॥ (जा० १.१४.१३८-१३९)। 


८५०. महिच्छतानिददेसे महन्तानि वत्थूनि इच्छति, महती वास्स इच्छाति महिच्छो, तस्स भावो महिच्छता। 

लक्खणतो पन असन्तगुणसम्भावनता पटिग्गहणे च परिभोगे च अमत्तञ्जुता - एतं महिच्छतालक्खणं । महिच्छो हि 
पुग्गलो यथा नाम कच्छपुटबाणिजो पिळन्धनभण्डकं हत्थेन गहेत्वा उच्छङ्गेपि पक्खिपितब्बयुत्तकं पक्खिपित्वा महाजनस्स 
पस्सन्तस्सेव “अम्मा, असुकं गण्हथ, असुकं गण्हथा"ति मुखेन संविदहति। एवमेव सो अप्पमत्तकम्पि अत्तनो सीलं वा 
गन्थं वा धुतगुणं वा अन्तमसो अरञ्जवासमत्तकम्पि महाजनस्स जानन्तस्सेव सम्भावेतुकामो होति, सम्भावेत्वा च पन 
सकटेहिपि उपनीते पच्चये 'अल'न्ति अवत्वा गण्हाति। तयो हि पूरेतुं न सक्का - अग्गि उपादानेन, समुद्दो उदकेन, 
महिच्छो पच्चयेहीति । 


अग्गिकखन्धो समुद्दो च, महिच्छो चापि पुग्गलो। 
बहुके पच्चये देन्ते, तयो पेते न पूरये॥ 


महिच्छपुग्गलो हि विजातमातुयापि मनं गण्हितुं न सक्कोति, पगेव उपट्टाकानं । 


तत्रिमानि वत्थूनि - एको किर दहरभिक्खु पिट्ठपूवे पियायति । अथस्स माता पटिपत्ति वीमंसमाना "सचे मे पृत्तो 
पटिग्गहणे मत्तं जानाति, सकलम्पि नं तेमासं पूवेहेव उपट्टुहिस्सामी'ति वस्सूपनायिकदिवसे परिवीमंसमाना पठमं एकं पूवं 
अदासि, तस्मिं निट्टिते दुतियं, तस्मिम्पि निट्टिते ततियं । दहरो 'अल*न्ति अवत्वा खादियेव । माता तस्स अमत्तञ्जुभावं 
जत्वा 'अज्जेव मे पुत्तेन सकलतेमासस्स पूवा खादिता'ति दुतियदिवसतो पड्ठाय एकपूवम्पि न अदासि। 


तिस्समहाराजापि देवसिकं चेतियपब्बते भिकखुसङ्घस्स दानं ददमानो “महाराज, कि एकमेव ठानं भजसि? कि 
अञ्जत्थ दातुं न वट्टती ति जानपदेहि वुत्तो दुतियदिवसे अनुराधपुरे महादानं दापेसि। एकभिक्खुपि पटिग्गहणे मत्तं न 
अञ्जासि । एकमेकेन पटिग्गहितं खादनीयभोजनीयं द्वे तयो जना उक्खिपिंसु । राजा दुतियदिवसे चेतियपब्बते भिक्खुसङ्गं 
निमन्तापेत्वा राजन्तेपुरं आगतकाले “पत्तं देथा”ति आह। “अलं, महाराज, अत्तनो पमाणेन भिकखं गण्हिस्सती”ति 
एकभिक्खुपि पत्तं न अदासि। सब्बे पमाणयुत्तकमेव पटिग्गहेसुं। अथ राजा आह - “पस्सथ तुम्हाकं भिक्खूसु एकोपि मत्तं 
न जानाति । हिय्यो किञ्चि अवसेसं नाहोसि। अज्ज गहितं मन्दं, अवसेसमेव बहू" ति तेसं मत्तञ्जुताय अत्तमनो इतरेसञ्च 
अमत्तञ्ञुताय अनत्तमनो अहोसि। 


८५९. पापिच्छतानिद्देसे अस्सद्धो समानो सद्धोति मं जनो जानातूतिआदीसु एवं इच्छन्तो किं करोति? अस्सद्धो 
सद्भाकारं दस्सेति; दुस्सीलादयो सीलवन्तादीनं आकारं दस्सेन्ति। कथं? अस्सद्धो ताव महामहदिवसे मनुस्सानं विहारं 
आगमनवेलाय सम्मज्जनिं आदाय विहारं सम्मज्जति, कचवरं छड्डेति, मनुस्सेहि दिट्ुभावं जत्वा चेतियङ्गणं गच्छति, 
तत्थापि सम्मज्जित्वा कचवरं छड्टेति, वालिकं समं करोति, आसनानि धोवति, बोधिम्हि उदकं सिञ्चति । मनुस्सा दिस्वा 
“नत्थि मञ्जे अञ्जो भिक्खु विहारजग्गनको, अयमेव इमं विहारं पटिजग्गति, सद्धो थेरोति गमनकाले निमन्तेत्वा 
गच्छन्ति । दुस्सीलोपि उपट्टाकानं सम्मुखे विनयधरं उपसङ्कमित्वा पुच्छति “भन्ते, मयि गच्छन्ते गोणो उब्बिग्गो। तेन 
धावता तिणानि छिन्नानि। सम्मज्जन्तस्स मे तिणानि छिज्जन्ति। चङ्कमन्तस्स मे पाणका मीयन्ति। खेळं पातेन्तस्स 
असतिया तिणमत्थके पतति; तत्थ तत्थ कि होतीति? “अनापत्ति, आवुसो, असञ्चिच्च असतिया अजानन्तस्सा”ति च 
वृत्ते “भन्ते, मय्हं गरुकं विय उपट्ठाति; सुटु वीमंसथा ति भणति । तं सुत्वा मनुस्सा `अम्हाकं अय्यो एत्तकेपि 
कुक्कुच्चायति! अञ्जस्मि ओळारिके कि नाम करिस्सति; नत्थि इमिना सदिसो सीलवाति पसन्ना सक्कारं करोन्ति। 
अप्पस्सुतोपि उपट्ठाकमज्झे निसिन्नो “असुको तिपिटकधरो, असुको चतुनिकायिको मय्हं अन्तेबासिको, मम सन्तिके तेहि 
धम्मो उग्गहितो"ति वदति । मनुस्सा 'अम्हाकं अय्येन सदिसो बहुस्सुतो नत्थि, एतस्स किर सन्तिके असुकेन च असुकेन 

च धम्मो उग्गहितो'ति पसन्ना सक्कारं करोन्ति। 


सङ्गणिकारामोपि महामहदिवसे दीघपीठञ्च अपस्सयञ्च गाहापेत्वा विहारपच्चन्ते रुक्खमूले दिवाविहारं निसीदति । 
मनुस्सा आगन्त्वा “थेरो कुहि "न्ति पुच्छन्ति। “गण्ठिकपुत्ता नाम गण्ठिका एव होन्ति। तेन थेरो एवरूपे काले इध न 
निसीदति, विहारपच्चन्ते दिवाट्टाने दीघचङ्कमे विहरती ति वदन्ति । सोपि दिवसभागं वीतिनामेत्वा नलाटे मक्कटसुत्तं 
अल्लियापेत्वा पीठं गाहापेत्वा आगम्म परिवेणद्वारे निसीदति । मनुस्सा “कहं, भन्ते, गतत्थ? आगन्त्वा न अद्दसम्हा*ति 
वदन्ति। उपासका, अन्तोविहारो आकिण्णो; दहरसामणेरानं विचरणड्रानमेतं सडिहत्थचङ्कमे दिवाद्ठाने निसीदिम्हा*ति 
अत्तनो पविवित्तभावं जानापेति। 


कुसीतोपि उपट्टाकमज्झे निसिन्नो “उपासका, तुम्हेहि उक्कापातो दिट्टो"ति वदति। “न पस्साम, भन्ते; काय वेलाय 
अहोसी”ति च पुट्टो “अम्हाकं चङ्कमनवेलाया"ति वत्वा “भूमिचालसदं अस्सुत्था'ति पुच्छति। “न सुणाम, भन्ते; काय 
वेलाया ति पुटटी “मज्झिमयामे अम्हाकं आलम्बनफलकं अपस्साय ठितकाले"ति वत्वा “महाओभासो अहोसि; सो वो 
दिट्ठो ति पुच्छति। “काय वेलाय, भन्ते"ति च वृत्ते “मय्हं चङ्कमम्हा ओतरणकाले ति वदति । मनुस्सा 'अम्हाकं थेरो 
तीसुपि यामेसु चङ्कमेयेव होति; नत्थि अय्येन सदिसो आरद्धवीरियो'ति पसन्ना सक्कारं करोन्ति । 


मुडुस्सतीपि उपट्टाकमज्झे निसिन्नो “मया असुककाले नाम दीघनिकायो उग्गहितो, असुककाले मञ्झिमो, संयुत्तको, 
अङ्गुत्तरिको; अन्तरा ओलोकनं नाम नत्थि, इच्छितिच्छतट्ठाने मुखारुळहोव तन्ति आगच्छति; इमे पनञ्ञे भिक्खू एळका 
विय मुखं फन्दापेन्ता विहरन्ती "ति वदति । मनुस्सा 'नत्थि अय्येन सदिसो उपट्टितसती'ति पसन्ना सक्कारं करोन्ति। 


असमाहितोपि उपट्ठाकानं सम्मुखे अट्टुकथाचरिये पउ्हं पुच्छति - 'कसिणं नाम कथं भावेति? कित्तकेन निमित्तं 
उप्पन्नं नाम होति? कित्तकेन उपचारो? कित्तकेन अप्पना? पठमस्स झानस्स कति अङ्गानि? दुतियस्स ततियस्स चतुत्थस्स 
झानस्स कति अङ्गानि"ति पुच्छति। तेहि अत्तनो उग्गहितानुरूपेन कथितकाले सितं कत्वा “कि, आवुसो, एवं न होसी ति 
वृत्ते 'वट्टति, भन्ते'ति अत्तनो समापत्तिलाभितं सूचेति। मनुस्सा -समापत्तिलाभी अय्यो'ति पसन्ना सक्कारं करोन्ति। 


दुप्पञ्जोपि उपट्टाकानं मज्झे निसिन्नो 'मज्झिमनिकाये मे पञ्चत्तयं ओलोकेन्तस्स सहिद्भियाव मग्गो आगतो। 
परियत्ति नाम अम्हाकं न दुक्करा । परियत्तिवावटो पन दुक्खतो न मुच्चतीति परियत्ति विस्सज्जयिम्हा तिआदीनि वदन्तो 
अत्तनो महापञ्ञतं दीपेति। एवं वदन्तो पनस्स सासने पहारं देति। इमिना सदिसो महाचोरो नाम नत्थि। न हि परियत्तिधरो 
दुक्खतो न मुच्चतीति। अखीणासवोपि गामदारके दिस्वा 'तुम्हाकं मातापितरो अम्हे कि वदन्तीति? “अरहाति वदन्ति, 
भन्ते"ति। “याव छेका गहपतिका, न सक्का वञ्चेतु'न्ति अत्तनो खीणासवभावं दीपेति। 


अञ्जेपि चेत्थ चाटिअरहन्तपारोहअरहन्तादयो वेदितब्बा - एको किर कुहको अन्तोगब्भे चाटिं निखणित्वा 
मनुस्सानं आगमनकाले पविसति। मनुस्सा “कह थेरो'ति पुच्छन्ति। 'अन्तोगब्भे'ति च वृत्ते पविसित्वा विचिनन्तापि 
अदिस्वा निकखमित्वा 'नत्थि थेरो'ति वदन्ति। `अन्तोगब्भेयेव थेरो'ति च वृत्ते पुन पविसन्ति। थेरो चाटितो निक्खमित्वा 
पीठे निसिन्नो होति। ततो तेहि “मयं, भन्ते, पुब्बे अदिस्वा निक्खन्ता, कहं तुम्हे गतत्था''ति वुत्ते 'समणा नाम अत्तनो 
इच्छितिच्छितट्ठानं गच्छन्ती'ति वचनेन अत्तनो खीणासवभावं दीपेति । 


अपरोपि कुहको एकस्मिं पब्बते पण्णसालायं वसति। पण्णसालाय च पच्छतो पपातड्टाने एको कच्छकरुक्खो अत्थि। 

तस्स पारोहो गन्त्वा परभागे भूमियं पतिड्टितो। मनुस्सा मग्गेनागन्त्वा निमन्तेन्ति। सो पत्तचीवरमादाय पारोहेन 
ओतरित्वा गामद्वारे अत्तानं दस्सेति। ततो मनुस्सेहि पच्छा आगन्त्वा 'कतरेन मग्गेन आगतत्थ, भन्ते'ति पुट्टो 'समणानं 
आगतमग्गो नाम पुच्छितुं न वट्टति, अत्तनो इच्छितिच्छितट्ठानेनेब आगच्छन्तीति वचनेन खीणासवभावं दीपेति। तं पन 
कुहकं एको विद्धकण्णो जत्वा 'परिग्गहेस्सामि न'न्ति एकदिवसं पारोहेन ओतरन्तं दिस्वा पच्छतो छिन्दित्वा अप्पमत्तकेन 
ठपेसि। सो 'पारोहतो ओतरिस्सामी'ति 'ठःन्ति पतितो, मत्तिका पत्तो भिज्जि। सो 'जातोम्हीति निक्खमित्वा पलायि। 
पापिच्छस्स भावो पापिच्छता। लक्खणतो पन असन्तगुणसम्भावनता, पटिग्गहणे च अमत्तञ्ञुता; एतं 
पापिच्छतालक्खणन्ति वेदितब्बं । 


८५२. सिङ्गनिददेसे विज्झनद्रेन सिङ्ग; नागरिक भावसङ्कातस्स किलेससिङ्गस्सेतं नामं । सिङ्गारभावो सिङ्गारता, 
सिङ्गारकरणाकारो वा । चतुरभावो चतुरता । तथा चातुरियं। परिक्खतभावो परिक्खतता; परिखणित्वा ठपितस्सेव 
दळहसिङ्गारभावस्सेतं नामं । इतरं तस्सेव वेवचनं । एवं सब्बेहिपि पदेहि किलेससिङ्गारताव कथिता। 


८५३. तिन्तिणनिद्देसे तिन्तिणन्ति खीयनं । तिन्तिणायनाकारो तिन्तिणायना । तिन्तिणेन अयितस्स 
तिन्तिणसमङ्गिनो भावो तिन्तिणायितत्तं। लोलुपभावो लोलुप्पं। इतरे द्रे आकारभावनिद्देसा । पुच्छज्जिकताति 
लाभलभनकड्टाने वेधनाकम्पना नीचवुत्तिता। साधुकम्यताति पणीतपणीतानं पत्थना। एवं सब्बेहिपि पदेहि सुवानदोणियं 
कञ्जियं पिवनकसुनखस्स अज्ञं सुनखं दिस्वा भुभुक्करणं विय “तव सन्तकं, मम सन्तक न्ति किलेसवसेन खीयनाकारो 
कथितो। 


८५४. चापल्यनिद्देसे आकोटितपच्चाकोटितभावादीहि चीवरस्स मण्डना चीवरमण्डना। 
मणिवण्णच्छविकरणादीहि पत्तस्स मण्डना पत्तमण्डना | चित्तकम्मादीहि पुग्गलिकसेनासनस्स मण्डना सेनासनमण्डना । 
इमस्स वा पूतिकायस्साति इमस्स मनुस्ससरीरस्स। यथा हि तदहुजातोपि सिङ्गालो जरसिङ्गालोत्वेव ऊरुप्पमाणापि च 
गळोचिलता पूतिलतात्वेव सङ्घं गच्छति, एवं सुबण्णबण्णोपि मनुस्सकायो पूतिकायोत्वेव वुच्चति। तस्स अन्तरन्तरा 
रत्तवण्णपण्डुवण्णादीहि निवासनपारुपनादीहि सज्जना मण्डना नाम | बाहिरानं वा परिक्खारानन्ति ठपेत्वा पत्तचीवरं 
सेसपरिक्खारानं; अथवा या एसा चीवरमण्डना पत्तमण्डनाति वुत्ता, सा तेहि वा परिक्खारेहि कायस्स मण्डना तेसं वा 
बाहिरपरिक्खारानं मण्डेत्वा ठपनवसेन मण्डनाति एवमेत्थ अत्थो वेदितब्बो। मण्डना विभूसनाति एत्थ ऊनट्ठानस्स 
पूरणवसेन मण्डना, छविरागादिवसेन विभूसनाति वेदितब्वा। केळनाति कोळना । परिकेळनाति परिकोळना । 
गिद्धिकताति गेधयृत्तता । गिद्धिकत्तन्ति तस्सेव वेबचनं । चपलभावो चपलता । तथा चापल्यं। इदं वुच्चतीति इदं 
चापल्यं नाम वुच्चति, येन समन्नागतो पुग्गलो वस्ससतिकोपि समानो तदहुजातदारको विय होति। 


८५५. असभागवृत्तिनिददेसे विष्पटिकूलग्गाहिताति अननुलोमग्गाहिता । विपच्चनीकसातताति विपच्चनीकेन 
पटिविरुद्धकरणेन सुखायना । अनादरभावो अनादरियं। तथा अनादरियता। अगारवस्स भावो अगारवता। जेटुकभावस्स 
अकरणं अप्पतिस्सवता। अयं वुच्चतीति अयं असभागवुत्ति नाम वुच्चति; विसभागजीविकताति अत्थो; याय 
समन्नागतो पुग्गलो मातरं पितरं वा गिलानं पटिवत्तित्वापि न ओलोकेति; पितुसन्तकस्स कारणा मातरा सद्भि, 
मातुसन्तकस्स कारणा पितरा सद्भि कलहं करोति; विसभागजीवितं जीवति, मातापितूनं सन्तकस्स कारणा जेट्टेन वा 
कनिड्रेन वा भातरा सद्भि कलहं करोति, निल्लज्जवचनं वदति, आचरियस्स वा उपज्झायस्स वा वत्तपटिवत्तं न करोति, 
गिलानं न उपट्टाति, बुद्धस्स भगवतो चेतियदस्सनड्टाने उच्चारं वा पस्साबं वा करोति, खेळम्पि सिङ्घाणिकम्पि छड्डेति, छत्तं 

धारेति, उपाहना आरुय्ह गच्छति, बुद्धसावकेसु न लज्जति, सङ्घे चित्तीकारं न करोति, मातिमत्तपितिमत्तादीसु 
गरुट्ठानीयेसु हिरोत्तप्पं न पच्चुपट्टापेति | तस्सेवं पवत्तमानस्स सब्बा पेसा किरिया मातरीतिआदीसुपि वत्थूसु 
असभागवृत्तिता नाम होति। 


८५६. अरतिनिद्देसे पन्तेसूति दूरेसु विवित्तेसु वा। अधिकुसलेसूति समथविपस्सनाधम्मेसु । अरतीति रतिपटिक्खेपो । 
अरतिताति अरमणाकारो। अनभिरतीति अनभिरतभावो। अनभिरमणाति अनभिरमणाकारो। उक्कण्ठिताति 
उक्कण्ठनाकारो। परितस्सिताति उक्कण्ठनवसेनेव परितस्सना। 


८५७. तन्दीनिद्देसे तन्दीति जातिआलसियं । तन्दियनाति तन्दियनाकारो । तन्दिमनकताति तन्दिया 
अभिभूतचित्तता। अलसस्स भावो आलस्यं। आलस्यायनाकारो आलस्यायना । अलस्यायितस्स भावो आलस्यायितत्तं। 
इति सब्बेहिपि इमेहि पदेहि किलेसवसेन कायालसियं कथितं । 


८५८. विजम्मितानिद्देसे जम्भनाति फन्दना । पुनप्पुनं जम्भना विजम्भना। आनमनाति पुरतो नमना। विनमनाति 
पच्छतो नमना । सन्नमनाति समन्ततो नमना। पणमनाति यथा हि तन्ततो उड्टितपेसकारो किस्मिञ्चिदेव गहेत्वा उजुकं 
कायं उस्सापेति, एवं कायस्स उद्धं उपना । ब्याधियकन्ति उप्पन्नब्याधिता । इति सब्बेहिपि इमेहि पदेहि किलेसवसेन 
कायफन्दनमेव कथितं । 


८५९. भत्तसम्मदनिद्देसे भुत्ताविस्साति भुत्तवतो। भत्तमुच्छाति भत्तगेलञ्ञं; बलवभत्तेन हि मुच्छापत्तो विय होति। 
भत्तकिलमथोति भत्तेन किलन्तभावो । भत्तपरिळाहोति भत्तदरथो। तस्मिञ्हि समये परिळाहुप्पत्तिया उपहतिन्द्रियो होति, 
कायो जीरति। कायदुटुल्लन्ति भत्तं निस्साय कायस्स अकम्मञ्जता। 


८६०. चेतसो लीनत्तनिददेसो हेट्ठा धम्मसङ्गहट्ठकथायं वुत्तत्थोयेव। इमेहि पन सब्बेहिपि पदेहि किलेसवसेन चित्तस्स 
गिलानाकारो कथितोति वेदितब्बो । 


८६१. कुहनानिद्देसे लाभसक्कारसिलोकसन्निस्सितस्साति लाभञ्च सक्कारञ्च कित्तिसद्दञ्च निस्सितस्स, 
पत्थयन्तस्साति अत्थो। पापिच्छस्साति असन्तगुणदीपनकामस्स। इच्छापकतस्साति इच्छाय अपकतस्स, उपहुतस्साति 
अत्थो। 


इतो परं यस्मा पच्चयपटिसेवन सामन्तजप्पनइरियापथसन्निस्सितवसेन महानिद्देसे तिविधं कुहनवत्थु आगतं, तस्मा 
तिविधम्पि तं दस्सेतुं पच्चयपटिसेवनसङ्कातेन वाति एवमादि आरद्धं | तत्थ चीवरादीहि निमन्तितस्स तदत्थिकस्सेव सतो 
पापिच्छतं निस्साय पटिक्खिपनेन, ते च गहपतिके अत्तनि सुप्पतिड्टितसद्धे जत्वा पुन तेसं “अहो अय्यो अण्पिच्छो, न 
किञ्चि पटिग्गण्हितुं इच्छति, सुलद्धं वत नो अस्स सचे अप्पमत्तकं किञ्चि पटिग्गण्हेय्या'ति नानाविधेहि उपायेहि 
पणीतानि चीवरादीनि उपनेन्तानं तदनुग्गहकामतंयेब आविकत्वा पटिग्गहणेन च ततो पभुति असीतिसकटभारेहि 
उपनामनहेतुभूतं विम्हापनं पच्चयपटिसेवनसङ्घातं कुहनवत्थूति वेदितब्बं । वृत्तम्पि चेतं महानिद्देसे (महानि० ८७) - 


““कतमं पच्चयपटिसेवनसङ्घातं कुहनवत्थु? इध गहपतिका भिक्खु निमन्तेन्ति 
चीवरपिण्डपातसेनासनगिलानपच्चयभेसज्जपरिक्खारेहि । सो पापिच्छो इच्छापकतो अत्थिको चीवर ...पे०... 

परिक्खारानं भिय्योकम्यतं उपादाय चीवरं पच्चक्खाति, पिण्डपातं पच्चक्खाति, सेनासनं पच्चक्खाति, 
गिलानपच्चयभेसज्जपरिक्खारं पच्चकखाति | सो एवमाह - “कि समणस्स महग्धेन चीवरेन? एतं सारुप्पं यं 
समणो सुसाना वा सङ्कारकूटा वा पापणिका वा नन्तकानि उच्चिनित्वा सङ्घाटिं कत्वा धारेय्य। कि समणस्स 
महग्घेन पिण्डपातेन? एतं सारुप्पं यं समणो उञ्छाचरियाय पिण्डियालोपेन जीविकं कप्पेय्य। कि समणस्स 
महग्घेन सेनासनेन? एतं सारुप्पं यं समणो रुक्खमूलिको वा अस्स सोसानिको वा अब्मोकासिको वा। कि 
समणस्स महग्घेन गिलानपच्चयभेसज्जपरिक्खारेन? एतं सारुप्पं यं समणो पूतिमुत्तेन वा हरीतकोखण्डेन वा 
ओसधं करेय्याति। तदुपादाय लूखं चीवरं धारेति, लूखं पिण्डपातं परिभुञ्जति, लूखं सेनासनं पटिसेवति, लूखं 
गिलानपच्चयभेसज्जपरिक्खारं पटिसेवति | तमेनं गहपतिका एवं जानन्ति - `अयं समणो अप्पिच्छो सन्तुट्ठो 
पविवित्तो असंसट्टो आरद्भवीरियो धुतवादो'ति भिय्यो भिय्यो निमन्तेन्ति चीवर...पे०... परिक्खारेहि । सो एवमाह - 
"तिण्णं सम्मुखीभावा सद्धो कुलपुत्तो बहुं पुञ्जं पसवति - सद्भाय सम्मुखीभावा सद्धो कुलपुत्तो बहुं पुञ्ञं 
पसवति, देय्यधम्मस्स...पे०... दक्खिणेय्यानं सम्मुखीभावा सद्धो कुलपृत्तो बहुं पुञ्ञं पसवति। तुम्हाकञ्चेवायं 
सद्धा अत्थि, देय्यधम्मो च संविज्जति, अहञ्च पटिग्गाहको। सचाहं न पटिग्गहेस्सामि, एवं तुम्हे पुञ्जेन परिबाहिरा 
भविस्सथ; न मय्हं इमिना अत्थो, अपिच तुम्हाकं एव अनुकम्पाय पटिग्गण्हामी'ति। तदुपादाय बहुम्पि चीवरं 
पटिग्गण्हाति, बहुम्पि पिण्डपातं...पे०... भेसज्जपरिक्खारं पटिग्गण्हाति। या एवरूपा भाकुटिका भाकुटियं कुहना 
कुहायना कुहितत्तं - इदं वुच्चति पच्चयपटिसेवनसङ्घातं कुहनवत्थू'ति। 


पापिच्छस्सेव पन सतो उत्तरिमनुस्सधम्माधिगमपरिदीपनवाचाय तथा तथा विम्हापनं सामन्तजप्पनसङ्कातं 
कुहनवत्थूति वेदितब्बं। यथाह -- “कतमं सामन्तजप्पनसङ्घातं कुहनवत्थु? इधेकच्चो पापिच्छो इच्छापकतो 
सम्भावनाधिप्पायो “एवं मं जनो सम्भावेस्सती'ति अरियधम्मसन्निस्सितं वाचं भासति -- “यो एवरूपं चीवरं 
धारेति, सो समणो महेसक्खो'ति भणति; “यो एवरूपं पत्तं, लोहथालकं, धमकरणं, परिसावनं, कुञ्चिकं, उपाहनं, 
कायबन्धनं, आयोगं धारेति, सो समणो महेसक्खो ति भणति; “यस्स एवरूपो उपज्झायो, आचरियो, 
समानुपज्झायो, समानाचरियको, मित्तो सन्दिड्टो, सम्भत्तो, सहायो; यो एवरूपे बिहारे वसति -- अड्डयोगे, पासादे, 
हम्मिये, गुहायं, लेणे, कुटिया, कूटागारे, अड्डे, माळे, उदोसिते, उद्दण्डे, उपड्ठानसालायं, मण्डपे, रुक्खमूले वसति, 
सो समणो महेसक्खो'ति भणति। 


“अथ वा कोरजिककोरजिको भाकुटिकभाकुटिको कुहककुहको लपकलपको मुखसम्भावितो “अयं समणो 
इमासं एवरूपानं सन्तानं विहारसमापत्तीनं लाभी'ति तादिसं गम्भीरं गूळहं निपुणं पटिच्छन्नं लोकुत्तरं 
सुञ्जतापटिसंयुत्तं कथं कथेति । या एवरूपा भाकुटिका भाकुटियं कुहना कुहायना कुहितत्तं - इदं वुच्चति 
सामन्तजप्पनसङ्घातं कुहनवत्थू'ति। 


पापिच्छस्सेव पन सतो सम्भावनाधिप्पायकतेन इरियापथेन विम्हापनं इरियापथसन्निस्सितं कुहनवत्थूति 
वेदितब्बं । यथाह -- “कतमं इरियापथसङ्कातं कुहनवत्थु? इधेकच्चो पापिच्छो इच्छापकतो सम्भावनाधिप्पायो “एवं 
मं जनो सम्भावेस्सती'ति गमनं सण्ठपेति, सयनं सण्ठपेति, पणिधाय गच्छति, पणिधाय तिट्टुति, पणिधाय 
निसीदति, पणिधाय सेय्यं कप्पेति, समाहितो विय गच्छति, समाहितो विय तिट्ठति, निसीदति, सेय्यं कप्पेति, 
आपाथकज्झायीव होति। या एवरूपा इरियापथस्स आठपना ठपना सण्ठपना भाकुटिका भाकुटियं कुहना 
कुहायना कुहितत्तं - इदं वुच्चति इरियापथसङ्घातं कुहनवत्थू” ति । 

तत्थ पच्चयपटिसेवनसङ्कातेनाति पच्चयपटिसेवनन्ति एवं सङ्कातेन पच्चयपटिसेवनेन। सामन्तजप्पितेनाति समीपे 
भणितेन। इरियापथस्साति चतुइरियापथस्स। आठपनाति आदिठपना, आदरेन वा ठपना। ठपनाति ठपनाकारो । 
सण्ठपनाति अभिसङ्करणा, पासादिकभावकरणन्ति वुत्तं होति । भाकुटिकाति पधानपुरिमड्ितभावदस्सनेन भाकुटिकरणं, 
मुखसङ्कोचोति वृत्तं होति । भाकुटिकरणं सीलमस्साति भाकुटिको; भाकुटिकस्स भावो भाकुटियं। कुहनाति विम्हापनं, 
कुहस्स आयना कुहायना। कुहितस्स भावो कुहितत्तन्ति । 


८६२. लपनानिहेसे आलपनाति विहारं आगतमनुस्से दिस्वा किमत्थाय भोन्तो आगता? कि भिक्खू निमन्तेतुं? यदि 
एवं गच्छथ; अहं पच्छतो भिक्खू गहेत्वा आगच्छामी'ति एवं आदितोव लपना। अथ वा अत्तानं उपनेत्वा “अहँ तिस्सो, मयि 
राजा पसन्नो, मयि असुको च असुको च राजमहामत्तो पसन्नो'ति एवं अत्तुपनायिका लपना आलपना । लपनाति पुटुस्स 
सतो वुत्तप्पकारमेव लपनं । सल्लपनाति गहपतिकानं उक्कण्ठने भौतस्स ओकासं दत्वा सुटु लपना । उल्लपनाति 
"महाकुटुम्बिको, महानाविको, महादानपती'ति एवं उद्धं कत्वा लपना। समुल्लपनाति सब्बतोभागेन उद्धं कत्वा लपना। 
उन्नहनाति “उपासका, पुब्बे ईदिसे काले दानं देथ; इदानि कि न देथा'ति एवं याव “दस्साम, भन्ते, ओकासं न 
लभामा'तिआदीनि वदन्ति ताव उद्भ नहना, वेठनाति वुत्तं होति। अथ वा उच्छुहत्थं दिस्वा 'कुतो आगता, उपासका'ति 
पुच्छति। 'उच्छुखेत्ततो, भन्ते'ति। “कि तत्थ उच्छु मधुरः न्ति? 'खादित्वा, भन्ते, जानितब्ब'न्ति। “न, उपासका, भिकखुस्स 
'उच्छुं देथा'ति वत्तुं बट्टती'ति या एवरूपा निब्बेठेन्तस्सापि वेठनककथा, सा उन्नहना । सब्बतोभागेन पुनप्पुनं उन्नहना 
समुन्नहना। उक्काचनाति एतं कुलं मंयेव जानाति, सचे एत्थ देय्यधम्मो उप्पज्जति, मस्हमेव देती'ति एवं उक्खिपित्वा 
काचना उक्काचना; उद्दीपनाति वुत्तं होति । 


तेलकन्दरिकवत्थु चेत्थ वत्तब्बं । द्वे किर भिक्खू एकं गामं पविसित्वा आसनसालाय निसीदित्वा एकं कुमारिकं दिस्वा 
पक्कोसिंसु। ताय आगताय तत्रेको एकं पुच्छि - `अयं, भन्ते, कस्स कुमारिका ति? 'अम्हाकं उपट्टायिकाय 
तेलकन्दरिकाय धीता, आवुसो । इमिस्सा माता मयि गेहं गते सप्पिं ददमाना घटेनेव देति, अयम्पि माता विय घटेनेव 
देती'ति उक्काचेति। 


सब्बतोभागेन पुनप्पुनं उक्काचना समुक्काचना। अनुप्पियभाणिताति सच्चानुरूपं वा धम्मानुरूपं वा 
अनपलोकेत्वा पुनप्पुनं पियभणनमेव । चाटुकम्यताति नीचवुत्तिता; अत्तानं हेट्ठतो ठपेत्वा वत्तनं । मुग्गसूप्यताति 
मुग्गसूपसदिसता। यथा मुग्गेसु पच्चमानेसु कोचिदेव न पच्चति, अवसेसा पच्चन्ति; एवं यस्स पुग्गलस्स वचने किञ्चिदेव 
सच्चं होति, सेसं अलिकं - अयं पुग्गलो मुग्गसूप्योति वुच्चति | तस्स भावो मुग्गसृप्यता। पारिभटयताति 
पारिभटयभावो। यो हि कुलदारके धाती विय अङ्केन वा खन्धेन वा परिभटति, धारेतीति अत्थो; तस्स परिभटस्स कम्मं 
पारिभटयं; पारिभटयस्स भावो पारिभटयताति। 


८६३. नेमित्तिकतानिद्देसे निमित्तन्ति यंकिञ्चि परेसं पच्चयदानसंयोजनकं कायवचीकम्मं । निमित्तकम्मन्ति 
निमित्तस्स करणकोसल्लं । 


तत्रिदं वत्थु - एको किर पिण्डपातिको उपड्डाककम्मारस्स गेहद्वारं गन्त्वा “कि भन्ते'ति पुच्छितो चीवरन्तरेन हत्थं 
नीहरित्वा वासिपहरणाकारं अकासि। कम्मारो 'सल्लक्खितं मे, भन्ते ति वासि कत्वा अदासि। ओभासोति 
पच्चयपटिसंयुत्तकथा। ओभासकम्मन्ति वच्छकपालके दिस्वा "किं इमे वच्छा खीरगोवच्छा, तक्कगोवच्छा'ति पुच्छित्वा 
“खीरगोवच्छा, भन्ते'ति वृत्ते “न खीरगोवच्छा, यदि खीरगोवच्छा सियुं भिक्खूपि खीरं लभेय्युःन्ति एवमादिना नयेन तेसं 

दारकानं मातापितूनं निवेदेत्वा खीरदापनादिकं ओभासकरणं । सामन्तजप्पाति समीपं कत्वा जप्पनं । 


जातकभाणकवत्थु चेत्थ कथेतब्बं । एको किर जातकभाणकत्थेरो भुञ्जितुकामो उपट्टायिकाय गेहं पविसित्वा 
निसीदि। सा अदातुकामा “तण्डुला नत्थी'ति भणन्ती तण्डुले आहरितुकामा विय पटिविस्सकघरं गता। भिक्खु अन्तोगब्भं 
पविसित्वा ओलोकेन्तो कवाटकोणे उच्छु, भाजने गुळं, पिटके लोणमच्छफालं, कुम्भियं तण्डुले, घटे घतं दिस्वा 
निक्खमित्वा निसीदि। घरणी *तण्डुलं नालत्थ'न्ति आगता। थेरो 'उपासिके, अज्ज भिक्खा न सम्पज्जिस्सती'ति 
पटिकच्चेव निमित्तं अहस'न्ति आह । “कि, भन्ते'ति? 'कवाटकोणे निक्खित्तं उच्छुं विय सप्पं अद्दसं; “तं पहरिस्सामी'ति 
ओलोकेन्तो भाजने ठपितं गुळपिण्डं विय पासाणं लेडकेन; पहटेन सप्पेन कतं, पिटके निक्खित्तलोणमच्छफालसदिसं, 
फणं; तस्स तं लेडं डंसितुकामस्स, कुम्भिया तण्डुलसदिसे दन्ते; अथस्स कुपितस्स, घटे पक्खित्तवतसदिसं, मुखतो 
निक्खमन्तं विसमिस्सकं खेळ न्ति। सा “न सक्का मुण्डकं वञ्चेतुःन्ति उच्छुं दत्वा ओदनं पचित्वा घतगुळमच्छेहि सद्भि 
अदासीति। एवं समीपं कत्वा जप्पनं सामन्तजप्पाति वेदितब्बं । परिकथाति यथा तं लभति तथा परिवत्तेत्वा परिवत्तेत्वा 
कथनं । 


८६४. निप्पेसिकतानिद्देसे अक्कोसनाति दसहि अक्कोसवत्थूहि अक्कोसना। वम्भनाति परिभवित्वा कथनं । 
गरहनाति 'अस्सद्धो अप्पसन्नोतिआदिना नयेन दोसारोपना। उक्खेपनाति “मा एतं एत्थ कथेथा'ति वाचाय उक्खिपनं । 
सब्बतोभागेन सवत्थुकं सहेतुकं कत्वा उक्खेपना समुक्खेपना । अथवा अदेन्तं “अहो दानपती'ति एवं उक्खिपनं 
उक्खेपना | 'महादानपती'ति एवं सुदु उक्खेपना समुक्खेपना। खिपनाति “कि इमस्स जीवितं बीजभोजिनो'ति एवं 
उप्पण्डना । सङ्किपनाति 'किं इमं अदायकोति भणथ यो निच्चकालं सब्बेसम्पि नत्थीति वचनं देती'ति एवं सुटुतरं 
उप्पण्डना। पापनाति अदायकत्तस्स अवण्णस्स वा पापनं | सब्बतोभागेन पापना सम्पापना। अवण्णहारिकाति “एवं मे 
अवण्णभयापि दस्सती'ति गेहतो गेहं, गामतो गामं, जनपदतो जनपदं अवण्णहरणं । परपिट्टिमंसिकताति पुरतो मधुरं 
भणित्वा परम्मुखे अबण्णभासिता। एसा हि अभिमुखं ओलोकेतुं असक्कोन्तस्स परम्मुखानं पिट्टिमंसखादनं विय होति। 
तस्मा परपिट्टिमंसिकताति वुत्ता। अयं वुच्चति निप्पेसिकताति अयं यस्मा वेळुपेसिका विय अम्मङ्गं परस्स गुणं निप्पेसेति 
निपुञ्छति, यस्मा वा गन्धजातं निपिसित्वा गन्धमग्गना विय परगुणे निपिसित्वा विचुण्णेत्वा एसा लाभमग्गना होति, तस्मा 
निप्पेसिकताति वुच्चतीति। 


८६५. लाभेन लाभं निजिगीसनतानिद्देसे निजिगीसनताति मग्गना। इतो लद्धन्ति इमम्हा गेहा लद्धं । अमुत्राति 
अमुकम्हि गेहे । एट्टीति इच्छना। गवेट्टीति मग्गना । परियेट्टीति पुनप्पुनं मग्गना। आदितो पट्टाय लद्धं लद्धं भिक्खं तत्र तत्र 
कुलदारकानं दत्वा अन्ते खीरयागुं लभित्वा गतभिकखुवत्थु चेत्थ कथेतब्बं । एसनातिआदीनि एट्रीतिआदीनं वेवचनानि, 
तस्मा एट्टरीति एसना, गवेट्टीति गवेसना, परियेट्टीति परियेसना। इच्चेवमेत्थ योजना वेदितब्बा। 


८६६. सेय्यमाननिद्देसे जातियाति खत्तियभावादिजातिसम्पत्तिया । गोत्तेनाति गोतमगोत्तादिना उक्कट्टुगोत्तेन । 
कोलपुत्तियेनाति महाकुलभावेन। वण्णपोक्खरतायाति वण्णसम्पन्नसरीरताय। सरीरञ्हि पोकखरन्ति वुच्चति, तस्स 
वण्णसम्पत्तिया अभिरूपभावेनाति अत्थो। धनेनातिआदीनि उत्तानत्थानेव। मानं जप्पेतीति एतेसु येन केनचि वत्थुना 
“सेय्योहमस्मी'ति मानं पवत्तेति करोति । 


८६७. सदिसमाननिद्देसे मानं जप्पेतीति एतेसु येन केनचि वत्थुना 'सदिसोहमस्मी'ति मानं पवत्तेति। अयमेत्थ 
अत्थतो विसेसो। पाळियं पन नानाकरणं नत्थि। 

८६८. हीनमाननिद्देसे ओमानं जप्पेतीति हेड्टामानं पवत्तेति। ओमानोति लामको हेड्ठामानो। ओमञ्ञजना 
ओमञ्जितत्तन्ति आकारभावनिद्देसो । हीळनाति जातिआदीहि अत्तजिगुच्छना। ओहीळनाति अतिरेकतो हीळना। 
ओहीळितत्तन्ति तस्सेव भावनिद्देसो। अत्तुञ्ञाति अत्तानं हीनं कत्वा जानना । अत्तावञ्जाति अत्तानं अवजानना। 
अत्तपरिभवोति जातिआदिसम्पत्तिनाममेव जाताति अत्तानं परिभवित्वा मञ्जना। एवमिमे तयो माना पुग्गलं अनिस्साय 
जातिआदिवत्थुवसेनेव कथिता। तेसु एकेको तिण्णम्पि सेय्यसदिसहीनानं उप्पज्जति। तत्थ 'सेय्योहमस्मी'ति मानो 
सेय्यस्सेब याथावमानो, सेसानं अयाथावमानो । सदिसोहमस्मी'ति मानो सदिसस्सेव याथावमानो, सेसानं अयाथावमानो। 
'हीनोहमस्मी'ति मानो हीनस्सेव याथावमानो, सेसानं अयाथावमानो । 


८६९. तत्थ कतमो सेय्यस्स सेय्योहमस्मीतिआदयो पन नव माना पुग्गलं निस्साय कथिता। तेसु तयो तयो 
एकेकस्स उप्पज्जन्ति। तत्थ दहतीति ठपेति। तं निस्सायाति तं सेय्यतो दहनं निस्साय। एत्थ पन सेय्यस्स सेय्योहमस्मीति 
मानो राजूनञ्चेव पब्बजितानञ्च उप्पज्जति। राजा हि 'रट्टेन वा धनेन वा वाहनेहि वा को मया सदिसो अत्थी'ति एतं मानं 
करोति। पब्बजितोपि 'सीलधुतङ्गादीहि को मया सदिसो अत्थी'ति एतं मानं करोति। 


८७०. सेय्यस्स सदिसोहमस्मीति मानोपि एतेसंयेव उप्पज्जति। राजा हि “रद्देन वा धनेन वा वाहनेहि वा अञ्ञराजूहि 
सद्भि मय्हं किं नानाकरण'न्ति एतं मानं करोति। पब्बजितोपि *सीलधुतङ्गादीहि अञ्जेन भिक्खुना सद्भि मय्हं कि 
नानाकरण'न्ति एतं मानं करोति। 


८७९. सेस्यस्स हीनोहमस्मीति मानोपि एतेसंयेव उप्पज्जति। यस्स हि रञ्ञो र॒टुं बा धनं वा वाहनानि वा सम्पन्नानि 
न होन्ति, सो “मय्हं राजाति बोहारसुखमत्तमेव; कि राजा नाम अह'न्ति एतं मानं करोति । पब्बजितोपि 'अप्पलाभसक्कारो 
अहं । धम्मकथिको बहुस्सुतो महाथेरोति कथामत्तमेव। कि धम्मकथिको नामाहं, कि बहुस्सुतो नामाहं, किं महाथेरो नामाहं 
यस्स मे लाभसक्कारो नत्थी'ति एतं मानं करोति। 


८७२. सदिसस्स सेय्योहमस्मीति मानादयो अमच्चादीनं उप्पज्जन्ति। अमच्चो हि रडियो वा 'भोगयानवाहनादीहि 
को मया सदिसो अञ्जो राजपुरिसो अत्थी'ति वा 'मय्हं अञ्ञेहि सद्धि कि नानाकरणःन्ति वा “अमच्चोति नाममत्तमेव मय्हं; 
घासच्छादनमत्तम्पि मे नत्थि। कि अमच्चो नामाह'न्ति एते माने करोति। 


८७५. हीनस्स सेय्योहमस्मीति मानादयो दासादीनं उप्पज्जन्ति। दासो हि 'मातितो वा पितितो वा को मया सदिसो 
अञ्जो दासो नाम अत्थि' अञ्जे जीवितुं असक्कोन्ता कुच्छिहेतु दासा नाम जाता। अहं पन पवेणीआगतत्ता सेय्यो'ति वा 
“पवेणीआगतभावेन उभतोसुद्भधिकदासत्तेन असुकदासेन नाम सद्भि किं मय्हं नानाकरण'न्ति वा 'कुच्छिवसेनाहं दासब्यं 
उपगतो। मातापितुकोटिया पन मे दासड्ठानं नत्थि। किं दासो नाम अह'न्ति वा एते माने करोति। यथा च दासो एवं 
पुक्कुसचण्डालादयोपि एते माने करोन्तियेव। 


एत्थ च 'सेय्यस्स सेय्योहमस्मी'ति उप्पन्नमानोव याथावमानो, इतरे द्रे अयाथावमाना। तथा 'सदिसस्स 
सदिसोहमस्मी'ति 'हीनस्स हीनोहमस्मी'ति उप्पन्नमानोव याथावमानो, इतरे द्रे अयाथावमाना। तत्थ याथावमाना 
अरहत्तमग्गवज्झा, अयाथावमाना सोतापत्तिमग्गवज्झा। 


८७८. एवं सवत्थुके माने कथेत्वा इदानि अवत्थुकं निब्बत्तितमानमेव दस्सेतुं तत्थ कतमो मानोतिआदि वुत्तं । 

८७९. अतिमाननिद्देसे सेय्यादिवसेन पुग्गलं अनामसित्वा जातिआदीनं वत्थुवसेनेव निददिट्ठो। तत्थ अतिमञ्ञतीति 
'जातिआदीहि मया सदिसो नत्थी'ति अतिक्कमित्वा मञ्ञति। 


८८०. मानातिमाननिद्देसे यो एवरूपोति यो एसो 'अयं पुब्बे मया सदिसो, इदानि अहं सेट्टो, अहं हीनतरो'ति उपपन्नो 
मानो। अयं भारातिभारो विय पुरिमं सदिसमानं उपादाय मानातिमानोति दस्सेतुं एवमाह । 


८८१. ओमाननिद्देसो हीनमाननिद्देससदिसोयेव। वेनेय्यवसेन पन सो 'हीनोहमस्मी'ति मानो नाम वुत्तो - अयं 
ओमानो नाम | अपिचेत्थ `त्वं जातिमा, काकजाति विय ते जाति; त्वं गोत्तवा, चण्डालगोत्तं विय ते गोत्त; तुय्हं सरो अत्थि, 
काकस्सरो विय ते सरो'ति एवं अत्तानं हेट्ठा कत्वा पवत्तनवसेन अयं ओमानोति वेदितब्बो। 


८८२. अधिमाननिद्देसे अप्पत्ते पत्तसञ्जिताति चत्तारि सच्चानि अप्पत्वा पत्तसञ्जिताय। अकतेति चतूहि मग्गेहि 
कत्तब्बकिच्चे अकतेयेव। अनधिगतेति चतुसच्चधम्मे अनधिगते। असच्छिकतेति अरहत्तेन अपच्चकखकते। अयं 
वुच्चति अधिमानोति अयं अधिगतमानो नाम वुच्चति। 


अयं पन कस्स उप्पज्जति, कस्स नुप्पज्जतीति? अरियसावकस्स ताव नुप्पज्जति। सो हि 
मग्गफलनिब्बानपहीनकिलेसावसिइकिलेसपच्चवेक्खणेन सञ्जातसोमनस्सो अरियगुणपटिवेधे निक्कङ्घो। तस्मा 
सोतापन्नादीनं “अहं सकदागामी'तिआदिवसेन मानो नुप्पज्जति; दुस्सीलस्सापि नुप्पज्जति; सो हि अरियगुणाधिगमे 
निरासोब। सीलवतोपि परिच्चत्तकम्मड्डानस्स निद्दारामतादिमनुयुत्तस्स नुप्पज्जति। 


परिसुद्धसीलस्स पन कम्मट्ठाने अप्पमत्तस्स नामरूपं ववत्थपेत्वा पच्चयपरिग्गहेन वितिण्णकङ्कस्स तिलक्खणं 
आरोपेत्वा सङ्कारे सम्मसन्तस्स आरद्भविपस्सकस्स उप्पज्जति; उप्पन्ने च सुद्धसमथलाभी वा सुद्भविपस्सनालाभी वा 
अन्तरा ठपेति। सो हि दसपि वीसम्पि तिसम्पि वस्सानि किलेससमुदाचारं अपस्सन्तो `अहं सोतापन्नो'ति वा 
“सकदागामी'ति वा “अनागामी'ति वा मञ्जति। समथविपस्सनालाभी पन अरहत्तेयेव ठपेति। तस्स हि समाधिबलेन 
किलेसा विक्खम्भिता, विपस्सनाबलेन सङ्घारा सुपरिग्गहिता। तस्मा सट्टिपि वस्सानि असीतिपि वस्सानि वस्ससतम्पि 
किलेसा न समुदाचरन्ति; खीणासवस्सेव चित्तचारो होति। सो एवं दीघरत्तं किलेससमुदाचारं अपस्सन्तो अन्तरा अट्टुत्वाव 
"अरहा अह'न्ति मञ्जति, उच्चमालङ्कवासी महानागत्थेरो विय, हङ्कनकवासी महादत्तत्थेरो विय, चित्तलपब्बते 
निङ्कपोण्णपधानघरवासी चूळसुमत्थेरो विय च। 


तत्रिदं एकवत्थुपरिदीपनं - तलङ्गरवासी धम्मदिन्नत्थेरो किर नाम एको पभिन्नपटिसम्भिदो महाखीणासवो महतो 
भिक्खुसङ्घस्स ओवाददायको अहोसि। सो एकदिवसं अत्तनो दिवाट्टाने निसीदित्वा 'किन्नु खो अम्हाकं आचरियस्स 
उच्चतलिङ्कवासीमहानागत्थेरस्स समणकिच्चं मत्थकं पत्तो, नो ति आवज्जन्तो पुथुज्जनभावमेवस्स दिस्वा मयि 
अगच्छन्ते पुथुज्जनकालकिरियमेव करिस्सती'ति च जत्वा इद्धिया वेहासं उप्पतित्वा दिवाड्ठाने निसिन्नस्स थेरस्स समीपे 
ओरोहित्वा वन्दित्वा वत्तं दस्सेत्वा एकमन्तं निसीदि। “कि, आवुसो धम्मदिन्न, अकाले आगतोसी'ति च वुत्तो 'पञ्हं, भन्ते, 
पुच्छितुं आगतोम्ही ति आह। 


ततो 'पुच्छाबुसो, जानमानो कथयिस्सामी'ति वुत्तो पञ्हासहस्सं पुच्छि। थेरो पुच्छितपुच्छितं पञ्हं असज्जमानोव 
कथेसि। ततो “अतितिक्खं ते, भन्ते, जाणं। कदा तुम्हेहि अयं धम्मो अधिगतो'ति वृत्तो इतो सट्टिवस्सकाले, आवुसो'ति 

आह। समाधिम्पि, भन्ते, बळञ्जेथा'ति? “न इदं, आवुसो, भारिय'न्ति। 'तेन हि, भन्ते, एकं हत्थिं मापेथा'ति। थेरो 
सब्बसेतं हत्थिं मापेसि। 'इदानि, भन्ते, यथा अयं हत्थी अञ्चितकण्णो पसारितनङ्गुट्ठो सोण्डं मुखे पक्खिपित्वा भेरवं 
कोञ्चनादं करोन्तो तुम्हाकं अभिमुखो आगच्छति तथा तं करोथा'ति। थेरो तथा कत्वा वेगेन आगच्छतो हत्थिस्स भेरवं 
आकारं दिस्वा उट्ठाय पलायितुं आरद्धो। तमेनं खीणासवत्थेरो हत्थं पसारेत्वा चीवरकण्णे गहेत्वा “भन्ते, खीणासवस्स 
सारज्जं नाम होतीति आह। सो तस्मिं काले अत्तनो पुथुज्जनभावं जत्वा 'अवस्सयो मे, आवुसो धम्मदिन्न, होही'ति वत्वा 
पादमूले उक्कुटिकं निसीदि। “भन्ते, तुम्हाकं अवस्सयो भविस्सामिच्चेबाहं आगतो, मा चिन्तयित्था'ति कम्मट्ठानं कथेसि । 
थेरो कम्मट्ठानं गहेत्वा चङ्कमं आरुय्ह ततिये पदवारे अग्गफलं अरहत्तं पापुणि। थेरो किर दोसचरितो अहोसि। 


८८३. अस्मिमाननिद्देसे रूपं अस्मीति मानोति `अहं रूपः न्ति उप्पन्नमानो। छन्दोति मानं अनुगतच्छन्दोव। तथा 
अनुसयो। वेदनादीसुपि एसेव नयो। 


८८४. मिच्छामाननिद्देसे पापकेन वा कम्मायतनेनाति आदीसु पापकं कम्मायतनं नाम केवडटमच्छबन्धनेसादादीनं 
कम्मं । पापकं सिप्पायतनं नाम मच्छजालखिपनकुमिनकरणेसु चेव पासओइनसूलारोपनादीसु च छेकता । पापकं 
विज्जाद्टान नाम या काचि परूपघातविज्जा। पापकं सुतं नाम भारतयुद्भसीताहरणादिपटिसंयुत्तं। पापकं पटिभानं नाम 
दुब्भासितयुत्तं कप्पनाटकविलप्पनादिपटिभानं । पापकं सीलं नाम अजसीलं गोसीलं। बतम्पि अजवतगोवतमेव। पापिका 
दिट्टि पन द्रासट्टिया दिट्टिगतेसु या काचि दिट्टि। 


८८५. जातिवितक्कनिद्देसादीसु 'मय्हं जातयो सुखजीविनो सम्पत्तियृत्ता'ति एवं पञ्चकामगुणसन्निस्सितेन 
गेहसितपेमेन जातके आरब्भ उप्पन्नवितक्कोव जातिवितक्को नाम । 'खयं गता वयं गता सद्धा पसन्ना'ति एवं पवत्तो पन 
जातिवितक्को नाम न होति। 


८८६. `अम्हाकं जनपदो सुभिक्खो सम्पन्नसस्सो'ति तुडुमानस्स गेहसितपेमबसेनेव उप्पन्नवितक्को 
जनपदवितक्को नाम | 'अम्हाकं जनपदे मनुस्सा सद्धा पसन्ना खयं गता वयं गता'ति एवं पवत्तो पन जनपदवितक्को नाम 
न होति। 


८८७. अमरत्थाय वितक्को, अमरो वा वितक्कोति अमरवितक्को । तत्थ 'उक्कुटिकप्पधानादीहि दुक्खे निज्जिण्णे 
सम्पराये अत्ता सुखी होति अमरो ति दुक्करकारिकं करोन्तस्स ताय दुक्करकारिकाय पटिसंयृत्तो वितक्को अमरत्थाय 
वितक्को नाम | दिट्टिगतिको पन 'सस्सतं वदेसी'तिआदीनि पुट्ठो 'एवन्तिपि मे नो, तथातिपि मे नो' अञ्ञथातिपि मे नो, 
नोतिपि मे नो, नो नोतिपि मे नो'ति (दी० नि० १.६२) विक्खेपं आपज्जति, तस्स सो दिट्टिगतपटिसंयुत्तो वितक्को । यथा 
अमरो नाम मच्छो उदके गहेत्वा मारेतुं न सक्का, इतो चितो च धावति, गाहं न गच्छति; एवमेव एकस्मिं पक्खे 
असण्ठहनतो न मरतीति अमरो नाम होति। तं दुविधम्पि एकतो कत्वा अयं वुच्चति अमरवितक्कोति वुत्तं । 


८८८. परानुहदयतापटिसंयुत्तोति अनुद्दयतापतिरूपकेन गेहसितपेमेन पटिसंयुत्तो। सहनन्दीति आदीसु उपट्टाकेसु 
नन्दन्तेसु सोचन्तेसु च तेहि सद्भि दिगुणं नन्दति, दिगुणं सोचति; तेसु सुखितेसु दिगुणं सुखितो होति, दुक्खितेसु दिगुणं 
दुक्खितो होति । उप्पन्नेसु किच्चकरणीयेसूति तेसु महन्तेसु वा खुद्दकेसु वा कम्मेसु उप्पन्नेसु । अत्तना वा योगं 
आपज्जतीति तानि तानि किच्चानि साधेन्तो पञ्ञत्ति वीतिक्कमति, सल्लेखं कोपेति। यो तत्थाति यो तस्मिं संसट्ठविहारे, 
तस्मिं बा योगापज्जने गेहसितो वितक्को - अयं परानुद्दयतापटिसंयुत्तो वितक्को नाम । 

८८९. लाभसक्कारसिलोकपटिसंयुत्तोति चीवरादिलाभेन चेव सक्कारेन च कित्तिसद्देन च सद्भि 
आरम्मणकरणवसेन पटिसंयुत्तो । 


८९०. अनवञ्जत्तिपटिसंयुत्तोति “अहो वत मं परे न अवजानेय्युं, न पोथेत्वा विहेठेत्वा कथेय्यू'न्ति एवं 
अनवञ्ञातभावपत्थनाय सद्धि उप्पज्जनवितक्को । यो तत्थ गेहसितोति यो तस्मिं “मा मं परे अवजानिंसू'ति उप्पन्ने चित्ते 
पञ्चकामगुणसङ्कातगेहनिस्सितो हुत्वा उप्पन्नवितक्को । सेसं सब्बत्थ पाकटमेवाति। 


एककनिद्देसबण्णना। 
(२.) दुकनिद्देसवण्णना 


८९१. दुकेसु कोधनिद्देसादयो हेट्ठा वुत्तनयेनेव वेदितब्बा। हेड्ा अनागतेसु पन उपनाहनिद्देसादीसु पुब्बकालं कोधं 
उपनय्हतीति अपरकालकोधो उपनाहो नाम | उपनय्हनाकारो उपनय्हना । उपनस्हितस्स भावो उपनस्हितत्तं। अट्टुपनाति 
पठमुप्पन्नस्स अनन्तरड्ुपना मरियादटडुपना वा । ठपनाति पकतिठपना । सण्ठपनाति सब्बतोभागेन पुनप्पुनं आघातट्टुपना । 
अनुसंसन्दनाति पठमुप्पन्नेन कोधेन सद्धि अन्तरं अदस्सेत्वा एकौभावकरणा । अनुष्पबन्धनाति पुरिमेन सद्भि पच्छिमस्स 
घटना । दळहीकम्मन्ति थिरकरणं । अयं बुच्चतीति अयं उपनन्धनलक्खणो वेरं अप्पटिनिस्सज्जनरसो उपनाहोति वुच्चति; 
येन समन्नागतो पुग्गलो वेरं निस्सज्जितुं न सक्कोति; “एवं नाम मं एस वत्तु अननुच्छविको'ति अपरापरं अनुबन्धति; 
आदित्तपूतिअलातं विय जलतेव; धोवियमानं अच्छचम्मं विय, बसातेलमक्खितपिलोतिका विय च न परिसुज्झति। 


८९२. मक्खनभाववसेन मक्खो; परगुणमक्खनाय पवत्तेन्तोपि अत्तनो कारणं, गूथपहरणकं गूथो विय, पठमतरं 
मक्खेतीति अत्थो। ततो परा द्वे आकारभावनिद्देसा । निठुरभावो निद्ठुरियं; “तं निस्साय एत्तकम्पि नत्थी ति खेळपातनन्ति 
अत्थो। निद्ठुरियकम्मन्ति निटुरियकरणं | गहट्ठो वा हि गहटुं, भिक्खु वा भिक्खुँ निस्साय वसन्तो अप्पमत्तकेनेव कुञ्झित्वा 
"तं निस्साय एत्तकम्पि नत्थी'ति खेळं पातेत्वा पादेन मदन्तो विय निठठ्रियं नाम करोति । तस्स तं कम्मं निड्टुरियकम्मन्ति 
बुच्चति। लक्खणादितो पनेस परगुणमक्खनलक्खणो मक्खो, तेसं विनासनरसो, परेन सुकतानं किरियानं 
अवच्छादनपच्चुपट्ठानो । 


पळासतीति पळासो; परस्स गुणे दस्सेत्वा अत्तनो गुणेहि समं करोतीति अत्थो। पळासस्स आयना पळासायना । 
पळासो च सो अत्तनो जयाहरणतो आहारो चाति पळासाहारो। विवादट्टानन्ति विवादकारणं । युगग्गाहोति समधुरग्गहणं । 
अप्पटिनिस्सग्गोति अत्तना गहितस्स अप्पटिनिस्सज्जनं । लक्खणादितो पनेस युगग्गाहलक्खणो पळासो, परगुणेहि अत्तनो 
गुणानं समकरणरसो, परेसं गुणप्पमाणेन उपट्ठानपच्चुपड्ठानो। पळासी हि पुग्गलो दुतियस्स धुरं न देति, समं पसारेत्वा 
तिट्ठति, साकच्छमण्डले अञ्ञेन भिक्खुना बहूसु सुत्तेसु च कारणेसु च आभतेसुपि “तव च मम च वादे कि नाम 
नानाकरणं? ननु मज्झे भिन्नसुवण्णं विय एकसदिसमेव अम्हाकं वचन न्ति वदति। इस्सामच्छरियनिददेसा वुत्तत्था एव । 


८९४. मायानिद्देसे वाचं भासतीति जानंयेव 'पण्णत्ति वीतिक्कमन्ता भिक्खू भारियं करोन्ति, अम्हाकं पन 
वीतिक्कमट्टानं नाम नत्थी'ति उपसन्तो विय भासति। कायेन परक्कमतीति “मया कतं इदं पापकम्मं मा केचि जानिंसू'ति 
कायेन वत्तं करोति। विज्जमानदोसपटिच्छादनतो चक्खुमोहनमाया वियाति माया । मायाविनो भावो मायाविता। कत्वा 
पापं पुन पटिच्छादनतो अतिच्च आसरन्ति एताय सत्ताति अच्चासरा। कायवाचाकिरियाहि अञ्ञथा दस्सनतो वञ्चेतीति 

वञ्चना । एताय सत्ता निकरोन्तीति निकति; मिच्छाकरोन्तीति अत्थो। 'नाहं एवं करोमीति पापानं विक्खिपनतो 
विकिरणा। “नाहं एवं करोमीति परिवज्जनतो परिहरणा। कायादीहि संवरणतो गूहना । सब्बतोभागेन गूहना परिगूहना । 
तिणपण्णेहि विय गूथं कायवचीकम्मेहि पापं छादेतीति छादना। सब्बतोभागेन छादना पटिच्छादना। न उत्तानं कत्वा 
दस्सेतीति अनुत्तानीकम्मं । न पाकटं कत्वा दस्सेतीति अनाविकम्मं । सुटु छादना वोच्छादना। कतपटिच्छादनवसेन पुनपि 
पापस्स करणतो पापकिरिया। अयं वुच्चतीति अयं कतपटिच्छादनलक्खणा माया नाम वुच्चति; याय समन्नागतो 
पुग्गलो भस्मापटिच्छन्नो विय अङ्गारो, उदकपटिच्छन्नो विय खाणु, पिलोतिकापलिबेठितं विय च सत्थं होति । 


साठेय्यनिद्देसे सठोति असन्तगुणपरिदीपनतो न सम्मा भासिता। सब्बतोभागेन सठो परिसठो । यं तत्थाति यं तस्मि 
पुग्गले। सठन्ति असन्तगुणदीपनं केराटियं । सठताति सठाकारो। कक्करताति पदुमनालिस्स विय अपरामसनक्खमो 
खरफरुसभावो। कक्करियन्तिपि तस्सेव वेवचनं । परिक्खत्तता पारिक्खत्तियन्ति पदद्वयेन निखणित्वा ठपितं विय 
दळहकेराटियं वुत्तं । इदं बुच्चतीति इदं अत्तनो अविज्जमानगुणप्पकासनलकखणं साठेय्यं नाम वुच्चति; येन समन्नागतस्स 
पुग्गलस्स कुच्छि वा पिट्टिं वा जानितुं सक्का । 


वामेन सूकरो होति, दक्खिणेन अजामिगो। 
सरेन नेलको होति, विसाणेन जरग्गबोति॥ 


एवं वुत्तयक्खसूकरसदिसो होति । अविज्जादिनिद्देसा वुत्तत्था एव। 


९०२. अनज्जवनिद्देसे अनज्जवोति अनुजुताकारो। अनज्जवभावो अनज्जवता । जिम्हताति चन्दवङ्कता । वङ्कताति 
गोमुत्तवङ्कता । कुटिलताति नङ्गलकोटिवङ्कता । सब्बेहिपि इमेहि पदेहि कायवचीचित्तवङ्कताव कथिता । 


अमद्दवनिद्देसे न मुदुभावो अमुदुता। अमद्दवाकारो अमद्दवता । ककखळभावो कक्खळियं । मद्दवकरस्स सिनेहस्स 
अभावतो फरुसभावो फारुसियं। अनीचवुत्तिताय उजुकमेव ठितचित्तभावो उजुचित्तता। पुन अमुदुतागहणं तस्सा 
विसेसनत्थं 'अमुदुतासङ्घाता उजुचित्तता, न अज्जवसङ्घाता उजुचित्तताःति। 


९०३. अक्खन्तिनिद्देसादयो खन्तिनिद्देसादिपटिपक्खतो वेदितब्बा। 


९०८. संयोजननिद्देसे अज्झत्तन्ति कामभवो। बहिद्धाति रूपारूपभवो। किञ्चापि हि सत्ता कामभवे अप्पं कालं 
वसन्ति कप्पस्स चतुत्थमेव कोट्टासं, इतरेसु तीसु कोड्टासेसु कामभवो सुञ्जो होति तुच्छो, रूपारूपभवे बहुं कालं वसन्ति, 
तथापि नेसं यस्मा कामभवे चुतिपटिसन्धियो बहुका होन्ति, अप्पा रूपारूपभवेसु, यत्थ च चुतिपटिसन्धियो बहुका तत्थ 
आलयोपि पत्थनापि अभिलासोपि बहु होति, यत्थ अप्पा तत्थ अप्पो, तस्मा कामभवो अज्झत्तं नाम जातो, रूपारूपभवा 
बहिद्धा नाम | इति अज्झत्तसङ्घाते कामभवे बन्धनं अज्झत्तसंयोजनं नाम, बहिद्भासङ्कातेसु रूपारूपभवेसु बन्धनं 
बहिद्धासंयोजनं नाम | तत्थ एकेकं पञ्चपञ्चविधं होति । तेन वुत्तं “पञ्चोरम्भागियानि पञ्चुद्भम्भागियानी ति । तत्रायं 
वचनत्थो - ओर बुच्चति कामधातु, तत्थ उपपत्तिनिप्फादनतो तं ओरं भजन्तीति ओरम्भागियानि। उद्धं वुच्चति 
रूपारूपधातु, तत्थ उपपत्तिनिप्फादनतो तं उद्धं भजन्तीति उद्भम्भागियानीति । 


दुकनिद्देसवण्णना । 

(३.) तिकनिद्देसवण्णना 


९०९. तिकनिद्देसे तीहि अकुसलमूलेहि वट्टमूलसमुदाचारो कथितो। अकुसलवितक्कादीसु वितक्कनवसेन 
वितक्को, सञ्जाननवसेन सञ्ञा, सभावट्ठेन धातूति वेदितब्बा। दुच्चरितनिद्देसे पठमनयो कम्मपथवसेन विभत्तो, दुतियो 
सब्बसङ्गाहिककम्मवसेन, ततियो निब्बत्तितचेतनावसेनेव। 


९१४. आसवनिद्देसे सुत्तन्तपरियायेन तयोव आसवा कथिता। 


९१९. एसनानिद्देसे सङ्घेपतो तत्थ कतमा कामेसनाति आदिना नयेन वुत्तो कामगवेसनरागो कामेसना। यो भवेसु 
भवच्छन्दोतिआदिना नयेन वृत्तो भवगवेसनरागो भवेसना। सस्सतो लोकोतिआदिना नयेन वुत्ता दिड्िगतिकसम्मतस्स 
ब्रह्मचरियस्स गवेसना दिदि ब्रह्मचरियेसनाति वेदितब्बा। यस्मा च न केवलं रागदिड्टियो एव एसना, तदेकटुं पन कम्मम्पि 
एसना एव, तस्मा तं दस्सेतुं दुतियनयो विभत्तो। तत्थ तदेकट्टन्ति सम्पयुत्तेकटुँ वेदितब्बं । तत्थ कामरागेकटं 
कामावचरसत्तानमेब पवत्तति; भवरागेकटुं पन महाब्रह्मानं । समापत्तितो वुट्ठाय चङ्कमन्तानं झानङ्गानं अस्सादनकाले 
अकुसलकायकम्मं होति, “अहो सुखं अहो सुख'न्ति वाचं भिन्दित्वा अस्सादनकाले वचीकम्मं, कायङ्गवाचङ्गानि 
अचोपेत्वा मनसाव अस्सादनकाले मनोकम्मं । अन्तग्गाहिकदिड्रिसेन सब्बेसम्पि दिट्टिगतिकानं चङ्कमनादिवसेन तानि 
होन्तियेव । 


९२०. विधानिद्देसे “कथंविधं सीलवन्तं वदन्ति, कथंविधं पञ्जवन्तं वदन्ती”तिआदीसु (सं० नि० १.९५) 
आकारसण्ठानं विधा नाम। “एकविधेन जाणवत्थू"तिआवीसु (विभ० ७५१) कोट्ठासो। “विधासु न विकम्पती”तिआदीसु 
(थेरगा० १०७९) मानो। इधापि मानोव विधा नाम । सो हि सेय्यादिवसेन विदहनतो विधाति बुच्चति। ठपनड्डेन वा विधा। 
तस्मा 'सेय्योहमस्मी'ति एवं उप्पन्ना मानविधा मानठपना सेय्योहमस्मीति विधाति वेदितब्बा। सेसपदद्वयेसुपि एसेव नयो। 


९२९. भयनिद्देसे जातिं पटिच्च भयन्ति जातिपच्चया उप्पन्नभयं। भयानकन्ति आकारनिद्देसो । छम्भितत्तन्ति 
भयवसेन गत्तचलनं | लोमहंसोति लोमानं हंसनं, उद्धग्गभावो। इमिना पदद्वयेन किच्चतो भयं दस्सेत्वा पुन चेतसो 
उत्रासोति सभावतो दस्सितं । 


९२२. तमनिद्देसे विचिकिच्छासीसेन अविज्जा कथिता। “तमन्धकारो सम्मोहो, अविज्जोघो महब्भयो”ति बचनतो हि 
अविज्जा तमो नाम | तिण्णं पन अद्धानं वसेन देसनासुखताय विचिकिच्छासीसेन देसना कता। तत्थ “कि नु खो अहं 
अतीते खत्तियो अहोसिं उदाहृ ब्राह्मणो वेस्सो सुद्दो काळो ओदातो रस्सो दीघो'ति कङ्कन्तो अतीतं अद्धानं आरब्भ कङ्कति 


आरब्भ कङ्कति नाम। “कि नु खो अहं एतरहि खत्तियो उदाहु ब्राह्मणो वेस्सो सुद्दो; कि वा अहं रूपं उदाहु वेदना सञ्ञा 
सङ्घारा विञ्ञाण'न्ति कङ्कन्तो पच्चुष्पन्नं अद्धानं आरब्भ कङ्कति नाम। 


तत्थ किञ्चापि खत्तियो वा अत्तनो खत्तियभावं, ब्राह्मणो वा ब्राह्मणभावं, वेस्सो वा वेस्सभावं, सुहदो वा सुद्दभावं 
अजाननको नाम नत्थि, जीबलद्धिको पन सत्तो खत्तियजीवादीनं वण्णादिभेदं सुत्वा कीदिसो नु खो अम्हाकं अब्भन्तरे 
जीवो - कि नु खो नीलको उदाहु पीतको लोहितको ओदातो चतुरंसो छळंसो अड्टंसो'ति कङ्कन्तो एवं कह्वति नाम। 


९२३. तित्थायतनानीति तित्थभूतानि आयतनानि, तित्थियानं वा आयतनानि । तत्थ तित्थं नाम द्वासट्टि दिट्टियो। 

तित्थिया नाम येसं ता दिट्टियो रुच्चन्ति खमन्ति। आयतनट्टो हेट्टा वुत्तोयेव। तत्थ यस्मा सब्बेपि दिट्टिगतिका 
सञ्जायमाना इमेसुयेव तीसु ठानेसु सञ्जायन्ति, समोसरमानापि एतेसुयेव समोसरन्ति सन्निपतन्ति, दिट्टिगतिकभावे च 
नेसं एतानियेब कारणानि, तस्मा तित्थानि च तानि सञ्जातानीतिआदिना अत्थेन आयतनानि चाति तित्थायतनानि; 
तेनेवत्थेन तित्थियानं आयतनानीतिपि तित्थायतनानि । पुरिसपुग्गलोति सत्तो। कामञ्च पुरिसोतिपि पुग्गलोतिपि वृत्ते 
सत्तोयेव वृत्तो, अयं पन सम्मृतिकथा नाम यो यथा जानाति तस्स तथा वुच्चति । पटिसंवेदेतीति अत्तनो सन्ताने उप्पन्नं 
जानाति, पटिसंविदितं करोति अनुभवति वा । पुब्बेकतहेतूति पुब्बे कतकारणा, पुब्बे कतकम्मपच्चयेनेव पटिसंवेदेतीति 
अत्थो। अयं निगण्ठसमयो। एवंवादिनो पन ते कम्मवेदनञ्च किरियवेदनञ्च पटिक्खिपित्वा एकं विपाकवेदनमेव 
सम्पटिच्छन्ति। पित्तसमुड्डानादीसु (महानि० ५) च अट्टसु आबाधेसु सत्त पटिक्खिपित्वा अट्ठमंयेव सम्पटिच्छन्ति, 
दिट्टधम्मवेदनीयादीसु च तीसु कम्मेसु द्वे पटिक्खिपित्वा एकं अपरापरियवेदनीयमेव सम्पटिच्छन्ति, 
कुसलाकुसलविपाककिरियसङ्घातासु च चतूसु चेतनासु विपाकचेतनंयेव सम्पटिच्छन्ति । 


इस्सरनिम्मानहेतूति इस्सरनिम्मानकारणा; ब्रह्मना वा पजापतिना वा इस्सरेन निम्मितत्ता पटिसंवेदेतीति अत्थो। अयं 
ब्राह्मणसमयो। अयज्हि नेसं अधिप्पायो - इमा तिस्सो वेदना पच्चुप्पन्ने अत्तना कतमूलकेन वा आणत्तिमूलकेन वा पुब्बे 
कतेन वा अहेतुअप्पच्चया वा पटिसंवेदेतुं नाम न सक्का; इस्सरनिम्मानकारणा एव पन इमा पटिसंवेदेतीति । एवंवादिनो 
पनेते हेट्ठा वृत्तेसु अट्सु आबाधेसु एकम्पि असम्पटिच्छित्वा सब्बं पटिबाहन्ति | तथा दिट्टधम्मवेदनीयादीसुपि सब्बकोड्ठासेसु 
एकम्पि असम्पटिच्छित्वा सब्बं पटिबाहन्ति । 


अहेतु अप्पच्चयाति हेतुञ्च पच्चयञ्च विना अकारणेनेव पटिसंवेदेतीति अत्थो। अयं आजीवकसमयो। एवं वादिनो 
एतेपि हेट्ठा वुत्तेसु कारणेसु च ब्याधीसु च एकम्पि असम्पटिच्छित्वा सब्बं पटिक्खिपन्ति । 


९२४. किञ्चनाति पलिबोधा। रागो किञ्चनन्ति रागो उप्पज्जमानो सत्ते बन्धति पलिबुन्धेति, तस्मा किञ्चनन्ति 
बुच्चति। दोसमोहेसुपि एसेव नयो। अङ्गणानीति “उदङ्गणे तत्थ पपं अविन्दु"न्ति (जा० १.१.२) आगतट्टाने भूमिप्पदेसो 
अङ्गणं। “तस्सेव रजस्स वा अङ्गणस्स वा पहानाय वायमती"ति (म० नि० १.१८४; अ० नि० १०.५१) आगतट्टाने यं 
किञ्चि मलं वा पङ्को वा। “साङ्गणोव समानो"ति (म० नि० १.५७) आगतट्टाने नानप्पकारो तिब्बकिलेसो। इधापि तदेव 
किलेसङ्गणं अधिप्पेतं । तेनेव रागो अङ्गणन्तिआदिमाह। 


मलानीति मलिनभावकरणानि। रागो मलन्ति रागो उप्पज्जमानो चित्तं मलिनं करोति, मलं गाहापेति, तस्मा मलन्ति 
बुच्चति। इतरेसुपि द्वीसु एसेव नयो। 


विसमनिद्देसे यस्मा रागादीसु चेव कायदुच्चरितादीसु च सत्ता पक्खलन्ति, पक्खलिता च पन सासनतोपि सुगतितोपि 
पतन्ति, तस्मा पक्खलनपातहेतुतो रागो विसमन्तिआदि वुत्तं । 


अग्गीति अनुदहनट्रेन अग्गि। रागग्गीति रागो उप्पज्जमानो सत्ते अनुदहति झापेति, तस्मा अग्गीति वुच्चति । 
दोसमोहेसुपि एसेव नयो। तत्थ वत्थूनि - एका किर दहरभिकखुनी चित्तलपब्बतविहारे उपोसथागारं गन्त्वा द्वारपालकरूपं 
ओलोकयमाना ठिता। अथस्सा अन्तो रागो उप्पन्नो। सा तेनेव झायित्वा कालमकासि। भिक्खुनियो गच्छमाना `अयं दहरा 
ठिता, पक्कोसथ न'न्ति आहंसु। एका गन्त्वा 'कस्मा ठितासी'ति हत्थे गण्हि। गहितमत्ता परिवत्तित्वा पतिता। इदं ताव 
रागस्स अनुदहनताय वत्थु। दोसस्स पन अनुदहनताय मनोपदोसिका देवा दडुब्बा । मोहस्स अनुदहनताय खिट्टापदोसिका 


www.tipitaka.org Vipassana Research Institute 


Page 278 sur 293 


देवा दटुब्बा । मोहनवसेन हि तेसं सतिसम्मोसो होति। तस्मा खिड्डावसेन आहारकालं अतिवत्तित्वा कालं करोन्ति । 
कसावाति कसटा निरोजा। रागादीसु च कायदुच्चरितादीसु च एकम्पि पणीतं ओजवन्तं नत्थि, तस्मा रागो 
कसावोतिआदि वुत्तं । 


९२५. अस्साददिट्रीति अस्सादसम्पयृत्ता दिट्टि। नत्थि कामेसु दोसोति किलेसकामेन वत्थुकामपटिसेवनदोसो 
नत्थीति वदति | पातब्यतन्ति पातब्बभावं परिभुञ्जनं अज्झोहरणं। एवंवादी हि सो वत्थुकामेसु किलेसकामं पिवन्तो विय 
अज्झोहरन्तो विय परिभुञ्जति। अत्तानुदिट्टीति अत्तानं अनुगता दिट्टि। मिच्छादिट्टीति लामका दिट्टि। इदानि यस्मा एत्थ 
पठमा सस्सतदिद्टि होति, दुतिया सक्कायदिट्टि, ततिया उच्छेददिट्टि, तस्मा तमत्थं दस्सेतुं सस्सतदिड्टि 
अस्साददिट्टीतिआदिमाह । 


९२६. अरतिनिद्देसो च विहेसानिद्देसो च वृत्तत्थोयेव। अधम्मस्स चरिया अधम्मचरिया, अधम्मकरणन्ति अत्थो। 
विसमा चरिया, विसमस्स वा कम्मस्स चरियाति विसमचरिया। दोवचस्सतापापमित्तता निद्देसा वृत्तत्था एव | 
पुथुनिमित्तारम्मणेसु पवत्तितो नानत्तेसु सञ्ञा नानत्तसञ्ञा। यस्मा वा अञ्ञाव कामसञ्ञा, अज्ञा ब्यापादादिसञ्ञा, 
तस्मा नानत्ता सञ्जातिपि नानत्तसञ्ञजा। कोसज्जपमादनिद्देसेसु पञ्चसु कामगुणेसु विस्सट्ुचित्तस्स कुसलधम्मभावनाय 
अननुयोगवसेन लीनवुत्तिता कोसज्जं, पमज्जनवसेन पमत्तभावो पमादोति वेदितब्बो। असन्तुट्रितादिनिद्देसा वुत्तत्था एव। 


९३१. अनादरियनिद्देसे ओवादस्स अनादियनवसेन अनादरभावो अनादरियं। अनादरियनाकारो अनादरता। 
सगरुवासं अवसनद्रेन अगारवभावो अगारवता। सजेदुकवासं अवसनद्रेन अप्पतिस्सवता । अनद्दाति अनादियना। 
अनद्दायनाति अनादियनाकारो। अनद्दाय अयितस्स भावो अनद्दायितत्तं। असीलस्स भावो असील्यं। अचित्तीकारोति 
गरुचित्तीकारस्स अकरणं । 


९३२. अस्सद्भभावो अस्सद्धियं। असदृहनाकारो असद्ृहना। ओकप्पेत्वा अनुपविसित्वा अग्गहणं अनोकप्पना | 
अप्पसीदनट्रेन अनभिप्पसादो । 


अवदञ्ञुताति थद्भमच्छरियवसेन `देहि, करोही ति वचनस्स अजानता। 


९३४. बुद्धा च बुद्धसावका चाति एत्थ बुद्धग्गहणेन पच्चेकबुद्धापि गहिताव। असमेतुकम्यताति तेसं समीपं 
अगन्तुकामता। सद्धम्मं असोतुकम्यताति सत्ततिंस बोधिपक्खियधम्मा सद्भम्मो नाम, तं असुणितुकामता। 
अनुग्गहेतुकम्यताति न उग्गहेतुकामता। 


उपारम्भचित्तताति उपारम्भचित्तभावो। यस्मा पन सो अत्थतो उपारम्भोव होति, तस्मा तं दस्सेतुं तत्थ कतमो 
उपारम्भोतिआदि वुत्तं । तत्थ उपारम्भनवसेन उपारम्भो। पुनप्पुनं उपारम्भो अनुपारम्भो उपारम्भनाकारो उपारम्भना | 
पुनप्पुनं उपारम्भना अनुपारम्भना। अनुपारम्भितस्स भावो अनुपारम्भितत्तं। उञ्ञाति हेट्ठा कत्वा जानना। अवञ्ञाति 
अवजानना। परिभवनं परिभवो । रन्धस्स गवेसिता रन्धगवेसिता | रन्धं वा गवेसतीति रन्धगवेसी, तस्स भावो 
रन्धगवेसिता। अयं वुच्चतीति अयं परवज्जानुपस्सनलकखणो उपारम्भो नाम वुच्चति, येन समन्नागतो पुग्गलो, यथा नाम 
तुन्नकारो साटकं पसारेत्वा छिहमेब ओलोकेति, एवमेव परस्स सब्बेपि गुणे मक्खेत्वा अगुणेसुयेव पतिड्टाति । 

९३६. अयोनिसो मनसिकारोति अनुपायमनसिकारो। अनिच्चे निच्चन्ति अनिच्चेयेव वत्थुस्मिं इदं निच्च'न्ति एवं 
पवत्तो। दुक्खे सुखन्तिआदीसुपि एसेव नयो। सच्चविप्पटिकुलेन चाति चतुन्नं सच्चानं अननुलोमवसेन । चित्तस्स 
आवड्टनातिआदीनि सब्बानिपि आवज्जनस्सेव वेबचनानेव। आवज्जनज्हि भवङ्गचित्तं आवट्टेतीति चित्तस्स आवट्टना। 
अनुअनु आवट्टेतीति अनावट्टना । आभुजतीति आभोगो । भवङ्गारम्मणतो अञ्जं आरम्मणं समन्नाहरतीति समन्नाहारो। 
तदेवारम्मणं अत्तानं अनुबन्धित्वा उप्पज्जमाने मनसिकरोतीति मनसिकारो। करोतीति ठपेति। अयं बुच्चतीति अयं 
अनुपायमनसिकारो उप्पथमनसिकारलक्खणो अयोनिसोमनसिकारो नाम वुच्चति। तस्स वसेन पुग्गलो दुक्खादीनि 
सच्चानि याथावतो आवज्जितुं न सक्कोति । 


कुम्मग्गसेवनानिद्देसे यं कुम्मग्गं सेवतो सेवना कुम्मग्गसेवनाति वुच्चति, तं दस्सेतुं तत्थ कतमो कुम्मग्गोति 
दुतियपुच्छा कता । सेसं सब्बत्थ उत्तानमेवाति। 


तिकनिद्देसवण्णना निट्टिता । 
(४.) चतुक्कनिद्देसवण्णना 


९३९. चतुक्कनिद्देसे तण्हुप्पादेसु चीवरहेतूति “कत्थ मनापं चीवरं लभिस्सामी'ति चीवरकारणा उप्पज्जति। 
इतिभवाभवहेतृति एत्थ इतीति निदस्सनत्थे निपातो; यथा चीवरादिहेतु एवं भवाभवहेतूतिपि अत्थो। भवाभवोति चेत्थ 
पणीतपणीततरानि तेलमधुफाणितादीनि अधिप्पेतानि । इमेसं पन चतुन्नं तण्हुप्पादानं पहानत्थाय पटिपाटियाव चत्तारो 
अरियवंसा देसिताति वेदितब्बा । 


अगतिगमनेसु छन्दागर्ति गच्छतीति छन्देन पेमेन अग॒ति गच्छति, अकत्तब्बं करोति । परपदेसुपि एसेव नयो। तत्थ 
यो “अयं मे मित्तो वा सन्दिट्ठी वा सम्भत्तो वा जातको वा लज्जं वा पन मे देती'ति छन्दवसेन अस्सामिकं सामिकं करोति - 
अयं छन्दागति गच्छति नाम | यो “अयं मे वेरी'ति पकतिवेरवसेन वा तङ्कणुप्पन्नकोधवसेन वा सामिकं अस्सामिकं करोति 
- अयं दोसागति गच्छति नाम | यो पन मन्दत्ता मोमूहत्ता यं वा तं वा वत्वा अस्सामिकं सामिकं करोति - अयं 
मोहागतिं गच्छति नाम । यो पन 'अयं राजवल्लभो वा विसमनिस्सितो वा अनत्थम्पि मे करेय्या'ति भीतो अस्सामिकं 
सामिकं करोति -- अयं भयागतिं गच्छति नाम। यो वा पन भाजियट्ठाने किञ्चि भाजेन्तो `अयं मे मित्तो वा सन्दिट्ठो वा 
सम्भत्तो वाति पेमवसेन अतिरेकं देति, “अयं मे वेरी'ति दोसवसेन ऊनकं देति, मोमूहत्ता दिन्नादिन्नं अजानमानो कस्सचि 
ऊनकं कस्सचि अधिकं देति, “अयं इमस्मिं अदीयमाने मय्हं अनत्थम्पि करेय्या'ति भीतो कस्सचि अतिरेकं देति, सो 
चतुब्बिधोपि यथानुक्कमेन छन्दागतिआदीनि गच्छति नाम। अरिया एताय न गच्छन्तीति अगति, अनरिया इमिना अगतिं 
गच्छन्तीति अगतिगमनं । इमं द्वयं चतुन्नम्पि साधारणवसेन वृत्तं। छन्देन गमनं छन्दगमनं । इदं दोसादीनं असाधारणवसेन 
वुत्तं। सकपक्खरागञ्च परपक्खदोसञ्च पुरक्खत्वा असमग्गभावेन गमनं वग्गगमनं। इदं छन्ददोससाधारणवसेन वुत्तं । 
बारिनो विय यथानिन्नं गमनन्ति वारिगमनं। इदं चतुन्नम्पि साधारणवसेन वुत्तं । 


विपरियासेसु अनिच्चादीनि वत्थूनि निच्चन्तिआदिना नयेन विपरीततो एसन्तीति विपरियासा, सञ्जाय विपरियासो 
सञ्जाविपरियासो। इतरेसुपि द्वीसु एसेव नयो। एवमेते चतुन्नं वत्थूनं वसेन चत्तारो, येसु वत्थूसु सञ्जादीनं वसेन द्वादस 
होन्ति। तेसु अट्ठ सोतापत्तिमग्गेन पहीयन्ति। असुभे सुभन्ति सञ्जाचित्तविपल्लासा सकदागामिमग्गेन तनुका होन्ति, 
अनागामिमग्गेन पहीयन्ति। दुक्खे सुखन्ति सञ्जाचित्तविपल्लासा अरहत्तमग्गेन पहीयन्तीति वेदितब्बा। 

अनरियवोहारेसु अनरियवोहाराति अनरियानं लामकानं वोहारा | दिइवादिताति “दिट्ठु मया'ति एवं वादिता । एत्थ च 
तं तं समुड्ापिकचेतनावसेन अत्थो वेदितब्बो। सह सद्देन चेतना कथितातिपि वुत्तमेव। दुतियचतुक्केपि एसेव नयो। अरियो 
हि अदिस्वा वा <दिट्ठु मया ति दिस्वा वा “न दिट्ठु मया'ति वत्ता नाम नत्थि; अनरियोव एवं वदति । तस्मा एवं वदन्तस्स एता 
सह सद्देन अट्ट चेतना अनरियवोहाराति वेदितब्बा । 


दुच्चरितेसु पठमचतुक्कं वेरचेतनावसेन वुत्तं, दुतियं बचीदुच्चरितवसेन। 


भयेसु पठमचतुक्के जातिं पटिच्च उप्पन्नं भयं जातिभयं। सेसेसुपि एसेव नयो। दुतियचतुक्के राजतो उपपन्नं भयं 
राजभयं। सेसेसुपि एसेव नयो। 


ततियचतुक्के चत्तारि भयानीति महासमुद्दे उदकं ओरोहन्तस्स वृत्तभयानि। महासमुद्दे किर महिन्दवीचि नाम सट्टि 
योजनानि उग्गच्छति। गङ्गावीचि नाम पण्णास। रोहणवीचि नाम चत्तालीस योजनानि उग्गच्छति। एवरूपा ऊमियो पटिच्च 
उप्पन्नं भयं ऊमिभयं नाम | कुम्भीलतो उप्पन्नं भयं कुम्भीलभयं। उदकावट्टतो भयं आवट्टभयं। सुसुका वुच्चति 
चण्डमच्छो; ततो भयं सुसुकाभयं। 


चतुत्थचतुक्के अत्तानुवादभयन्ति पापकम्मिनो अत्तानं अनुवदन्तस्स उप्पज्जनकभयं । परानुवादभयन्ति परस्स 
अनुवादतो उप्पज्जनकभयं। दण्डभयन्ति अगारिकस्स रञ्जा पवत्तितदण्डं, अनगारिकस्स विनयदण्डं पटिच्च 
उप्पज्जनकभयं । दुग्गतिभयन्ति चत्तारो अपाये पटिच्च उप्पज्जनकभयं । इति इमेहि चतूहि चतुक्केहि सोळस महाभयानि 
नाम कथितानि। 


दिड्टिचतुक्के तिम्बरुकदिट्टि (सं? नि० २.१८) नाम कथिता। तत्थ सयंकतं सुखदुक्खन्ति वेदनं अत्ततो समनुपस्सतो 
वेदनाय एव वेदना कताति उपपन्ना दिट्टि। एवञ्च सति तस्सा वेदनाय पुब्बेपि अत्थिता आपज्जतीति अयं सस्सतदिट्टि नाम 
होति । सच्चतो थेततोति सच्चतो थिरतो। परंकतन्ति पच्चुप्पन्नवेदनतो अञ्ञं वेदनाकारणं वेदनत्तानं समनुपस्सतो 
“अञ्ञाय वेदनाय अयं वेदना कता'ति उप्पन्ना दिट्टि। एवं सति पुरिमाय कारणवेदनाय उच्छेदो आपज्जतीति अयं 
उच्छेददिड्टि नाम होति। सयंकतञ्च परंकतञ्चाति यथावुत्तेनेव अत्थेन “उपडुँ सयंकतं, उपडु परेन कत'न्ति गण्हतो उप्पन्ना 
दिट्टि - अयं सस्सतुच्छेददि्टि नाम | चतुत्था अकारणा एव सुखदुक्खं होतीति गण्हतो उप्पन्ना दिड्टि। एवं सति अयं 
अहेतुकदिट्टिं नाम । सेसमेत्थ हेट्ठा वुत्तनयत्ता उत्तानत्थमेवाति । 


चतुक्कनिद्देसवण्णना निट्टिता । 
(५.) पञ्चकनिद्देसवण्णना 


९४०. पञ्चकनिद्देसे यस्मा येसं सक्‍कायदिठ्टिआदीनि अप्पहीनानि, ते भवग्गेपि निब्बत्ते एतानि आकङित्वा 
कामभवेयेव पातेन्ति, तस्मा ओरम्भागियानि संयोजनानीति वृत्ताने | इति एतानि पञ्च गच्छन्तं न वारेन्ति, गतं पन 
आनेन्ति। रूपरागादीनिपि पञ्च गच्छन्तं न वारेन्ति, आगन्तुं पन न देन्ति। रागादयो पञ्च लग्गनड्रेन सङ्गा, अनुपविट्ट्ट्टेन 
पन सल्लाति वृत्ता। 


९४१. चेतोखिलाति चित्तस्स थद्भभावा कचवरभावा खाणुकभावा। सत्थरि कङ्कतीति सत्थु सरीरे वा गुणे वा 

कङ्कति। सरीरे कङ्कमानो 'द्वत्तिसवरलक्खणपटिमण्डित नाम सरीरं अत्थि नु खो नत्थी'ति कङ्कति। गुणे कङ्कमानो 
'अतीतानागतपच्चुप्पन्नजाननसमत्थं सब्बञ्जुतञाणं अत्थि नु खो नत्थी'ति कङ्खति । बिचिकिच्छतीति विचिनन्तो 
किच्छति, दुक्खं आपज्जति, विनिच्छेतुं न सक्कोति। नाधिमुच्चतीति 'एवमेत'न्ति अधिमोक्खं न पटिलभति। न 
सम्पसीदतीति गुणेसु ओतरित्वा निन्बिचिकिच्छभावेन पसीदितुं अनाविलो भवितुं न सक्कोति । 


धम्मेति परियत्तिधम्मे च पटिवेधधम्मे च । परियत्तिधम्मे कङ्कमानो 'तेपिटकं बुद्धवचनं 
चतुरासीतिधम्मक्खन्धसहस्सानीति वदन्ति, अत्थि नु खो एतं नत्थी ति कङ्कति। पटिवेधधम्मे कङ्कमानो 'विपस्सनानिस्सन्दो 
मग्गो नाम, मग्गनिस्सन्दो फलं नाम, सब्बसङ्घारपटिनिस्सग्गो निब्बानं नामाति वदन्ति, तं अत्थि नु खो नत्थीति कङ्कति'। 


सङ्घे कङ्कतीति 'उजुप्पटिपन्नोतिआदीनं पदानं वसेन एवरूपं पटिपदं पटिपन्ना चत्तारो मग्गड्टा चत्तारो फलट्टाति 
अडुन्नं पुग्गलानं समूहभूतो सङ्घो नाम अत्थि नु खो नत्थी'ति कङ्कति। सिक्खाय कङ्खमानो “अधिसीलसिक्खा नाम 
अधिचित्तसिकखा नाम अधिपञ्ञा सिकखा नामाति वदन्ति, सा अत्थि नु खो नत्थीति कङ्कति। 


चेतसोविनिबन्धाति चित्तं बन्धित्वा मुट्टियं कत्वा विय गण्हन्तीति चेतसोविनिबन्धा । कामेति वत्थुकामेपि 
किलेसकामेपि। कायेति अत्तनो काये। रूपेति बहिद्भा रूपे। यावदत्थन्ति यत्तकं इच्छति तत्तकं । उदरावदेहकन्ति 
उदरपूरं । तञ्हि उदरं अवदेहनतो उदरावदेहकन्ति वुच्चति । सेय्यसुखन्ति मञ्चपीठसुखं उतुसुखं वा। पस्ससुखन्ति यथा 
सम्परिवत्तकं सयन्तस्स दविखिणपस्सवामपस्सानं सुखं होति, एवं उप्पन्नसुखं | मिद्धसुखन्ति निद्दासुखं । अनुयुत्तोति 
युत्तपयुत्तो विहरति। पणिधायाति पत्थयित्वा । सीलेनातिआदीसु सीलन्ति चतुपारिसुद्धिसीलं | बतन्ति वतसमादानं । 
तपोति तपचरणं । ब्रह्मचरियन्ति मेथुनविरति। देवो वा भविस्सामीति महेसक्खदेवो वा भविस्सामि। देवञ्ञतरो वाति 
अप्पेसक्खदेवेसु वा अञ्ञतरो। कुसलधम्मे आवरन्ति निवारेन्तीति नीवरणानि। 


माता जीविता वोरोपिता होतीति मनुस्सेनेब सकजनिका मनुस्समाता जीविता वोरोपिता होति । पितापि 
मनुस्सपिताव। अरहापि मनुस्सअरहाव। दुट्रेन चित्तेनाति वधकचित्तेन। 


सञ्ञीति सञ्जासमङ्गी । अरोगोति निच्चो। इत्थेके अभिवदन्तीति इत्थं एके अभिवदन्ति, एवमेके अभिवदन्तीति 
अत्थो। एत्तावता सोळस सञ्जीवादा कथिता। असञ्ञीति सञ्जाविरहितो। इमिना पदेन अट्ट असञ्जीवादा कथिता । 
ततियपदेन अट्ट नेवसञ्जीनासञ्जीवादा कथिता। सतो वा पन सत्तस्साति अथवा पन विज्जमानस्सेव सत्तस्स। 
उच्छेदन्ति उपच्छेदं । विनासन्ति अदस्सनं | विभवन्ति भावविगमं । सब्बानेतानि अञ्ञमञ्जवेबचनानेव । तत्थ द्वे जना 
उच्छेददिड्िं गण्हन्ति - लाभी च अलाभी च। तत्थ लाभी अरहतो दिब्बेन चकखुना चुतिं दिस्वा उपपत्ति अपस्सन्तो, यो वा 
चुतिमत्तमेव दटुं सक्कोति न उपपातं, सो उच्छेददिड्टिं गण्हाति । अलाभौ “को परलोकं जानातीति कामसुखगिद्धताय वा 
“यथा रुक्खतो पण्णानि पतितानि न पुन विरुहन्ति, एवं सत्तातिआदिना वितक्केन वा उच्छेदं गण्हाति। इध पन तण्हादिट्टीनं 
बसेन तथा च अञ्ञथा च विकप्पेत्वाव उप्पन्ना सत्त उच्छेदवादा कथिता । तेसञ्हि इदं सङ्गहवचनं । दिटुधम्मनिब्बानं वा 
पनेकेति एत्थ दिट्रुधम्मोति पच्चकखधम्मो वुच्चति । तत्थ तत्थ पटिलद्भत्तभावस्सेतं अधिवचनं । दिटधम्मे निब्बानं 
दिट्ठधम्मनिब्बानं; इमस्मिंयेव अत्तभावे दुक्खा वूपसम्मन्ति अत्थो। इदं पञ्चन्नं दिट्ठधम्मनिब्बानवादानं सङ्गहवचनं । 


९४२. वेराति वेरचेतना | ब्यसनाति विनासा। अक्खन्तियाति अनधिवासनाय। अप्पियोति 
दस्सनसवनपटिकूलताय न पियायितब्बो। चिन्तेतुम्पि पटिकूलत्ता मनो एतस्मि न अप्पेतीति अमनापो। वेरबहुलोति 

बहुवेरो। वज्जबहुलोति बहुदोसो। 


आजीवकभयन्ति आजीवं जीवितवुत्ति पटिच्च उप्पन्नं भयं। तं अगारिकस्सपि होति अनगारिकस्सपि। तत्थ 
अगारिकेन ताव आजीवहेतु बहुं अकुसलं कतं होति। अथस्स मरणसमये निरये उपट्टुहन्ते भयं उप्पज्जति। 
अनगारिकेनापि बहु अनेसना कता होति। अथस्स मरणकाले निरये उपट्टुहन्ते भयं उप्पज्जति। इदं आजीवकभयं नाम । 
असिलोकभयन्ति गरहभयं परिससारज्जभयन्ति कतपापस्स पुग्गलस्स सन्निपतितं परिसं उपसङ्कमन्तस्स सारज्जसङ्घातं 
भयं उप्पज्जति । इदं परिससारज्जभयं नाम | इतरद्वयं पाकटमेव। 


९४३. दिटधम्मनिब्बानवारेसु पञ्चहि कामगुणेहीति मनापियरूपादीहि पञ्चहि कामकोट्टासेहि बन्धनेहि वा। 
समप्पितोति सुटु अप्पितो अल्लीनो हुत्वा। समङ्गीभूतोति समन्नागतो। परिचारेतीति तेसु कामगुणेसु यथासुखं इन्द्रियानि 
चारेति सञ्चारेति इतो चितो च उपनेति; अथ वा पन लळति रमति कीळतीति। एत्थ च दुविधा कामगुणा - मानुस्सका 
चेव दिब्बा च। मानुस्सका मन्धातुकामगुणसदिसा दटुब्बा; दिब्बा परनिम्मितवसवत्तिदेवराजस्स कामगुणसदिसाति । 
एवरूपे कामे उपगतज्हि ते परमदिट्ुधम्मनिब्बानप्पत्तो होतीति वदन्ति। तत्थ परमदिद्वुधम्मनिब्बानन्ति परमं 
दिट्ठधम्मनिब्बानं, उत्तमन्ति अत्थो। 


दुतियवारे हुत्वा अभावड्रेन अनिच्चा; पटिपीळनड्रेन दुक्खा; पकतिजहनड्रेन विपरिणामधम्माति वेदितब्बा । तेसं 
विपरिणामञ्जथाभावाति तेसं कामानं विपरिणामसङ्घाता अञ्ञथाभावा। 'यम्पि मे अहोसि तम्पि मे नत्थी'ति वुत्तनयेन 
उप्पज्जन्ति सोकपरिदेवदुक्खदोमनस्सुपायासा। तत्थ अन्तोनिज्झायनलक्खणो सोको; तन्निस्सितलालप्पलक्खणो 
परिदेवो; कायपटिपीळनलक्खणं दुक्खं; मनोविघातलक्खणं दोमनस्सं; विघातलक्खणो उपायासो। 


वितक्कितन्ति अभिनिरोपनवसेन पवत्तो वितक्को। विचारितन्ति अनुमज्जनवसेन पवत्तो विचारो। एतेन एतन्ति 
एतेन वितक्केन च विचारेन च एतं पठमज्झानं ओळारिकं सकण्टकं विय खायति। 


पीतिगतन्ति पीतिमेव। चेतसो उप्पिलावितन्ति चित्तस्स उप्पिलभावकरणं । चेतसो आभोगोति झाना वुड्ठाय तस्मिं 
सुखे पुनप्पुनं चित्तस्स आभोगो मनसिकारोति । सेसं सब्बत्थ उत्तानत्थमेवाति। 


पञ्चकनिद्देसवण्णना निट्टिता । 
(६.) छक्कनिद्देसवण्णना 


९४४. छक्कनिद्देसे यस्मा कुद्धो वा कोधवसेन, सन्दिद्विपरामासी वा सन्दिड्रिपरामासिताय कलहं विग्गहं विवादं 
आपज्जति, तस्मा कोधादयो “विवादमूलानी'ति वृत्ता। 


छन्दरागनिद्देसे कामगेहसितत्ता छन्दरागा गेहस्सिता धम्माति सङ्गहतो वत्वा पुन पभेदतो दस्सेतुँ मनापियेसु 
रूपेसूतिआदि वुत्तं । तत्थ मनापियेसूति मनवड्डनकेसु इड्रेसु। विरोधा एव विरोधवत्थूनि। अमनापियेसूति अनिट्टेसु । 


९४५. अगारवेसु अगारवोति गारवविरहितो। अप्पतिस्सोति अप्पतिस्सयो अनीचवुत्ति। एत्थ पन यो भिक्खु सत्थरि 
धरमाने तीसु कालेसु उपट्टानं न याति, सत्थरि अनुपाहने चङ्कमन्ते सउपाहनो चङ्कमति, नीचे चङ्कमे चङ्कमन्ते उच्चे चङ्कमे 

चङ्कमति, हेट्ठा बसन्ते उपरि बसति, सत्थुदस्सनट्ठाने उभो अंसे पारुपति, छत्तं धारेति, उपाहनं धारेति, न्हायति, उच्चारं 
वा पस्सावं वा करोति, परिनिब्बुते वा पन चेतियं वन्दितुं न गच्छति, चेतियस्स पञ्ञायनद्टाने सत्थुदस्सनड्डाने वुत्तं सब्बं 
करोति - अयं सत्थरि अगारवो नाम। यो पन धम्मसवने सङ्घुट्ठे सक्कच्चं न गच्छति, सक्कच्चं धम्मं न सुणाति, 
समुल्लपन्तो निसीदति, न सक्कच्चं गण्हाति, न सक्कच्चं वाचेति - `अयं धम्मे अगारवो नाम । यो पन थेरेन भिक्खुना 
अनञ्झिट्ठी धम्मं देसेति, पञ्हं कथेति, वुड़े भिक्खू घट्टेन्तो गच्छति, तिइति, निसीदति, दुस्सपल्लत्थिकं वा हत्थपल्लत्थिकं 
वा करोति, सङ्घमज्झे उभो अंसे पारुपति, छत्तुपाहनं धारेति - अयं सङ्घे अगारवो नाम | एकभिक्खुस्मिम्पि हि अगारवे 
कते सङ्घे अगारवो कतोव होति। तिस्सो सिक्खा पन अपूरयमानोव सिक्खाय अगारवो नाम | अप्पमादलक्खणं 
अननुबूहयमानो अप्पमादे अगारवो नाम। दुविधं पटिसन्थारं अकरोन्तो पटिसन्थारे अगारवो नाम । 


परिहानिया धम्माति परिहानकरा धम्मा। कम्मारामताति नवकम्मे वा चीवरविचारणादीसु वा कम्मेसु अभिरति 
युत्तपयुत्तता । भस्सारामताति तिरच्छानकथावसेन भस्से युत्तपयुत्तता । निद्दारामताति निद्दाय युत्तपयृत्तता । 
सङ्गणिकारामताति सङ्गणिकाय यृत्तपयृत्तता। संसग्गारामताति सवनसंसग्गे, दस्सनसंसग्गे, समुल्लापसंसग्गे, 
परिभोगसंसग्गे, कायसंसग्गेति पञ्चविधे संसग्गे युत्तपयुत्तता । पपञ्चारामताति तण्हामानदिट्विपपञ्चेसु युत्तपयृत्तता । 


९४६. सोमनस्सुपविचारादीसु सोमनस्सेन सद्भि उपविचरन्तीति सोमनस्सुपविचारा। चक्खुना रूपं दिस्वाति 
चक्खुविञ्जाणेन रूपं पस्सित्वा । सोमनस्सट्टानियन्ति सोमनस्सस्स आरम्मणवसेन कारणभूतं । उपविचरतीति तत्थ 
विचारप्पवत्तनेन उपविचरति | वितक्को पन तंसम्पयृत्तो वाति इमिना नयेन तीसुपि छक्केसु अत्थो वेदितब्बो। 


९४७. गेहसितानीति कामगुणनिस्सितानि । सोमनस्सानीति चेतसिकसुखानि। दोमनस्सानीति चेतसिकदुक्खानि। 
उपेक्खाति अञ्जाणसम्पयृत्ता उपेक्खा वेदना, अञ्जाणुपेक्खातिपि एतासंयेव नामं । 


९४८. अत्थि मे अत्ताति वाति सब्बपदेसु वा-सद्दो विकप्पत्थो; एवं वा दिट्टि उप्पज्जतीति वुत्तं होति। अत्थि मे 
अत्ताति चेत्थ सस्सतदिट्टि सब्बकालेसु अत्तनो अत्वथितं गण्हाति । सच्चतो थेततोति भूततो च थिरतो च; इदं सच्चन्ति सुटु 
दळहभावेनाति वृत्तं होति । नत्थि मे अत्ताति अयं पन उच्छेददिड्टि, सतो सत्तस्स तत्थ तत्थ विभवग्गहणतो। अथ वा 
पुरिमापि तीसु कालेसु अत्थीति गहणतो सस्सतदिट्ठि, पच्चुप्पन्नमेव अत्थीति गण्हन्ती उच्छेददिट्टि। पच्छिमापि 
अतीतानागतेसु नत्थीति गहणतो 'भस्मन्ता आहुतियो'ति गहितदिट्टिकानं विय उच्छेददिट्ठि, अतीतेयेव नत्थीति गण्हन्ती 
अधिच्चसमुप्पन्निकस्सेव सस्सतदिट्टि। अत्तना वा अत्तानं सञ्जानामीति सञ्जाक्खन्धसीसेन खन्धे अत्ताति गहेत्वा 
सञ्जाय अवसेसक्खन्धे सञ्जाननतो “इमिना अत्तना इमं अत्तानं सञ्जानामी'ति एवं होति। अत्तना वा अनत्तानन्ति 
सञ्ञाक्खन्धंयेव अत्ताति गहेत्वा इतरे चत्तारो खन्धे अनत्ताति गहेत्वा सञ्जाय तेसं जाननतो एवं होति। अनत्तना वा 
अत्तानन्ति सञ्ञजाक्खन्धं अनत्ताति इतरे च चत्तारो खन्धे अत्ताति गहेत्वा सञ्ञाय तेसं जाननतो एवं होति । सब्बापि 
सस्सतुच्छेददिट्टियोव। 


बदो वेदेय्योति आदयो पन सस्सतदिट्टिया एव अभिनिवेसाकारा। तत्थ वदतीति बदो; वचीकम्मस्स कारकोति वुत्तं 
होति। वेदयतीति वेदेय्यो; जानाति अनुभवति चाति वुत्तं होति। इदानि यं सो वेदेति तं दस्सेतुं तत्र तत्र दीघरत्तं 
कल्याणपापकानन्तिआदि वुत्तं । तत्थ तत्र तत्राति तेसु तेसु योनिगतिठितिनिवासनिकायेसु आरम्मणेसु वा। दीघरत्तन्ति 
चिररत्तं। पच्चनुभोतीति पटिसंवेदयति। न सो जातो नाहोसीति सो अत्ता अजातिधम्मतो न जातो नाम; सदा विज्जमानो 
येवाति अत्थो। तेनेव अतीते नाहोसि, अनागतेपि न भविस्सति। यो हि जातो सो अहोसि, यो च जायिस्सति सो 

भविस्सतीति। अथवा “न सो जातो नाहोसी'ति सो सदा विज्जमानत्ता अतीतेपि न जातु नाहोसि, अनागतेपि न जातु न 
भविस्सति । निच्चोति उप्पादवयरहितो । धुवोति थिरो सारभूतो । सस्सतोति सब्बकालिको। अविपरिणामधम्मोति अत्तनो 
पकतिभावं अविजहनधम्मो ककण्टको विय नानप्पकारत्तं नापज्जति। एवमयं सब्बासबदिड्टि (म° नि० १.१७ आदयो) नाम 
कथिता । सेसं सब्बत्थ उत्तानत्थमेवाति। 


छक्कनिद्देसवण्णना । 


(७.) सत्तकनिद्देसवण्णना 


९४९. सत्तकनिद्देसे थामगतट्टेन अप्पहीनड्रेन च अनुसेन्तीति अनुसया । वट्टस्मि सत्ते संयोजेन्ति घटेन्तीति 
संयोजनानि। समुदाचारवसेन परियुद्ठहन्तीति परियुट्ठानानि | कामरागोव परियुद्वानं कामरागपरियुट्टानं । सेसेसुपि एसेव 
नयो। 


९५०. असतं धम्मा, लामकट्ठेन वा असन्ता धम्माति असद्धम्मा । रागादीहि दोसेहि दुद्दानि चरितानीति दुच्चरितानि | 
तेन तेनाकारेन मज्जन्तीति माना । 


९५९. दिट्टिनिद्देसे रूपीति रूपवा। चातुमहाभूतिकोति चतुमहाभूतमयो । मातापितूनं एतन्ति मातापेत्तिकं । किन्तं? 
सुक्कसोणितँ । मातापेत्तिके सम्भूतो जातोति मातापेत्तिकसम्भवो । इध रूपकायसीसेन मनुस्सत्तभावं अत्ताति बदति। 
दुतियो तं पटिक्खिपित्वा दिब्बत्तभावं वदति । दिब्बोति देवलोके सम्भूतो। कामावचरोति छकामावचरदेवपरियापन्नो । 
कबळीकारं भक्खयतीति कबढ्ीकारभक्खो। मनोमयोति झानमनेन निब्बत्तो | सब्बङ्गपच्चङ्घीति सब्बङ्गपच्चङ्गयुत्तो। 
अहीनिन्द्रियोति परिपुण्णिन्द्रियो; यानि ब्रह्मलोके अत्थि तेसं वसेन, इतरेसञ्च सण्ठानवसेनेतं वृत्तं । 
आकासानञ्चायतनूपगोति आकासानञ्चायतनभावं उपगतो । इतरेसुपि एसेव नयो । सेसं सब्बत्थ उत्तानत्थमेवाति। 


सत्तकनिद्देसवण्णना। 
(८.) अद्रुकनिद्देसवण्णना 


९५२. अट्टुकनिद्देसे किलेसायेव किलेसवत्थूनि। कुसीतवत्थूनीति कुसीतस्स अलसस्स वत्थूनि, पतिट्ठा, 
कोसज्जकारणानीति अत्थो। कम्मं कातब्बं होतीति चीवरविचारणादिकम्मं कातब्बं होति। न वीरियं आरभतीति 
दुविधम्पि वीरियं नारभति। अप्पत्तस्साति झानविपस्सनामग्गफलधम्मस्स अप्पत्तस्स पत्तिया। अनधिगतस्साति तस्सेव 
अनधिगतस्स अधिगमत्थाय। असच्छिकतस्साति तस्सेव असच्छिकतस्स सच्छिकरणत्थाय। इदं पठमन्ति `इदं हन्दाहं 
निपज्जामी'ति एवं ओसीदनं पठमं कुसीतवत्थु। इमिना नयेन सब्बत्थ अत्थो वेदितब्बो। 


मासाचितं मञ्ञेति एत्थ पन मासाचितं नाम तिन्तमासो; यथा तिन्तमासो गरुको होति, एवं गरुकोति अधिप्पायो। 
गिलाना वुट्टितो होतीति गिलानो हुत्वा पच्छा बुद्धितो होति। 


९५४. अदसु लोकधम्मेसूति एत्थ लोकस्स धम्माति लोकधम्मा। एतेहि विमृत्तो नाम नत्थि, बुद्धानम्पि होन्ति एव। 
तस्मा 'लोकधम्मा'ति वुच्चन्ति पटिघातोति पटिहञ्जनाकारो। लाभे सारागोति `अहं लाभं लभामी'ति एवं 

गेहसितसोमनस्सवसेन उप्पन्नो सारागो; सो चित्तं पटिहनति। अलाभे पटिविरोधोति “अहं लाभं न लभामी'ति 
दोमनस्सवसेन उप्पन्नविरोधो; सोपि चित्तं पटिहनति। तस्मा “पटिघातो'ति वुत्तो। यसादीसुपि “अहं महापरिवारो, अहं 
अप्पपरिवारो, अहं पसंसप्पत्तो, अहं गरहप्पत्तो, अहं सुखप्पत्तो, अहं दुक्खप्पतो ति एवमेतेसं उप्पत्ति वेदितब्बा । 
अनरियवोहाराति अनरियानं वोहारा। 


९५७. पुरिसदोसाति पुरिसानं दोसा। न सरामीति “मया एतस्स कम्मस्स कतट्टानं न सरामि न सल्लक्खेमी'ति एवं 
अस्सतिभावेन निब्बेठेति मोचेति। चोदकंयेव पटिप्फरतीति पटिविरुद्धो हत्वा फरति, पटिभाणितभावेन तिट्ठति। कि नु 
खो तुय्हन्ति 'तुय्हं बालस्स अब्यत्तस्स भणितेन नाम कि" यो त्वं नेव वत्थुना आपत्ति, न चोदनं जानासी'ति दीपेति; 'त्वं पि 
नाम एवं किञ्चि अजानन्तो भणितब्बं मञ्जिस्ससी'ति अज्झोत्थरति। पच्चारोपेतीति `त्वं पि खोसीतिआदीनि वदन्तो 
पटिआरोपेति। पटिकरोहीति देसनागामिनिं देसेहि, वुद्ठानगामिनितो वुट्ठाहि ततो सुद्धन्ते पतिद्डितो अञ्ञं चोदेस्ससी'ति 
दीपेति। 


अञ्ञेनाञ्ञं पटिचरतीति अञ्जेन कारणेन वचनेन वा अञ्ञं कारणं वचनं वा पटिच्छादेति। “आपत्ति 
आपन्नोसी'ति वुत्तो 'को आपन्नो? कि आपन्नो? कथं आपन्नो? किस्मिं आपन्नो? कं भणथ? कि भणथा'ति वदति। 
“एवरूपं किञ्चि तया दिट्ट न्ति वृत्ते 'न सुणामी'ति सोतं वा उपनेति। बहिद्धा कथं अपनामेतीति 'इत्थन्नामं आपत्ति 
आपन्नोसी'ति पुठ्ठो 'पाटलिपुत्तं गतोम्ही'ति वत्वा पुन “तव पाटलिपुत्तगमनं न पुच्छामा'ति वुत्ते ततो राजगहं गतोम्ही ति 
*राजगहं वा याहि, ब्राह्मणगेहं वा; आपत्ति आपन्नोसी'ति? “तत्थ मे सूकरमंसं लद्भ'न्तिआदीनि वदन्तो कथं बहिद्भा 
विक्खिपति | कोपन्ति कुपितभावं । दोसन्ति दुडुभावं । उभयम्पेतं कोधस्सेव नामं । अप्पच्चयन्ति असन्तुट्ठाकारं; 
दोमनस्सस्सेतं नामं । पातुकरोतीति दस्सेति पकासेति। बाहाविक्खेपकं भणतीति बाहा विक्खिपित्वा अलज्जिवचनं 
वदति । बिहेसेतीति विहेठेति बाधति। अनादियित्वाति चित्तीकारेन अग्गहेत्वा अवजानित्वा; अनादरो हुत्वाति अत्थो। 


अतिबाळहन्ति अतिदळहं अतिप्पमाणं | मयि ब्यावटाति मयि व्यापारं आपन्ना । हीनायावत्तित्वाति हीनस्स 
गिहिभावस्स अत्थाय आवत्तित्वा; गिही हुत्वाति अत्थो। अत्तमना होथाति तुटुचित्ता होथ, “मया लभितब्बं लभथ, मया 
वसितब्बद्ठाने वसथ, फासुविहारो वो मया कतो ति अधिप्पायेन बदति । 


९५८. असञ्ञीति पवत्तो वादो असञ्जीवादो; सो तेसं अत्थीति असञ्जीवादा। रूपी अत्तातिआदीसु लाभिनो 
कसिणरूपं अत्ताति गहेत्वा रूपीति दिदि उप्पज्जति; अलाभिनो तक्कमत्तेनेव, आजीवकानं विय। लाभिनोयेव च पन 
अरूपसमापत्तिनिमित्तं अत्ताति गहेत्वा अरूपीति दिद्ठि उप्पज्जति; अलाभिनो तक्कमत्तेनेव, निगण्ठानं विय। असञ्ञीभावे 
पनेत्थ एकन्तेनेव कारणं न परियेसितब्बं । दिट्टिगतिको हि उम्मत्तको विय यं वा तं वा गण्हाति। रूपी च अरूपी चाति 
रूपारूपमिस्सकगाहवसेन वुत्तं। अयं दिट्टि रूपावचरारूपावचरसमापत्तिलाभिनोपि तक्किकस्सापि उप्पज्जति । नेव रूपी 
नारूपीति पन एकन्ततो तक्किकदिद्रियेव। अन्तवाति परित्तकसिणं अत्ततो गण्हन्तस्स दिद्ठि । अनन्तवाति 
अप्पमाणकसिणं। अन्तवा च अनन्तवा चाति उद्धमधो सपरियन्तं तिरियं अपरियन्तं कसिणं अत्ताति गहेत्वा 
उप्पन्नदिट्टि। नेवन्तवा नानन्तवाति तक्किकदिद्वियेव। सेसं सब्बत्थ उत्तानत्थमेवाति। 


अड्डकनिद्देसवण्णना। 


(९.) नवकनिद्देसवण्णना 

९६०. नवकनिद्देसे नव आघातवत्थूनीति सत्तेसु उप्पत्तिवसेनेव कथितानि। पुरिसानं मलानीति पुरिसमलानि। 
नवविधाति नवकोड्ठासा नवप्पभेदा वा। 


९६३. तण्हं पटिच्चाति तण्हं निस्साय। परियेसनाति रूपादिआरम्मणपरियेसना। सा हि तण्हाय सति होति। 
लाभोति रूपादिआरम्मणपटिलाभो। सो हि परियेसनाय सति होति। बिनिच्छयो पन आणतण्हादिद्विवितक्कवसेन 
चतुब्बिधो | तत्थ “सुखविनिच्छयं जञ्ञा, सुखविनिच्छयं जत्वा अज्झत्तं सुखमनुयुञ्जेय्या”ति (म० नि० ३.३२३) अयं 
जाणविनिच्छयो। “विनिच्छयोति द्वे विनिच्छया - तण्हाविनिच्छयो च दिट्टिविनिच्छयो चा"ति (महानि० १०२) एवं 
आगतानि अट्टुसततण्हाविचरितानि तण्हाविनिच्छयो । द्वासट्टि दिडियो दिट्रिविनिच्छयो। “छन्दो खो, देवानमिन्द, 
वितक्कनिदानो"ति (दी० नि० २.३५८) इमस्मिं पन सुत्ते इध विनिच्छयोति वुत्तो वितक्कोयेव आगतो । लाभं लभित्वा हि 
इट्टानिटुं सुन्दरासुन्दरञ्च वितक्केनेव विनिच्छिनाति - 'एत्तकं मे रूपारम्मणत्थाय भविस्सति, एत्तकं 
सहादिआरम्मणत्थाय, एत्तकं मय्हं भविस्सति, एत्तकं परस्स, एत्तकं परिभुञ्जिस्सामि, एत्तकं निदहिस्सामी'ति। तेन वुत्तं 
“लाभ पटिच्च विनिच्छयो"ति। 


छन्दरागोति एवं अकुसलवितक्केन वितक्किते वत्थुस्मिं दुब्बलरागो च बलवरागो च उप्पज्जति। इदञ्हि इध 
छन्दोति दुब्बलरागस्साधिवचनं। अज्झोसानन्ति अहं ममन्ति बलवसन्निदठानं । परिग्गहोति तण्हादिद्विवसेन 
परिग्गहकरणं। मच्छरियन्ति परेहि साधारणभावस्स असहनता । तेनेवस्स पोराणा एवं वचनत्थं वदन्ति - “इदं अच्छरियं 
मस्हमेव होतु, मा अञ्ञस्स अच्छरियं होतूति पवत्तत्ता मच्छरियन्ति वुच्चती'ति। आरक्खोति 
द्वारपिदहनमञ्जुसगोपनादिवसेन सुटु रक्खणं । अधिकरोतीति अधिकरणं; कारणस्सेतं नामं । आरक्खाधिकरणन्ति 
भावनपुंसकं; आरक्खहेतूति अत्थो। दण्डादानादीसु परनिसेधनत्थं दण्डस्स आदानं दण्डादानं। एकतोधारादिनो सत्थस्स 
आदानं सत्थादानं। कलहोति कायकलहोपि वाचाकलहोपि। पुरिमो पुरिमो विरोधो विग्गहो, पच्छिमो पच्छिमो विवादो। 
तुवं तुबन्ति अगारववचनं, त्वं त्वन्ति अत्थो। 


९६४. इञ्जितानीति इञ्जनानि चलनानि। अस्मीति इञ्जितमेतन्तिआदीहि सब्बपदेहि मानोव कथितो। अहन्ति 
पवत्तोपि हि मानो इञ्जितमेव, अयमहन्ति पवत्तोपि, नेवसञ्जीनासञ्जी भविस्सन्ति पवत्तोपि। सेसनवकेहिपि मानोव 
कथितो। मानो हि इञ्जनतो इञ्जितं, मञ्ञनतो मञ्जित, फन्दनतो फन्दितं, पपञ्चनतो पपञ्चितं । तेहि तेहि कारणेहि 
सङ्घतत्ता सद्भतन्ति च वुच्चति । सेसं सब्बत्थ उत्तानत्थमेवाति। 


नवकनिद्देसवण्णना। 
(९०.) दसकनिद्देसवण्णना 


९६६. दसकनिद्देसे किलेसा एव किलेसवत्थूनि। आघातवत्थूनि पनेत्थ “अनत्थं मे अचरी"तिआदीनं वसेन 
अविकोपेतब्बे खाणुकण्टकादिम्हिपि अद्ठाने उप्पन्नाघातेन सद्धि वृत्तानि । 


९७०. मिच्छत्तेसु मिच्छाञाणन्ति पापकिरियासु उपायचिन्तावसेन पापं कत्वा 'सुकतं मया'ति पच्चवेक्खणाकारेन 
उप्पन्नो मोहो। मिच्छाविमुत्तीति अविमुत्तस्सेव सतो विमुत्तसञ्जिता । सेसं सब्बत्थ उत्तानत्थमेवाति। 


दसकनिद्देसवण्णना। 

तण्हाविचरितनिद्देसवण्णना 


९७३. तण्हाविचरितनिद्देसे तण्हाविचरितानीति तण्हासमुदाचारा तण्हापवत्तियो। अज्झत्तिकस्स उपादायाति 
अज्झत्तिकं खन्धपञ्चकं उपादाय । इदञ्हि उपयोगत्थे सामिवचनं। अस्मीति होतीति यदेतं अञ्झत्तं खन्धपञ्चकं उपादाय 
तण्हामानदिद्विवसेन समूहगाहतो 'अस्मी'ति होति, तस्मिं सतीति अत्थो। इत्थस्मीति होतीतिआदीसु पन एवं समूहतो 
“अह'न्ति गहणे सति ततो अनुपनिधाय च उपनिधाय चाति द्विधा गहणं होति। तत्थ अनुपनिधायाति अञ्जं आकारं 
अनुपगम्म सकभावमेव आरम्मणं कत्वा 'इत्थस्मी'ति होति; खत्तियादीसु इदंपकारो अह'न्ति एवं तण्हामानदिट्ठिवसेन 
होतीति अत्थो। इदं ताव अनुपनिधाय गहणं । उपनिधाय गहणं पन दुविधं होति - समतो च असमतो च | तं दस्सेतुं 
एवस्मीति च अञ्ञथास्मीति च वुत्तं। तत्थ एवस्मीति इदं समतो उपनिधाय गहणं; यथा अयं खत्तियो, यथा अयं ब्राह्मणो, 
एवं अहम्पीति अत्थो। अञ्ञथास्मीति इदं पन असमतो गहणं; यथायं खत्तियो, यथायं ब्राह्मणो, ततो अञ्ञथा अहं हीनो वा 
अधिको वाति अत्थो। इमानि ताव पच्चुप्पन्नवसेन चत्तारि तण्हाविचरितानि। भविस्सन्तिआदीनि पन चत्तारि 
अनागतवसेन वुत्तानि। सेसं पुरिमचतुक्के वुत्तनयेनेव अत्थो वेदितब्बो। अस्मीति सस्सतो अस्मि। सातस्मीति असस्सतो 
अस्मि। असस्मीति सतस्मीति वा पाठो। तत्थ अत्थीति असं; निच्चस्सेतं अधिवचनं । सीदतीति सतं; अनिच्चस्सेतं 
अधिवचनं । इति इमानि द्वे सस्सतुच्छेदवसेन वुत्तानीति वेदितब्बानि। इतो परानि सियन्तिआदीनि चत्तारि 
संसयपरिवितक्कवसेन वुत्तानि । तानि पुरिमचतुक्के वृत्तनयेनेव अत्थतो वेदितब्बानि। अपाहं सियन्तिआदीनि पन चत्तारि 
“अपि नामाहं भवेय्यः न्ति एवं पत्थनाकप्पनवसेन वृत्तानि । तानि पुरिमचतुक्के वुत्तनयेनेव वेदितब्बानि। एवमेतेसु - 


द्वे दिड्िसीसा चत्तारो, सुद्धभसीसा सीसमूलका । 
तयो तयोति एतानि, अट्टारस विभावये ॥ 


एतेसु हि सस्सतुच्छेदवसेन वुत्ता द्वे दि्रिसीसा नाम । अस्मीति, भविस्सन्ति, सियन्ति, अपाहं सियन्ति एते चत्तारो 
सुद्धसीसाएव। इत्थस्मीति आदयो तयो तयोति द्वादस सीसमूलका नामाति | एवमेते द्वे दिट्टिसीसा, चत्तारो सुद्धसीसा, 
द्वादस सीसमूलकाति अट्ठारस तण्हाविचरितधम्मा वेदितब्बा । 


९७४. इदानि पटिपाटियाव ते धम्मे भाजेत्वा दस्सेतुं कथञ्च अस्मीति होतीतिआदि आरद्धं | तत्थ कञ्चि धम्मं 
अनवकारिं करित्वाति रूपवेदनादीसु कञ्चि एकधम्मम्पि अविनिब्मोगं कत्वा, एकेकतो अग्गहेत्वा, समूहतोव गहेत्वाति 
अत्थो। अस्मीति छन्दं पटिलभतीति पञ्चक्खन्धे निरवसेसतो गहेत्वा 'अह न्ति तण्हं पटिलभति। मानदिद्वीसुपि एसेव 
नयो। तत्थ किञ्चापि अयं तण्हाविचरितनिद्देसो, मानदिट्टियो पन न विना तण्हाय, तस्मा तदेकट्ठवसेन इध वुत्ता। 
तण्हासीसेन वा पपञ्चत्तयम्पि उद्दिटुं। तं उद्देसानुरूपेनेव निद्विसितुम्पि मानदिट्टियो गहिता। तण्हापपञ्चं वा दस्सेन्तो तेनेव 
सद्धि सेसपपञ्चेपि दस्सेतुं एवमाह । 


तस्मिं सति इमानि पपञ्चितानीति तस्मिं “ अस्मीति छन्दं पटिलभती 'तिआदिना नयेन वुत्ते पपञ्चत्तये सति पुन 
इमानि “इत्थस्मीति वा"तिआदीनि पपञ्चितानि होन्तीति अत्थो। 


खत्तियोस्मीतिआदीसु अभिसेकसेनामच्चादिना 'खत्तियो अहं, मन्तज्झेन पोरोहिच्चादिना ब्राह्मणो अहं', 
कसिगोरक्खादिना 'वेस्सो अहं', असितब्याभङ्गिताय 'सुद्दो अहं”, गिहिब्यञ्जनेन 'गहट्टो अह'न्ति इमिना नयेन अत्थो 
वेदितब्बो। एवं इत्थस्मीति होतीति एवं खत्तियादीसु खत्तियादिप्पकारं अत्तनि उप्पादयित्वा 'इत्थंपकारो अह'न्ति होति। 

यथा सो खत्तियोतिआदीसु “यथा सो अभिसेकसेनामच्चादिना खत्तियो, तथा “अहम्पि खत्तियो'ति इमिना नयेन 
अत्थो वेदितब्बो । दुतियनये “यथा सो अभिसेकसेनामच्चादिना खत्तियो, नाहं तथा खत्तियो; अहं पन ततो हीनो वा सेट्ठो 
वा'ति इमिना नयेन अत्थो वेदितब्बो। भविस्सन्तिआदिनिद्देसादीसुपि एसेव नयो। 


९७५. एवं अज्झत्तिकस्स उपादाय तण्हाविचरितानि भाजेत्वा इदानि बाहिरस्स उपादाय तण्हाविचरितानि भाजेतुं 
तत्थ कतमानीतिआदिमाह । तत्थ बाहिरस्स उपादायाति बाहिर खन्धपञ्चकं उपादाय । इदम्पि हि उपयोगत्थे सामिवचनं । 


इमिना खत्तियोस्मीतिआदीसु "इमिना छत्तेन वा खग्गेन वा अभिसेकसेनामच्चादिना वा खत्तियो अह'न्ति एवं 
पुरिमनयेनेव अत्थो वेदितब्बो। इमिनाति पदमत्तमेव हेत्थ विसेसो। 


यथा सो खत्तियोतिआदीसुपि इमिनाति वुत्तपदमेव विसेसो। तस्मा तस्स वसेन यथा खत्तियो, एवं अहम्पि इमिना 
खग्गेन वा छत्तेन वा अभिसेकसेनामच्चादिना वा खत्तियोति एवं योजेत्वा सब्बपदेसु अत्थो वेदितब्बो। इमिना 
निच्चोस्मीति पञ्चक्खन्धे अनवकारिं कत्वा रूपादीसु एकमेव धम्मं “अह'न्ति गहेत्वा इमिना खग्गेन वा छत्तेन वा अहं 
निच्चो धुवो ति मञ्ञति। उच्छेददिट्टियम्पि एसेव नयो। सेसं सब्बत्थ वुत्तनयेनेव वेदितब्बं । 


इति एवरूपानि अतीतानि छत्तिसाति एकेकस्स पुग्गलस्स अतीते छत्तिस । अनागतानि छत्तिसाति एकेकस्सेव 
अनागते छत्तिस । पच्चुष्पन्नानि छत्तिसाति एकेकस्स वा पुग्गलस्स यथालाभवसेन बहुनं वा पच्चुप्पन्ने छत्तिस । 
सब्बसत्तानं पन एकंसेनेव अतीते छत्तिस, अनागते छत्तिस, पच्चुप्पन्ने छत्तिसाति वेदितब्बानि। अनन्ता हि 
असदिसतण्हामानदिट्टिभेदा सत्ता। अड्रुतण्हाविचरितसतं होतीति एत्थ पन अड्टसतसङ्घातं तण्हाविचरितं होतीति एवमत्थो 
दटुब्बो । सेसं सब्बत्थ उत्तानत्थमेवाति। 


तण्हाविचरितनिद्देसवण्णना। 
दिट्टिगतनिद्देसवण्णना 


९७७. दिट्टिगतनिद्देसे ब्रह्मजाले वेय्याकरणेति ब्रह्मजालनामके वेय्याकरणे, दीघनिकायस्स पठमसुत्तन्ते । वुत्तानि 
भगवताति सत्थारा सयं आहच्च भासितानि। चत्तारो सस्सतवादातिआदीसु “ते च भोन्तो समणब्राह्मणा किमागम्म 
किमारब्भ सस्सतवादा सस्सतं अत्तानञ्च लोकञ्च पञ्ञापेन्ति चतूहि वत्थूही तिआदिना (दी० नि० १.२९-३०) ब्रह्मजाले 
वुत्तनयेनेव पभेदो च अत्थो च वेदितब्बोति । 


सम्मोहविनोदनिया विभङ्गटुकथाय 


खुद्दकवत्थुविभङ्गवण्णना निडिता । 

१८. धम्महदयविभङ्गो 
१. सब्बसङ्गाहिकवारवण्णना 


९७८. इदानि तदनन्तरे धम्महदयविभङ्गे पाळिपरिच्छेदो ताव एवं वेदितब्बो - एत्थ हि आदितोव खन्धादीनं द्वादसन्नं 
कोड्टासानं वसेन सब्बसङ्गाहिकवारो नाम वुत्तो। दुतियो तेसंयेव धम्मानं कामधातुआदीसु उप्पत्तानुप्पत्तिदस्सनवारो नाम। 
ततियो तत्थेव परियापन्नापरियापन्नदस्सनवारो नाम। चतुत्थो तीसु भूमीसु उप्पत्तिक्खणे 
विज्जमानाविज्जमानधम्मदस्सनवारो नाम । पञ्चमो तेसं धम्मानं भूमन्तरवसेन दस्सनवारो नाम | छट्टो गतीसु 
उप्पादककम्मआयुप्पमाणदस्सनवारो नाम । सत्तमो अभिञ्जेय्यादिवारो नाम । अट्टमो सारम्मणानारम्मणवारो नाम। नवमो 
तेसं खन्धादिधम्मानं दिट्टसुतादिवसेन सङ्गहेत्वा दस्सनवारो नाम | दसमो कुसलत्तिकादिवसेन सङ्गहेत्वा दस्सनवारो नाम। 


९७९. एवं दसहि वारेहि परिच्छिन्नाय पाळिया पठमे ताव सब्बसङ्गाहिकवारे “अवीचितो याव भवग्गं एत्थन्तरे कति 
खन्धा”ति पुच्छिते “एकोति वा...पे०... चत्तारोति वा छाति वा अवत्वा पञ्चाति वत्तुं समत्थो अञ्जो नत्थी"ति अत्तनो 
जाणबलं दीपेन्तो पञ्चक्खन्धाति पुच्छानुरूपं विस्सज्जनं आह | यथापुच्छं विस्सज्जनञ्हि सब्बञ्जुब्याकरणं नामाति 
वुच्चति । द्वादसायतनानीतिआदीसुपि एसेव नयो। रूपक्खन्धादीनं पभेदो खन्धविभङ्गादीसु वुत्तनयेनेव वेदितब्बो। 


२. उप्पत्तानुप्पत्तिवारवण्णना 


९९१. दुतियवारे ये धम्मा कामभवे कामधातुसम्भूतानञ्च सत्तानं उप्पज्जन्ति - कामधातुयं परियापन्ना वा 
अपरियापन्ना वा - ते सब्बे सङ्गहेत्वा कामधातुया पञ्चक्खन्धातिआदि वुत्ं। रूपधातुआदीसुपि एसेव नयो। यस्मा पन 
रूपधातुपरियापन्नानं सत्तानं घानायतनादीनं अभावेन गन्धायतनादीनि आयतनादिकिच्चं न करोन्ति, तस्मा रूपधातुया छ 
आयतनानि, नव धातुयोतिआदि वुत्तं। यस्मा च ओकासवसेन वा सत्तुप्पत्तिबसेन वा अपरियापन्नधातु नाम नत्थि, तस्मा 
अपरियापन्नधातुयाति अवत्वा यं यं अपरियापन्नं तं तदेव दस्सेतुं अपरियापन्ने कति खन्धाति आदि वुत्तं । 


३. परियापन्नापरियापन्नवारवण्णना 


९९९. ततियवारे कामधातुपरियापन्नाति कामधातुभजनद्रेन परियापन्ना; तंनिस्सिता तदन्तोगधा कामधातुत्वेव सङ्घं 
गताति अत्थो। सेसपदेसुपि एसेव नयो। परियापन्नाति भववसेन ओकासवसेन च परिच्छिन्ना । अपरियापन्नाति तथा 
अपरिच्छिन्ना। 


४. धम्मदस्सनवारवण्णना 


१००७. चतुत्थवारे एकादसायतनानीति सद्दायतनवज्जानि। तञ्हि एकन्तेन पटिसन्धियं नुप्पज्जति। इमिना नयेन 
सब्बत्थ अत्थो वेदितब्बो। सत्तके “देवानं असुरान'न्ति गतिवसेन अवत्वा अविसेसेन गब्भसेय्यकानन्ति वुत्तं । तस्मा 
यत्थ यत्थ गब्भसेय्यका सम्भवन्ति तत्थ तत्थ तेसं सत्तायतनानि वेदितब्बानि। तथा धातुयो। सेसमेत्थ उत्तानत्थमेव। 
पञ्चमवारे यं वत्तब्बं तं धम्मसङ्गहट्ठकथायं वृत्तमेव। 


६. उप्पादककम्मआयुप्पमाणवारवण्णना 

(९.) उप्पादककम्मं 


१०२१. छट्टवारे पञ्चहि कामगुणेहि नानप्पकारेहि वा इद्भिविसेसेहि दिब्बन्तीति देवा । सम्मृतिदेवाति देवो, देवी'ति 
एवं लोकसम्मुतिया देवा। उपपत्तिदेवाति देवलोके उप्पन्नत्ता उपपत्तिया देवा | बिसुद्धिदेवाति सब्बेसं देवानं पूजारहा 
सब्बकिलेसविसुद्धिया देवा। राजानोति मुद्भाभिसित्तखत्तिया। देवियोति तेसं महेसियो। कुमाराति अभिसित्तराजूनं 
अभिसित्तदेविया कुच्छिस्मिं उप्पन्नकुमारा। 


उपोसथकम्मं कत्वाति चातुद्दसादीसु अडङ्गसमन्नागतं उपोसथं उपवसित्वा। इदानि यस्मा परित्तदानादिपुञ्जकम्मं 
मनुस्ससोभग्यताय पच्चयो, मत्तसो कतं मनुस्ससोभग्यताय अधिमत्तं, अधिमत्तभावेपि नानप्पकारभेदतो नानप्पकारस्स 
खत्तियमहासालादिभावस्स पच्चयो, तस्मा तस्स वसेन उपपत्तिभेदं दस्सेन्तो अप्पेकच्चे गहपतिमहासालानन्तिआदिमाह | 
तत्थ महासारो एतेसन्ति महासारा; र-कारस्स पन ल-कारं कत्वा महासालाति वुत्तं। गहपतियोब महासाला, गहपतीसु वा 
महासालाति गहपतिमहासाला। सेसेसुपि एसेव नयो। तत्थ यस्स गेहे पच्छिमन्तेन चत्तालीसकोटिधनं निधानगतं होति, 
कहापणानञ्च पञ्च अम्बणानि दिवसवळञ्जो निक्खमति - अयं गहपतिमहासालो नाम । यस्स पन गेहे पच्छिमन्तेन 
असीतिकोटिधनं निधानगतं होति, कहापणानञ्च दसअम्बणानि दिवसवळञ्जो निक्खमति - अयं ब्राह्मणमहासालो 
नाम। यस्स पन गेहे पच्छिमन्तेन कोटिसतधनं निधानगतं होति, कहापणानञ्च वीसति अम्बणानि दिवसवळञ्जो 
निक्खमति - अयं खत्तियमहासालो नाम। 


सहब्यतन्ति सहभावं; सभागा हुत्वा निब्बत्तन्तीति अत्थो। चातुमहाराजिकानन्तिआदीसु चातुमहाराजिका नाम 
सिनेरुपब्बतस्स वेमज्झे होन्ति। तेसु पब्बतटुकापि अत्थि, आकासङ्ठापि; तेसं परम्परा चक्कवाळपन्बतं पत्ता । 
खिड्डापदोसिका, मनोपदोसिका, सीतवलाहका, उण्हबलाहका, चन्दिमा देवपृत्तो, सूरियो देवपुत्तोति एते सब्बेपि 
चातुमहाराजिकदेवलोकट्टुका एव। 


तेत्तिस जना तत्थ उपपन्नाति तावतिसा । अपिच तावतिसाति तेसं देवानं नाममेवाति वुत्तं । तेपि अत्थि पब्बतडुका, 
अत्थि आकासड्डका। तेसं परम्परा चक्कवाळपब्बतं पत्ता। तथा यामादीनं । एकदेवलोकेपि हि देवानं परम्परा 
चक्कवाळपन्बतं अप्पत्ता नाम नत्थि। तत्थ दिब्बं सुखं याता पयाता सम्पत्ताति यामा । तुट्ठा पहट्टाति तुसिता। 
पकतिपटियत्तारम्मणतो अतिरेकेन रमितुकामकाले यथारुचिते भोगे निम्मिनित्वा रमन्तीति निम्मानरती । चित्ताचारं जत्वा 
परेहि निम्मितेसु भोगेसु वसं वत्तेन्तीति परनिम्मितवसवत्ती | 


(२.) आयुष्पमाणं 


१०२२. अप्पं वा भिय्योति दुतियं वस्ससतं अप्पत्वा वीसाय वा तिसाय वा चत्तालीसाय वा पञ्जासाय वा सड्टिया वा 
वस्सेहि अधिकम्पि वस्ससतन्ति अत्थो। सब्बम्मि हेतं दुतियं वस्ससतं अप्पत्तत्ता अप्पन्ति वुत्तं । 


१०२४. ब्रह्मपारिसज्जादीसु महाब्रह्मानं पारिसज्जा परिचारिकाति ब्रह्मपारिसज्जा। तेसं पुरोहितभावे ठिताति 
ब्रह्मपुरोहिता | वण्णवन्तताय चेव दीघायुकताय च महन्तो ब्रह्माति महाब्रह्मा, तेसं महाब्रह्मानं । इमे तयोपि जना 
पठमज्झानभूमियं एकतले वसन्ति; आयुअन्तरं पन नेसं नाना । 


९०२५. परित्ता आभा एतेसन्ति परित्ताभा। अप्पमाणा आभा एतेसन्ति अप्पमाणाभा। दण्डदीपिकाय अच्चि विय 

एतेसं सरीरतो आभा छिज्जित्वा छिज्जित्वा पतन्ती विय सरति विसरतीति आभस्सरा। इमेपि तयो जना 
दुतियज्झानभूमियं एकतले वसन्ति; आयुअन्तरं पन नेसं नाना। 


१०२६. परित्ता सुभा एतेसन्ति परित्तसुभा। अप्पमाणा सुभा एतेसन्ति अप्पमाणसुभा। सुभेन ओकिण्णा विकिण्णा, 
सुभेन सरीरप्पभावण्णेन एकग्घना, सुवण्णमञ्जुसाय ठपितसम्पज्जलितकञ्चनपिण्डसस्सिरीकाति सुभकिण्हा । इमेपि 
तयो जना ततियज्झानभूमियं एकतले वसन्ति; आयुअन्तरं पन नेसं नाना। 


१०२७. आरम्मणनानत्तताति आरम्मणस्स नानत्तभावो। मनसिकारनानत्ततादीसुपि एसेव नयो। एत्थ एकस्स 
पथवीकसिणं आरम्मणं होति...पे०... एकस्स ओदातकसिणन्ति इदं आरम्मणनानत्तं। एको पथवीकसिणं मनसि करोति... 
पे०... एको ओदातकसिणन्ति इदं मनसिकारनानत्तं। एकस्स पथवीकसिणे छन्दो होति...पे०... एकस्स ओदातकसिणेति इदं 
छन्दनानत्तं। एको पथवीकसिणे पत्थनं करोति...पे०... एको ओदातकसिणेति इदं पणिधिनानत्तं। एको पथवीकसिणवसेन 
अधिमुच्चति...पे०... एको ओदातकसिणवसेनाति इदं अधिमोक्खनानत्तं । एको पथवीकसिणवसेन चित्तं अभिनीहरति... 
पे०... एको ओदातकसिणवसेनाति इदं अभिनीहारनानत्तं । एकस्स पथवीकसिणपरिच्छिन्दनकपञ्जा होति...पे०... एकस्स 
ओदातकसिणपरिच्छिन्दनकपञ्जाति इदं पञ्ञानानत्तं। तत्थ आरम्मणमनसिकारा पुब्बभागेन कथिता । 
छन्दपणिधिअधिमोक्खाभिनीहारा अप्पनायपि वत्तन्ति उपचारेपि । पञ्जा पन लोकियलोकुत्तरमिस्सका कथिता। 


असञ्जसत्तानन्ति सञ्जाविरहितानं सत्तानं । एकच्चे हि तित्थायतने पब्बजित्वा “चित्त निस्साय 
रज्जनदुस्सनमुय्हनानि नाम होन्ती'ति चित्ते दोसं दिस्वा “अचित्तकभावो नाम सोभनो, दिटटधम्मनिब्बानमेत'न्ति सञ्जाविरागं 
जनेत्वा ततूपगं पञ्चमं समापत्ति भावेत्वा तत्थ निब्बत्तन्ति तेसं उपपत्तिक्खणे एको रूपक्खन्धोयेव निब्बत्तति। ठत्वा 
निब्बत्तो ठितको एव होति, निसीदित्वा निब्बत्तो निसिन्नकोव निपज्जित्वा निब्बत्तो निपन्नोव। चित्तकम्मरूपकसदिसा हुत्वा 
पञ्च कप्पसतानि तिइुन्ति। तेसं परियोसाने सो रूपकायो अन्तरधायति, कामावचरसञ्ञा उप्पज्जति; तेन इध सञ्जुप्पादेन 
ते देवा तम्हा काया चुताति पञ्जायन्ति। 


विपुला फला एतेसन्ति बेहप्फला । अत्तनो सम्पत्तिया न हायन्ति न विहायन्तीति अविहा । न कञ्चि सत्तं तप्पन्तीति 
अतप्पा । सुन्दरा दस्सना अभिरूपा पासादिकाति सुदस्सा । सुटु पस्सन्ति, सुन्दरमेतेसं वा दस्सनन्ति सुदस्सी। सब्बेहि एव 
गुणेहि च भवसम्पत्तिया च जेट्ठा, नत्थेत्थ कनिड्ठाति अकनिद्ठा। 


१०२८. आकासानञ्चायतनं उपगताति आकासानञ्चायतनूपगा । इतरेसुपि एसेव नयो। इति छ कामावचरा, नव 
ब्रह्मलोका, पञ्च सुद्धावासा, चत्तारो अरूपा असञ्जसत्तवेहप्फलेहि सद्धि छब्बीसति देवलोका; मनुस्सलोकेन सद्भि 
सत्तवीसति। 


तत्थ सम्मासम्बुद्धेन मनुस्सानं देवानञ्च आयुं परिच्छिन्दमानेन चतूसु अपायेसु भुम्मदेवेसु च आयु परिच्छिन्नं तं 
कस्माति? निरये ताव कम्ममेब पमाणं | याव कम्मं न खीयति, न ताव चवन्ति। तथा सेसअपायेसु। भुम्मदेवानम्पि 
कम्ममेव पमाणं । तत्थ निब्बत्ता हि केचि सत्ताहमत्तं तिट्ठन्ति, केचि अद्भमासं, केचि मासं, कप्पं तिट्ठमानापि अत्थियेव । 


तत्थ मनुस्सेसु गिहिभावे ठितायेव सोतापन्नापि होन्ति, सकदागामिफलम्पि अनागामिफलम्पि अरहत्तफलम्पि 
पापुणन्ति। तेसु सोतापन्नादयो यावजीवं तिट्ठन्ति । खीणासवा पन परिनिब्बायन्ति वा पब्बजन्ति वा। कस्मा? अरहत्तं नाम 


www.tipitaka.org Vipassana Research Institute 


Page 292 sur 293 


सेट्टगुणो, गिहिलिङ्गं हीनं, तं हीनताय उत्तमं गुणं धारेतुं न सक्कोति। तस्मा ते परिनिब्बातुकामा वा पब्बजितुकामा वा 
होन्ति। 


भुम्मदेवा पन अरहत्तं पत्वापि यावजीवं तिटुन्ति। छसु कामावचरदेवेसु सोतापन्नसकदागामिनो यावजीवं तिट्ठन्ति; 
अनागामिना रूपभवं गन्तुं वट्टति, खीणासवेन परिनिब्बातुं । कस्मा? निलीयनोकासस्स अभावा । रूपावचरारूपावचरेसु 
सब्बेपि यावजीवं तिटन्ति। तत्थ रूपावचरे निब्बत्ता सोतापन्नसकदागामिनो न पुन इधागच्छन्ति, तत्थेव परिनिब्बायन्ति । 
एते हि झानअनागामिनो नाम। 


अट्टसमापत्तिलाभीनं पन कि नियमेति? पगुणज्झानं । यदेवस्स पगुणं होति, तेन उप्पज्जति। सब्बेसु पन पगुणेसु कि 
नियमेति? पत्थना । यत्थ उपपत्ति पत्थेति तत्थेब उपपज्जति | पत्थनाय असति कि नियमेति? मरणसमये समापन्ना 
समापत्ति। मरणसमये समापन्ना नत्थि, कि नियमेति? नेबसञ्ञानासञ्ञजायतनसमापत्ति। एकंसेन हि सो 
नेवसञ्जानासञ्जायतने उपपज्जति। नवसु ब्रह्मलोकेसु निब्बत्तअरियसावकानं ततरूपपत्तिपि होति उपरूपपत्तिपि न 
हेटरुपपत्ति । पृथुज्जनानं पन ततूपपत्तिपि होति उपरूपपत्तिपि हेट्टूपपत्तिपि । पञ्चसु सुद्धावासेसु चतूसु च अरूपेसु 
अरियसावकानं ततूपपत्तिपि होति उपरूपपत्तिपि । पठमज्झानभूमियं निब्बत्तो अनागामी नव ब्रह्मलोके सोधेत्वा मत्थके 
ठितो परिनिब्बाति। वेहप्फला, अकनिट्ठा, नेवसञ्ञानासञ्ञायतनन्ति इमे तयो देवलोका सेट्टुभवा नाम । इमेसु तीसु ठानेसु 
निब्बत्तअनागामिनो नेव उद्धं गच्छन्ति, न अधो, तत्थ तत्थेव परिनिब्बायन्तीति। इदमेत्थ पकिण्णकं । 


७. अभिञ्ञेय्यादिवारवण्णना 


१०३०. सत्तमवारे सलक्खणपरिग्गाहिकाय अभिञ्ञाय वसेन अभिञ्जेय्यता वेदितब्बा । जाततीरणपहानपरिञ्ञानं 
वसेन परिञ्ञेय्यता । सा च रूपक्खन्धो अभिञ्ञेय्यो परिञ्ञेय्यो न पहातब्बोतिआदीसु जाततीरणपरिञ्ञावसेनेव 
वेदितब्बा । समुदयसच्चं अभिञ्जेय्यं परिञ्जेय्यं पहातब्बन्तिआवीसु पहानपरिञ्ञावसेन। 


अट्ठमवारे रूपादिआरम्मणानं चक्खुविञ्ञाणादीनं वसेन सारम्मणानारम्मणता वेदितब्बा । नवमवारो उत्तानत्थोयेव। 
दसमवारेपि यं वत्तब्बं सिया तं सब्बं तत्थ तत्थ पञ्हापुच्छकवारे वुत्तमेवाति । 


सम्मोहविनोदनिया विभङ्गटुकथाय 
धम्महदयविभङ्गवण्णना निट्टिता । 
निगमनकथा 
एत्तावता च - 


अभिधम्म देसेन्तो, धम्मगरु धम्मगारवयुत्तानं । 
देवानं देवपुरे, देवगणसहस्सपरिवारो॥ 


दुतियं अदुतियपुरिसो, यं आह विभड्डपकरणं नाथो। 

अड्डारसहि विभङ्गेहि, मण्डितमण्डपेय्यगुणो॥ 


अत्थप्पकासनत्थं, तस्साहं याचितो ठितगुणेन। 
यतिना अदन्धगतिना, सुबुद्धिना बुद्भघोसेन॥ 


यं आरभि रचयितुं, अट्ठकथं सुनिपुणेसु अत्थेसु। 
सम्मोहविनोदनतो, सम्मोहविनोदनिं नाम॥ 


पोराणडुकथानं, सारं आदाय सा अयं निद्टं। 
पत्ता अनन्तरायेन, पाळिया भाणवारेहि॥ 


चत्तालीसाय यथा, एकेन च एवमेव सब्बेपि। 
निटुं बजन्तु विमला, मनोरथा सब्बसत्तानं॥ 


सद्भम्मस्स ठितत्थं, यञ्च इमं रचयता मया पुञ्ञं । 
पत्तं तेन समत्तं, पापुणतु सदेवको लोको॥ 


सुचिरं तिट्ठतु धम्मो, धम्माभिरतो सदा भवतु लोको। 
निच्चं खेमसुभिक्खादि-सम्पदा जनपदा होन्तृति॥ 


परमविसुद्धसद्धार्बुद्भिवीरियपटिमण्डितेन सीलाचारज्जवमद्दवादिगुणसमुदयसमुदितेन 
सकसमयसमयन्तरगहनज्झोगाहणसमत्थेन पञ्ञावेय्यत्तियसमन्नागतेन तिपिटकपरियत्तिप्पभेदे साइकथे सत्थुसासने 
अप्पटिहतञाणप्पभावेन महावेय्याकरणेन करणसम्पत्तिजनितसुखविनिग्गतमधुरोदारवचनलावण्णयृत्तेन युत्तमुत्तवादिना 
वादीवरेन महाकविना पभिन्नपटिसम्भिदापरिवारे छळभिञ्ञापटिसम्भिदादिप्पभेदगुणपटिमण्डिते उत्तरिमनुस्सधम्मे 
सुप्पतिड्टितबुद्धीनं थेरवंसप्पदीपानं थेरानं महाविहारवासीनं वंसालङ्कारभूतेन विपुलविसुद्धबुद्धिना बुद्धघोसोति गरूहि 
गहितनामधेय्येन थेरेन कता अयं सम्मोहविनोदनी नाम विभङ्गटुकथा । 


ताव तिट्ठतु लोकस्मिं, लोकनित्थरणेसिनं । 
दस्सेन्ती कुलपृत्तानं, नयं पञ्जाविसुद्भिया॥ 


याव बुद्धोति नामम्पि, सुद्धचित्तस्स तादिनो । 
लोकम्हि लोकजेड्टस्स, पवत्तति महेसिनोति॥ 


सम्मोहविनोदनी नाम विभङ्ग-अद्टुकथा निद्टिता । 

